
Uvod 


Subkulture mladih poznate su široj javnosti uglavnom 
zbog medijske eksploatacije ekscesnih situacija, zbog 
kampanj a »morai raiianike« i drugih načina medijske pre¬ 
zentacije adolescentskih stilova života. Tako je i domaća 
javnost doznala o postojanju hašomana, punkera, meta¬ 
laca, darkera, ravera, skinheadsa i drugih aktera subkul- 
turne scene, kroz prizmu delinkvencije i devijacije. To ne 
znači da je odnos medija i subkulture tako jednostavan i 
jednosmjeran, aliyukazuje na sliku ko j a se uspostavlja i £ 
dijelu dominantne kulture; u toj slici (učvršćenoj naslovima 
i podnaslovima ne-samo-žutog tiska) droga, nasilje, sa¬ 
moubojstvo, kultovi, vandalizam i si. predstavljaju sinoni¬ 
me za rave, punk, dark, skins i ostale subkulturne stilove. 
Nažalost, broj dosadašnjih kampanja moralne panike 
oko subkulturnih grupa veći je od broja objavljenih soci¬ 
oloških studija o toj temi, barem kada je riječ o Hrvatskoj. 
y_syj]etu (posebno u SAD-u i V. Britaniji) su bkulture m la- 
dih već više desetljeća privlače pozornost i predmet su za¬ 
nimanja sociologije i srodnih znanosti. Razvoj teorija o 
subkulturi možemo pratiti još od čikaške škole, od prvih 
radova o tada nastajućim sociokulturnim fragmentima ur¬ 
bane sredine. Uz naglasak na »gang« kulturi mladih i dru¬ 
gim marginalnim grupama, čikaški autori dalekosežno su 
odredili područje istraživanja i probleme »predmeta i me¬ 
tode« eventualne sociologije subkulture, mada je sam po¬ 
jam uveden nešto kasnije (50-ih) kada je dio »gang« kul¬ 
ture opisan kao »delinkventna subkultura«. Šezdes etih go¬ 
dina nastaje »skeptička revolucija« u sociologiji devijacije, 
pojavljuje se teorija etiketiranja, već uspostavljena teorija 

0 »del inkventnoj subkulturi« dalje se razvija, a pojava »kon- 
trakulture« i eksplozija omladinskih pokreta i životnih stilo¬ 
va krajem šezdesetih osigurava prisutnost teme (sub)kulture 
mladih i u akademskim i u mnogim drugim, svakodnevnim 
1 neformalnim krugovima. U historiji nastajanja (nikad strikt¬ 
no utemeljene) sociologije subkulture, sedamdesete godi¬ 
ne su obilježene djelovanjem »Birminghamske škole«. So¬ 
ciolozi te tradicije i do danas su ostali najcitiranijim auto¬ 
rima u području subkulture mladih. Njihov se utjecaj u 
osamdesetim godinama učvrstio i u mnogim drugim zem¬ 
ljama (izvan uobičajenog »zapadnog kruga«) koje su se 
susrele s vlastitom rock/punk (sub)kulturom. Sociologiju 
subkulture moglo se iščitati i iz šireg područja »cullural 
stuclies« u kojem danas djeluju ključni »birminghamski« 
autori . Devedesete godine obilježene su novim subkultur- 
nim pokretima i novim interpretacijama koje traže promje¬ 
nu okvira »birminghamske« sociologije subkulture. 

U Hrvatskoj, nastanak brojnih subkultura mladih nije 
bio praćen sličnim razvojem socioloških istraživanja, no 
nakon recepcije osnovnih odrednica kontrakulture i sub¬ 
kulture Zapada u našoj socijalnoj teoriji sedamdesetih, u 
drugoj polovici osamdesetih pojavljuju se radovi o doma¬ 
ćim subkulturnim fenomenima, posebno o grafitima i sub¬ 
kulturi nogometnih huligana. Već pri prvom pogledu na 
domaće radove o subkulturi jasno je da su oni sociološki 
»zahvat u stvarnost« koji osnovne pojmove (dominantna 
kultura, subkultura, stil, identitet, ritual itd.) uglavnom preu¬ 
zima, bez dubljeg problematiziranja, iz njihovoga šireg 
teorijsko-metodološkog konteksta, obogaćujući (»puneći«) 
te pojmove (donekle ispražnjene fleksibilnijim definira¬ 
njem) sadržajem iz domaćeg istraživanja samog fenome¬ 
na. S obzirom na svojevrsnu napetost između evidentne 
različitosti konteksta i isto tako evidentne sličnosti simbo¬ 
ličkog svijeta subkulturnih afilijacija u Hrvatskoj i V. Brita¬ 


niji, takav početak domaće sociologije subkulture čini se 
razumljivim. Osim što je razumljiv, takav početak je, zbog 
istraživačkog »uvida iznutra«, poticajniji za buduće studije 
nego što bi to bila isključivo teorijska rasprava o sociološ¬ 
kim orijentacijama, paradigmama i osnovnim pojmovima 
sociologije subkulture, bez uporišta u domaćoj subkultur- 
noj stvarnosti. Drugim riječima, za našu sociologiju je bo¬ 
lje imati knjigu o torcidi kao živom akteru subkulturne scene 
(nogometnog plemena, u jednom konkretnom periodu) 
nego raspravu o utjecaju socio-biologijske paradigme na 
teoriju Petera Marsha o ritualiziranoj agresivnosti i pona¬ 
šanju nogometnog plemena uopće. Naravno, ovakva ocje¬ 
na može vrijediti samo za prvu, početnu fazu istraživanja u 
ovom području, dok govorimo o jednoj knjizi i njenom 
mogućem utjecaju, a poželjnost obuhvaćanja svih dimen¬ 
zija sociološkog rada nameće se u svakoj sljedećoj fazi 
kao samorazumljival) PojajT) su bkulture je josta_šjrok. U 
pristupu tom problemu do sada su u svijelu korištene sve 
tri dominantne sociološke orijentacije (inlerakcionistička, 
funkcionalistička, marksistička) u raznim oblicima, suprot- 
stavijenim i jcomplementarnimioa nije čudno što i danas u 
literaturi nailazimo na nesporazu me oko upotrebe poima * 
va. Koliko su slični, a koliko io/ličiti pojmovi popul »sub¬ 
kultura«, »kontrakultura«, »alternativna kultura«, »kultura 
mladih«, »rock kultura«, »rave kultura«, to ovisi o našoj de¬ 
finiciji, no činjenica je da u suvremenoj sociologiji ne 
postoji opća suglasnost o tim definicijama i da se pojmovi 
koriste različito. Budući da ti pojmovi nisu nevezani uz kon¬ 
kretni sadržaj, a taj sadržaj nije zacementiran u vremenu, 
postoje i prigovori koji tvrde da »subkultura« može biti pri¬ 
mjeren pojam za fenomen modsa, rockera ili punkera 
(60-ih i 70-ih) ali, s obzirom na promjene u fenomenu 
subkulturnih identiteta, isti pojam ne može vrijediti za da¬ 
našnja grupiranja na rave, techno, »umreženoj« sceni kul- 

ture mladih u devedesetima. Autori takvih teza ne uvaža¬ 
vaju činjenicu obnavljanja subkulturnih stilova, niti dijalek¬ 
tiku individualizma i kolektivizma u »novom tribalizmu«, pa 
im postojanje punkera u devedesetima izgleda nestvarno, 
ili barem ne dovoljno stvarno da bi grupni identitet Lživol- 
ni stil punkera_dang5JnDgli nazvati subkulturnim kako se 
to radilo sedamdesetih i osamdesetih. 

S obzirom na navedene probleme i višestruke zadaće, 
ovaj će rad biti podijeljen na tri dijela. U prvom dijelu anali¬ 
ziraju se osnovni pojmovi i razvoj teorija o subkulturi mla¬ 
dih, različite škole, pristupi i doprinosi ključnih autora naz- 
načavanju okvira sociologije subkulture. U drugom dijelu, 
pojmovi i koncepti socijalne teorije bit će primijenjeni u is¬ 
traživanju subkulture mladih u Hrvatskoj, u pokušaju re¬ 
konstrukcije stilova i identiteta od sedamdesetih do deve¬ 
desetih. U ovoj radnji širi pojam subkulture sužen je na 
subkulturu mladih, i to uglavnom na one grupe koje svoj 
životni stil i individualni/grupni identitet zasnivaju na razli¬ 
čitim pravcima glazbe ili specifičnom praćenju sportskih 
klubova. Sva literatura u svijetu pokazuje da su do deve¬ 
desetih (a u velikoj mjeri i danas) upravo rock/pop i druga 
glazba, uz navijanje na sportskim stadionima, tvorili one 
dominirajuće, najčešće podloge i posredovanja mladim 
ljudima za stvaranje subkulturnih stilova života. 

Čak i površnom promatraču bilo bi jasno da ne mo¬ 
žemo mehanički prenijeti sociološke kategorije, definicije i 
interpretacije, nastale u istraživanju subkulturnih grupa u 
SAD-u ili V. Britaniji, u kontekst Hrvatske. Međutim, prou¬ 
čavanje izvorišta za opće odrednice pokreta i životnog stila 
(a te opće odrednice zajedničke su mladima najrazličitijih 
socijalnih i geografskih položaja), čini se neophodnim; 
opća odrednica »punkeri« vrijedi, i na sličan način služi, 
sociologu u Brixtonu kao i u Zapruđu. Onome tko proma¬ 
tra punkere u Zapruđu (uz neupitan primarni etnografski rad 


u konkretnom vremenu i prostoru) mora biti važan početak 
punka, činjenice nastajanja jednog subkulturnog stila kra¬ 
jem sedamdesetih u V. Britaniji, upravo zbog onih općih 
odrednica koje se pokazuju zajedničkima u različitim kon¬ 
tekstima i u različitom vremenu. No, opsežna literatura, koja 
0 tome u zemlji »središtu« postoji, može, izravno prenesena, 
izazvati zbrku u zemljama »periferije«. Ako se zadržimo na 
primjeru punkera, dakle na sociološkim istraživanjima glaz¬ 
benog stila kao podloge za stvaranje životnog, subkultur¬ 
nog stila i identiteta, uočit ćemo kako anglosaksonske 
analize često uzimaju u obzir pojedinačni kontekst u kojem 
je verbalizacija nekog problema (a riječ je, naravno, o en¬ 
gleskom jeziku) dobar dio okvira za iščitavanje značenja i 
uloge pojedinog subkulturnog aktera, dok kod nas ne samo 
da izostaje kontekst o kojem se govori (na primjer, pobuna 
u Brixtonu i njen širi rasni, socijalni i politički kontekst), nego 
1 elementarno razumijevanje teksta (pjesme) o kojem je riječ. 
To znači da sociološki pristup grupi punkera u Brixtonu, uz 
analizu pojedine pjesme ili nekog znaka, mora biti testiran 
u drugom prostoru i vremenu, gdje (primjerice u Zapruđu) 
ne postoil ni pa kistanska, ni iama ikanska, n i enql esko A bie- 
J ačka zaiedn fca7- A ti-- A ovolino razumijevanje engleskog 
jezika dodatno iskrivljenog i prikrivenog snimkama na no¬ 
sačima zvuka, di A postoje punkeri. 

Uz temel jna pitanja o io me što su subkulture mladih, 
kako su nasigjg.le L.o.driavaiesuolJJvoLuJi rvatskoi, kako 
dolazi do miješanja starih i nastajanja novih stilova, kakav 
im je odnos sa širom roditeljskom kulturom, u drugom dijelu 
posebna pozornost bit će posvećena nekim aspektima života 
subkulturnih grupa, primjerice upotrebi droga. Također, zbog 
povezanosti pojmova i stvarnih sudionika, jedno poglavlje 
obuhvatit će nefe domaće aktere »novih društvenih po¬ 
kreta«. U trećem dijelu rada,' koji ima rezimirajuću, za¬ 
ključnu funkciju, analizira se odnos prvog i drugog dijela, 

dakle odnos između relativno uspostavljene 
subkulture mladih u svijetu i domaćih istraživanja 
što će, nadam se, pridonijeti razvoju istraživanja 
vanju fenomena subkulture. 


sociologije 

i spoznaja, l.diO 

i razumije- 

SOCIOLOGIJA SUBKULTURA 
MLADIH 


Uvod 


Donedavno su pojedinačni radovi, knjige i zbornici 
posvećeni ovom području naglašavali razlike u pristupu i 
većinom slijedili prepoznatljive, paradigmatske orijentacije 
u sociologiji, stvarajući nove varijacije u interakcionistič- 
koj, funkcionalistićkoj i konfliktnoj (marksističkoj) tradiciji 
razumijevanja društva. No, pojam bricologe, što ga je od 
C. L. Straussa preuzela birminghamska škola sociologije 
subkulture, i koji je postao ključan u interpretaciji subkul¬ 
tu r n e konstrukcije stila, nakon uobičajene upotrebe u sub- 
kulturnoj teoriji počinje označavati samu teoriju, način 
stvaranja socioloških modela u analizi društva. Tim poj¬ 
mom Fornas (Fornas i sur., 1995.) naziva vlastiti pristup, u 
kojem su semiotika, psihoanaliza, koncept kasne moderne 
i Habermasova teorija komunikativnog djelovanja, britan¬ 
ske kulturne studije, suvremena antropologija i studije so- 

cijalne strukture i mobilnosti uspješno spojeni s istraživa¬ 
njem triju adolescentskih rock grupa. Tendenciju prevla¬ 
davanja dosadašnjih paradigmatskih isključivosti dobro 
ilustriraju Gelder i Thornton (1997.) koji naznačuju zajed¬ 
nički okvir raznovrsnih orijentacija u sociologiji subkulture, 
kao i Thompson (1998.) koji reafirmira klasični, u sociolo¬ 
giji subkulture nezaobilazni koncept moralne panike , uka¬ 
zujući na relevantnost tog koncepta u suvremenom (medij¬ 
skom) društvu rizika. Čak i u prijašnjem razdoblju, u kojem 
je naglašavanje različitosti i suprotstavljenosti teorijskih pri¬ 
stupa često prikrivalo njihove sličnosti, bilo je lako uočiti 
zajedničke probleme i pojmove, te, bez obzira na variraju¬ 
ći raspon kritičkog (i polemičkog) autorskog osvrtanja na 
prethodnike, odčitati iz radova brojnih autora temeljna 
poglavlja u nastajanju sociologije subkulture. Ta poglav¬ 
lja, uz dozu nasilja nad širinom područja, možemo ovako 
odrediti: 

1. Cikaška škola, 2. Teorija delinkventne subkulture, 3. 
Interakcionizam, teorija etiketiranja i skeptična revolucija u 
sociologiji devijacije, 4. Kontrakultura i širenje pozornice 
za brojne (sub)kulture mladih, 5. Koncept moralne panike, 
6. Birminghamska škola, 7. Post-subkulturne studije i geo¬ 
grafije kultura mladih. Ove cjeline uglavnom odgovaraju 
vremenskom redoslijedu nastanka teorija i aktera (subcul- 
ture u SAD-u i V. Britaniji, da bismo danas, u uvjetima dje¬ 
lomično postkolonijalne znanosti, govorili o akterima ili 
sociološkim pristupima koji se zasnivaju mimo dosadašnjih 
geografskih ili teorijsko-paradigmatskih odrednica. 

1. Č i kaska škola 


U literaturi često susrećemo »škole«, za koje mnogi 
autori tvrde kako preciznim raščlanjivanjem i vrednova¬ 
njem rada i doprinosa svakog predstavnika određene 
škole zapravo činimo upitnim sam zajednički nazivnik - 
»školu«. Postojanje više naraštaja autora dodatno kompli¬ 
cira inzistiranje na pojmu škole, pa je uvijek potrebno 
pobliže odrediti sadržaj neke škole mišljenja i istraživanja. 
Gelder i Thornton (1997.) započinju odabir tekstova za 
opsežni »reader« subkulture čikaškom školom, koju labavo 
definiraju i vezuju nekoliko naraštaja raznovrsnih teorijskih 
i istraživačkih orijentacija uz sveučilište u Chicagu, sma¬ 
trajući pisanje »u duhu« ili »u ime«, čikaške škole dovoljnim 
za široki zajednički nazivnik. Neprecizno definiranje rezul¬ 
tiralo je uvrštenjem nekolicine autora koji (poput Alberta 
Cohena, najbližeg Mertonovoj paradigmi u sociologiji) ne 
spadaju u čikašku školu. Cikaška skQJn, koja, se najčešće 
spominjala u kontekstu »urbane sociologije«, važna je za 
početak svake rasprave o historijatu sociologije subkulture. 
Caldarović (1985.) je i tematski i vremenski jasno defini¬ 
rao čikašku školu, obrađujući prvenstveno Thomasa, Parka, 
Burgessa, McKenzieja i VVirtha kao njene glavne predstav¬ 
nike, označujući dvadesete i tridesete godine kao ključno 
razdoblje stvaranja prepoznatljive teorije, te izdvojivši mo¬ 
nografske studije i metodološke aspekte uopće kao po¬ 
sebno i važno poglavlje djelovanja čikaške sociološke 
škole. Urbano i moderno - to je rodno mjesto subkulture 
mladih i adolescentskih životnih stilova već oko pola sto¬ 
ljeća. Zbog toga je korisno podsjetiti se prvih socioloških 
promišljanja i istraživanja urbane sredine. Bez obzira na 
mijene strukture društva i ubrzanje tehnologijsko-informa- 

cijskog kompleksa, u sociologiji ne prestaju biti aktualni 
oni autori koji su, prije početka 20. stoljeća ili na samom 
njegovom početku uočavali bitne društvene činjenice, pro¬ 
cese i oblike. Tonnies i Simmel neosporno su utjecali na 
autore čikaške Škole. Simmelovo »blase« i »reserve« odre¬ 
đenje ponašanja u urbanoj sredini ne samo da odjekuje u 
radu Louisa Wirtha, nego i u rap pjesmama početka de¬ 
vedesetih. Simmel se danas reaktualizira u radovima o 
kulturi potrošnje i životnim stilovima (Chaney, 1996.) a 
čikaška škola periodično doživljava »revival« u sociologiji, 
navodeći sociologe čak i devedesetih godina, da nakon 
svih rasprava o pozitivizmu, biheviorizmu, empiricizmu, utje¬ 
caju različitih paradigmi, još jednom daju ocjenu dopri¬ 
nosa čikaške škole sociologiji. Tako Rums (1996.) nagla¬ 
šava ne-pozitivistički karakter čikaških istraživanja dvadesetih 
i tridesetih godina i na osnovi opsežne literature dokazuje 
kako upravo usmjerenost na empirijsko istraživanje i odbaci¬ 
vanje »apstraktnih teorija«, uz Meadov utjecaj, naglašava 
razliku koju kvalitativna usmjerenost podacima i Meadov 
interakcionizam iskazuju prema uobičajenom, pozitivistič¬ 
kom značenju empiricizma i biheviorizma u sociologiji. 

Tri međusobno isprepletene dimenzije čikaške socio¬ 
logije tvore njen zaštitni znak: teorija »humane ekologije« i 
spacijalno-socijalnih odnosa, teorija socijalne dezorganiza- 
cije te metodološki, kvalitativni »povratak podacima«. Pod 
utjecajem organicizma, čikaški autori pristupili su društvu 
utvrđujući odnose prostornog i socijalnog, uspoređujući 
društvene procese (kompeticije, segregacije, akomodacije) 
sa sličnim procesima u biljnom i životinjskom svijetu. Kla¬ 
sičnom sociološkom naslijeđu ostavili su (idealne) tipove 
poput biotičkog poretka, u kojem vlada kompeticija, i kultur¬ 
nog, u kojem vlada konsenzus, koncentričnih zona širenja 
grada, dinamičkog ekvilibrija. Thomasovo zapažanje o 
definiranju situacije nije izgubilo na valjanosti kroz pro- 

tekla desetljeća, nego se bezbroj puta potvrdilo, upravo u 
istraživanjima subkulturnih aktera. Cikaška metodologija 
nazvana je kvalitativnom, iako ne izbjegava statističke po¬ 
datke, no presudnim smatra kvalitativni uvid u stvarnost, 
često očima onih koje se promatra. Takav pristup mnogi 
su nazivali i etnografijom ili urbanom etnologijom. Nels 
Anderson je u sociologiju uveo »Hobo« svijet migranata 
(Anderson, 1923.), a taj svijet lutalica, sezonskih radnika i 
boema čini jednu od koncentričnih zona grada analizira¬ 
nih i u Zorbaughovoj studiji o »Zlatnoj obali i slumu« (Zor- 
baugh, 1929.). F. Thrasher je svoje sedmogodišnje istraži¬ 
vanje objelodanio u knjizi »The Gang«, obrađujući 1313 
bandi (škvadri) u Chicagu, (Thrasher, 1927.), a Sutherland 
je, kao kriminolog, »samo pripremio« knjigu o profesio¬ 
nalnom lopovu koju je napisao sam profesionalni lopov. 
(Sutherland, 1937.). Paul G. Cressey pratio je djevojke, 
»animir-plesačice« u njihovim privremenim iskoracima u svijet 
drukčijih pravila i zarade, ili u njihovoj cjelokupnoj karijeri 
»mobilnosti na dolje« (Cressey, 1932.). W. F. Whyte je tri i 
pol godine proveo u slumu, talijanskoj četvrti, sudjelujući u 
životu »dječaka s ugla ulice«, ne zanemarujući sudjelova¬ 
nje (i promatranje) u aktivnostima njihovih socijalno mo¬ 
bilnijih vršnjaka (Whyte, 1 955.). Ne može se za svaku studi¬ 
ju čikaške škole tvrditi da je zasnovana isključivo na sudje- 
lujućem promatranju, iako to jest glavna značajka većine, 
ali se i u drugim izvorima podataka, poput pisama, bio¬ 
grafija i osobnih dokumenata, primjećuje načelo - što bliže 
akteru, njegovoj definiciji situacije, bez zadanih shema i 
bez moraliziranja oko »normalnosti« ili »devijacije«. 

Zapažanja Roberta Parka o gradu, o mozaiku malih 
svjetova, o paralelnim svjetovima, »moralnim miljeima«, o 
mogućnosti da se u urbanoj sredini živi istovremeno u ne¬ 
koliko takvih odvojenih svjetova (moralnih regija), inspira- 
tion su početak istraživanja subkulture. Nastavljaju se i 

konkretiziraju brojnim »socijalnim monografijama« čikaške 
škole i do danas ostaju svježa u svojim fascinacijama i 
strahovima pred urbanim kao (»laboratorijskim«) poljem 
potrebnog istraživanja. 

Čaldarović (1985.), Saunders (1981.), Ritzer (1997.) 
i drugi koji su pisali o čikaškoj školi s pravom su omeđili 
razdoblje formiranja škole na dvadesete i tridesete godine. 
Međutim, već popisivanje kvalitativnih studija, što se kao 
posebna cjelina nameće zbog važnosti metodologije koja 
je stvorena u čikaškoj školi, proširuje vremenski raspon i 
na četrdesete godine, uključujući Whyteovu nezaobilaznu 
studiju »Street Corner Societv«. lako Sutherlandova krimi- 
nologija i serija istraživanja Shawa i McKaya ne spadaju u 
strožu definiciju teorijskog doprinosa prve generacije čikaške 
škole, ovdje su bitna jer znače »prijelaz« prema teoriji delin¬ 
kventne subkulture. Nakon niza istraživanja delinkventnih 
područja, cikaška kriminologija (inspirirana ekološkim teo¬ 
rijama Burgessa o gradskim zonama) nakon uobičajene 
teze o socijalnoj dezorganizaciji, stvara teoriju diferencijal¬ 
ne asocijacije, u kojoj postaje jasno da društvene grupe 
dolaze u normativne konflikte i da, prirodno, proces uče¬ 
nja može označavati učenje devijantnog ponašanja. De¬ 
vijacija se, od početka čikaške škole, ne definira individual¬ 
no ni patološki, nego se pomiče u sferu socijalnoga. 

Clifford Shaw (1 933.), pišući o grupnoj tradiciji delin¬ 
kvencije mladih, tvrdi da želje i porivi koji pokreću delin¬ 
kventnog dječaka nisu ništa drukčiji od onih koji pokreću 
aktere konvencionalnih djelatnosti u društvu. Delinkven¬ 
ciju Shaw opisuje kao prirodnu prilagodbu očekivanjima 
grupe čiji je član dotični (delinkventni) akter. Svakoj indivi¬ 
dui je veoma važno (po liniji poželjno-nepoželjno, dopu- 
šteno-nedopušteno itd.) kako postupaju oni koji su s njom 
najuže povezani, koji pripadaju istom klubu, sekti, klasi, 
profesiji. Shaw uočava i veliko značenje modela, utjecaja 


velikih faca na mladog delinkventa (jezikom subkulture: 
velikih »zvjerki«, »igrača«, »gubica«, »frajera«), koji predstav¬ 
ljaju ideal kojem se teži i koji treba postići, ostvariti. Su¬ 
djelovanje u aktivnostima grupe (delinkventna praksa) može 
pridonositi prestižu, može pojedincu dati osjećaj ponosa, 
superiornosti. Shaw ustaje protiv formula uvriježenih u jav¬ 
nosti po kojima je delinkvencija izraz inheretne zlobe i zlo¬ 
će, neposluha. Ono što je bitno, to je da se u delinkvenciji 
postiže stimulacija, uzbuđenje, svojevrsno ushićenje, zado¬ 
voljava se glad za »žmarcima« koji struje tijelom. Ipak, 
kulturne vrijednosti, moralni standardi delinkventnog svijeta 
odstupaju jako od onih šireg, konvencionalnog društva. 
Upravo je analiza »delinkventnih područja« i »šireg, konven¬ 
cionalnog drušlvu« nuvela istraživače na analizu problema 
socijalizacije u nižoj i srednjoj klasi, pa je iz spoja čikaški 
zasnovanih teorija o dezorganizaciji i diferencijalnoj aso¬ 
cijaciji s interpretacijama Mertonove paradigme, nastala 
teorija »delinkventne subkulture«. 

2. Teorija delinkventne subkulture 


Subkultuma stvarnost (Hobo svijeta, »škvadre iz ulice«, 
bandi, taxi-plesačica itd.) već je bila višestruko prikazana u 
radovima čikaške škole, iako bez korištenja samog pojma 
»subkultura«. Istraživanje neformalnih grupa mladih, »gon¬ 
gova« (škvadri, klapa i bandi) , nastavilo se i proširilo iz¬ 
van početnih, znanstvenih i geografskih okvira Chicago. 
Upravo u širokoj raspravi o fenomenu »ganga«, delinkven¬ 
ciji i devijaciji, stvoren je pojam delinkventne subkulture. S 
jedne strane teorija diferencijalnih asocijacija i kulturne 
transmisije (koja ima čikaške korijene), a s druge strune 
Mertonov doprinos teoriji anomije, kumovali su konceptu 
subkulture, oko kojega nikad nije postignuto potpuno sla¬ 
ganje autora. Zapravo, pojam subkulture pojavio se, prije 
šire rasprave o delinkvenciji, označujući segmente popula¬ 
cije i socijalizacijske procese koji se, bez obzira na krovni 
pojam pojedinog (primjerice »američkog«) društva, oštro 
razlikuju prema spolu, dobi, klasi, zanimanju, regionalnoj, 
konfesionalnoj i etničkoj pripadnosti. (Green, 1946., Gor- 
don, 1947.) Svijet unutar svijeta, kultura unutar kulture, 
društvo unutar društva, sve su to prirodna zapažanja, po¬ 
sebno ako promatramo američko društvo brze urbaniza¬ 
cije i industrijalizacije, uz stalnu imigraciju. S obzirom na 
temu ovog rada, utemeljenje pojma subkulture u širokoj 
lepezi različitosti, prije svega etničkih i konfesionalnih iden¬ 
titeta u tadašnjem američkom društvu, nije od presudne 

U engleskom jeziku riječ »gang« ne označava samo bandu ili krimi¬ 
nalnu skupinu, kako se to često kod nas, posebno na dijelu novinar¬ 
ske, »estradne« scene smatra, nego označava i društvo (iz kafića, s 
ugla ulice, iz škole itd.), družbu, klapu, ili kako bi se u Zagrebu reklo 
- škvadru. 


važnosti za subkulturu mladih. Ipak, radikalno odstupanje 
ponašanja (vrednota, načina života) nekih adolescentskih 
grupa, od njihove šire socijalne okoline, navelo je socio¬ 
loge pedesetih godina na govor o »delinkventnoj subkul- 
turi«. Medu najpoznatijim je utemeljiteljima pojma Albert 
( ohen. 'I knjizi »D e I i n q u i m I B*>ys: rhe I CUltUfe @i fhe Gong« 
(1 955.) pita ono što i mnogi prije njega, kako netko postaje 
delinkventom, i u odgovoru prihvaća čikaške spoznaje o 
prenošenju znanja i vjerovanja; »tako što uči postati delin¬ 
kventom, uključujući se u grupe u kojima je takvo pona¬ 
šanje već uspostavljeno, u kojima se provodi delinkventna 
praksa«. Analiza delinkventne prakse i svakodnevnog ži¬ 
vota delinkvenata, upućuje na pojam kulture (i subkulture) 
koji Cohen, kao i ostali autori u tom području, koristi an- 
tropologijski, kao način života. Za Cohena je kultura 
»znanje, vjerovanja, vrednote, kodovi, ukusi, predrasude 
koji su postali tradicionalni u društvenim grupama i koji se 
u njima postižu interakcijom«. Ne negirajući postojanje 
nečega što se zove »američka kultura«, Cohe n naglašava 
da postoji kultura unutar kulture i da je svako društvo iz¬ 
nutra diferencirano na mnoge subgrupe, subkulture dob¬ 
nih grupa, subkulture unutar subkulture. Postoji tvornica i 
dućan unutar tvornice, subkultura sveučilišta i subkultura 
studentskog bratstva (bratovštine) unutar sveučilišta, po¬ 
stoji subkultura susjedstva i subkultura obitelji, klike ili 
»ganga« unutar susjedstva. Sve te subkulture imaju nešto 
zajedničko: »sve su nastale samo interakcijom s onima koji 
u svom uvjerenju i djelovanju već dijele i utjelovljuju kul¬ 
turni obrazac«. (Cohen, 1955., str. 13.) Kad Cohen govori 
o delinkventnoj subkulturi, govori o načinu života koji je 
nekako postao tradicionalan, uobičajen među izvjesnim 
grupama u američkom društvu. Te grupe su škvadre dje¬ 
čaka koje nastaju u delinkventnim susjedstvima većih ame¬ 
ričkih gradova. Članovi tih škvadri odrastaju, neki da bi 

postali građani koji poštuju zakon, a neki da bi se približili 
odraslijim i profesionalnijim oblicima kriminala. Delinkven¬ 
tna tradicija se održava dobnim grupama koje generacijski 
slijede iza ovih koji odrastaju. Delinkventi nisu obilježeni 
nejcom rislhoipško m ili fizičkom k arakteristikqrrwie mora 
netko biti defektan ili neinteligentan da bi postao delin- 
v kventpm. Ono što vrijedi za delinkvente (da su neki živahni 
a neki usporeni, da su neki ozbiljno frustrirani a neki nisu, 
da neki imaju ozbiljnih mentalnih problema a neki ne, itd.) 
vrijedi i za nedelinkvente. Jedina je razlika u izloženosti de¬ 
linkventnom obrascu, delinkventnoj tradiciji, u tome kako 
okolnosti favoriziraju asocijaciju s delinkventnim modelima. 
Proces postojanja delinkventom isti je kao i proces postoja¬ 
nja izviđačem. Razlika je samo u kulturnom obrascu s kojim 
se dječak povezuje, udružuje. Nakon što je opisao osnovne 
uvjete nastanka subkulture, naglašavajući kulturni obrazac i 
zasnivajući svoj pristup mimo psiholoških determinizama, 
Cohen se pita o karakteru delinkventne subkulture. 

Sadržaj delinkventne subkulture jest neutilitaristički, ma¬ 
liciozan i negativistički. Neutilitaristički karakter dokumen¬ 
tira spoznajama o raširenom običaju krađe iz zabave, bez 
primarne motivacije u korištenju ukradenoga. Maiicioznost 
prepoznaje u brojnim oblicima vandalizma, ispisivanju 
poruka poput »ne pazi mi se« preko upozorenja »pazi na 
čistoću« i si., te uočava negativni polaritet prema norma¬ 
ma respektabilnog društva odraslih. Sljedeća značajka (o 
kojoj govore i drugi, uključujući i one koji se suprotstav¬ 
ljaju pojmu subkulture definiranom na Cohenov način, 
poput Millera i drugih autora »kulture donjih slojeva«) jest 
»kratkoročni hedonizam«. (»Short run hedonism«, ili jezikom 
subkulture - hedonizam »na prvu«). Tu Cohen priznaje ka¬ 
ko je zapravo mali dio gang aktivnosti delinkventan, kako 
se većina vremena u škvadri odvija u čekanju neke zaba¬ 
ve, a većina »fun« aktivnosti nisu posebno delinkventne. I 


Cohen, kao i drugi autori, ustvrđuje da je »hedonizam na 
prvu« karakteristika društvene klase iz koje delinkventi do¬ 
laze, a ne samo obilježje »gangova«. Grupna autonomija 
također je bitna karakteristika subkulture, jedini pritisak 
koji se tolerira jest neformalni pritisak same grupe, a sna¬ 
gama izvana ne dopušta se utjecaj. Članovi škvadre ne 
žele nikakav vanjski, obiteljski ili drugi nadzor. 

Referentni okvir i referentna grupa - to su pojmovi 
koje Cohen preuzima iz socijalne psihologije i detaljno ih 
obrazlaže, stvarajući temelje svog pristupa »delinkventnoj 
subkulturi«. Način stvaranja referentnog okvira i dinamika 
referentne grupe, to je prava pozadina nastajanja subkul¬ 
ture, uz položaj aktera u socijalnoj strukturi. »Action is 
problem solving«, to je temeljna premisa. Objašnjenje 
subkulture kao tipa djelovanja usmjerenog rješavanju ne¬ 
kog problema zadržat će se desetljećima nakon Coheno- 
vih radova. Posebnu pozornost Cohen posvećuje procesu 
promjene referentnog okvira, imajući na umu delinkventne 
grupe kojima se bavi. Situacija je za aktera uvijek relativ¬ 
na. Ta situacija za Cohena je »svijet u kojem živimo, fizički 
uvjeti, okruženje, konačna opskrba vremenom i energijom 
koja nam je na raspolaganju, navike, očekivanja, zahtjevi 
i socijalna organizacija ljudi oko nas«. To što akter vidi ili 
osjeća u vezi s onim što vidi, ovisi o njegovu kutu gleda¬ 
nja, koliko i o situaciji. Naš referentni okvir određuje kako 
stvari vidimo i što nam one znače. U slučaju stvarno teških 
problema, za koje nemamo spremne solucije, ona za koju 
se izborimo uključuje promjenu referentnog okvira. Ljudski 
problemi, upozorava Cohen, nisu ravnomjerno raspodije¬ 
ljeni po ulogama koje čine društveni sustav. Zato su od pre¬ 
sudne važnosti dobne, spolne, rasne i etničke kategorije, uz 
zaposlenje, ekonomski stratum, društvenu klasu. Socijalna 
struktura i neposredni socijalni milieu ima u determiniranju 
stvaranja i selekcije solucija golemu ulogu i uz činjenicu 


?4 


25 



Benjamin Perasović 


URBANA PLEMENA 


socijalne interakcije (»naše sudjelovanje u sustavu socijal¬ 
ne interakcije djeluje na način kojim pristupamo našim 
problemima«) jedno je od uporišta Cohenove teorije. Uz 
pojam referentnog okvira stoji i bitan pojam referentne 
grupe. Za pojedinca neke su grupe važnije, efektnije od 
drugih kao autoriteti za definiranje valjanosti naših postu¬ 
paka, Teško ćemo sebe uvjeriti (piše Cohen) da je u č I a nji¬ 
va nj e u neku stranku, crkvu, laganje o godinama da bi se 
dobilo piće, glasanje za republikance, ili bilo što, u redu, 
ako naša referentna grupa smatra takve stvari krivima, glu¬ 
pima, nepotrebnima. Ključni uvjet stvaranja i pojavljivanja 
nove kulturne forme jest postojanje nekog broja aktera, koji 
su u efektnoj međusobnoj interakciji, i koji imaju slične 
probleme prilagodbe. Ako A pojedinac nešto pokuša, pa u 
tome dobije podršku, u interakciji stvar raste i mijenja se 
model, djelovanjem nastaje novi kulturni model, stvara se 
subkulturna solucija. U podrobnom opisu »eksploratornih 
gesti«, kao značajki društvenog djelovanja, prepoznajemo 
Cohenovu sliku delinkventne grupe: »Jedan će malo izviriti 
glavom, ali će je povući ako ti (drugi) ne pokažeš neki 
znak odobravanja, ako nekim znakom afirmacije ne izviriš 
vratom u nekom smjeru. Pomak u nekom smjeru, proizvod 
interakcije, pripada grupi, ni jednom članu posebno, iako 
je svatko izravno sudjelovao.« (Cohen, 1955., str. 60.) 
Zanimljivo je da Cohen tvrdi kako taj kulturni proces ne 
mora biti posljedica neke svjesne aktivnosti, pa kao pri¬ 
mjer nudi događanja u vojsci, kada se vojnici žale na 
nešto što nema uzroka u organskoj patologiji, ali je situa¬ 
cija masovne psihoneuroze na fronti (kao odgovor na 
problem) ipak stvarna, poput zabilježenih slučajeva kada 
su vojnici masovno stavljali plinske maske i trčali doktoru 
uvjereni da su napadnuti bojnim otrovima. Očigledno je 
kako Cohen ne može zamisliti eventualni proces subkul- 
turalizacije kao (makar djelomičan) plod svjesne aktivnosti, 


j proteći će još dosta godina, u kojima će nastati novi 
subkulturni akteri kao i novi oblici medijskih posredovanja 
prije nego sociologija subkulture prihvati svjesne zahvate 
pojedinačnih, individualnih aktera u stvaranju zajedničke 
(sub)kulture. Cohen inzistira na grupnim standardima, na 
promjeni zajedničkog referentnog okvira jer to označava 
nastanak nove subkulture. Kada je jednom stvoren, sub¬ 
kulturni sustav može perzistirati, ali ne pukom inercijom. 
Subkultura može nadživjeti pojedince koji su sudjelovali u 
njenom stvaranju, ali samo toliko dugo dok nastavlja slu¬ 
žiti potrebama onih koji dolaze nakon prvih stvaralaca. 
Od svog osnovnog polazišta, o djelovanju kao rješavanju 
problema, Cohen dolazi do zaključka o subkulturi kao 
soluciji, zapravo subkulluia predstavlja grupnu soluciju za 
neki problem. 0 kojem je općem problemu' riječ? Delin¬ 
kventna subkultura smještena je u radničkoj klasi, obitelj 
se promatra kao društvena jedinka, ali unutar klasnog 
sustava. Članstvo u obitelji ima važnost i posljedice za 
pojedinca bez obzira na njegovo iskustvo unutar nje, jer 
će dijete u odnosu s vanjskim svijetom osjetiti položaj vla¬ 
stite obitelji u socijalnoj strukturi. Upravo to određuje isku¬ 
stva i probleme s kojima se susreću svi članovi obitelji u 
svojim odnosima s izvanobiteljskim svijetom. Djeca shva¬ 
ćaju kako su njihove obitelji vrednovane i rangirane. U- 
nutar problema mobilnosti (zapravo blokade mobilnosti) 
naglasak je na muškarcima (dječacima) radničke klase, 
dok je za žene osnovno sredstvo mobilnosti - udaja. Pro¬ 
blem, s kojim se djeca iz nižih stratuma društva suočavaju 
već u školi, jest sustav vrednota srednje klase i očekivanja 
nastavnika (većinom također iz srednje klase). Cohen ana¬ 
lizira tip socijalizacije u srednjoj klasi da bi naglasio pro¬ 
blem različitosti unutar koje djeca odrastaju i prihvaćaju 
vrednote svoje matične, roditeljske kulture. Tip socijaliza¬ 
cije u nižoj klasi smatra poznatim, opisujući ga u glavnim 

crtama (to će detaljno obaviti Miller) pa se koncentrira na 
socijalizaciju srednje klase. Time se dobiva model mjerenja 
svih učenika očima profesora, ujedno prva strukturalna 
ograničenja za djecu niže klase, kandidate za buduće pri¬ 
padnike delinkventnih subkultura. Cohen navodi devet ka¬ 
rakterističnih cjelina, aspekata socijalizacije u srednjoj klasi: 

1. Ambicija, visoka očekivanja, orijentacija na dugu 
stazu i teško dostižne ciljeve, odgađanje nagrade, roditelji 
se trude utisnuti djetetu želju da bude netko. 

2. Etika srednje klase je etika individualne odgovorno¬ 
sti, oslanjanje ponajprije na sebe same, roditelji treniraju 
djecu za utrku koju će trčati sama. To minimizira obavezu 
dijeljenja, čak i s rođacima, posebno ako to irtterferira s 
postignućem ciljeva. 

3. Norme srednje klase visoko vrednuju njegovanje 
vještina i kvalifikacija, atletskih i akademskih, 

4. Svojevrstan asketizam, spremnost i sposobnost za 
odricanje, za podređivanje iskušenja neposrednog zado¬ 
voljavanja potignućem ciljeva na duge staze. 

5. Racionalnost, svjesno planiranje, ekonomiziranje 
vremena. 

6. Ponašanje, ljubaznost, osobnost, »maniri«; u svijetu 
srednje klase umješnost u određenim konvencijama govora 
i držanja nosi određeni prestiž i smatra se instrumentalnim 
za uspjeh. Važno je postojanje mnogih sekundarnih grupa, 
njeguje se sposobnost da se upoznaju novi ljudi, steknu 
poznanstva i prijatelji, upozna neka utjecajna osoba. Strplji¬ 
vost, samokontrola, inhibicija spontanosti. 

7. Kontrola fizičke agresije i nasilja (takvo se nasilje 
smatra subverzivnim), traže se dobri odnosi sa što širim kru¬ 
gom. Prisutan je natjecateljski mentalitet u kojem se poka¬ 
zuju intelektualne, tehničke i socijalne vještine i znanja. 

8. Konstruktivno provođenje slobodnog vremena, ci¬ 
jeni se hobby, igra koja uključuje učenje, usvajanje nekog 
posebnog znanja, ne smije se gubiti vrijeme. 


9. Poštovanje vlasništva. To ne znači želju za materi¬ 
jalnim dobrima, niti znači jednostavno »poštenje« - to znači 
poštivanje prava vlasnika da učini ono što želi s onim što 
mu pripada, kao naglasak suprotan zahtjevima drugih koji 
su u odnosu primarne grupe s vlasnikom. 

U srednjoj klasi prisutna je etika individualne odgo¬ 
vornosti, a u radničkoj klasi etika reciprociteta. S obzirom 
na razliku odrastanja u nižoj i srednjoj klasi, radničko će 
dijete biti više upućeno na grupe vršnjaka, na »škvadru_s 
ugla ulice« i borbu koja se tamo vodi, doživljavajući jedan 
tip scene i atmosfere u roditeljskom domu, a drugi tip u školi. 
Učitelj je plaćen da stvara osobu po kriterijima srednje klase, 
kojoj i sam najčešće pripada. Prihvaćeni stereotipi, osnaženi 
»strukturalnim imperativima« (to znači načinom na koji uči¬ 
telja procjenjuju njegovi supervizori) izrazito su nepovoljni 
za učenike iz niže klase; dobra djeca su poslušna, mirna, 
ljubazna, žeie nešto postići, nasuprot onima koje roditelji 
nisu opremili takvim vrijednostima, i koja su bučna, prlja¬ 
va, nemirna, neposlušna. U školi kao i na službenim mjes¬ 
tima za provođenje slobodnog vremena, »dečki s ugla« mo¬ 
rali bi promijeniti govor, ponašanje, prijatelje, ambicije, 
navike, a i tada nije izvjesno da bi uspjeli. Zato se oni nakon 
pokusnih upoznavanja s različitim organizacijama najčešće 
vraćaju ulici ili kafiću, gdje im se nudi manje sadržaja ali 
ih ljudski odnosi više zadovoljavaju. 

Grupna interakcija služi kao katalizator onih poten¬ 
cijala koji inače ne bi bili vidljivi. To je važno u slučaju 
statusne frustracije, jer status osigurava poštovanje drugih. 
Novi sustav normi, novo mjerenje statusa kriterijima koji su 
drukčiji, bliži pojedincu, ne vrijedi ako i drugi ne prihvate 
te kriterije, a drugi će ih prihvatiti ako je prvi spreman na 
reciprocitet. 

Cohen ruši sliku po kojoj ono što definiramo kao 
dobro i ono što definiramo kao zlo nastaju iz odvojenih 

izvora. Vrijednosti koje su u osnovi, u samoj jezgri američ¬ 
kog načina života, i koje pomažu motiviranju ponašanja 
što ga smatramo tipično američkim, među glavnim su de¬ 
terminantama onoga što stigmatiziramo kao patološko. 
Problemi prilagodbe (kojima je delinkventna subkultura 
odgovor) determinirani su, dijelom, istim onim vrednota¬ 
ma koje respektabilno društvo drži najsvetijim. Isti vrijed¬ 
nosni sustav, djelujući na djecu različito osposobljenu da 
ga prihvate, jest instrumentalan u generiranju i delinkven¬ 
cije i respektabilnosti. (Cohen, 1955., str. 137.) 

Bez obzira na različita teorijska polazišta, većina ta¬ 
dašnjih autora se slaže u smještanju delinkvencije u niže 
slojeve društva, razlikujući se u interpretacijama ponašanja 
adolescenata radničke klase i pripadnog susjedstva. 

VValter Miller (1958.) tvrdi da je dominantna kompo¬ 
nenta motivacije za delinkventna djela upravo u pokušaju 
aktera da slijedi oblike ponašanja i postigne standarde 
vrednota onako kako su definirani u zajednici niže klase. 
U slučaju »gang« delinkvencije Miller smatra da kulturni 
sustav koji najviše utječe nije »delinkventna subkultura«, 
nego kultura same zajednice niže klase, sa svojim integri¬ 
tetom, dugom tradicijom i obrascima ponašanja. »Postoji 
supstancijalni segment današnjeg američkog društva čiji 
način života, vrijednosti i obrasci ponašanja predstavljaju 
produkt distinktivnog kulturnog sistema koji može biti na¬ 
zvan n/za klasa. »Način života niže klase obilježen je setom 
»središnjih preokupacija« (focal concerns). Oni upravljaju 
širokom i perzistentnom pozornošću i visokim stupnjem 
emocionalnog uključenja. Koncept »focal concerns« Miller 
koristi umjesto koncepta vrijednosti, i to zbog tri osnovna 
razloga. Prvo zato što se lakše može izvesti iz neposrednog 
terenskog promatranja, drugo zbog toga što je to opisno 
neutralan pojam, dok »vrijednost« u sebi sadrži pozitivno 
značenje, i treće zato što omogućuje profinjeniju analizu 


subkulturnih različitosti od pojma vrijednosti. Uobičajeni 
termin »vrijednost« po Milleru tendira ispiranju intrakultu- 
ralnih različitosti zbog svoje obojenosti pojmovima službe¬ 
nog ideala. (Miller, 1958., str. 137.) Kako izgleda šest 
osnovnih (središnjih) preokupacija? 

Frka (trouble). Upasti u frku (problem, nevolju) ili se 
izvući iz nje, to su glavne preokupacije muškaraca i žena, 
roditelja i djece u nižoj klasi. Za muškarce to često uključuje 
tučnjavu, seksualne avanture, opijanje, za žene sudjelova¬ 
nje u seksu uz hendikepirajuće posljedice. Poštovanje i ne¬ 
poštovanje zakona je važno (posebno za majku koja po¬ 
gledom na mladića, kojeg je kći prvi put dovela kući, iščitava 
potencijale za proizvođenje ili izbjegavanje frke (problema, 
nevolje). Ulaženje u frku je multifunkcionalno i služi za po 
stizanje raznih, različito vrednovanih ciljeva. Oba su pona¬ 
šanja, u skladu sa zakonom i mimo njega, izbori unutar 
kulture niže klase. Ulazak u frku ponekad pridonosi prestižu. 

Čvrstina, žilavost (toughness) pokriva više kvaliteta; fi¬ 
zičku spremnost, snagu, izdržljivost, atletske vještine. Muš- 
kost, simbolizirana složenim kompleksom djela i izbjega¬ 
vanja; tetoviranje, izostanak sentimentalnosti, nerazmišlja- 
nje o umjetnosti i književnosti, konceptualizacija žena kao 
objekata za osvajanje, vrline u fizičkim izazovima, neustra- 
šivost i vještina u tučnjavi. Znatan broj muške djece u kul¬ 
turi niže klase ne odrasta uz oca, odrasta u dominantno 
ženskom kućanstvu. Miller misli da, baš zbog nemogućno¬ 
sti identificiranja s odraslom muškom osobom, postoji tolika 
opsesivna pažnja usmjerena na muškost. Homoseksualnost, 
kao i svako mekano ili feminizirano ponašanje, doživljava se 
kao opća opasnost, izazivanje. Zato dolazi do premlaćiva¬ 
nja homoseksualaca, a uobičajeno je korištenje lokalnog 
termina za homoseksualca kao pogrdnog izraza općenito. 

Promućurnost, lukavost (smartness) podrazumijeva ka¬ 
pacitet postizanja nekog materijalnog dobra ili statusa kroz 

maksimalnu mentalnu sposobnost i minimalno korištenje 
fizičke snage, lako je prisutan antiintelektualizam, pa će 
svi oblici formalno naučenog znanja o umjetnosti, povijesti 
ili perspektivi društva biti obezvrijeđeni i povezani s razmekša- 
vanjem (feminizacijom), korištenje mozga na pravi način 
visoko se cijeni. »Ulična pamet« stječe se od prvih dana 
stajanja »na uglu«, kroz ritualna zadirkivanja, vrijeđanja, 
gdje se cijeni brzi i ubojiti odgovor, inventivnost, dosjetlji¬ 
vost. Skvadre s ugla ulice često kombiniraju čvrstinu i luka¬ 
vost, ali se pamet lukavstva više cijeni. Cijenjeni tipovi »smar- 
tera« obično su profesionalni kockar, promoter, »con-artist«. 

Uzbuđenje [excitement). Za mnoge pojedince niže klase 
ritam života fluktuira između rutinske i repetitivne djelatno¬ 
sti s jedne, i traženja visoke emocionalne stimulacije s 
druge strane. Potraga za uzbuđenjem jedna je od najka- 
rakterističnijih dimenzija života niže klase. Pripadnici oba 
spola uvelike konzumiraju alkohol, prisutne su igre na sreću, 
kockanje svih zamislivih oblika. Uspostavljen je obrazac 
»noći u gradu«, koji uključuje alkohol, glazbu, seksualnu 
avanturu, tučnjavu, sve što vodi u »trouble« (frku, nevolju). 
Protutežu ovom čestom flertu s opasnošću daju drugi oblici 
djelovanja u kulturi niže klase, koji uključuju duža razdob¬ 
lja pasivnosti. Ipak, za znatnu većinu je svijet visokog rizi¬ 
ka, alkohola, seksa i tučnjave na dnevnom redu jednom 
tjedno, tvrdi Miller. 

Sudbina (sreća). Koncept sudbine, sreće, neke snage 
koja je izvan tebe, također je jedna od karakterističnih 
»središnjih preokupacija« niže klase. Ako ti ide, ako imaš 
sreće, onda si sretan, ali ako ti je sreća okrenula leđa, ne 
trebaš se ni truditi. Taj je koncept povezan s uzbuđenjem, 
a to se vidi i na primjeru velike raširenosti kockanja. Uz 
uzbuđenje, u dimenziji igranja karata ili biljara, potrebna 
je i pamet (promućurnost, lukavost) ali i čvrstina, žilavost. 
Nekad, naravno, čekaš »čistu sreću« poput sudjelovanja u 

lutriji. Koncept sudbine prisutan je u mnogim fantazijama, 
u folkloru, u snovima o bogaćenju na lutriji, a prikazuje 
nam i sliku čovjeka kao pijuna magičnih moći, piše Miller 
u tekstu koji je postao jedan od najcitiranijih u svome 
području. 

Autonomija, u toj središnjoj preokupaciji postoji velika 
diskrepancija između onoga što je »overtlv valued« i onoga 
što je »covertlv sought«. Na jednoj razini često imamo jako 
izražanu želju za autonomijom, za odbijanjem vanjske kon¬ 
trole i restrikcija u ponašanju. No, osim što na jednoj razini 
uočava zahtjev za samostalnošću i odbijanje brige i zaštite, 
Miller tvrdi da na drugoj razini postoji želja za brigom i 
kontrolom, programiranjem vremena, pa se mnogi vra¬ 
ćaju institucijama nadzora ili poduzimuju sve da bi ih vra¬ 
tili u zatvor, vojsku, psihijatrijsku ustanovu i slično. Miller je 
želju za brigom izjednačio sa željom da se bude kontroli¬ 
ran, pa je opisivao »sačuvajte me od mene samog«, poru¬ 
ku koju dešifrira iz ponašanja pojedinaca koji »testiraju 
društvo« i vrte se u krugu u kojem nakon frke, pijanstva, 
tučnjave, seksa i ostaloga, odlaze ženi, roditeljima, u za¬ 
tvor, na posao i slično, da bi opet nakon nekog vremena 
krenuli u potragu za frkom i uzbuđenjem. 

Jednospolna okupljanja vršnjaka u nižoj klasi Miller 
smatra tipičnim, i to zbog ženski temeljenog domaćinstva 
kakvo prevladava među donjim slojevima društva. Muški 
roditelj ili ne postoji, ili je prisutan minimalno, a inkonzis¬ 
te n t n o je uključen u odgoj djece. Psihološke, edukativne i 
ostale funkcije ne ostvaruju se unutar jedinke obitelji, nego 
u jednospolnim i dobno strukturiranim grupama vršnjaka. 
Adolescentska varijanta bitnog strukturalnog oblika života 
u nižoj klasi jest »grupa s ugla ulice«, ili adolescentski 
»Street corner gang«. Delinkventni gang samo je podgru- 
pa, podvrsta, i ne bi trebao biti promatran izolirano. U 
grupi s ugla ulice dječaci prvi put uče muške uloge sa 


32 




Benjamin Perasović 


URBANA PLEMENA 


svojim vršnjacima s kojima dijele isti problem identifikacije 
sa spolnim ulogama. To je najsolidarnija i najstabilnija 
primarna grupa kojoj je neki od dječaka ikad pripadao 
(Miller, 1958., str. 148.). Grupni obrasci djelovanja nameću 
čvrstu unutarnju solidarnost, pa članovi moraju imati spo¬ 
sobnost podređivanja individualnih želja grupnim interesima, 
kao i sposobnost za intimnu i dugotrajnu komunikaciju. 
Postoji i kapacitet i motivacija za prilagodbu grupnim 
normama. Pripadanje i status rješavaju se kroz djelovanje, 
kroz središnje preokupacije i interese, kroz »frku«, »uzbuđe¬ 
nje«, uz »lukavost« i »žilavost«. Točno se zna tko je prihva¬ 
ćen a tko ne, za koga grupa kaže »on visi s nama«, a tko 
ne »visi« ili ne izlazi s grupom koja ga ne prihvaća. Status 
se općenito postiže kvalitetama koje su definirane u kulturi 
niže klase, a status unutar grupe postaje također jedna od 
sržnih preokupacija... Miller detaljno opisuje borbu za 
status unutar grupe, kao i postizanje statusa među različi¬ 
tim grupama. Status je veoma važan i svako djelovanje 
primarno je usmjereno statusu, a ne problemu legalnosti 
ili ilegalnosti, »moralnosti« sredstava kojima se postiže 
status. S obzirom na središnje preokupacije niže klase, 
Miller ustvrđuje kako su ilegalna djela ili eksplicitno podr¬ 
žana, ili implicitno zahtijevana, ili naprosto nisu potisnuta. 
Osnovna teza VValtera Millera govori o motivaciji članova 
brojnih »škvadri s ugla ulice«. Temelj te motivacije, po 
Milleru, jest pozitivan pokušaj postignuća onih stanja, kva¬ 
liteta i uvjeta, koji su visoko vrednovani u akterovom naj¬ 
važnijem kulturnom milieu. Zbog toga se Miller čudi Co- 
henu i drugima koji ponašanje »škvadri s ugla« i delinkven¬ 
tnih dječaka opisuju kao maliciozno, negativističko ili bun¬ 
tovno. Teze (veoma prisutne u to doba) po kojima su mladi 
delinkventi u sukobu s kulturom svoje zajednice, Milleru su 
neprihvatljive, jer on objašnjava delinkventno ponašanje 
kao konformirajuće kulturnom sustavu niže klase kojemu 


pripadaju zajedno sa svojim roditeljima. Djelovanje koje je 
usmjereno na sustav niže klase i na postignuća unutar tog 
sustava, može ponekad ugrožavati norme u kulturi srednje 
klase, ali to je usputni proizvod djelovanja koje može na¬ 
zvati promišljeno malicioznim ili nekonformističnim samo 
onaj tko je i sam čvrsto vezan uz norme srednje klase. 
(Miller, 1958., str. 155.) Miller se suprotstavljao pristupi¬ 
ma po kojima se kulturni standardi srednje klase uzimaju 
kao mjerilo i po kojima se kulturu niže klase smatra jedno¬ 
stavno oprečnom funkcijom normativnog poretka srednje 
klase, jer »kultura niže klase je posebna tradicija stoljeći¬ 
ma stara, s vlastitim integritetom, a standardi srednje klase 
nestabilni su i pomiču se gore-dolje kroz povijest«. Utjecaj 
konformirajućeg elementa mnogo je izraženiji od odbijaju- 
ćeg u cjelokupnoj motivaciji »gang« delinkvencije. (Miller, 
1958., str. 155.) Osnovno objašnjenje motivacijske podloge 
gang kulture jest konformiranje eksplicitnim i implicitnim 
normama tradicionalne kulture niže klase. 

Dok se Millerova korekcija uvažavala u tada narasta- 
jućoj literaturi o delinkvenciji, subkulturi i nižoj klasi, Cohe- 
nova definicija šire je prihvaćena, te uz radove Clowarda i 
Ohlina tvori prepoznatljivi pečat prvog formuliranja subkul- 
ture kao kulture »škvadre« delinkventnih dječaka. Zanimljivo 
je kako će dvadesetak godina kasnije marksistički usmje¬ 
rena birminghamska škola preuzeti ključne definicije iz ras¬ 
prave o delinkventnoj subkulturi pedesetih godina i, usprkos 
načelnoj kritici paradigme u čijem krilu su te teorije izrasle, 
sačuvati duh »subkulture kao odgovora na kolektivno do¬ 
življeni problem socijalne strukture«. 

Uz naslijeđe čikaške sociologije i kriminologije (Shaw, 
Sutherland, McKay), nesumnjiv je Mertonov utjecaj na pio¬ 
nire definiranja subkulture. U radu »llegitimna sredstva, 
anomija i devijantno ponašanje« (1968.) Richard A. Co- 
ward pristup devijantnom ponašanju i delinkventnoj subkul- 

turi smatra dijelom šire teorije anomije. Po njemu, teorija 
anomije imala je dvije bitne faze, obilježene Durkheimom 
(prva) i Mertonom (druga), dok treća faza obilježava rad 
samog Clovvarda, te Oblina i srodnih autora. Durkheimova 
teorija anomije sociološka je klasika unutar koje Cloward 
izdvaja poznata mjesta; neograničene aspiracije i slom 
regulatornih normi. Durkheim polazi od postojanja fizičkih 
i moralnih potreba, i dok su prve automatski regulirane 
čovjekovom organskom strukturom, za drugi niz takva re¬ 
gulacija socijalnih želja i strasti nije moguća. Budući da 
individua ne može sama provesti ograničavanje strasti, to 
mora učiniti kolektivni poredak koji definira i određuje ci¬ 
ljeve po kojima ljudi orijentiraju svoje ponašanje. Kada 
tradicionalne vrijednosti izgube svoj autoritet, rastu apetiti, 
kada se sruši normativni poredak, aspiracije svejedno po¬ 
rastu i dolazi do deregulacije, anomije. Anomija ili dere- 
gulacija pojačana je strastima koje nisu disciplinirane u 
vrijeme kada bi im discipliniranje bilo najviše potrebno. 
Kada čovjekova očekivanja ne nalaze mogućnost ispu¬ 
njenja, nastaje devijantno ponašanje. To se događa u 
vrijeme nagle depresije, naglog prosperiteta ili rapidnih 
tehnoloških promjena. 

Robed Merton unaprijedio je teoriju anomije, zani¬ 
majući se posebno za onaj problematični aspekt raskora¬ 
ka ciljeva i sredstava, kada postoji iznimno snažan nagla¬ 
sak na određenim ciljevima, bez odgovarajućeg naglaska 
na institucionalnu proceduru. Anomija je slom u kulturnoj 
strukturi, kada postoji disjunkcija kulturnih normi i ciljeva s 
jedne, i socijalno strukturiranih mogućnosti za djelovanje u 
smjeru tih ciljeva i normi, s druge strane. Kada kulturne 
vrijednosti postavljaju zajedničke ciljeve uspjeha za širu 
populaciju, a društvena struktura rigorozno ograničava ili 
u potpunosti zatvara pristupe dopuštenim načinima njiho¬ 
va ostvarenja, tada devijantno ponašanje slijedi na širem 


društvenom planu. Za Clovvarda je bitno uočiti kako se 
Merton fokusira na ograničavanje kulturne strukture druš¬ 
tvenom strukturom. Bitni strukturalni diferencijali u pristupu 
kulturno odobrenim ciljevima su dob, spol, etnicitet i dru¬ 
štvena klasa. Uočeni diferencijali u dostupnosti legitimnih 
sredstava uspjeha uvod su u Clowardovu »treću fazu« teo¬ 
rije anomije, u kojoj se analiziraju različiti pristupi ilegitim- 
nim sredstvima. Kao što su konvencionalna sredstva za 
dostizanje ciljeva različito distribuirana u društvu, kao što 
postoje varijacije u stupnju do kojega pojedinci mogu 
postići obrazovanje, kvalifikacije i mobilnost na društvenoj 
ljestvici, tako varijacije postoje i u dostupnosti ilegitimnih 
sredstava postizanja cilja. Oba sustava šansi (konvencio¬ 
nalni i nekonvencionalni) su ograničeni, prije nego beskraj¬ 
no dostupni. Različito su dostupni i s obzirom na mjesto 
pojedinca u društvenoj strukturi. (163) 

Sredstva (putevi) stizanja do cilja podrazumijevaju a) 
strukture učenja i b) strukture šansi. U sredinama u kojima 
je racket stabilna institucija, mladi su izloženi diferencijalnoj 
asocijaciji, koja pomaže preuzimanju kriminalnih vrijedno¬ 
sti i vještina. Ne znači da će svi mladi, koji uče i usvajaju 
određena znanja i vještine, to znanje moći i primijeniti, 
postoji »višak« koji neće dospjeti do elitnih položaja na 
kojima su oni koji se mladima prikazuju kao modeli, kao 
uloge odraslih, uspješnih kriminalaca. Kao i kod onih koji 
se obrazuju za legitimni biznis, i onih koji će u tom biznisu 
uspjeti, školovanje ne određuje tko će uspjeti a tko će 
pasti u velikoj utakmici biznisa ili konvencionalnoj strukturi 
zaposlenja uopće. Distinkcija između struktura učenja i 
struktura šansi preuzeta je od Sutherlanda. Pa iako on nije 
govorio o diferencijalima u šansama, povezao je kriminalno 
ponašanje s diferencijalnom asocijacijom koja favorizira i 
omogućuje stjecanje kriminalnih vrednota i kvalifikacija, 
kao i s uvjetima koji osnažuju, ohrabruju sudjelovanje u 

kriminalnoj djelatnosti. Cloward želi nastaviti raspravu na 
mjestu na kojem je Sutherland stao, pitajući se: 1. postoje 
li društveno strukturirane razlike u pristupu ilegitimnim 
»strukturama učenja« i 2. postoje li diferencijali koji ogra¬ 
ničavaju realizaciju ilegitimnih uloga. To je i glavna zna¬ 
čajka Clovvardova pristupa, jer ako takvi diferencijali 
postoje (a pretpostavka je da postoje), onda treba istraži¬ 
vati posljedice koje takvi diferencijali ostavljaju na pona¬ 
šanju ljudi u različitim dijelovima društvene strukture. 
(Shaw i McKay implicirali su dostupnost ilegitimnih sred¬ 
stava u svom konceptu ekologije devijantnog ponašanja u 
urbanoj sredini, posebno u nalazima koji govore kako 
pojedine zone zadržavaju kriminalne karakteristike unatoč 
demografskim promjenama u tim zonama — otuda teorija 
»kulturne transmisije« kriminalnih vrijednosti, još jedna od 
kasnočikaških teza koja je usvojena u teorijama o delin¬ 
kventnoj subkulturi, ona koja posebnu važnost pripisuje 
integraciji različitih dobnih grupa delinkvenata.) Prenoše¬ 
nje vrijednosti, znanja i vještina, stabilna asocijacija s dru¬ 
gima, to su ključevi za rješenje problema pristupa krimi¬ 
nalnim ulogama, stvoreni u djelima Shawa, McKaya, Su- 
therlanda. Po Clovvardovu mišljenju, oni nisu započeli s 
konceptom različite dostupnosti ilegitimnih sredstava jer su 
bili pod dojmom vlastitog pojma dezorganizacije, koji se 
protivi detaljno opisanoj organizaciji života u slumu (rad 
od istih autora). Cikaški autori su takva područja zvali de¬ 
zorganiziranima samo zbog toga što su u njima prevlada¬ 
vale kriminalne vrijednosti, a ne konvencionalne. Suther¬ 
land je i stvorio pojam diferencijalne grupne asocijacije jer 
je pojam dezorganizacije postao neupotrebljiv. Sutherland 
se usredotočio na sredine (okoline, strukture) učenja, kako 
nastaju i kako se održavaju, nije se pitao kako takvi pri¬ 
stupi ilegitimnim putevima dolaženja do cilja variraju u 
dijelovima društvene strukture. Whyte je također pisao o 


organizaciji sluma odbacujući ideju dezorganizacije. S obzi¬ 
rom na teoriju različite dostupnosti ilegitimnih sredstava, 
Clovvard i Ohlin obogatili su teoriju anomije za novu di¬ 
menziju. Konformizam, inovacija, ritualizam, povlačenje i 
pobuna, pet Mertonovih klasičnih tipova prilagodbe pona¬ 
šanja i uloga, sada se promatraju i s obzirom na nove di-, 
ferencijale dostupnosti. Tako, primjerice povlačenje, opi¬ 
sano kao neuspjeh na legitimnom putu i inhibiranost za 
nelegitimna sredstva može označavati i one koji nemaju 
inhibicija ali im nelegitimna sredstva nisu dostupna, ili su 
doživjeli neuspjeh u ilegalnoj karijeri. Clovvard i Ohlin sma¬ 
traju da sve delinkventne subkulture nastaju zbog ograni¬ 
čenog pristupa legitimnim sredstvima postizanja cilja, ali 
do varijacija dolazi zbog nejednakog pristupa ilegitimnim 
sredstvima. Tako će u zajednicama koje karakterizira poli¬ 
tički zaštićen organizirani kriminal, u kojima postoji potpun 
pristup ilegitimnim sredstvima, dominirati kriminalni tip 
delinkventne subkulture. U zajednicama niže klase, u ko¬ 
jima nisu toliko dostupna ilegitimna sredstva, pojavljivat će 
se dva druga tipa delinkventne subkulture - konfliktni tip i 
tip povlačenja. U konfliktnom tipu delinkventne subkulture 
pomiče se statusni cilj: s nedostižnog novca i karijere u 
konvencionalnom kao i u nekonvencionalnom svijetu, statu¬ 
sni cilj premješta se na ulogu uličnih ratnika. Problem »re¬ 
putacije« postaje ključan za objašnjenje nečijeg statusa me¬ 
đu borbenim gongovima (škvadrama). Oni koji pripadaju 
subkulturi povlačenja također nemaju pristup ilegitimnim 
sredstvima, a uz to su i inhibirani za tučnjavu, pa traže svoj 
status u grupama kod kojih je unutarnje iskustvo dominan¬ 
tna vrijednost. Iz današnje perspektive moguće je uputiti 
niz prigovora takvom određivanju subkulturnih tipova, no 
pedesetih i početkom šezdesetih, bez obzira na kritičke 
primjedbe koje su se i onda upućivale tim autorima, kon¬ 
cepti Cohena, Shorta, Clowarda i Ohlina, o konfliktnoj, 

kriminalnoj i subkulturi povlačenja, prihvaćeni su od šireg 
kruga autora koji su se tada uključili u raspravu o »delin¬ 
kventnoj subkulturi«. 2 

David Dovvnes (1966.), najzaslužniji za prenošenje 
rasprave u V. Britaniju i daljnji razvoj subkulturne teorije, 
prigovara Cohenu što nije subkulturu podijelio na: a) onu 
koja se formira izvan konteksta dominantne kulture, poput 
kultura imigrantskih grupa koje postaju subkulturom u 
kontekstu domaće kulture ili regionalnih kultura koje pret¬ 
hode, miješaju se i na različite načine odgovaraju na pri¬ 
tiske uokvirujuće dominantne kulture, i b) one subkulture 
koje nastaju unutar konteksta dominantne kulture i dijele 
se na dvije kategorije; 1) one koje nastaju u pozitivnom 
odgovoru na zahtjeve socijalnih i kulturnih struktura, a to 
su profesije, dobne grupe, razne »subkulture zaposlenja« i 
si. 2) one koje nastaju u negativnom odgovoru na zahtjeve 
socijalnih i kulturnih struktura; to su delinkventne subkul¬ 
ture, religijsko-mesijanističke, revivalističke subkulture i poli¬ 
tičko ekstremne subkulture. Milton Yinger (1960.) predlo¬ 
žio je da se o nizu subkultura govori kao o kulturama 
unutar kulture, razlikujući normativne sustave subdruštava 
od normi koje se pojavljuju u konfliktnim situacijama. Za 
konfliktne situacije Yinger se služio pojmom kontrakulture, 
opisujući stvaranje kontravrijednosti, pa iako nije negirao 
da postoje konflikti subkultura sa širom kulturom, naglašavao 
je konflikt kao središnji za kontrakulturu. Zbog toga, po 
Yingeru, u analizi subkulture nije presudno opisati njen 
odnos sa širom kulturom, dok u pristupu kontrakulturi to 
jest ključno, zbog razumijevanja kontrakulturnih normi. Do 
ovakve razlike u upotrebi pojmova dolazilo je ponajprije 

Ovdje se koncepti Cohena i Shorta, neznatno različiti (poluprofesio- 
nalni lopov nasuprot kriminalnoj subkulturi) od Clovvard-Ohlinovog 
pristupa, uzimaju zajedno, kao koncept nastajanja tri osnovna tipa 
subkulture. 


zbog prirode američkog društva i potrebe da se novouspo- 
stavljeni pojam protegne i primijeni na cjelokupno društvo 
u kojem su očito postojale razlike između »subdruštava« ili 
naprosto kultura (talijanska, irska, poljska, židovska zaje¬ 
dnica, afroameričke zajednice, socijalni svijet niže klase), s 
jedne strane, i problema adolescencije i delinkvencije, mla¬ 
denačkih grupa i njihove (sub)kulture, s druge strane. Ta¬ 
ko postaje jasno da ono što Yinger zove kontrakulturom, 
Cohen naziva delinkventnom subkulturom, a da Miller 
opet odbacuje pojam delinkventne subkulture zalažući se 
za promatranje problema u »kulturi niže klase«. Ipak, po¬ 
jam subkulture bio je najprihvaćeniji u sociologiji devija¬ 
cije, u kriminologiji je u jednom razdoblju »delinkventna 
subkultura« postala klasičnim pojmom, a koncepti Cohena, 
Shorta, Clowarda i Ohlina nacrtom brojnih istraživanja. U 
središtu pozornosti tih godina bila je grupa adolescenata 
(gang, škvadra, klapa) i ponašanje koje je često bilo kr i - 
minalizirano; smatralo se, na osnovi stvarnih podataka, 
kako grupno kršenje zakona čini većinu mladenačkih kaz¬ 
nenih djela, pa je teorija o delinkventnoj subkulturi stigla 
na plodno tlo u kriminologiji koja se posvetila istraživanjima 
»maloljetničkih bandi«. Tisuće stranica ispisane su u želji 
za što preciznijim opisom škvadri i bandi, a spoj sociologi¬ 
je i javnog mnijenja donio je popularne predodžbe o čvrsto 
strukturiranim, strogo hijerarhijski organiziranim grupama 
s jasnim vodstvom, zajedničkim novcem i kriminalnom ori¬ 
jentacijom, lako grupni karakter delinkvencije mladih nije 
sporan, o tome kako te grupe izgledaju pruženo je mno¬ 
štvo, često međusobno suprotstavljenih slika. Lewis Yablon- 
sky (1962.) suprotstavio je svoje nalaze slikama o čvrsto i 
hijerarhijski strukturiranim grupama; njegov je »nasilnički 
gang« »gotovo grupa« u kojoj nema čvrstog određenja 
uloga, prisutna je nestalnost, fluktuacija članstva, mini¬ 
malni konsenzus normi, poremećeno vodstvo, ograničene 



Benjamin Perasović 


URBANA PLEMENA 


definicije očekivanja članstva, ograničena kohezija. No, i 
dalje postoji mogućnost da se »near group« Yablonskog 
proglasi samo »nestrukturiranim gangom«, kao što je to 
učinio Downes (1966.). 

David Mafza (1964.) prigovorio je teorijama delin¬ 
kventne subkulture da zanemaruju individualnu slobodnu 
volju, zbog toga što obično naglašavaju determiniranost 
kulturom (što je naslijeđe diferencijalne asocijacije i kul¬ 
turne transmisije) ili strukturom (što je zasluga teorije ano- 
mije i analiza strukturnih blokada socijalne mobilnosti). 
Matza je negirao postojanje posebnih (kriminalnih) vred¬ 
nota kod delinkvenata. Naznačio je podzemne vrijednosti 
koje su prisutne u cijelom društvu (posebno u literaturi, 
filmovima, umjetnosti uopće, medijima), pokazujući da 
strast za avanturom, rizikom i uzbuđenjem leži puno dublje 
u društvu od površne podjele na konvencionalno i nekon¬ 
vencionalno, spajajući mladog delinkventa i bogatog biz¬ 
nismena. Delinkventi često žive pod utjecajem oba svijeta, 
konformizma i nonkonformizma, ali nisu potpuno određeni 
ni jednim od njih. »Tehnike neutralizacije« su verbalne i ra- 
cionalizirajuće strategije koje su delinkventi izabrali da bi 
pomirili ta dva svijeta, odnosno da bi mogli balansirati 
dalje. »Tehnike neutralizacije« kojima se delinkventi brane 
od socijalne kontrole opisali su Matza i Sykes (1961.). Pet 
klasičnih tehnika i »verbalnih strategija« su: 

1. negiranje odgovornosti; koncept koji se o sebi nudi 
jest onaj o »bilijarskoj kugli« - »nisam ja to mislio«... 

2. negiranje ozljede ili stvarne štete, gdje krađa auto¬ 
mobila postaje posudba a krađa nečije imovine vjerojatno 
koristi vlasniku zbog osiguranja... 

3. negiranje žrtve - pokušaj da se žrtva prikaže kao 
legitimni cilj napada, bilo da je riječ o dućanu u kojemu 
prodavači kradu, pa se »pokralo kradljivce«, ili su napad¬ 
nuti homoseksualci »sami to tražili« itd. 


4. optuživanje optužitelja - »svi znaju da je policija 
korumpirana«, »vlast je nasilnija od nas«, »profesori su 
nepravedni (pristrani)«... 

5. poziv na višu lojalnost, »nisam to učinio zbog sebe«, 
djelo je učinjeno zbog pomoći prijatelju, obitelji, škvadri, 
zbog svetih ili političkih uzroka, pozivanje na višu lojalnost 
opravdava »niže« počinjeno djelo. 

David Matza uključio se u raspravu o delinkvenciji i 
devijaciji u vrijeme kada je teza o delinkventnoj subkulturi 
dominirala časopisima i knjigama, no njegov pristup, za¬ 
snovan u tradiciji fenomenologijske sociologije, bliži je 
interakcionizmu i sljedećoj etapi promišljanja, istraživanja 
subkulturnih fenomena nego tadašnjim (kasnočikaškim i 
mertonovskim) zasadama teorije o subkulturi. 

Od početka upotrebe pojma subkultura, kakav nas 
zanima (a i ranije, kroz radove čikaške škole), susrećemo 
se s dimenzijom urbanoga; gradovi (Cohen bi rekao »veći 
američki gradovi«) i urbanitet tvore gotovo nužan, konsti¬ 
tutivni element u nastajanju subkulture mladih. Subkul¬ 
tura nastaje u urbanoj sredini, a neformalne grupe mla¬ 
dih »s ugla ulice«, uz često bitno razlikovanje normi i vri¬ 
jednosti »škvadre« od onih šireg i konvencionalnog dru¬ 
štva, postaju paradigmatski primjer i sadržaj novonastaloga 
pojma. Međutim, već u početnoj upotrebi pojma subkul¬ 
tura (i to primijenjenoga na omladinske grupe, bez šireg 
značenja koje se tiče američke etničke i konfesionalne 
imigracijske šarolikosti) prisutna je dvostrukost, raspodije- 
Ijenost značenja koja se kod brojnih autora ne naglašava 
eksplicitno. Riječ je o dvjema dimenzijama; u jednoj, sub¬ 
kultura označava određenu društvenu grupu, konkretni, 
adolescentski (»delinkventni«) gang, gdje je subkultura 
zapravo kultura određene (»delinkventne«) škvadre. No, 
prisutan je i opis u kojem realni mladići odrastaju, »na¬ 
puštaju subkulturu«, ali subkultura ostaje pod uvjetom da 

služi potrebama i interesima generacije koja dolazi. To 
znači da pojam subkulture istovremeno označava i sustav 
vrijednosti (normi, vjerovanja, stilova, načina života) i kon¬ 
kretnog aktera (grupu) koji te vrijednosti, norme - tu 
(sub)kulturu - živi. Ta se dvostrukost održala od pedesetih 
do danas, kroz različite škole, ali sa sličnim nenaglašava- 
njem same dvostrukosti, pa ponekad ono što se odnosi na 
sustav vrijednosti i normi i imenuje nekom subkulturom 
postane teorijski entitet različit od društvene (subkulturne) 
grupe analizirane u konkretnom prostoru i vremenu. Ako 
zamislimo grupu dječaka »s ugla«, njihov grupni identitet 
(često okrunjen posebnim imenom), eventualne faze raz¬ 
voja, veće ili manje sukobe s policijom, modelski utjecaj 
(bilo kojeg smjera) na druge mlade u susjedstvu, njihove 
sukobe s drugim sličnim grupama, njihov sleng, vrednote, 
ukuse i cjelokupnu subkulturu, dakle ako zamislimo neku 
subkulturnu grupu dječaka opisanu u sociološkoj literaturi, 
možemo zamisliti i proces odrastanja koiL rezulti ra povla¬ 
čenjem »s ugla ulice«. Znači li to i nestanak jedne subkul¬ 
ture? Sudeći po tezama autora »delinkventne subkulture«, 
ona se može održati »ako služi potrebama sljedeće gene¬ 
racije, nasljednika«. Međutim, odlazak jedne grupe s ulič¬ 
ne scene ne mora nužno biti praćen popunjavanjem tog 
mjesta »novim klincima«, niti eventualna sljedeća genera¬ 
cija mora izražavati slične stavove i dijeliti isti kulturni ob¬ 
razac. Ipak, u tekstovima iz pedesetih podrazumijeva se 
nastajanje mnogih sličnih subkultura, zbog sličnih uvjeta 
života u društvenoj strukturi, zbog čvrstog strukturalnog 
utjecaja i kočnica koje nastaju u procesu mobilnosti inspiri¬ 
ranom kulturnim ciljevima. No, s obzirom na mnogobroj¬ 
ne opisane i istraživane škvadre i bande, možemo zamisliti 
i proces uklapanja u društvo odraslih, u kojem netko završi 
u zatvoru, netko osnuje obitelj, nova generacija ne popuni 
prostor automatski, i »Nortons«, »Cherubs« ili bilo koji sli¬ 


čan adolescentski gang, subkulturni akter, prestane po¬ 
stojati. Kako sada može sustav vrijednosti ostati »u zraku« i 
čekati neki novi naraštaj da postane njegov nositelj, na 
koji način postoji subkultura mladih u nekom susjedstvu 
ako se cijela generacija i akteri na koje se taj pojam od¬ 
nosio raspala i u svojoj postadolescentskoj fazi predstavlja 
samo niz individua u društvu odraslih, s možda nešto spe¬ 
cifičnijim uspomenama i sjećanjima? Za Cohena i druge 
autore teze o »delinkventnoj subkulturi« riječ je o obrascima 
ponašanja koji su postali tradicionalni, koji su se ustalili u 
susjedstvima »većih američkih gradova«. Usprkos inzistira- 
nju na društvenoj strukturi, na stalnoj socijalnoj osnovi za 
nastajanje subkultura kao svojevrsne reakcije na struktu¬ 
ralne blokade mobilnosti, time se ne može objasniti onaj 
posebni, simbolički svijet koji razlikuje subkulture, i to ne 
samo unutar procesa diferencijacije na »konfliktne, krimi¬ 
nalne i subkulture povlačenja« (što također ovisi većinom 
o »vanjskim« čimbenicima), nego se ne mogu dobro uočiti 
specifičnosti i normativna dinamika u grupama »istovrsne« 
subkulture. Možemo razumjeti sociologe koji su pedesetih 
godina, nakon što je pojam subkulture već bio djelomično 
u upotrebi, označavajući široko zasnovanu američku raz¬ 
nolikost većih i manjih društvenih (rasnih, etničkih, konfe¬ 
sionalnih itd.) grupa, posegnuli za tim pojmom i učvrstili 
ga zbog očigledne posebnosti, izdvojenosti ponašanja 
mnogobrojnih neformalnih grupa mladih, socijalno i spa- 
cijalno segregiranih zajedno s roditeljima. »Nešto«, što se 
kao skup normi, vrijednosti, stavova, navika i ponašanja 
ustalilo, dodatno je osnaženo činjenicom kriminaliziranja, 
»devijacije«, pa se ne treba čuditi što su dobna, spolna i 
klasna specifičnost dobrog dijela aktera, na osnovi grupne 
tradicije malodobničke delinkvencije i načina života »na 
uglu ulice« nazvani delinkventnom subkulturom. Razdvo¬ 
jenost značenja pojma na sustav vrijednosti s jedne i na 

samu društvenu grupu s druge strane, stvorit će još više 
problema kasnije, kada različita medijska posredovanja 
(pa i konstrukcije) stila i identiteta budu prisutnija u javno¬ 
sti, a »devijantni« model odstupanja vrijednosti i normi od 
onih dominantne kulture raznovrsniji i pomaknut od sfere 
neposredne kriminalizacije i etikete delinkventnosti. Ipak, u 
prvim definiranjima subkulture osjeća se naglasak na grupu, 
na procijep strukture i kulture gdje se kolektivno mijenja 
referentni okvir i raste važnost referentne grupe, a nastajanje 
subkulturne solucije teže se vezuje uz individualni, svjesni, 
izbor pojedinca. Kada s više strogosti pristupimo grupama 
koje predstavljaju subkulturu u glavnim radovima iz toga 
vremena, možemo se pitati o različitostima među njima, o 
prolaznosti nečijeg angažmana koji je dobno određen i u 
vezi s tim nedostatkom jamstva za opstanak i buduće ka¬ 
rakteristike sustava vrijednosti nazvanog subkulturom, mo¬ 
gli bismo iz istraživanja izvući dijelove u kojima se vidi da 
konfliktni, kriminalni ili narkofilski karakter subkulture nisu 
ni pedesetih bili tako razdvojeni kako se u teorijskim rado¬ 
vima sugeriralo. No činjenica je da autori tada nisu smislili 
bolji pojam i da se on čak zadržao, unatoč usložnjavanju i 
sve većoj raznolikosti pojava i sudionika na koje se primje¬ 
njuje. Mnogi su autori bili svjesni poteškoća s višeznačnoš- 
ću pojma, pa su ga i dalje koristili, navodeći, poput Johna 
Bushnella, da bi možda bilo bolje da ga sociolozi nisu ni¬ 
kad ni počeli koristiti. (Bushnell, 1990.) Na primjeru urba¬ 
ne etnologije čikaške škole vidi se nastanak sociologije 
subkulture čak i kada se sam pojam subkulture ne koristi. 
Bitno je istraživanje samog fenomena, bez obzira na razli¬ 
čite pojmove koje autori koriste, jer riječ je o razumijevanju 
više ili manje zasebnog svijeta, vrijednosti, načina života, 
(sub)kulture hobo lutalica, jazz glazbenika ili »dječaka s 
ugla ulice«. David Downes, koji je i sam pridonio širenju 
teorije o subkulturi iz SAD-a u V. Britaniju, pisao je kako 


se »subkultura« u jednom razdoblju očigledno koristila kao 
»ad hoc koncept« svaki put kada je trebalo naglasiti nor¬ 
mativne aspekte bilo kojeg ponašanja koje odstupa od 
općeg standarda. (Dovvnes, 1966., str. 9.) Zbog toga socio¬ 
logiju subkulture mladih ne treba striktno svoditi na one 
radove koji koriste sam pojam subkulture, nego prepozna¬ 
vati urbane, adolescentske i donekle zasebne svjetove, 
okvire (sub)kulturnog sadržaja kao načina (stila) života i 
izborenog identiteta. 

3. Interakcionizam, teorija etiketiranja i 
skeptička revolucija u sociologiji devijacije 

Interakcionizam u sociologiji i socijalnoj psihologiji obič¬ 
no se vezuje uz temelje koje je tom pristupu postavio George 
Herbert Mead, iako je pojam »simbolički interakcionizam« 
skovao njegov učenik Herbert Blumer. Sveučilište u Chica- 
gu ponovo nam se nameće kao rodno mjesto teorija i pri¬ 
stupa neizmjerno važnih za sociologiju subkulture mladih. 

Filozofija pragmatizma, kao i radikalni biheviorizam, 
utječu na Meadovu teoriju i na kasnije interpretacije, pri 
čemu je za utjeraj pragmatizma važno izdvojiti: 1 . usredo¬ 
točen je na interakciju aktera i svijeta, 2. razumijevanje i 
aktera i svijeta kao dinamičkih procesa a ne statičkih struk¬ 
tura i 3. pripisivanje velikog značenja sposobnostima ak¬ 
tera da interpretiraju socijalni svijet. (Ritzer, 1997.) lako 
polazi od biheviorizma, Mead proširuje analizu ponašanja 
na duhovne procese, smatrajući svijest aktera nezaobilaz¬ 
nom činjenicom u procesima ponašanja, pa je svoj bihe¬ 
viorizam zvao »socijalnim«, za razliku od »radikalnog« 
(VVatsonovog). U svom ključnom, »predavačkom« djelu 
(Mind, Self and Society) Mead se odmiče od animalne 
psihologije kao temelja radikalnog biheviorizma, zasniva¬ 
jući na ljudskoj sposobnosti razmišljanja niz razlikovanja 
koja se tiču svijesti, osobe i društva. Svijest je shvaćena 
kao socijalni proces, a uloga simbola i jezika presudna u 
nastajanju unutarnje i vanjske komunikacije aktera, kao i 
procesa socijalizacije uopće. U Meadovu radu nalaze se 
temelji (poput pojma uloge i mogućnosti igranja uloga, 
koncepta osobe kao odnosa »ja« i »mene« itd.) mnogih 
kasnijih interakcionističkih pristupa koje su razvili Blumer, 
Goffman i drugi. Ideju o promatranju samoga sebe razvio 


je Charles Horton CooIey, koji također utječe na suvre¬ 
meni interakcionizam i pridonosi konceptu osobe, pri 
čemu se »ja u zrcalu« iskazuje kao sposobnost da sami 
sebe vidimo onako kako vidimo bilo koju drugu socijalnu 
stvar. 

Herbert Blumer je zasnovao simbolički interakcioni¬ 
zam na Meadovu naslijeđu, ali je kritiku »redukcionizma« 
(poput Meadove kritike redukcionizma VVatsonova bihevio¬ 
rizma) proširio na sve psihologijske i sociologijske teorije i 
koncepte koji individualno determiniraju kategorijama 
strukture i kulture. Blumerovo inzistiranje na važnosti zna¬ 
čenja stvari za djelatna ljudska bića ne dopušta objašnjenje 
ponašanja »vanjskim silama« ili kategorijama makro- 
sociologije, nego se čvrsto ukotvljuje u društvenoj konstruk¬ 
ciji stvarnosti. Ako promotrimo sedam osnovnih principa 
simboličkog interakcionizma koje kao zajedničke ključnim 
autorima nekoliko puta naglašava Ritzer, uočit ćemo i in- 
spirativan okvir za proučavanje subkulture mladih, jer je 
djelatnost subkulturnog aktera već naglašena u koncepti¬ 
ma Mertonovih učenika, dok je ovdje djelatni naboj defi¬ 
niranja i redefiniranja oslobođen strukturalnog nametanja 
»problema« kojem je subkultura »solucija«: 

1. Ljudska bića, za razliku od nižih životinja, raspolažu 
sposobnošću razmišljanja. 

2. Sposobnost razmišljanja oblikovana je procesom 
socijalne interakcije. 

3. U socijalnoj interakciji ljudi uče o značenjima i sim¬ 
bolima koji im omogućavaju korištenje specifične ljudske 
sposobnosti razmišljanja. 

4. Značenja i simboli omogućuju ljudima ostvarivanje 
akcije i interakcije. 

5. Ljudi mogi izmijeniti ili modificirati značenja i simbo¬ 
le koje koriste u akciji i interakciji, na osnovi svoje inter¬ 
pretacije situacije. 

6. Ljudi mogu izvesti te modifikacije i promjene zbog 
mogućnosti interakcije samih sa sobom i s drugima, što im 
omogućuje ispitivanje potencijalnih tokova akcije, procjenji¬ 
vanje prednosti i manjkavosti, te odabir najpovoljnije akcije. 

7. Prepletanje međuovisnih obrazaca akcije i interak¬ 
cije stvara grupe i društva. 

S obzirom na Meadovo naslijeđe, pojavile su se dvije 
suprotne metodologijske paradigme, ona Blumerova, koja 
teži »simpatičkoj introspekciji« i obnavlja kvalitativne meto¬ 
de čikaške škole, i ona Kuhnova, koja smatra da se u Mea- 
dovu naslijeđu može utemeljiti i »tvrđa«, empirijska, siste¬ 
matska metodologija koja teži generalizaciji i zakonitostima 
kao jedinstvenim karakteristikama svake znanosti. 



Ovdje nije toliko važno prikazati sve aspekte razvoja 
interakcionizma i otvoriti raspravu o sociološkim paradig¬ 
mama, koliko je značajno uočiti da se fenomenu subkul- 
ture pristupilo iz nove perspektive. Ta je perspektiva, uva¬ 
žavajući dio naslijeđa prvog naraštaja čikaške škole, prišla 


bliže akteru, subjektu istraživanja, istovremeno okrećući 
fokus dotadašnje analize devijantnog ponašanja s »devija- 
nata« na sustav i institucije socijalne kontrole. 

Za razliku od autora koji su na osnovi kasnočikaške 
kriminologije i Mertonove teorije anomije stvorili tezu o 
delinkventnoj subkulturi, razrađujući detaljno pojam i tipo¬ 
ve subkulture, interakcionistički usmjereni autori nisu inzis- 
tirali na pojmu subkulture, čak su ga odbacivali, ili koristili 
paralelno s pojmom kulture (određenog aktera). Bez ob¬ 
zira na (ne)korištenje pojma subkulture, interakcionisti su 
istraživali slične fenomene, koji se od razdoblja prve ge¬ 
neracije čikaške škole nalaze u knjigama (i u stvarnosti) 
pod različitim imenima: urbanih lutalica (Hobo i drugi), 
vršnjačkih grupa, bandi, ovisniku, prostitucije, kriminalnog 
svijeta, psihijatrijskih ustanova, zatvora, »moralnih regija«, 
jazz glazbenika, pušača marihuane, raznovrsnih nekonven¬ 
cionalnih i »devijantnih« aktera. Upravo je interakcionistički 
pristup devijaciji radikalno izmijenio perspektivu- sociolo¬ 
gije devijacije, stvorivši svojevrsnu »skeptičku revoluciju«. 
Kao što na općoj razini društva i socijalne teorije interak- 
cionizam želi promatrati subjekt, proces definiranja situa¬ 
cije i konstruiranja stvarnosti, tako u području devijacije 
interakcionisti vide prvenstveno socijalni proces u kojem 
akteri definiraju i redefiniraju situacije i u kojem na kona¬ 
čan rezultat »devijantnosti« snažno utječu institucije soci¬ 
jalne kontrole. Ključni pojmovi interakcionističkog pristupa 
devijaciji bili su: primarna i sekundarna devijacija, glavni i 
pomoćni status, sekvencijalni model, devijantno karijera, 
etiketiranje, sligma, moralno poduzetništvo, societalna reak¬ 
cija itd. Frank Tannenbaum je još 1938. opisao »tagging« 
proces, blizak onome što danas zovemo etiketiranjem, a 
Edwin Lemert (1951.) postavio je temelje interakcionističkog 
pristupa devijaciji. Ipak, moralo je proći deset do petnaest 
godina, da bi tek u šezdesetim Lemertovo (i još ranije, 

Icmnenbaumovo) teorijsko naslijeđe postalo šire prihvaćeno 
i aktualizirano sociološkim radovima. Što se to dogodilo u 
društvu, što je utjecalo na tako različitu recepciju i n te rak - 
cionističkog pristupa devijaciji u pedesetim i u šezdesetim 
godinama? Stephen J. Pfohl na to pitanje odgovara ukazi¬ 
vanjem na društvene pokrete i promjene u političkom ži¬ 
votu Amerike. (Pfohl, 1 985.) To je razdoblje kada su snaž¬ 
ne socijalne i političke borbe zapljusnute kampuse i širu 
javnost, studenti su se počeli masovnije uključivati u pokret 
za građanska prava, i po Pfohlovom mišljenju, to je »do¬ 
velo etiketu devijacije bliže, u vlastiti dom«. Sociolozi su 
ubrzo uvidjeli da njihova djeca, studenti, prijatelji, rođaci, 
a ponekad i oni sami, bivaju uhapšeni, pretučeni, napad¬ 
nuti suzavcem, špijunirani, stigmatizirani, zastrašivani, po¬ 
put »običnih devijanata«. (Pfohl, 1985., str. 286.) Brojne 
kontradikcije »uobičajenog« etiketiranja postale su vidljivi¬ 
je; kada je započeo rat, oni koji se nisu htjeli boriti tretirani 
su kao kriminalci, policijski upad i pucanje u pripadnike 
organizacije »Crne pantere« proglašen je opravdanim či¬ 
nom, odgovor na napad smatran je ubojstvom. Politički 
aktivisti koji su se žalili na prisluškivanje telefona proglaše¬ 
ni su paranoičarima, žene koje su tražile jednaku plaću za 
jednaki rad postale su »psihološki misfits« (osobe neprila¬ 
gođene okolini). Dugi niz takvih primjera usmjerio je po¬ 
zornost sociologa, socijalnih psihologa i srodnih autora, 
(koji su stvarali teoriju societalne reakcije) na one koji imaju 
moć da etiketiraju druge; fokus se sada pomiče s etiketira- 
nih na one koji etiketiraju, devijacija se promatra u svjetlu 
socijalne kontrole, pogled se usmjerava na odnos između 
onih koji etiketiraju i onih koji su etiketirani kao devijantni. 
(Postaje jasno da su to odnosi moći, da neke društvene 
grupe imaju moć etiketiranja i stigmatiziranja drugih.) 
Diplomiravši na sveučilištu u Chicagu, gdje su pod vod¬ 
stvom Everetta Hughesa upoznali kvalitativne istraživačke 


tehnike, mnogi su interakcionistički sociolozi devijacije 
našli posao na Zapadnoj obali, u Kaliforniji, gdje su se 
tada otvarala nova radna mjesta na fakultetima. Zbog to¬ 
ga su neki nazivali interakcioniste školom »Zapadne oba¬ 
le«, a neki su ih imenovali »neočikaškim autorima«. David 
Matza je problematizirao djelovanje triju ključnih škola, 
triju grupacija autora u području devijacije, a to su: čikaš- 
ka škola, funkcionalisti (zapravo Mertonovi učenici, autori 
»delinkventne subkulture«) i »neočikaški« sociolozi. Matzina 
knjiga »Becoming Deviant«, naslovom i vremenom objavlji¬ 
vanja, ne odudara od mnogih klasičnih radova sociologije 
devijacije s kraja šezdesetih, no ona predstavlja specifičan 
teorijski pristup i autorov napor da na primjeru evaluacije 
dotadašnjih radova i »škola« u sociologiji devijacije prika¬ 
že plodnost vlastite orijentacije koju naziva sociološkim 
naturalizmom, a koju bismo danas smjestili u područje 
fenomenologijskog pristupa. Doprinos čikaške škole Matza 
visoko vrednuje, uočavajući slabosti proizašle iz korekcio- 
nalističke paradigme kao takve, kojoj se na početku sto¬ 
ljeća čikaški autori nikako nisu uspjeli otrgnuti. Problem 
devijacije u Matzinom djelu naznačen je pojmovnim paro¬ 
vima razlika, poput korekcije i poštovanja, patologije i 
raznolikosti, te jednostavnosti i složenosti. Poštovanje feno¬ 
mena bitno je polazište u istraživanju koje nema svoj pred¬ 
met ili »objekt«, nego je u Matzinom duhu uvijek riječ o 
subjektu istraživanja. Poštovanje se teško postiže u istraži¬ 
vanjima potpuno nepoštovanih djelatnosti, koje društvo 
(većina ljudi u društvu) ne samo da ne poštuje nego i osu¬ 
đuje. Osnovni je razlog, zbog kojeg je poduzeto toliko 
istraživanja o devijaciji, želja za asistiranjem društvu kako 
bi se riješilo problematičnih (devijantnih) aktivnosti. Korek¬ 
cija je u korijenu svih rješenja, ona je cilj. Zato pristup koji 
želi ukloniti devijaciju Matza naziva korekcionalnim. Ko- 
rekcionalna perspektiva onemogućuje kapacitet empatizi- 

ranja a time i razumijevanja subjekta istraživanja. U takvoj 
perspektivi, u kojoj svi nastoje otkriti uzroke, etiologiju, kako 
bi se devijacija u korijenu uništila, veća je mogućnost da 
se sam fenomen izgubi. Korekcionalisti objašnjavaju fe¬ 
nomen izvana i s distance, kao da je riječ o studiji objekta, 
a studija objekta potpuno je suprotna studiji subjekta. 
Upravo u studiji subjekta poštovanje i empatija bitan su 
alat istraživanja, oni su osnovni resurs bez kojega ostaje 
golema distanca između analitičara i subjekta. 

Jedna od mnogih uočljivih posljedica averzije, koju 
mnogi sociolozi osjećaju prema devijantnom fenomenu, 
jest njihova nemogućnost odvajanja moralnih standarda 
od aktualne deskripcije. »Da bi se počelo s poštovanjem, 
uvažavanjem, razumijevanjem devijantnog fenomena, po¬ 
trebno je privremeno ili trajno suspendirati konvencionalnu 
moralnost«. (Matza, 1969., str. 17.) Cikaška škola nije 
izbjegla korekcionalni pogled, ali je naglasila subjektivnost, 
položaj subjekta istraživanja, provela je detaljan opis i do¬ 
vela nas bliže stvarnom svijetu i životu. Taj ulazak u devi- 
jantni svijet narušio je paradigmu patologije i afirmirao 
pristup u kojem se subjekt poštuje i njegov svijet gleda iz¬ 
nutra. Matza je često naglašavao da nas poštovanje i uva¬ 
žavanje dovodi u »zagrljaj subjektu«, no taj zagrljaj nije 
izraz nekog filantropskog raspoloženja, nego put koji so¬ 
ciologa vodi ka subjektovoj definiciji situacije. U radovima 
čikaške škole Matza primjećuje raspodijeljenost; u teorij¬ 
skom, interpretativnom okviru pojavljuju se korekcionalni 
pogledi i patologija kao »socijalna dezorganizacija«, a u 
etnografskom radu ocrtali su radikalnu različitost i raznoli¬ 
kost, pa je opredjeljivanje za raznolikost nasuprot patolo¬ 
giji bilo dostupnije i lakše izvodivo sljedećim generacijama 
sociologa. Analizirajući pojmove čikaške škole, Matza je 
»devijantni svijet« i »izolirano kulturno područje« [isolated 
cultural area) smatrao odličnim i korisnim konceptima, koji 


su »nasuprot današnjoj labavoj koncepciji subkulture« - 
»ekološki usidreni«. (Matza, 1969. str. 23.) 

Funkcionalizam (u varijanti Mertona i njegovih učeni¬ 
ka) Matza sagledava iz perspektive daljnjeg napredovanja 
svijesti o potrebi poštovanja devijantnog fenomena, pa 
uočava kako je funkcionalistički pristup pridonio izbacivanju 
koncepta patologije iz sociologije i socijalne psihologije. 
Dok su predstavnici marksističke (konfliktne) orijentacije u 
sociologiji obično prigovarali funkcionalistima zbog njiho¬ 
vog apologetskog stava prema postojećem, prema domi¬ 
nantnoj kulturi i društvenom poretku, Matza (uz svijest o 
mnogim manama funkcionalizma) upravo u svojevrsnom 
funkcionalističkom »afirmacionizmu« vidi pozitivan pomak 
prema poštovanju i razumijevanju devijantnog fenomena. 
Merton je tvrdio kako pod određenim okolnostima kardi¬ 
nalna američka vrijednost - ambicija, promovira kardinalni 
američki porok - devijantno ponašanje, a dugački niz citata 
iz knjiga Mertonovih učenika koji su pisali o »delinkventnoj 
subkulturi« Matza koristi kako bi naglasio, riječima Alberta 
Cohena, da ono što ne odobravamo, odbacujemo, i ono 
što njegujemo jest spleteno od istog vlakna, od iste niti. 
lako Daniel Bell baš i nije pravi primjer funkcionalistički 
orijentiranog autora, njegova cijela Matza navodi uz dopri¬ 
nos funkcionalističkog pristupa koji je (upravo u Bellovu 
slučaju) kriminalne djelatnosti prikazao kao dio svakodnev¬ 
nog, američkog načina života, odbacujući implikacije o 
»normalnom« i »patološkom« ponašanju. Ono što su za¬ 
počeli autori čikaške škole, a nastavili funkcionalisti, i što 
Matza vidi kao napredovanje svijesti o potrebi poštovanja i 
razumijevanja devijantnog fenomena, još su više naglasili 
»neočikaški autori«. Oni su (Lemert, Becker, Goffman...) u 
potpunosti odbacili ideju patologije, ili kako bi Lemert re¬ 
kao, »zauvijek napustili arhaične, medicinske predodžbe 
po kojima se ljudi dijele na normalne i patološke«. Proces 
diferencijacije jest neosporan, i diferencirano ponašanje 

uopće može u određenom društvu ili u određenom vre¬ 
menu biti »socijalno prihvatljivo«, a u nekom drugom dru¬ 
štvu ili u drugom vremenu »socijalno neprihvatljivo«. Na 
osnovi takvih gledišta jasno je kako za te autore ne može 
postojati, na razini »cjelokupnog američkog društva«, kon¬ 
senzus o tome kakvo je ponašanje poželjno a kakvo nepo¬ 
željno. Kontakt sa subjektom istraživanja i promatranje iz¬ 
nutra, »na terenu«, naslijedili su od stare čikaške škole, i za 
interakcionističke (»neočikaške«, po Matzi) autore patolo¬ 
giji više doista nije bilo mjesta. U sferi socijalne egzisten¬ 
cije postojala je samo različitost i raznolikost, a specifična 
metodologija i s njom povezano »blisko promatranje«, po¬ 
štovanje subjektova pogleda, tvore najbolju zaštitu od 
patologijskih implikacija korekcionalnog pristupa. 

Osim što je ideju poštovanja (appreciation) suprotsta¬ 
vio korekcionalnom pogledu, ideju raznolikosti postavio 
umjesto patologije, a jednostavnost distinkcije konvencio¬ 
nalnih i devijantnih fenomena zamijenio naglašavanjem 
kompleksnosti, David Matza je još jednom prošao kroz 
dosadašnje škole sociologije devijacije, konstruirajući novu 
evaluaciju kroz tri temeljna pojma - afinitet, afilijacija, i 
označavanje (affinity, affiliation, signification). Uzevši primjer 
petnaestogodišnje djevojke koja ostaje trudna u određe¬ 
nim okolnostima, Matza prikazuje tri osnovna objašnjenja 
koja leže u pozadini većine problematiziranja devijantnog 
ponašanja. Djevojka A odrasla je u kući prepunoj rodbine, 
roditelji su radili i bili rijetko kod kuće. Starija braća i sestre 
su također radili i ostavljali one mlađe da se brinu sami o 
sebi - nitko nije mario jesu li išli u školu, jesu li trebali nešto 
ili bili sretni. Kao rezultat takvih okolnosti, djevojka A je 
zatrudnjela. Ovaj slučaj prikazuje pojam afiniteta koji leži u 
pozadini socioloških objašnjenja. Nalazi se i u radovima 
čikaške škole i u radovima autora »delinkventne subkulture«. 

Djevojka B se s roditeljima morala preseliti u drugi 
kvart. Sprijateljila se s godinu dana starijom susjedom (pr¬ 


va vrata) i postala popularna u njenom društvu. Shvaćala 
je da joj je to društvo malo »prebrzo«, ali nije htjela žrtvo¬ 
vati stečenu popularnost nekakvim puritanizmom. Upo¬ 
znala je u tom društvu Jima, i zatrudnjela. Ova slika Matzi 
služi da objasni pojam afilijacije, koji je uz već spomenuti 
pojam afiniteta činio podlogu raznovrsnim objašnjenjima 
devijantnog ponašanja. 

Djevojka C (sve tri djevojke imaju po 1 5 godina) upi¬ 
sana je željom roditelja u parohijalnu školu gdje joj je bilo 
dobro, osim što je jedna sestra veoma strogo nastupala i 
stavljala naglasak na nevinost. Djevojka je nevinost čuva¬ 
la, sastajući se s dječacima i ne odlazeći nikad dalje od 
poljupca. Jedne večeri, sjedila je sa svojim tadašnjim 
momkom u autu, i upravo kad je došlo do pozdravnog 
poljupca, policajac, brat navedene časne, otvorio je vrata 
auta optužujući djevojku da je prostitutka, prijeteći mladi¬ 
ću da će ga optužiti za silovanje. Nakon toga, dok su 
mladi sjedili u šoku, očinski se nasmijao i rekao »vidim da 
ste dobra djeca, ovog puta neće biti ništa, ali nemojte da 
vas još jednom ovdje uhvatim«. Iduće tri minute mladi su 
šutjeli, i onda istovremeno izgovorili »vvhat the hell«. Kao 
rezultat tih okolnosti, djevojka je zatrudnjela. Ovaj primjer 
Matzi je poslužio za ilustraciju označavanja, i za razliku od 
čikaške škole i Mertonovih učenika, upućuje na »neočikaš¬ 
ke« autore koji su pojam označavanja shvatili, i upotrijebili 
ga na različitim razinama sociologije devijacije. To je velik 
pomak u odnosu na teorijsko istraživačku šetnju od afini¬ 
teta do afilijacije, gdje se stalno susrećemo s pojmovima 
predispozicije, dezorganizacije, anomije itd. Matza dobro 
primjećuje da je generacijama kriminologa i pozitivistički 
usmjerenih sociologa uspjelo nešto teško zamislivo - od¬ 
vojiti studiju o kriminalu od studije o državi. Sto znači biti 
registriran, etiketiran, definiran, klasificiran, označen, to 
Matza smatra neizostavnim dijelom svake studije o devijaciji. 

Zapravo, veza između organiziranog, premda diverzificira- 
nog, autoriteta države i postojanja devijantnim, jest najšire 
značenje označivanja koje Matza razmatra i do kojeg mu 
je stalo, u čemu se njegove intencije dobrim dijelom po¬ 
klapaju s interakcionističkim pristupom devijaciji i teorijama 
»societalne reakcije«. 

Edwin Lemert, pišući desetljeće ispred svoga vremena, 
razlikovao je primarnu od sekundarne devijacije. (Lemert, 
1951.) Primarna devijacija poklapa se s »normalnim« ili 
konvencionalnim ponašanjem utoliko što je u njega uklop¬ 
ljena, integrirana, poput čovjeka koji se povremeno na 
nekoj zabavi napije ali kojeg nitko ne smatra alkoholiča¬ 
re m ili devijantnim u smislu opijanja. Primarna devijacija 
može biti motivirana radoznalošću, stresom, grupnim oče¬ 
kivanjima, zapravo nizom raznovrsnih bioloških, psihološ¬ 
kih i socijalnih čimbenika. Pošto ta devijacija nije »prepo¬ 
znata« kao ključna, intervenirajuća varijabla u stvaranju 
identiteta pojedinca, on/ona ne mora reorganizirati svoj 
identitet u skladu s devijacijom. Tek u slučaju veće vidlji¬ 
vosti i učestalosti, ili (što je presudno) u slučaju društvene 
reakcije, individua pokušava djelovati, prilagođavajući se, 
primjerice, češćem opijanju pronalaženjem novog radnog 
mjesta ili profesije gdje će se takvo ponašanje više toleri¬ 
rati. Sekundarna devijacija nastaje u uvjetima društvene 
reakcije, kada »devijant« počinje koristiti svoje ponašanje i 
ulogu zasnovanu na njemu kao sredstvo vlastite obrane, 
napada, ili naprosto prilagođavanja problemima koji proiz¬ 
laze iz društvene reakcije na ponašanje što je prepoznato 
kao devijantno. Pojedinac se sada poistovjećuje s ulogom 
devijanta, može se uključiti u devijantne grupe i osnažiti 
svoj devijantni identitet. Reakcija društva na devijaciju tako 
je uzrokovala novu devijaciju, etiketiranje devijanta uve¬ 
ćalo je devijaciju. Tipično za interakcionistički pristup jest 
napuštanje tradicionalnog, »simultanog« obrasca za obja¬ 


šnjenje devijacije, po kojem devijacija nastaje kad se u 
igru uključi neki od faktora, a oni se svi »multivarijantno 
analiziraju« i promatraju istovremeno, poput inteligencije, 
susjedstva, obitelji, osobina ličnosti, situacijskih faktora i 
sličnog. Nasuprot tome, interakcionisti su se zalagali za 
sekvencijalni model, jer on, za razliku od simultanog, omo¬ 
gućuje praćenje nastajanja »devijantne karijere«. Ne dje¬ 
luju svi faktori na razvoj devijacije istovremeno, neki mogu 
biti važni u ohrabrivanju eksperimentiranja ili nonkonfor- 
mizma, a drugi mogu biti utjecajni u održavanju postoje¬ 
ćih (uspostavljenih u nekom konkretnom razdoblju) obra¬ 
zaca kršenja pravila. Sekvencijalne »kontingencije karijere« 
uključuju objektivne činjenice socijalne strukture i promje¬ 
ne u perspektivi, motivacije i želje individue. Od posebne 
su važnosti i reakcije drugih ljudi, jer ponašanje drugih 
prema onome tko je označen kao devijant drastično se 
mijenja, što može voditi i prema mjerama represije koje 
utječu na životne šanse devijanta; on/ona može biti za¬ 
tvorena), izbačen(a) ili onemogućen(a) u poslu, natjeran(a) 
na skrivanje, a sve to može voditi prema novom identitetu 
koji se zasniva na autsajderskom statusu. Hovvard Becker 
je nesumnjivo najzaslužniji što su mnoge interakcionističke 
postavke i perspektiva »societalne reakcije« (na devijaciju) 
dobili svoj oblik u »teoriji etiketiranja« [labelling theory). 
Njegovo, sad već klasično djelo »Outsiders«, počinje upra¬ 
vo zalaganjem za sekvencijalni model devijacije, za model 
devijantne karijere i pažljivo praćenje razvoja devijantnog 
identiteta u vremenu, obićno osnaženoga reakcijama dru¬ 
štva na inicijalnu devijaciju. 

Becker (1963.) je jednostavnim i preciznim sociološkim 
jezikom naglasio ključne postavke teorije etiketiranja: Sve 
društvene grupe stvaraju pravila i pokušavaju ih nametnuti 
i provesti. Društvena pravila definiraju situacije i njima od¬ 
govarajuće vrste ponašanja, specificirajući neko djelova- 


58 


59 



Benjamin Perasović 


URBANA PLEMENA 


nje kao »dobro«, i zabranjujući drugo kao »loše«. Onome 
tko prekrši pravilo se ne vjeruje i on postaje autsajder. 
Međutim, onaj tko je označen kao autsajder može imati 
drukčiji pogled na stvar. Možda neče prihvatiti pravilo po 
kojem je prosuđen, niti će prihvatiti one koji su mu sudili 
kao kompetentne ili kao legitimno ovlaštene da to rade. 
Otuda drugo značenje pojma: prekršitelj pravila može 
svoje suce smatrati autsajderima. Becker se suprotstavlja 
gledištima da postoji nešto inherentno devijantno samom 
djelu, koje krši neko društveno pravilo, i upućuje oštru kri¬ 
tiku znanstvenicima koji ne propituju devijaciju kao takvu 
nego je uzimaju kao datost, što znači da time preuzimaju i 
vrijednosti grupe koja je stvorila sud o devijaciji. Svijest o 
pluralnosti društva i karakterislikumu društvenih grupa na¬ 
vodi Beckera (kao i mnoge druge sociologe suvremenog 
društva koji su se odmakli od slike o homogenim društvima 
i kulturama) na zaključak o mogućem kršenju pravila jed¬ 
ne grupe poštovanjem pravila druge - ljudi su istovremeno 
članovi raznovrsnih grupa u društvu, a konsenzus o »zdra¬ 
vom ponašanju« nije moguć na način konsenzusa o »zdra¬ 
vom organizmu«. Ključna Beckerova teza naglašava da je 
devijacija društveno stvorena, i to ne tako kako su autori 
nekad pisali o socijalnom miljeu devijanata i socijalnom 
kontekstu siromaštva ili dezorganizacije, nego tako što »dru¬ 
štvene grupe stvaraju devijaciju postavljajući pravila čije 
kršenje devijaciju konstituira i, primjenjujući ta pravila na 
određene ljude, etiketiraju ih kao autsajdere. Dakle, devi¬ 
jacija nije neka kakvoća djela koje čini pojedinac, nego je 
posljedica primjene pravila i sankcija prema prekršitelju. 
Devijant je onaj kome su uspješno prisili etiketu, devijan¬ 
tno ponašanje je ono koje ljudi takvim etiketiraju.« (Be¬ 
cker, 1963., str. 10.) Iz toga slijedi nemogućnost trpanja 
devijanata u isti, homogeni koš, jer možda su etiketirani 
neki koji nisu prekršili pravilo, kao što su neki prekršili pra¬ 


vilo a da se za njih ne zna, odnosno nisu etiketirani. De¬ 
vijacija je tako posljedica odgovora drugih na djelovanje 
neke osobe. Da bi potkrijepio tvrdnje o relativnosti devija¬ 
cije (koja je kod mnogih »klasičnih« autora patologijske 
paradigme neupitna činjenica), Becker navodi niz »općih 
mjesta« i istraživački potkrijepljenih činjenica sociologija 
devijacije i kriminologije, poput onih o razlici procjene de- 
vijantnosti s obzirom na to kada se neko djelo dogodilo, 
tko ga je počinio (mladi ili stari, pripadnik niže klase ili 
srednje, bijeli muškarac koji je napao crnkinju ili crnac koji 
je napao bjelkinju itd.) i drugih poznatih rezultata istraži¬ 
vanja koji idu u prilog sljedećem zaključku. Devijacija nije 
zasebna kvaliteta koja se nalazi u nekoj vrsti ponašanja a 
u nekoj ne, to je proces koji uključuje odgovore drugih na 
ponašanje o kojem je riječ. Drugim riječima, devijacija ne 
leži u ponašanju samom, nego u interakciji onoga tko je 
počinio neko djelo i drugih koji na taj čin odgovaraju. Ana¬ 
liza procesa etiketiranja dovodi nas do uočavanja proble¬ 
ma moći i različite distribucije moći u društvu, društvenim 
grupama. Becker razmatra nametanje pravila kao izraze 
moći; evidentno je da neke grupe mogu drugima namet¬ 
nuti svoja pravila, kao stari mladima, muškarci ženama, 
bijelci crncima, »wasp« manjinama i imigrantima, srednja 
klasa uspostavlja pravila kojih se niža mora pridržavati u 
školi, na sudu, društvenim institucijama. Razlike u dobi, 
spolu, etnicitetu i klasi su razlike u moći, a one grupe, ko¬ 
jima društveni položaj daje specifično oružje i moć, naj¬ 
sposobnije su za nametanje i provođenje svojih pravila. 
Teorija etiketiranja i perspektiva societalne reakcije uopće, 
otvorila je novo poglavlje u sociologiji devijacije i izazvala 
pravu »skeptičku revoluciju«. S obzirom na pojam kulture i 
subkulture, treba naglasiti kako interakcionisti nisu to razli¬ 
kovanje stavili u središte svojeg interesa, ali su ostvarili 
mogućnost pristupa brojnim subkulturnim akterima unutar 


60 


61 



Benjamin Perasović 


URBANA PLEMENA 


nove perspektive i novih (starih), ponovo aktualiziranih 
metoda istraživanja koja sežu od prvih dana čikaške škole. 
Ipak, Becker se osvrnuo na problem kulture i subkulture 
analizirajući Redfieldovu definiciju kulture, onu o razumije¬ 
vanjima i značenjima koja su pridana djelima i objektima, 
i koja postaju tipična za članove društva na osnovi njihove 
međusobne komunikacije. Ako je kultura stupanj do koje¬ 
ga je konvencionalizirano ponašanje članova društva posta¬ 
lo isto za sve, Beckeru se takva definicija čini primjerena 
homogenim društvima (koja su nekad autori zvali »primi¬ 
tivnima«) ali neprimjerena suvremenom, složenom društvu. 
Organizacija zajedničkih razumijevanja u grupi danas je 
po Beckerovu mišljenju primjenjiva na manje grupe koje 
stvaraju kompleksno moderno društvo, a to znači da etnič¬ 
ke, religijske, regionalne, profesionalne i druge grupe mogu 
imati vlastito »zajedničko razumijevanje«, što znači i svoju 
kulturu. Na jednom mjestu u »Autsajderima«, usprkos na¬ 
čelnoj nezainteresiranosti za fokusiranje na pojmove kul¬ 
ture i subkulture kako su ih definirali Mertonovi učenici (a 
što je posve razumljivo s obzirom na razliku interakcionisti- 
čke perspektive od one koju dijele autori »delinkventne 
subkulture«), Becker koristi Cohena, Clovvarda i Ohlina za 
vlastito pojašnjenje pojma: »Kultura nastaje u odgovoru 
na problem s kojim se zajedno suočava grupa ljudi, ukoliko 
su sposobni međusobno djelovati i efektivno komunicirati. 
Tamo gdje ljudi angažirani u devijantnim aktivnostima imaju 
priliku međusobno djelovati, vjerojatno će razviti kulturu 
oko problema koji izrastaju iz razlika između njihove defi¬ 
nicije onoga što čine i definicije koju drže drugi članovi 
društva. Stvorit će poglede na sebe i svoju devijantnu dje¬ 
latnost, kao i na odnose s drugim članovima društva. Kad 
te kulture djeluju unutar, i u razlici spram kulture šireg dru¬ 
štva, one se često nazivaju subkulturama.« (Becker, 1 963., 
str. 81, 82.) No, Beckeru je bilo važnije prikazati kulturu 


(koju bi mogao u skladu s navedenim, vlastitim riječima, 
zvati i subkulturom) neke devijantne grupe nego se upuštati u 
dubinska pojmovna raščlanjenja ionako već definiranog 
kulturnog polja suvremenog društva u kojem postoje za¬ 
sebni svjetovi, subdruštva i raznovrsne (sub)kulture. Njegovi 
opisi »karijere« pušača marihuane, kao i svijeta jazz glaz¬ 
benika, inspirativni su i današnjem istraživaču subkulture, 
bez obzira na tridesetak godina koliko je od tih istraživanja 
prošlo, zato što takav pristup, temeljen na poznavanju 
svakodnevnog života grupe o kojoj je riječ, uz sociološku 
pronicljivost u prepoznavanju formalnih i neformalnih, rod¬ 
binskih, prijateljskih, dobnih, socioekonomskih i drugih aspe- 
kata odnosa među akterima, mora i danas rezultirati us- 
piehom u istraživanju subkulturnih aktera. U Britaniji je 
interakcionistički pristup imao i sljedbenike a ne samo kri¬ 
tičare, pa se za koncept »moralne panike«, kako ga je 
razradio Stanley Cohen, može reći da mnoge ključne poj¬ 
move duguje Beckeru i srodnim autorima. U »Autsajderi¬ 
ma« je proces nastajanja i uvođenja pravila u društvu kao 
određujući okvir devijacije i devijantnih grupa opisan de¬ 
taljno, a unutar tog procesa (koji naziva i »moralnim po¬ 
duzetništvom«) lik moralnog poduzetnika igra značajnu 
ulogu, lako je i formalni (policijski) dio moralnog poduzet¬ 
ništva neophodan u provođenju pravila, on stupa na sna¬ 
gu tek nakon što su ulogu odigrali kreatori pravila, moralni 
poduzetnici koje Becker zove i »moralnim križarima« ili »kri¬ 
žarskim reformatorima«. Zapravo, za Beckera je križarski 
reformator prototip stvaratelja pravila. Takvog čovjeka za¬ 
nima sadržaj pravila (za razliku od provoditelja pravila, 
policajca, kome sadržaj pravila nije bitan) i on polazi od 
nezadovoljstva postojećim pravilima. Uznemirava ga neko 
zlo i on osjeća da ništa u svijetu neće biti ispravno dok se 
ne stvore pravila (zakoni) za korekciju toga zla. Takvi kri- 
žari-reformatori misle da je njihova misija sveta. Becker je 

opisao likove prohibicionista i drugih koji žele spriječiti 
poroke, seksualnu delinkvenciju, kocku (igre na sreću), 
razlikujući moralnog križara od humanitarnog, koji se zau¬ 
zima za ukidanje ropstva, zabranu dječjeg rada i slično. 
Ova Beckerova zapažanja, dalekosežno i mimo vremen¬ 
ske distance, pogađaju u sii kampanja moralne panike 
kakve su bile organizirane i na našim prostorima, kao i 
mnogim drugim europskim prostorima i mjestima sukoba 
dominantne kulture i subkultura, iako su ta zapažanja te¬ 
meljena na specifičnom američkom iskustvu. Tako je u 
američkom kontekstu opisana suradnja moralnih i huma¬ 
nitarnih križara, s naglašavanjem jedne specifičnosti kod 
moralnog križarstva - to je izraz aktera iz gornjih slojeva 
društva, onih koji bi željeli učiniti život boljim onima ispod 
sebe, bez obzira na to prihvaćaju li to ovi »dolje« i sviđaju 
li im se sredstva za vlastiti spas. Za našu situaciju su Becke- 
rove ocjene o moralnim križarima, kao onima koje zani¬ 
maju ciljevi a ne sredstva, puno aktualnije od njihovog 
klasnog određenja, jer iz te orijentacije na cilj proizlazi osla¬ 
njanje na »eksperte« kada neka akcija moralnih križara 
rezultira izradom zakona. Tada na scenu stupaju, primjeri¬ 
ce, psihijatri, kao u slučaju izrade zakona o seksualnim 
psihopatima, što Becker navodi kao primjer u »Autsajde¬ 
rima«. Logično je da provoditeljima pravila (policiji) nije 
toliko važan sadržaj koliko samo postojanje pravila i oče¬ 
kivanje poštovanja prema onom tko pravila provodi, osi¬ 
gurava njihovu primjenu. Beckerovo zapažanje o moguć¬ 
nosti da se nekoga proglasi devijantnim ne zato što je 
prekršio neko pravilo, nego samo zato što je iskazao ne¬ 
poštovanje prema provoditelju pravila (»službenoj osobi«), 
doslovno vrijedi i danas, potvrđuje se u istraživanju života 
raznovrsnih subkulturnih grupa i odnosa s policijom. U 
istom odlomku (Becker, 1963., str. 160.) opisuje se i raz¬ 
vijanje zasebnog, specifičnog mišljenja kod provoditelja 


pravila (policije) koje se može prilično razlikovati od mišlje¬ 
nja šire javnosti, i od mišljenja moralnih križara, a upravo 
to se jasno pokazalo (iznenadivši mnoge) prilikom afere 
»crna ruža« i lova na subkulturne »vještice« u Zagrebu sre¬ 
dinom osamdesetih, o čemu će više riječi biti u drugom dijelu 
ovog rada. 

Howard Becker se čudi (baš kao i Matza i mnogi drugi 
interakcionisti, fenomenolozi i zagovornici perspektive so- 
cietalne reakcije) kako je većina znanstvenih istraživanja i 
promišljanja devijacije puno više zaokupljena ljudima koji 
krše pravila nego onima koji ih stvaraju i provode. »Za 
puno razumijevanje devijantnog ponašanja moramo stvo¬ 
riti ravnotežu između ta dva moguća žarišta istraživanja«, 
eksplicitno će naglasiti Becker (1963., str. 163.). Zato in- 
terakcionistička perspektiva koja mijenja fokus promatra¬ 
nja nije svodiva na jednodimenzionalnost (koju autorima 
teorije etiketiranja spočitavaju neobaviješteni i površni kriti¬ 
čari), nego želi uspostaviti ravnotežu koje do tada u socio¬ 
logiji nije bilo. Za sociologiju subkulture mladih interakcio- 
nistički doprinos je veoma velik i važan, teme i pojmovi 
koji dominiraju djelima Beckera i Goffmana čine dobar 
dio okvira za razumijevanje subkulturnog fenomena i spe¬ 
cifičnog, stigmatiziranog položaja što ga dio subkulturnih 
aktera ima u društvu. Beckerovi »Outsiders« predstavljaju 
sociološku »klasiku« i, usprkos osporavanjima, nisu izgubili 
na aktualnosti, posebno u svjetlu današnjeg, šireg obnav¬ 
ljanja teorija o moralnoj panici. 

Interakcionistički autori uspjeli su prikazati život mar¬ 
ginaliziranih, subkulturnih grupa, kao i funkcioniranje »to¬ 
talnih institucija«, ali su izbjegli onu dvostrukost koja se 
uvukla u radove autora »delinkventne subkulture«, u koji¬ 
ma nije uvijek jasno gdje je posebna društvena grupa a 
gdje sustav vrijednosti s njom u vezi. To je posljedica zao¬ 
bilaženja socijalne strukture u traženju čvršćih objašnjenja 

i određenja (sub)kulture neke grupe, iako su interakcionisti 
bili dobro upućeni u problem moći koji je usko vezan uz 
problem društvenog položaja, uz problem »glavnog« i »po¬ 
moćnog« socijalnog statusa. No, s obzirom na dinamiku 
procesa interakcije i upućenost u nastajanje simboličkih svje¬ 
tova marginaliziranih grupa, autori poput Beckera ili Goff- 
mana nisu se upuštali u definicije nastajanja »subkulturnih 
tipova«, kao što su to radili Mertonovi učenici, Cohen, 
Clovvard, Ohlin i drugi koji su zaključivali o uzrocima na¬ 
stanka »kriminalne«, »konfliktne« i »subkulture povlačenja«. 

U doba, kada se interakcionistički pristup probio na 
sociološku scenu, postojala je značajna, ali marginalna i 
najširoj javnosti većinom nedostupna subkulturna scena. 
Bilo da se radi o »klasičnim« delinkventima (kakvi su opi¬ 
sani u radovima autora »delinkventne subkulture«), ili o 
devijantima koji nisu kriminalizirani niti izopćeni iz društva, 
ali su zbog svog nonkonformizma stigmatizirani (poput 
jazz glazbenika iz Beckerove studije), subkulturni akteri 
ulaze u sociologiju kao subjekti istraživanja, uz specifično 
poštovanje i bez moraliziranja, dok se proces njihovog 
stigmatiziranja razobličava kao etiketiranje i igre (borbe) 
moći društvenih grupa. No, to ne znači da je slika subkul¬ 
tu r n o g aktera ušla u dom prosječnog Amerikanca, niti da 
su škvadre s ugla ulice u većoj mjeri medijski posredovale 
svoj identitet temeljen na borbi za »reputaciju«. Broj ljudi 
koji su čitali Goffmanove »Azile« znatno je manji od broja 
ljudi koji će petnaestak godina kasnije gledati »Let iznad 
kukavičjeg gnijezda«. Dvostruka priroda medija (kao stva¬ 
ratelja i razaratelja, kao aktera mobilizacije i rekuperacije) 
do punog izražaja doći će upravo u drugoj polovici šezde¬ 
setih godina. Raznovrsna subkultura iskoračila je na javnu 
scenu nastankom kontrakulture, i definitivno učinila upitnim 
mnoge postavke koje su je vezivale uz klasična, klasna i 
socijalizacijska određenja. 


4. Kontrakultura 


lako je pojam kontrakulture bio prisutan u sociologiji 
prije druge polovice šezdesetih godina, nastankom brojnih 
društvenih pokreta i b untov n ičko-otpadničk e fsubfkulture 
mladih u SAD-u, knjiga Theodora Roszaka prihvaćena je 
kao sinonim za pojmovni okvir raznovrsnih političkih i 
kulturnih gibanja, imenujući zajednički nazivnik pokreta 
kontrakulturom. To će izazvati dalekosežne posljedice, po¬ 
sebno u svjetlu kasnije primjene pojma na slične fenome¬ 
ne u kontekstu V. Britanije i drugih europskih zemalja. 
Druga polovica šezdesetih godina, širom svijeta, toliko je 
zanimljivo i zgusnuto područje interesa za sociologiju, an¬ 
tropologiju, filozofiju, socijalnu psihologiju, da jedna diser¬ 
tacija ne bi bila dovoljna ni kada bi cijela bila posvećena 
tom razdoblju, tako da unaprijed moramo odustati od 
obuhvaćanja svih dimenzija onoga što se nekad naziva 
jednostavno »duhom šezdesetih«. Ipak, postoji nekoliko 
dimenzija koje u najvećoj mjeri simboliziraju navedeno 
razdoblje. Osim općih karakteristika tadašnjeg stanja svi¬ 
jeta koje obilježavaju blokovska podijeljenost, privredni i 
tehnološki rast najrazvijenijih zemalja, još aktualni koloni¬ 
jalizmi, ratovi, ovdje je važno upozoriti na rat u Vijetnamu i 
široki antiratni pokret koji je tada nastao, kako u zemlji 
regrutacije za sam rat (SAD) tako i širom svijeta, artikulira¬ 
jući sadržaje koji izlaze iz »vijetnamskog« okvira, stvarajući 
nove oblike protesta, novi duh životnosti i neformalnosti 
izraza na javnoj pozornici. Također, to je period student¬ 
skih pokreta i naglašenog ulaska adolescentskih aktera u 
socijalni i politički život, pri čemu studentski pokreti, štraj¬ 
kovi, demonstracije i okupacije sveučilišta nisu karakteri¬ 
stika samo zapadnih zemalja. To su godine u kojima dobar 


66 


67 






Benjamin Perasović 


URBANA PLEMENA 


dio mladih napušta znanstveno-tehnički optimizam »civili¬ 
zacije« koja putuje na Mjesec i istovremeno umire od gladi 
ili ratuje, što se na sveučilištu iskazuje i kao pojačan interes 
za društveno-humanističke znanosti. Šezdesete su i godine 
širenja rock-kulture, brojnih oblika pobune protiv autori¬ 
teta, a u širu kulturu ušli su več mitski momenti poput kose, 
cvijeća, »ljeta ljubavi«, kao i droge, nasilja, te obaveznih 
pretjerivanja i iskrivljavanja poznatih iz medijskog predstav¬ 
ljanja hipijevskog stila života. Osim klasičnih »revolucio¬ 
narnih« grupa, koje su željele izmjenu svijeta u skladu sa 
nekom od Ijevičarskih ideologija, krajem šezdesetih sve je 
brojnija scena koja zagovara samopromjenu kao predu¬ 
vjet, dakle rad na samom sebi, zahvat u svakodnevni život 
kao polje borbe, i tu se sreću jedan dio ne-samo-dekla- 
rativno antiautoritarne nove ljevice i kontrakulturni akteri. 
Pojačani interes za filozofiju i sociologiju, psihoanalizu, drev¬ 
ne mudrosti, duhovne prakse, šamanizam, moćne biljke, 
uz imperativ estetske dimenzije, novih izraza u glazbi, ple¬ 
su, postaje sve više karakteristikom tadašnjih generacija 
koje oblikuju »duh šezdesetih«. Neformalnost, nonkoformi- 
zam, spontanost, ekspresivizam, na jednoj strani bunt i 
prosvjetiteljska retorika, a na drugoj receptivnost, introspek¬ 
cija i mekani, zaobilazeći pristup konfliktima. Sve je to 
moguće odčitati iz navedenog duha, ali se medijskim 
posredovanjima može mnogo toga izmijeniti, pa eksperi¬ 
menti s komunitarnim načinom života mogu postati samo 
primjerom »seksualne revolucije« u očima šire javnosti i 
voajerske roditeljske kulture. Nije to samo problem senza- 
cionalizma, nego se odnosi na stvarnu opasnost i proble¬ 
me sa socijalnim eksperimentima koji su krasili scenu. 
Poštovanja vrijedan pokušaj prevladavanja lažnog morala, 
klasičnih oblika bračnih veza, posesivnosti i sličnog, može 
u svom obliku života u komuni ostvariti značajne rezultate i 
donijeti ljudsku sreću, ali može označavati i raznolike obli¬ 


ke dominacije. Stotine tisuća mladih napuštali su svoje 
domove, raskidali s konvencionalnim načinom života, lu¬ 
tali, osnivali ruralne komune, ili se okupljali u svojevrsne 
zajednice u velikim urbanim središtima. Mnogi su kretali 
prema Indiji, Iranu, Nepalu, unoseći hodočasničke elemente 
ne samo u takva putovanja, gdje ih se može očekivati, 
nego u putovanje kao takvo koje ne mora nužno voditi 
nekom hramu ili imati odredište uopće, a na domaćem 
terenu hodočasnički i »posvećeno-nomadski« oblici puto¬ 
vanja mogli su se primijetiti i prigodom odlazaka na rock 
festivale, gdje je Woodstock samo najpoznatiji i poput si¬ 
nonima, dok britanski Stonehenge u potpunosti naglašava 
kako spiritualnu dimenziju posjete drevnim kamenovima, 
tako i čvrstu (često krvavu) borbu za pravo na vlastito »ho¬ 
dočašće«. 

Činjenica je da mnogo toga što je na sceni bilo pri¬ 
sutno nije bilo toliko novo i originalno, mnogi umjetnički 
eksperimenti, »novootkrivene« filozofije i religije, politički 
manifesti, sve se to moglo naći, pažljivom analizom, u 
manjim krugovima kulturnih (beatnicj i firf ie njih egzisten- 
cijalisti, nadre alisti, d q dq ..) i političkih oporbenjaka glav¬ 
nim strujama zapadnog društva (od uzora revolucionarne 
politike mnogi su akteri bili aktualni u devetnaestom sto¬ 
ljeću i početkom dvadesetog). Međutim, nikad prije, na 
tako masovnoj i javnoj razini, to oporbenjaštvo, koje je 
kulturno i političko (nekad razdvojeno u dimenziji kulture i 
politike, a nekad spojeno), s naglašavanjem adolescent- 
skog aktera »generacijskog jaza«, nije bilo percipirano od 
tolikog broja promatrača, u nastajućem svijetu sve slože¬ 
nijih posredovanja životnog stila, čemu je pridonio i tadaš¬ 
nji stupanj razvoja tehnologije i medija. 

Bez obzira na to vodi li nas istraživački impuls područ¬ 
jem glazbe i općih kulturnih, umjetničkih ekspresija, ili po¬ 
dručjem političkih grupa, pokreta i (izvan)institucionalnog 

djelovanja, neminovno je uočavanje specifičnosti koje se 
pojavljuju pedesetih i šezdesetih godina, i koje su vezane 
uz nastajanje novih naraštaja na sceni društva koje izlazi iz 
neposrednog »poslijeratnog« razdoblja. Stvaranje novih 
senzibiliteta, novih tema kao i novih pristupa starim tema¬ 
ma, uz »nastajanje generacija« u mannheimovskom smislu, 
krasilo je scenu mirovnih i političkih prosvjeda, kao i nasta- 
juću scenu rock kulture. 

U razdoblju hladnog rata i rasta konzumerizma, uz 
hidrogensku bombu i opću prijetnju uništenjem, uz »pra¬ 
zninu« koju su neki osjećali »nestajanjem« (integracijom) 
»tradicionalnog subjekta revolucije« a neki sivilom i beži- 
votnošću industrijske civilizacije uopće, nastaju artikulirani 
i oni neosviješteni, politički, kao i tjelesni, pokreti mladih 
protiv zatečenog stanja društva i »civilizacije«. Nakon »pro¬ 
speriteta i učvršćenja društvenog mira« pedesetih 3 , uz već 
prisutnu pobunu američke »beat« generacije, i u Britaniji 
nastaju »gnjevni mladi ljudi«, a iz umjetničkih »avangardi« 
bunt protiv tradicije širi se u nastajućoj kulturi mladih. 
Američka situacija obilježena je pokretom za građanska 
prava kao i »pokretom« kukova, a u Britaniji nastaje ma¬ 
sovni pokret okupljen oko ideje atomskog razoružanja. 
»Aldemarstonskim marševima« (u Aldemarstonu se proiz¬ 
vodilo atomsko oružje) obilježeno je nastajanje novog 
protestnog, mirovnog pokreta u V. Britaniji koji se izborio 
za prostor izvan tradicionalne politike i obnovio intelek¬ 
tualne, građanske, anarhističke i umjetničke osnove za 
brojne oblike suprotstavljanja dominantnoj politici. Dok 
akteri »Aldemarstonskih marševa« (i šire scene koja se u V. 
Britaniji uspostavila oko kampanje za atomsko razoružanje 


Ova formulacija, kao i primjeri koji će slijediti u opisu europske vari¬ 
jante širenja tradicionalne sfere političkog djelovanja (nizozemski pro- 
vosi, berlinska komuna 1, utjecaj rock kulture i primjer iz Švicarske) 
preuzeti su od Massima Teodorija (1 976.) 

potkraj pedesetih godina) ovladavaju područjem politike, 
građanske nepokornosti i izravne akcije, aktualizirajući 
birokratizme parlamentarnih suprotstavljanja i laburističke 
monopole u tipovima oporbene politike, dotle mladi teddy 
boysi, i ubrzo modsi i rockeri, održavaju svoje rituale novo- 
pronađenoga zvuka i pokreta, obrede neartikulirano buntov¬ 
ne zajednice neverbalnih lozinki. »Teddy boysi su čekali na 
Presleyja. Svatko ispod dvadesete širom svijeta je čekao«, 
primjećuje Jeff Nuttal (1968.) u svojoj »kulturi bombe« 
koja sociologiji subkulture pruža jedan od najupečatljivijih 
prikaza nastajanja novih generacija i novih senzibiliteta 
vezanih uz glazbu, u širem socijalno-političkom kontekstu 
pedesetih i šezdesetih godina, lako se u sociologiji obično 
razlikuje pojam kontrakulture od subkulture, u pokušaju 
rekonstrukcije procesa nastajanja aktera i »duha vreme¬ 
na«, u analizi početka šireg i heterogenog generacijskog 
gibanja ne možemo uvijek razdvajati međusobno ispreple¬ 
tene aspekte »više političkog« ili »više kulturnog« izraza 
bunta i separacije, upravo zbog stvaranja specifičnog sen¬ 
zibiliteta koji može biti izražen na više načina. »Mladena¬ 
čka pobuna s dvostrukim značenjem - političko-duhovnim i 
egzistencijalno-nasilničkim - privlačila je, ako ne većinu, a 
ono bar velik broj, tako da se može govoriti o promjena¬ 
ma kolektivnih ponašanja«.' 1 (Teodori, 1976.) Ta »promje¬ 
na ponašanja« mogla se primijetiti u području politike i 
području kulture, a pedesete i početak šezdesetih godina 
samo su uvod u još širi proces kontrakulturnog oporbenja- 
štva koji će uslijediti u drugoj polovici šezdesetih. Elvis 

U vrijednom teorijsko-dokumentarističkom i deskriptivnom približava¬ 
nju »historijata novih ljevica« svim zainteresiranima, Teodoriju su se 
potkrale sitne greške oko definiranja subkulturnih aktera, no one ne 
utječu na valjanost opširnog prikaza koji dokazuje specifičnu poveza¬ 
nost novoljevičarskih i kontrakulturnih gibanja širom Europe, ali i ra¬ 
zliku kontrakulturne orijentacije od tipičnih političkih pokreta ljevice i 
revolucionarnih sekti. 


Presley simbolički označava početak stvaranja subkulturnih, 
plemenskih afilijacija među adolescentima, bez obzira na 
komercijalizam i namjere njegovih menadžera i promotora. 
Prvi Elvisovi filmovi prikazivani u V. Britaniji bili su praćeni 
demoliranjem stolica, i širi proces nasilničkog obilježavanja 
rock svetkovine dobio je u Engleskoj naziv »Presley riots«. 
»Presleyjeve pobune«, kako Nuttal objašnjava, bile su po¬ 
novno, osvetničko otkriće dionizijske svečanosti. Ponovno je 
otkrivena i »glad za zajednicom u njenom temeljnom obli¬ 
ku, orgijastičkom ritualu«, a nasilje i demoliranje kina nije, 
po Nuttalovu mišljenju, bilo upereno »protiv društva«, nego 
je svjedočilo o »potpisivanju«, o želji da se kaže »bili smo 
ovdje«, o »plemenskim gestama plemenske signifikantnosti«, 
o oblicima zahvale Elvisu i drugima što su vlastito nasilje i 
roditeljske tajne iznijeli u javnost. (Nuttal, 1 968., str. 23, 
24.) Brzi razvoj rock kulture, i snaga strasti koja ga je pratila, 
nije se događao samo u zemljama engleskog govornog 
područja; u doba uoči sukoba modsa i rockera i nastajanja 
moralne panike u Engleskoj, u Francuskoj se, u lipnju 1963., 
više od sto tisuća mladih okupilo radi rock koncerta i suko¬ 
bilo s policijom na »Place de la Nation« u Parizu, ostavljaju¬ 
ći za sobom iste one »plemenske geste« i »zahvale« izrečene 
adolescentskim jezikom o kojima Nuttal piše na engleskom. 

Temelji rock-kulture već su udareni, nastajanje novih 
političkih (društvenih) pokreta započelo je u SAD-u i V. 
Britaniji, prije polovice šezdesetih, no mnogi autori se slažu 
da prava prekretnica započinje oko 1 965. Druga polovica 
šezdesetih obilježena je najrazličitijim akterima, među ko¬ 
jima su ovdje važni oni koji u potpunosti spajaju kulturnu i 
političku dimenziju izraza novih senzibiliteta, želeći ukinuti 
mnoge dotadašnje dualizme, poput onoga koji razdvaja 
javno i privatno, ili umjetnost i svakodnevni život. 

U Nizozemskoj nastaje »provotarijat«, zapravo grupa 
aktera kojima je provokacija metoda borbe protiv poretka, 

i koji novu kulturno-političku senzibilnost izražavaju »happe- 
ninzima« i simboličkim akcijama, ali i »klasičnim«, parla¬ 
mentarnim sredstvima. No, osim što su 1 966. na gradskim 
izborima dobili svog predstavnika u gradskoj skupštini, a 
sljedeće godine se »samoukinuli«, provosi će prvenstveno 
ostati poznati po svojim »bijelim planovima«. Bijeli bicikli 
ostavljeni u gradu na upotrebu građanima, bijeli dimnjaci 
na tvornicama (ekološka svijesti), bijele škole (»revolucio¬ 
narnih učenika«), squafterski planovi za kraljičinu palaču, 
zavjera bosih nogu, čitav niz akcija koje su pokazale anar¬ 
hističku i provokativnu praksu otpora, okupljajući umjetnike, 
beatnike, hipstere, intelektualce, razne aktiviste i »ulični pro- 
A votarijat«. Izvrgli su ruglu potrošnju duhana, zapravo želeći 
osuditi potrošačku groznicu kao takvu. Bacali su dimne 
kutije na »kraljevske« zaruke i ometali rituale kraljevske 
porodice u Nizozemskoj. Nakon policijskih akcija protiv 
provosa, oni uzvraćaju duhovitošću još jednog »bijelog 
plana«, ovaj put o bijeloj piletini (a u nizozemskom slengu 
to je oznaka za policajca) u kojem se nudi pretvaranje po¬ 
licajaca u socijalne radnike. Jabuka koja se pojavljivala 
na većini letaka i proglasa »provo« pokreta prihvaćena je i 
u drugim sredinama, a provo grupe nastale su u Milanu, 
Briselu, Antwerpenu, Kopenhagenu, San Franciscu. Te 
grupe su nastajale potaknute otporom i oblicima simbolič¬ 
kih i provokativnih akcija provosa, bez čvršće organizacije 
jer ni sami nizozemski provosi nisu bili organizacijski pove¬ 
zani. Riječ je o spontanosti i anarhističkom djelovanju »tre¬ 
nutka«, kojem nije smetalo isticanje provo kandidata na 
gradskim izborima, upravo zato što se ne radi o doktrinar- 
nosti nego o životnosti. 

Nakon samoukidanja provosa, tri godine kasnije na¬ 
stali su »kaboutersi« (patuljci) koji su naslijedili dio tema i 
taktike, zauzimajući prazne kuće, proglašavajući »slobodnu 
državu orange« i sudjelujući u akcijama poput odstranjivanja 


automobila s ulica, sadnje drveća nasred ceste i osniva¬ 
nja privremenih slobodnih pješačkih zona. Oni su također 
na gradskoj razini postigli i parlamentarni uspjeh, još veći 
od provosa, definitivno osiguravši prisutnost antiautoritar- 
nog, duhovitog, spontanog ali i institucionalnog otpora po¬ 
stojećem poretku u novijoj povijesti socijalnih pokreta Eu¬ 
rope. 

U Engleskoj, raznolika underground scena raste u svim 
pravcima; tiraže podzemnih, alternativnih listova dostižu 
do 50 tisuća, otvaraju se informativni centri, osnovana su 
središta za besplatnu pravnu pomoć subkulturnim akteri¬ 
ma na udaru represije, sve su češća hipijevska okupljanja, 
festivali poezije i politike, zauzimaju se prazni stanovi, tako 
da je i u centru Londona, na P i ccad i I lyj u, djelovala squat- 
terska komuna novih protestnih aktera. Društvo za »Mental 
Avvareness« zakupilo je jednu stranicu Timesa, 24. srpnja 
1967., i uz šezdeset potpisa poznatih javnih djelatnika 
zaključilo kako je zakon protiv upotrebe marihuane načel¬ 
no nemoralan, a u praksi neprimjenljiv. Šesnaest dana 
»dijalektike oslobođenja«, festivala koji su organizirali ista¬ 
knuti antipsihijatri (Berke, Cooper, Laing) potvrdilo je ša¬ 
rolikost aktera u zajedničkoj želji za drukčijim društvom i 
svijetom, oslobođenjem čovjeka. Uz predavanja i rasprave 
bilo je i poezije i rock glazbe, sve se pretvorilo u multicli- 
menzionalni happening, a među ostalima sudjelovali su 
Herbert Marcuse, Allen Ginsberg, Stokeley Carmichael, 
Paul Goodman, Ronald Laing, Simon Vonkenoog i drugi. 
Filozofija, sociologija, poezija, duhovnost, Marx i mantre, 
crnački aktivizam, psihologija, antipsihijatrija, rock i psi- 
hodelici, sve su to bila ravnopravna područja istraživanja i 

i djelovanja prisutnih, okupljenih u svrhu traženja puta iz 

1 krize suvremenog društva. 

Rat u Vijetnamu omogućio je dodatni mobilizacijski 
kontekst raznovrsnim grupama, akterima proturatnog dje- 

lovanja. Među njima je, zbog još jednog primjera spajanja 
osobnog i političkog, ilustrativno djelovanje berlinske »ko¬ 
mune 1«. Osmero ljudi, aktivista, udružili su se u komunu 
zbog zaključka o nemogućnosti stvarnog djelovanja na 
promjeni društva bez promjene u svakodnevnom životu. 
»Ne mogu se nazivati revolucionarima oni čiji osobni životi 
odražavaju iste one građanske vrijednosti protiv kojih se 
bore, i koje čine svakodnevni život nepodnošljivim.« Tako 
u korijenu potrebe za osnivanjem berlinske komune leži 
staro uvjerenje, u šezdesetim godinama aktualizirano, po 
kojem oni koji žele mijenjati društvo, moraju u svom po¬ 
našanju, u svojim metodama rada, pristupu, pokazati dio 
preobražaja koji smjeraju učiniti, što u berlinskom slučaju 
znači da se »svaka grupa koja želi stvoriti antiautoritarno 
društvo mora organizirati na antiautoritarnim, egalitarnim i 
komunitarnim osnovama« (Langhans i Teufel, 1 969.) Ko¬ 
muna je u Springerovskom tisku bila nazivana »komunom 
užasa« i »psihokomunom«. Klasični kontrakulturni govor 
»promijeni sebe ako misliš mijenjati društvo« nije u uvjeti¬ 
ma tadašnje njemačke oporbene scene odmah naišao na 
velik odaziv, iako je kontrakulturna tradicija, gledano s 
današnjeg vremenskog otklona, preživjela i nadživjela mno¬ 
ge Ijevičarske grupacije dominantne u drugoj polovici šez¬ 
desetih. SDS kao samostalna organizacija mladih njemač¬ 
kih socijalista, studenata, koja je i sama izbačena ranije iz 
okrilja službene, reformirane socijaldemokracije, isključila 
je 1967. članove »komune 1« iz svojih redova. Djelovanje 
komune, ulična prisutnost njenih letaka i povezani aspekti 
komunitarnog života s demonstracijama protiv rata, uklju¬ 
čujući i policijsku i sudsku represiju prema članovima (oso¬ 
bito zbog letaka koji komentiraju požar u robnoj kući u 
Briselu kao »podsjećanje zapadnog društva na požare i 
napalm-bombe koji čine vijetnamsku svakodnevicu«), mali 
je europski primjer kontrakulturno-radikalnog sklopa kakav 


je imao više varijacija u Americi. Onaj dio kontrakulture koji 
se opisuje pojmom »samoisključenja« iz društva i u čiju »is- 
ključenost« ne treba sumnjati, obično se vezuje uz glazbu, 
droge, duhovnu praksu, ili pak uz »industriju slobodnog 
vremena« gdje je sljedbeništvo idolima rock-glazbe prezreno 
od »revolucionarnih aktera«. Međutim, u drugoj polovici 
šezdesetih takva podjela i interpretacija nije još bila rašire¬ 
na, pa su rock-akteri funkcionirali kao »glas pokreta«, kao 
proroci i detonatori, ili barem inspirativni posrednici pro¬ 
testa i odbijanja. U Švicarskoj, u Zurichu, nakon koncerta 
Rolling Stonesa, demolirana je dvorana. Povodom tog 
događaja, akter koji se nazvao »antiautoritarni ljudi«, ti¬ 
skao je veliki poster s likom Jimmyja Henclrixa, na čijoj je 
poleđini bio proglas povodom »stones« razbijanja, zahtjev 
za napuštanjem autoritarnih i kapitalističkih obrazaca so¬ 
cijalizacije simboliziran nemogućnošću ispunjenja »satisfac- 
tion« imperativa. Taj žestoki protestni govor protiv roditelj¬ 
ske J<u[tuxe--ogrezle u novcu i nekrofiliji, kao da je antici¬ 
pirao događaje nakon samog Hendrixovog nastupa, kada 
je desetak tisuća ljudi (poslije koncerta završenog oko po¬ 
noći kada noćnog prijevoza više nema) započelo paliti 
vatre i sukobljavati se s policijom u borbama koje su trajale 
do jutra. Gnjevni zbog policijskog batinanja prosvjednici 
se okupljaju u središtu grada i zauzimaju prazne prostore 
bivše robne kuće u kojoj ostaju dva tjedna uz permanentni 
festival rasprave i zabave, protesta i užitka. 6 Stotine ovak¬ 
vih događaja ponovit će se i u desetljećima što dolaze, 
iako europska situacija, bez obzira na primjere poput »ko¬ 
mune 1«, u drugoj polovici šezdesetih govori o postojanju 
»ozbiljnijih« studentskih i političkih aktera, koji bi htjeli 
stvoriti »savez s radničkom klasom« i kojima je rock glazba 
marginalan (ako ne i sumnjiv u svojim pretenzijama) oblik 

6 Teodori (1976.) 

angažmana i svjetonazora, lako Massimo Teodori pred¬ 
stavlja važan pokušaj »objektiviziranja« doprinosa i uloga 
raznovrsnih aktera (pri čemu kontrakultura nije zanemarena, 
ali je marginalna u sklopu autorovog šireg i politički profi¬ 
li ran i j e g predmeta istraživanja), neki drugi autori, bliži kul¬ 
turološkim obilježjima protestnih pokreta nego puko poli¬ 
tičkoj retorici, poput Petera Stansilla i Davida Mairowitza, 
primjerima koji su ovdje navedeni pridružuju, naravno, 
pariške situacioniste i njihov utjecaj na parole i dio raspo¬ 
loženja »svibanjske revolucije« (što je i Teodori obradio), 
ali ustvrđuju da europska protestna, studentska i adoles- 
, centska scena šezdesetih godina nije toliko njegovala »frea- 
kovštinu« u javnim akcijama koliko su to činili njihovi ame¬ 
rički vršnjaci. Stansill i Mairovvitz (1971.) europskim »otka¬ 
čenim« proglasima i inicijativama (među kojima se ističu već 
navedeni provosi, kaboutersi itd.) pridružuju djelovanje 
švedskih aktera, prije svega Šture Johannessona. Proći će 
desetak godina do masovnijih europskih manifestacija slič¬ 
nog duha, kada, primjerice u Italiji, »Indiani Metropolitani«, 
s drugim akterima pokreta s kraja sedamdesetih, spajaju 
protest s alternativnom kulturom u koju su uronjeni i čiji su 
dobrim dijelom stvaratelji. Tako je, artikulacijom novih po¬ 
bunjeničkih aktera, jedan suvremeni plemenski oblik udruži¬ 
vanja i otpora suprotstavljen dominantnoj kulturi kao život¬ 
nost spram smrti, polu-očajnička volja za slobodom na¬ 
suprot kolonizirajućim i potiskivajućim snagama sustava. 

Theodore Roszak, na razini koja pokušava analizirati i 
razumijevati nepregledno i nestalno more akcija, letaka, 
happeninga, demonstracija, interesa i artikulacije pobune 
kao i životnih stilova među mladima s kraja šezdesetih uop¬ 
će, ostaje najcitiraniji i najpriznatiji izvor socijalnoteorij- 
skog istraživanja i uobličavanja »kontr akultur e«, bez obzira 
na to slažu li se s njegovim interpretacijama drugi autori. 
Roszaka se ne može optužiti za nekritičko oduševljenje kon- 


trakulturom, jer na stranicama njegove knjige ispisane su i 
teške riječi protiv dobrog dijela kontrakulturne prakse, no 
otpor koji je kontrakultura pružila tehnokratskom društvu 
ipak je za Roszaka jedina nada da naša stvarnost ne mora 
izgledati onako kako je najavljena u Orvvellovom (1984.) 
ili Huxleyjevom (Vrli novi svijet) djelu. Roszakov se pristup 
temelji na konceptu tehnokratskog društva i razumijevanju 
njegove mladenačke opozicije. Jednodimenzionalnost tog 
društva (a Roszakova se studija prvenstveno bavi američ¬ 
kim društvom) i detektirani karakter manipulacije i mitolo- 
gizacije u vladavini tehničke racionalnosti, podsjećaju na 
klasična djela Herberta Marcusea o integraciji društvenih 
slojeva i »ugodnoj, uhodanoj, razumskoj neslobodi« suvre¬ 
menoga američkog društva. No, iako s Marcuseom dijeli 
niz elemenata pristupa, Roszak želi otići korak dalje od 
političkog i »svjetovnog« okvira koji mu se čini obaveznim 
unutar Marcuseovog pristupa društvenoj promjeni i razo- 
tuđenju, pa se priklanja Normanu Brownu u polemici s 
Marcuseom, smatrajući Odejev lik iz »Erosa i civilizacije« 
nedovoljno prisutnim u svim Marcuseovim rješenjima, te 
nasuprot tonu »stoičkog odricanja«, što ga prepoznaje u 
Marcuseovu odgovoru Brovvnu, Roszak upućuje na druk¬ 
čiju građu Brovvnova »dionizijskog ega«. ipak, Roszakovo 
djelo blisko je Marcuseovim intencijama, uz veću otvore¬ 
nost prema duhovnosti, magijskom i mističnom, što će još 
više do izražaja doći u kasnijim Roszakovim djelima. Struk¬ 
tura Roszakove knjige, koja je imala toliki utjecaj na kas¬ 
niju upotrebu pojma »kontrakultura«, dovoljno govori o 
samom fenomenu koji utječe na izbor tema i pojmova, 
gdje uz želju za prikazom aktera kontrakulturno relevantne 
teorije i svih onih drugih, odraslijih aktera koje je kontra- 
kulturni pokret voljan slušati, Roszak nakon Marcusea i 
Browna, uz »vizionarsku sociologiju Paula Goodmana« i zna¬ 
čajan doprinos Martina Bubera, nema velik izbor »ozbiljnih« 

ili »klasičnih« znanstvenika. Stoga s pravom obrađuje pje¬ 
snike poput Ginsberga, naglašavajući i istražujući glavne 
teme kontrakulture koje dominiraju poglavljima bez obzira 
na kriterij akademske prisutnosti, poput mita objektivne 
svijesti, šamanizma i »neintelektualnog ishodišta ličnosti«, 
demistifikacije »znanstvenog pogleda«, te obnavljanja vizio¬ 
narske imaginacije denaturirane tehnokracijom, aktualizacije 
tradicije nomadskih naroda, kao i sela i plemena općenito. 

Svakodnevni život, u kojem se ogleda »način« i »stil«, 
postaje središtem i kriterijem rasprave o revoluciji, oslobo¬ 
đenju, tipu djelovanja i poimanju individualne i društvene 
preobrazbe. Prestaje biti važno što netko govori ako njegov 
svakodnevni život od toga odudara. Zapravo, ne prestaje 
nužno neki sadržaj vrijediti, ali se akteru odriče kredibilitet 
ako ne živi po osobno izabranim principima promjene. 
Ipak, i mnogi sadržaji su prestali vrijediti unutar kontrakul- 
turnog otpora, jer, kako Roszak upozorava, »kontrakultura 
ostavlja samo veoma ograničen prostor ideologijama 
stare ljevice s njihovim pozivanjem na metafiziku klasnog 
sukoba i predanost u prvom redu institucionalnoj reorgani¬ 
zaciji društva«. (Roszak, 1 978., str. 140.) Nasuprot revolu¬ 
cionarnoj retorici industrijske paradigme, veoma izražena 
sklonost kontrakulturnih mladih prema psihodelicima, istoč¬ 
njačkim religijama i duhovnim praksama, za Roszaka je 
simptom njihova traganja za novim temeljima na kojima bi 
se mogao izgraditi program radikalne društvene promjene. 
To govori o »uzmicanju sociologije pred psihologijom kao 
rodnim principom revolucije«, zbog čega Roszak naglašava 
Goodmanov doprinos i objašnjava njegovu popularnost 
medu kontrakulturnim akterima. Unutar spoznaje bitnog 
usmjerenja kontrakulture u suprotnom pravcu od prosvje¬ 
titeljstva i racionalne svijesti, Roszak uz detaljno eksplicira- 
nje sadržaja Goodmanove teorije primjenjuje i »kriterij jav¬ 
nog djelovanja« koji dodatno, zbog Goodmanova angaž- 

mana u korist studenata koji su izbjegavali regrutaciju, 
osigurava ugled jednom od »odraslih« aktera kontrakul- 
turne scene. U tome se nazire Roszakova želja za savezom 
a ne potpunim rascjepom intelekta i duha, pri čemu Good- 
manov primjer pokazuje put ostvarenja »saveza«, »jer ako 
se medu otpadničkom omladinom, koja snažno teži djelo¬ 
vanju i neintelektualnim oblicima svijesti, očuvaju esencijal¬ 
ne vrijednosti intelekta, onda će to postići oni intelektualci 
koji su pokazali da misao nije čisto »akademska« već da je 
ona nužno sadržana u principijelnom djelovanju.« Revolu¬ 
cija je za dobar dio kontrakulture ili uronjena i izražena u 
svakodnevnom životu, u onom »ovdje i sada« ili ne postoji 
kao stvarna, nego kao nečiji ideološki ukras kompromiti¬ 
ran životnom praksom aktera. Uporišta stare (a dobrim 
dijelom i nove) ljevice naći će su u kontrakulturnom milieu 
neizbježno povezane i »reciklirane« s drukčijim, ponekad 
međusobno odbijajućim tradicijama mišljenja i duhovne 
prakse. No, odbijanje koje vrijedi u akademskom kontek¬ 
stu, postaje kontrakulturno prožimanje u djelovanju koje je 
u drugoj polovici šezdesetih stvorilo niz »kontra« i »anti« 
sveučilišta s vlastitim »kolegijima«. Tako Roszak navodi 
jedan od kolegija, ovdje doista tipičan - »Od stripova do 
Sivinog plesa: duhovna amnezija i fiziologija samootuđe- 
nja«, čiji opis sadrži: »Slobodni slijed otvorenih situacija, 
lekuće visoko relevantne vibracije. Istraživanje unutrašnjih 
prostora, dekondicioniranje ljudskog robota, signifikantnost 
psihokemikalija i transformacija zapadnoeuropskog čovjeka. 
Izvori: Artaud, Zimmer, Gudjieff, W. Reich, K. Marx, gno- 
stici, sufizam, tekstovi tantre, autobiografski iskazi o ludosti 
i ekscentričnim stanjima svijesti, - pop-art i proza 20. sto¬ 
ljeća«. (Roszak, 1978., str. 44.) 

Među brojnim i raznovrsnim akterima kontrakulture 
postojali su i oni kojima je namjera bila objediniti različite 
pristupe i svjetonazore otpora i odbijanja, želje za radikal¬ 


nom društvenom promjenom, imajući na umu i »više poli¬ 
tički« i »više kulturno« orijentirane aktere. Tako Jerry Rubin, 
jedan od lidera tadašnjih »yippies« 6 (Rubin, 1970., 1971.) 
u svom pristupu tipičnom po zahtjevu da se revoluciju »živi«, 
spaja tradiciju nove ljevice, čak i oružane gerilske akcije, sa 
psihodeličkim i hipijevskim naslijeđem »samoisključenja«, 
što mu priskrbljuje otpor »tvrđih« pripadnika iz obje dimen¬ 
zije djelovanja. Prvi prigovaraju zbog odvođenja »ozbiljne« 
revolucionarne akcije u vode psihodeličkih droga i rock 
glazbe, a drugi zbog opasnog približavanja hipi pokreta 
policijskim pendrecima i dosadnim agitatorima. Otvore¬ 
nost yipija prema feminizmu, prihvaćanje ženskih prigo¬ 
vora, iskustava i stavova o muškoj dominaciji (ne samo u 
društvu uopće nego isto tako i na »alternativnoj«, zapravo 
političko-ljevičarskoj sceni) dobar je primjer početka nas¬ 
tajanja kontrakulturnih, radikalnih aktera, jer bilo bi doista 
smiješno nazivati radikalnima ili revolucionarnima tipične 
Ijevičarske grupe s kraja šezdesetih u kojima su žene imale 
pravo »otipkati revoluciju«. Jerry Rubin je svoju prvu knjigu 
proglasio seksističkom, shvaćajući koliko je muška domi¬ 
nacija prisutna i među sudionicima pobunjeničkih pokreta, 
»revolucionarima« koji se bore protiv izrabljivanja radnika 
izrabljivanjem žena, formulirajući to na yipijevski način - 
svaka domaćica jest politički zatvorenik! Ravnopravnost 
spolova i zaštita okoline (feminizam i ekologija) već krajem 
šezdesetih postaju korektiv totalizirajućim Ijevičarskim kon¬ 
ceptima unutar šarolikih (studentskih, antiratnih, i si.) po¬ 
kreta u to doba, čekajući (ili poput Mjeseca, djelujući) na 
oseku revolucionarnog sektaštva u osamdesetim godinama. 

Jerry Rubin, Abbie Hoffman i drugi, kojima je suđeno 
zbog »zavjere«, uspjeli su ridikuI izirati američko pravosuđe 
i preokrenuti vlastito suđenje u medijsku promociju speci- 

* YIP - »Youth International Party« 

fičnog poimanja revolucije kao načina života, permanent¬ 
nog uličnog teatra, u kojem je stvarna borba, suzavac i 
pendreci, samo neizbježni usputni proizvod represivnog 
konteksta i iskrenog jipijevskog nastojanja ka neprekidnoj 
proslavi života unutar zidina (post)industrijske civilizacije 
srfi rli. 

S obzirom na evolucijsku sliku o »napredovanju« dru¬ 
štva, koja je stajala u sjeni mnogih socijalnoteorijskih pri¬ 
stupa kontrakulturi i adolescentskom »pokretu otpora« 
šezdesetih godina, posebno u krugovima koji su inzistirali 
na pojmovima kapitalizmom i socijalizmom određene dru¬ 
štvene promjene, često nalazimo okvir u kojem se kontra- 
kultura, nova ljevica, pokret protiv rata u Vijetnamu i stu¬ 
dentski pokret analiziraju kao jedan »društveni pokret« koji, 
s obzirom na svoje ciljeve, doživljava pobjedu ili poraz. 
Pristup koji naglašava revolucioniranje društva, »napredo¬ 
vanje ili nazadovanje«, koji govori o klasama, »subjektima 
revolucije« i u odnos s eventualnom promjenom socioeko¬ 
nomskog sustava dovodi pokrete koji traže promjenu 
mora: s jedne strane, pozornost najprije posvetiti politič¬ 
kom djelovanju, tradicionalnim akterima, strankama i »dru¬ 
štvenim snagama«, uvažavajuči i kontrakulturne aktere na 
različitim razinama, a s druge strane, bez obzira na to koliku 
vrijednost pridao kontrakulturnim akterima kao dodatku 
»revolucionarnim subjektima«, mora proglasiti, nakon ra¬ 
zmaka od barem pet do još uvjerljivijih deset ili petnaest 
godina, više ili manje potpun poraz socijalnih pokreta ko¬ 
jima se analiza bavi. Svojevrstan poraz zaista nije teško 
dijagnosticirati, no valjanost pristupa koji je društvene pokrete 
šezdesetih analizirao s obzirom na industrijsku paradigmu 
radničkog pokreta i zato pariški svibanj proglašavao kva¬ 
litativno drukčijim i epohalno značajnijim, također prolazi 
poraznim rezultatom u vremenskom, gotovo tridesetogodi¬ 
šnjem testu, koji pokazuje da su utopijske energije društvenih 


pokreta s kraja šezdesetih obnovljene u osamdesetima, 
nastajanjem »zelene« paradigme, jačanjem mirovnih i fe¬ 
minističkih tema nauštrb općoj »klasnoj« retorici društvene 
promjene. Tako ono što se krajem šezdesetih činilo margi¬ 
nalnim, usputnim ili »parcijalnim« problemom u »ozbiljnom« 
sklopu odnosa »revolucionarnih aktera« prvog i trećeg svi¬ 
jeta, ili u sklopu saveza studentskih grupa s radničkim i širim 
slojevima stanovništva, ono što je bilo odbačeno ili even¬ 
tualno prihvaćeno kao »nužno zlo«, postaje nosiva snaga 
»novih društvenih pokreta« koji osamdesetih godina rea- 
firmiraju alternativno-političke i kontrakulturne sadržaje 
prisutne u prijašnjem, širokom i heterogenom pokretu dru¬ 
ge polovice šezdesetih. Zato se pristup, koji u kontrakuItur- 
nom gibanju želi promatrati mnogo dublje, višestoljetne 
impulse i načine ljudskog oblikovanja svog svijeta, grupa i 
zajednica, interakcije, rituala, socijalnih uloga i »struktura 
osjećaja«, koji nisu nužno vezani ni determinirani (ali ni 
nedotaknuti) situacijama i pojmovima klasnog i političkog 
trenutka, čini puno primjerenijim, posebno u svjetlu trajni¬ 
jeg opstanka kontrakulturnih obrazaca od onih koji su kraj 
šezdesetih obilježili klasičnim revolucionarnim i političkim 
naslijeđem. 

Važnost proučavanja kontrakulture koja je obuhvatila 
niz aktera i činila dobar dio općeprepoznatog »duha šez¬ 
desetih« nesumnjiva je u studiji društvenih pokreta i adole- 
scentskog aktivizma do današnjih dana, no ovdje je bitno 
uočiti njeno značenje za razvoj subkulture mladih i njenih 
životnih stilova. Ako se vratimo Roszaku, koji prepoznaje 
teme i tekstove, artikulaciju mladenačke pobune u njenim 
»odraslim« izvorištima iz pedesetih godina, promatramo 
»uradi sam« načelo kao masovno djelatno načelo tadaš¬ 
njih adolescentskih aktera kontrakulture: »Činjenica je da 
su upravo mladi, na svoj amaterski, čak i groteskni način 
odnijeli pobunu s pisaćih stolova odraslih. Iščupali su je iz 

knjiga i časopisa koje je stvorila jedna starija generacija i 
pretvorili u stil života. Hipoteze starijih nezadovoljnika pre¬ 
tvorili su u eksperimente, iako često bez volje da prihvate 
poraz kao mogući ishod svakog istinskog eksperimenta«. 
(Roszak, 1978., str. 30.) Pokušavajući predvidjeti moguće 
širenje »generacijskog konflikta« Roszak smatra da bi pet¬ 
naestak godina od razdoblja o kojem piše »mogli ustano¬ 
viti da je ono što je započela mala grupa beatnika u mla¬ 
dosti Allena Ginsberga postalo stil života milijuna mladih 
ljudi«. Bez obzira na to što širenje kontrakulturnih impulsa 
nije teklo linearno, i što bi danas mogli raspravljati radi li 
se o jednom ili više milijuna mladih, ovdje je pogođena 
karakteristika pretvaranja pobune u životni stil, koju soci¬ 
ologija ne vezuje samo uz kontrakulturu, nego smješta i na 
subkulturnu scenu identiteta svih onih aktera koji (eviden¬ 
tno) ne mogu stajati toliko »izvan« sistema koliko to zahti¬ 
jeva definicija kontrakulture. Zapravo, akteri kontrakulture, 
kao i svi akteri kritičke teorije (uključujući i Roszaka) mogli 
bi na subkulturni oblik prisutnosti kontrakulturnih intencija 
u životnim stilovima mladih gledati kao na kooptaciju u 
sistem, rekuperaciju, pristajanje na medijsku posredova- 
nost i ovisnost o »industriji i tržištu slobodnog vremena«, ali 
stvarnost aktera u kojoj se presijecaju sociološki pojmovi i 
razlikovanja kontrakulture od subkulture nalaže veću oprez¬ 
nost u pristupu ovom problemu. Rock kultura čini okosnicu 
povezujućeg djelovanja kontrakulture polovicom šezdesetih 
(proširujući već odavno prisutnu ranorockersku paradigmu 
kao i tradiciju »protestne pjesme« prihvaćene i osnažene 
akcijama prethodnog »pokreta za građanska prava«), ona 
je neophodni i često konstitutivni dio rituala i integracije 
kontrakulturne »afektivne zajednice«. Točno je da komerci- 
jalizacijom i omasovljenjem, tržišnom produkcijom rock-idola 
neke izvorne vrijednosti i značenja, autentičnost otpora i 
kritički naboj glazbenih ostvarenja mogu blijedjeti ili mije¬ 


njati ulogu. Indikativno je da su grupe poput hipija San 
Francisca i nizozemskih provosa (i to iste godine, 1967.) 
organizirale »samoukidanje«, praćeno javnim procesijama, 
nošenjem pogrebnog lijesa s tada već medijski sve prisut¬ 
nijim imenom »hippies« ili »provos«, pokapajući vlastiti 
identitet čijoj je autentičnosti zaprijetilo medijsko i komer¬ 
cijalno iskorištavanje, proizvodnja besadržajnih imitacija, 
čak turistički obilasci hipijevskih enklava, poput »posjeti i 
fotografiraj egzotične predjele i primjerke« organiziranih 
ekskurzija. No, sociologija subkulture morala bi uvidjeti i 
drugu stranu procesa komercijalizacije i omasovljenja rock 
kulture; nasuprot opravdanim strepnjama pred gubitkom 
uloge aktera radikalne promjene i gubitkom prevratničkog 
karaktera onih obrazaca koji postaju profitabilno upakira¬ 
na roba, nasuprot dobro uočenim procesima prelaska 
podzemnih i kritičkih sadržaja u glavne tokove spektaku¬ 
larne kulture potrošnje, ipak ne stoji samo jedno i jedin¬ 
stveno, na spomenute strahove i procese svodivo, područje 
subkulture. Subkultura, na razini sociološke definicije, od¬ 
riče se političkih akcija, stvaranja filozofije potkrijepljene 
manifestima, alternativnih institucija i medija (od komuna 
do podzemnog tiska), odriče se i zamagljivanja razlika iz¬ 
među posla, kuće, obitelji i slobodnog vremena, što su sve 
obilježja kontrakulture i što čini osnovnu razliku ova dva 
pojma. Čak i kad bi u stvarnosti bilo »čistih tipova« i kad 
bismo zamislili subkulturu u skladu s navedenim određe¬ 
njima (ukotvljenu u prostor slobodnog vremena omeđe¬ 
nog školom i roditeljskim domom), morali bismo primijetiti 
raznovrstan opstanak kontrakulturnih sadržaja u glazbi, 
stilovima i ritualima subkulturnih grupa. Mnogi akteri rock 
kulture, i oni aktivniji, i oni pasivniji u procesu stvaranja, 
prihvaćanja, preoblikovanja i razvoja subkulturnih scena, 
uz prisutnost životnih stilova, individualnih i grupnih načina 
prerade (sub)kulturnog »repromaterijala«, predstavljaju po- 

dručje u kojem se, uza sva postojeća posredovanja i po- 
stvarenja, ipak očuvao kontrakulturni sklop u godinama 
koje dolaze nakon »poraza«, »sloma«, »kooptacije« ili »tri- 
ježnjenja« kontrakulture shvaćene kao skup društvenih 
pokreta i aktera s kraja šezdesetih. Subkultura, koju bi ne¬ 
tko iz pozicije iščekivanja psiho-socijalnog preobražaja 
svijeta i kontrakulturne plime autentičnih aktera neuprlja- 
nih sistemskim posredovanjima biznisa, mogao smatrati 
odustajanjem ili surogatom, zapravo je godinama omo¬ 
gućavala život dijelu kontrakulturnih intencija i praksi. Ra¬ 
znovrsne rock subkulturne scene očuvale su jedan dio kon- 
trakulturnog naslijeđa usprkos činjenici »kulturne industrije«, 
a načini preuzimanja glazbe, filmova, imagea, svih onih 
»mitskih mjesta« (poput VVoodstocka) svjedoče o relevant- 
nosti subkulture u proučavanju »struktura osjećaja« i životnih 
stilova vezanih uz kontrakulturu. 

Dok je unutar horizonta kontrakulture »na vrhuncu« 
redukcija artikuliranog bunta na subkulturnu stvarnost slo¬ 
bodnog vremena doživljena kao deformacija ili čak rezul¬ 
tat protudjelovanja sustava, u ovom radu bitna je upravo 
subkulturna prerada iskustva kontrakulturnih pokreta, zbog 
duge i postojane tradicije subkulture mladih kojoj je raz¬ 
doblje kontrakulture donijelo nove uvjete i oblike života. 
Posljedice zbivanja s kraja šezdesetih, zbog širenja rock 
kulture u doba medijski prisutne i različito posredovane 
kontrakulture, donose preokret u sociologiji subkulture, 
gdje promjene i »mutacije« subjekta istraživanja nalažu isko¬ 
rak iz sociologije devijacije i suočavanje sa širim, sve slože¬ 
nijim područjem u kojem adolescenti postaju akteri subkul¬ 
ture mimo mnogih dotadašnjih obrazaca klase, statusa, 
»konfliktnosti, kriminala i povlačenja« ili prostorne segre¬ 
gacije. Pri tome se ne treba bojati »teških riječi« koje je 
sam Roszak, u kritici adolescentskih zaokupljenosti samo 
nekim sadržajima, poput psihodeličkih droga, izrekao po- 

godivši usput jedno od obilježja stvaranja subkulturnog 
životnog stila: »Postoji riječ kojom možemo opisati takvo 
sitničavo udubljivanje u jedan jedini uski sadržaj, u sve 
njegove najtrivijalnije odjeljke i napore da se marginalni 
dio kulture predstavi cjelinom. Ta riječ je »dekadentnost«. 
A to je, na nesreću, pravac kojim kreće znatan dio naše 
omladinske kulture.« (Roszak, 1978., str. 124.) Upravo je 
»sitničavo udubljivanje u jedan uski sadržaj« tipično za 
subkulturne stilove, gdje se cijeli svjetovi pomiču prelaskom 
od punka na hard-core, ili galaksije od PresIeyja do trip- 
-hopa, Dylana do industrial-techno zvuka itd. Od procjene 
dekadentnosti (koja ovisi o kutu gledanja) sociologiji sub¬ 
kulture je važnije razumjeti kako sam akter provodi i do¬ 
življava vlastitu zaokupljenost i »udubljivanje« u »uski« (za 
aktera vjerojatno široki) sadržaj. 

Sociološko razlikovanje kontrakulture od subkulture 
ostaje smisleno, ali dosadašnja upotreba tog razlikovanja 
svjedoči o teškoćama; birminghamski autori, koji su razli¬ 
kovanje razvili i njegovali, različito pristupaju kontrakulturi 
u SAD-u i onome što bi bilo slično tome u V. Britaniji, 
naglašavajući u oba slučaja vezanost tog fenomena uz 
»srednju klasu«. Dok pojam »kontrakultura«, primijenjen 
na američku situaciju zadržava nešto od vlastitog šireg 
značenja i omogućuje usporedbu s pojmom subkulture 
kao različitim, u analizi »kontrakulture« u V. Britaniji susre¬ 
ćemo samo one obrasce pristupa i pronađena obilježja 
koji su tipični za subkulturu. Klasno određenje tako postaje 
presudno, pa je »kontrakultura« u većem dijelu birming- 
hamske tradicije zapravo samo naziv za subkulturu srednje 
klase. Redukcija ide toliko daleko da pojam kontrakulture 
u birminghamskim radovima ponekad označava samo 
hipijevsku pojavnost, i slušanje glazbe koju su neki kritičari 
svojedobno imenovali kao »Progressive«, što je suprotno 
definicijama koje su Hebdige i drugi sami formulirali. Ako 

je pojam kontrakulture primjenjiv samo na skup pokreta i 
aktera s kraja šezdesetih u Americi, ako upotreba pojma u 
britanskom kontekstu ne prati vlastite definicije, možemo li 
ga i dalje upotrebljavati? Razlikovanje subkulture i kontra¬ 
kulture moguće je zadržati, ali izvan čvrstog klasnog odre¬ 
đenja koje onemogućuje pristup različitim načinima preu¬ 
zimanja (kontra)kulturnih i (sub)kulturnih dobara, posebno 
ako smjeramo primijeniti te pojmove na različite zemlje 
(poput Hrvatske) i različita razdoblja širenja životnih stilova 
adolescentskog svijeta. 

U novijoj sociološkoj interpretaciji dosadašnjih teorija 
i pristupa subkulturi (Gelder i Thornton, 1997.) važnim se 
smatra prihvaćanje onih termina koje su stvorili akteri, u 
sklopu »kognitivnog statusa koncepta subkulture« a koje je 
prepoznao sam akter. Dobar primjer je John lrwin i njego¬ 
vo upozoravanje na pojam »scene« što su ga koristili akteri 
s kraja šezdesetih. U tom razdoblju, u literaturi same scene 
kao i u njenoj okolini, nalazimo još jedan tipičan pojam 
koji Ge|der i Thornton ne spominju. To je pojam plemena. 

»Pleme« je snažno prisutno krajem šezdesetih. To je 
riječ koja se često koristi u opisu grupa i zajednica, kako 
među samim akterima, tako i među znanstvenicima, bilo 
da su znanstvenici sami birali način upotrebe pojma i 
djelomično utjecali na scenu nekih plemena kontrakulture 
(poput McLuhana), bilo da su u svojim deskripcijama 
naprosto uvažavali rječnik promatranoga, ili čak »tretira¬ 
noga« aktera. (Ross Speck, 1972.) S obzirom na prisutnost 
pojma pleme među brojnim i raznolikim sudionicima kon- 
trakulturnih gibanja (sjetimo se Snyderovog Zašto pleme) 
izostanak tog pojma iz tadašnjih ključnih socioloških rado¬ 
va možda može čuditi, posebno u svjetlu rasprave o triba- 
lizaćiji u sociologiji devedesetih, no razumljivo je zašto ta¬ 
dašnja sociologija nije mogla prihvatiti pleme onako kako 
je prihvatila scenu. Ipak je pojam plemena krajem šezdesetih 


bio uglavnom taktički, i u tom smislu deskriptivan, dakle 
sugerirao je potrebu za novim oblicima ljudskih zajednica, 
odbijanje slijepe adaptacije na prevladavajući model »nu- 
clear familv« i načina života uopće, opisujući stvarni poku¬ 
šaj (masovan među mladima šezdesetih) drukčijeg oblika 
udruživanja i življenja, najčešće u »komuni« ili »plemenu«. 
U akademskom svijetu još je uvijek dominirala stara para¬ 
digma, vezujući pojam plemena uz »primitivne« oblike dru¬ 
štva, uz klan i rod, ne dopuštajući upotrebu pojma izvan 
konteksta autodeskripcije aktera kontrakulturnih pokreta 
šezdesetih. 

Ipak, do aktualizacije tog pojma i njegova sociološkog 
preuzimanja, širenja izvan granica kontrakulture ili rasprave 
u vezi s njom, doći će lek devedesetih. 


92 


93 



Benjamin Perasović 


URBANA PLEMENA 


5. Koncept »moralne panike« 


Stan I ey Cohen, inspiriran interakcionističkom perspek¬ 
tivom societalne reakcije, teorijom etiketiranja i sličnim 
doprinosima »skeptičkoj revoluciji« u sociologiji devijacije, 
nesumnjivo je najzaslužniji za koncept moralne panike i 
učvršćenje tog koncepta u socijalnoj teoriji, lako su Becker 
i Gusfield početkom šezdesetih obavili dobar dio posla 
svojim analizama moralnog poduzetništva i simboličkog 
križarstva (potkrijepljenim iskustvima prohibicije marihuane 
i alkohola u SAD-u), a Jock Young početkom sedamdese¬ 
tih prvi upotrijebio pojam »moralna panika« (također u vezi 
s percepcijom porasta »zloupotrebe droga«), S. Cohen je 
svojim djelom »Folk Devils and Moral Panics« (1972., 
1980.) učinio moralnu paniku plodnim sociološkim kon¬ 
ceptom i predvidljivim principom odnosa dominantne 
kulture i subkultura mladih, anticipiravši eksplicitno mno¬ 
ge druge kampanje moralne panike koje su slijedile u 
britanskom društvu. Njegova se knjiga bavi prvenstveno 
analizom reakcije društva na pojavu i sukobe (»inicijalnu 
devijaciju«) modsa i rockera, što Cohen imenuje moral¬ 
nom panikom i prikazuje proces u kojem dominantna 
kultura reintegrira vlastite vrijednosti kampanjom protiv 
»narodnih đavola«. Ta je kampanja manifestno upućena 
protiv »onih koji su prešli granicu dopuštenoga«, ali se 
tijekom kampanje u značajnoj mjeri zapravo konstruiraju 
i »oni« (devijanti) i »dopušteno«, pa se sama granica po¬ 
miče u eskalaciji koja može rezultirati i novim, restriktivni¬ 
jim zakonima. 

Modsi i rockeri, kao dvije subkulturne grupe mladih, 
po Cohenovu su sudu tek nastajale, one su stvarane u 
procesu moralne panike koja se (makar manifestno) po¬ 


digla zbog njih i njihova ponašanja, sukoba i svega osta¬ 
loga označenog »neprihvatljivim«. Do svog koncepta mo¬ 
ralne panike S. Cohen je stigao iz dva smjera. Prvi smjer 
označava naslijeđe interakcionističke sociologije, koja je 
razotkrivala stereotipiziranje i objašnjavala proces »socijal¬ 
ne tipologizacije«. Tipologizacija i očekivanja određenog 
ponašanja, u percepciji i interakciji među ljudima, pred¬ 
stavljaju osnove međuljudskih odnosa, no stvaranje stereo¬ 
tipa i kategorizacija pojedinca posebno je važna u analizi 
fenomena devijacije, stereotipi o devijantima obično su 
najčvršći i uče se od djetinjstva. Devijant je kategoriziran i 
svakoj individui iz jedne kategorije pripisivat će se iste zna¬ 
čajke, očekivat će se isto ponašanje. U sferi svakodnevnog 
životu svi srećemo ljude koji »znaju« precizno tko su i što 
su narkomani, prostitutke, homoseksualci, iako osim pri¬ 
hvaćenih stereotipa nemaju nikakvo osobno iskustvo u vezi 
s tim grupama i pojedincima. Kada je nekome definitivno 
prikačena etiketa devijanta, postupak »naknadne inter¬ 
pretacije« služi učvršćenju stereotipa; mnogi ljudi (a psi¬ 
holozi i psihijatri često »po dužnosti«) interpretirat će do¬ 
gađaje iz devijantova života u svjetlu otkrivene devijacije i 
rekonstruirat će sva prijašnja ponašanja u skladu sa zape¬ 
čaćenim devijantnim statusom, negirajući tako prethodni 
identitet čovjeka proglašenog devijantom. Stvaranje druš¬ 
tvenih tipova postojalo je i u predindustrijsko doba, no u 
telekomunikacijsko vrijeme takav proces može biti nemjerljivo 
osnažen. Zato je uloga masovnih medija za Cohena ključ¬ 
na, tu djeluju, na različite načine, moralni poduzetnici koji 
pokušavaju dobiti javnu podršku. Pristup vijestima, informa¬ 
ciji o devijaciji, zapravo je pristup normativnim konturama 
društva, iz kojih se može iščitati »o pravu i krivu, o granici 
koja se ne prelazi, ili o oblicima đavola koji ih prelazi«. (S. 
Cohen, 1972/80., str. 14.) Za shvaćanje procesa »amplifika- 
cije devijacije«, odnosno procesa kojim societalna reakcija 

povećava količinu devijacije, ključno je razumjeti samu 
prirodu informacije o devijaciji. Ona je uvijek iz »druge 
ruke«, procesirana tako da predstavlja aktere nekog djelo¬ 
vanja u visoko stereotipiziranoj formi. Za takvu vrstu in¬ 
formacije i društvene reakcije na devijaciju kaže se da ima 
»spiralling« ili »snovvballing« efekt, dakle učinak kotrljajuće 
grude snijega. 

Uz stereotipizaciju i socijalnu tipologizaciju, kao iz¬ 
dvojene aspekte naslijeđa interakcionističke škole, koje 
Cohen promatra s naglaskom na njihov medijski kontekst, 
u stvaranju koncepta moralne panike podjednako su važ¬ 
ne najopćenitije postavke i sama promjena fokusa, ori¬ 
jentacija na analizu društvenog odgovora na devijaciju i 
utjecaja koji odgovor društva ima na ponašanje. Tako će i 
Cohen ponoviti, sumirajući klasično naslijeđe Lemerta, 
Beckera i drugih, najefektniju formulu perspektive socie- 
talne reakcije: »Ne stvara devijacija socijalnu kontrolu, 
nego socijalna kontrola stvara devijaciju« (S. Cohen, 1 9 7 2/ 
80., str. 14.). 

Drugi smjer iz kojega je nastao koncept moralne pa¬ 
nike odnosi se na istraživanja katastrofa i nesreća poput 
poplava, tornada, požara, potresa, eksplozija i si. Mnogi 
sociolozi su naglašavali značenje tih istraživanja, a Cohen 
navodi Mertonovu opasku po kojoj »uvjeti kolektivnog 
stresa pokazuju aspekte društvenog sustava koji se inače 
ne vide u stresnim uvjetima svakodnevnog života«. Istraži¬ 
vači katastrofa stvorili su sociološke modele za analizu reak¬ 
cije društvenog sustava na nešto ometajuče, stresno, ugro- 
žavajuće. Modsi i rockeri nisu isto što i potres ili poplava, 
ali Cohen pronalazi niz sličnosti u opisu ponašanja koje 
navode istraživači katastrofa, kada su cjelina ili dio zajed¬ 
nice pogođeni aktualnom ili potencijalnom opasnošću, 
kada je prisutan gubitak materijalnih i drugih vrijednosti, 
smrt, ozljede, destrukcija i slično. Ono što je također važno, 


a za studije moralne panike indikativno, jest sličnost s kata¬ 
strofama i nesrećama u onoj dimenziji u kojoj potencijalna 
nesreća može biti razorna kao i stvarna. Studije o »lažnim 
uzbunama«, o reakcijama na glasine, pokazuju da pona¬ 
šanje, tipično za uvjete neke katastrofe ili nesreće, može 
nastati i u situaciji u kojoj nema objektivne opasnosti. 
Dakle, bitna stvar jest percepcija opasnosti, a ne njeno 
stvarno postojanje. 

Postoji sedam osnovnih faza koje je S. Cohen preu¬ 
zeo iz istraživanja tipičnih nesreća i katastrofa: 

1. Warning - to je faza u kojoj (bez obzira na koji 
način, greškom ili ne) sazrijeva shvaćanje o mogućoj 
opasnosti, o uvjetima u kojima opasnost nastaje. Upozo¬ 
renje mora biti tako kodirano da prevlada otpor koji se 
nekad javlja protiv bilo kojeg stava o mogućoj promjeni 
trenutno mirne situacije. 

2. Threat - u ovoj fazi se pojavljuju prvi znakovi, ona 
počinje percepcijom neke promjene, ali može biti i odsut¬ 
na ili odsječena u slučaju nagle nesreće. 

3. Impact - ovdje je katastrofa na djelu, pojavljuje se 
neposredni i neorganizirani odgovor na smrt i razaranje. 

4. lnventory - u ovoj fazi oni koji su izloženi nesreći 
počinju stvarati preliminarnu sliku o tome što se dogodilo, 
u kakvom su sada stanju i u kojim uvjetima. 

5. Rescue - faza u kojoj se djeluje na neposrednoj 
pomoći preživjelima. Osim ljudi iz pogođenog područja, 
koji pomažu jedni drugima, nadređeni sustav počinje slati 
pomoć. 

6. Remedy - faza u kojoj slijede promišljenije i formal¬ 
ne aktivnosti usmjerene na pomoć pogođenima. Sistemska 
nadgradnja sve više preuzima funkcije. 

7. Recovery - faza kroz koju, na duže vrijeme, zaje¬ 
dnica ili uspostavlja prijašnju ravnotežu ili postiže stabilnu 
prilagodbu na promjene koje je nesreća donijela. 

Neke od ovih faza nemaju izravnu paralelu u slučaju 
modsa i rockera, no S. Cohen predlaže kondenziranu ver¬ 
ziju u kojoj upozorenje (warning) pokriva fazu 1 i 2, nakon 
čega slijedi utjecaj (impact, faza 3), inventorij (faza 4) i 
reakcija (društva) koja pokriva faze 5, 6, i 7, Cohen se u 
svojoj knjizi najprije bavi minimalnim prikazom devijacije, 
zatim obrađuje reakciju društva, a nakon toga odnos reak¬ 
cije i devijacije. Jezikom teorije ponašanja ljudi u katastro¬ 
fama, to znači započeti s inventorijem, nastaviti s ostalim 
fazama reakcije, pa se vratiti na upozorenja i konkretan 
utjecaj. 

Sto se dogodilo, kako su modsi i rockeri uopće postali 
zanimljivi moralnim poduzetnicima, što je pokrenulo lanac 
reagiranja, ponašanja i stvaranja slike svijeta u skladu s 
»nesrećom« ili »katastrofom«? Prva, inicijalna »devijacija« 
dogodila se na Uskrs 1964., u Clactonu. Tada su, zbog 
različitih razloga 7 brojni mladi ljudi (većinom podijeljeni na 
modse i rockere') stvorili bučnu i napetu atmosferu praće- 
nu povremenim tučnjavama, jurnjavom na motociklima, 
razbijanjem ponekog izloga ili inventara plaže. Dva dana 
incidenata u Clactonu predstavljaju onu fazu u kojoj za¬ 
jednica neorganizirano odgovara na prijetnju, da bi od¬ 
mah nakon toga nastupila faza inventorija, u kojoj oni koji 
su izloženi nesreći pokušavaju shvatiti što im se dogodilo i 

Cohen detaljno opisuje atmosferu iritacije i frustracije; od lošeg vre¬ 
mena (najhladnijeg Uskrsa u posljednjih 80 godina) i nedostatka 
posla za lokalne trgovce i ugostitelje, do iritacije i frustracije adole¬ 
scenata koje su isti ti lokalni trgovci i ugostitelji odbijali poslužiti zbog 
»mod« ili »rocker« imagea. 

Podjela na modse (koji su većinom vozili skutere, u nas često naz¬ 
vane »vespa« po jednom od tipičnih modela, slušali modernije rock 
grupe poput the Who, nosili odijela u mekšoj i široke vojne tankerice 
u tvrdoj varijanti izgleda) i rockere (ljubitelje starijeg i klasičnijeg rocka, 
velikih i snažnih motora, crnih kožnih jakni) vjerno je i efektno prika¬ 
zana u filmu »Quadrophenia« koji se osamdesetih godina pojavio i u 
našim kinima. 


procijeniti vlastite životne uvjete. Tako u ovoj fazi glasine i 
dvojbene percepcije mogu postati osnova za interpretaciju 
situacije. Medijska prezentacija inventorija ključna je za 
daljnje faze reakcije, jer tek nakon prvih izvještaja i slika (ne¬ 
ke nesreće ili devijacije) ljudi postaju indignirani, ili se ljute, 
pišu pisma, drže govore i formuliraju koncepte i planove. 

Inventorij 

S. Cohen analizira medijski inventorij u tri dimenzije: 
1. preuveličavanje i distorzija (iskrivljavanje), 2. predikcija i 
3. simbolizacija. Preuveličavanje i iskrivljavanje činjenica 


uslijedilo je odmah nakon uskršnjeg vikenda, kada su 
gotovo sve dnevne novine objavile dramatične opise do¬ 
gađaja na svojim naslovnim stranicama. »Dan terora sku- 
terskih grupa«, »Mladi prebili grad - 97 kožnih jakni uhi¬ 
ćeno«, »Invazija divljih na obalu«, to su neki od naslova u 
vodećim dnevnicima. U reportažama o tim događajima 

upotrebljavale su se riječi poput »pobuna«, »orgije destruk¬ 
cije«, »borba«, »napad«, »bojište«, »opsada«, »prebijanje 
grada«, »urlajuća rulja«, »gomila« itd. Stan I ey Cohen nije 
svoje sudove temeljio na osobnim impresijama, nego je u 
cijelom istraživanju, uz neposredno promatranje i praćenje 
medijskih tekstova, pronalazio i intervjuirao prodavače, 
čuvare plaže, promatrače, kao i same novinare koji su pi¬ 
sali o događajima. Svakom sociologu koji želi proučavati 
moralnu paniku u društvu instruktivni su Cohenovi načini 
studije problema, uključujući i »sitnice«, poput uočavanja 
razlike većih i manjih, lokalnih novina - lokalne će novine 
donijeti više pojedinosti, ali bez obzira na vrijednosti i 
sklonosti, preuveličavanje i iskrivljavanje, moraju izbjega¬ 
vati tvrdnje poput »sve diskoteke uz plažu bile su razbije¬ 
ne«, ako svi u malom mjestu znaju da uz plažu (i u mjestu 
uopće) postoji samo jedna diskoteka. Pretjerivanje se jasno 
vidi upravo u takvim primjerima gdje se forsira množina 
umjesto jednine, kada se ista vijest ponovi dva puta pa su¬ 
gerira dva događaja, kada se, s jedne strane same činjeni¬ 
ce (brojke; količina štete, nasilja) uvećavaju, a s druge stra¬ 
ne, koristi senzacionalistički stil i melodramatski rječnik, 
naglašavajući opasnost po društvo i opravdavajući već us¬ 
postavljenu važnost same vijesti o kojoj je riječ, koja mora 
biti otisnuta masnim slovima i kojoj je mjesto na naslovnoj 
strani. Dok je cjelokupna šteta dvodnevnih nereda iznosila 
petstotinjak funti, a samo desetina uhapšenih bila optužena 
za nasilna djela, u novinama su se pojavljivale rečenice 
poput »stara razglednica umrljana krvlju i nasiljem«. 

Drugi element inventorija posebno je značajan, i ima 
velik utjecaj na kasnije faze, djelujući kao samoispunjava- 
juće proročanstvo. U gotovo svakom izvještaju nalazila se 
pretpostavka da će »to« što se dogodilo neizbježno uslije¬ 
diti ponovo. Predikcija je bila prisutna svuda, a Cohen 
dobro primjećuje kako, suprotno analogiji s prirodnim 


katastrofama u kojima izostanak predviđanja može biti 
katastrofalan, u društvenim fenomenima poput devijacije 
upravo prisutnost predviđanja može biti katastrofalna. 
»Sljedeći put« je bio pojam u upotrebi, bilo da se radilo o 
iskazima policije, trgovaca, članova lokalne uprave, ili o 
slučajevima intervjua s modsima i rockerima koji su na¬ 
govještavali osvetu i buduće pohode. Ako bi takvi pohodi 
izostali, mediji bi i od toga pravili vijest, stvarajući dojam 
događanja, stavljajući u naslov ime nekog mjesta i vijest 
da oni koje su očekivali nisu došli. (Primjerice »Hastings: 
Bez njih!«) »Kumulativni efekt takvog izvještavanja učvršću¬ 
je predikciju, dokazujući njenu vjerodostojnost načinom na 
koji se prikazuju događaji, nedogađaji i pseudodogađaji.« 
(S. Cohen, 1972/80., str. 35.) Treći element medijskog 
inventorija, nakon preuveličavanja s iskrivljavanjem i pre¬ 
di kc i j e, jest proces simbolizacije. Simbolička moć riječi je 
poznata; ime nekog grada, poput Hirošime, postaje 
simbolom koji prelazi uobičajena značenja, a upravo je 
Cohen pokazao sličnu simbolizaciju nereda modsa i ro- 
ckera u upotrebi pojma »Clacton«. Simbolizacija stvorena u 
medijskom inventoriju prošla je kroz tri procesa. Prvo, riječ 
»mod« postala je simbolom određenog (devijantnog, delin¬ 
kventnog) statusa. Drugo, predmeti poput odjeće ili frizu¬ 
re, počeli su simbolizirati samu riječ (pojam) »mod«. Treće, 
sami predmeti poput odjeće ili frizure postali su simbolom 
takvog statusa i njemu pridruženih emocija. Tako je proces 
simbolizacije završen, a time je pojam »mod« ili »rocker« 
izbačen iz bilo kakvog neutralnog konteksta, (sam Cohen 
radije bi ga opisao kao oznaku različih potrošačkih stilova) 
preuzevši isključivo negativna značenja. Potpuno isti pro¬ 
ces simbolizacije, s identičnim učincima, događao se tije¬ 
kom pedesetih godina u vezi s pojavom »teddy boysa«. 
Teddy boysi, kao akteri jednog od prvih subkulturnih stilo¬ 
va mladih, isprovocirali su određene procese u dominant- 

noj kulturi, i desetljećima poslije ponavljat će se slični 
obrasci. Simbolizacija, kakvu je Cohen opisao, kada odjev¬ 
ni predmeti, frizure ili neka druga obilježja stila postaju 
simbolima devijantnog socijalnog statusa, prisutna je i u 
mnogim drugim društvima, izvan britanskog konteksta, i 
zadire u bitne odnose dominantne kulture i adolescentskih 
subkulturnih stilova. Izjave koje je Cohen sakupio, zajedno 
s P. Rockom (P. Rock, S. Cohen, 1970.) u doba nastupa 
teddy boysa na socijalnoj sceni britanskog društva, tipične 
su za mnoge slične reakcije koje je roditeljska kultura po¬ 
kazala prema subkulturi mladih uopće. »Nikad nije imao 
problema prije nego što je kupio to odijelo« ili »Otkako je 
moj sin kupio tu stvar prošle godine, njegova se ličnost 
promijenila«, to su iskazi koji mogu biti izvučeni iz kontek¬ 
sta teddy boysa i edvvardijanskog odijela i primijenjeni na 
crnu kožnu jaknu, tankericu, »spitfire« jaknu, kao i na niz 
kombinacija odječe, frizure, nakita i sličnih obilježja sub¬ 
kulturnih stilova, kako u V. Britaniji, tako i u Hrvatskoj. 

Reakcija: teme stavova i mišljenja 

Nakon što je »neposredna opasnost« prošla, nakon 
što su u početnoj fazi ljudi objasnili sebi i drugima što se 
dogodilo, više se ne govori toliko o samom događaju, ko¬ 
liko o njegovim širim implikacijama. Ovdje S. Cohen opi¬ 
suje kako se, kroz masovne medije stvarala kolektivna in¬ 
terpretacija kojoj se pojedinac obično prilagođava. Teme 
koje su se pojavljivale postale su podloga za oblikovanje 
stavova i mišljenja. Ova faza društvene reakcije podijelje¬ 
na je na tri dimenzije: Orijentacije (emotivna i intelektual¬ 
na polazišta s kojih se vrednuje devijacija), Slike (kako vi¬ 
dimo devijante i stavovi o njihovom ponašanju) i Uzroci 
(stavovi o uzrocima devijantnog ponašanja). U ovoj analizi 
sadržaja Cohen je skup mišljenja i stavova o solucijama, o 


onome što treba poduzeti protiv devijanata, obradio u 
drugom dijelu, u odlomku o societalnoj kontrolnoj kulturi, 
a neki su stavovi pripadali i dimenziji slika (gdje se obja¬ 
šnjava karakter devijanata) i dimenziji uzroka, poput stava 
da se sve to događa »zato što imaju previše novaca«. 

Orijentacije 

Jedna od prvih uočenih orijentacija jest ona o nesreći; 
u medijima se eksplicitno govorilo o analogijama s potre¬ 
sima, tajfunima i drugim prirodnim katastrofama. Sljedeću 
orijentaciju Cohen naziva »proročanstvom kraja«. Tu su još 
i orijentacija »to što se dogodilo nije ništa prema onome što 
se sve još može dogoditi« (ako se trend ne zaustavi) i još 
jedna »klasična« orijentacija za širu priču o roditeljskoj kulturi 
i subkulturi: »ne radi se samo o tome (modsima i rockeri- 
ma), tu su i trudne učenice, kampanja za razoružanje, de¬ 
monstracije, beatnici, duga kosa, kontracepcija, amfeta- 
mini, razbijanje govornica... sve do glazbe i sexa«. 

Slike 

Pod »slikama« Cohen promatra početnu fazu procesa 
etiketiranja u kojoj su korišteni pojmovi nabijeni emocija¬ 
ma, poput divljaka, huligana, rulje, razbojnika. »Ti su ter¬ 
mini ušli u mitologiju da bi osigurali stigmu primjenjivu na 
one koji rade određena djela, nose određenu odjeću i 
pripadaju određenom socijalnom statusu (adolescenata)« 
(S. Cohen, 1972/80., str. 57.). Tendencija prema patvore¬ 
noj, lažnoj atribuciji, na kojoj je izgrađena navodna devija¬ 
cija, dolazi izravno iz inventorija. Cohen navodi »tvrdu jez¬ 
gru stabilnih atributa«, poput neodgovornosti, nezrelosti, 
arogancije, nedostatka poštovanja prema autoritetima, ali 
i one specifične, medijima drage atribute poput »štakori«, 

»cezari od strugotine«, »dugokosi, mentalno-neuravnoteženi« 
i slično. Tema mladih ljudi kao takvih provlačila se svim 
napisima. Mladi su bili prikazivani na dva načina - jedan 
tip opisa svima je pripisivao »uzavrelu krv«, a drugi je go¬ 
vorio kako je riječ o ekstremnoj manjini, dok je većina 
primjerna. Cohen dobro primjećuje da je podatak o većini 
koja je dobra i poslušna zapravo u funkciji rješenja roditelj¬ 
ske kulture, a obje slike, o »manjini i većini«, nalaze se često 
zajedno, spojene u tipičnim istupima pojedinih predstavni¬ 
ka roditeljske kulture koji kažu »znam da je to statistički 
manjina, ali mnogo toga što mladi danas rade me plaši, 
cijela generacija je nekako...« Teza o manjini, kada se 
ponavlja na sudu, služi za prikazivanje i upućivanje idealne 
slike mladeži prema optuženima, da vide koliko je njihova 
kazna zaslužena u odnosu na idealnu protukoncepciju 
ponašanja. To je, naglašava Cohen, jedan od uvjeta za 
uspješnu »ceremoniju degradacije statusa«. 

Uzroci 

U vezi s temom uzroka ponašanja modsa i rockera, 
Cohen primjećuje kako »klasični« motivi ovoga puta 
izostaju; nitko nije posegnuo za razvedenim brakovima, 
za lošim djetinjstvom, za narušenim roditeljskim domom, 
pa iako to Cohen eksplicitno ne navodi, u reakciji društva 
prisutno je »ujedinjenje« dominantne kulture, ma kako 
ona bila u Britaniji klasno određena. Socijalni uzroci u 
najširem smislu dominirali su medijima, i uz teoriju o 
»ogledalu« društva naglasak je bio na »društvenoj bole¬ 
sti«, na »pomaku njihala«, ponašanje modsa i rockera 
bio je »znak da se treba vratiti disciplini«, događaji iz 
ljetovališta na obali bili su simptom bolesti, opisivani kao 
infekcija koja nalaže hitnu akciju kako se i drugi dijelovi 
društva ne bi inficirali, i kako bi se ovi već inficirani izlije¬ 


čili. Još jednu od prisutnih tema o uzrocima S. Cohen 
naziva »kabalizmom«, odnosno teorijom zavjere, po kojoj 
je riječ o planiranoj i pripremanoj destrukciji. Tema do¬ 
sade zaključuje odjeljak o reakciji društva kroz stvaranje 
tematske podloge za stavove i mišljenja, odvajajući uži 
aspekt dosade (koju su lokalni ugostiteljski djelatnici 
doslovno shvatili buneći se kako to nije istina jer u njiho¬ 
vim mjestima ima dovoljno ponude za provođenjem slo¬ 
bodnog vremena mladih) od onoga drugog, po kojem je 
dosada bila »psihološki make-up mladih ljudi«. Dosada 
će prevladavati kao tema u subkulturi mladih i kasnije, 
od punka do japanske »Otaku« subkulturne razdjelnice 
od dominantne kulture. 

Drugi dio reakcije društva, po analogiji s istraživanji¬ 
ma katastrofa nazvan fazama rescue i remedy, S. Cohen 
dijeli na tri posebna područja analize, na proces senzitiza- 
cije, societalnu kulturu kontrole i eksploataciju. 

Senzitizacija 

Proces senzitizacije medijski je započeo stvaranjem 
veće osjetljivosti za temu »huliganizma« i načinom izvješta¬ 
vanja o takvom ponašanju, u kojem su modsi i rockeri bili 
ključni akteri i ponekad sinonimi nereda i devijacije, tako 
da su događaji koji bi ranije bili opisivani kao obična su- 
botnja gužva postali dijelom »šireg fenomena«. Taj je pro¬ 
ces povezan s opisanim procesom »amplifikacije devijacije« 
i efektom kotrljajuće grude snijega, a senzitizacijom može¬ 
mo objasniti i prisutnost incidenata u naslovima čak i onda 
kad su sasvim izostali. »Sirenje mreže« također je dio pro¬ 
cesa senzitizacije unutar reakcije društva, u tu proširenu 
mrežu upali su i raznovrsni drugi akteri, koji prije stvaranja 
moralne panike o modsima i rockerima nisu bili na udaru 
represije, poput beatnika za koje je lokalna policija izjav- 

ljivala da s njima nema nikakvih problema, ili onih koji su 
naprosto kampirali ili spavali na plaži. Policija i sudstvo (o 
kojima će se više govoriti u nastavku) također su reagirali 
na osnovi stvorene senzitizacije, u skladu s prijašnjim do¬ 
gađajima i interpretacijom tih događaja u javnosti. 

Societalna kultura kontrole 

Ovdje se analizira organizirana reakcija, institucionalne 
norme i procedure, gdje su se uz organe vlasti, sudstvo i 
policiju, pojavile i neformalne grupe na lokalnoj razini 
koje su htjele djelovati radikalnije, nezadovoljne oštrinom 
kazni i pristupom viših instancija društva. Društvena kon¬ 
trola, koja se sastoji od neformalnih mehanizama javnog 
mnijenja s jedne strane, i visokoformaliziranih institucija 
države s druge strane, raščlanjena je u Cohenovu pristupu 
moralnoj panici na proces difuzije, eskalacije i inovacije. 
Difuzija od lokalne do nacionalne razine uvlačila je sve 
više aktera nadzora, bez obzira na njihovu udaljenost od 
mjesta »nesreće«, u institucionalnu suradnju ili konkretnu 
akciju u svojim sredinama kada je bilo primijećeno »slič¬ 
no« ponašanje adolescenata. Eskalaciju kontrolnih mjera 
čvrsto je odredio opći sustav vrijednosti stvoren u invento- 
riju, a dodatno su potrebe oštrijih mjera osnaživane i uvo¬ 
đenjem slika onih koje treba zaštititi, među kojima su se 
isticali »nevini turisti na odmoru«, »starci«, »mame i tate«, 
»djeca koja grade dvorce u pijesku« i »čestiti trgovci«. »Od 
prve reakcije na lokalnoj razini, do rastučeg uključivanja 
drugih individualaca i grupa, proces difuzije proizveo je 
opći sustav vjerovanja; mitologije, stigme, stereotipe, ali 
također proizvodi (ili pokušava proizvesti) nove metode 
kontrole. Neformalna societalna reakcija može biti proši¬ 
rena i formalizirana, ultimativna formalizacija postiže se 
stvaranjem novih zakona.« (S. Cohen, 1972/80. str. 98.) 


Nove metode kontrole spadaju u područje inovacije, a niz 
inovativnih prijedloga, koje su akteri socijalne kontrole 
iznijeli u tijeku moralne panike oko modsa i rockera, za¬ 
služuje navođenje i zbog kasnije rasprave o jednom od te¬ 
meljnih problema ove radnje - sličnosti i razlika između 
konteksta aktera i teorije o subkulturi u V. Britaniji i SAD-u, 
s kontekstom aktera i spoznaja o subkulturi u Hrvatskoj. 
Tako su, unutar kampanje, akteri socijalne kontrole iznosili 
sljedeće prijedloge: »zabraniti mod odjeću i frizuru«, »uvesti 
šibu«, »oduzeti im motore«, »zabraniti im izlaske«, »osnovati 
radne logore za modse i rockere«, »objaviti im imena« i, 
iznad svega, »dati više ovlasti policiji«. Policija je doista 
dobivala sve više zadataka i trošila sve više novca u »ri¬ 
tualnim demonstracijama sile«, čemu su dodani i vojni 
zrakoplovi. Među ostalim inovativnim prijedlozima našao 
se onaj jednog suca za prekršaje, koji se ograđivao riječi¬ 
ma »djetinjasta akcija mora susresti i sličnu kaznu«, pred¬ 
lažući da se modsima i rockerima podijele čekići kako bi 
sami morali razbijati vlastite motore. Bez referencija na 
vlastiti infantilizam, percepciju djetinjastosti drugih ili barem 
na Pergaudovu dječju književnost, policija u Southendu uvela 
je novu metodu kažnjavanja - uzimanje remenja kako bi 
mladim devijantima spadale hlače! Na kraju razmatranja 
ponašanja aktera socijalne kontrole, S. Cohen analizira 
brojne sudske predstave, koje su dobile i velik publicitet, 
stvarajući od pojedinih sudaca nacionalne heroje, zaklju¬ 
čujući kako je sudstvo odlična pozornica za igru društva. Ta 
igra se zove degradacija statusa, a sudski procesi modsima 
i rockerima pravi su primjer ceremonije degradacije. 

Eksploatacija 

S. Cohen problematizira eksploataciju u komercijalnoj 
i ideološkoj dimenziji, reaktualizirajući tako američke teo- 

rije (od staročikaške do interakcionističke) o prepletanjima 
i specifičnim simbiozama kriminalnog i nekriminalnog svi¬ 
jeta. Postojao je niz organizacija koje su prodavale po¬ 
sebnu robu ili nudile posebne usluge devijantima, a poli¬ 
cija, odvjetnici, banke, sudski službenici i slični, izravno ili 
neizravno, profitiraju od kriminalizacije modsa i rockera. 
Svijet reklame obilato se koristio stilskim obilježjima »na¬ 
rodnih đavola«, a u istim tiražnim listovima u kojima se 
stvarala moralna panika, objavljivani su »kvizovi« s temom 
»jeste li mod ili rocker«. Ideološka eksploatacija uključuje 
mnoge grupe i pojedince koji su koristili referiranje na de¬ 
vijaciju modsa i rockera za svoje ciljeve, religijske ili poli¬ 
tičke. Brojni novinari, fotografi, sastajali su se u velikom 
broju na popularnim okupljalištima, stvarajući atmosferu 
koju Cohen naziva »lov na modse« navodeći primjere me¬ 
dijske gladi za fotografijama »devijanata na djelu«, po 
mogućnosti u razbijanju govornice, lako je riječ o nečem 
tipičnom za dio novinarstva i senzacionalističkog pristupa, 
u ovom slučaju Cohenovi opisi novinarske ekploatacije u 
razdoblju moralne panike predstavljaju veoma sličan ob¬ 
razac ponašanju medija zabilježenom u doba moralne 
panike oko »darkera« u Hrvatskoj. 

Nakon sustavnog prikaza reakcije društva na inicijalnu 
devijaciju, stvaranja inventorija i senzitizacije koji među¬ 
sobno povratno djeluju, proizvode precjenjivanje devijacije 
koje dovodi do eskalacije u kontrolnoj kulturi, Cohen se 
vraća fazama »upozorenja« i »utjecaja«. Iz usporedbe s 
fazama upozorenja i utjecaja u istraživanjima prirodnih 
katastrofa i nesreća, jasno je kako odlučujuća razlika proiz¬ 
lazi upravo iz percepcije i određenja »poplave« ili »pijavi¬ 
ce«; kada se začuje sirena, građani se evakuiraju (ili u ne¬ 
kom drugom slučaju odlaze u skloništa) i takva praksa 
(posebno ako je upozorenje pravodobno) smanjuje efekte 
nesreće. Tako su i građani Brightona javno bili pozivani 


da odmah zovu policiju ako u svom gradu primijete »mali 
Clacton«. Cohen zaključuje kako su takva upozorenja, uz 
brižljivu pripremu cijele predstave i demonstracije sile, 
najave otvaranja gradske vijećnice kako bi postala sudni¬ 
com preko vikenda, zapravo pojačali devijaciju (»nesreću«) 
umjesto da je smanjuju. 

Cohenov koncept, dobrim dijelom izrastao iz interakcio¬ 
nističke tradicije, bio je šire prihvaćen, ali i kritiziran unutar 
maksističkog usmjerenja birminghamske škole koja je ne¬ 
ophodnim smatrala nadopuniti Cohenov pristup »reakcije 
na devijaciju« i povezati aktere moralne panike s pomaci¬ 
ma u strukturi klasa i odnosima moći, s problemom svijesti 
i ideologije, kao i općom »krizom hegemonije«. Tako su 
Hali, Jefferson, Clarke i Roberts (1970., prema Thompson, 
1998.) poduzeli trinaestomjesečno istraživanje moralne pa¬ 
nike nastale oko novostvorene etikete »mugging« (nasilnič¬ 
ke pljačke). Prateći »uvoz« i širenje termina iz američkog 
konteksta u Engleskoj, specifičnu »socijalnu proizvodnju 
vijesti«, Hali i suradnici su »dekodirali« medijske poruke i 
opisivali nastajanje diskursa. Proces označivanja (pridava¬ 
nja socijalnog značenja događajima) pretpostavlja, i isto¬ 
vremeno pomaže izgradnji društva kao konsenzusa. To je 
veoma važno uočiti u situacijama u kojima medij oblikuje 
informacije koje leže izvan izravnog iskustva publike i dru¬ 
štva utemeljenog u očekivanjima konsenzusa, reda i rutine. 
Mediji »mapiraju« određeni događaj, smještaju ga u okvir 
značenja i interpretacije. Dok analiza medijske kampanje 
protiv rasno i socijalno veoma raspoznatljivih »muggera« 
(aktera »pljački s premlaćivanjem«, što je medijski pojam a 
ne termin pravne regulative), nameće zaključak o oprav¬ 
danosti interakcionističkog pristupa teorije etiketiranja i 
perspektive societalne reakcije, autori se na osnovi pre¬ 
poznatog procesa medijskog mapiranja i konvencionalnog 
razumijevanja, kojem se medijski akter obraća i koji isto- 

vremeno stvara, upućuju u pravcu razumijevanja ideološke 
reprodukcije. Taj moment u birminghamskoj analizi moralne 
panike naglašava Thompson (1998.), pokazujući da ciklus 
reprodukcije dominantnih ideja u radu H a 11 a i suradnika 
nije stvoren zavjerom, niti je mehanički ili automatski. Ideo¬ 
loška reprodukcija odvija se s obzirom na proces trans¬ 
formacije, što ga sami mediji provode nad vlastitim »siro¬ 
vinama«, kako izravnim prenošenjem »primarne definicije« 
nekog događaja u »javni idiom«, tako i »reprezentiranjem 
javnog mnijenja« i artikulacijama »moralne većine«. 

Koncept moralne panike zadržao se u sociološkim 
pristupima raznolikih orijentacija, sve do danas, iako je niz 
autor(ic)a upozorio na nedostatnost izvornog koncepta u 
razumijevanju medijskih utjecaja drukčijeg smjera, pozitivne 
identifikacije, kao i mikro-medija koje stvara subkultura. 


6. Birminghamska škola 


»Birminghamska škola« je pojam koji se često koristio 
u sociološkoj literaturi, bez obzi ra na protivljenje ključnih 
autora škole, a koristi se i danas, kada »škola« nije djelat¬ 
na. Istraživački centar za poslijediplomski studij sveučilišta 
u Birminghamu počeo je raditi 1963. i njegov prvi direktor 
bio je Richard Hoggart. U početku su studij upisivali samo 
studenti književnosti, ali su se poslije, unutar iste kvote, 
priključili i studenti društvenih znanosti. Puno ime centra 
bilo je »Centar za suvremene kulturne studije«, a njegov 
najpoznatiji direktor u razdoblju kada je »škola« profilirala 
svoj pristup, od 1968. do 1 979., bio je Stuart Hali. U sk lopu 
definiranja k ulture i analize knjiž evnih djela u početku na- 
stoja_osejzbjeći_dloj]pjria odre¬ 

đenje kulture. Kultura ieiiv iiek bila u množini, a po H allo- 
vimjiječima (HaJLL sur., 1980 .') poja m ku ltur e se širioi ve 
više prema »življenim« kulturama, hraneći se sociologijom 
u svom promišljanju kulturne prakse, definitivno uspostav¬ 
ljajući antropološku definiciju kulture kao okvira propitiva¬ 
nja kulturne prakse i odnosa s poj movima društven e moći, 
društvene formacije,.dominacije i regulacije, otpora i bor¬ 
be. Pojmovi poput označavanje ili označavalačka praksa, 
prihvaćeni u krugu birminghamskog centra, osnažili su 
tvrdnju da značenje nije dano, nego je proizvedeno. Levi 
Strauss i Barthes, osobito Althusser i Gramsci, predstavljali 
su ključni, poticajni okvir za istraživanja, a za Gramscijeve 
pojmove (poput hegemonije) možemo reći da su i do da¬ 
nas ostali temeljima dobrog dijela pristupa suvremenih 
kulturnih studija, koji su prešli put od pionirskih dana bir¬ 
minghamskog centra do šire institucionalizacije izvan Bri¬ 
tanije, prvenstveno na američkim sveučilištima. Stuart Hali 

jejedan od najpoznatijih predstavnika birminghamske ško- 
IjTkliučna teojijskaLiiaumJiui A studijcu-fluloiiiiiJLdo- 
prinos nije ograničen samo na teorijsko područje razrade 
pojmova hegemonije, ideologije, kodiranja i dekodiranja, 
artikulacije, nego—se—proteže—i—na_podr u čje-istraži van ja 
moralne pa nike, kao i na eksplicitno subkulturnu tem atiku. 
Odbijao je pojam škole (Hali, 1989.) želeči naglasiti otvo¬ 
renost i potrebu izbjegavanja kodificiranja i stvaranja »pra¬ 
vovjerja«, no opisi autorskog kolektivnog rada i zajednič¬ 
kog truda oko bitnih tema i pojmova (Hali i sur., 1 980.) 
većine aktera birminghamskih (sub)kulturnih studija se¬ 
damdesetih, omogućuje govor o »birminghamskoj školi«, i 
to s obzirom na specifično područje subkulture mladih. 
Upravo je ta škola reafirmirala pojam subkulture i nasta¬ 
vila naslijede Mertonovih učenika o »soluciji na problem« 
koji je lociran u socijalnoj strukturi društva. Iz brojnih ra¬ 
dova »birminghamskih autora«, ovdje je potrebno izdvojiti 
one koji su ključni za odabir i definiranje glavnih pojmova, 
za okosnicu istraživanja i promišljanja subkulture u V. Bri¬ 
taniji sedamdesetih godina, što je utjecalo na druge au¬ 
tore, u drugim sredinama, i tvorilo specifičan pojmovni 
okvir sociologiji subkulture daleko izvan granica birmin- 
ghamskog »Centra za suvremene kulturne studije«. 

Akg_s_dcinašn j im vi A mie nskim odmakom sag I ed a m o 
rad ključnih birminghamskih autora, poput Stuarta I lulici i 
Dicka Hebdigea, nameće se zaključak o barem »dva H a 11 a« 
ili »dva Hebdigea«, što se može periodizirati na »ranije« i 
»kasnije« razdoblje, u čijoj pozadini stoje promjene u teo- 
rijsko-metodološkim zasnivanjima autorskog istraživanja i 
dijalog s pravcima poput strukturalizma ili poststruktura- 
lizma. Nastajanje »postmodernih« pristupa i artikuliranje 
»kritičkog postmodernizma« nesumnjivo je snažno utjecalo 
na te autore, čiji su kasniji radovi pisani u stalnom dijalogu 
s pojmovima i konceptima postmoderne. Bi rmingh amska 

škola, s obzirom na šire područje »kulturnih st u d i j a A L v I a - 
štitu produkciju koja tematski prekoračuje okvire subkul- 
ture mladih, ovdje je prvenstveno važna kao zajednički 
nazivnik onog autorskog doprinosa koji je obogatio soci¬ 
ologiju subkulture mladih i koji je, tijekom sedamdesetih i 
početkom osamdesetih, simbolizirao usmjerenost birmin- 
ghamskih autora na značenja glazbe, stila, slenga, rituala, 
i oblikovanja subkultura mladih unutar strukture tadašnjeg 
britanskog društva. Osnovne postavke i definicije temeljnih 
pojmova, kao i druga inspirativna uporišta birmingham- 
skog pristupa subkulturi, nalaze se u »ranim radovima« 
Cohena, Clarkea, H a 11 a, Hebdigea, VVillisa i drugih. Ključ¬ 
na interpretacija subkulture kao simboličkog razrješenja 
proturječnosti, uz pozicioniranje subkulture u strukturi dru¬ 
štva, etnografska istraživanja i paradigmu »otpora kroz 
rituale«, razvija se u birminghamskom krugu od početka 
do kraja sedamdesetih. 

Phil Cohen je u radu »Subkulturalni konflikt i zajednica 
radničke klase« postavio temeljne teze i interpretacije koje 
su kasnije mnogi razvijali na sličan način, te bez obzira na 
određena odstupanja, stvorili prepoznatljiv govor o subkul¬ 
turi kao simboličkom rješavanju proturječnosti kolektivno 
doživljenih u roditeljskoj, matičnoj klasnoj kulturi. P. Co¬ 
hen je istraživao promjene koje su se pedesetih godina 
događale u londonskom East-endu, i kao mnoge genera¬ 
cije sociologa (osobito one čikaške, od početka stoljeća) 
uočio različite aspekte razaranja tradicionalne (u ovom 
slučaju radničke) zajednice. Zgrade koje su sagrađene na 
mjestu divljih i »slumolikih« kućica građene su po obrascu 
»nuclear f a m i I y« srednje klase, a ne poštujući proširene 
porodice radničke klase i široke mreže srodstva koje su 
poprilično pokidane i tadašnjim arhitektonskim intervenci¬ 
jama, lako je nestao tradicionalan sustav srodstva, tradicio¬ 
nalni obrasci socijalizacije (komunikacija i kontrola) nasta¬ 


vili su se reproducirati u krugu obitelji. »Nema više baka i 
tetki koje čuvaju djecu, sva pažnja i »držanje oka na djeci« 
svalili su se na leđa mlade žene, koja, odsječena »izvana« i 
»iznutra«, svoju frustraciju može usmjeriti prema djeci, 
»najbližima i najdražima«.« (P. Cohen, 1972.) Nestao je 
lokalni pub, »dućan na uglu«, javni i komunalni prostori 
zajednice također su raspršeni ili eliminirani, a Cohen ana¬ 
lizira i »krizu vodstva« zajednice koju pripisuje promjenama 
uzrokovanim nestankom radničke aristokracije, zajedno sa 
zanatskim načinom proizvodnje. Potrošnja i proizvodnja u 
zajednici se odvajaju, sve više ljudi putuje na mjesto rada, 
tako da se teme i problemi radnog mjesta ne osjećaju više 
povezanima s problemima zajednice. U samoj obitelji, 
ono što je nekad bilo izvorom podrške i sigurnosti, sada je 
postalo bojnim poljem, središtem anksioznosti stvorene 
dezintegracijom strukture zajednice. To se naziva i genera¬ 
cijskim konfliktom, i taj proces rezultira dvjema bitnim po¬ 
sljedicama. Prva je rast mladih brakova; to je bio način na 
koji su ljudi željeli izbjeći klaustrofobičnu tenziju obiteljskog 
života - stvaranjem vlastite obitelji, dakle »oženiti se da bi 
se maknuli od kuće«. Druga posljedica je pojava niza sub¬ 
kultura mladih. Po Cohenu, jedan je od razloga za to pre¬ 
bacivanje težišta s individualnog i unutarnjeg, »licem u li¬ 
ce« sukoba u obitelji na vanjsku, generacijsku i simboličku 
razinu. Stvaranje generacijski specifičnog simboličkog 
sustava Cohen objašnjava željom da se tenzija odmakne 
od osobnog (interpersonalnog) kontakta, da se smjesti u 
kolektivni kontekst i posreduje kroz razne stereotipe koji 
imaju funkciju smanjivanja anksioznosti koju generira in- 
terpersonalna tenzija. Tako je Cohen, promatrajući nasta¬ 
nak subkultura mladih u uvjetima dezintegracije radničke 
zajednice, postupno stigao do svoje ključne teze: »Latent¬ 
na funkcija subkulture jest sljedeća: izraziti i razriješiti, prem¬ 
da »magično«, proturječnosti koje ostaju skrivene ili nera- 

zriješene u roditeljskoj kulturi«. Mnogobrojne subkulture 
koje generira roditeljska kultura tako su varijacije na sre¬ 
dišnju temu, proturječnosti, koju promatramo na dvije 
razine. »Na ideološkoj razini, to je proturječnost između 
tradicionalnog puritanizma radničke klase i novog hedo¬ 
nizma potrošnje, a na ekonomskoj razini to je proturječnost 
između budućnosti kao dijela socijalno mobilne elite ili 
dijela novog lumpenproletarijata.« (P. Cohen, 1972., str. 
58.) Cohen smatra da raznovrsne subkulture također pred¬ 
stavljaju pokušaj ponovnog pronalaženja nekih od socijalno 
kohezivnih elemenata koji su razoreni u njihovoj roditelj¬ 
skoj kulturi, kombinirajući ih s drugim elementima, preu¬ 
zetim iz drugih »klasnih frakcija«. Životni stil koji stvaraju 
subkulture mladih dijeli se na četiri podsustava, a njih Co¬ 
hen predstavlja kao dvije osnovne grupe oblika. Prvi je 
relativno »plastičan«, obuhvaća odijevanje i glazbu. Cohen 
naglašava da glazba i odjeća nisu proizvedeni unutar sub¬ 
kulture, ali su ih odabrali subkulturni akteri, u njih je inve¬ 
stirana subkulturna vrijednost. Drugi oblik, sa sljedeća dva 
simbolička podsustava, odnosi se na više »infrastrukturalne« 
oblike - argot (sleng) i ritual, koji su, po Cohenu, otporniji 
na inovacije, ali odražavaju promjene u onim »plastični¬ 
jim« oblicima. 

Phil Cohen zastupao je potrebu analize subkulture na 
tri razine. Prva se odnosi na historijsku analizu; ona izdvaja 
specifičnu problematiku pojedinih klasnih frakcija. Druga 
razina je strukturalna ili semiotička analiza navedenih 
podsustava (glazbe, odjeće, argota i rituala), odnosno 
puta koji oni prolaze od jednog strukturalnog momenta do 
drugog. Treća razina je fenomenološka analiza načina na 
koji subkulturu aktualno »žive« njeni nositelji i podržavate- 
Iji. Pristupajući analizi različitih subkulturnih stilova, Cohen 
uočava određene pravilnosti i cikluse, momente u kojima 
je stil »čist« i jasno zaokružen (u odnosu na vrijednosti, kla¬ 


sni položaj i intencionalne inverzije tog položaja u stilu) 
kao i prijelazne oblike koje karakterizira proliferacija stilo¬ 
va i pripadnih naziva. Tako je »mod« stil Cohen prikazao 
kao pokušaj ostvarenja (iako u imaginarnom odnosu) uvje¬ 
ta života socijalno mobilnijeg radnika, »bijelog ovratnika«. 
Dok su argot i oblici rituala modsa naglasili mnoge tradi¬ 
cionalne vrednote njihove roditeljske kulture, odijevanje i 
glazba reflektirali su hedonistički image dobrostojećih 
potrošača. Životni stil modsa kristalizirao se u opoziciji 
prema rockerima, piše Cohen, i »čini se da je zakon sub- 
kulturne evolucije takav da njegova dinamika dolazi ne 
samo od odnosa s vlastitom roditeljskom kulturom, nego i 
iz odnosa sa subkulturama koje pripadaju drugim klasnim 
frakcijama, u ovom slučaju manuelnoj radničkoj klasi«. (P. 
Cohen, 1972., str. 85.) Nakon takvog jasnog i zaokruže¬ 
nog stila modsa, nastupa prijelazno razdoblje u kojem 
nastaju parkasi i scooter boysi, tako da »strani« elementi 
uvedeni u glazbu i odijevanje modsa bivaju manje nagla¬ 
šeni i povlače se, da bi nakon toga nastali skinheadsi koji 
su dovršili taj proces prijelaza - njihov stil je sistematska 
inverzija modsa; umjesto društveno pokretljive opcije sada 
je na djelu »lumpen« opcija. Po Cohenovu sudu, skinsi 
reagiraju svojom odjećom protiv kontaminacije roditeljske 
kulture vrednotama srednje klase i predstavljaju obnovu 
integralnih vrednota radničke klase u njihovim najrecesiv- 
nijim obilježjima - puritanizmu i šovinizmu. Nakon skin¬ 
in e ad s a pojavljuju se crombiji, casualsi i drugi koji pred¬ 
stavljaju ponovo prijelaz i pomak prema izvornoj poziciji 
modsa, iako je tu na djelu i preuzimanje nekih elemenata 
iz subkultura srednje klase, poput hipija. Cohen ukazuje 
na svojevrsnu cirkularnost i zatvorenost navedenih proce¬ 
sa, čemu je uzrok karakter subkulture, koja »po definiciji 
ne može razriješiti proturječnosti izvedene iz roditeljske 
kulture; može puko prepisati pojmove te proturječnosti na 

mikrosocijalnom nivou i upisati ih u imaginarni set odnosa«. 
(P. Cohen, 1972., str. 87.) Uz pojmove koje su odavno 
definirali Mertonovi učenici (A. Cohen, Cloward, Ohlin), 
poput subkulture kao odgovora na problem socijalne struk¬ 
ture, P. Cohen koristi marksističko naslijeđe klasne anali¬ 
ze, kao i freudovsku problematiku ega i super ega, da bi 
objasnio subkulturnu stvarnost East-enda i šireg (britan¬ 
skog) društva. Tako je za njega subkultura kompromisna 
solucija u zadovoljavanju dviju kontradiktornih potreba; s 
jedne strane potrebe za autonomijom i različitošću od vla¬ 
stitih roditelja i njihove kulture, i s druge, potrebe da se 
održe »obrane ega« (ego defences) i »roditeljske identifika¬ 
cije« (parental identifications) koje podržavaju obranu ega. 
Autonomija koju subkultura pruža, za Cohena jc i stvarna 
(ali uvijek parcijalna) i iluzorna kao potpuni »način oslo¬ 
bođenja«. Subkulturni konflikt u Cohenovu radu odnosi 
se na konflikt među raznim subkulturnim grupama, poput 
sukoba modsa i rockera, i on ga određuje kao premješta¬ 
nje generacijskog konflikta i to s oba plana, užeg obitelj¬ 
skog, i šireg, kulturnog (generacijskog). Izlaz iz proturječne 
situacije može biti ili rani brak ili ostanak u subkulturi kao 
delinkventnoj aktivnosti. Pojam teritorijalnosti za Cohena 
je osobito važan. Teritorijalnost je veza između subkulture 
kao simboličke strukture (a Cohen je više puta naglasio da 
ne treba miješati takav pojam subkulture s aktualnim »klin¬ 
cima«) i njenog stvarnog života. »Subkultura kao simbolič¬ 
ka struktura osigurava difuzni osjećaj afiniteta u terminima 
zajedničkog životnog stila, ali ne propisuje nikakvu kristali¬ 
ziranu grupnu strukturu. Kroz funkciju teritorijalnosti sub¬ 
kultura postaje usidrena u kolektivnoj stvarnosti klinaca 
koji su njeni nositelji, i koji na taj način postaju ne samo 
njena pasivna podrška, nego njeni svjesni agenti.« (P. Co¬ 
hen, 1972., str. 89.) Teritorijalnost je za Cohena proces u 
kojem se granice okoline koriste da bi označile granice 


grupe, a ta karakteristika subkulturnog života ilustrirana je 
primjerom skinheadsa i ulogom nogometnih klubova u 
definiranju teritorijalnosti i grupnog identiteta. Teritorijal¬ 
nost je i posljednja razina »premještanja« konflikta, gdje se 
međugeneracijski konflikt (koji je već »premješteni« klasni 
konflikt) seli u intrageneracijsko, zapravo intrasubkulturno 
područje. 

John Clarke, Stuart Hali, Tony Jefferson i Brian Ro- 
berts (koji se pojavljuju i kao skupni autor studije o moral¬ 
noj panici) zajedničkim teorijskim tekstom određuju osno¬ 
vne postavke i pojmove birminghamskog pristupa - »Sub¬ 
kulture, kulture i klasa« (Clarke i sur., 1976.) i predstavljaju 
temeljno promišljanje, definiranje i »raščišćavanje terena« 
na kojem se uspostavljaju fenomeni »kulture mladih« i njiho¬ 
va brojna, često medijski i ideološki prerađena reprezen- 
tiranja. »Mladež« (kao i kod nas donedavno »omladina«) 
forsirana je kategorija i »metafora društvene promjene« u 
poslijeratnom britanskom društvu. Autorima je stalo do 
»detroniziranja« pojma kulture mladih, i u svom istraživa¬ 
nju fenomena vode se Gramscijevim razlikovanjem organ¬ 
skih pokreta, koji su relativno stalni, od konjukturnih, koji 
su povremeni, neposredni i gotovo slučajni. Rangiranje 
klasa u društvu prati i rangiranje kultura, njima je zajedni¬ 
čki odnos nejednakosti, nadređenosti i podređenosti. Do¬ 
minantna kultura je kultura vladajuće klase i ona se pred¬ 
stavlja kao jedina kultura, dok podređene kulture vode 
borbu protiv dominantnog poretka (ili koegzistiraju, osva¬ 
jaju neke prostore, »uznemiruju dominantnu kulturu iznutra«) 
tvoreći svoje, osobene, klasne kulture. Dominantna kultura 
nikad nije homogena struktura, zbog postojanja različitih 
interesa dominantnih klasa. Subkultura je dio šire, roditelj¬ 
ske kulture, lako među njima postoje razlike, subkulture su 
»podsistem« roditeljske kulture; autori navode primjer »bo- 
emskih subkultura avangarde« koje, unatoč različitosti, dijele 

kulturu (roditeljsku) »urbane kulturne inteligencije srednj e 
klase« i niz primjera subkultura (delinkventnih, modsa A Jed- 
-dya_/_ rockera, skinheadsa itd.) koje_ mogu biti različite ali 
unutar okvira roditeljske kulture radničke klase A Zbog toga 
su subkulture radničke klase još dodatno podređene u od¬ 
nosu na dominantnu kulturu srednje klase ili buržoazije. 
Neke subkulture su redovno, uporno obilježje roditeljske 
klasne kulture, poput zloglasnih »delinkventnih kultura« 
muških adolescenata radničke klase, no autore primarno 
zanimaju one nestalne subkulture, koje se pojavljuju samo 
u određenim povijesnim trenucima, poput teddy boysa, 
modsa, rockera ili skinheadsa, čija specifična odjeća, stil, 
središnje preokupacije i milieu zaokupljaju pozornost jav¬ 
nosti a nakon nekog vremena se gase, predstavljajući po¬ 
sebna grupiranja unutar širih obrazaca kulture radničke 
klase, kao i posebnost unutar obrazaca »običnih« adole¬ 
scenata iste te klase. Autori objašnjavaju »dvostruku arti¬ 
kulaciju« subkulture; prvo prema roditeljskoj kulturi (u ve¬ 
ćini analiziranih primjera kulturi radničke klase), a zatim 
prema dominantnoj kulturi. Iz ovoga je jasno da autori ne 
koriste pojam kulture mladih, jer on »prikriva razlike u 
slojevima«, »klasnu osnovu kulture mladih« i »odnos kul¬ 
ture mladih prema roditeljskoj i dominantnoj kulturi«, a to 
što prikriva je autorima mnogo važnije od onoga što otkri¬ 
va. To što eventualno otkriva tiče se promjena u društvu i 
neospornih pomaka u potrošnji, čemu autori prilaze kroz 
tri bitna pojma povezana s nastajenjem mita o jedinstvenoj 
kulturi ili klasi mladih u poslijeratnom britanskom društvu; 
to su »obilje«, »konsenzus« i »buržoaziranje« (embourgeoi- 
sement). Nakon raščlanjivanja mogućeg sadržaja navede¬ 
nih pojmova, autori odvajaju »ideološke elemente« i za¬ 
ključuju da se »sveto trojstvo« interpretacija poslijeratnih 
promjena i nove uloge mladeži (obilje, konsenzus i buržoa¬ 
ziranje) zasnivalo na »singularnom socijalnom mitu« koji je 


tvrdio da je radnička klasa nestala. Autori dokazuju supro¬ 
tno, naglašavajući »ponovno pojavljivanje« klase analizom 
socijalne strukture, pri čemu se, uz podatke o britanskom 
društvu, okreću i konceptima »delinkventne subkulture« i 
»središnjih preokupacija« koje su američki autori smjestili u 
radničku (ili »nižu«) klasu. Od tih autora preuzimaju (kao i 
mnogi drugi pisci »u birminghamskom duhu«, gdje se izvor 
često i ne navodi) strukturno lociranje »problema«. Riječ je 
o tome da mladi od roditelja nasljeđuju »kulturnu orijenta¬ 
ciju prema problematici koja je zajednička za klasu u cje¬ 
lini« i koja određuje oblik i smisao, značenja pridana razli¬ 
čitim područjima društvenog života mladih. Dok je kon¬ 
cept klase kod američkih autora previše statičan, Clarke i 
suradnici opredjeljuju se za dinamični i »konkretno historij¬ 
ski« pojam klase. Valjanim i dubokim smatraju pristup koji 
nalaze u navedenom radu Phila Cohena. Tako kod razli¬ 
čitih birminghamskih autora dominira zajednička karakte¬ 
ristika - »čitanje« subkulturnih stilova kao simboličkih na¬ 
čina razrješenja proturječnosti naslijeđenih i kolektivno is¬ 
kušanih u matičnoj (roditeljskoj) klasnoj kulturi. Autori 
naglašavaju da problemi koje subkultura »razrješava«, na 
»konkretnoj, materijalnoj razini ostaju nerazriješeni«. Te su 
stavove autori konkretizirali na nizu primjera tipičnih za 
britanske subkulture; teddy boysi prisvajaju stil odijevanja 
viših klasa da bi prikrili jaz između svog »nastupa« subo¬ 
tom uvečer i svojih većinom manuelnih i nekvalificiranih 
zanimanja, modsi inzistiraju na fetišizaciji potrošnje i sa¬ 
mog stila da bi prikrili raskorak između beskrajnog viken¬ 
da i ponedjeljka ujutro obilježenog neperspektivnim po¬ 
slom, skinheadsi ponovo uspostavljaju vrijednosti i tipove 
»bratstva« tipične za tradicionalnu radničku klasu koja 
nestaje, itd. Življenje »stvarnog« i »imaginarnog« odnosa, 
što ga ovi autori nalaze u subkulturi, poklapa se s Althus- 
serovim pristupom ideologiji koju karakterizira jedinstvo 

stvarnog i imaginarnog odnosa, i koja »izražava želju, na¬ 
du ili nostalgiju, prije nego što opisuje stvarnost«. U gotovo 
svakom tekstu najpoznatijih birminghamskih autora Althus- 
ser i Gramsci pomažu izgradnji kategorijalnog aparata i 
pristupa, dok kod Hebdigea u istom rangu figuriraju i Bar- 
thes i Genet. Hebdige je, uz klasnu suprotnost, jedini u 
prvoj generaciji birminghamskih autora na gotovo istu ra¬ 
zinu »proturječja« postavio rasni odnos, pri čemu su povi¬ 
jest »crnih« i »bijelih« subkultura neraskidivo povezane i 
međusobno uvjetovane. Gramscijev pojam hegemonije 
prisutan je u svim birminghamskim teorijskim pristupima i 
višestruko je razvijan i primjenjivan na klasnu situaciju Ve¬ 
like Britanije. Hegemonija nije jednostavna »ideologijska 
dominacija«, iako ona naravno djeluje i kroz ideologiju. 
Hegemoni kulturni poredak nastoji okupiti »konkurentske 
svjetonazore«, u današnjem značenju hegemonije sila se 
miješa sa suglasnošću. Hegemonija djeluje uključivanjem 
(inkorporiranjem) podređene klase u glavne institucije i 
strukture koje podupiru vlast i društveni autoritet dominant¬ 
nog poretka. Hegemonija je, Gramscijevim riječima, »po¬ 
kretni ekvilibrij«, mora se zadobiti, održavati, ona predstav¬ 
lja polje borbi i pregovaranja. Ne može opstati ako je iza 
nje samo određeni socijalni sloj, zato je riječ o savezu frak¬ 
cija vladajuće klase, o »historijskom bloku«. Hali i drugi 
birminghamski autori naglašavaju da hegemonija nije 
jednostavno »klasna vladavina«, zato što ona u određenoj 
mjeri traži suglasnost podčinjene klase, a borba za sugla¬ 
snost i općenito borba za hegemoniju odvija se na više ra¬ 
zličitih razina i načina, kroz institucije države, kroz obitelj, 
školu, crkvu, kulturne institucije, kao i izvan njih. 

Za upotrebu pojma homologije u birminghamskoj 
školi je najzaslužniji Paul VVillis. Za razliku od ipak domi- 
nirajućeg teorijskog istraživanja birminghamskog centra, 
Paul VVillis je predstavnik etnografskog, kvalitativnog istra¬ 


živanja, kako u području klasne socijalizacije u školi (VVillis, 
1977.), tako i području pop glazbe, adolescentskih identi¬ 
fikacija i poznatih subkulturnih stilova, poput rockera (»bi- 
kera«, »dečki na motorima«) i hipija (»glava«, »freakova«), 
(VVillis, 1978.) Sudjelujućim promatranjem predstavlja žive 
aktere motociklističke, »bikerske«, kao i hipijevske subkul- 
ture, približujući ih općim teorijskim konceptima adole¬ 
scentskih prisvajanja, preuzimanja predmeta u procesu 
izgradnje stila. Uspoređuj ući životne stilove, j_ma gejjglaz- 
bene preferencije bikera i hipija, VVillis je pronašao vezu 
između života i vrednota tih grupa, načina upotrebe pred¬ 
meta, vozila, droga i ekspresija glazbenih identifikacija, 
ukazujući na homologiju između vrednota i životnog stila 
aktera. Glazba ima sposobnost izražavanja značenja koj e 
korespondira s ostalim aspektima života grupe o kojoj je 
riječ. Neke stvari u subkulturnoj upotrebi imaju, kako upo¬ 
zoravaju VVillisovi mentori, još čvršću vezu s grupom, pa 
nije riječ o homološkom, nego o integralnom odnosu gru¬ 
pe s motociklom, ili u slučaju hipija, s drogama. VVillisova 
studija pokazuje prednosti etnografskog rada, koji je u ovom 
slučaju obilno nadopunjen teorijom, i jedna je od rijetkih 
među ključnim birminghamskim knjigama u kojima akteri 
govore sami, svojim jezikom. Čitalac može i bez autorovog 
pojašnjenja shvatiti na koji način grupe izbjegavaju »naj¬ 
goru« i »temeljnu« dominaciju, onu koja se uspostavlja do¬ 
miniranjem trivijalnosti i uvjetovanjem subjektivnosti, sve do 
nemogućnosti stvarnog nadzora nad individualnim ili grup¬ 
nim životom. Tako u VVillisovom istraživanju vidimo »rad« 
manjinskih i odbačenih kultura, rad na predmetima koji u 
konvencionalnom svijetu nemaju nikakvo umjetničko ih 
kulturno značenje, a obje grupe (bikeri i hipici) stvaraju svoju 
kulturu od »profanih materijala«, dostupnog »smeća« s tržišta 
»industrije svijesti«, uspijevajući »oblikovati život« i umjesto oče¬ 
kivanoga »arbitrarnog« pristupa svijetu, stvoriti »recipročni« 

(VVillis ga zove i dijalektičkim), bez obzira na to što u procesu 
vlastite intervencije u svakodnevni život i kulturno polje aktera 
nije uvijek riječ o svjesnoj aktivnosti. No, ako bi čitatelj 
poželio umjesto homologije upotrijebiti neki drugi pojam, 
ili posegnuti za drukčijom interpretacijom (sub)kulturnih 
praksi i životnog stila bikera i hipija, još uvijek je moguče 
to izvesti na osnovi jasnog W i 11 i s o v o g prikaza središnjih 
preokupacija i mjesta koje motori, droge i glazba zauzi¬ 
maju u svakodnevnom životu navedenih grupa. 

Pojam »bricolage« korišten je još češće u. birmingham- 
skoj školi; njega je (posudivši ga od Claudea Levi Straus- 
sa) u »subkultumu« teoriju uveo John Clarke (1976.) kao 
koncept preuređenja i rekontekstualizacije. Taj je koncept 
osobito važan u procesu nastajanja stila. »Kad bricoleur 
premješta određeni (signifikantni) predmet na drugo mje¬ 
sto unutar jednog sustava znakova, ili kad smješta neki 
predmet u različit cjeloviti okvir znakova, nastaje novi dis- 
kurs, prenosi se različita poruka.« (Clarke, 1976., str. 177.) 
Bitna je razlika to što Straussov »bricoleur« djeluje u uvje¬ 
tima mita i totemskog sustava, dok je Clarku stalo do 
neslužbenih stilova, u kojima »stilistička jezgra« (ako po¬ 
stoji) može biti locirana u izražavanju opozicije vrijednosti¬ 
ma šireg društva. No, i u slučaju subkulturnog »bricoleura« 
mora postojati osnovni oblik diskursa, i Clarke ga vidi u 
području mode. Subkulturna intervencija mora se ticati 
predmeta koji nose značenje organizirano u dovoljno ko¬ 
herentnom sustavu da bi uopće relokacija i transformacija 
bila doživljena kao preobrazba. Nastajanje subkulturnih 
stilova, po Clarkeu se odvija »diferencijalnom selekcijom 
unutar matrice postojećeg«, pri čemu »ono što se događa 
nije stvaranje predmeta i značenja ni iz čega, nego trans¬ 
formacija i rearanžiranje onoga što je dato (ili posuđeno) 
u obrazac koji nosi novo značenje, prevođenje u novi 
kontekst i prilagodbu«. (Clarke, 1976., str. 1 78.) 


Dick Hebdige je »bricolage« koncept obilno koristio u 
analizama punka. Hebdigeova knjiga »Subkultura: znače¬ 
nje stila« postala je »svojevrsnim udžbenikom koji se reizda- 
je gotovo svake godine« (Redhead, 1 990.) i uz nekoliko 
zbornika birminghamskih autora (Hali i sur. 1976., 1980.) 
predstavlja sinonim za birminghamska istraživanja subkul- 
ture do kasnih sedamdesetih. Oslanjajući se na Havvkesa, 
Hebdige »bricolage« prikazuje kao »znanost o konkretnom« 
(koja odgovara nepismenom, netehničkom umu »primitiv¬ 
nog« čovjeka, nasuprot »civiliziranoj« »znanosti o apstrakt¬ 
nom«) u kojoj postoji precizno sređivanje, određivanje i 
raspoređivanje stvari u strukture, pomoću logike koja ne 
odgovara »našoj«. Te su strukture »ad hoc odgovori« na 
životnu okolinu, a služe za uspostavu homologija i analo¬ 
gija između reda u prirodi i reda u društvu. Hebdige opi¬ 
suje preuzimanje i prisvajanje, preobražaj »edvardijanskog 
stila« što su ga oživjeli teddy boysi pedesetih, kao čin »bri- 
colagea«, a »bricoleurima« smatra i modse: oni su pred¬ 
mete, poput lijekova protiv neuroze ili vespi, preuzeli i 
stvorili u svojoj kulturi od tableta »cilj po sebi«, a od »ne¬ 
kad uglednog sredstva prijevoza, prijeteći simbol grupne 
solidarnosti«. To naravno nisu jedini predmeti; metalni 
češljevi, zaoštreni kao žileti »pretvorili su narcisoidnost u 
ubojito oružje«, britanske zastave su prišivane na prljave 
zimske jakne ili su od njih pravljeni sakoi. U Hebdigeovoj 
analizi, dotadašnja obilježja poslovnog svijeta, poput odi¬ 
jela, ovratnika, kravate, kratke kose, unutar intervencije 
modsa, lišena su originalnih značenja poslovnosti, ambi¬ 
cije, pokornosti prema vlastima i preobražena u »prazne 
fetiše«. Hebdige uspostavlja vezu između Bretonove (nad- 
realističke) »estetike kolaža« i subkulturnog »bricolage« dje¬ 
lovanja u kojem se suprotstavljaju naoko nepomirljive 
stvarnosti (zastava-jakna, rupa-majica, češalj-oružje), što 
stvara »eksplozivni spoj« i svjedoči o »anarhijskom diskursu«. 


124 


125 



URBANA PLEMENA 



Punk je najbolji primjer upotrebe takvog diskursa, i njemu 
Hebdige posvećuje najviše pozornosti, uočavajući i pro¬ 
bleme u »čitanju stila«, koje stvara pokušaj napada na 
značenje. Punk je izravno vrijeđao i šokirao, ali se primar¬ 
no definirao kroz nasilje svojih »kolaža«. Punkeri su nosili 
klozetske lance poput skupih ogrlica, plastične vreće za 
smeće pričvršćenei >zibqiioirna« (koje su nosili i kao nakit, 
probodene kroz obraze, uši ili usne) bile su dio odijela, 
kao i sve ono (jeftini materijali, vulgarni design itd.) što je 
modna industrija odavno odbacila kao kič. Zakoni koz¬ 
metike i konvencionalne ljepote razoreni su temeljito, tako 
da su i mladići i djevojke bili napadno našminkani, lica su 
se pretvorila u »apstraktne portrete« u »pronicljivo uočene i 
precizno izvedene studije otuđenja«. Kosa je bojana u žuto, 
narančasto sa ze lenim pramenovima, s izbiielien inii A piirji- 
cima. dijglov-l-škoi ske uniforme skrnaviieni su p a rolamai ii 
lažnom krvlju, kravate su bile nevezane, obilno je korištena 
nedopuštena ikonografija seksijalpog, fetiš izma, iskopano 
je mnogoJoga iz ormara, skrivenih ladica i porno filmova 
i »izneseno na ulicu, gdje je zadržalo svo|u zabranjena 
značenja«. (Hebdige, 1980., str. 106.) Punk nije ostao sa- 
rno na razaranju garderobe, smatra Hebdige. »Potkopao 
je sve povezane diskurse«, što se vidi i iz analize punker- 
skog plesa, gdje konvencionalni oblici udvaranja i svi ob¬ 
lici heteroseksualnog interesa kakvi krase rituale subotnjih 
plesnih večeri postaju sumnjivi, i ne nalaze mjesto u »po- 
go«, »poza« ili »robot« varijanti plesa. 1 Gl azba se razliko ¬ 
val a od glavnog toka ro cka i i 3 0 P i L sigve ći »amateriza m« A 
jednostavnost i izravno st, žestinu (što nije sasvim novo u 
tradiciji rocka) i bila je u skladu s ostalim A ijeio A arJiaJma- 
gea koji je cijenio sve »abnormalno i perv erzno«, uživao u 

9 

Od ova tri oblika plesa koje Hebdige navodi, pogo je najpoznatiji, a 
s protokom vremena i širenjem punka u svijetu ostao je kao jedini 
simbol autentičnog »punkerskog plesa«. 

navlačenju gnjeva (»mi volimo kad nas mrze«) i riječima 
pjevača Sex Pistolsa zalagao se »za kaos, a ne za glazbu«. 
Granica između izvođača i publike često je bila ukinuta, 
pozornica i simbolički i stvarno spuštena na istu razinu 
podija za publiku, a svaki koncert prijetnja zakonu, »redu i 
miru«, praćena međusobnim pljuvanjima i vrijeđanjima 
punk sastava i simpatizera, ritualom ogorčenih »izgnanika 
iz društva« koji su vlastito izgnanstvo sami izabrali i proiz¬ 
vodili stilom. Proces »ironičnog samoponižavanja« vidljiv je 
i u samom imenu »punka«. U istraživanjima »delinkventne 
subkulture« u SAD-u pedesetih i šezdesetih godina to je bio 
jedan od pojmova uključenih u sociološkoj]]]erenje ver¬ 
balne agresivnosti adolescentskih gongova, shvaćen isklju¬ 
čivo kao pogrda, uvreda. Hebdige je, poput VVillisa u pri¬ 
stupu bikerima i hipijima, ustanovio homologan odnos 
između dronjaka kolažne odjeće, pljuvanja, povraćanja, 
formata fanzina, buntovnih poza i »bezdušnosti sumanute 
glazbe« punkera, koji su, odjeveni u kaos, »proizvodili bu¬ 
ku u mirno orkestriranoj krizi svakodnevnog života potkraj 
sedamdesetih godina«. No, u procesu sve detaljnije anali¬ 
ze punkerskog »semiotičkog gerilskog rata« Hebdige uo¬ 
čava probleme koji proizlaze iz odsutnosti »trajno svetih 
označitelja«: »Kako možemo otkriti bilo kakve pozitivne 
vrijednosti izražene u predmetima koji su odabrani samo 
da bi bili odbačeni?« U odgovoru na to pitanje Hebdige 
se lagano odmiče od »prejednostavnih« ili »nagađajućih« 
čitanja koja mogu početi tvrdnjom da je punk odječa uka¬ 
zivala na »modernost« i »radništvo« označenog, ali, uz neo¬ 
sporne semiotičke činjenice, Hebdige uočava i »neprozir¬ 
nost« punkerske subkulture, koja »može reći što misli, ali 
ne mora nužno značiti ono što govor/«. Pristupajući pun- 
kerskoj upotrebi kukastog križa, za koju smatra da je pr¬ 
venstveno motivirana šokiranjem okoline, Hebdige se ne 
zadovoljava opisom preokretanja ili iskrivljavanja uobiča¬ 


jenih značenja, u kojem bi označitelj (kukasti križ) bio od¬ 
vojen od označenog koncepta (nacizam), jer utvrđuje da 
je privlačnost zapravo ležala u nedostatku značenja, u 
mogućnosti obmane, u korištenju simbola kao »praznog 
efekta«. Tako se »čitanje stila« Hebdigeu pokazuje kao ne¬ 
dovoljno (u smislu tradicionalne semiotike) za »kontradik¬ 
toran i težak tekst punk stila«. Zato se na kraju oslanja na 
istraživanja »Tel QueI« grupe koja se bavi više procesom 
stvaranja značenja nego konačnim proizvodom, zasniva¬ 
jući se na ideji umjetnosti kao praksi, kao preobražaju, 
verziji ili prikazu stvarnosti. (Hebdige, 1980., str. 1 15.) Kon¬ 
cept značenjske prakse, koji Tel QueI grupa suprotstavlja 
»vladajućoj ideji o prozirnom odnosu znaka i predmeta« i 
rad Julije Kristeve na subverzivnim mogućnostima poet¬ 
skog jezika, Hebdige prihvaća i drži primjerenim za anali¬ 
zu punkerske, subkulturne, »radikalne značenjske prakse«. 
Nisu samo punkeri akteri značenjske prakse, riječ je o 
karakteristici mnogih subkultura, a punkeri su u nekim ele¬ 
mentima odskakali naglašavanjem »praznine« ili »bježa- 
njem od principa identiteta«. Značenjska praksa zapravo 
je »svjesno subverzivni bricolage«. 

Hebdige je i sam priznao da će se pripadnici subkul¬ 
ture teško moći prepoznati u njegovoj studiji, no njegova 
je knjiga stekla golemu popularnost i izvan akademskih 
krugova, vjerojatno i zato što se u njoj, uz »čitanje«, nalazi 
i »pisanje«, odnosno bogata i upućena deskripcija doga¬ 
đaja i fenomena koji su široj javnosti do tada bili nepo¬ 
znati, senzacionalističkim medijima iskrivljeni i prisutni samo 
u narativnoj kulturi urbanih plemena o kojima je riječ. 

U »drugoj fazi« razvo ja birmingh aniske škole ključni 
autor i se još više odvajaju od-studija-k-onkre4friiv-g' A pn' A - 
aktera subkulture mladih, usmjerujući svoj rad prema teo¬ 
rijskoj konceptualizaciji »kulturnih studija«, 1 prema indivi¬ 
dualnim akterima i »artefaktima« »pop« (»popularne«, pučke) 

kulture (od Madonne ili Springsteena do fenomenologije 
»vespe«). Također, kritika koju je Angela McRobbie (Mc- 
RobT5ie~i Garber, 1976.) uputila subkulturnim studijama 
zbog maskulinizma i dominacije muškaraca na sceni sub- 
kulturnih aktera i radova koji ih obuhvaćaju urodila je 
pomakom u području istraživanja »nevidljivih« djevojaka u 
subkulturi mladih (Brake, 1985., McRobbie, 1980., 1984.), 
a Hebdigeovo inzistiranje na posredovanjima, međusob¬ 
nim uvjetovanjima i stalnom dijalogu (makar ponekad ne¬ 
vidljivom ili višestruko posredovanom) bjelačke i crnačke 
(subkulturne) zajednice prošireno je sistematičnim teorij¬ 
skim i istraživačkim radom Paula G i I roya (G i I roy, 1 993., 
1995.) Dok prvu fazu obilježava pojam subkulture i okvir 
stvoren radovima Cohena, Clarkea, Hebdigea i VVillisa, s 
kombinacijom etnografskog, minimalno interakcionističkog, 
i marksističkog pristupa klasnom društvu i kulturama (koji 
prihvaća neke temeljne postavke »mertonovske« škole »de¬ 
linkventne subkulture« pedesetih), u drugoj fazi, uz dijalog 
s poststrukturalizmom i postmodernom (Hebdige, 1988., 
MorIey i Chen, 1 996.), »birminghamska škola« prestaje biti 
sinonim istraživanja subkulture,„razvijajući teoriju artikula¬ 
cije ili »vitalne strategije« (nasuprot »fatalnim«) mimo profili¬ 
ranih adolescentskih subkultura kojima se bavila sedamde¬ 
setih i početkom osamdesetih godina. Punk je bio medijski 
pokopan, a Hebdige je napisao svoje »zbogom« studijama 
mladih općenito, i vlastitoj ideji »subkulture, negacije i ot¬ 
pora koja je izrasla s punkom, ostala s njim neraskidivo 
povezana, i s njim umrla«. (Hebdige, 1988., str. 8.) Ipak, 
kada Hebdigeovom pristupu i opširnim nastojanjima oko 
»bricolage« oblika značenjskih praksi danas upućuju kritiku 
(Gelder i Thorton, 1997.) smatrajući taj pristup »dijelom 
odgovornim za stanovitu mistifikaciju punka«, treba podsjetiti 
na to da je Hebdige pisao o punku u konkretnom trenutku 
njegova nastajanja i da je njegova analiza usmjerena na 


jezgru koja stvara stil, a ne na sljedbenike i najširu punker- 
sku scenu, što je Hebdige i eksplicirao. Dakle, njegove se 
analize zasnivaju na konkretnim akterima, što Gelder ne 
vidi zbog ograničenosti trenutka »radikalne značenjske 
prakse« u početku punka, i zbog izostanka Hebdigeovog 
interesa za praćenjem subkulturnog života izvan »kreativne 
jezgre« i izvan (nakon) omeđenog razdoblja »početka«. 

Post-subkulturne studije 
i »geografije kultura mladih« 


»Post-subkultumim« možemo označiti široko područje 
istraživanja koje se na različite načine referira na pojam 
subkulture i koje započinje u drugoj polovici osamdesetih, 
djelomično potaknuto i glavnim akterima »subkulturne« pa¬ 
radigme, poput birminghamskih autora koji nisu više čvr¬ 
sto inzistirali na svim svojim pojmovima i analizama koje 
su obilježile sedamdesete godine, lako su kritike započele 
unutar razdoblja dominacije koncepta »otpora kroz ritua¬ 
le« (pri čemu se ističe S. Cohenov predgovor novom izda¬ 
nju njegove studije o moralnoj panici iz 1980.), u devede¬ 
setim godinama sve više autora, pristupajući fenomenu 
adolescentskih stilova života, mrežama odnosa i aktera 
opisivanih pojmovima subkulture, kontrakulture, »alterna¬ 
tivnoga« i si., odbacuje mnogo elemenata koncepta bir- 
minghamskog centra, uključujući i sam pojam subkulture. 
Post-subkultumim ne nazivamo samo one pristupe koji se 
uspostavljaju u kritici prethodnih, ili samo one koji odba¬ 
cuju pojam subkulture, nego sve one koji se i dalje bave 
sličnim fenomenima, napuštajući, nadopunjujući, mije¬ 
njajući ili radikalno odbacujući tradiciju »simboličkog raz¬ 
rješenja proturječnosti« i »dvostruke artikulacije« otpora, 
roditeljskoj i dominantnoj kulturi. »Post-subkulturno« for¬ 
muliranje pristupa u dobroj mjeri znači »post-birmingham- 
sko«, jer mnogi autori ne mogu izbjeći referiranje na po¬ 
jam subkulture, ali po pristupu (kao i po predmetu) znače 
radikalno udaljavanje od teorijskog okvira unutar kojega 
su nastale studije o teddy boysima, modsima, rockerima, 
skinheadsima i ostalima. Za dio autora potreba novog 
pristupa je samorazumljiva zbog promjene same scene, 


tipa aktera, gdje se dopušta valjanost ranijih teorija i istra¬ 
živanja s obzirom na društvenu i subkulturnu scenu šezde¬ 
setih i sedamdesetih, ali se društvo i akteri životnih stilova 
devedesetih smatraju bitno različitim i zato uvjetom novih 
pojmova i perspektive. Nova perspektiva ne odnosi se sa¬ 
mo na prihvaćanje postmoderne, nego i na one orijenta¬ 
cije, koje unutar područja u kojem još vrijede subkulturna 
definiranja, žele usmjeriti pozornost, primjerice na samu 
strukturu glazbe ili fenomen rocka kao »simboličke prak¬ 
se«, »strukture učenja« i dubljeg zasnivanja značenja i kul¬ 
turnih praksi u glazbom posredovanim životnim stilovima. 
To je dijelom nastavljanje i širenje tradicije koju je u bir- 
minghamskom centru za kulturne studije naglasio Paul 
VVillis; Tia DeNora (1995.) podsjeća da je VVillisov rad 
pokazao kako glazba nije bila samo reprezentativna za 
kulturu »bikera«, nego konstitutivna. Napuštanjem slike o 
»pasivnim slušateljima« otvara se prostor istraživanjima na¬ 
čina »kulturnih rezonancija«, nastavljanja posla oko razu¬ 
mijevanja »zvučnih učinaka« o kojima je, također unutar 
»birminghamske tradicije«, pisao Simon Frith (1983.). 
»Pretvaranje glazbene stvarnosti u društvenu«, kao pitanje 
do kojeg dolazimo pristupom glazbi u dimenziji stvaranja 
vremena, tijela i osnovice djelovanja, DeNora smatra pro¬ 
blemom koji zahtijeva užu, »etnografski motiviranu pozor¬ 
nost glazbi« i njenoj ulozi u svakodnevnom životu ljudi. 
Jedan od oblika pozornosti glazbi (iako ne toliko etnograf¬ 
ski) doveo je američkog »nastavljača« birminghamske tra¬ 
dicije, Grossberga, do širenja područja u kojem rock dje¬ 
luje, kao i napuštanja dijela okvira koji je bio određen 
prevladavajućim, britanskim subkulturnim definiranjem i 
propitivanjem tog djelovanja. (Grossberg, 1984.) 

Keith Negus, također utemeljujući svoje teze u rado¬ 
vima predstavnika birminghamske škole, u (sub)kulturnoj 
praksi i njenim tržišnim posredovanjima nalazi elemente 

»produktivne potrošnje« i suprotstavlja se »binarnoj opoziciji 
kreativnosti i komercijalizacije«, manihejizmu koji prevlada¬ 
va u ideji »kooptacije«, ne želeći prijeći u ekstrem slavljenja 
potrošnje i potpunog preokretanja priče, što pripisuje Fis- 
keovu radu. (Negus, 1995.) Dobar sažetak i svojevrsno 
»završavanje« rasprave o verbalnom i neverbalnom, a u r a I - 
nom i vizualnom, gdje se, umjesto uobičajene jedne diho- 
tomije križanjem navedene dvije, raspravlja o glazbi, govoru, 
slikama i pisanju, predstavlja Fornasov rad, iz kojega je 
jasno da polariteti (verbalno-neverbalno, vizualno-auralno, 
diskurzivnost-prezentacionalnost, simboličko-semiotičko, zna- 
čenje-materijalnost, riječi-zvukovi, tekstualnost-izvedba) nisu 
tako razdvojivi kako to mnogima izgleda, i daleko su od 
apsolutnosti ili univerzalnosti. Zaključiti, nakon rasprave i 
dijaloga sa svim važnijim teorijama i pristupima u ovom 
području, da razlike teksta i glazbe nisu ni apsolutne ni 
irelevantne, nego procesualne, znači uputiti istraživanje na 
ljudsku interakciju i komunikaciju. U svjetlu Fornasovog 
doprinosa ovom radu, može se reći i »na etnografsku po¬ 
zornost« prema onim akterima kojima je njegov zaključak 
o »glazbi koja je tekstualna i tekstu koji je muzikalan« dio 
svakodnevnog života i (sub)kulturne prakse. 

Fornas, Lindberg i Sernhede (1995.) svojim djelom o 
rocku, mladima i modernitetu dobro ilustriraju jedan od 
puteva koji je, djelomično unutar birminghamske tradicije 
govora o subkulturi i »upotrebi« glazbe u stvaranju životnog 
stila, naglašavanjem i produbljivanjem problema glazbe i 
životnih posredovanja, vodio mnoge autore u napuštanje 
dijela birminghamskih koncepata, ili u njihovo komple¬ 
mentarno obogaćivanje drugim konceptima i teorijama. 
To je svojevrstan uvod, simboliziran novim orijentacijama, 
u »post-subkulturne« studije devedesetih. Fornas i suradnici 
pokušavaju otkriti »misterij« rocka, spajajući vlastite spo¬ 
znaje i istraživanja psihoanalize, sociologije i filozofije 


»kasnog moderniteta« s etnografskim pristupom, studijom o 
tri rock banda unutar njihovog konkretnog socioekonomskog 
i kulturnog prostora. Tri grupe motiva za rock djelovanja 
adolescenata su: kolektivna autonomija, alternativni ideali 
i narcističko uživanje. Sistemska racionalizacija i koloniza¬ 
cija svijeta života proizvodi tenzije u sferama poput škole i 
stvara potrebu za autonomnim prostorima vršnjačkih grupa. 
Kolektivna autonomija ima veliku upotrebnu vrijednost za 
adolescente kasnog moderniteta koji se sreću sa sistem¬ 
skim pritiscima, ona im omogućuje drukčije procese uče¬ 
nja kojima sami upravljaju, koji su dobrovoljni, spontani i 
neinstitucionalizirani. Alternativni ideali, s obzirom na svi¬ 
ranje rocka, govore o svojevrsnom »izlazu« iz situacije (škol¬ 
ske, strukturne) za adolescente, čak o svojevrsnoj socijal¬ 
noj mobilnosti, kao i investiranju u kulturni kapital. Rock 
akteri, po mišljenju autora, mogu testirati norme kasne 
moderne na prilično demokratski i fleksibilan način. Narci¬ 
stičko uživanje (zadovoljenje, užitak ili »jouissance«) izvire 
iz sljedeća tri područja: Stvaranje glazbe omogućuje ra¬ 
dost kreativnosti. Nadalje, glasnoća, ritam (beat) i zvuk 
glazbe tvore parametre koji omogućuju, i slušateljima i gla¬ 
zbenicima, privremeno raspadanje granica ega i »regresiju« 
u predverbalni, »narcisistički« oblik iskustva, osjećaj života i 
uključenost u cjelovitost vlastitog tijela, što ima i terapeut- 
sku svrhu. Konačno, individualni »ja« (se/f) iskusio je snažno 
uvećanje u timskom radu (grupa) i odgovoru publike, lako 
su uočili prisutnost rizika zatvaranja individue u okvire 
grupe, u »ekstatički zatvor« u kojem se identitet ega ni in¬ 
telektualni kapacitet ne može razviti, Fornas i suradnici 
smatrali su inzistiranje na tom riziku pretjeranim u svjetlu 
podrške koje eksperimentiranje novim jezicima rocka, uz 
iskustvo »samoproširenja«, pruža adolescentima u razvoju 
snažnog osobnog identiteta. »Rock je važan za odrastanje 
u kasnoj moderni, za inspiriranje otpora zahtjevima sustava, 

i države tako i tržišta, i za obogaćivanje kvalitete kasno- 
modernog života.« (Fornas i sur. 1995., str. 254.) No, dok 
orijentacije na dublja i paradigmatski raznovrsnija prouča¬ 
vanja glazbe (kao i na druga, sve prisutnija posredovanja 
subkulturnog stila izvan područja glazbe) mnogim nastav¬ 
ljačima birminghamske tradicije (iz prve faze stvaranja, 
dok možemo doista govoriti o »školi«) nameće proširenje i 
djelomičnu promjenu teorijskog okvira, nastanak novog 
(sub)kulturnog aktera, »rave kulture mladih«, uzrokuje i 
novi val kritike dotadašnjeg pristupa, odlučnije odbaciva¬ 
nje koncepta subkulture, i obilježava »post-subkulturnu« 
usmjerenost većine studija koje se bave fenomenom ado- 
lescentskih kultura, svjetova, tipova afilijacija i životnih sti¬ 
lova u drugoj polovici devedesetih godina. Na teorijskoj 
razini taj je najnoviji val istraživanja obilježen dvjema bit¬ 
nim dimenzijama: prvo, prisutan je veći utjecaj »klasičnih« 
postmodernih autora (uveli su ga, ali samo do određene 
granice, već Hali i Hebdige u svojoj »drugoj fazi«) poput 
Baudrillarda i Lyotarda, i drugo, prisutno je oživljavanje 
tradicije interakcionizma i čikaške škole, koja se, od statusa 
sporednog i na dio metoda ograničenog područja, uspo¬ 
stavlja kao cjelovitiji pristup suvremenim fenomenima 
»klupskih« i sličnih kultura mladih. 

Steve Redhead (1990.) prepoznao je u reakcijama 
senzacionalističkih medija na pojavu aa'd-house glazbe 
specifičan način razmišljanja koji zapravo slijedi sociološku 
subkulturnu paradigmu sedamdesetih. Tako su tabloidi, 
akteri moralne panike, prikazivali aa'd-house fenomen kao 
još jednu subkulturu u lancu koji traje od pedesetih, čemu 
se Redhead suprotstavlja, ukazujući na kontradikcije takve 
periodizacije s obzirom na »imploziju« značenja i postmo- 
dernu perspektivu koja omogućuje govor o »smrti rock- 
-kulture«, »neplodnom iščekivanju ili konstruiranju novog 
punka», kao i regeneraciju pop/rock svijeta na način koji 


umjesto o njegovoj smrti govori o fenomenu upravo tipič¬ 
nom za postmoderni život, lako i Redheadov pristup sadrži 
kontradikcije, njegova je namjera jasna - napustiti pojmo¬ 
ve i kategorije koji onemogućavaju spoznaju dinamike, 
tržišnog posredovanja, stvaranja hiperrealnosti i procesa 
recikliranja i rekombiniranja raznovrsnosti rock/pop svije¬ 
ta, ali se ne prepustiti postmodernim definicijama kojima 
nedostaje spoznaja »socijalnoga« danas, jer Redheadov 
pristup, uz prihvaćanje mnogih postmodernih koncepata 
koji se potvrđuju na primjeru rocka, ne može prihvatiti 
»nestajanje socijalnoga« i baudrillardovsko pretvaranje su¬ 
bjekta u »puki ekran«, lako dokumentira promjene u kul¬ 
turnoj industriji, verificirajući hipotezu o hiperrealnosti, 
Redhead pokazuje kako »socijalno« nije nestalo, i predlaže 
svoje pojmove i periodizaciju poput »post-subkulturni pop«, 
»novi pop« i »postpolitički pop«. Važnijim od odabranih 
pojmova treba smatrati originalni doprinos Redheada fe¬ 
nomenologiji aktera i kulturnih praksi, koji uz mnoštvo »do- 
kumentaristike« omogućuje svakom čitatelju i istraživaču 
vlastito pojmovno definiranje neupitnog materijala što ga 
je Redhead naslovio »tulumom kraja stoljeća«. (Redhead, 
1990.) 

Pojava rave kulture, profiliranje desetaka zasebnih 
pravaca na čijim se osnovama akcelerira nastajanje raz¬ 
novrsnih klupskih »kultura ukusa«, masovnost tog fenome¬ 
na i prepletanje dijela (manjeg) rave kulture s novim valom 
ekoloških, komunitarističkih i nomadskih životnih stilova, 
nametnula je nova propitivanja dotadašnjih koncepata. U 
istraživanju klupske kulture i ravea Šarah Thornton se nije 
oslonila na birminghamsku tradiciju koliko na Beckerovu, 
Goffmanovu i još stariju čikašku tradiciju pojmovnog raš- 
članjenja »hip« i »square« svijeta u definicijama situacija 
promatranih aktera. Također, Bourdieuove postavke o kul¬ 
turnom kapitalu Thornton je iskoristila za osnovnu tezu 

koja izvire iz samog istraživanja (auto)definiranja klupskih 
kultura, o prisutnom procesu stjecanja i gubljenja »subkul¬ 
tu r n o g kapitala« koji se dijelom poklapa (ili zasniva) s va¬ 
rijacijama tradicionalnog »hip« i »square« razlikovanja i sa- 
mopozicioniranja aktera. Socijalna logika subkulturnog 
kapitala objelodanjuje se najjasnije u onome što »ne voli« 
ili »ne cijeni«, u onome što »naglašeno nije«, a ta spoznaja 
ilustrira i stalno samodefiniranje aktera spram »mainstrea- 
ma« - tome je Thornton priložila podroban prikaz prisvaja¬ 
nja subkulturnog kapitala na sceni klupskih techno, house, i 
srodnih kultura, unutar klasičnog, višegodišnjeg, kvalitativ¬ 
nog istraživanja u kojem je autorica »sudjelovala i proma¬ 
trala«, uočavajući različit odnos prema pojmu »mainstrea- 
ma«. Taj se odnos pokazuje kao problematičan upravo raz¬ 
dvajanjem »subjektivizma« i »objektivizma« u znanstvenom 
pristupu, što u ovom slučaju znači razdvajanjem pogleda 
aktera na (konstruirani) »mainstream« i pogleda istraživača 
koji takav »mainstream« nigdje ne primjećuje usprkos istra¬ 
živačkom trudu u tom pravcu. Tako iz naoko jedinstvenog 
»sudjelovanja i promatranja« za autoricu proizlazi jedan tip 
zaključaka utemeljen u sudjelovanju i prepoznavanju akte¬ 
rove definicije situacije, a drugi tip zaključaka (koji radikal¬ 
no proturječi akterovoj definiciji, primjerice »mainstreama«) 
proizlazi iz promatranja, koje nastoji biti objektivno. 

Studija o klupskim kulturama dobar je primjer »post- 
-subkulturnog« razdoblja istraživanja, u kojem su napušteni 
okviri analize »otpora kroz rituale«, iako većina autora nije 
negirala otpor kao takav (nazivajući ga ponekad »bije¬ 
gom«) niti je mogla negirati rituale. No, sve ono što je u 
dotadašnjem okviru naglašavalo vertikalnu sociološku sli¬ 
ku društva u pristupu subkulturama, mijenja se s obzirom 
na spoznaje o današnjim fenomenima i načinima obliko¬ 
vanja »kultura ukusa« koje nisu jednoznačno determinirane 
klasnom strukturom. 


Rave kultura privukla je niz istraživača koji su, s ob¬ 
zirom na područje, bili prisiljeni dovesti u vezu aktere i te¬ 
orije, referirati se na dotadašnju britansku tradiciju istraži¬ 
vanja u kojoj je birminghamska škola dominirala. Tako 
Merchant i MacDonald (1994.) određuju pet dimenzija u 
kojima se vide razlike spram prijašnjih socioloških pristupa 
i interpretacija subkulturnih aktera: 

1. Rave je postao masovni kulturni fenomen među 
mladima, za razliku od modsa, rockera, punkera, skinhead- 
sa i drugih subkultura. 

2. Rave nije u cijelosti niti u bitnom fenomen radničke 
klase. Otuda nije moguće konceptualizirati ga kao simbo¬ 
lički odgovor mladih radničke klase na materijalne neje¬ 
dnakosti, kao što su to birminghamske subkulturne studije 
činile za prijašnje grupe. 

3. U odnosu na prethodnu točku, ne možemo protu¬ 
mačiti rave kao otpor kroz rituale, otpor dominantnim 
kulturnim oblicima u društvu. Tamo gdje se stvorio otpor, 
on je bio usmjeren protiv pokušaja zabrane i kontrole ra- 
vea, tražeći »pravo na party«. Rave kultura je bitno hedo¬ 
nistička, ona je zaokupljena zabavom i dobrim raspolože¬ 
njem, a ne mijenjanjem statusa quo. 

4. Suprotno situaciji koja je prevladavala u subkul¬ 
turama koje su opisali birminghamski autori, u rave kulturi 
žene nisu marginalne, tu ne dominiraju maskulinistički sti¬ 
lovi ponašanja i scena je etnički miješana. 

5. Rave kultura ne uključuje lako prepoznatljive stilo¬ 
ve odijevanja kao što su to bili oni koji se odnose na teddy 
boyse, punkere, rockere, modse i skinheadse. Rave kultura 
nije kao »gang-kultura«, ona je difuznija, neorganiziranija i 
nevidljivija. 

Zbog navedenih obilježja, autori (kao Redhead i mnogi 
drugi) smatraju da se rave ne može interpretirati kao još jed¬ 
na subkultura u nizu, a nemogućnost primjene prijašnjih 

koncepata jedna je od ilustracija »post-subkulturnog« raz¬ 
doblja u sociologiji koja se još uvijek bavi sličnim fenome¬ 
nima, bez obzira na razlike u pojmovima. »Geografije kul¬ 
tura mladih« jedan je od pokušaja imenovanja područja u 
kojem se vidi promjena perspektive, pri čemu nestajanje 
samog pojma subkulture više govori o teorijskim preferen¬ 
cijama koje ciljaju na socijalno-strukturalnu sliku u poza¬ 
dini pojma, a manje o prisutnosti (sub)kulturnih praksi, 
medijskih posredovanja, različitih oblika identifikacije, 
stvaranja individualnih i grupnih identiteta u svijetu adole- 
scentskih životnih stilova potkraj stoljeća. 

U tom svijetu moguće je otkriti i »subkulturnost«, pa i 
druge fenomene i procese nekad nazivane »otporom kroz 
rituale«, kao i neupitne pomake, posebno kad je riječ o 
ženskim akterima i smanjenom utjecaju maskulinizma na 
nekim scenama. Sociologija nije »post-subkulturnim« raz¬ 
dobljem izgubila predmet (subjekte) istraživanja, a dobar 
dio »promjene perspektive« omogućit će bolje razumijevanje 
fenomena koji još uvijek može biti iskazan i starim poj¬ 
movima, pri čemu se »presudne razlike« teorijsko-metodo- 
loškog okvira izražavaju u istraživanju, dakle u životu aktera 
o kojima je riječ. 


II. dio 

SUBKULTURE U HRVATSKOJ 

Uvod 

Nastanak subkulturnih stilova i identiteta u Hrvatskoj i 
nastanak socioloških teorija i istraživanja, koje se tim fe¬ 
nomenom bave, ne događaju se u sličnom vremenskom 
razdoblju - trebalo je proći petnaestak godina postojanja 
raznovrsnih, većih i manjih »scena«, da bi se pojavili prvi 
sociološki zahvati u subkulturnu stvarnost tih scena, njenih 
individualnih i grupnih aktera. To ne znači da je našu so¬ 
ciologiju mimoišlo širenje »duha šezdesetih« u različita 
područja života, ili da niz listova i publikacija (od omladin¬ 
skih, podzemnih, često niskotiražnih, do etabliranih tjedni¬ 
ka ili čak podlistaka televizijskih programa) nije popratio 
zbivanja na sceni široko shvaćene »rock kulture«. Suprotno 
tome, zbivanja s kraja šezdesetih imala su odjek, praćen 
autentičnim djelovanjem različitih aktera, i u našoj sredini, 
kako u području društvenih sukoba, u kojem se za svoju 
ulogu izborio studentski pokret, tako i u području »kulture 
mladih« i nastajuće diskografske i srodne domaće indu- 

strije. To znači da već početkom sedamdesetih imamo 
specifičnu »scenu« na kojoj se miješaju studentska gibanja, 
razne publikacije u kojima postoji potpuna recepcija svjet¬ 
skih kulturno-političkih inicijativa, nastajanje domaćih ak¬ 
tera u širokom spektru od akademskih, umjetničkih, poli¬ 
tičkih, do onih koji prihvaćaju (i stvaraju) nove stilove na 
široj sceni »kulture mladih«, uz koju će sve više u sedam¬ 
desetim godinama rasti i tržište ploča, nosača zvuka uopće. 
U sociologiji, Ivan Kuvačić (1979.), uz analize studentskih 
pokreta, pozornost poklanja i grupacijama koje se odje¬ 
ćom i načinom života razlikuju od dominantne kulture, 
koristeći ponekad (u raspravi o studentskom pokretu u 
SAD-u) primjere i pristup tipične za subkulturnu problema¬ 
tiku i raspravu koja se i na samoj subkulturnoj sceni vječno 
vodi o »onima koji pristupaju nekom pokretu iz pomo¬ 
darstva« i koje je »lako prepoznati zbog pozerstva i želje za 
publicitetom« te onih »čija je odjeća i ponašanje samo vanj¬ 
ski izraz dubljeg moralnog i intelektualnog prijeloma«. (Ku¬ 
vačić, 1979., str. 123.) Također, Drakulić (1973., 1980.) 
raspravlja o pojmovima kontrakulture i subkulture, o po¬ 
čecima mistifikacije upotrebe droga. U filozofskim i soci¬ 
ološkim časopisima pojavljuju se tekstovi koji, bez obzira 
na interpretaciju, donose strukturu pobune i »velikog od¬ 
bijanja« s kraja šezdesetih, opisujući fenomen svjetskog 
omladinskog protesta. Prevedeni su ključni autori (Roszak, 
kasnije i Hebdige, Frith, Brake) i ne može se reći da osnovni 
okvir poznavanja i proučavanja problema i pojmova sub¬ 
kulture nije prisutan. No, naša sociologija sedamdesetih 
godina, osim sitnih iznimaka, nije stvarala studije o doma¬ 
ćoj sceni (sub)kulture mladih, a onaj dio te scene koji se 
oblikovao mimo studentskih pokreta i političkih inicijativa 
ostao je većinom neproblematiziran. Kultura mladih i sve 
veća uloga rock glazbe u posredovanjima stila i identiteta 
u domaćim radovima bili su obično povezivani sa stu¬ 


dentskim pokretom ili sa svjetskim kretanjima na modnim i 
širim pozornicama adolescentskih stilova života. Sociološki 
tekstovi sedamdesetih i početkom osamdesetih najčešće su 
u tom kontekstu spominjali studentski pokret i novu ljevicu, 
posvećujući subkulturi, kontrakulturi i kulturi mladih manje 
pozornosti, posebno ako stoje izvan konteksta društvenih 
pokreta i društvene promjene. U tom je smislu kraj sedam¬ 
desetih svojevrstan izazov i moguća prekretnica u pristupu. 
Tada nastaju, i na javnu scenu dijelom konfliktno stupaju, 
subkulturni akteri koje nije lako smjestiti u dotadašnje ka¬ 
tegorije određene odnosom prema pokretu, promjeni ili 
karakteru društva. Još ih je teže bilo smjesliti u kontekst 
postojećih (službenih i neslužbenih) političkih čimbenika. 
Nuslaje scena (čiji su počeci prisutni već potkraj šezdese¬ 
tih) koja je naglašeno adolescentska, nepolitična 10 , vezana 
uz glazbu, »slobodno vrijeme« i različite životne stilove. To 
je jedan od glavnih razloga zašto ovaj rad počinje s kra¬ 
jem sedamdesetih, ne želeći stvoriti dojam kako tek tada 
počinje subkulturni život u Hrvatskoj, ali želeći naglasiti 
odvojenost, svojevrsnu izoliranost (posebno manifestnu i 
eksplicitnu) problema »šminkera i hašomana« od dotadašnjih 
društvenih pokreta i neizbježnih političkih interpretacija takvih 
pokreta u okviru publicistike i društvenih znanosti. Mit o je¬ 
dinstvenosti »socijalističke omladine« nije bio narušen prvi 
put u tadašnjoj Jugoslaviji, niti je konflikt imao obilježja 

Na ovom mjestu treba se podsjetiti specifičnog značenja pojma pol i - 
tičnosti u uvjetima jednopartijskog sustava, zato što mnogi oblici izra¬ 
žavanja, od odjeće, glazbe i držanja do eksplicitno izražene nepoli- 
tičnosti, mogu postati politični za predstavnike službene kulture dru¬ 
štva, a to se i dogodilo mnogim akterima rock kulture, kad je stvarna 
nepolitičnost zapravo postala politična za one koji su mogli podnijeti 
i dopustiti samo jedan, propisani oblik političnosti za mlade gradite¬ 
lje samoupravnog socijalizma. No, treba spomenuti i kasniju širu to¬ 
leranciju »prosječne« i nepolitične rock kulture, koja se zamjenjivala 
netolerantnošću i cenzurom svaki put kad bi tekst neke pjesme pre¬ 
šao granicu dopuštenoga. 

težih sukoba i demonstracija kakve je društvo već pozna¬ 
valo, ali je specifičnost sukoba između »hašomana« i insti¬ 
tucija društva, naoko banalnim povodom prvi put u širu 
javnost prenijela slike podjela i životnih stilova adolesce¬ 
nata, koji su uzmicali klasičnim političkim definicijama o lije¬ 
vom i desnom, na određen način plašili dominantnu kul¬ 
turu izgledom (s čime je u vezi i djelomično miješanje spolnih 
uloga u tradicionalnoj slici roditeljske kulture), problemom 
droge i »pasivnosću« koja se protezala od slike pasivnosti 
za zadatke socijalističkog društva do slike pasivnosti prema 
životu kao takvom. 

Drugi razlog, zbog kojeg je kraj sedamdesetih uzet kao 
početak ovog rada prepoznaje se u nastajanju masovnije 
rock kulture (kojoj počeci sežu mnogo ranije), s domaćim 
akterima koji pune velike dvorane, sa specijaliziranim rock 
časopisima i svojevrsnom institucionalizacijom »rock kriti¬ 
ke« u medijima, s tržištem ploča i profiliranjem glazbenih 
tako i subkulturnih stilova. Pojam »rock kulture« je širok. 
Pogledamo li pažljivije, uočit ćemo da obuhvaća područje 
u kojem se sreću i raznovrsne subkulture i akteri »alterna¬ 
tivne scene« i onaj dio mladih koji ne pripada izražajnijim 
subkulturnim stilovima i kojega obično uopčeno nazivaju 
dijelom »kulture mladih«. »Rock kultura« danas obuhvaća i 
više roditeljskih generacija, dobnih skupina, obilježavajući 
etabliranu kulturu barem koliko i subkulturu, dovodeći na 
vlast predsjednike SAD-a i Velike Britanije. 

Treći razlog je vezan uz metodologiju, što ovdje oz¬ 
načava pokušaj revitalizacije sudjelovanja i promatranja, 
osobnog iskustva iz subkulturnog svijeta, zbog čega nave¬ 
deni vremenski period omogućuje autoru da lakše, na os¬ 
novi osobnih poznanstava i veće ili manje uključenosti u 
život subkultume scene o kojoj je riječ, sakupi podatke 
potrebne za rekonstrukciju osnovnih obilježja subkulturnih 
stilova i identiteta. 


U našoj sociologiji, u posljednjih dvadesetak godina, 
nema ni pet važnijih knjiga koje bi bile zasnovane na so¬ 
ciološkom istraživanju kvalitativnog podrijetla, poput onih 
koje nazivamo i »socijalnim monografijama« iz doba či- 
kaške škole i koje bi, uz druge metode i izvore podataka, 
koristile različite razine sudjelovanja i neposrednog pro¬ 
matranja fenomena, upoznavajući u potpunosti (ili, što je 
više moguće) akterovu definiciju situacije, kao i cjelokupan 
svakodnevni život. Takva situacija je donekle razumljiva 
ako uvažimo poznati kontekst nastajanja znanosti i trajni 
kompleks mnogih društvenih znanosti koje bi u egzaktno- 
sti, empirijskoj provjerljivosti i ostalim poželjnim atributima 
znanstvenog pristupa, željele što više sličiti prirodnim zna¬ 
nostima. Dominacija, s jedne strane makro teorija, a s 
druge strane empirijskih istraživanja, u kojima je anketa 
apsolutno vladajuća metoda, također obilježava najveći 
dio razvojnog puta domaće sociologije. To je pridonijelo 
razumijevanju socijalne strukture i odnosa većih društvenih 
grupa, izradi kvalitetnih studija o stavovima ili urbanistič- 
ko-prostornim cjelinama, perspektivama razvoja itd., ali 
je ostavilo po strani svijet života malih grupa, subkulturu, 
kontrakulturu, alternativnu scenu. Po strani su ostali i broj¬ 
ni životni, subkulturni stilovi koji su povezani s jasnim iden¬ 
tifikacijskim procesom u kojem pojam, primjerice, heavy 
metala (punka, housea, svejedno) igra presudnu ulogu i 
upućuje na niz tjelesnih, neverbalnih, kao i jezičnih, odjev¬ 
nih i drugih obrazaca, na strukture osjećaja i želja, na slike, 
vrijednosti, i konačno ponašanja u svakodnevnom životu 
individualne i često grupne identifikacije adolescenata. 
Životni stil, u čijem konceptualiziranju uvažavamo samog 
aktera i njegovu definiciju situacije, uz dosadašnje spo¬ 
znaje o subkulturi mladih i načinima posredovanja i obli¬ 
kovanja stila i individualnog/grupnog identiteta, ne može 
biti dovoljno naznačen niti objašnjen pozivanjem na neku 

opću odrednicu poput »dokoličcirenje, potrošnja i pomo¬ 
darstvo« ili, u vezi s tim, »hipomaničnost«, kako su to učinili 
Fulgosi i Radin (1982.) u svom istraživanju »stilovaJLivota 
zagrebačkih srednjoškolaca«. To je istraživanje obavljeno 
iz drukčije perspektive, koja ne vidi postojanje životnog 
(subkullumog) stila hašomana, šminkera ili štemera upravo 
u razdoblju u kojem je scena adolescentskih stilova postala 
poznata široj javnosti zbog protjerivanja hašomana iz »Big 
Bena«. No, osim »tvrdog« pristupa, kakav demonstrira »multi- 
varijantna psihografska analiza ponašanja«, gdje je pra¬ 
ćenje pop i rock glazbe uzeto kao jedan od 23 faktora, 
indikatora životnih stilova, ali se dalje o tom skupu vari¬ 
jabli ne raspravlja, posebno zato što »pokriva prilično usko 
područje ponašanja«, nema ni drugih pokušaja u tadaš¬ 
njoj sociologiji i srodnim znanostima, koji bi zahvatili u 
stvarnost »omladinskih plemena« u Hrvatskoj. (Ili, u stvar¬ 
nost onih »stilova života zagrebačkih srednjoškolaca« koje 
zagrebački srednjoškolci smatraju svojim stilovima.) 

Iz Kuvačićeva razmatranja odnosa znanosti i društva 
(Kuvačić, 1977.) jasno je kako umjetnost može biti instruk¬ 
tivna za sociološke studije, a posezanje za literaturom koju 
se teško može svrstati u »znanstveni pristup« posebno je 
razumljivo u slučaju nedovoljno poznate problematike, 
kada sociolog može naći relevantne podatke u raznovr¬ 
snim oblicima ekspresije; »pisma« poljskih migranata već 
su ušla u sociološku »klasiku« (Thomas, Znaniecki). Fanzini, 
kao tipičan primjer mikro-medija, mogu sociologu subkul- 
ture biti veoma važni, ako ne i ključni u istraživanju (post)pun- 
kerskog senzibiliteta devedesetih. 

Jedna većinom neprimijećena knjižica »San/c nije Ka¬ 
tedrali Mirjane Heged (1 982.) primjer je teksta u kojem je, 
uz punu introspektivnu, osobnu, impresionističku sliku, la¬ 
ko moguće odčitati mjesta zanimljiva svakome tko želi 
nešto znati ili istraživati o kulturološkom okviru političkog i 


socijalnog organiziranja mladih unutar službene kulture i 
tada jedine službene organizacije mladih ljudi (SSO)". 
Autorica je diplomirala sociologiju i jedno ljeto provela 
radeći za šankom u poznatoj »političkoj školi« omladinske 
organizacije u Fazani. U obliku pisama prijateljici iznijela 
je svoja zapažanja i naznačila mnoge elemente i karakte¬ 
ristike ponašanja grupa i pojedinaca, njihovog ophođenja 
i onih aspekata jezika i svakodnevnog života koji su joj bili 
pred očima, većinom s druge strane šanka, i u školi opće¬ 
nito. Karijere i socijalna mobilnost kroz SSO zanimljiv su 
fenomen s obzirom na vrijednosti i socijalni status, kao i 
druge aspekte napredovanja u organizaciji koja je često, 
zbog piramidalne logike i transmisijske uloge u odnosu na 
tadašnju vladajuću partiju, morala biti konzervativnija od 
onih koji stoje više u hijerarhiji. Upravo će odnosi grupa i 
inicijativa na tragu »novih društvenih pokreta« s tom orga¬ 
nizacijom zaoštriti pitanja svrhe i pokazati legitimacijske 
probleme koji se više (u drugoj polovici osamdesetih) nisu 
mogli sakrivati niti rješavati, osim promjenom odnosa, kao 
što se dogodilo u Sloveniji. (0 tome će biti više riječi u 
poglavlju o odnosu subkulture i novih društvenih pokreta.) 

Od socioloških radova koji su nam značajni za prou¬ 
čavanje subkulture (a takvih radova u Hrvatskoj i drugim 
republikama tadašnje države nema baš mnogo) treba iz¬ 
dvojiti teoriju Gregora Tomca (Tome, 1 988., 1 989.), istra¬ 
živanje neformalnih grupa mladih u Beogradu (Joksimović 
i sur. 1 988.) te početak istraživanja u Hrvatskoj (Buzov i 
sur. 1989., Lalić, Leburić, Bulat, 1991.) 

Gregor Tome (1988.) analizira raznovrsne omladin¬ 
ske pokrete koristeći tri ključna pojma: subkultura, subpo- 
litika i kontrakultura. Subkulture razvijaju specifične obra¬ 
sce stvaralaštva i životnih stilova, provodeći većinu vremena 

u svojim neformalnim i vršnjačkim grupama, u svojevrsnim 
»enklavama društvene stvarnosti, koje se suprotstavljaju ili 
su jednostavno paralelne dominantnim kulturnim orijenta¬ 
cijama odraslih«. Subpolitički pokreti ne dovode u pitanje 
temeljne vrijednosti dominantne kulture, nego sredstva za 
postizanje ciljeva, onaj raskorak proklamiranoga i stvar¬ 
noga u društvu koji je, u Tomcovoj teoriji, rezerviran za 
studentski pokret kao tipičan primjer subpolitike. Kontra- 
kulture pokušavaju ujediniti subkulturu i subpolitiku, one 
kombiniraju politički radikalizam sa subkulturnim životnim 
stilovima, smjerajući prema nekom tipu kulturne revolucije. 
U doba prije Drugoga svjetskog rata, u Sloveniji, Tome pre¬ 
poznaje »Preporod« kao primjer subpolitičkog pokreta, jazz 
pokret kao primjer subkulture i SKOJ kao kontrakulturni 
akter. Nakon rata, jazz, i rock'n'roll koji se priključuje, ostaju 
primjeri subkulture, dok pokret mladih oko časopisa Per¬ 
spektive i kazališne grupe Oder 57 predstavlja autonomnu 
kontrakulfuru, a studentski pokret subpolitiku. U osamdese¬ 
tim godinama, tipičan primjer subkulture jest punk pokret, 
subpolitiku Tome nalazi u novim društvenim pokretima, a 
kontrakulturnim smatra primjer djelovanja Laibacha i NSK. 

Beogradsko istraživanje (Joksimović i sur. 1 988.) uzi¬ 
ma neformalne grupe mladih za svoj predmet, što ukazuje 
na sličnosti i razlike spram pojma subkulture, gdje su neke 
neformalne grupe lako uključive u subkulturnu stvarnost 
(primjerice, punkeri) dok je neke druge grupe koje su bile 
predmet istraživanja teško nazivati subkulturnima. Dobro 
je uočeno da subkulturi mogu pripadati i pojedinci, oni 
koji nemaju svoju neformalnu grupu ali se na različite na¬ 
čine (stilski) identificiraju sa širim plemenom. U istraživanje 
su uvrštene sljedeće neformalne grupe: punkeri, šminkeri, 
nogometni navijači, transcendentalni meditanti, pripadnici 

malih vjerskih zajednica, ozonci (slušatelji posebne radio 
emisije), te zaljubljenici u kompjutore. Zanimljivo je da i 
šminkeri i punkeri, po mišljenju autora istraživanja, pripa¬ 
daju grupama koje su okupljene oko glazbenih interesa i 
preferencija, iako se unutar same studije navodi niz kon¬ 
kretnih primjera koji naglašavaju šminkersku fokusiranost 
na modu, pojavnost i svojevrsnu nedeterminiranost glazbom. 
Ipak, istraživanje pokazuje vezanost šminkera uz glazbu, 
navodeći neke grupe i glazbene stilove koje u Hrvatskoj 
poznajemo iz drukčijeg, alternativnijeg, zapravo rock sub- 
kulturnog konteksta. Do zabune može doći ako se ne uz¬ 
me u obzir vrijeme istraživanja, jer nastajanje punk i new 
wove stila prisutno je krajem sedamdesetih, uz postojanje 
šminkera iz tog perioda kao zasebnog stila, a beogradsko 
istraživanje rađeno je gotovo deset godina kasnije. Zbog 
toga se čitalac ne smije čuditi što se u opisu šminkerskog 
stila spominju i bendovi poznati iz dimenzije posredovanja 
drukčijih, ne-šminkerskih subkulturnih identiteta, lako svo¬ 
jevrsna vezanost »nevv vvave« glazbe (zapravo aproprijacija 
novovalnih sadržaja od brojnih aktera, stjecatelja (sub)kul- 
turnog kapitala) uz specifične šminkerske krugove, nije bila 
nepoznata u Zagrebu, ostajući na razini punkerske (ili ha- 
šomanske) kritike dijela »novovalnih« aktera, upravo po¬ 
stojanje »pravih šminkera« krajem sedamdesetih (ili, po 
percepciji sudionika: »klasičnih«), čini ove kritike upućene 
novovalcima više »svađom u familiji« nego konačnim smje¬ 
štanjem nekog aktera izvan šire rock kulture. Deset godina 
odmaka od prvih punkera, od specifičnog razdoblja 
rock-kulture, koja je visoki stupanj fragmentacije doživjela i 
prije pojave punka, omogućuje razumijevanje šminkerskog 
prisvajanja »alternativnih« bendova, kao i spoznaju sve razli- 
čitijih načina posredovanja šminkerskog, ali i ostalih stilova. 

Uz život pripadnika neformalnih grupa, u istom istra¬ 
živanju značajan prostor posvećen je obiteljskom životu 

mladih (od materijalno-egzistenci|alnih uvjeta života i od¬ 
nosa roditelja i djece, do političke socijalizacije mladih u 
obitelji) kao i analizi stajališta mladih prema drugim obli¬ 
cima neformalnih okupljanja i djelovanja (peticije, grafiti, 
štrajkovi, novi društveni pokreti). Krajem osamdesetih, u 
Beogradu su izašla i 4 broja časopisa Potkulture, u kojem 
su objavljivani prijevodi ključnih tekstova o subkulturi, kao 
i domaći autorski radovi o punku, komunama, simbolima 
kontrakulture, represivnim obrascima spolnih uloga i drugim 
bitnim temama subkulture, društvenih pokreta i životnih 
stilova. 

U Hrvatskoj, neki radovi i istraživanja grafita (Krito- 
vac, 1989., Kale, 1989., Perasović, 1989., Lalić, Leburić, 
Bulat, 1991.) i istraživanja nogometnog huliganizma (Buzov i 
sur., 1989., Lalić, 1993.) predstavljaju prve sociološke 
studije o domaćim subkulturama ili aspektima subkultur- 
nog života, i tako, makar donekle stidljivo 1 , tvore početnu 
osnovu za kasniji pristup urbanim plemenima u Hrvatskoj. 

U većini tekstova postoji sličnost oko upotrebe pojmova; 
negdje se upotrebljava pojam dominantne kulture, negdje 
dominantnog kulturnog sklopa, a razlikovanje subkulture, 
kontrakulture i neformalnih grupa uglavnom prati već 
poznato definiranje koje su ponudili Roszak, Hebdige, 
Brake i drugi bitni autori s ovog područja. Nakon tih ra¬ 
dova, nogometni huliganizam počeo se promatrati i iz 
druge perspektive, ne samo sociologije sporta nego i so¬ 
ciologije subkulture, a grafiti kao specifičan »subkulturni 
izlog« označili su jedno od prvih domaćih socioloških go¬ 
stovanja na terenu subkulture mladih. U toj knjizi (Lalić, 

Riječ je prije svega o izoliranim primjerima, koji ne proizlaze iz neke 
škole, šireg istraživačkog tima ili barem nekog većeg projekta koji bi 
obuhvaćao problem subkultura u cjelini, uključio niz suradnika i za¬ 
počeo istraživanje na području Hrvatske, a određena »stidijivost« se 
ogleda i u neproblematiziranju paradigme iz čijeg okrilja preuzimaju 
osnovne pojmove. 


Leburić, Bulat, 1991.) progovorili su svojim jezikom, i sami 
subkulturni akteri, autori grafita, upozoravajući nas na 
vrijednost »djira« i »ekipe«, odnosno subkulturnog stila i 
osjećaja pripadanja, i to kroz individualni govor koji obja¬ 
šnjava sam čin ispisivanja grafita. 

0 pristupu problemu ovoga rada 

Subkulture mladih predstavljaju fenomen kojem je, s 
obzirom na dinamičnost i uronjenost u svakodnevni život 
kao polje izražavanja stila i identiteta, nužno pristupiti kva¬ 
litativno i uvažavati »akterovu definiciju situacije«. No, s 
obzirom na brojnost stilova i dugo vremensko razdoblje 
koje se u ovom radu obraduje, bilo je nemoguće sve zas¬ 
novati na sudjelovanju i promatranju. Nažalost, socio¬ 
loško istraživanje koje bi obuhvatilo sve subkulturne stilove 
1 cijelu Hrvatsku nikad nije zaživjelo, osim parcijalnih i 
manjih istraživanja o nogometnom huliganizmu ili grafiti¬ 
ma, u Zagrebu i Splitu. Stoga je ovdje riječ o pokušaju 
rekonstrukcije barem većine »općih« subkulturnih stilova 
koji su se pojavljivali u posljednjih dvadesetak godina na 
više ili manje vidljivim scenama naših urbanih središta. 
Informacije i spoznaje o subkultumom životu jednim dijelom 
stižu iz tih nekoliko manjih, »klasičnih« socioloških istraži¬ 
vanja, a nekoliko puta nagoviještena mogućnost financira¬ 
nja, bez obzira što nije ostvarena, okupila je osamdesetih 
godina grupu zainteresiranih istraživača koji su pokušali, 
preliminarno, »snimiti scenu«. Iz tog perioda, bez obzira 
što je riječ o pripremi terena za istraživanje koje nikad nije 
uslijedilo, ostao je niz spoznaja i neobjavljenih (najčešće 
niti adekvatno zabilježenih) hipoteza, koje dovode u pitanje 
dobar dio dosadašnjeg sociološkog govora o subkulturi. 
Naime, sve bolje poznavanje subkulturne scene nametalo 
je zaključak o dva procesa; jedan je potvrđivao utjecajne 

teorije, a drugi ih odbacivao. Jednim dijelom to se dogo¬ 
dilo zbog našeg tadašnjeg nepoznavanja cjelokupnog rada 
L. Grossberga koji je upitnima učinio profilirane subkultur- 
ne identitete poznate iz britanske sociologije, i taj model 
prikazao u najmanju ruku nedostatnim za analizu subkul- 
ture, zapravo rock-kulture i afektivnih saveza u američkim 
uvjetima. S druge strane, nepoznavanje tog argumenta 
nije nas spriječilo u zaključivanju na osnovi podataka i 
informacija o domačem subkulturnom životu, jer naše preli¬ 
minarno snimanje scene (čije smo dijelove dobro pozna¬ 
vali i prije najavljenog istraživanja) nije započelo gotovim 
konceptima i pripremljenim kategorijama u koje se naš 
promatrani akter mora nekako uklopiti, poštovali smo te¬ 
meljne propozicije dobrih kvalitativnih istraživanja koja 
dopuštaju da ih zbilja usmjeri, opovrgne, nauči nečemu. 
(Naravno, i klasično empirijsko istraživanje kojem je kvan- 
tifikacija presudna i obavezna implicira mogućnost na¬ 
puštanja hipoteze, i to jasnim mjerilom, no ono što se 
mjeri ovisi izravno o teorijskoj konceptualizaciji, o opera¬ 
cionalizaciji ključnih pojmova, a ti pojmovi su fiksni i tek 
sljedeće istraživanje može započeti promjenom pojmova, 
odnosno promjenom sadržaja za operacionalizaciju.) U 
istraživanju subkulture, u sudjelovanju u svakodnevnom 
životu subkulturnih aktera, od samog početka možemo 
napraviti grešku vlastitog »predznanja« i neke kategorije (u 
našem slučaju »zajedničke nazivnike« poput punkeri, me¬ 
talci, darkeri, navijači itd.) smatrati neupitnima, podvodeći 
slaganja i odstupanja zbilje pod taj neupitni kategorijalni 
aparat za koji nam se, štoviše, čini da proizlazi iz života 
samih aktera kojima se bavimo. Ipak, bez obzira na našu 
spremnost da ne očekujemo poklapanje obrazaca poznatih 
iz sociologije subkulture, uočen je jedan poznati proces. 
To je proces subkulturalizacije, koji se odvija po poznatim 
stazama glazbenih žanrova, omladinskih pokreta i životnih 


stilova, ali često do nepoznatih ili brzo promjenljivih detalja, 
naglašavajući dinamiku subkulturnog svijeta i, još uvijek, 
mogućnost govora o punkerima ili metalcima (zajedničkim 
nazivnicima) obavezno smještajući ih u konkretan prostor i 
vrijeme, u etnografsku, konkretnu cjelinu života urbanog 
plemena. Takav imperativ omogućuje da se uvidi različi¬ 
tost nekog drugog urbanog plemena koje svoj identitet 
posreduje istim zajedničkim nazivnicima, ali, u kombinaciji 
sa značajno drukčijim naglascima u svakodnevnom životu, 
zabranjuje sociologu sljepilo poistovjećivanja. U klubovi¬ 
ma, kafićima, parkovima, na parkiralištima, stadionima i 
brojnim drugim javnim (i tajnim) okupljalištima, susretali 
smo mlade ljudi koji su svoj identitet posredovali glazbom 
i širim sklopovima glazbe, držanja, slenga, izgleda i vred¬ 
nota, spojenih u prepoznatljivi životni stil. Jedan dio njih, u 
deskripciji utjecaja ili historije utjecaja koja se može odči- 
tati na pojedinim odjevnim predmetima i njihovoj rekontek- 
stualizaciji, upotrebljavao je opće pojmove, detaljno razra¬ 
đene, koji su se poklapali sa uobičajenim određenjima, ali 
nikad ne ostajući na nivou, primjerice samo »punka«, »go- 
thica« i si., nego specificirajući bendove, ploče ili nazive 
podstilova (poput »Oi punk«, »psycho-billy« ili »od njih samo 
prve dvije ploče, ostalo je sranje« itd.) precizno omeđujući 
polje vlastite strukture osjećaja; kombinirajući bendove, 
pojedine ploče iz različitih faza nekog glazbenog pravca, 
odjeću i drugo, tako da se točno zna zbog čega je nešto 
tu i kako se može i »nespojivo« u životu spojiti. Bilo da se 
radi o punkerima koji su imali image prvih punkera (dakle 
barem deset godina kasnije) ili o hard-coreovcima, ili no¬ 
siteljima r o c ka b i I ly stila (gdje je netko, recimo, gorljivo 
branio samo psycho-billy, »ograđujući se« od ostalih), ili 
nekoj od mnogobrojnih kombinacija s više ili manje vidlji¬ 
vim vanjskim znacima pripadnosti, svima je bilo zajednič¬ 
ko poznavanje općih odrednica (punk, metal, dark itd.) i 

praćenje fragmentacije tih odrednica, vezivanje vlastitog 
opredjeljenja u životu za »sitne nijanse«. Te »sitne nijanse« 
očigledno su dovoljno krupne da uzrokuju promjene u iz¬ 
gledu, ponašanju, prijateljstvu, i omoguće specifičnu au- 
to-refleksiju, percepciju vlastitog stila i stilova drugih, više 
ili manje udaljenih grupa. Ovaj proces subkulturalizacije 
nije, naravno, tekao kao u V. Britaniji ili Americi, ali je za¬ 
držao mnoge sličnosti; neke od izjava o vlastitom opredje¬ 
ljenju, recimo za speed ili death metal, za hard ćore, za 
garažni rock, za noise, za dark-industrial, za specifični cross- 
over x i y pravca, ili brojne druge varijante, sadržavale su 
pojmove identične onima koje upotrebljava rock-kritika 
domaćih i stranih časopisa, etabliranih, kao i potpuno pod¬ 
zemnih. Ne samo to, nego su neki od aktera odgovarali u 
potpunosti obrascima poznatim iz britanske (birmingham- 
ske) sociologije subkulture. Cak i kad su bili u potpunosti 
prožeti »zagrebačkim«, »splitskim« (ili, lokalnije, dugavljan- 
skim ili kmanskim) kontekstom, akteri subkulturnih stilova 
druge polovice osamdesetih u Hrvatskoj mogli su služiti 
kao primjer u udžbeniku sociologije, ilustriran fotografijom 
ideal-tipskih modela punkera, metalaca (sa svim razlikama 
koje dijele podstilove), darkera, nogometnih huligana, ro- 
ckabillycara i drugih, uključujući i »crossover« modele sa 
odćitljivim osobnim i grupnim historijatima svake interven¬ 
cije u zvuk, odjeću, sleng, image općenito. Međutim, na 
djelu je bio i jedan drugi proces, ili možda drukčija poslje¬ 
dica istog procesa subkulturalizacije i tribalizacije mladih. 
Ta druga strana, koja je po definiciji običnom vanjskom 
promatraču nevidljiva, uočena je preliminarnim snima¬ 
njem scene u drugoj polovici osamdesetih (kada je grupa, 
većinom mlađih istraživača, aktivno očekivala početak is¬ 
traživanja koje nije nikad započelo) ustrajnim boravkom 
na okupljalištima mladih, u zonama subkulturne prakse, i 
na mjestima koja nisu nikakva okupljališta niti od prije 


prepoznatljiva subkulturna mjesta, ali ponekad praksom 
aktera to privremeno postaju. »Druga strana« slike o profi¬ 
liranim subkulturama i »hodajućim osobnim kartama« od¬ 
nosi se na velik broj mladih koji ne dokazuju svoju subkul- 
turnu pripadnost vanjskim, uočljivim obilježjima. Oni mo¬ 
gu dijeliti zajednička mjesta s onima koji izgledaju više ili 
manje prepoznatljivo, a mogu i stajati samostalno u stalno 
mijenjajućim mapama subkulturnog gradskog života. 
Odjeća može biti potpuno obična, dakle zaobiđena kao 
sredstvo izraza, ili pak »namjerno nekompatibilna« ali neki 
drugi elementi, poput glazbe, slenga, sudjelovanja u ritua¬ 
lima, mogu naglašavati pripadnost nekom urbanom ple¬ 
menu u većoj mjeri nego što to »mora« biti slučaj s vizual¬ 
no lako odćitljivim akterima. Također, vanjski izgled ne 
mora ništa govoriti o dinamici, stupnju uključenosti poje¬ 
dinaca u djelatnosti scene o kojoj je riječ. Ovdje ne po¬ 
stoji samo jedan model odstupanja od obrasca birmin- 
ghamske sociologije subkulture, niti je odustajanje od od¬ 
jeće ili frizure dovoljno samo zabilježiti pa reći »to su tako¬ 
đer subkulture mladih, koje pod pritiskom sredine (recimo 
policijske racije i zaustavljanja) biraju neutralnost ili svo¬ 
jevrsnu »kamuflažu« vanjskog dijela imagea, a sve drugo 
ostaje isto«, bez obzira što je i to dio stvarnosti, jedna od 
potvrđenih opcija subkulturnih aktera. Takvo je zaključiva¬ 
nje nedovoljno zbog mnogih dimenzija, širih razmjera »ne¬ 
poštivanja« socioloških obrazaca u životu sudionika sub¬ 
kulturalizacije u Hrvatskoj. Upotreba skupnog imena im¬ 
plicira određeni kolektivizam. Kolektivizam, pritisak grupe 
na pojedinca, svojevrsno nasilje škvadre ili ekipe nad indi¬ 
vidualnim odstupanjem od zajedničkih obilježja u vlastitoj 
neformalnoj grupi, njegovanje uniformnosti, sve je to zabi¬ 
lježeno i poznato, predstavlja dio znanja o subkulturi mla¬ 
dih (i starih). Međutim, individualizacija koja ne negira nečije 
pripadanje sceni, na djelu je od početka u rock (sub)kul- 

turi i prisutna je, u specifičnoj interakciji individualnih i 
grupnih aktera (i njihovih identiteta), jednako kao i procesi 
naglašavanja uniformnosti izgleda i vrijednosti grupe. To 
je ta »druga strana«. Individualna pozicija koja koristi sub- 
kulturne predmete, utjecaje i tradicije, stalno izlazeći izvan 
uobičajenih interpretativnih okvira. Više puta se dogodilo 
da istraživači sudjeluju u ritualima i svakodnevnom životu 
urbanih subkulturnih grupa, da provedu niz večeri u parku 
ili diskoteci, uviđajući golemo značenje punka, metala, go- 
thica ili huliganizma za objašnjenje životnih stilova i sre¬ 
dišnjih preokupacija, i da istovremeno ne mogu upotrije¬ 
biti niti jedan od tih termina za deskripciju individualnih ili 
grupnih identiteta aktera o kojima je riječ. Izjave britanskih 
subkulturnih mladih, koje je u svom dokazivanju postmo- 
dernog značenja stila sakupio Muggleton (2000) i koje 
pokazuju individualnost i nesvodivost aktera na skupno 
ime poput punka, metala, darka itd., mogle bi biti i zagre¬ 
bačke, riječke ili splitske, jer upravo takvu šarolikost indivi¬ 
dualnih identiteta izgrađenih na osnovi dotadašnjeg na¬ 
slijeđa subkulturnih pokreta primijetili smo još osamdesetih 
u Hrvatskoj. Lepeza aspekata individualizacije je široka, 
ona uključuje brojne primjere: od individualnog miješenja 
stilova ili barem naglašavanja osobnih izbora unutar ne¬ 
kog stila, preko sljedbeničke ili autorsko-stvaralačke pozi¬ 
cije u rock kulturi mimo def i ni rl j i vih obrazaca subkulturnih 
kolektivnih identiteta, sve do odabiranja elemenata iz pro¬ 
filiranih, često jako različitih ili čak suprotstavljenih urba- 
no-plemenskih pripadnosti radi stvaranja zasebnog i osob¬ 
nog stila. Također, proces individualizacije subkulturnih 
identiteta možemo pratiti u području škvadri i ekipa, gdje 
postoji prihvaćanje različitih profiliranih opredjeljenja unu¬ 
tar jedne škvadre, ekipe, grupe prijateljica i prijatelja, a to 
se sve odvija u zoni koja nije tim procesima ništa izgubila 
od svoje subkulturnosti. Jedan dio aktera svjesno se trudio 


izbjeći uniformnost i laku prepoznatljivost koja za pojedin¬ 
ca predstavlja opterećujuću općenitost. Spoznaja procesa 
individualizacije u svim njegovim aspektima nalaže odba¬ 
civanje determinirajućih kolektivističkih obilježja u pristupu 
subkulturi. Upravo zato se, tijekom konkretnog etnograf¬ 
skog iskustva, nametnula ideja o potrebi odbacivanja skup¬ 
nog imena kao takvog, barem u sociološkoj analizi koja 
zna o čemu govori. Upotreba bilo kojeg određenja poput 
punk, metal, hard-core, r o c ka b i 11 y, dark/gothic, uključuju¬ 
ći i kombinacije i crossover varijante, postala je nedostat¬ 
na za stvarno razumijevanje brojnih aktera koji su bili di¬ 
jelom iste subkulturne scene kao i oni koji su se, uz više ili 
manje truda, mogli uspješno opisati ovim osnovnim skup¬ 
nim imenima ili izvedenicama iz njihovih fragmentiranih 
oblika. 

Već krajem sedamdesetih bilo je jasno koliko je termin 
»hašomani« neprecizan jer pokriva široko područje identi¬ 
fikacije s glazbenim i drugim pokretima, ponekad opisuju¬ 
ći prilično udaljene neformalne grupe mladih, ali uključe¬ 
ne u zajednički nazivnik zbog etiketiranja društva ili još 
uvijek zajedničkih (ma koliko udaljenih) razlikovnih karak¬ 
teristika spram šminkera, štemera ili »šutljive većine«. Na¬ 
kon pojave punka bilo je zaista otežano koristiti zajedničke 
nazivnike, posebno u sklopu »novog vala« i nastajanja no¬ 
vih generacija rock publike. Bilo bi previše jednostavno, 
zapravo pogrešno, zaključiti da postoje, s jedne strane »je¬ 
zgra« koja su u potpunosti subkulturno profilirana, a s 
druge strane neprofilirani sljedbenici i simpatizeri koji čine 
amorfnu masu opće »rock-kulture« ili naprosto »kulture 
mladih«. Suprotan zaključak, koji bi sugerirao kreativnost 
onih grupa i pojedinki koje izmiču definicijama i kolektiv¬ 
nim atributima, nasuprot sljedbeništva profiliranih i »udž- 
beničkih« aktera, također bi bio pogrešan. Drugim riječi¬ 
ma, ni Hebdige ni Grossberg, primijenjeni odvojeno, ne 

mogu biti paradigmatski primjeri pristupa subkulturi mla¬ 
dih u Hrvatskoj, nego mogu biti inspirativni (pa i samim 
etnografskim iskustvom potvrđeni) u pristupu koji uvažava 
raznovrsnost i složenost procesa subkulturalizacije, do¬ 
puštajući samim akterima da ocrtaju granice individualnog 
i grupnog identiteta. Ipak, pitanje pojmova koji su obilježili 
sociologiju subkulture sedamdesetih, i koji su istovremeno 
dio »opće kulture«, nije tako lako riješiti, upravo zbog im¬ 
plikacija kolektivnih karakteristika. Zašto uopće govoriti o 
punkerima ili metalcima, kad istraživački uvid u subkulturni 
život govori o pojedinkama i pojedincima koji nisu svodivi 
na te pojmove? Zašto pridonositi mistifikacijama i genera¬ 
lizirati o ponašanju, stavovima, vrijednostima grupa koje 
ionako trpe zbog moralne panike i uobićajenih generali¬ 
zacija devijantnosti subkulture? Ovakva pitanja s pravom 
su postavljena nakon jednog dijela sudjelovanja i proma¬ 
tranja, i ona čine odluku o daljnjoj upotrebi punk, metal, 
dark i drugih termina donekle problematičnom. Odluka je 
ipak donesena ne samo zato što postoje akteri subkulture 
koji stvaraju jasne stilske granice i prisvajaju upravo ta, pro¬ 
blematična skupna imena, nego i zato što nema drugog 
načina da se prikaže razdoblje od preko dvadeset godina. 
Nažalost, obuhvatnih istraživanja nije bilo, pa su mnogi 
stilovi i razdoblja ostavljeni osobnom istraživanju i oskud¬ 
noj literaturi. 

VVillis (1976.), Ritzer (1995.), Kuvačić (1973.) i Lalić 
(1993.) pisali su o promatranju i sudjelovanju, uočavajući 
prednosti i nedostatke te metode. Prednosti su upravo izra¬ 
žene u podrućju kao što je subkultura mladih. Dok VVillis 
proširuje popis kvalitativnog pristupa na niz radnji i oblika 
boravka na nekoj sceni, upozoravajući da se kvalitativnim 
metodama ne pristupa kao »drugom tipu kvantificiranja«, 
opće mjesto kvalitativne metodologije je sudjelovanje i 
promatranje. To su osnovne dimenzije, koje nekad domi¬ 


niraju jedna nad drugom, što se vidi već i iz razlićitosti na¬ 
ziva »promatranje sa sudjelovanjem« ili pak »sudjelovanje 
s promatranjem«. Od četiri osnovna tipa (1. potpuni sudio¬ 
nik 2. sudionik-promatrač 3. promatrač-sudionik i 4. samo 
promatrač) u prvom potpuni sudionik promatra aktere bez 
njihovog znanja, dok u drugom i trećem istraživač upoznaje 
promatrane aktere sa svojom ulogom, a u četvrtom samo 
promatra. Međutim, to u našem, konkretnom slučaju, ne 
ide baš tako lako, jer ova tipologija nije uključila varijacije 
s potpunim sudjelovanjem i istovremenim otkrivanjem so¬ 
ciološkog dijela osobnog identiteta. S obzirom na priku¬ 
pljanje podataka i brojne načine dolaženja do spoznaja 
bitnih za ovaj rad, u svjetlu sudjelovanja (često potpunog), 
nije bilo moguće promatrati bez otkrivanja »sociološkog« 
identiteta, ili općenito »javnog«. Zbog toga je prije svega 
ovdje riječ o sudjelovanju, koje, zbog specifične scene u 
Zagrebu i zbog čestog medijskog prezentiranja vlastitih 
interpretacija subkulturnog života, omogućuje autoru »za¬ 
boravljanje« problema predstavljanja, što rezultira nizom 
»miješanih« situacija, u kojima dio aktera zna za sociolo¬ 
šku ulogu, ali tome ne pridaju neko značenje ili barem ne 
vide neku ometajuću funkciju, a dio (recimo mlađih ili novi¬ 
jih na sceni) ne zna, i ne sluti, da netko od onih koji uživaju 
status priznatog subkulturnog aktera u svom životu ima 
vremena ili volje za pisanje socioloških studija. 

Feed-back 

Kombinacija samog »boravka na sceni«, sudjelovanja 
u raznim aktivnostima subkulturnih grupa, sa čestim na¬ 
stupima u medijima, kojih je većina bila posvećena upravo 
subkulturnim stilovima, stvorila je svojevrstan dijalog i 
brojne komentare, pravi subkulturni »feed back« sociolo¬ 
škog i osobnog govora o subkulturi. Reakcije na brojne 


158 


15Q 



Benjamin Perasović 


URBANA PLEMENA 


medijske nastupe obuhvaćaju spektar od izrazito negativ¬ 
nih do izrazito pozitivnih. Negativne reakcije su manje 
zastupljene; nekoliko izoliranih primjera anonimnih telefon¬ 
skih poziva i neartikuliranog, agresivnog neslaganja, no 
nakon toga slijedi artikulirano neslaganje s nekim stavo¬ 
vima u vezi sa subkulturnom scenom. Tipičan primjer za 
ovaj oblik, koji govori o vlastitoj akterovoj percepciji i sa- 
mosmještanju u okvire scene, i koji reagira na sociološki 
pojam subkulture kada njegov sadržaj uključi ono što po 
percepciji aktera tu ne spada i što narušava određeni 
identitet, jest više puta izraženo negodovanje jednog dijela 
rockerske scene zbog uvrštavanja nogometnih huligana na 
scenu subkulturnih stilova i identiteta. »Kako možeš te nasil¬ 
nike, nogometne huligane zvati subkulturom i izjednačavati 
rockere s navijačima?« Takav je feed back bio višestruko 
koristan u istraživanju subkulture, u navedenom slučaju za¬ 
nimljivo je kako proces dovršavanja stila nogometnih huli¬ 
gana i miješanja rockerskih i navijačkih stilova u drugoj 
polovici osamdesetih teče paralelno s procesom oblikova¬ 
nja onih subkulturnih identiteta iz kojih su isključeni odlasci 
na stadion i dobar dio simboličke agresije. Ljutnja zbog 
svrstavanja aktera, kojeg su smatrali nedostojnim zajednič¬ 
ke scene, u sociološki zajednički nazivnik »subkultura mla¬ 
dih«, bila je izražena verbalno, vrlo često na ulici, pri broj¬ 
nim susretima. Zabilježeni su i slučajevi da je netko tek 
nekoliko godina poslije određenih medijskih istupa koji su 
izazvali negodovanje, u razgovoru izrekao »znaš, nismo u 
to doba baš pričali, ali jako si nas zbedirao" 1 s pričom da 
su i Bad Blue Boysi, ono k'o i mi, subkultura...« Među 
brojnim pozitivnim reakcijama na javne nastupe, koji su 
većinom bili posvećeni subkulturnim stilovima i raznim as¬ 
pektima njihovog odnosa s dominantnom kulturom, po¬ 


sebno važnim smatram one koji su govorili o konkretnom 
utjecaju, o sudjelovanju u promjeni određene mikro situa¬ 
cije, svakodnevnog konteksta posla ili roditeljskog doma. 
Od 1 989. do 1994. zabilježio sam više od pedeset reakcija 
koje su govorile o mogućem utjecaju javnog i sociološkog 
govora o subkulturi mladih, među kojima izdvajam izjave o 
promijenjenoj situaciji kod kuće ili na poslu. Primjerice, 
»Stari, moram ti se zahvalit, od kad se pojavljuješ po telki i 
pričaš, mene su ovi moji na poslu počeli normalnije gle¬ 
dat, stalno su mi kenjali zbog frizure i naušnice«. Ono što 
je zajedničko mnogim sličnim izjavama, jest navedeni po¬ 
zitivan utjecaj medijskog, ali primarno sociološkog pred¬ 
stavljanja subkulturnih stilova. Ta se prezentacija najčešće 
odvijala jezikom sociološke deskripcije, obuhvaćajući 
svjetske i domaće aktere, uz objašnjenja nekih temeljnih 
koncepata sociologije subkulture, poput procesa moralne 
panike i njegove primjene u domaćim uvjetima. Recepcija 
o kojoj je riječ, koja rezultira određenim pomakom, tole¬ 
rantni j i m odnosom prema nekom nositelju subkulturnih 
obilježja, ukazuje, između ostalog, i na »strukturu tradicij¬ 
skog mišljenja« odnosno na tip percepcije »službenog« ili 
»devijantnog«, prihvatljivog i neprihvatljivog, u nekoj sredini. 
Ovdje moramo uočiti legitimizirajuću funkciju koju stvara 
sama televizija i pojava »subkulturnog sociologa« koji, s 
jedne strane i djelomično izgleda i govori blisko subkultur¬ 
nom sadržaju, a s druge strane potpuno predstavlja pri¬ 
znati (akademski ili neki drugi), neupitni dominantni svijet. 
Sam govor ili opća racionalna argumentacija ovdje nije u 
prvom planu, bitan je spoj izgleda (sociolog ima dugačku 
pletenicu), općeg tona i televizijske moći da normalnost 
subkulture, makar implicitno izraženu, dodatno osnaži i 
uvede u svijet svakodnevnog života. 


Zbedirati - baciti u »bad«, dakle oneraspoložiti nekoga 

A Sedamdesete: šminkeri, hašomani i štemeri 


Drugu polovicu i kraj sedamdesetih godina obilježa¬ 
vaju tri osnovne grupacije koje dobrim dijelom možemo 
smatrati predstavnicima subkulturnih stilova. Mladi su se 
međusobno razlikovali po odijevanju i frizurama, glazbi 
koju slušaju, mjestima na koja izlaze, a dijelom i po razli¬ 
čitim pristupima agresiji, načinu provođenja vremena, ulo¬ 
zi spolova, vrijednostima. Sve tri grupe, shvaćene kao 
simboličke strukture, poput pojma subkulture kod Cohena 
ili birminghamskih autora, preživjele su i u većoj ili manjoj 
mjeri obnavljale nove generacijske nositelje sve do danas, 
ali nikad više, kao potkraj sedamdesetih, u »čistom«, prvo¬ 
bitnom obliku, bez mogućnosti posredovanja punkerskih, 
darkerskih, raperskih, techno-hipijevskih ili nekih drugih 
elemenata. Također je važno uočiti da su se neke grupe, 
poput hašomana, fragmentirale na niz manjih, pa je uz 
nastanak novih subkulturnih stilova, u razdobljima od pet, 
šest godina, bilo gotovo nemoguće primijetiti postojanje 
hašornanskog stila, posebno onome tko nije bio posebno 
zainteresiran nego je promatrao gradske prostore i tražio 
masovniju prisutnost adolescentskih grupa vidljivih svuda i 
na prvi pogled. Sa šminkerima je problem drukčiji, svi će 
se slagati o njihovu postojanju, ali će njihovo lociranje, 
posebno u osamdesetim i devedesetim godinama fragmen¬ 
tacije, biti sve teže, odnosno uključivat će niz raznovrsnih 
grupa i društvenih slojeva, ovisno o samom akteru koji se 
kao različit od šminkera uspostavlja i definira. 

Svaka subkulturna scena je veoma dinamična, i unu¬ 
tar sebe, i u interakciji s vanjskim svijetom, prostorima, 
ljudima i institucijama. Zbog toga je nemoguće govoriti o 
mjestima okupljanja, dominirajućim riječima u slengu, od¬ 


nosima i orijentacijama uopće, izvan precizno određenog 
vremenskog i prostornog okvira, jer svijet šminkera i hašo¬ 
mana, bez obzira na neke opće sličnosti, nikako nije bio 
isti 1976. i 1979. godine, niti je bio isti u Zagrebu i Splitu. 
To vrijedi i za punkerski, techno, darkerski ili bilo koji sli¬ 
čan svijet subkulturnih identiteta i njegov smještaj u geo¬ 
grafiji dominantne kulture. 

Šminkeri predstavljaju stil čije je postojanje najmanje 
potrebno dokazivati neupućenima, a istovremeno označa¬ 
vaju najfluidnijeg i ponekad teško odredljivog aktera. Mno¬ 
gim sudionicima subkulturnih gibanja, brojnim akterima koji 
su stvarali, mijenjali ili potpuno napuštali vlastite kartogra¬ 
fije scena i scenica (a to su i linije unutar-grupnog i izvan- 
-giupnog života), šminkeri :;u predstavljali jednu od točaka 
referencije, negativne i često neprecizne u racionalizaciji, 
ah visoko emotivne. Dok su devedesetih godina, u periodu 
usložnjavanja posredovanja subkulturnih identiteta, šmin¬ 
keri češće percipirani kao »main stream«, prepoznavanje 
šminkera u sedamdesetim godinama bilo je olakšano 
postojanjem šire populacije »normalnih«, odnosno stilski 
neprofiliranih mladih. Kada sam pripadnike drugih subkul¬ 
turnih stilova (punk/hc, garažno rockerski, noiserski, navi¬ 
jački stil itd.) pitao izravno o svojevrsnoj »definiciji šmin¬ 
kera«, dobio sam mnogo ovakvih odgovora: »Šminker - to 
je budala«. »Najbolja definicija šminkera ti je - prazna 
glava«. »Tatini sinovi, djeca bogataša«, »kompleksaši« i si. 
Međutim, jedan dio pripadnika subkulturne scene, uronjen 
u »svoju« subkulturnu grupu, šminkere je potražio prvo 
među »svojima«; tako su neki punkeri definirali šminku u 
svojim redovima kao »vikend punkere« ili »pozere«. (»Pozer« 
je jedno od najčešćih određenja koja se javljaju pri defini¬ 
ranju šminkera.) Šminkeri predstavljaju negativnog Drugog; 
subkulturni stilovi koji sebe, više ili manje artikulirano, per¬ 
cipiraju kao »underground«, »alternativu«, »subkulturu« »b r i - 

jačinu«, kao prostor slobode, života, prava na različitost, 
suprotstavljaju se »mainstreamu«, »roditeljskoj kulturi«, »kon¬ 
formizmu«, »komercijalnoj nivelaciji ukusa«, »diktatu mo¬ 
de«, »dosadi«, i sličnim kategorijama koje često projiciraju 
u pojam šminkera. Istovremeno, pojam šminkera može biti 
korišten za analizu (i to od strane samih subkulturnih ak¬ 
tera koji se ponekad ponašaju kao sociolozi) vlastitog 
plemena, gdje se pozersfvo, površnost i neautentičnost dru¬ 
gih punkera, metalaca, darkera, navijača itd. proglašava 
šminkerskom i odbacuje, ne priznavajući tim akterima pravo 
na prezentaciju »stvarnih«, »autentičnih« obilježja životnog 
stila o kojem je riječ. 

U beogradskom istraživanju iz 1 988. šminkeri su, kao 
i punkeri, definirani svojom primarnom vezanošću uz gla¬ 
zbu. Nesumnjivo je da bi i u Zagrebu krajem osamdesetih 
mogli naći raznovrsne neformalne grupe mladih uronjene 
jednim dijelom svog svakodnevnog života u široku glazbenu 
scenu i razrađene modele pojavnosti s rock/pop glazbe¬ 
nom scenom u vezi, istovremeno pripadajući šminkerskim 
obrascima ponašanja i stvarajući nova mjesta na mapi »elite« 
i »visokog« društva u društvu. Međutim, šminkeri kao ne¬ 
formalna i dijelom subkulturna grupa, u svjetlu odnosa 
prema vršnjacima i roditeljskoj kulturi, uz poznavanje nji¬ 
hovih rituala u kojima diskoteke i glazba igraju važnu ulogu, 
u Zagrebu, potkraj sedamdesetih, ipak ne mogu biti defini¬ 
rani kao akter čiji je stil u prvom redu glazbeno zasnovan i 
posredovan. Opisujući beogradske šminkere, Ines Priča je 
još prije opsežnog istraživanja »neformalnih grupa«, u vla¬ 
stitoj studiji ustvrdila: »Najspektakularnije ispoljavanje stila 
kod šminkera je u njihovom izgledu, potom u izboru muzike, 
žargonu, načinu provođenja slobodnog vremena i ostalim 
oblicima ponašanja.« (Priča, 1987. str. 37.) Izgled je pre¬ 
sudan, ali glazba nije isključena. 


Glazba je nesumnjivo važna, ona je uporište i orijentir 
mnogim mladima, a šminker sigurno neće odbaciti mo¬ 
gućnost upotrebe »glazbenih preferencija«, odnosno vje¬ 
štine prepoznavanja onoga što je »in«. »In« i »out« filozofija 
osnovno je obilježje šminkerskog načina razmišljanja; tre¬ 
ba prepoznati, osjetiti (od »čuti u zadnji čas od pouzdane 
osobe« do »sam stvoriti«) pomak koji neku aktivnost, situa¬ 
ciju ili predmet čini poželjnim i aktualnim u određenom 
krugu ljudi, kao i pomak koji označava napuštanje, zabo¬ 
ravljanje Ili čak preziranje »demode« predmeta i njihovih 
nosilaca. 

Svrstavanje šminkera uz određenu glazbu nije potpuno 
bez osnove, iako je identitet šminkera primarno vezan uz 
modu, no neke vrste glazbe mogu, privremeno, pripadati 
torrTidentitetu tako što šminkerski- akt eri vrše (jezikom bir- 
minghamske. sociologije) aproprijaciju, vlastito preuzimanje 
zvukova posredovanim drugim elementima dotičnog život¬ 
nog stila, a to se u slučaju šminkera pokazalo s više glaz¬ 
benih tipova, uključujući i koncerte »klasične« glazbe, ovisno 
o kojem vremenu govorimo. Naravno, ova »aproprijacija« 
ne mora teći na isti način (starinski rečeno »ne mora ići 
jednako duboko/plitko«) kao kod drugih neformalnih gru¬ 
pa koje zvukovima i glazbenim pravcima posreduju svoj 
životni stil, ali ona je na djelu, zajedno sa determinantama 
»in« i »out« pristupa koji nameće potvrdu šminkerskog iden¬ 
titeta, kako onima koji započinju ili stvaraju neku scenu 
mode i osjećaja da si »in«, u trendu, tako i onima koji hva¬ 
taju »posljednji vlak« za sljedbeništvo još uvijek važećeg 
trenda, prije potonuća u demode, »out« oblik nečije pozi¬ 
cije na sceni. 

Ako pristupamo šminkerima u Zagrebu krajem sedam¬ 
desetih, odnosno barem onim adolescentskim neformal¬ 
nim grupama koje čine dio »početničke šminke«, i želimo li 
naći neku glazbenu odrednicu s kojom bismo povezali 

najčešće sadržaje tadašnjih šminkerskih izlazaka u klubo¬ 
ve, morali bismo posegnuti za terminom »disco-glazba«. Za 
neke subkulturne aktere koji su identitet gradili na pravci¬ 
ma rock glazbe, ljubitelji disca predstavljali su gotovo 
neprijateljsku suprotnost. Kao što su hašomani bili vezani 
uz rock glazbu, tako su i šminkeri bili vezani uz disco, (s 
mnogim odstupanjima od disca prema drugim oblicima 
tadašnje pop glazbe), pri čemu postoje i sličnosti i razlike 
u tom procesu. Sličnost u procesu identifikacije i vezanosti 
uz neki stil (koji može biti glazbeni ili modni s tendencijom 
prerastanja u životni stil) leži u činjenici postojanja mnogih 
mladih ljudi koji su voljeli disco a da nisu postali šminkeri, 
kao i onih koji su voljeli rock ali nikad nisu postali hašo¬ 
mani. U tome je sličnost, ali različitost leži u tome što je 
netko mogao postati šminker a da nema izgrađeni kod 
glazbenih identifikacija, dok bi bez tog procesa slušanja 
glazbe kao središnje, životne preokupacije, bilo teško za¬ 
misliti hašomana. Unutar šminkerskoga kruga na pitanje 
»što slušaš« moglo se odgovoriti na više načina, uključuju¬ 
ći i mogućnost da netko kaže »svašta« ili da ukaže na us¬ 
putno slušanje, korištenje glazbe kao zvučne kulise za ve¬ 
čeru ili razgovor, a moglo se, hipotetski, odgovoriti i »niš¬ 
ta«, pa zadržati identitet šminkera. No unutar identiteta 
hašomana teže je zamisliti takvu mogućnost. 

Šminkeri su, s jedne strane, dobra djeca dominantne 
kulture. S druge strane, oni također bježe od tipjčnoga, 
prosječnoga, od svijeta mukotrpnog rada, od nekih oblika 
rutinizacije svakodnevnog života. Iz istraživanja neformal¬ 
nih grupa u Beogradu poznato je kako šminkeri žele biti 
priznati, slavljeni, uočeni, posebni, ali ne tako što će šo¬ 
kirati (poput punkera), nego izazivati divljenje. Njihov iz¬ 
gled obuhvaća različite razine zapadnjačkog i domaćeg 
»mainstreama«, od one opće »srednje glavne struje« za 
koju je moda orijentir i navika, do one koja se smatra »vi¬ 


sokom modom«. Šminkeri igraju igru socijalnog statusa, u 
kojoj se smatra da »pravi« šminkeri pripadaju isključivo 
» iet-setu« i da je stvarno bogatstvo neophodan uvjet po- 
stajanja šminkerom. No koda smo na terenu srednjoškol¬ 
ske mladeži, jasno je da tu možemo naći raznovrsne pb- 
kušaje imitacije života najbogatijih i različite obrasce pri- 
klanjanja nekoj od vodećih modnih struja. Osim ndiban al- 
nijeg, ali i najdjelotvornijeg »natjecanja« markicama (gdje je 
svakome iole upućenijem jasno koliko neka markica, poput 
»Armani« ili »Rolex« diže cijenu odjeće ili uopće predmeta 
koji netko nosi) u tu se igru, između granice bogatstva i sa¬ 
me scene, ponekad mogu uključiti i kreativci koji, s vlastitim 
osjećajem za vladajuće estetske kriterije grupe, m ogu s 
nešto manje ulaganja postizati uspjehe na sceni mode, 
šminke i priznatosti vlastitog statusa unutar »estetski osjetlji¬ 
vih« neformalnih grupa posredovanih »službenom« mod¬ 
no mJ<ujUjj_om_kojy _nekad dijel e sa svojim rnditejjjmn, a 

nekad prihvaćaju potpuno neovisno o roditeljskom socio¬ 
kulturnom položaju. Sama potrošnja i posjedovanje odre¬ 
đenih skupih predmeta mode nije uvijek jednoznačan poka¬ 
zatelj nečijeg (makar roditeljskog) bogatstva. Studija Ines 
Priče (1987.) pokazuje da fetišiziranje potrošnje kod dijela 
šminkera više izražava želju za pripadanjem nego stvarno 
pripadanje visokom socioekonomskom položaju, takva po¬ 
trošnja je i »težnja, stav, koncentriranje ekonomske moći s 
nekog drugog područja na stilsko (često i uz napor)«. (Priča, 
1987., str. 39.) 

S obzirom na dimenzije službene ideologije u domi¬ 
nantnoj kulturi sedamdesetih godina, šminkerski stil nije u 
potpunosti »na liniji«, ali je najbliži definiciji »društveno pri¬ 
hvatljivoga« u usporedbi s hašomanskim, pa i štemerskim 
stilom. Šminkeri su u potpunosti prihvatili modu kao jednu 
od svojih »središnjih preokupacija« pa se image šminkera 
može odčitati iz modnih časopisa ili popularnih filmova i 

sporova vremena o kojem je riječ. Naravno, šminkerska 
scena je također heterogena, i na njoj postoji stalno rede- 
finiranje predmeta i situacija. Mnogi se neće složiti oko 
detalja, primjerice točnog vremenskog perioda (i prosto¬ 
ra!) u kojem je »in« bilo nositi Lacoste majice, Benneton, 
Calvin Klein ili neke druge, jer nešto što je bilo poželjnom 
markicom u jednom razdoblju, za šminkera postaje nepo¬ 
željnim ili nedopustivim u drugom vremenskom razdoblju. 
0 raslojenosti šminkerske scene govori i spomenuto istra¬ 
živanje neformalnih grupa u Beogradu krajem osamdese¬ 
tih. Na jednoj razini razlikovanja, uočava se »periferijska« i 
»gradska« šminka, gdje periferijska šminka bira »upadljiv 
pokazatelj visokog materijalnog statusa, misleći da je to 
ono«, dok »priznati šminkeri« smatraju takvo ponašanje 
nedopustivim kvarenjem stila. (Joksimović i sur. 1988.) U 
sklopu gradske šminke autori pronalaze »teenagersku«, 
»djank« i »art« šminku, fokusirajući se na vlastiti uzorak i 
ostavljajući najopćenitije polje gradskih subkulturnih stilo¬ 
va nedovoljno razrađenim. 

No, dok su šminkeri »djeca dominantne kulture« na 
način prihvaćanja one općenite, »svjetske« mode, koja je 
naravno dolazila sa Zapada, u tadašnjem »samouprav¬ 
nom socijalističkom« društvu njihov položaj može (manjim 
dijelom) postati upitan zbog previše naglašene »statusne 
potrošnje«, aluzija na bogatstvo i samopromoviranje u 
domaće, adolescentske predstavnike »dokoličarske klase«, 
kao što može (većim dijelom) uzrokovati probleme klasič¬ 
nog tipa, koji su u šminkerskoj varijanti nešto naglašeniji 
nego kod »običnih« mladih. Riječ je o problemima seksual¬ 
nih odnosa i spolnih uloga, što je u vezi s problemom izla¬ 
zaka i kasnog ostajanja u diskotekama, problemima po¬ 
slušnosti uopće, novca i »džeparca« te uspjeha u školi. 
Šminkeri su, kao i drugi adolescenti tada, stvarali svoje 
prijateljske grupe, škvadre, sa ćvršćim ili labavijim vezama, 


sa svojim temama i omiljenim mjestima, lako su odijevanjem 
bili bliži području »društveno prihvatljivoga« od hašomana, 
šminkerice i šminkeri mogli su, u uvjetima u kojima su raz¬ 
ličiti akteri dominantne kulture različito shvaćali započeti 
proces liberalizacije, imati problema zbog vlastitog »strša- 
nja« od poželjnog prosjeka. Posebno se to odnosi na 
školu i druge institucije društva u kojima dugo vremena 
(upravo do kraja sedamdesetih, ponegdje i puno duže) 
sama »šminka«, u doslovnom smislu te riječi, nije bila do¬ 
puštena, pa su se neke djevojke susrele s etiketom prosti¬ 
tutke zbog šminke na licu, kao što su mladići s dužom ko¬ 
som nazivani narkomanima. I jedni i drugi su htjeli odba¬ 
citi školske »kute«. U specifičnom razdoblju, 1976./78., u 
Zagrebu, sve Iri šire grupe mludih imale su svoja okuplja¬ 
lišta, svoj više ili manje izgrađen image i različite tipove 
međusobnih odnosa. To će ostati i inače karakteristika 
scene, ali je za prvo veće javno pojavljivanje priče o ha- 
šomanima i šminkerima, posebno u medijima dominantne 
kulture (dnevni listovi), zaslužan upravo pokušaj izbacivanja 
hašomana iz njihovih okupljališta, što je kulminiralo suko¬ 
bom oko Big Bena 1 979. Šminkeri, u svakom slučaju so¬ 
ciološke generalizacije, ako se ne promatra određenu 
škvadru, mogu predstavljati problem u definiranju upravo 
na onaj način na koji određenje »mainstreama« predstav¬ 
lja problem za sociologiju koja barata samo općim pojmo¬ 
vima, iako je »mainstream« referentna točka mnogih sub¬ 
kulturnih stilova. U doba dok je »Saloon« bio (za veći dio 
scene) tipično sastajalište šminkera, Big Ben (uz Jabuku) 
mjesto hašomana, a Lap štemera, postojali su i oni koji su 
tvrdili da su sve diskoteke u gradu dječja igra i da pravi 
šminkeri idu autima izvan grada, u diskoteke Brezovice ili 
Cateža. Sugeriranje visokog socijalnog statusa ostat će 
osnovno obilježje šminkerskog stila općenito, dok proble¬ 
mi mode, glazbe, odnosa prema konvencijama i drugim 

vršnjačkim grupama karakteriziraju aktere šminkerskih 
»društava« opisanih u ovom radu. Dobne i možda statusne 
prepreke za izražavanje šminkerskog stila u diskotekama 
izvan grada nisu onemogućile identifikaciju s atmosferom 
subotnjih večeri u gradskim diskotekama, za znatan dio 
mladih o kojima je ovdje riječ. Šminka kao opredjeljenje 
može presijecati i druge stilove, pa nije nemoguće zamisliti 
upotrebu tog pojma za označavanje »šminkerskog« us¬ 
mjerenja među hašomanima (od kojih su neki svoje nove 
kožne čizme morali kupiti u određenom, skupom salonu) 
ili današnjim raperima, techno brijačima, metalcima i 
drugima, čak i navijačima. Ako bi se iz definiranja i odre¬ 
đenja pojma šminkera izbacio ili u nekim konotacijama 
malo ublažio dio koji govori o potrebi sugeriranja (image 
om) višeg socijalnog statusa, a ostavili dijelovi koji govore 
o količini i tipu pažnje koja se posvećuje odjeći, frizuri, 
robnim etiketama, mogli bismo govoriti o šminkerima među 
većinom subkulturnih stilova koji su danas prisutni na sceni, 
posebno onoj koja je posredovana utjecajnim medijima. 
Gotovo svaka scena može imati vlastite »šminkere«, a 
granica prihvaćanja i neprihvaćanja, odnosno situiranja 
»unutar« ili »izvan« nekog subkulturnog stila, pomična je s 
obzirom na različite stilove, prostor i vrijeme. Ta granica 
unutarnjeg i vanjskog, koja govori o stupnju prepoznava¬ 
nja i priznavanja nečijeg stila kao zajedničkog, može se 
manifestirati na dvije razine; na jednoj je uža škvadra i 
»mi« osjećaj s njom u vezi, gdje je granica vidljivija i ja¬ 
snija, a na drugoj širi krug, skup škvadri i pojedinaca, koji 
mogućnošću »mi« osjećaja za određenog aktera upravo 
predstavlja navedenu gKanicu, nakon koje netko ostaje 
izvan, a netko unutra, koliko se dopuštaju »šminkerski« 
naglasci unutar nekog stila, do koje granice će određeni 
akter priznavati »svojima« one sa sličnim obilježjima a druk¬ 
čijim sadržajima, ovisi o samim nositeljima i konkretnom 


kontekstu. Međutim, ono što je ovdje bitno, jest uočiti 
postojanje šminkera kao simboličke strukture stvorene na 
samoj adolescentskoj sceni životnih stilova, šminkera kao 
referentne točke i specifičnih projekcija »mainstreama« 
drugim subkulturnim grupama, i šminkera kao zasebnog 
stila, kao zajedničkog nazivnika za niz različitih neformal¬ 
nih grupa, od kojih su neke, potkraj sedamdesetih u Za¬ 
grebu, odlazile u svoje disco-klubove, kafiće, pazile na 
odijevanje i modu, slušale disco i pop glazbu, organizirale 
privatne tulume. Vlastiti image, dojam visoke mode i viso¬ 
kog društva, visokog (dobrog) ukusa, sugeriranje socijal¬ 
nog statusa (također visokog) uz ples, piće, provode i sek¬ 
sualne aktivnosti bile su njihove »središnje preokupacije«. 
Za potrebe ovog iudu intervjuirao sam one aktere koji su 
na sceni bili upravo u doba stvaranja javne slike o šmin¬ 
kerima i hašomanima, njihovom međusobnom konfliktu i 
odnosu spram roditeljske kulture. Visoki stupanj slaganja 
koji postoji o obilježjima života neformalnih grupa koje su 
ili sami akteri, iznutra, ili njihova vršnjačka i šira socijalna 
okolina smatrali šminkerskima, možemo podijeliti na slje¬ 
deće karakteristične aspekte života neformalne grupe u to 
doba: odnosi s roditeljima i život u obiteljskom domu, škola, 
druženje, teme i oblici rituala neformalne grupe (djelomič¬ 
no subkulturne) te percepcija vlastitog imagea i odnos 
prema drugim grupama. 

Odnosi s roditeljima i život u obiteljskom domu 

S obzirom na temu ovog rada, iz općeg skupa pro¬ 
blema koje adolescenti imaju s roditeljima moramo izdvo¬ 
jiti one koji se tiču stila i pripadnosti grupi (prepoznati kao 
»šminkeri«, barem od drugih, ako ne od samo g aktera). 
Životni stil obitelji iz koje akter dolazi mogao je stvoriti pot¬ 
puno različite situacije i uvjete za izražavanje šminkerskog 

stila, kako materijalno i statusno, tako i s obzirom na tradi- 
cionalnost ili modernost životnog stila roditelja. Na pri¬ 
mjer, djevojci čiji su roditelji iz tradicionalnije, patrijarhalne 
sredine, gdje postoji specifična slika prihvatljivoga i jasno 
razlikovanje spolnih uloga, bilo je puno teže biti šminkerica 
nego njenim vršnjakinjama koje su odrastale u roditelj¬ 
skom okruženju drukčijeg pristupa i prihvaćanja mode i 
»modernosti«. Ili, jezikom tadašnjih aktera, »čuj, stara bi me 
ubila da vidi što sam obukla« i, suprotno takvu iskustvu, 
»ja sam si posudila neke super stvari iz ormara moje stare«. 
Ipak, većina nije imala ozbiljnijih problema s roditeljima 
zbog odjeće ili vanjskog izgleda uopće, osim kad je to bilo 
dovedeno u kontekst vremena izlaska, školskih ocjena ili 
»ekscesa« u vezi s alkoholom, organiziranjem tuluma, štete 
u stanu, upitnosti nečije ljubavne veze itd. Dobar dio pro¬ 
cjenjuje da bi imali problema ako bi usvojili image hašo- 
mana. Problem ograničavanja vremena izlazaka bio je 
često spominjan. Osobito je ženski dio grupe bio pogođen 
roditeljskim restrikcijama. 

Škola 

U školi, osim s ocjenama, šminkeri su mogli imati 
problema zbog svog izgleda, a to je, kao i u slučaju ha- 
šomana, ovisilo o školi i o pojedinom profesoru. Hašomani 
su nesumnjivo imali više problema zbog izgleda. Zabilje¬ 
ženi su slučajevi etiketiranja, kao i izričitih zabrana upotrebe 
šminke kod djevojaka. Vrijeme, čiji protok nije ostavio ne- 
pomaknutima granice tolerancije duge kose i ostalih obi¬ 
lježja tadašnjih hašomana, ipak je »radilo« još ubrzanije za 
šminkere, pomičući, iz godine u godinu, prag dopuštenog 
»ušminkavanja«. Tu razliku treba pojasniti i odnosom sa¬ 
mih aktera prema vlastitoj odjeći i imageu. Šminkeri su 
prihvaćali (i sebi prilagođavali) obrasce odijevanja u do¬ 


minantnoj kulturi, zadržavajući razlikovanje odijevanja za 
posebne prilike: jedan tip odijevanja za školu, stvoren sa¬ 
mostalno a ne po očekivanjima prosječnog nastavnika (ili 
kod roditelja: posao), drugi tip odijevanja za subotnju ve¬ 
čer u Saloonu i drugdje (u roditeljskoj kulturi prisutni sve¬ 
čani izlasci, od večere do svadbe ili koncerta) ili za neke 
druge namjene. Svaka prigoda ima svoje kanone pa po¬ 
stoji spektar odjeće i igra prepoznavanja pravila za različite 
situacije, od praćenja nastave preko večeri u discu do izleta 
ili posjeta kafiću. Suprotno tome, hašomani, čiji izvorni 
hipijevski značenjski sklop evidentno ostaje prisutan, bez 
obzira na različita posredovanja konteksta, pokušavali su 
(često neosviješteno i unutar identifikacijskog procesa, 
stvarajući određenu homologiju među odabranim predme¬ 
tima) simbolički prevladati radno, slobodno ili neko treće 
vrijeme službenoga svijeta, pa su nastojali svuda i u svim 
prilikama izgledati isto - hašomanski. Uostalom, ako net¬ 
ko ima, po mišljenju »šutljive većine« ili užeg roditeljskog 
kruga, predugačku kosu, ne može je skratiti odijevanjem 
nešto drukčijeg odijela, bez obzira na mogućnost promjene 
cjelokupnog dojma. Zbog te razlike u iskazivanju vlastitog 
identiteta, što ukazuje i na različitost odnosa šminkera i 
hašomana s dominantnom kulturom, te se dvije neformalne 
grupe (među kojima hašomani izgrađuju i subkulture, dok 
je to sa šminkerima rjeđi, ali evidentirani slučaj) nalaze u 
nejednakom položaju spram institucija društva, posebno 
kada je riječ o autoritetima u školi. Na sličan način oni su 
u nejednakom položaju i prema policiji s kojom se susreću, 
najčešće zbog »remećenja javnog reda i mira«. Ipak, treba 
naglasiti da je u jednom razdoblju (a to je razdoblje na¬ 
glašenije i tipičnije što više idemo u prošlost od polovice 
osamdesetih) šminkerski stil imao napetiji odnos s domi¬ 
nantnom kulturom nego danas. To je vrijeme kada je šmin¬ 
kerski stil u školi također bio subverzivan, na različit način 

od hašomanskog. Dok je duga kosa i tankerica stršala u 
razredu kao otpadnički ili čak ideološko-neprijateljski simbol, 
izazivajući zgražanje dijela nastavnika, učenice i učenici 
koji su izgledali kao počasni gosti na prijemu stranih držav¬ 
nika, dodjeli Oscara ili Nobelove nagrade, također su 
svojom pojavom stršali od radne, školske atmosfere, i širili 
zabunu skupim parfemima, na uobičajeno znojnim hodni¬ 
cima naših odgojno-obrazovnih ustanova. 

Druženje 

Nakon višegodišnjeg istraživanja nameće se zaklju¬ 
čak da grupa o kojoj je ovdje riječ (i čije sam izjave, na 
osnovi starih poznanstava, mogao sakupiti petnaestak i 
više godina nakon što je netko bio nositelj određenog 
imagea, akter na sceni neformalnih grupa i subkulture u 
Zagrebu krajem sedamdesetih) nije tipična za heterogeni 
skup grupa i pojedinaca nazvan »šminkeri«, i to upravo po 
naglašenom osjećaju za druženje i škvpdru. Ipak, uspore¬ 
đujući čvrstinu veza u škvadrama, možemo zaključiti da su 
škvadre kao oblik snažne povezanosti među prijateljima, 
imale prilično labaviju strukturu kod šminkera, posebno u 
starijim godinama (poslije srednje škole). Zapravo, što je 
više nečiji stil želio naglasiti visoki socijalni status, a manje 
izraziti zajedničku strast prema određenoj modi, glazbi, 
imageu, to su veze između prijatelja bile labavije, formi¬ 
rajući »društva« (šira i uža) prije nego stabilne, homogene i 
čvrsto povezane škvadre. Riječima američke subkulturne 
teorije, šminkerska škvadra (upravo toliko koliko je doista 
škvadra) zadržat će neke oblike etike reciprociteta, što 
znači da će daljnja šminkerska fokusiranost na visoki sta¬ 
tus proizvesti slabljenje grupnih veza u procesu samopotvr- 
đivanja pojedinca, stvarajući tako »društvo« prijatelja sa 
dominacijom individualne odgovornosti, nasuprot tenden¬ 


cijama »zajedničke blagajne« i drugih aspekata kolektivne 
etike reciprociteta. 

Teme i oblici rituala 

Kao i za mnoge druge neformalne, vršnjačke grupe 
prijatelja, tako je i za šminkere »izlazak van« bio središnjom 
točkom dnevnog ili tjednog rasporeda. Dnevni izlazak, u 
neki od kafića ili otmjenijih kavana (u koje su zalazili i vr¬ 
šnjaci njihovih roditelja) vrlo brzo bi se pretvorio u jednu od 
ritualnih točaka pokazivanja, druženja, razmjene informa¬ 
cija i dogovora za još tipičniji ritual odlaska u diskoteku (u 
slučaju grupe o kojoj je riječ - Saloon). Subota je bila 
simbolički i stvarni dan obreda (mada su na sceni mnogi 
poželjeli intervenirati u zadanost i karakter subotnje večeri, 
bez obzira o kojem stilu je riječ) i sljedeće riječi nisu tipič¬ 
ne niti za jednu neformalnu (subkulturnu) grupu, nego za 
»kulturu mladih« uopće, gdje će, za neke aktere, upravo 
naglašavanje subkulturnog identiteta i širenje scene značiti 
i djelomičan iskorak iz određenosti subotom: »Živimo za 
subotu. U ponedjeljak i utorak, u školi, pričamo o tome 
tko je gdje bio u subotu i što se događalo. U srijedu pola¬ 
ko počinjemo razmišljati o sljedećoj suboti, u četvrtak i 
petak se dogovaramo i planiramo subotu. Subota je taj 
dan, i od jutra postoji specifičan doživljaj, da bi u nedjelju 
i ponedjeljak sakupljali dojmove, nazivali prijatelje ili ih 
sretali u školi, pričajući o prošloj i praveći opet planove za 
sljedeću subotu.« Među grupom šminkera, kroz dvije je 
godine došlo do različitih pogleda na subotu, pri čemu se 
nije umanjilo značenje zajedničkog izlaska, ali je akter os¬ 
vijestio značenje i karakteristike, kako subote, tako i drugih 
večeri. Svaka večer (u ovom slučaju u Saloonu, ali isti 
obrazac važi za većinu drugih diskoteka) nosila je različit 
»simbolički kapital« onome tko u nju investira, jer su se 

večeri počele razlikovati s obzirom na nijanse u imageu i 
dob glavnih aktera, gdje je subota postala danom u kojem 
se dob posjetilaca spušta i pridonosi drukčijoj atmosferi, 
nalažući drugim akterima promjenu večeri (recimo na pe¬ 
tak ili utorak) koju izabiru za »svoju«”. Teme u grupi su 
bile raznovrsne, obuhvaćajuči klasično područje »sporta i 
glazbe«, s naglašenim zanimanjem za ono što je u trendu 
ili na neki način sugerira visoki stupanj uspjeha estetskih 
kriterija, priznatosti u društvu i statusa općenito. Naravno, 
predmeti mode i permanentna evaluacija izgleda i statusa, 
koji se tim predmetima oblikuje, predstavljaju klasičnu 
»središnju preokupaciju« šminkerskog stila. Među muškar¬ 
cima je pristup seksualnim aktivnostima, kao svojevrsnoj 
sportskoj disciplini, bio veoma raširen. To znači da su se 
razgovori razlikovali s obzirom na prisutnost drugog spola 
i da je »hodanje« (posebno kod onih od 15-17 godina) 
bilo podignuto na spektakularnu i dobrim dijelom kompe- 
titivnu razinu, ritualizirajući drevne »muške« ili »lovačke« 
modele u kontekstu zagrebačke šminkerske opuštenosti 
krajem sedamdesetih, što se vidi iz izjava poput »ovo mi je 
rekord, već druga subota s istom curom« ili »ja sam prilično 
originalan u davanju noge, ali Robi je svojoj pokazao cr¬ 
veni karton, da ne bi morao previše objašnjavati«. S druge 
strane, prihvaćanje obrazaca »ženskog« ponašanja, kod 
djevojaka nije uvijek praćeno samo ropskim i represivnim 
karakteristikama, nego se one, kako pokazuje Mc Robbie 
(1993.), unutar tog svijeta udružuju i osnažuju svoj svijet, 
koristeći pritom neke naučene (»muške«) obrasce, ili druk- 

' Ovdje se pojavljuje naznaka različitosti pojedinih večeri u istom klu¬ 
bu, iako još uvijek unutar sličnog zajedničkog nazivnika, gdje u tom 
razdoblju Saloon ostaje »šminkerskim« a Big Ben »hašomanskim«, 
dok će u drugoj polovici osamdesetih klubovi većinom poprimiti ne- 
utralnija obilježja, a pojedini dani, sa svojim tematskim glazbenim 
večerima, nositi pečat subkulturnih stilova. Čak če i Saloon dobiti 
svoju rockersku večer. 


čiji put kompeticije, uključujući, u našem slučaju, »davanje 
noge« ili niz »spuštalačkih« vještina. Osobito su »seljačine 
u ruhu šminkera« bili razobličavani i obilježavani od strane 
samosvjesnih šminkerica iz tog razdoblja. Ipak, uloga žene 
kao »estetskog ukrasa« ili »zavodnice« mogla se puno lakše 
pronaći i potvrditi u šminkerskom krugu nego u hašoman¬ 
skim škvadrama, i to ne zato što bi hašomani bili feministi 
(iako je proces odleđivanja muškarčina na toj sceni lagano 
započeo), nego zato što je image hašomanke uglavnom 
negirao klasično »dotjerivanje« u svojoj asketskoj varijanti, 
pa čak i u šarenije hipijevskoj, oblačeći hlaće, i široke, 
očeve košulje, nasuprot suknjama i užim majicama tadaš¬ 
njih šminkerica. Naravno, ovo je modelsko razmišljanje 
koje se poklapa s jednim dijelom poznatog etnografskog 
iskustva, ali ne pokriva sve varijacije stvarnosti, iz koje je 
moguće i sljedeće izvođenje; šminkeri kao odmak od selja¬ 
čina i klasično patrijarhalnih muškaraca, fini i obrazovani, 
nasuprot hard-rock muškarčinama koje duga kosa nimalo 
ne odmiče od agresivnog maskulinizma. Ipak, zavođenje, 
hodanje, utakmica oko seksualnog rezultata druženja 
(»upucavanja«, »grebanja«) češće se navodi kao cilj sudje¬ 
lovanja u ritualu discoidne subote (ili srijede) navečer u 
šminkerskim grupama nego kod transičnim stanjima rock 
svetkovine usmjerenih hašomana. 

5 obzirom na percepciju vlastitog imagea i određenje 
šminkera, prisutni su ambivalentni iskazi. Na mnogim razi¬ 
nama socijalnog konteksta pojam šminkera imao je nega¬ 
tivne konotacije. Većina aktera nisu za sebe željeli reći da 
su šminkeri, naglašavajući određenja poput »normalno« ili 
»lijepo«. »Nisam ja nikakav šminker, al, kuiš, volim se lije¬ 
po obuć 1 «. Vlastiti se izgled uspoređivao s tada snažno 
prisutnim hašomanskim stilom i opravdavao unutar suprot¬ 
nosti s imageom hašomana; »ak' je normalno imat dugu 
masnu kosu i poderane traperice, onda ja nisam normalan, 

slobodno napiši da sam šminker«. U to doba »Polet« je 
objavljivao tekstove koji su također bili negativno intonira¬ 
ni prema šminkerima. Dio »prozvanih« (a mnogi Polet nisu 
ni čitali) odbacivao bi takve optužbe pozivanjem na neku 
provjerenu vrijednost ili značajku koja može prevagnuti na 
vagi »pameti«, »ozbiljnosti«, »zrelosti« itd. (Primjerice; inte¬ 
lektualna, sportska, tehnička postignuća nasuprot pasivnosti, 
zapuštenosti, devijantnosti, nezrelosti, ili pak »dvoličnosti« 
hašomana.) 

S obzirom na etiketu devijacije koja je hašomanima 
stalno lebdjela nad glavom u dominantnoj kulturi, za šmin¬ 
kere se ne može utvrditi sličan skup djelatnosti ili imagea 
koji »prosječnom roditelju« sugerira devijaciju. Ipak, neko¬ 
licina tadašnjih aktera navela je marginalnu prisutnost po¬ 
nude za preprodajom zlatnog nakita, kao i ponude za 
snimanje pornofilmova, što ukazuje na moguće oblike 
onih djelatnosti koje se odvijaju u krugu (ili na njegovu 
rubu) šminkerskog društva, a koje bi u dominantnoj kulturi 
mogle biti proglašene devijantnim ili kriminalizirane. Ipak, 
takvi slučajevi samo govore o mogućim modelima za de- 
vijantnost koja bi mogla biti karakterističnija za šminkerski 
nego za hašomanski krug u jednom specifičnom razdob¬ 
lju, a ostaju posve marginalni unutar neformalnih grupa o 
kojima govorimo. S pomakom u vremenu, promijenit će 
se i mnogo toga što presijeca, etiketiranjem ili stvarnom 
kriminalizacijom, područja društvenog označavanja devi¬ 
jacije; širenje, primjerice, pušenja marihuane među šmin¬ 
kerima i štemerima osamdesetih godina, prepletanje šte- 
merskog sitila i stvarnog nasilja kako sa šminkerskim tako i 
sa hašomanskim (raznovrsnim post-hašomanskim, rock- 
-subkulturnim) stilovima, sve to mijenja mapu subkulturnih 
svjetova i nalaže sociologu opreznost pri zaključivanju koje 
smjera izvan jasnih granica prostora i vremena. 


Jedan dio stalnih tema u šminkerskom krugu kao da 
je preuzet iz sociologije koja se bavi stratifikacijom i nesum¬ 
njivo bismo u obuhvatnom istraživanju takvih neformalnih 
grupa morali posegnuti za stvarnom provjerom socioeko¬ 
nomskog statusa. Primjeri poznati iz klasične književnosti, 
ili iz Bourdieom inspiriranih analiza ekonomskog i kultur¬ 
nog kapitala, nalaze se u šminkerskim preokupacijama 
kao stalna pitanja o tome tko je iz »bolje kuće«, čiji su rodi¬ 
telji »već generacijama bogati«, tko je cijenjen mimo eko¬ 
nomskog kapitala, ali visokog kulturnog, i tko je »novoobo- 
gaćeni«, novopridošli akter koji često zbog napadnog isti¬ 
canja statusnih simbola svoga eventualnog ruralnog podri¬ 
jetla ne može biti prihvaćen u društvu šminkerske elite 
koja materijalni status podrazumijeva kao visok, nastojeći 
ga održati i kulturološki visokim, po vlastitim kriterijima. 
Dok je sredinom i krajem sedamdesetih još bilo moguće 
operirati sa dvije ili tri osnovne kategorije, zbog tadašnjeg 
karaktera službene kulture socijalizma i nedostupnosti veći¬ 
ne zapadnjačkih statusnih simbola malodobnim akterima, 
danas se, zbog upletanja brojnih ekonomskih, regionalnih, 
migracijskih i vrijednosnih specifičnosti poslijeratnog hrvat¬ 
skog društva i »tajkunskog kapitalizma«, šminkerski svijet 
pokazuje kao još više fragmentiran, i jednim svojim dije¬ 
lom još više udaljen od referentnog okvira urbanih subkul¬ 
turnih grupa. Uostalom, za aktere koji su prije kraja se¬ 
damdesetih uživali u opuštenoj atmosferi djece iz »finih 
kuća«, percipirajući subotu u Saloonu kao poželjan (i 
dobrim dijelom dokumentaran) trostruki otklon od nepoželj¬ 
nih, remetilačkih, protu-bezbrižnih čimbenika (sivila prosječ- 
nosti, hašomanskog otpadništva i štemerske agresivnosti), 
sve je već početkom osamdesetih »bilo završeno«, sniža¬ 
vanjem prosječne dobi i popularizacijom šminke, kao i od¬ 
rastanjem samih aktera. 

Hašomani 

Subkulturni stil hašomana nesumnjivo proizlazi iz ši¬ 
reg određenja rock kulture i povezanosti te kulture s po¬ 
kretima i životnim stilovima koji su označili kraj šezdesetih u 
Americi i V. Britaniji, oglašavajući svoju nazočnost u većoj 
ili manjoj mjeri širom urbanih središta svijeta, čak_Ls_pne 
strane tadašnje željezne zavjese. U pr ocesu na stajanja 
rock kulture na našim prostorima nejednakom_brzinom 
pojavjjrvajijsjjj AA To su A 

( A a))fecepcija zvuka kao prvi i osnovni preduvjet stva¬ 
ranja scene. Bez obzira na nepostojanje drugih struktura i 
aktera, možemo zamisliti grupu okupljenu oko zajednič¬ 
kog slušanja »Radio Luxemburga« (što predstavlja početnu 
recepciju u našim krajevima) kao što možemo zamisliti i 
kasnija okupljanja oko nekog glazbenog stila neovisno o 
postojanju domaćih aktera, koncerata, ili nosača zvuka u 
trgovinama. Bilo koji način kojim zvuk dolazi do slušatelja 
možemo smatrati oblikom »prve informacije« i osnovom za 
kasniji razvoj kulture koja oko zvuka, a onda i pokreta, 
slike, jezika, držanja, usložnjavanja posredovanja, nastaje 
u nekoj sredini. 

vj A nastanak domaćih izvođača koji vjerno »skidaju« gla¬ 
zbenu informaciju, te onih koji stvaraju vlastite pjesme. 
Dakle, u našim uvjetima put koji je prijeđen i tradicija koja 
je stvorena od »Bijelih strijela«, »Crvenih koralja«, »Bezime¬ 
nih«, »Grupe 220« i ostalih, do današnjih dana »Majki«, 
»Motusa«, »Overflovv«, »Pipsa« ili bilo kojeg predstavnika 
fragmentirane scene na kojoj su i garažni kult bandovi i 
velike atrakcije dvorana i stadiona, poput Parnog valjka ili 
Prljavog kazališta. 11 

Ovdje su Parni valjak i Prljavo kazalište navedeni namjerno, da sim¬ 
boliziraju i onaj put koji rock kultura prelazi od čvršćeg, žešćeg i 
podzemnijeg do mekšeg i srednjoj struji prihvatljivijeg statusa, bez 


(J) nastanak »infrastrukture«, od nosno k lubova ili slič¬ 
nih dvorcmčTža neophocfnu koncertnu aktivnost, studija i 
opreme za snimanje, sve do proizvodnje vlastitih i licenc- 
nTh izdanja »ploča i drugih nosača zvuka. 

d) prožimanje nastalih elemenata s postojećim mediji¬ 
ma dominantne kulture i (ili) osnivanje vlastitih, dakle svo¬ 
jevrsno širenje i uspostavu komplementarne i procesualne 
dihotomije »poclzemlje-establishment«, gdje širenje tržišta i 
upotreba r eklame,-"uz bržu komercipiz aciiu, kara kterizira 
establishment, a osnivanje malih i nezavisnih mreža obilje¬ 
žava podzemnu djelatnost rock kulture. 

Ovdje je potrebno spomenuti i širenje rock kulture u 
drugim područjima izraza, poput filma ili stripa, što do¬ 
datno utječe nu višedimenzionalnost kulture i mogućnost 
utjecaja na stvaranje subkulturnih scena. Tako Glavan 
(1994.) i Bakić (1994.), opisujući »pretpovijest« hrvatskog 
rocka, ukazuju na važnost »glazbenih filmova« u počecima 
stvaranja scene, zajedno s pojavom prvih izvođača. Opisi, 
poput sljedećeg, odnose se na prvu polovicu šezdesetih, 
ali bi uz nebitne izmjene mogli vrijediti i u kasnijim deset¬ 
ljećima: »Glazbena epidemija širila se gradom. U samom 
gradu ima već desetak električnih gitara, različitih boja, 
crna, jarkocrvena, žuta, smeđa, zlatna i srebrna. Oni koji 
nisu imali vezu u Europi jednostavno su nakalemili običan 
magnet na akustičnu gitaru, a kao pojačalo, u tim pionir¬ 
skim danima, najčešće je znao poslužiti stari radioaparat 
»Kosmaj 49«. Kada su se u gradu pojavila prva pojačala 
od 30 vata, nastao je pravi kaos. Snaga od 30 vata bila je 
napad na uši roditelja, jer - takva buka nije zdrava, takva 
buka izaziva stres i narušava zdravlje.« »Bile su zanimljive 

obzira na to što bi mnogi akteri, želeći zadržati subverzivnost pojma 
»rock« sigurno argumentirali u prilog tezi o potrebi »pop« ili »srednje- 
strujnog« određenja današnjeg položaja i tipa zvuka što ga zauzi¬ 
maju i njeguju navedeni bendovi. 

izjave »pristojnih građana«: »Takve treba uhapsiti« ili »Ču¬ 
pavac, treba te ošišati do kože«. Počelo je raslojavanje. 
Sinovi su puštali sve dužu kosu, kćeri su sve više skraćivale 
suknje, a roditelji su se sve više zgražali nad sudbinom si¬ 
nova i kćeri.« (Bakić, 1994., str. 11.) Rock kulturu, u vri¬ 
jeme njezina početka i nastajanja, dobar dio samih aktera 
(akterima možemo smatrati podjednako i one koji izvode 
ili snimaju glazbu, i one koji je slušaju i čine osnovom vla¬ 
stitog životnog stila) shvaća kao pokret, kao raznovrsne 
razine sudjelovanja u individualnoj i kolektivnoj akciji. To 
su-djelovanje ne mora biti artikulirano na razini racionalne 
argumentacije, nego na osnovi »epidemije« o kojoj Bakić 
govori, na valu cijelog seta neverbalnih i značenjem na¬ 
bijenih gesti, od Elvisovog pomicanja kukovima do hipijev- 
ske intervencije u konvencionalnost i obrasce muškog i 
ženskog »uobičajenog« izgleda, može tvoriti osjećaj pove¬ 
zanosti i stvaranja zajedničkih »središnjih preokupacija.« 
Od elementarne činjenice okupljanja oko zvuka i »buntov- 
ništva bez razloga« (čije razloge i rituale u punom svjetlu 
prikazuje Jeff Nuttal (1968.), rock kultura je potkraj šezde¬ 
setih sadržavala i eksplicitna nastojanja, samopercepciju 
dijela aktera, prema individualnoj i kolektivnoj akciji za 
promjenu društva i svijesti. Sam rock bio je u početku 
shvaćen kao buntovništvo, zvukovi su primani i prerađivani 
kao generacijske »tajne veze« svojevrsnog ustanka. Među¬ 
tim, taj buntovni naboj nije mogao biti jedinom dimenzi¬ 
jom nastajanja kulture koja se smješta unutar područja 
industrije slobodnog vremena i potrošnje. Također, kroz 
vrijeme se mijenjao i zvuk i socijalni kontekst, tako da nam 
upotreba pojma »rock kultura« ne govori mnogo bez čvr¬ 
šćeg situiranja u prostor i vrijeme; upravo se u samoj toj 
kulturi može dobro primijetiti kako određeni zvukovi, glaz¬ 
beni stilovi, mogu od buntovničkog, subkulturnog statusa, 
postati dio »glavnog toka« i etablirane kulture. Zbog toga 


pojam rock kulture zahvaća i onu općenitu, masovnu i 
»društveno prihvatljivu« zabavu, gdje prisutnost više gene¬ 
racija proširuje značenje već ionako preširokog pojma 
»kulture mladih«, omogućujući nam čak i sliku ulaska u 
vrhove moći dominantne kulture, kada se kultni band šez¬ 
desetih i sedamdesetih okupio radi promocije Clintona u 
predsjednika SAD-a. Ipak, postojanje rock kulture i mo¬ 
gućnost upotrebe tog nesumnjivo širokog pojma nije time 
nestalo. Važno je uočiti i drugu stranu širenja rock-kulture, 
prema »podzemnoj« tradiciji, što znači da ona implicira i 
subkulture mladih. U stvarnosti, u životu, postoji niz mjesta 
gd|e se opća rock kultura i njeni akteri sreću sa akterima 
rock subkulture, a između tih dviju sfera postoje i mnoga 
posredovanja i miješanja. Ovdje je posve primjerena uspo¬ 
redba s »nogometnom kulturom«, širom »kulturom nogo¬ 
metnih navijača« (koja je i više generacija prije »uspona« 
rock kulture obuhvaćala strastvene angažmane mnogih 
predsjednika država) i njenom različitošću spram »navijačke 
subkulture«. Na jednoj utakmici, na istom stadionu, sjede 
pripadnici navijačke kulture, također raznovrsnih uloga i 
razina uključenja, ali bez sumnje vezani uz bitne aspekte 
nogometnog svijeta te pripadnih strasti i oblika izraza, a 
pored njih stoje pripadnici navijačke subkulture, akteri 
subkulturnog stila nogometnih huligana. Isto tako, na kon¬ 
certu, recimo Rolling Stonesa, jedni pokraj drugih plešu i 
pripadnici rock kulture, zaljubljenici u određeni zvuk koji 
su svoju strast zadovoljili odlaskom na koncert, i pripadnici 
rock subkulture, kojima je potrebno više od »hobija« ili 
estetske preferencije, i kojima su bendovi osnova za stva¬ 
ranje životnog stila. Može se dogoditi da utakmica prođe 
bez incidenata, kao i koncert, pa da pripadnici kulture 
nogometnih navijača, zajedno sa subkulturnom huligan¬ 
skom jezgrom napuste prostor i događaj koji ih je okupio 
bez vidljivih polarizacija, što je još češći slučaj s koncerti- 

ma. Međutim, u nekim situacijama može doći do velikih 
razlika u percepciji i ponašanju, zamislimo samo koliki dio 
pažnje huliganska subkultura posvećuje zbivanjima izvan 
terena, odnosima s policijom i suparničkim navijačima, 
što može rezultirati i nerazumijevanjem pa i sukobima s 
»običnim« i odraslim, većinskim dijelom nogometnog svi¬ 
jeta. Također, neće svi prisutni ljubitelji rocka odobriti pe¬ 
njanje na pozornicu i skakanje u publiku (stage diving) 
ako je riječ o masovnijem događaju nužne heterogenosti 
aktera, i radije će ispratiti koncert u miru nego ulaziti u 
sukob s redarima koji ne dopuštaju stage diving. Subkul¬ 
tura koja drukčije doživljava pojam koncerta, vlastitog 
sudjelovanja, kojoj su neki elementi ključni za ritual, neće 
se pomiriti s pasivnim promatranjem i u takvim situacijama 
ponovo vidimo oblike približavanja i udaljavanja subkul- 
turnih jezgri i šire (sub)kulture okupljene oko nogometa ili 
rocka. Subkultura će i kvantitativno i kvalitativno u drukči¬ 
joj mjeri preuzeti zvukove i značenja, prijeći granicu »nor- 
malnosti« koju uža ili šira okolina određuje za neki oblik 
angažmana, i neće željeti integrirati pjesme Stonesa (ili 
nekog drugog benda heterogene i višegeneracijske publike) 
u život što ga usmjeruju druge, od rocka različite središnje 
preokupacije. Istovremeno, može postojati (i postoji) sub¬ 
kultura upravo oko Stonesa, i to raznolika. Naravno, dobar 
dio današnjih subkulturnih grupa koje glazbenim stilovima 
posreduju svoj životni stil, neće otići na koncert koji obu¬ 
hvaća tako heterogenu publiku, niti će priznati relevantnost 
tako općenitog određenja kao što je »rock« za imenovanje 
vlastitih identifikacijskih oslonaca. Dakle, osim što se s 
vremenom neki tip zvuka, glazbeni stil, doživljava drukčije 
s obzirom na promjene u samom zvuku ili na promjene 
socijalnog konteksta oko identičnog zvuka, tako se i u pro¬ 
storu značenje pojedinog koncerta mijenja s obzirom na 
društveni kontekst toga prostora. Ako zadržimo u fokusu 


primjer Rolling Stonesa u Zagrebu, onda nam se i ta dimen¬ 
zija prostora nameće kao važna, zato što je često specifič¬ 
na. Cesto, ali ne apsolutno, što znači da ne treba gubiti iz 
vida činjenicu postojanja mnogih sličnih i ponavljajućih 
obrazaca ponašanja, stvaranja i izražavanja subkulturnih 
identiteta u raznim geografskim prostorima, gdje odjeća, 
ples, oblici izražavanja i sustav simbola svjedoče o gotovo 
identičnom fenomenu. No, specifičnost zagrebačkog kon¬ 
certa, s obzirom na mogućnost govora o rock kulturi i 
subkulturnim stilovima, nameće oprez zbog činjenica koje 
objašnjavaju strukturu i aktere događaja na kojem se sku¬ 
pilo osamdesetak tisuća ljudi. U Zagrebu (što označava 
prostor, ali naravno i u specifičnom vremenu) broj sličnih 
koncerata, kao i onih manjih, nije uopće usporediv s bro¬ 
jem i redovitošću nastupa rock bandova u većini zapadnih 
zemalja. U takvoj situaciji, niz pripadnika subkulturnih sti¬ 
lova, okupljenih oko zvukova i tema rock kulture, pojavio 
se na koncertu kao jednom od rijetkih mjesta većeg okup¬ 
ljanja rock-plemena. Medijska promocija (uzdignuta na 
razinu »događaja desetljeća«) također je odigrala svoju 
ulogu, potičući veći broj ljudi na odluku o kupnji ulaznice, 
a odbijajući manji, ali neosporan broj subkulturno orijen¬ 
tiranih mladih, lako marginalno, medijsko djelovanje pro¬ 
tiv koncerta također može odigrati dvostruku ulogu. Kao 
što je moć televizije pridobila mnoge neodlučne, tako je i 
snaga argumenata »glasila katoličke mladeži »Ml« djelo¬ 
vala na one koji list čitaju, dok bi u slučaju širenja svoje 
medijske poruke vjerojatno dosegla i one kod kojih bi 
primljena poruka izazvala suprotne efekte. Dio onih istih 
subkulturnih mladih koji su odbijali ići na koncert u svjetlu 
prenaglašene medijske promocije, na interpretacije o so¬ 
tonizmu Stonesa reagirao bi i odlaskom na hipodrom, što 
je za »miovce« svojevrsno kaljanje mjesta na kojem je Pa¬ 
pa držao misu okupljenima u doba svog prvog posjeta. U 

ovom slučaju, položaj dijela mladih katolika okupljenih 
oko lista »Ml«, sličniji je subkulturnom položaju nego do¬ 
minantnoj kulturi, osim dijelu deklarativne, službene ideo¬ 
logije »nacionalne« kulture uronjene u prvu fazu kapitaliz¬ 
ma. (Unutar sheme Gregora Tomca, njihovo djelovanje se 
može nazvati i »subpolitičkim« u području kulture i temelj¬ 
nih vrijednosti nekog društva, u kontekstu vladavine HDZ-a 
u našem slučaju) Koncert Stonesa je samo jedan primjer 
potrebe za uočavanjem obje dimenzije, i sličnosti, i razli¬ 
čitosti fenomena rock kulture u prostoru i vremenu, u po¬ 
jedinom kontekstu. 

Rock kultura, i s njom implicirane brojne subkulture, 
u sedamdesetim godinama je već prošla raznovrsne faze 
bunta, etabliranja i medijskih posredovan ja, -a polcrivala je 
i široki spektar stilova. Njeno širenje u Hrvatskoj omogu¬ 
ćuje solidnu osnovu za nastajanje subkulturnog stila hašo- 
mana. 

Kraj šezdesetih i prva polovica sedamdesetih predstav¬ 
lja oblikovanje scene u težim uvjetima, zbog materijalnih, 
financijskih teškoća nabave bitnih predmeta, i zbog opće 
simboličke uniformnosti društva koje se, po potrebi, štiti 
eksplicitnom cenzurom i zabranama. Tadašnji akteri tvrde 
da se u početku izraz hašomani nije koristio, te da je na¬ 
stajanje scene imalo elitniji prizvuk, a »djeca« koja su sce¬ 
nu stvarala bila su, dijelom »bogata«, također »pametna i 
uspješna u školi«. Djelomično se može govoriti i o djeci 
tadašnjih »oficira« (naravno, viših) čija je prisutnost među 
prvim hipijevskim akterima primijećena, na užas njihovih 
roditelja. Također, broj domaćih hipija nije bio tako velik, 
iako je nastajuća rock kultura okupila brojnu adolescent- 
sku publiku. Zato u drugoj polovici sedamdesetih zapa- 
žamo značajne promjene, među kojima su: omasovljenje 
scene, povećanje broja okupljališta, pojava ploća relevant¬ 
nih svjetskih aktera u prodavaonicama »Jugotona« i dru¬ 


gdje, te pojava Poleta, gdje je intervencijom uređivačke 
politike u jednom trenutku dosegnuta uloga integrativne 
točke. Dok su domaći hipici uživali u početku u probra¬ 
nom društvu, jer se na sceni moglo naći samo poznate i 
istomišljenike, nositelje slične zajedničke vibracije, u raz¬ 
doblju u kojem prosječan policajac nije znao što je joint ili 
kako izgleda pločica hašiša, u drugoj polovici sedamde¬ 
setih scena se toliko raširila da su rani akteri govorili o 
prostituiranju, poseljačenju, dakle o (za specifičnog sudio¬ 
nika) negativnim aspektima rasta scene koja više nije bila 
niti samo njihova niti na isti način prepoznatljiva. Ovo je 
jedan od klasičnih motiva nastajanja i širenja subkulture, 
prisutan i u fenomenima šireg društva i društvenih pokreta, 
gdje se »prvoborci« razlikuju od sljedećih generacija na 
više načina, često stvarajući atmosferu razočaranja, kritič¬ 
nosti, ili vlastitog povlačenja. U ovom slučaju, u području 
subkulture mladih, lako je shvatiti razočaranje aktera koji 
omasovljenjem »svoje« stvari gubi mnoge pogodnosti proi- 
zašle iz položaja jedinog, malobrojnog, istomišljeničkog, 
ponekad elitnog, od neželjenog prepoznavanja posebnim 
kodovima zaštićenog aktera. Svojevrstan elitizam nije nuž¬ 
no vezan uz socioekonomski položaj. Dio prvih zagrebač¬ 
kih hipija doista sliči klasičnom obrascu, u kojem akter iz 
gornjih socijalnih slojeva započinje s nekim stilom i uživa 
privilegije dostupnosti osnovnih informacija i predmeta, pa 
kasnijim širenjem scene i njenim »poseljačenjem« biva ra¬ 
zočaran, zbog gubitka elitnog prizvuka samog stila i pro¬ 
dora na scenu »krivih interpretatora« iz nižih socijalnih 
slojeva, što rezultira svojevrsnim gubitkom vlastitog polo¬ 
žaja. No, to je samo jedna moguća interpretacija, jer na 
sceni koja prethodi zbivanjima iz druge polovice (i kraja) 
sedamdesetih nije vladala tolika jednodimenzionalnost 
sudionika, no dio sigurno odgovara opisanom modelu 
reagiranja i »elitističkoj« poziciji. Na široj subkulturnoj sceni 

prisutni su i drukčiji primjeri, kada prvoborci nekog stila 
predstavljaju niže ili »donje srednje« socijalne slojeve, pa se 
širenjem stila na »fine i pristojne« i »bogate«, također osjećaju 
razočaranima, stil percipiraju kao razmekšan i upropašten, 
a za nove aktere drže da su »izdali« ili iznevjerili osnovna 
načela. (To se dogodilo dobrom dijelu nogometnih huli¬ 
gana, a i manjem dijelu punkera, pri čemu valja razlikovati 
ovaj tip odnosa od onog koji je obilježen percepcijom 
»urbano-ruralnih« suprotnosti na pojedinoj sceni.) 



Međutim, niti jedan subkulturni stil koji je nastao u Hr¬ 
vatskoj na osnovi glazbenih i navijačkih posredovanja ne 
može biti u potpunosti određen pozivanjem na socioeko¬ 
nomski status uže roditeljske kulture njegovih nositelja. 
Sama činjenica prisutnosti raznolikih roditeljskih statusa na 
zajedničkim adolescentskim subkulturnim scenama, uz razno¬ 
vrsne načine posredovanja i miješanja stilova među samim 
akterima, onemogućuje takav tip determinizma u razumi¬ 
jevanju subkultura mladih u našem prostoru. 


Hašomani ne započinju rock kulturu, niti u drugoj po¬ 
lovici sedamdesetih postoji samo manja grupa »dugokosih« 
u kojoj se svi poznaju i slično dišu; scena na koju hašo¬ 
mani stižu dijelom je već »zadana« i određena heteroge¬ 
nim strujanjima opće rock kulture, lako doživljaj Početka, 
uspostavljanje nekog aktera kao prvog koji iznosi vlastiti 
bricolage zvuka, odjeće, slenga, droge, frizure, ponašanja 
i ostalog, ne može biti vezan uz hašomansku scenu, ipak 
se samo priključenje i identifikacijski proces odvija uz osje¬ 
ćaj »stvaranja«, čak i kad se radi o naoko banalnim i sva¬ 
kodnevnim aktivnostima. Tom osjećaju prvenstveno ku¬ 
muje radikalno različit izgled većine hašomana od onoga 
što možemo smatrati konvencionalnim ili uopće »društve¬ 
no prihvatljivim« po prevladavajućim kriterijima. Tako se 
bilo koje okupljalište ukazuje u svjetlu osnaživanja, jer se 
prijelaz od manjih grupa hipija i srodnih aktera na širu 
scenu brojnih javnih mjesta »tihe prezentacije« hašoman- 
skog stila odvijao u razdobljima koja su omogućila da ne¬ 
koliko generacija osjeti vlastitu prisutnost na okupljalištima 
kao djelatni oblik stvaranja scene koja raste. To osnaživanje 
se zasniva na nekoliko elemenata, među kojima su osnov¬ 
ni: percepcija vlastitog izgleda, izgleda drugih, i osobno 
iskustvo koje govori o različitim, pretežno negativnim reak¬ 
cijama uže i šire roditeljske kulture (kao i one vršnjačke, 
primjerice štemerske) na takav izgled. Cak ako akter izbje¬ 
gava termin »hašomani«, ili ne pristaje na identificiranje sa 
širim krugom kojeg se tako etiketira, ne mijenja se bit pro¬ 
cesa osnaživanja koji je pojedincima i škvadrama u drugoj 
polovici sedamdesetih omogućio svojevrsnu potvrdu identi¬ 
teta i osjećaj doprinosa rastućoj sceni. To je zato što postoji, 
na najjednostavnijoj razini, povezanost vanjskog izgleda 
(duge kose, odjeće itd.) s iskustvom etikete i svojevrsne stig¬ 
me, pa puko pristizanje na neko okupljalište (poput »Dža¬ 
mije« ili »Zdenca«, gdje se bez posredovanja bilo kakvih 

službenih, ugostiteljskih ili glazbenih sadržaja znalo okupiti 
više stotina »hašomana«) omogućuje osjećaj umnažanja 
energije, sigurnosti, slike o sebi kao snažnijem akteru. 

Analizom nastajanja rock kulture u svijetu uočavamo 
dvije mogućnost i govora o pokretu; prvo se sam rock 
shvaća kao pokret, kao zvučna veza pobunjenički orijen¬ 
tiranih mladih, a zatim, u drugoj polovici šezdesetih, kao 
glazbeni izraz šireg socijalnog pokreta koji djeluje kontra- 
kulturno i ima radikalne političke implikacije. Također, od 
samog početka prisutno je i nastajanje biznisa, »kulturna 
industrija« koja računa na potrošačke stilove mladih i nji¬ 
hovu kupovnu moć, no ona samo djelomično utječe na 
razliku pokreta (i osjećaja početka, kreacije s tim u vezi) i 
stila (koji se kao stil »nakon pokreta« opisuje pukim preuzi¬ 
manjem već stvorenih obrazaca kojima je širenjem i ko- 
mercijalizacijom ispumpan relevantni naboj). Ako su kra¬ 
jem šezdesetih, pa sve do polovice sedamdesetih, nastajali 
raznovrsni domaći akteri koji su participirali, djelomično ili 
u potpunosti, u našoj verziji pokreta, od studentskih do 
isključivo glazbenih, i ako možemo govoriti o spoju miro¬ 
ljubivosti, zvuka, oslobođenja od konvencija, želja i na¬ 
stojanja k društvenoj promjeni, onda je taj spoj, uz dugu 
kosu i ostale elemente imagea, primjer razdoblja pokreta, 
dok bi hašomani predstavljali pravi primjer pretvaranja 
pokreta u subkulturni stil. Stvarnost i život nisu (niti mogu 
biti) identični ovim ideal-tipskim pojmovima, a ostajanje na 
razini teorijske konceptualizacije također omogućuje prona- 
lažanje elemenata »pukog stila« u pokretu, kao i elemenata 
pokreta u vrijeme getoiziranja i osamljenog postojanja 
»pukog stila«, što je sasvim opravdano u hrvatskom kontek¬ 
stu kojim se bavimo, gdje stvarnost subkulturnog svijeta 
upućuje na ovakvo preokretanje uobičajenih shema. 

Hašomani su heterogen akter kojem image i opća pri¬ 
padnost različitim pravcima rock kulture omogućuje za- 

jednički nazivnik, kao i prepoznavanje i obilježavanje u 
dominantnoj kulturi. Unutar rock kulture već je bilo obli¬ 
kovano više različitih glazbenih pravaca 1 zasebnih scena; 
od ranog rocka Chucka Berryja, Presleyja, i općeg, nearti¬ 
kuliranog »početka«, preko eksplozije Beatlesa i Stonesa 
do razgranate mreže manje ili više međusobno udaljenih 
»zvučnih entiteta« kao što su simfo-rock, hard-rock, acid 
(west coast) rock, folk-rock, jazz-rock i mnogi drugi. Glaz¬ 
ba i odjeća, ritual i sleng, upravo kako bi birminghamski 
autori zapazili, karakterizirali su hašomane na način koji je 
uglavnom govorio o segmentaciji a ne o fragmentaciji 
podstilova u zasebne scene' 7 što će uslijediti nekoliko go¬ 
dina kasnije, na osnovi odvajanja heavy metala, punk utje¬ 
caja, te dobnih grupa simboliziranih nastajenjem »AOR-a«, 
odnosno »rocka za odrasle«. 

Što slušaš? 

Pitanje »što slušaš?« bilo je tipično za temeljni oblik 
identifikacije, i to na više različitih razina; na prvoj razini to 
je razlučno pitanje koje utvrđuje sluša li sugovornik uopće 
nešto, pri čemu se podrazumijeva »kultura slušanja« (koja 
je i kultura preuzimanja i preoblikovanja, izgradnje indivi¬ 
dualnih i kolektivnih »struktura osjećaja«) i uspostavlja okvir 
za komunikaciju koji je sastavni dio referentnog okvira za 
identifikaciju. To znači da je kultura slušanja glazbe među 
temeljnim načinima oblikovanja identiteta na sceni hašo¬ 
mana, i ona omogućuje boravak na istoj sceni akterima 

Ovdje se, s jedne strane, uvažava postojanje zasebnih glazbenih stil¬ 
skih scena u svjetskoj rock kulturi, kojima pripadaju i širi značenjski 
sklopovi te subkulturni identiteti, ali se uvažava i segmentarni oblik 
koje te »zasebne scene« imaju u odnosu na image i zajednički naziv¬ 
nik hašomana, što ukazuje na povezanost različitih glazbenih izraza i 
imagea u jednu, heterogenu ali zajedničku scenu. 

koji ne moraju imati sličan image, pa u smislu postavljanja 
pitanja na prvoj razini određujemo općenitu pripadnost i 
eventualnu bliskost. Na drugoj razini, »što slušaš« propituje 
pretpostavljena iskustva sa zvukovima koje nalazimo okuplje¬ 
ne u pjesmama, a to širi priču na tekstove i cjelokupni do¬ 
življaj glazbe posredovan dodatnim informacijama o izvođa¬ 
čima, njihovom izgledu i općem držanju, interpretacijama 
značenja, sve do iskustva koje govori o tome kako drugi 
doživljavaju istu glazbu, na koji način prepoznaju i oblikuju 
verbalne i neverbalne iskaze u vezi s glazbom, imageom, vri¬ 
jednostima i stvorenim značenjem. Rock kultura je jedan svijet, 
unutar kojega postoje mnoge subkulturne zemlje, s tvrđim ili 
mekšim granicama, a njihovi građani ocrtavaju vlastitu pu¬ 
tovnicu upravo odgovorom na pitanje »što slušaš«. 

Izgled 

Nakon glazbe, koja služi temeljnoj uspostavi identi¬ 
teta, bitan je, i s njom u vezi, vanjski izgled - odjeća, obu¬ 
ća, frizura i nakit, važan dio cjelokupnog imagea hašo- 
mana. S obzirom na širinu rock kulture i u njoj postojećih 
imagea, s obzirom na »šarenilo« koje su njegovali prvi 
akteri hipijevskog senzibiliteta u nas, ne postoji samo je¬ 
dan propisani izgled, normalno je očekivati crnu kožnu 
jaknu kao i traper-jaknu, dužu kosu (od one koja prekriva 
uši, do one koja prelazi ramena ili polovicu leđa) kao i 
druge varijante rockerske frizure, širine hlača, oblika jakne, 
itd. Međutim, u vrijeme omasovljenja scene i definitivnog 
ustoličenja termina »hašomani«! 8, uz određeno šarenilo i 

Taj termin je bio najpoznatiji, no samo dio aktera na kojeg se odnosio 
pristao je na takvu etiketu. Za starije aktere termin je bio ponižavajući i 
povezivan je s omasovljenjem scene, dok su drugi adolescenti, pro¬ 
matrači ili pripadnici ostalih subkulturnih grupa koristili i termine po¬ 
put »hašeri«, »haškići« i si. 

pluralizam rockerskih stilova, pojavljuje se prepoznatljiv, 
jednostavan image koji bismo mogli nazvati »tipičnim«, 
odnosno hašomanskim u njegovoj najčešćoj varijanti. Nje¬ 
govi glavni elementi jesu: 

- duga kosa; što duža, većinom klasično češljana po 
sredini. Na sceni je postojala etiketa koja inzistira na vezi 
duge i masne kose, no ona svjedoči kako o marginalnim 
slučajevima zapuštenosti, prisutne i u široj populaciji, tako 
i o negativnom etiketiranju hašomana uopće, a samo rudi¬ 
mentarno je riječ i o prvim domaćim »crusterima«; 

- tankerica; riječ je o varijanti jakne kakvu je koristila 
američka vojska, koja ima četiri džepa, kapuljaču, odvo¬ 
jenu i smještenu u ovratniku, doseže preko kukova, ali ne 
previše, zukopčava se metalnim zatvaračem i dugmadima, 
najčešće je zelene boje, a razlikuje se od »komandosice« 
kojoj je kapuljača neodvojivi dio jakne i koja je duža, po¬ 
put kaputića; 

- traperice; morale su biti što izlizanije i što uže, mnogi 
su potpuno nove hlače prali i ribali tako da izgledaju starije; 

- karirana košulja: nije bila baš obvezna, ali je najvi¬ 
še zastupljena. U nekim krugovima označavala je osobitu 
naklonost Roryju Gallagheru, poželjno je bilo da bude ne¬ 
koliko brojeva veća i da se nosi preko hlača; 

- sajmonice ili tenisice; sajmonice su antilop cipele do 
gležnja, klasičnog oblika na polovici između »špica« i »pačje 
zaobljenosti«. Dobile su ime po Simonu iz popularnog 
dvojca »Simon-Garfunkel« koji ih je nosio i učinio popu¬ 
larnim u širem krugu mladih. Većina hašomana nosila je 
samo sajmonice ili tenisice; 

- marama oko vrata, raznih boja, srednje dužine; 

- nakit; kožice oko ruke za oba spola, a za ženski dio 
veći izbor narukvica, ponekad (po ugledu na Janis Joplin) 
i dvadesetak tanjih na jednoj ruci; 

- miris; isključivo »patchulie«; 

- simboli; osim glavnih koordinata imagea, koje su bile 
zajedničke većini, na raspolaganju za individualnu upotre¬ 
bu bilo je i niz simbola rock kulture i pokreta u vezi s njom . 
Najpoznatiji je »Ban the Bomb«, znak što ga je počeo ko¬ 
ristiti britanski »CND«. Svi ostali nastavili su ga koristiti 
pretvorivši ga u univerzalni znak mira, kršćanski križevi 
(koji se nisu blagonaklono percipirali u dijelu dominantne 
(službene) kulture, egipatski križevi, znakovi VVoodstocka 
(golubica na gitari), južnjačka zastava (američke konfe¬ 
deracije), po koji yin/yang, poneki preostali žuti »smile« 
(dvadesetak godina nakon iščezavanja u svjetskim razmje¬ 
rima uspješno će ga vratiti acid/house raverska kultura), te 
imena i simboli rock bandova na majicama, kopčama za 
remenje itd. Oni koji su nosili naočale, trudili su se imati 
neku varijaciju »lenonica«. 

Nakit, marame i simboli nisu preplavili cijelu.scenu, 
jedan dio (posebno muških) aktera zadržavao se na dugoj 
kosi i osnovnoj odjeći. Dok su hlače u prvoj polovici se¬ 
damdesetih mogle biti široke, s »trapez« oblicima (često 
umetnutim), u drugoj polovici sedamdesetih sužavanje 
hlača postaje jednim od obilježja hašomanskog stila. 

To je tipičan izgled hašomana iz druge polovice se¬ 
damdesetih, iz vremena kada je scena bila najšira, i kada 
je dosegnuta svojevrsna kulminacija masovnosti i prisutno¬ 
sti na gradskim okupljalištima potkraj sedamdesetih. Utje¬ 
cao je na kasnije generacije i njegovi elementi nalaze se u 
izvornom obliku ili prerađeni, u kombinaciji s drugim ele¬ 
mentima, kroz različite faze života subkulturnih scena u 
posljednjih dvadesetak godina. Ono što prvo uočavamo 
kod takvog izgleda je njegova naglašena jednostavnost, 
posebno kod muških nositelja stila, lako su neki hašomani 
nosili i kaubojske čizme, šarene hlače, šešire, raznobojne 
majice i slično, evocirajući u većoj mjeri originalni hipijev- 
ski psihodelični image, većina hašomana zadržavala se na 


navedenim elementima, inzistirajući tako na specifičnoj 
uniformnosti (kosa, tankerica, traperice, tenisice (sajmoni- 
ce) iz koje zrači svojevrstan asketizam. 

Na pitanje o uzrocima takve naglašene jednostavno¬ 
sti i svojevrsnog asketskog imagea (koji nije nositeljima 

blokirao uživanje u orgijastičkom hedonizmu prisutnom na 
široj sceni) ne može se odgovoriti pozivanjem na presudan 
uzrok, nego treba uvažiti niz posredovanja. Jedan je od 
izvora inspiracije za takvo odijevanje rock kultura, i to ona 
s kraja šezdesetih do pred kraj sedamdesetih, a bliskost 
tema i slika dijela američke kontrakulture bila je osigurana 
i časopisima poput Džuboksa, uz podrazumijevajući plo¬ 
če, postere, filmove. Već spomenuti Paul Simon imao je 
utjecaja na struju koja je prihvatila jednostavnost i ležernost 
kao ključnu u dijelu imagea koji se tiče odjeće. No, činje¬ 
nica da je to originalno vojnička jakna, na različite je na¬ 
čine utjecala na njeno nošenje - od početka hipijevskog (i 
srodnih) pokreta u Americi, u svjetlu vijetnamskog rata, 
prisutno je uzimanje »neprijateljskih« simbola i njihova pri¬ 
lagodba drukčijem sustavu značenja, tako su dijelove uni¬ 
forme nosili antiratni demonstranti i )>a A e A a_jcj/j]ecž«- Ipak, 
za manji dio aktera (američkih), koji su krajem šezdesetih 
tvorili veoma heterogenu i »nespojivu«, a često zajedničku 
scenu kontrakulture i nove ljevice, uniforma je naglašavala 
i vlastitu spremnost da se državi, ratu, rasizmu, suprotstavi 
onako kako je uniformi i primjereno - ratovanjem. Još je¬ 
dan tipičan (i za dugo vremena uspješan) primjer kontra- 
kulturne intervencije u postojeće simbole jest preokretanje 
značenja podignutog srednjeg prsta i kažiprsta, u obliku 
slova »V«, što je upornom hipijevskom upotrebom u suprot¬ 
nom smjeru, a na osnovi medijske ekspanzije simbola i 
značenja, za krug širi od subkulturnog počelo značiti »mir« 
umjesto dotadašnje »pobjede«. Kada dugokosi lik istakne 
dva prsta u obliku slova V i kaže »mir, brate« (ili »sestro«), i 
kad a se takve slike na koncertima, demonstracijama ili 
omotima ploča pojave i medijski umnože, onda se stvori 
drukčiji okvir razumijevanja koji je generacijama bio na 
snazi, interpretirajući takav simbol isključivo kao znak mira. 
Hrvatski kontekst prilično se razlikovao od američkoga, no 


prisutnost »subpolitičkih« pokreta koji su vlastiti svjetonazor 
temeljili na kritici potrošačkog društva iako ono nije bilo 
veoma razvijeno u našim krajevima i estetske preferencije 
dijela aktera studentskog pokreta prisutne u časopisima 
kulture mladih, gdje se njegovala jednostavnost pa i aske- 
tizam u imageu, sigurno su dijelom kumovali prihvaćanju 
tankerice kao glavne »uniforme« hašomanske subkulturne 
scene i općoj jednostavnosti koja se nametala izgledom. 
Tako su »modelski« utjecaj mogli imati i nekonvencionalni 
mladi profesori, pristigli s fakulteta u srednje škole, preno¬ 
seći implicitno (ili čak eksplicitno) naslijeđe »prve faze« i 
širih konotacija domaćih hipijevskih intencija, prisutnih i 
na široj kulturnoj sceni alternativnog kazališta i teorijsko- 
-poelskog izdavaštva, lako je takav utjecaj marginalan kad 
se gleda broj ljudi koji primaju i prerađuju (sub)kulturne 
obrasce u dijalogu sa starijim akterima, unutar subkulturne 
scene mogući su snažni utjecaji manjih grupa »kreativne 
jezgre« koje veoma brzo može prihvatiti širi krug okupljen 
oko sličnih »središnjih preokupacija«. Naravno, britanski 
sociolozi, koji uvijek naglašavaju klasnu prirodu subkultur- 
nih afilijacija, primijetili bi da je tankericu bilo lakše platiti 
nego crnu kožnu jaknu i da je hašomanski image imao 
nešto od »proleterske« jednostavnosti sa snažno izraženom 
»bohemštinom srednje klase«, i to bi moglo biti točno za 
jedan kamenčić u mozaiku razloga odabira tankerice. No, 
ona je bila dio imagea čiji su nositelji dolazili iz nižih sloje¬ 
va, završavajući škole nakon kojih su mogli raditi, kao i 
oni iz srednjih i viših slojeva koji su se spremali studirati. 
Ne smijemo zanemariti ni one aktere koji su bili izvan većine 
mogućih utjecaja, i koji su, vidjevši tankericu na nekome s 
bliske scene, reagirali pozitivno i na pitanje jednostavno 
odgovarali, »sviđa mi se«. Stalna prisutnost tankerice (uz 
periodične izmjene intenziteta) na subkulturnoj sceni sv¬ 
jedoči o »sviđa mi se« osjećaju koji dijele različite genera- 

čije posredovane hašomanskim, punkerskim, garažnim, 
noiserskim i srodnim senzibilitetima, raznoliki akteri koji su 
u toj jakni vidjeli dinamičnost, otpor, praktičnost, te pripa¬ 
danje otpadničkom plemenu, koje se odjećom opskrbljuje 
s vojnog otpada.” 

Zbog svog izgleda, hašomani su imali bezbroj pro¬ 
blema; u roditeljskom domu, uz neke iznimke, postojao je 
pritisak za promjenu imagea i česti sukobi zbog »uobiča¬ 
jenih« adolescentskih prekršaja, sada potenciranih izgle¬ 
dom s kojim se dobar dio roditelja nikad nije pomirio. Dio 
onih koji su imali dobre ocjene (scena je bila toliko široka 
da je pokrivala sve tipove učenika) mogli su time kupiti 
pravo na nošenje duge kose. U školi, mnogima je bilo 
teško održati image, barem kada je o kosi riječ. Postojale 
su razlike između škola i pojedinih profesora, kao i razlike 
u mjerama represije, od izbacivanja i organiziranja razno¬ 
vrsnih pritisaka (ocjene, vrijeđanja, roditeljski sastanci na 
kojima se nečija duga kosa pred svim roditeljima iznosi 
kao problem razreda, ukori i si.) do onih oblika nastavnič¬ 
kog i razredničkog angažmana koji prestaju biti represivni 
i neslaganje s dugom kosom zadržavaju na razini razgo¬ 
vora s učenikom. Posebnu varijantu pritiska i profesorske 
netrpeljivosti prema hašomanima predstavlja djelomična 
politizacija, koja je bila tipična za profesore »obrane i za¬ 
štite«. U udžbenicima su bile popisane teorije i pristupi ratu, 
koji se ne slažu sa službenom koncepcijom naoružanog 
naroda, teorijom pravednog rata i tada postojećim susta¬ 
vom »općenarodne obrane i društvene samozaštite«. Jedna 

Dugi vijek tankerice sadrži i njeno prodiranje u širu kulturu, izvan 
subkulturnih grupa, kako u potpuno »prosječnoj« sferi i pučkoj kultu¬ 
ri, tako i medu neformalnim grupama koje nisu subkulturne, kao što 
je to neko vrijeme bilo sa studentima elektrotehnike i strojarstva, koji 
su godinama nakon zalaza hašomanske scene preuzeli mnoge ele¬ 
mente imagea, među kojima su tankerice i karirane košulje bili naj- 
prepoznatljiviji. 


od prozvanih teorija koja se nije uklapala u službeni diskurs 
bila je i »pacifistička«. Zabilježeni su mnogi slučajevi u koji¬ 
ma su školski profesori »obrane« zagorčavali hašomanima 
život, smatrajući njihov stil neprijateljskim prema osnova¬ 
ma tadašnjeg sustava, bez obzira na to jesu li hašomani o 
kojima je bila riječ uopće artikulirali svoj svjetonazor kao 
»pacifistički«. 

Hašomani su (kao i mnogi njihovi nasljednici na sub- 
kulturnoj sceni) često bili legitimirani i zaustavljani, njima 
se dobacivalo i prijetilo (od »jesi li muško ili žensko« do 
»ošišat ćemo te«), a postojali su i drugi načini iskušavanja 
vlastite stigmatizacije u društvu. Najozbiljniji sukobi, koje 
su hašomani iskusili zbog svojeg izgleda, događali su se 
prilikom »susreta« sa štemerima. Teško da je koja subota 
mogla proći a da netko s dugom kosom ne dobije batine 
zbog kose ili hašomanskog imagea uopće. Većina hašoma- 
na nije se htjela tući, ali manji dio uvijek je bio spreman 
potući se u samoobrani. Pasivnost većine dominirajuća je 
karakteristika, pa bi štemeri najčešće bez većeg otpora 
nekoga bacili na pod, istukli i otišli, a zabilježeni su i slu¬ 
čajevi nasilnog sisanja. No, u neravnopravnu borbu uklju¬ 
čio se manji broj aktera s kvartovske, štemerske scene, koji 
je branio »svoje« hašomane od drugih štemera. 

Okupljališta; rituali i sleng 

Svaka škvadra, uključujući ^ i one koje ne p ripadaiu 
subkulturi, ima svoju topojrafsJdjJtejTr A u 

kojoj se z nančo A la A A određeii kafić bio srce okupljanja, 
kadaJe_ A loilci_db_pxemještaja na dru gu lokaciju, kada su 
se škvadri pridružili novi članovi ili kada su otišli stari, što 
se promijenilo pomakom od parkirališta, dućana, parka, 
prema novoj lokaciji. Takva, cesto prezieno izvedena »po¬ 
vijest prostora škvadre«, posebno je razvijena na subkul- 

turn oj sceni, no ona ostaje dio narativne kulture, usmene 
predaje. Ograničit ćemo se na zagrebačko razdoblje 
(1977./81.) koje znači kulminaciju i specifičan »zalaz« ha- 
šomanske scene, fragmentaciju i djelomično nestajanje 
nekih njenih dijelova. 

Disco klubovi™ »Jabuka« i »Big Ben« bili su tradicio¬ 
nalna okupljališta hašomana. Ovdje je osobito zanimljiv 
»Big Ben« u Bogovićevoj ulici, u kojem su postojale dvije 
dvorane, tako da se u donjoj plesalo, a u gornjoj su se 
održavale »glazbene slušaonice«, gdje su okupljeni mogli i 
plesati, ali je potpuno uobičajeno bilo i sjedenje, ležanje 
na podu i prepuštanje zvuku ili drugim aktivnostima. Ta je 
dvorana bila preteča današnjih »chill-out« prostora na rave 
partyjima, gdje se uz jednu plesnu dvoranu gotovo uvijek 
osigurava još jedna, za odmor i usmjerenost drugom skupu 
zvukova. Nitko nije slutio techno partyje u Big Benu se¬ 
damdesetih, iako u gornjoj dvorani nalazimo slične tipove 
opuštenosti, a u donjoj slične tipove transa (što može vri¬ 
jediti i za druga razdoblja i subkulturne stilove). S obzirom 
na tipove aktera u Big Benu, možemo uočiti kako sadržaj 
glazbene slušaonice govori i o razlici glazbe i širih orijen¬ 
tacija u vezi s njom, između dvije dvorane. Gornja je bila 
»čistija« po sadržaju bliskom različitim hašomanskim škva- 
drama, organizirajući tematske večeri ključnih bandova 
(ikona) rock kulture (Hendrix, Doors, Janis Joplin, Led 
Zeppelin, Pink Floyd, Yes, Jethro Tuli itd.) dok je donja 
naglašavala ples, za čiju su se podlogu miješale tvrđe, 
rockerske pjesme s komercijalnijim pjesmama, hirovima 
šire pop-kulture. U obje dvorane odvijao se ravnopravno 

20 

Disco ukazuje na »disc«, dakle na ploču, a ne na disco-glazbu. lako 
je ta glazba krajem sedamdesetih počela prodirati u gotovo svaki 
»plesnjak«, mnogi su klubovi gajili raznovrsna rock-usmjerenja, no 
naziv »disco-klub« održao se čak i u slučajevima radikalno drukčijeg 
glazbenog programa. 


hašomanski ritual zvuka i raznovrsne usmjerenosti na gla¬ 
zbu, dok su »sentiš« blokovi u donjoj dvorani predstavljali 
univerzalnu muško-žensku komunikaciju koja se »u paro¬ 
vima« odvijala u svim tadašnjim klubovima (kao i na »škol¬ 
skim čagama«). To što su povremeno puštane pjesme »iz 
drugog tabora«, nije ometalo hašomane da u donjoj 
dvorani Big Bena (uz zvuke, primjerice ZZ Top ili Black 
Sabbath) ne sudjeluju u ritualu »head-banginga«, koji se 
na sceni i izvan nje nazivao »padavičarenjem« a iskazivao 
se kao ples glavama, odnosno kosom koja vijori brzim 
pomicanjem vrata i glave. = ' 

Ako poznajemo ulogu koju glazba igra u životu veći¬ 
ne hašomana, njen utjecaj i prepletanje sa svakodnevnim 
životom, onda možemo razumjeti kako ritual zajedničkog 
slušanja, plesanja, druženja uz glazbu s velikih i jakih zvuč¬ 
nika ima elemente osnaživanja i prepoznavanja zajednič¬ 
kih točaka; poput praktičara meditacije ili vjernika koji se 
mole kod kuće, pa se njihova zajednica barem jednom 
tjedno okupi i onda meditira ili se moli zajedno, doživlju- 
jući umnažanje energije. Tako i hašomani, nakon što ih je 
dobar dio slušao i prerađivao »riffove« rockerskog svijeta 
sam kod kuće ili u manjoj grupi prijatelja, sada ima mo¬ 
gućnost ponovo, uz doslovan intenzitet zvučnika, otkriti, 
prepoznati, pregrupirati, proslaviti zvukove, pjesme, pokrete, 
i proširiti »afektivnu zajednicu« koja je s njima u vezi. 

Riječima jedne od akterica »padavičarenja«: »Moja mama i baka 
skroz kuže ples, skakanje, one sve mogu zamisliti, ali da poslije plesa 
imam upalu mišiča na vratu, da me boli kad okrećem glavu, to nika¬ 
ko ne kuže«. Danas je »viđanje glavama (kosom)« u najvećoj mjeri, 
iako ne isključivo, povezano s karakteristikama heavy metal rituala, 
praćenog često simulacijom držanja gitare u ruci, što samo govori o 
tome kako su se osnove brojnih kasnijih zasebnih stilova nalazile već 
u širokoj rock kulturi čije su dijelove prigrlili raznovrsni hašomanski 
akteri. 

Kafići i javni prostori 

Od kavane »Corso« do »šok sobe« ili od »Tingl-Tangla« 
do »Brna«, »ispisana« (zapravo, u dobroj mjeri »ispijena«) 
je povijest generacijskih hašomanskih okupljanja u Zagrebu. 
»Sok soba« se nalazila do samog Big Bena i bila je tako 
prozvana zbog stakla koje je od poda do stropa tvorilo zid 
prema ulici. Prolaznici su mogli promatrati događanja što 
ne odudaraju od općeg (posebno vikendaškog) orgijastič- 
kog hedonizma koji karakterizira dobar dio kulture mladih, 
a čvrsto je, kad je o alkoholu riječ, usidren i u dominant¬ 
noj kulturi. Brojne škvadre imale su svoje omiljene kafiće, 
a u nekim slučajevima cijeli prostor oko kafića postajao bi 
okupljalište. Hašomani su bili prisiljeni mijenjati kafiće 
protiv svoje volje iz mnogih razloga; preuređenje i drukčija 
orijentacija kafića (komercijalnija), skraćivanje radnog vre¬ 
mena, policijske racije, itd. 

Posebno zanimljiv primjer okupljanja predstavljaju 
ona na javnim prostorima u središtu grada poput Zdenca, 
Džamije, Katarinskog trga, koja izazivaju poglede i ko¬ 
mentare drugih građana. Svijest o tome nije nevažna, iako 
grupa okupljenih hašomana ne pokazuje veće zanimanje 
za okolinu. Na okupljalištu postoji stalna cirkulacija; JJJDO A 
zna vanie, svir anje, odiascidoti A qv ina, l iublienie A posudba 
ploča, beskrajni razgovori, cijeli svijet svakodnevnog-žrvota 
A ktejx U s pj j od okoline prilično o A dg/a A -/(a/a A žgk A orn, 
-tako i količinom pažnje i vremena posvećenog glazbi i 
modelima života preuzetima iz rock kulture. Unutar hašo- 
manskog svijeta proces diferencijacije se odvijao po gla¬ 
zbenim i širim kriterijima, tako da su povremeno (u razdoblji¬ 
ma koja mogu trajati nekoliko mjeseci, do nekoliko godi¬ 
na) pojedina okupljališta nosila i obilježja grupa koje su na 
njima boravile. Osim uobičajene podrške »lokalnim« ban- 
dovima (a lokalitet se odnosio na Džamiju ili Zdenac, rje¬ 


đe uključujući kvartovsku pripadnost kojoj će značenje u 
ne-štemerskim krugovima ponovo porasti u osamdesetim) 
i razlikovanja u preferiranju hard-rocka, simfo-rocka i dru¬ 
gih, po svom izboru konstruiranih »zvučnih entiteta«, akteri 
su se razlikovali i po preferenciji pojedinih droga. 0 tome 
će biti govora u posebnom poglavlju, a ovdje je, zbog 
Džamije i Zdenca (Kavkaza), kao najpoznatijih javnih oku¬ 
pljališta hašomana, potrebno navesti primjer podjele unu¬ 
tar scene koja se događa, po mišljenju dijela aktera, na 
osnovi upotrebe drukčijih droga. Tako »Zdenac« i »Kavkaz« 
postaju okupljališta onog dijela koji upotrebljava heroin i 
alkohol, sugerirajući tvrđu, oporu opciju u kojoj mnogi 
akteri ne mogu izbjeći fizičkoj ovisnosti, a »Džamija« po¬ 
sluje pozornica na kojoj su snažnije prisutni cannabis i 
LSD, predstavljajući mekšu i otvoreniju, lepršaviju opciju 
aktera koji se dobrim dijelom odmakao od heroinske sce¬ 
ne. (Kulović, 1998.) 

Sukob oko Big Bena 

Hašomani su bili nepoželjni u većini zagrebačkih klu¬ 
bova. Kada im je uprava Big Bena odlučila zabraniti ulaz 
u klub, postojala je realna mogućnost da se takva odluka 
provede bez posljedica, kao što je niz mjesta u gradu 
(kafića, klubova i drugih prostora gdje su se okupljali sub- 
kulturni mladi) promijenilo izgled, cijene, radno vrijeme i 
politiku prema gostima uopće, »čisteći« prostor od nepo¬ 
željnih, bez širih reakcija, osim uobičajenog lamentiranja 
urbane mladeži koja već dvadesetak i više godina perio¬ 
dično ima potrebu konstatirati »sve su nam uzeli« ili »sve 
što bude dobro, zatvore ili nas potjeraju«. No, u to doba 
(1 978779.) postojanje medija, kakav je bio Polet, pomoglo 
je mobilizaciji i dospijevanju hašomana u javnost i medije 
dominantne kulture. Polet je od dosadnog SSO-ovskog 

lista postao zanimljiv i čitan, pružajući prostor rock kulturi, 
prihvaćajući i kreirajući obrasce urbane kulture mladih na 
kraju sedamdesetih. Polet je, u jednom trenutku, upravo u 
vrijeme vanjskog pritiska i unutarnje diferencijacije scene, 
postao integrativnom točkom, omogućujući različite razine 
prepoznavanja hašomanskog identiteta. To je bio moment 
sukoba oko Big Bena, kada je Polet zapravo pozvao na 
demonstracije i artikulirao hašomanski očaj zbog »još jed¬ 
nog« izgubljenog prostora ili naprosto zbog diskriminacije, 
lako je dio aktera već odustao od Big Bena, jer su Šikani- 
ranja dugokosih posjetilaca već započela u »ljetnoj« verziji 
Big Bena", koja se odnosila na program istog DJ-a na 
različitim lokacijama, represijom prema preostalim hašo- 
manima (kojih je još bilo dovoljno da napune prostor) ogo¬ 
lio se i javnim pokazao mehanizam generalizacije, tipičan 
za »moralne panike«, koji tvrdi »svi dugokosi se drogiraju« 
i koji je, kao takav, p(r)obudio osjećaje solidarnosti kod 
svih kojima prijetnja izbacivanja može postati stvarnost 
nekog drugog prostora ili okupljališta, laj osjećaj solidar¬ 
nosti, koji je zahvatio širu scenu hašomanskih identiteta, 
prepoznao je, podijelio, kao akter same scene, i Polet, 
uključivši se izravno u situaciju obilježenu represijom pre¬ 
ma hašomanima ili svim onima koje odgovorni (u ovom 
slučaju redari, provoditelji odluke uprave Big Bena) takvima 
definiraju. Poziv na demonstracije bio je upućen neizrav¬ 
no, preko »pisama čitalaca«, jer bi inače autora odveo u 
zatvor. To je bilo razdoblje posljednjih godina Titova života 
u kojima nije moglo biti šale s javnim manifestacijama ili 

' Milan Mlakar, dj u Big Benu, nastupao je svojim programom u ljetnim 
»zamjenama« za Big Ben koji nije bio otvoren u ljetnim mjesecima. 
Najstalnija je bila lokacija Varšavske, da bi se koncem sedamdesetih 
»ljetni ben« premještao na igralište iza nekadašnje Prve i Četvrte 
gimnazije, a današnjeg Muzeja »Mimare«, ili na igralište R. K. Borac 
na Trešnjevci, gdje su već u ljeto 1978. hašomani osjetili da su ne¬ 
poželjni. 


demonstracijama bilo kakvog nezadovoljstva. Nakon što 
su demonstracije najavljene, i mnogi hašomani odlučili su¬ 
djelovati, pokrenuo se mehanizam »društvene samozašti- 
te«, na dva bitna nivoa. U javnosti, roditelji su mogli pro¬ 
čitati da se njihova djeca dijele na hašomane i šminkere, a 
ton je bio relativno pomirljiv - dopuštalo se i ponegdje 
ispravnim smatralo mišljenje koje ne izjednačuje dugu kosu 
s devijacijom, ali su se demonstracije, kao oblik djelova¬ 
nja, najoštrije osuđivale bez obzira na to što možda moti¬ 
vacija za prosvjed može biti opravdana. Na drugoj razini, 
preko tadašnje omladinske organizacije, organizirane su 
delegacije koje su obilazile sve srednje škole i dobar dio 
osnovnih, tumačeći moguću opasnost od javnih skupova i 
»infiltriranja« raznih opozicijskih, neprijateljskih snaga u 
redove hašomana, uvjeravajući sve prisutne na tim sastan¬ 
cima u apsolutno štetne posljedice akcije, najavljene u 
Poletu. U stvorenoj atmosferi straha, uz nazočnost velikog 
broja policajaca na najavljeni dan demonstracije se nisu 
održale. Ipak, burna atmosfera tih dana omogućila je 
refleksiju hašomanskog identiteta i učinila Polet akterom 
scene, koja neće u budućnosti biti hašomanski određena, 
niti će urednici Poleta moći ostati na svojim mjestima. 

Studentski centar 

Hašomanska scena, kao heterogeni skup aktera koji 
svoj životni stil zasnivaju na različitim pravcima rock glaz¬ 
be, uz image sličan onome kakav se svuda u svijetu po¬ 
javljuje u sklopu rock kulture šezdesetih i sedamdesetih, 
bila je diferencirana već prije sukoba oko Big Bena. Ti su 
njezini dijelovi sami sebe prepoznavali po nizu kriterija, od 
emotivnih i afektivnih, čije posredovanje nije lako odčitlji- 
vo, do kombinacije glazbenih, obrazovnih, spolnih i djelo¬ 
mično dobnih. S obzirom na vezanost uz određeni prostor, 

i percepciju promjena koje se zbivaju na određenom pro¬ 
storu, možemo govoriti o inertnijem i kreativnijem dijelu. 
Na sceni su zajedno bili i oni akteri koji nisu bili osobito 
sretni sa svima koje je sličan image doveo na istu scenu, a 
diferencijacija je bila brža kako se bližio kraj sedamdese¬ 
tih, koji je rock kulturi donio »svježu krv« u obliku punka, 
proglašenog protestom protiv njezina etabliranja i skleroti- 
zacije. Tako je jedan dio, uvjetno rečeno, onaj kreativniji, 
napustio prostore u Bogovičevoj (»šok-soba« i Big Ben) i 
premjestio se u dvorište i druge prostore Studentskog cen¬ 
tra. Inertniji dio nije slijedio ovaj pomak, pa je šest mjeseci, 
sve do godinu dana, pred Studentskim centrom vladala 
specifična »čista« situacija, koja je omogućila dijelu hašo- 
manske scene slobodnije disanje, jer oko inertnijeg dijela 
ostali su i razni »nametnici«, štemerima bliski likovi i opće¬ 
nito oni s kojima »kreativniji« dio u posljednjem razdoblju 
nije htio biti povezivan. Atmosfera pred Studentskim centrom 
u prvo je vrijeme bila gotovo idilična, bez policijskih racija, 
bez upletanja štemera, s brojnim škvadrama koje su sta¬ 
jale u krugovima, sjedile na okolnim klupama, uz gitare, 
piće, i uobičajeni svakodnevni život kakav se mogao 
upoznati na javnim okupljalištima iz prethodnog razdoblja, 
koji krase središnje preokupacije izgrađene oko glazbe, 
miroljubivosti, alkohola i lakših droga, više ili manje arti¬ 
kuliranog protesta protiv svijeta odraslih i sivila u dominant¬ 
noj kulturi. Kada su svi hašomani, uključujući i najinertnije 
»suputnike«, protjerani iz područja Bogovićeve, prostor 
pred Studentskim centrom jedva je mogao primiti brojne 
pripadnike sve »šarenije«, raznolike scene »diferenciraju¬ 
ći« hašomana i novih aktera - punkera i novovalaca. 
Kraj sedamdesetih hašomanska scena ne bi mogla doče¬ 
kati kao »jedna« scena, čak i da nisu nastala punkerska i 
novovalna usmjerenja. Scena zapravo nikad nije bila »jed¬ 
na« (osim možda u prvim danima kraja šezdesetih i početka 


sedamdesetih) ali je za znatan broj adolescenata u drugoj 
polovici sedamdesetih funkcionirala kao zajednička pozor¬ 
nica za izražavanje individualnosti unutar već određenih, 
širih granica rock kulture i identiteta nazvanog »hašoman- 
skim«. Kako je rastao broj ljudi i kako se razvijao senzibi¬ 
litet posredovan sve različitijim podsvjetovima rock kulture, 
tako su i razlike među hašomanima postajale sve dublje. 
Budući da se svakodnevni život odvija uz sve veću profilira- 
nost i »specijalizaciju« zvuka, a razmjena ploča (i osobnih 
iskustava s doživljenim zvukovima) među užim škvadrama i 
grupama prijatelja omogućuje daljnje učvršćivanje procesa 
posredovanja između zvučnih entiteta i grupnog/individual¬ 
nog identiteta, jasno je kako proces diferencijacije u rock 
kulturi utječe na konkretan život škvadri i određene scene, 
oblikujuči, zajedno s akterima, izdvojenije »strukture osje¬ 
ćaja« i proizvodeći nove položaje na sceni. Ti se položaji 
mogu opisati i kao približavanje ili udaljavanje pojedinih 
aktera, iako ne treba zanemariti postojanje i onih aktera 
koji nisu toliko determinirani cjelokupnim uključenjem u 
glazbene podstilove, niti onih koji su razvili takav oblik 
grupnog identiteta koji unutar škvadre omogućuje posto¬ 
janje zasebnih identifikacijskih glazbenih podloga. Dife¬ 
rencirajući pravac odnosi se na primjere aktera i njihovog 
proživljavanja tema i zvukova pojedinih bandova; primjeri 
mogu biti raznovrsni. Jedni su njegovali usredotočenost na 
glazbu grupa Genesis, Yes, ELP, drugi su takav izbor širili 
na King Crimson, ili na Can i Magmu, a treći su (među 
brojnim kombinacijama) tome pridavali Tangerine Dream 
i Mike Oldfielda, i dijelom se sve više udaljavali od »kori¬ 
jena« rock'n'rolla, kojima su drugi upravo težili. Taj po¬ 
vratak korijenima za neke je vodio preko Istočne obale 
(Velvet Underground i Lou Reed), za neke preko Zapadne 
(Jefferson Airplane, Grateful Dead, Quicksilver Messenger 
Service) a za neke preko britanskog »pub-rocka« (Dr. Feel- 

god) ili naprosto starih albuma Stonesa. Dio ljudi nije ni 
percipirao »odmak od korijena«, da bi se nečemu uopće 
htio vraćati, ostajući vezan uz Deep Purple i Led Zeppelin, 
ili živeći cijelog života u širokom kraljevstvu Franka Zappe. 
Mnogi su akteri bili uronjeni u more bluesa, šetajući se od 
klasika (Dixon, Hooker, VVaters...) do Claptona. Navedeni 
su bendovi mogli biti i u sasvim drukčijem međusobnom 
odnosu, a moglo bi se navesti i stotinjak drugih. Raznovr¬ 
sne kombinacije ukazuju na postojanje aktera koji ne slijedi 
»uobičajene« sheme srodnosti glazbenih stilova, no takvi 
akteri spadaju u jednu od dvije spomenute grupne moguć¬ 
nosti: onu koja naglasak ne stavlja na glazbu kao orijentir i 
podlogu životnog stila, zauzimajući »eklektički« i, s obzirom 
na animozitete, »ekumenistički« pristup širokom području 
rockerskih stilova, i drugu mogućnost, koja nam ukazuje 
na postojanje škvadri unutar kojih se slobodno izražavaju 
raznovrsni identiteti, pripadajući specifičnim scenama čiji 
zajednički nazivnik mogu definirati i redefinirati sami akteri. 
Jezikom sudionika, prvu mogućnost možemo izraziti sa »slu¬ 
šam sve pomalo, kad sam sama paše mi D y I a n, na kon¬ 
certu bih voljela čuti Zeppeline, FIoyde volim na tulumu, a 
jako cijenim »xy« jer su postigli...«, a druga mogućnost se 
odnosi na samu škvadru u kojoj je »on hard-rocker, život 
daje za to, a ja ti to baš ne volim, mene fura psihodelija, 
ovaj drugi je lud za sintovima i nekaj mulja s jazzom al 
neće priznat. 

No, proces koji udaljuje, a ne približuje aktere, i koji 
poćinje diferencijacijom u glazbenim stilovima rock kulture 
(koji nisu uvijek »izvana«, »iz studija« ili nekog centra »pro¬ 
izvodnje umjetnih potreba« nametnuti »pasivnom slušatelj¬ 
stvu«, nego, barem u jednoj fazi, predstavljaju scenu s 
koje dolaze, koja može biti dio »podzemne kulture«) uklju¬ 
čuje strastvene i emotivne odnose prema tipovima glazbe 
ili pojedinim bandovima. U jednom od najpoznatijih istra¬ 


živanja iz razdoblja označenog početkom sve većeg utje¬ 
caja birminghamske sociologije subkulture, Paul VVillis 
(1978.), opisujući »bikersku« kulturu i povezanost glazbe s 
ritmom središnjih preokupacija motoristićke škvadre, uoča¬ 
va visoko emotivan odnos prema samoj glazbi i tipovima 
naglašavanja ritma, ilustrirajući to primjerima promjene 
stava prema Beatlesima iz njihove kasnije faze, i zadržava¬ 
njem bliskosti sa Stonesima. Unutar analize upotrebe jezi¬ 
ka u subkulturi »bikera«, VVillis naglašava neposrednost i 
emotivnost iskaza o rock akterima, koja sadrži često i 
brutalno izražene animozitete, vrijeđanja »ad hominem«, i 
omalovažavanje svih onih zvukova, pjesama i aktera koji 
stvaraju glazbu suprotnu bikerskom senzibilitetu. To nije 
obilježje samo bikerske scene, niti samo britanskih subkul- 
tura. Na sličan način možemo govoriti i o dijelu domaće 
scene krajem sedamdesetih, gdje se uz navedeni »sim- 
fo-rock«, kao i »elektronski« »progresivni« zvuk i senzibilitet, 
nalaze i oni koji inzistiraju na zvuku »hard-rocka«, kao i 
oni uronjeni u psihodeličnu tradiciju američke Zapadne 
obale. Udaljavanjima i približavanjima kumuju i deseci 
drugih stvorenih senzibiliteta, primjerice oko izraza Boba 
Dylana (čak je i unutar opusa jednog autora stvorena 
podjela na »tradicionalne« aktere, koji glorificiraju i pri¬ 
znaju isključivo akustičarsku fazu, i one koji se pronalaze u 
»električnoj«) ili na folk-rock zvuku utjelovljenom u bando¬ 
vima poput Pentagle ili Fairport Convention, zatim na 
Jazz-rock tradiciji koju su simbolizirali VVeather Report ili 
Mahavishnu Orchestra i koja je zaista teško spojiva s, 
primjerice, teenagerskim »slatkim« metalom u izvedbi gru¬ 
pe Sweet. Nabrajanje teže i lakše spojivih stilova i podsti- 
lova rock kulture ispunilo bi prostor cijele enciklopedije, a 
krajem sedamdesetih, uza svu različitost već prisutnu na 
sceni, nastaju akteri koji dobar dio vlastitog identiteta te¬ 
melje na prosvjedu protiv zatečenog stanja u rock kulturi, 


208 


20Q 





Benjamin Perasović 


URBANA PLEMENA 


a koje se manifestira u zakonima biznisa i veličine, pri čemu 
se bendovi sve više odvajaju od svoje publike, a zvukovi 
nastaju u uvjetima skupih studija i tehnologije nedostižne 
prosječnom bandu. Protiv takvog stanja usmjeren je pokret 
koji se vratio garaži i životnoj istini izraženoj »s tri akorda«, 
a prvi su akteri tog pokreta punkeri. 0 njima če biti riječi u 
slijedećem poglavlju, ali ovdje je njihova pojava važna 
zbog naznačavanja daljnjeg »cijepanja« i profiliranja scene 
koja je, na samom kraju sedamdesetih u Zagrebu, nakon 
razdoblja brojnih javnih okupljališta, svedena gotovo is¬ 
ključivo na prostore oko Studentskog centra. U Student¬ 
skom centru je tada dosegnut vrhunac hašomanske ma¬ 
sovnosti, i vjerojatno jedan od posljednjih rituala proslave 
onog zvuka koji je bio simbol »klasične« hašomanske sce¬ 
ne i koji se odvijao poput punkerskog poga u kolu zagr¬ 
ljenih, tada još uvijek većinom dugokosih adolescenata 
pokrenutih na skakanje »himnama« Doorsa i Zeppelina. 
Istovremeno, to je i zalaz klasične hašomanske scene jer 
punk i novi val u istom prostoru Studentskog centra okup¬ 
ljaju svoju publiku i akteri postaju raznolikiji. Uz zaljublje¬ 
nike glazbenih stilova »koji način života znače«, scena sve 
više privlači i štemere željne sukoba, a masovnost, uz kul¬ 
turu alkohola i prisutnost droge, dovlači i više policije. 

Tako je prostor oko Studentskog centra bio svjedo¬ 
kom prvih okupljanja dijela hašomanske scene. Krasila ga 
je miroljubivost A želja za.povlačenjem od očijujavnosii A od 
»š temera i seli ačina« A koii A su m n i i e A b i I i preblizu, te razno¬ 
vrsna zvučna usmjerenost (dok je još Big Ben bio aktua¬ 
lan), zatim je isti prostor bio svjedokom narastanja scene 
do krajnjih granica govora o »jednom« subkulturnom stilu, 
da bi početkom osamdesetih postao okupljalištem brojnih 
aktera koji su identitet gradili na multidimenzionalnoj osnovi 
punka, novog vala, i mnogih, u međuvremenu do kraja 
»oposebljenih« dijelova rock kulture. Nazočnost »štemera i 


seljačina«, kako bi akteri rekli, nije se mogla izbjeći, pa je 
otvaranje novih prostora (zapravo starih prostora ali s no¬ 
vim sadržajima) poput Lapidarija, uz nasilje koje je 1981. 
u Studentskom centru kulminiralo tučnjavama redara i 
drugih, a rezultiralo ubojstvom, definitivno označilo raspad 
dotadašnje scene i fragmentaciju dijelova koji su tražili 
svoje puteve i okupljališta, nalazeći ih dijelom u Lapu, dije¬ 
lom pred Brnom, u KSETu, klubu Istrana i drugdje. Ovdje 
se gotovo kao pravilo nameće činjenica teškog održanja 
jednog prostora ili okupljališta za subkulturni stil zvan u 
drugoj polovici sedamdesetih »hašomanskim«. Nakon raz¬ 
doblja u kojem se takvo mjesto iskristalizira i postane gotovo 
jedinim, ubrzo dolazi do raspada jednog i nastajanja mnogih 
manjih okupljališta. Taj jc proces povezan s fragmentaci¬ 
jom stilova unutar rock kulture, kao i diferencijacijom unu¬ 
tar subkulturnih grupa i između njih. Diferencijacija se od¬ 
vija po kriterijima posredovanim glazbom, ali i mnogim 
drugim koji se odnose na druženje i prijateljstva, na kvar- 
tovsku, školsku, »preferirajuću od hedonističkih« ili neku 
drugu povezanost. U taj proces dodatno interveniraju i 
akteri dominantne kulture, gdje među najizravnije oblike 
utjecaja spadaju policijske racije, promjene (ili ukidanje) 
glazbenih programa, zabrane okupljanja ili sviranja, tužbe 
za »remećenje javnog reda i mira« i slični pritisci. 

Hašomanski rituali prije svega su vezani uz glazbu, uz 
individualno i zajedničko primanje i preoblikovanje zvuko¬ 
va, glazbe i njenih stilova. Takav se ritual može planirati, 
ali će do njega doći i spontano, bilo kada i bilo gdje se 
stvori mogućnost okupljanja uz zvučnike, od »slučajnih« i 
spontanih susreta, tuluma u svakoj prilici nalaženja pro¬ 
stora, do brižljivo planiranih (većinom kolektivnih) posjeta 
koncertima i klubovima. Ples je također dio rituala, a ritual¬ 
nim možemo smatrati i dobar dio »pukih« okupljanja. Oku¬ 
pljanje jest ritualno u spomenutim oblicima kada dolazi do 

osnaživanja, a time hašomani svojim ponašanjem nastav¬ 
ljaju tradiciju koja je postala evidentna u »duhu šezdesetih«, 
o kojem Stanley Cohen piše objašnjavajući okupljanja 
rockera i modsa. Šezdesete, za Cohena, donose specifi¬ 
kum bivanja s drugima, u gomili ili grupi (be-in) kao doga¬ 
đaj po sebi. Struktura događaja je samo ona koju sudionici 
»donesu sa sobom«. Tako nešto može biti događaj, čak i 
ako se, gledano iz nekog drugog kuta, »ništa ne događa«. 
(Cohen, 1972./80.) Dok su modsi i rockeri iz Cohenove 
studije, uz dozu svijesti o »događaju« koji su proizveli samim 
svojim okupljanjem, ipak priskrbili i karakteristike »dosađi¬ 
vanja, iščekivanja, besciljnog lutanja, nedostatka planova« 
(po čemu su, kako Cohen dobro primjećuje, jako sličili 
većini odraslih na odmoru, samo što to nitko u doba mo¬ 
ralne panike nije htio vidjeti), dotle za hipijevski »be-in«, 
pa i za hašomanska okupljanja u Zagrebu i drugim hrvat¬ 
skim gradovima, vrijedi ocjena o događaju samim okup¬ 
ljanjem, i to o često intenzivnom, planiranom i ritualnom 
»događanju«. 

Slens 

\ /'A 

Hašomani su koristili sleng koji je sadržavao neke iz¬ 
raze tipične za taj subkulturni stil, no kako oni nisu izolirani 
od drugih vršnjaka s kojima dijele školske klupe i druge 
prostore interakcije, i kako šira urbana kultura mladih 
često stvara svoje termine i varijante slenga, tako su ha¬ 
šomani iz Zagreba govorili zagrebačkim srednjoškolskim 
slengom, samo djelomično tipičnim za hašomanski stil. 
Ipak, dominacija glazbene scene u svakodnevnim životi¬ 
ma, kao i specifične teme upotrebe droge koje su sedam¬ 
desetih tek počele prelaziti iz relativno užih krugova u širu i 
ne striktno subkulturnu »kulturu mladih«, osigurali su ha- 
šomanima dio autorstva nad »anglo-zagrebačkim« ur¬ 


banim slengom. Tako su najjednostavnije engleske riječi 
»good« i »bad« (dobro i loše) korištene, bez potrebnog iz¬ 
govora i u skraćenom obliku (gotovo kao gud i bed) kao 
opisi nečijeg stanja, na način da uz mogući »meni je 
(nešto) bed« ili »meni je (nešto) gud«, često prevladava ob¬ 
lik »ja sam u bedu« ili »ja sam u gudu«. Loša situacija 
postala je »bediška«, a u osamdesetim godinama »bedoj- 
ner«. Nastanak aktera poput Poleta, kao i omasovljenje 
scene, sve veća važnost domaćih bandova (pri čemu se 
ističe, ne samo kada je o slengu riječ, Džoni Štulić i Azra) 
omogućuju dobre uvjete za nastajanje i širenje slenga, za 
igre riječima, među kojima je svjesna redukcija pojmova 
za što više različitih značenja samo jedan od oblika. Kao 
što postoji intencija da se za šio više tuzličitih pojava, sta¬ 
nja, situacija, koristi jedan pojam tek pobliže određen 
kontekstom ili gestikulacijom, neverbalnom komunikaci¬ 
jom ili naglaskom, tako postoji i pokušaj nalaženja što više 
različitih riječi za samo jedan predmet, poput jointa. Prvu 
intenciju možemo pratiti na primjeru pojma »furka« ili gla¬ 
gola »furati« (se); »Gledam jučer tipa, tam kod mene u 
kvartu, znam ga iz papagajke, tam živi i sedi u bircu, za 
stolom s nekom trebom, kuiš, i upucava se, kuiš, ufurava 
nešto, kuiš, a nemre, znam ga, to ti je čovjek bez furke, ne 
samo da se taj nikad nebi ufural, to je još kul, ali taj se 
nikad nije u niš ufural, kuiš, on ono fura nešto, kao, strej- 
terski, a niš ne fura, jer ga niš ne fura, kuiš, i sad bi on 
trebal neku spiku (šprehu) prodat, i kužim ga da se ufura¬ 
va, a nemre niš isfurat osim neku furku, ono, na foru »u 
koju školu ideš« a to mu i nije neka furka«. Drugu intenciju 
primjećujemo u nazivima za joint, poput đoja (džoja) đoji- 
ca, pljugica, smotka, džoks, frula, frulica, frf, žrža, žiža, 
truba, itd. 

Upotreba i stiliziranje, specifična prilagodba engles¬ 
kih riječi nije samo karakteristika domaće urbane adoles- 

centske scene, nego i drugih europskih zemalja. Tako će i 
Talijani pretvoriti »roll« u »rollare« ili ponegdje samo do¬ 
dati »I« za množinu, nazivajući primjerice darkere »I dark«. 
Na hašomanskoj sceni (unutar »spike« medu »trendovima i 
frendicama«) bilo je uobičajeno izgovaranje domaćih riječi 
na engleskom, posebno za predmete koji su, uz uobičajen 
način uporabe u roditeljskoj kulturi, imali i dimenziju svoje 
uporabe u subkulturi, pa je, primjerice, ime moćnog lje¬ 
pila »tigar« redovito bilo izgovarano kao »tajger«. 

Hašomani su u svom užem krugu, u drugoj polovici 
sedamdesetih, stvorili pojam »brijaže« i »brijanja«, što se 
postupno širilo kroz različite krugove, da bi svojevrsno 
»brijanje« na sam sleng, upotrebom pojma brijanja ušlo u 
potpunosti u širu kulturu i etablirane medije početkom de¬ 
vedesetih godina. Praćenje nastajanja i širenja slenga, kao 
i svih ostalih obilježja subkulturne i šire urbane scene, omo¬ 
gućuje uvid u proces stvaranja, preuzimanja, promjene i 
preoblikovanja stvari i značenja, gdje akteri, čak i tamo 
gdje nam se na prvi pogled čine pasivnim »primateljima 
poruka«, zapravo sudjeluju u istom procesu. 

Početke i prve autore mnogih subkulturnih zvukova, 
frizura, gesti i drugih dijelova imagea, kao u ovom slučaju 
pojmova slenga, teško možemo precizno utvrditi, posebno 
ako je riječ o nezabilježenoj tradiciji. Tamo gdje se pokuša¬ 
va utvrditi tko je prvi koristio određeni zvuk, ili na pozornici 
izveo određeni tip plesa, još je nekako i moguće slijediti 
osnovne okvire za istraživanja, poštujući knjige, filmske, 
video ili zvučne zapise, ali unutar narativne kulture urbanih 
plemena, gdje su generacijska iskustva često prekinuta u 
»lancu« hipotetskog prenošenja »s generacije na genera¬ 
ciju«, rijetko kad se može sa sigurnošću tvrditi što je stvarni 
početak i tko je prvi autor. Unutar dosega ovoga istraživa¬ 
nja, pojam »brijaže« i »brijanja« nalazimo u užem krugu, po¬ 
put manjeg »skupa škvadri«, koji je posjećivao Džamiju 


kao poznato hašomansko okupljalište u drugoj polovici 
sedamdesetih godina. U tom krugu, »brijaža« je označa¬ 
vala stanje, oblik doživljaja i ponašanje pod utjecajem neke 
droge, najčešće cannabisa ili LSD-a. Na primjer, ponav¬ 
ljanje riječi ili slogova, držanje jednog slova, samoglasni¬ 
ka (poput »a« u žaba) dugo, dugo, u izgovoru, dakle spe¬ 
cifičan »dubbing« i proizvodnja eho efekata u govoru, s 
klasičnim »stoned« 33 varijantama izgleda i grimasama na 
licu. »Brij«, obično je bilo upućeno onome tko je već »za- 
brijao« ili »probrijao«, a »brijaža« je lako od individualnog 
stanja počela označavati kolektivno, onaj prepoznati ka¬ 
rakter pojedine situacije. Od pojedine situacije, do cijelog 
tuluma koji je prošao u stanju brijaže, također nije bio ve¬ 
lik korak. Pošto je i najokorjelijim pristalicama droge kao 
promjene svijesti (posebno ako ostanemo kod psihodelika) 
jasno da slična stanja čovjek može ostvariti i u sličnim si¬ 
tuacijama bez droge, ili barem da količina otkačenosti ne 
mora biti proporcionalna količini droge, ubrzo je brijaža, 
kao stanje uzrokovano brijanjem, ukazivala na niz mogu¬ 
ćih načina brijanja. Ipak, ti koraci nisu napravljeni jako 
brzo, a ako su ih neki akteri i napravili brzo, taj se razvoj, 
kao ni sama riječ, nije primjećivao na većem dijelu scene. 
Proći će nekoliko godina, u kojima će Davor Slamnig i 
Pjer Zardin započeti svoju »rock operu« - »Zagrebački 

»Stoned«, iako doslovno znači okamenjen, u engleskom se toliko ko¬ 
ristio za opće stanje pod djelovanjem cannabisa da ga je primjereno 
prevesti naprosto s »napušen«. Ipak, za stanja koja je ponekad teško 
nijansirati i koja spadaju u napušena stanja, postoje dva osnovna 
termina za dva temeljna osjećaja - biti »stoned« i biti »high«, gdje prvo 
označava početak, psihodeličnog o sjećaja naiavlieno gfnešto teži m 
udarcem maljapo glavi, a drugo nešto niežniie kgta pultiranie u slič an 
ali he i išli osjećaj napušenosti. Danas se ti termini redovito koriste u 
Nizozemskoj kada turisti ili drugi posjetioci legalnih prodajnih mjesta 
pitaju za vrstu ili tip djelovanja neke od biljki sa cjenika, pa im se od 
strane konobara obično uputi protupitanje: »Želite li biti više stoned 
ili više high?« 

brijač«, i još će nekoliko škvadri prigrliti izraz, da bi u 
osamdesetim godinama sve šira subkulturna scena »brija¬ 
la« i govorila o brijanju, u prvoj polovici osamdesetih, još 
uvijek ne dotičući sve subkulturne scene, opću kulturu 
mladih, niti etabliranu dominantnu kulturu. Tako možemo 
govoriti o barem tri faze »brijanja«: prva je ona u kojoj 
termin nastaje, i za koju postoje i druge interpretacije, a 
upotreba se širi kroz dijelove urbane subkulture. Zanimlji¬ 
vo je da druga interpretacija brijanja također zasniva izraz 
na stanju uzrokovanom drogom, ali na potpuno drukčiji 
način - ne kao psihodeličnim djelovanjem cannabisa ili 
LSD-a omogućeno teatraliziranje situacije, nego kao 
stvarni opis omamljenog stanja izazvanog opijatima, kada 
čovjek naslonjen na vlastitu ruku, povremeno prelazi ru¬ 
kom, kao da se češka, preko lica, i izaziva komentar »vidi 
ga, brije«. Ova interpretacija bit će obnovljena u drugoj 
polovici osamdesetih, ali za širenje pojma brijanja važni¬ 
jom mi se čini prva, koja naglašava aktivni princip brijača 
(brijačice) i svojevrsnu proizvodnju brijaže. No, bez obzira 
na to što bi netko mogao i od interpretacije opijatskog 
brijanja napraviti potrebne korake u širenju značenja, na¬ 
čin na koji se izraz koristio u drugoj fazi ukazuje na dina¬ 
mičnost, otkačenost i kreativnu napetost blisku »prvom« 
džamijskom krugu, gdje brijanje počinje psihodelicima. 

Dok prva faza označava prisutnost tog pojma u užem 
krugu škvadri i njegovo postupno, lagano širenje, druga, 
približno od polovice do kraja osamdesetih, obuhvaća brzo 
širenje pojma brijanja na gotovo svim subkulturnim sce¬ 
nama i Široj urbanoj kulturi mladih. U drugoj fazi, brijanje 
počinje označavati puno širi spektar intenzivnih doživljaja 
(na tulumu, koncertu, u kafiću, klubu ili životu uopće), 
prerastajući u simbol za bilo kakvu radnju ili situaciju koja 
je intenzivna, otkačena, povišenog pulsa i značenja. Tije¬ 
kom druge faze zabilježeno je nekoliko pokušaja da se 


pojmu »brijačine« pripiše značenje iz prve faze, no to su, s 
obzirom na širinu urbane scene adolescentskih životnih 
stilova, bili izdvojeni primjeri. Dok je stanje posredovano 
drogom, kao jedno od intenzivnih stanja, bilo uključeno u 
značenje »brijanja« u njegovoj drugoj fazi širenja, oni koji 
su inzistirali na teškoj drogi, i to ponajprije opijatima, kao 
glavnom sadržaju pojma, nisu imali šansu vratiti priču na 
opis blizak »kljucanju«, jer bi se time postigla samo neže¬ 
ljena redukcija već izborenog značenja koji je većina aktera 
sa zadovoljstvom prihvaćala. U drugoj fazi mnoge škvadre 
dodaju svoje oblike upotrebe, pa netko može biti nabrijan, 
ubrijan, zabrijan ili izbrijan, postoje brijači i brijačice, razna 
brijanja, brije i brijačine, a oni koji su osjetljivi na sleng kao 
legitimaciju odabranih poznavalaca tajnog jezika, uz one 
koji spremno reagiraju na sve češću prisutnost nekog izra¬ 
za na sceni, napuštaju termin pokušavajući stvoriti novi, ili 
dodaju varijacije na postojeći. Tako će akter koji primijeti 
prečestu upotrebu pojma »brijač«, ako želi stvarno bili 
»brijač slenga« prijeći barem na »brico«, dodajući novi ugo¬ 
đaj (pridonoseći brijanju i zadržavajući posebnost) »brijač- 
kom« značenju samog pojma brijanja. Neki će, umjesto 
»brija«, govoriti »blija« ili posegnuti za starom šatrom pa 
situaciju nazvati »jabri«, u slučaju da njihova uža okolina 
šatru u tom pogledu već nije revitalizirala. Takva »sitna 
distanciranja« i druge intervencije u (novo)stvoreni izraz 
svjedoče o poodmaklosti druge faze, što znači da je pro¬ 
slava za određenog aktera prošla. Proslava se odnosi na 
tip prihvaćanja pojedinih ključnih riječi slenga na subkul¬ 
tu r n oj sceni; riječ je o posebnom uživanju, oduševljenju, 
otkrivanju značenja, o ekstatičkoj upotrebi novootkrivene 
riječi i radosti prepoznavanja tuđih, drugih, a istovremeno 
zajedničkih oblika upotrebe pojma koji u tom razdoblju 
oduševljenja i stalne upotrebe evidentno ima snažan naboj. 
Taj se naboj može potrošiti, i razdoblje »proslave« (u kojem 

ne sudjeluje svaki akter jednako pa otuda različite percep¬ 
cije intenziteta i trajanja nekog razdoblja) završava. Među¬ 
tim, to ne znači da pojam nestaje iz upotrebe. On je, što 
označava početak treče faze, ušao u širu kulturu mladih, i 
u medije dominantne kulture. Jedan od prvih slučajeva 
odnosi se na intervju Jasenka Houre Vjesniku, u doba ka¬ 
da je u Srbiji Milosevic već bio na vlasti i »antibirokratska 
revolucija« u punom zamahu, a Hourina pjesma »Mojoj 
majci« postajala simbolom izražavanja nacionalnih osje¬ 
ćaja. Tada je, na pitanje »Zašto ne svirate u Beogradu«, 
Houra objasnio kako je tamo »nabrijana situacija«. Od 
tada su i drugi akteri u javnosti spominjali brijanje, pa je u 
devedesetima ono ušlo i u novinske naslove, ne više nužno 
riječima nekog izvana, tko stiže sa određene scene, nego 
upotrebom samih novinara i urednika. Danas, kada je 
upotreba brijanja u brojnim izvedenicama već višegenera- 
cijska i vanzagrebačka, na subkulturnim mjestima njenog 
nastanka susrećemo i potpuno prisvajanje brijanja u sva¬ 
kodnevnom govoru, mimo do sada uobičajenog značenja 
intenziteta, tako da zamjenjuje i glagole poput »misliti«, 
»raditi«, »ići«, »očekivati« itd. (»Hoćemo li stići na ovaj vlak? 
Brijem da hoćemo«, »Ja brijem da je već otišao«, »Kad 
briješ na more« i si.) Jedno od osnovnih određenja brija¬ 
nja, i dalje, u najširem krugu, odnosi se na intenzitet, po- 
višenost i graničnost situacije koju opisuje. Uostalom, u 
Dalmaciji se uvijek govorilo da bura »brije«. 

U Splitu, pojam najsličniji »brijanju« jest »pegla« i »pe- 
glanje«. No, »đir« i »ludilo« širili su se iz subkulturne upotre¬ 
be u kulturi mladih i roditeljskoj kulturi puno više nego što 
je to slučaj s »peglom«. Tipičan primjer prestanka upotrebe 
određene riječi kad ona postane doista masovna, predstav¬ 
ljaju splitski akteri koji su započeli s »ludilom« (ili nešto manje 
raširenim opisom pozitivnog stanja poput ludila - »bolnica«) 
i kad je svatko nakon nekog koncerta, utakmice, tuluma, 


ispita ili bilo koje situacije koja je prošla dobro, uspješno, 
intenzivno, na pitanje »kako je bilo« odgovarao s »ludilo«, 
dio aktera zabranio je sebi upotrebu (profaniranoga, od 
upotrebe izlizanog pojma) ludila. Zamjena je bila »samo 
takva«. Koncert je bio »samo takav«, gostovanje »samo takvo« 
i samo se na takav način stvara novi sleng, stalna proizvod¬ 
nja pojmova i značenja koja katkad ostane u užem krugu, a 
katkad zaposjedne i medije etablirane kulture. 

Hašomani su, kao i drugi njihovi vršnjaci, naslijedili 
dio slenga tipičnog za gradsku kulturu pa su tramvaj zvali 
freskom ili naprosto (opet engleski) tramom, kao i »šatro- 
vački« govor prijašnjih generacija, koji su, čini se, više pri¬ 
hvaćali štemeri i »dečki iz kvarta«, a taj je govor preživio i 
u idućim razdobljima. Sirenje engleskog jezika u slengu 
sigurno mnogo duguje kulturi slušanja glazbe koju su nje¬ 
govali hašomani, ali ne smijemo zanemariti ni dominaciju 
engleskog na filmu i u drugim medijima, ne samo kulture 
mladih. Ako hašomanski govor, s obzirom na dominantne 
teme i termine, sagledamo unutar roditeljske kulture, onda 
nam većina tog govora izgleda kao specifičan sleng. Nazivi 
bandova i drugih aktera rock kulture, festivala, koncertnih 
dvorana u San Franciscu ili Londonu, naslovi pjesama, 
tipovi gitara i pojačala, zvučnih efekata, imena za pozor¬ 
nicu ili vrste plesa, slogana i uzvika iz dijelova pjesama, 
onomatopejski artikuliranih oponašanja riffova, naziva za 
dijelove odjeće, uz domaće skraćenice, nadimke i nazive 
škola, kafića, okupljališta, škvadri, školskih situacija i onih 
na tulumu, manje ili više šifriranih termina o seksu ili dro¬ 
gama prilikom telefonskih razgovora, i svega ostalog što 
prosječan hašoman može izgovoriti, recimo telefonom 
prijatelju, sve to može zazvučati prilično strano i nerazum¬ 
ljivo prosječnom roditeljskom uhu. No, to je uobičajena 
značajka subkulturne scene, koja govori, s jedne strane o 
snažnom posvećenju pojedinim, za dominantnu kulturu 

previše »parcijalnim«, »uskim« i nepoznatim temama, po¬ 
put onih iz svijeta rock kulture, i, s druge strane, o drukči¬ 
jim (formalnim i neformalnim) komunikacijskim mrežama i 
brzom širenju informacija, što adolescentima pomaže u 
izgradnji svog jezika/svijeta. 

Sleng intervencije u jeziku mogu biti prikazane kao svo¬ 
jevrsna regresija, odnosno redukcija vokabulara i općenito 
kulturno osiromašenje, pri čemu neki primjeri iz subkultur- 
nog života, svođenjem komunikacije na dvije, tri psovke i 
upitnu artikulaciju, mogu poslužiti takvim interpretacijama. 
No, upotreba slenga u subkulturi odvija se na više razina i 
načina, a neki oblici definitivno mogu biti nazvani kreativ¬ 
nima i obogaćujućima, da ne govorimo o ulozi i značenju 
same igre sa značenjima u životu urbanih plemena, aktera 
nastajanja i nestajanja slenga. 

Hašomani su, kao što je na više primjera pokazano, 
heterogen skup aktera, kojega u nekim razdobljima ka¬ 
rakterizira zajednička scena, osigurana posredovanjima 
rock kulture, i etiketiranje okoline, nastalo na osnovi vanj¬ 
skog izgleda, roditeljskoj kulturi najčešće neprihvatljivog. 
Na općoj razini zajedničke scene moguće je odčitati ono 
što roditeljska kultura doživljava prvenstveno kao pasivnost 
ili zapuštenost, no dobar dio takvog doživljaja možemo 
imenovati i manje optužujućim pojmovima vezanim uz 
»opći dojam« hašomana, kao šjojji:_mjn3jjuJ 
sivnost), recep t i v n ostT rnelfltativnost. zanesen ost. No, uz ha- 
šomanski image ide i orgijastički hedonizam, .euforičnost, 
ekspresivnost, a pitanje maskulinizma pokazuj e sup rotnosti 
na zajedničkoj sceni različitih hašomanskih aktera. Već je 
više puta rečeno da hašomani, kao ni drugi domaći sub- 
kulturni stilovi, ne slijede u potpunosti one obrasce koji se, 
među ostalima, nameću američkim i britanskim sociolozi¬ 
ma u njihovim interpretacijama značenja djelovanja nekog 
aktera rock kulture, i koji se odnose na izravno razumije¬ 
vanje svih tekstova i poruka na engleskom jeziku. To znači 


da nekome pjesma Boba Dylana (ili bilo koga drugoga) 
može sugerirati određeni ugođaj, proizveden gitarom, 
bojom glasa, bez obzira na tekst koji mnogi adolescenti u 
svojim prvim susretima i identifikacijskim procesima goto¬ 
vo redovito ne razumiju. Zbog toga modelskog, neverbal¬ 
nog, na zvuk oslonjenog primanja i preoblikovanja stilova 
rock kulture u našem prostoru, moramo uvažiti razlike koje 
se pojavljuju, kako u stupnju refleksije pojedinih problema 
(poput maskulinizma) na samoj sceni, tako i u konačnom, 
»dokumentarnom« obliku što ga nalazimo unutar etno¬ 
grafskog zapisa o »vječno hibridnim« akterima na sceni 
rock (sub)kulture u Hrvatskoj. Naravno, takvi hibridni ak¬ 
teri nastaju u Americi i V. Britaniji, kao i drugdje u Europi, 
posredovani vlastitim kontekstom i značenjskim sklopovi¬ 
ma (pre)oblikovanih sadržaja rock kulture. Tako su na 
sceni zagrebačkih hašomana bili vidljivi oni opći pomaci, 
najprije na simboličkoj razini i strukturama imagea, koji su 
sugerirali intervenciju (već davno započetu beatničkom i 
hipijevskom djelatnošću) u konvencionalni model ženskog 
i muškog odijevanja i izgleda uopće. Duga kosa, u pro¬ 
storu o kojem govorimo, nikako nije bila karakteristika 
tradicionalne muške frizure, iako se pod utjecajem mode 
produljila. Kad se tome dodaju drugi elementi imagea, 
možemo govoriti o dimenziji hašomanskog odstupanja od 
tradicionalnih slika muškarca. Ipak, unutar same rock 
kulture, kao i na hašomanskoj sceni, prisutni su mnogi 
obrasci maskulinizma koji se ne može prikriti niti umanjiti 
dugom kosom. Dominacija muških aktera na rock sceni 
neupitna je, no dio stvorenog senzibiliteta predstavlja most 
prema neagresivnoj muškosti. To je naslijeđe kulture intro¬ 
spekcije, mekanijih i otvorenijih oblika izraza, a osnažuje 
se postojanjem škvadri u kojima žene nisu »privjesak«, ne¬ 
go u ravnopravnoj interakciji oblikuju zajedničke strukture 
osjećaja koje dijeli škvadra (ili skup škvadri). Primjerice, 
potkraj sedamdesetih je među ženskim, ali i značajnim 

muškim dijelom hašomanske scene omiljeni autor bio Neil 
Young, kako iz razdoblja svog rada s Crosbyjem, Stillsom i 
Nashom, tako i na osnovi dugog i plodnog samostalnog 
stvaranja, praćenog povremeno bendom »Crazy Horse«. 
To je samo jedan od primjera, ali ilustrativan, za promjenu 
tradicionalnog lika muškarčine, za prihvaćanje osjećajnih i 
djelomično »autsajderskih« elemenata imagea koji muškog 
adolescenta uče novim, netradicionalno muškim ekspre¬ 
sijama. Već sama identifikacija sa zvukovima i »bolećivim« 
glasom Neila Younga svjedoči o putu kojim se unutar sce¬ 
ne može krenuti, da bi se, eventualno, uz prisutnost žen¬ 
skog dijela koji je Youngovu bolest, epilepsiju, doživljavao 
kao prednost i razlog više za ljubav i poštovanje, stiglo do 
složenijih oblika odmaka od maskulinizma. To ne znači da 
je Young izravno d|elovao svojim tekstovima (koji su dale¬ 
ko od bilo kakvog feminizma) ili da u nekom drugom 
kontekstu subkulturni akteri ne mogu preuzimati elemente 
Youngovog stvaralaštva i imagea mimo navedenog omekša¬ 
vanja maskulinizma, ali svjedoči o stvarnim procesima 
identifikacije i razmjene neverbalnih paketa utjecaja u jed¬ 
nom konkretnom razdoblju, i konkretnom kontekstu dijela 
zagrebačke hašomanske scene. Na drugoj razini, neki 
akteri rock kulture pomicali su granice spolnih identifika¬ 
cija kao takvih, poput Davida Bovviea, još više uzdrmava¬ 
jući tradicionalizam i determinizam spolnih uloga, lako 
hašomanska scena dijeli onu opću mušku dominaciju koju 
je »duh šezdesetih« samo načeo, ipak, u usporedbi s dru¬ 
gim akterima tadašnje adolescentske urbane scene, poput 
šminkera i štemera, hašomani predstavljaju područje ekspe¬ 
rimenata, pa i djelomičnog napuštanja i »razmekšavanja« 
tradicionalnog maskulinizma. Tome nesumnjivo pridonosi 
i odmak od alkohola koji su učinili malobrojni, ali uočljivi 
hašomanski akteri. 

Hašomani su bili svjesni sebe i svog identiteta, a vlastiti 
izbor glazbenih identifikacijskih podloga, uz drugaj A azliko- 


vanja škvadri i sličnih »afektivnih zajednica«, konstruirali su 
doživljaj uže ili šire zajedničke scene za svakog aktera po¬ 
sebno, bez obzira na prihvaćanje ili odbijanje samog ter¬ 
mina »hašomani«. Postojala je i svijest o drugim grupama, 
prije svega onim profiliranim, poput šminkera i štemera, 
dok su se za »šutljivu većinu« drugih grupa mladih koristili 
izrazi poput »normalni«, »prosječni« ili »seljačine«. 

Hašomani su smatrali šminkere neprijateljima na simbo¬ 
ličkom planu, što je moglo bili izraženo na različite načine, 
od blagog i humonsličkog pristupa, do prerastanja simbo¬ 
ličkog odmaka u mržnju i netrpeljivost, međutim, osnovni 
je odnos bio distanciran i u jednoj dimenziji ravnodušan, 
poput »mi radimo svoje, oni svoje...« Međutim, sa šteme- 
rima je odnos bio u stan|u »ratne pripravnosti«, koliko se o 
nekoj pripravnosti unutar hašomanske pasivnosti uopće 
može govoriti. Zbog dimenzije fizičkog sukoba, prosudba 
šminkera mogla je biti povoljnija u onoj mjeri u kojoj su se 
šminkeri distancirali od štemera, jer prvi su hašomane 
ugrožavali simbolički, a drugi krajnje izravno. 

Štemeri 

Štemeri su konstanta kulture mladih, a može se reći 
da u brojnim oblicima, s više resursa i tehničke opremlje¬ 
nosti, neke dimenzije štemerskog djelovanja karakteriziraju 
dominantnu kulturu, odnosno ono što zovemo »povijest« i 
»civilizacija«, sa snažnim naglaskom na ratovanje, mnoge 
oblike nasilja, pljačke i porobljavanja. U usporedbi s veli¬ 
kim svjetskim akterima, lokalni štemeri mogu djelovati kao 
gotovo benigni podsjetnik na individualne ili manje grup¬ 
ne obračune, čak svojevrsno viteštvo i nekadašnji ideal 
»dvoboja«, kao potvrdu vještine i psihofizičke sposobnosti 
u obrani časti, Štemeri su također jedan od prvih aktera, 

uključen unutar šire cjeline »škvadri s ugla ulice« u prva 
sociološka istraživanja urbanih, međusobno odvojenih ado- 
lescentskih svjetova koji će pedesetih biti nazvani »delin¬ 
kventnom subkulturom«. 

Jedno od rijetkih (manjih) istraživanja štemerske sub- 
kulture, rađeno u tradiciji hrvatske etnologije, u kojoj se 
urbane subkulture pojavljuju kao legitiman predmet istra¬ 
živanja i koja usvaja dio sociološke tradicije (od čikaške 
do birminghamske) s kojom ionako dijeli »etnografsku« 
kvalitativnu metodologiju, obrađuje zagrebačke »martićev- 
ce« šezdesetih i sedamdesetih godina ovog stoljeća. (Ka- 
lapoš, 1 995.) Priča o domaćim »dečkima iz kvarta« (ili ulice) 
doista nalikuje klasičnim sociološkim studijama o »Street 
corner« škvadrama. Tu je »teritorijalnost«”, o kojoj P. Co- 
hen govori u kontekstu raznolikih subkulturnih stilova ute¬ 
meljujući u njoj unutar-grupnu (subkulturnu) konfliktnost, 
uzeta za osnovno posredovanje identiteta. Dokazivanje u 
tučnjavi ili drugim oblicima »frke« i upečatljivih djela, defi¬ 
niranje granica domaćeg teritorija i obrana teritorija kao 
životno pitanje časti, podizanje reputacije i statusa osvaja¬ 
njem »plesnjaka« na tuđem teritoriju, kriminalizacija, loš 
uspjeh u školi, nepostojanje socijalne mobilnosti i jasno 
uočavanje i razdvajanje »štrebera« kao socijalno mobilnijih 
vršnjaka (»college boy«) od vlastitog položaja (»corner 
boy«) dečka iz kvarta, tipične su i zajedničke karakteristike 
tog dijela subkulture mladih, kako u Americi, tako i u Hr¬ 
vatskoj. 

Martićevci (dakle škvadre iz Martićeve ulice) u nave¬ 
denoj su studiji muški potomci poslijeratnih zagrebačkih 
useljenika koji su se snažno identificirali s vlastitim gra- 

" Cohenov pojam teritorijalnosti razlikuje se od današnjeg, postmoder- 
nog pojma de/re/teritorijalizacije, kao što se i pojam označavanja u 
interakcionizmu koristi mimo sociolongvističke upotrebe označitelja i 
označenog. 


dom, susjedskom (kvartovskom) pripadnošću i stvorili obli¬ 
ke druženja i djelovanja koji jako podsjećaju na opisane 
obrasce iz američkih studija o »dečkima s ugla ulice«. Us¬ 
pjeh u školi nije bio karakteristikom grupe koja je točno 



Ratnici podzemlja 


znala tko |e unutar grupe a tko izvan, i koja je u svom 
djelovanju često kršila zakonske norme, iskazujući bunt 
prema širem društvu u lepezi aktivnosti, od brze i bučne 
vožnje motociklima, do tučnjave s drugim grupama ili de¬ 
moliranja kioska. Evocirajući klasična istraživanja naše 
etnologije, koja pokazuju prisutnost »društva mladića« u 
našoj tradiciji, identifikaciju sa selom i stvaranje uloge »ču¬ 
vara morala« (Capo Zmegač, 1995.), martićevci čuvaju 
»svoj« teritorij, imaju kontrolu nad »svojim« plesnjacima te 
povremeno provociraju i pokušavaju zaposjesti tuđi teren 
ili tuđi plesnjak. Dokazivanje muškosti i snage, ponižava- 

nje stranca na svom teritoriju »prodajom cigle« i sličnim, 
uobičajen su sadržaj grupne djelatnosti. Riječ je o učeni¬ 
cima »zanatskih« škola, kojima su druženje i aktivnosti 
škvadre daleko ispred bilo kakvog zanimanja za nastavu, 
lako je sitni kriminal prisutan, sadržaj najčešćih zakonskih 
prekršaja ukazuje na sličnu »neutilitarnost« o kojoj govore 
američki sociolozi »delinkventne subkulture«, gdje je u na¬ 
šim uvjetima »remećenje javnog reda i mira« uz uništava¬ 
nje javne ili privatne imovine bilo najzastupljenije. Osjećaj 
moći, stvaranje reputacije u »konfliktnoj subkulturi« i doka¬ 
zivanje kontrole nad teritorijem, tvorilo je prevladavajući 
motivacijski blok iz kojeg može slijediti potreba demolira¬ 
nja kioska u tuđoj četvrti, ali primarno zbog ugrožavanja 
suparničke škvadre koja će snositi posljedice, a ne ne 
posredne materijalne koristi. Ipak, dio djelatnosti ove (po 
mnogo čemu slične drugima) kvartovske škvadre sadrža¬ 
vao je i teže prekršaje zbog kojih su mnogi akteri proveli 
više mjeseci, pa i godina, u »kazneno-popravnim domo¬ 
vima«. Pošto se studija odnosi na martićevce iz šezdesetih i 
sedamdesetih godina, očekivan je podatak da oni nisu 
koristili drogu, dok su alkohol uživali u velikim količinama. 
Odnos prema »štreberima« iz vlastitog kvarta (kao i prema 
»hašerima«, iako se u studiji ne detaljizira odnos s tom 
grupom) kretao se od prezira do uvažavanja i iskazivanja 
kvartovske solidarnosti u specifičnim situacijama. 

Šezdesete i sedamdesete godine su razdoblje u kojem 
štemeri, u skladu sa svojom kvartovskom i sličnom pripad¬ 
nošću, ispisuju povijest »frki«, sukoba i većih tučnjava o 
kojima će se generacijama pričati, i to bez posredovanja 
nogometnog ili nekog drugog konteksta - čista kvartovska 
štemerska priča. Ono što je vrijedilo za martićevce, u od¬ 
nosu prema drugim grupama, zajedničko je obilježje veći¬ 
ne tadašnjih štemera. Nasilničko ponašanje osnovno je 
obilježje štemerskog stila. »Trnje protiv Trešnjevke«, ili bilo 


koja druga kvartovska (ulična) suprotstavljenost, to je bio i 
okvir i sadržaj štemerskog rituala, lako su štemeri išli u 
klubove ili na nekadašnje »plesnjake«, glazba nije bila kon¬ 
stitutivna za njihov image, čak ni nogometno navijanje nije 
bilo presudno (do promjena koje nastaju u osamdesetim). 
Štemerske škvadre nosile su imena svojih četvrti ili ulica, 
poput »Trnjani«, »Martićevci«, »Utrinaši«, ali su nazivane i 
po istaknutim ličnostima (»vođama«) neformalne grupe, 
poput »Cobrini dečki« 25 , »Zmik i njegovi« itd. Dio štemera 
je bio kriminaliziran, no postojale su razne »društveno pri¬ 
hvatljive« uloge kojih su se štemeri rado prihvaćali, poput 
uloge redara ili izbacivača u klubovima. Naravno, ni šte¬ 
meri nisu jednoznačna i homogena grupa, njihove škvadre 
i ekipe su također prolazile kroz diferencijacije, raspadale 
se i ponovo stvarale. Moguć je bio pomak prema sport¬ 
skim aktivnostima ili profesionalizaciji koja udaljava šte¬ 
mera s ulice. Mnogi štemeri nisu sudjelovali u drugim kri¬ 
minalnim aktivnostima (poput šverca kino-kartama, sitnih i 
krupnijih krađa) osim u ritualnim subotnjim tučnjavama, 
ali postojala je kulturološka usmjerenost prema likovima 
»negativaca« - u svakoj štemerskoj škvadri, oni koji su bili 
u zatvoru i slovili kao »teški razbijači«, visoko su kotirali na 
ljestvici pozitivnih karakteristika. U hrvatskom kontekstu šez¬ 
desetih i sedamdesetih (također i kasnije, samo uz veći 
broj mogućih posredovanja stila i artikulacije svakodnev¬ 
nog subkulturnog života usmjerenog mimo dominantnih 
vrijednosti i konvencionalnog ponašanja ili protiv njih), kao 
da se ponavlja sociološka priča o američkim gongovima i 
»škvadrama s ugla ulice«. To je osobito točno u području 
već izraženih štemerskih kvartovskih identifikacija i kvartov¬ 
ske situiranosti, gdje su u konkretnom prostoru (»ekologi¬ 
ja« tadašnjeg Trnja ili Trešnjevke) postojale »strukture uče- 

Cobra je, naravno, »braco«. 

nja« i kulturna transmisija, što je omogućilo dijelu štemera 
da, u skladu sa dominirajućim »razbijačkim« i sofisticira- 
nije kriminalnim modelima u pojedinom kvartu, napreduju 
u »karijeri« prema profiliranijim kriminalnim ulogama. Kao 
djelomični nastavljači tradicijskog modela dominantne 
kulture, štemeri su u svojim racionalizacijama (ili, kako bi 
Matza rekao, tehnikama neutralizacije) tučnjave posezali 
za »društveno neprihvatljivim« grupama kao predmetom 
iživljavanja, pa je jedan od uobičajenih imperativa bio »ide¬ 
mo tući haškiće i pedere«. S američkim filmovima, glaz¬ 
bom i interakcijama s drugim akterima, poput šminkera i 
hašomana, raste polako svijest o sebi kao štemerskom 
akteru. Jedan manji dio štemera već je sedamdesetih 
promijenio stav prema hašomanima; od prvih unutargrup- 
nih priznanja i prikrivenih simpatija (»čuj, ni ja ne volim 
haškiće, al jedno im se mora priznat - oni znaju uživat«) 
do otvorenog zajedništva i sudjelovanja u istim ritualima, 
tulumima. Taj mali dio štemera koji je, privučen hedoniz¬ 
mom i spolno miješanim društvima, pristupio hašomanskoj 
sceni, pomagao je hašomanima prilikom uobičajenih šte- 
merskih napada i pokušaja sisanja. To ne treba miješati s 
kriterijem kvartovske pripadnosti, jer događalo se da šte¬ 
meri koji u svom kvartu »prirodno« maltretiraju hašomane 
ili »štrebere«, ustanu u njihovu obranu ako ih napadne ne¬ 
ko iz drugog kvarta jer »njih ja imam pravo gaziti, ali ovi 
šupci iz »x« kvarta nemaju«. Kvartovsko okupljanje šire je 
od štemerskog stila, iako uvijek nosi sa sobom određenu 
oporost i latentne sukobe obrane teritorija, a s obzirom na 
nekoliko valova šireg »obnavljanja« kvartovskih škvadri 
(koje nikad nisu nestale) treba naglasiti da mnogi »dečki iz 
kvarta« nisu, posebno u osamdesetim i devedesetim, nužno 
bili i štemeri. Stemere iz šezdesetih i sedamdesetih krasila 
je svojevrsna etika, »kodeks časti« i oblik ponašanja posuđen 
iz »kaubojskih« (»vvestern«) filmova. To je bilo stvarno po¬ 


našanje, a ne gluma, koje svjedoči o preuzimanju (ili na¬ 
stavljanju, s obzirom da koncept muškosti nije ovim kraje¬ 
vima nepoznat) uloge »gentlemanskog ratnika«. Postojao 
je koncept »fair« ponašanja, koji u potrebi tjelesnih doka¬ 
zivanja nije prelazio granicu derogiranja, ponižavanja 
protivnika ili stvaranja ekstremno nepravednih uvjeta bor¬ 
be. To ne znači da »cipelarenje« nije postojalo, no ono je 
bilo usputni i za reputaciju ne previše važan proizvod ži¬ 
vota usmjerenog »frci«, a ne cilj i užitak po sebi. Štemerska 
etika nije sve obavezivala, no veliki broj primjera poštiva¬ 
nja određenog kodeksa u prijašnjim godinama svjedoči o 
provođenju specifičnog koncepta od strane znatnog 6Hela 
stemerskjhaktejXL. Muškost i svojevrsna solidarnost unutar 
muškog principa doluzi do izražaja upravo u jednom od 
primjera poštovanja štemerskog »kodeksa časti«; ako bi 
onaj koga su namjeravali istući, naišao sam sa svojom 
djevojkom, ne bi ga dirali »da ga ne sramote pred žen¬ 
skom«. (U kasnijem razdoblju i današnjem »tarantinov- 
skom« nasilju to bi vjerojatno bio samo još bolji povod za 
cipelarenje dotičnog, a nije isključeno da bi i djevojka dobila 
koju pljusku.) Također, ako bi netko šepao ili bio ozlije¬ 
đen, ne bi ga dirali. Ovi principi ponašanja unutar štemer¬ 
skog i uopće čvršćeg »kvartovskog« okupljanja nestajali su 
s vremenom, ali su povremeno bili i obnavljani od raznoli¬ 
kih urbanih aktera kojima je stil (ili sama kvartovska sva- 
kodnevica) sadržavao neke od mogućih »presjeka skupa« 
s problemom nasilja. Bez obzira na s vo jevrstan kodeks, 
štemerima je tučnjava bila najčešće željenim ciljem provo¬ 
da, svojevrsna »špica« vlastite aktivnosti, pa se na sve mo¬ 
guće načine nastojalo »složiti« (ili čak pristojno dogovorili 
s onima koji pripadaju istom stilu i razumiju kvartovski 
jezik) frku, tučnjavu. Kod dijela štemerskih aktera sedam¬ 
desetih, paradigma Johna Waynea izblijedila je, a rast 
svijesti o sebi kao određenom akteru bio je snažno akce- 

leriran prikazivanjem poznatog filma »VVarriors« u domaćim 
kinima. Nakon tog filma štemeri se više profiliraju, djelo¬ 
mično prerađujući stilske »repromaterijale« šire pop-kulture. 
Onaj dio štemera koji je išao na utakmice bio je ovim 
procesom djelomično pripremljen za početak izgradnje 
subkulturnog stila, koji će od kraja sedamdesetih do sredine 
osamdesetih stvoriti »nogometnog huligana« kao urbanog 
ratnika. 

Dok se jednim dijelom američke sociološke analize 
središnjih preokupacija niže klase i druga istraživanja »škva- 
dri s ugla« snažno poklapaju sa spoznajama o domaćim 
štemerima, njihovom roditeljskom statusu, tipu škole i sla¬ 
bom uspjehu, te mogućnostima kriminalne karijere i kon¬ 
fliktnim subotnjim stjecanjima reputacije na sceni »frke«, 
ipak ne možemo štemere svrstati isključivo u nižu klasu. 
Oni nesumnjivo u većini (barem kada je riječ o sedamde¬ 
setim godinama) dolaze iz radničkih porodica (često use¬ 
ljeničkih, gdje štemerski akteri tvore prvu generaciju Za¬ 
grepčana), ali nasilničko ponašanje i ritualne tučnjave 
postaju, posebno na široj sceni nogometnog huliganizma 
osamdesetih, područje u kojem se istim sredstvima dokazi¬ 
vanja za reputaciju bore i adolescentski akteri iz srednje 
klase, polaznici »socijalno mobilnijih« škola i usmjerenja, 
koje pripremaju za fakultet kao sredstvo društvene pokret¬ 
ljivosti. 


Početak osamdesetih; punk's not dead 


Punkeri nastaju još krajem sedamdesetih, u periodu već 
postojećih i razvijenih scena šminkera, hašomana i šte¬ 
mera. lako s hašomanima dijele osnovni resurs vlastitog 
identiteta i neupitnu otpadničku strukturu vlastitog imagea, 
punkeri, upravo zbog zajedničkih ishodišta u rock kulturi, 
čiji su žestoki kritičari, nastupaju dobrim dijelom simbolički 
protiv hašomana, gdje je šišanje vlastite kose samo jedan, 
vidljivi i upečatljivi simbol raskida s tradicijom. Zbog toga 
je potrebno objasniti odnos i ponašanje sve heterogenijeg 
hašomanskog aktera krajem sedamdesetih, prema nasta- 
jućim punkerskim i new wave akterima, jer jednim dijelom 
novi akteri nastaju prihvaćanjem ili promjenom orijentacija 
unutar same hašomanske scene. 

Hašomani - punk/newwave scena 

Nastanak punkera na našim prostorima odvija se po 
sličnom obrascu kao i u drugim slučajevima Širenja rock- 
-kulture i njenih aktera s pripadnim tipovima ekspresije; od 
prvih informacija u zvuku (punk bendova), slici, imageu, 
i eventualnih interpretacija tih prvih informacija, putem 
prihvaćanja, preuzimanja i oblikovanja vlastitog stila i iden¬ 
titeta, nastaju domaći akteri koji u interakciji s užom i 
širom, izabranom i neizabranom okolinom, izgrađuju vla¬ 
stitu scenu. Prve re akcije hašoi TTariaia puDk-bile-su-nega- 
tivne. Nije čudno što su se osjećali ugroženima, jer dio 
pjjjlkem-je = -sebe definirao upravo kao aktere otpora skle-_ 
rotizaciji rock-ku[tjjjs -,čiji_ju_jos kooptacije 

dugom kosom prikrivali prazninu naskiJLj AA rodgjpm duše i 
sTvaTan iem mei ciai A iela AA Raošto su punkeri optuživali 

hašomane za pasivnost, tako su i ovi njih otpisivali kao 

agresivne, njihovu_ q ln7hirknr> p riglupu H j j p I i j T n j A h ' ri ~ 

nasilnički. No, to je moglo trajati kratko - punk je ubrzo, 
(mjerilima rock biznisa i primjenom kriterija koje je sam 
postavio), u svijetu proglašen mrtvim, a od dvije medijski 
najzastupljenije i po mnogo čemu najpoznatije grupe (Sex 
Pistols i The Clash) jedna je prestala postojati smrću Sida 
Viciousa, a druga potpisala za veliku kompaniju i prilično 
proširila glazbene interese, ostajući jednim od značajnijih 
bandova rock-kulture, u okvirima širim od punk pokreta. 
Prodor new wave glazbe koji je nakon punka zapljusnuo 
svijet obraćao se široj publici, bio dobrim dijelom komer- 
cijalniji i nudio niz raznovrsnih (sub)kulturnih praksi u glaz¬ 
benim posredovanjima života. U većini rock-enciklopedija 
punk završava s krajem sedamdesetih, svega dvije do tri 
godine nakon što je (1976.) započeo, iako je sociologiji 
zanimljiv identifikacijski val s punkom koji nastaje kasnije, 
kada je kritika punk otpisala. (Kao i Hebdigeova sociologija 
koja je također analizirala samo kreativnu jezgru i samo 
prvi period u kojem se značenjska praksa subverzivnog bri¬ 
co I a g e a pojavila.) U Hrvatskoj, prvi val punka također je 
kratko trajao, posebno u Zagrebu. Međutim, dobar dio 
hašomanske scene prihvatio je novovalna strujanja, ne 
prihvaćajući nikakva posebna obilježja punka, nego na¬ 
stavljajući politiku slušanja raznovrsne glazbe, koja je već 
ionako među hašomanima uzrokovala mnoge podjele i 
grupiranja, samo što je djelomično fragmentacija bila pri¬ 
krivena sličnim nekonvencionalnim izgledom. Kada je du¬ 
ga kosa izgubila značenja u širokom novovalnom, također 
rockerskom i širem glazbeno-alternativnom kontekstu, dio 
aktera naprosto je nastavio boraviti na istim okupljalištima 
(poput Studentskog centra), slušajući i stare i nove stvari, 
pridonoseći šarolikosti scene i potvrđujući Grossbergove 
teze o rock publici i afektivnim savezima bez »nužnog« ja¬ 


sno definiranog okvira i granica subkulturnog stila. Možda 
proces otvaranja hašomana prema novim izrazima i ne bi 
bio tako brz da domaća scena nije reagirala u skladu sa 
svjetskim kretanjima i ubrzo stvorila niz domaćih aktera 
punka i novog vala. Onaj dio hašomana, koji se nije mo¬ 
gao s tim pomiriti, zatvorio se u svoje škvadre, a odvajanje 
metalaca u zasebne grupe bit će u budućnosti praćeno i 
povremenim sukobima s punkerima. Punk je, po mišljenju 
kritičara, bio prvi pravi domaći rock pokret, akter koji ne 
kasni za svijetom niti ga imitira. (Glavan, 1983.) Umjesto 
čekanja na nekoliko mamutskih koncerata u velikoj dvo¬ 
rani, između kojih se ništa ne događa, dobili smo prvu 
pravu rock scenu, rock klubove i diskografiju. Punk je i 
ovdje, kao i drugdje, ukinuo distancu između izvođača i 
publike, omogućio ponovo osjećaj pokreta, kada svaka 
ulica (ili garaža u susjedstvu) ima svoj band. Ono što je 
također veoma važno, to je bila uronjenost punka i novog 
vala u svoju sredinu, a do tada neslućeni oblik političkog 
angažmana, otvorene kritike sistema i govora o konkret¬ 
nim, svakodnevnim problemima života, donio je i veće 
probleme s cenzurom nekih pjesama i često napet odnos s 
vlastima. U Hrvatskoj, nastanak punk aktera ukazuje na 
neke specifičnosti koje će se na slične načine ponoviti u 
još nekoliko perioda razvoja domaće rock scene - Zagreb 
nije ključno i apsolutno mjesto nastajanja novih aktera. 
Riječka scena bila je u punk akterima (glazbenim) puno 
jača, kao što će kasnije, s malo drukčijom glazbom, to biti 
i Vinkovci, Pula ili Koprivnica. Početna punk euforija u 
Zagrebu, kada je Prljavo kazalište snimilo prvi (i jedini) 
punkerski album, brzo je pretvorena u novovalnu »neprila¬ 
gođenu« plesnu euforiju. Osjećaj ushićenja zbog novona¬ 
stale scene pojačan je spoznajom da se proces odvija »bez 
zakašnjenja«, odnosno da ono što se svira u Londonu isto¬ 
vremeno sa zvučnika odjekuje u zagrebačkim klubovima. 

Ovdje su nam primarno važna reagiranja mladih na novo¬ 
nastalu situaciju, koja govore o identifikacijskim procesima, 
nastajanju šire scene s novovalnim usmjerenjima, uz one 
koji i dalje slijede neke od hašomanskih identiteta, otkri¬ 
vajući, usred perioda novog vala i početka post-punk pe¬ 
rioda, Hendrixa, Doorse i druge bandove s kraja šezdese¬ 
tih. Subkulturne afilijacije ne slijede uvijek logiku medijski 
promoviranog početka ili kraja. Postoje akteri koji svoju 
pažnju usmjeravaju u trenutak pokreta, visokim kriterijima 
mjere nečija dostignuća i često se razočarani iz pokreta 
povlače, ako njihovi principi budu iznevjereni. To može 
vrijediti za stavove o smrti punka, kao što vrijedi i za dio 
aktera novovalne scene, koja je također nakon par godina 
završila s fazom euforije i koliko toliko prepoznatljivim 
identitetom, pa akteri nastavljaju sami kao »karijere« ili 
traže nove scene na kojima će osjećaj pripadništva »zajed¬ 
ničkoj stvari« ponovo moći stvoriti. No, pojedinci i grupe, 
oni koji glazbu slušaju i nisu ništa manje dijelom određenog 
pokreta, mogu tvrdoglavo odbiti pokoravanje »trenutku« i 
ponuđenim scenskim akterima, nalazeći životnost u zvuko¬ 
vima, gestama, tekstovima i imageima za koje rock kritika 
tvrdi da su propali, izgubili kritički naboj ili eksperimental¬ 
nu novinu, bilo da se radi o otkrivanju Hendrixa u doba 
punka, ili o želji za produbljivanjem punk stila u periodu 
kad već i novi val »odlazi«. Razlika između faze pokreta i 
artikulacije, stvaranja novih oblika, dakle početne faze, od 
pretvaranja cijele priče u »puki subkulturni stil« (kada je 
već sve završeno ili čak »propalo«, »umrlo« itd.) iskazuje se 
i kao razlika spram pokušaja proboja iz obruča biznisa i 
pristajanja na taj obruč i potrošački stil. Međutim, život 
subkulturnih grupa ne odvija se jednoznačno ni u doba 
stvaranja pokreta, jer od samog početka punka (što i 
Hebdige uočava razlikujući sljedbenike od stvaralaca, na 
jednoj razini) postoji »punker« koji voli plesati pogo i piti 

pivo, a ne razumije što znače parole na majici pjevača 
njegovog omiljenog banda. (To je poznata scena iz filma 
»Rude Boy« kada punker blizak Clashu pita što znači RAF i 
Brigate Rosse.) Tako je za mnoge kasnije generacije punk 
zapravo započeo onda kad je proglasio da nije umro, ti¬ 
pičnim pokličem druge generacije »punk's not dead!« 

»Nevv Punk« 

U domaćim uvjetima, pjesme koje su nastale krajem 
sedamdesetih i početkom osamdesetih, unutar punk/novi 
val eksplozije, pronašle su mnogo širu publiku od margi¬ 
nalnih punkerskih škvadri koje su čvrsto čuvale image i 
klasično '77 naslijede provokacije i ikonografije. Električni 
orgazam i Sarlo akrobata, na primjer, bili su prihvaćeni i u 
ortodoksnijim punk ekipama, ali nisu mogli predstavljati 
dovoljan oslonac za čvrstu stilsku profiliranost pogo ple¬ 
mena, posebno kako je vrijeme odmicalo, glazba se mije¬ 
njala, a ključni bendovi početne eksplozije, poput Azre, 
stvorili masovnu rock-publiku i subkulturno sljedbeništvo 
daleko od uobičajenih i striktnih »punk« odrednica. Zbog 
toga su malobrojni, ali ustrajni, akteri odlučili ponovo »su¬ 
ziti« (i time, po vlastitoj percepciji, vjerojatno radikalizirati) 
identifikacijsko polje glazbenog i stilskog djelovanja. 

Prvo ispisivanje cijelog grada parolama, napisanima 
auto-lak sprejom, dogodilo se u Zagrebu početkom osam¬ 
desetih. Nitko nakon punkera, izuzev Bad Blue Boysa par 
godina poslije, nije prekrio cijeli grad svojim grafitima. 
Zašto je netko tako očajnički htio obznaniti svoje postoja¬ 
nje, i time se osnažiti? Dok je u susjednoj Sloveniji tvrda i 
beskompromisna punk struja dominirala predvođena Pan- 
krtima (a kasnije još radikalnijim hard-core kolektivom), u 
Zagrebu je bila potrebna znatno veća doza tvrdoglavosti i 
plivanja »protiv struje« da bi se izgradio punk identitet, 


okupljen oko ključnih mjesta prve generacije aktera u V. 
Britaniji, kao i naslijeđa domaće, pogotovo riječke scene u 
periodu najživlje djelatnosti Parafa i Termita. Iz Slovenije 
nije stizala samo vitalnost i tvrdokornost tamošnje scene, 
nego su nastajanjem moralne panike u »aferi 4. Reich«, koja 
se proširila u svim republikama, stvorene otežane okolnosti 
za život i hrvatskim punkerima. Ta je afera, u skladu sa 
tipičnim generalizacijama poput »svi dugokosi se drogira¬ 
ju«, »svi darkeri su samoubojice«, i još više natežući taj tip 
pretjerivanja, proglasila cijeli punk pokret neonacističkim, 
potakla represivne mjere i proganjanja punkera u Sloveni¬ 
ji, pojačavajući ionako negativan image punkera u široj 
javnosti. 



Početak osamdesetih, pročelje zgrade tadašnjeg Republičkog 
komiteta za prosvjetu i kulturu 


U policijskim krugovima (časop.s »Bezbednost«) sma¬ 
tralo se da punk zapravo predstavlja kraticu od Pomoz.te 
Ustanak Naroda Kosova i da je zaokruženo slovo A sim¬ 
bol velike Albanije!? (Punk pod Slovenci, 1984.) 

Zbog svog »vrištećeg« imagea (irokeze i druge punk 
»nakostriješene« frizure, poderane jakne, stari sakoi, obo¬ 
jeni pramenovi, pseće ogrlice oko vrata, lanci, ziherice po 
odjeći ili probodene kroz uho, jako sužene hlače, bedževi 
s imenima punk bandova, simbolima anarhije, znakovi 
skinuti s mercedesa itd.) punkeri su užasavali okolinu i bili 
predmet stalnog legitimiranja. Pljuvali su na punk bandove 
na pozornici, i ovi na njih. Bili su kaotični i provokativni, sa 
stiliziranom netrpeljivošću prema vanjskom svijetu. Medij¬ 
sko pokapanje punka samo je osnažilo prkos. Postojanje 
punkera u prvoj polovici osamdesetih nije se provjeravalo 
čitanjem rock-tiska, nego obilaskom parkova i parkirališta 
Zapruđa i drugih kvartova. 

Prvo ispisivanje grada i početak dominacije auto-lak 
spreja na zidovima bilo je visoko selektivno. Nije bilo čak 
ni imena bandova, samo »punk«, »nevv punk« i zaokruženo 
slovo A na svim fasadama, posebno svježe oličenima. Uz 
glazbu i druženje, rituale na koncertima i tulumima, pogo 
ples, osnaživanje grupnim javnim okupljanjima i širenje 
stila u mnogim kvartovima, punkeri su miješali simboličku i 
stvarnu agresivnost. Simbolička je bila zagarantirana, ali 
nisu svi akteri bili srodni u pitanju nasilja i tučnjave. Sukobi 
s metalcima i metalcima pridruženim rockerima u zagre¬ 
bačkim kvartovima prve polovice osamdesetih, utjecali su 
na prisutnost i stvarnog nasilja u subkulturnom životu di¬ 
jela punkera, iako njihov stil više ritualizira i upotrebljava 
agresivnost u provokativne svrhe nego što predstavlja na¬ 
silničku subkulturu. No, u odnosu na hašomane, punkeri 
su u većem dijelu bili spremni na obranu, kao i za napad. 
Punkerska scena se proširila, razlikujući individualce i stu¬ 
dente, koji bi se pojavili na koncertima, i (kvartovske) škva- 
dre koje su bile uvijek zajedno, ponekad osvojivši određena 
mjesta ili parkove u centru grada. Akteri punk glazbe nisu 
dovoljan okvir sociološkog pristupa životu punk subkulture, 

jer u kvartovima ili na nekim javnim okupljalištima dolazi 
do specifične interakcije koja može odvesti pripadnike ne¬ 
kog stila u smjeru koji se ne poklapa uvijek s glazbenom 
scenom. Grupe punkera su nastajale u Zagrebu bez ob¬ 
zira što nije postojao niti jedan poznatiji punk band; u raz¬ 
doblju u kojem se neka neformalna grupa identificira, 
primjerice, s djelovanjem Crassa, postaje nebitno je li 
Houra u ska fazi ili pod utjecajem Springsteena. Većina 
dosadašnjih rasprava o punku i rock kulturi u našem dru¬ 
štvu odvijala se u književnim i srodnim krugovima, u okviru 
rock-publicistike, gdje je s pravom stvaralaštvo domaćih 
aktera, uključujući same tekstove pjesama, bilo uzeto kao 
sinonim domaćih pokreta, punkerskih, novovalnih i sličnih. 
Međutim, za identifikacijski ili specifični »primarno-informa- 
tivni« sklop nečijeg životnog stila, u sklopu punka, veću 
ulogu može odigrati neki film, posuđena ploča, fanzin i 
konkretna škvadra nego najbolja tekstualna ostvarenja do¬ 
maće punkersko-novovalne scene 1978/82. Poznavajući 
tekstove poput »ona (koja se budi)« (Sarlo) i specifičnu inver¬ 
ziju, kao i karikiranje spolnih uloga u periodu prvih »zna- 
čenjskih praksi« punka u V. Britaniji, mogli bismo zaključiti 
o značajnim (ženskim, feminističkim, muško-alternativnim) 
intervencijama koje punk donosi. No, ove evidentne inter¬ 
vencije ne označavaju automatski promijenjen položaj dje¬ 
vojaka u punkerskoj subkulturi, kako u britanskim ili našim 
uvjetima. Punkerska škvadra može veoma lako biti masku- 
linistička, a djevojkama u takvoj škvadri navedene interven¬ 
cije mogu dijelom pripomoći u argumentaciji, no promjena 
položaja od »pičke« do ravnopravne punkerice s vlastitim 
imenom mogla se izboriti samo vlastitim, upornim trudom 
ili promjenom škvadre u kojoj dominiraju punkeri nedo- 
taknuti prevratničkim pristupom tradicionalnim spolnim 
ulogama. Međutim, moramo uočiti još jedan radikalan 
odmak od službene »ženske ljepote«; punkerice su tako¬ 


đer, kao i dio hašomanki prije njih, izbjegavale tadašnju 
modu i diktat »ženstvenosti« koju propisuju muškarci i au- 
to-represivne žene. Dok je hipi djevojka najčešće označa¬ 
vala romantiku predindustrijskog doba, poput pastirice, 
punk djevojka je naglasila nešto od dijelom zabranjene 
erotičnosti, ali naglasila tako da izgleda ekstremno i kon¬ 
vencionalnoj većini neprihvatljivo. Dok se hipijevski image 
žene (i svjetonazorski sklop uopće) zasniva na ruralnom, 
nezagađenom, prirodnom, dotle punk sebe uspostavlja iz 
betona, iz pervertiranih i potisnutih impulsa urbanog pre¬ 
življavanja, pa su djevojke koketirale sa S/M ikonografi¬ 
jom i otkrivanjem tijela, istovremeno pokrivajući druge di¬ 
jelove svog tijela muškim odjevnim predmetima ili teškom 
crnom šminkom koja odbija uobičajene muške poglede i 
komentare, u našoj sredini uvijek obilježene gotovo ne¬ 
popravljivim seksizmom. To znači da su punkerice među 
prvima obnovile mini-suknju, uvijek dodajući još nešto, 
jaknu, lanac ili dva sloja namjerno poderanih čarapa kako 
bi mini suknja funkcionirala u drukčijem kontekstu od 
muškog »lijepe noge« imperativa. Punk i novi val ipak su 
pomogli djevojkama da izbore nova mjesta u muškom 
svijetu rock-kulture, koji će to u budućnosti biti sve manje. 
Svijet mode je nakon par godina punka preuzeo više ele¬ 
menata punk stila, pa su otpadničke jakne, mnogi zatva¬ 
rači i zamišljeni džepovi, ogrlice i kožne suknjice, sa ulice 
dospjeli u skupe butike. Krajem osamdesetih, s obzirom na 
fragmentaciju visoke mode i s obzirom na postojanje dru¬ 
gih stilova koji su koristili crnu boju, nešto od punkerskog, 
kroz modni filter propuštenog imagea, našlo se na tipičnoj 
šminkerskoj sceni, pomiješano s dark/gothic naslijeđem 
koje također nije neovisno o punku i rock-kulturi uopće, a 
što su primijetili i istraživači neformalnih grupa. (1988.) 

Unutar domaće scene pojavili su se i akteri kojima 
odlazak na utakmice nije bio stran, i koji će kao punkeri 

dočekati nastajanje subkulture nogometnih navijača, na¬ 
kon čega će, u drugoj polovici osamdesetih, izjavljivati »bio 
sam na puno punk koncerata i vidio divlji pogo više puta, 
ali pravo punk iskustvo i najluđi pogo ipak sam doživio na 
stadionu«. Tijekom cijelog perioda na punkerskoj su sceni 
postojali i akteri koji nisu pokazivali nikakav interes za no¬ 
gomet, ali će morati proći desetak godina dok takva struja u 
devedesetima, ne postane dominantna na specifičnoj »punk« 
sceni današnjih dana. 

Sredina osamdesetih: fragmentacija 
i »novo otpadništvo« 


Ponavljanje starih punk obrazaca i širenje Oi punk 
pravca u smjeru navijačkih i skinheads subkultura do ko¬ 
jeg je došlo u V. Britaniji djelovanjem »post-Pistols« punk 
aktera, evidentno nije bilo dovoljno onima koji su polagali 
veće nade u punk otpor dominantnim sustavima vrijednosti 
u svijetu. Osim intencija ka radikalnoj društvenoj promjeni, 
iz ponavljanja punk priče na način »bendovi, turneja, ploča« 
i stvaranja vlastite publike koja se zadovoljava potrošnjom 
stilskih repromaterijala, novi akteri su prepoznali i zastar¬ 
jelu »evergreenovsku« glazbenu strukturu punkerskog kruga, 
pa se hard-core oblikovao, na jednoj razini, kao pokret 
protiv punka, u smislu punkerskog uklapanja u sistem rock 
kulture. Ono što su na svoj način započeli britanski anar- 
ho-pacifisti komunitarnog opredjeljenja, »Crass«, i ameri¬ 
čki »Dead Kennedvs«, a nastavili i stilizirali, replicirajući 
jedni drugima, MDC, Crucifix, Flux of the Pink Indians, 
Minor Threat, Verbal Assault, Disorder, DOA, Discharge, 
G. B. H., Conflict, DRI, UBR, Dezerter, Kaansan Utiset, itd. 
stvorilo je novi subkulturni stil i vratilo osjećaj pokreta na 
scenu post-punk raznolikosti. Kao što je punk u svojim reak¬ 
cijama na dotadašnju rock kulturu, simboliziranu ostarje¬ 
lim hipijima s pivskim trbusima, radikalno odbacio taj dio 
tradicije napuštajući »pasivnost« u ime žestine, krika anar¬ 
hije i kaotičnog povraćanja frustracija dominantnoj kulturi 
u lice svetih mjesta, tako je sada hard-core postavio novu 
jednadžbu: znak mira (peace) + zaokruženo slovo A (stari 
znak anarhije koji su punkeri aktualizirali) = zaokruženo 
slovo E. E je označavalo jednakost [Equality). Implikacije 
novog stila bile su brojne; u plesu, pogo je zamijenjen 


»slam danceom« (dakle umjesto skakanja u zrak s rukama 
uz tijelo, sagnuta poza trčanja koja jako izbacuje noge i 
ruke proizvodeći »dvostruke« korake, takozvano »duplo 



Nord-core: spoj dijela punkerskog i hipijevskog naslijeđa 


trčanje« ili jednostavno »slemanje«). Nakon punkerskog ra¬ 
dikalnog odbijanja hašomanskog imagea i upotrebe »bolje 
da nosiš kratku kosu« i »never trust a hippie« slogana, hard- 

-ćore uvodi pluralizam imagea, ljut na fetišiziranje punk sim¬ 
bola u modi, vraćajući (među mnogim opcijama) ponovno 
dugu kosu i šire kontrakulturno naslijeđe »mira i ljubavi«, uz 
duplo ubrzaniju i za vanjsko uho time »agresivniju« glazbu od 
punka. Kao što navedena jednadžba pokazuje, hard-core 
pokret smjera očuvati i hipijevsku (i općenito pacifističku), uz 
anarhističku tradiciju otpora (i pripadnih glazbenih i drugih 
pokreta) u svom imperativnom inzistiranju na ravnoprav¬ 
nosti. Ipak, mnogi su pacifizam odbacivali u situacijama 
policijskih i skinheads napada, smatrajući pravo na samo¬ 
obranu neotuđivim i potrebnim. Hard-core je donio ekspli- 
citni politički angažman, približavajući neke punk intencije 
onom djelovanju koje karakterizira »nove društvene po¬ 
krete« - na hard-core sceni nalazio se cijeli spektar borbe 
za prava životinja, radikalne ekologije, mirotvorstva, squatti- 
ranja, a jedan od ključnih slogana je »kooperacija, a ne 
kompeficija«. lako je punk stvorio mnoge fanzine (koji nisu 
u toj mjeri karakterizirali domaću scenu), sa hard-eoreom 
nastaje novi val fanzinskog stvaralaštva i povezivanje mre¬ 
ža fanzina u svim dijelovima svijeta. Po prvi put od počet¬ 
ka širenja rock subkulture jedna scena se uspostavlja kao 
decentraliziranija nego sve prethodne, i iako hard-core 
bandovi iz V. Britanije i SAD snažno utječu na scenu, veo¬ 
ma značajnu ulogu imaju finski, poljski, slovenski, talijan¬ 
ski, brazilski bandovi. Taj proces nagrizanja monopola 
koji u stvaranju subkulturnih stilova imaju anglo-saksonski 
akteri, bit će u potpunosti dovršen u techno kulturi deve¬ 
desetih kada akteri iz Japana, Izraela, Belgije, Švedske, 
Francuske, Njemačke ili Nizozemske mogu imati istu »težinu« 
ili zastupljenost pjesama i izdavačkih kuća u okviru scene i 
njenih temeljnih rituala. 

Na početku su se hard-eoreovci i punkeri jednim dije¬ 
lom držali odvojeno, s naglašeno različitom glazbom i ima- 
geom, načinom plesa, i nekim središnjim preokupacijama. 


Punk vs hard-core? 

Pokušamo li promotriti odnos punk i hard-core gla¬ 
zbe, analizirati bendove i pomake u glazbenom izrazu, pa 
onda određenja koja sami autori pripisuju svojoj glazbi, 
nećemo naći mnogo argumenata u prilog radikalnom ra¬ 
zdvajanju, suprotstavljanju, iako je osnovna razlika u ritmu 
jasna. Crass će za sebe govoriti da su punk, ali će nagla¬ 
šavati da nisu Clash, kalifornijski bendovi će tvrditi kako su 
oni tvrda jezgra punka, dakle hard-core punk. Straight-edge 
će, kao pojam, naglašavati vrijednosnu usmjerenost, vege¬ 
tarijanstvo i odbacivanje droge, a ne glazbenu specifičnost 
unutar hard-core punk scene. Također, autori knjiga o 
punku, poput Craiga O'Hare (O’Hara, 1 999.), hard-core 
smatraju sastavnim dijelom punka i zajedničke, prepozna¬ 
tljive scene koju karakterizira pobuna, provokacija i otpor, 
u lepezi od dadaističkih i situacionističkih eksperimenata i 
spajanja umjetnosti i svakodnevnog života, adolescentske 
pobune protiv roditelja, institucija, autoriteta, preko »po¬ 
stojanja svojim« i borbom da radiš svoju stvar, do raznovr¬ 
snih oblika artikulacije anarhističkog pokreta i punkerskih 
aktera ekoloških, feminističkih, vegetarijanskih i squatterskih 
pokreta. Doista, poznavanje glazbenih aktera, njihovih 
uzora, a posebno razvoj hard-core (punk) stila u drugoj 
polovici osamdesetih, uz prepletanje glazbenih stilova u 
crossover i drugim varijantama, nalaže puno širu optiku i 
upotrebu pojmova, koja čak i zajedničko punk/HC odre¬ 
đenje s pravom smatra preuskim, osiguravajući dovoljno 
prostora za tadašnje i kasnije, uže i šire razvoje glazbe, 
dakle za trash, speed, grind-core, noise, pa i hip-hop ili 
neke druge termine korištene u opisu utjecaja i »punkerske« 
inspiracije raznovrsnih žestokih bendova, od, recimo »ko- 
raša, koji su izveli crossover« poput DRI, ili SOD, koji su 
napravili isto s »metal« strane, do Sepulture i Napalm 
Death, ili Rage Against the Machine i brojnih nepoznatih 

bendova koji su u svojim garažama miješali zvukove vlas¬ 
titog osnaženja, kroz osamdesete i devedesete. Međutim, 
kako je ovdje riječ o konkretnim subkulturnim grupama 
mladih, o sudjelovanju u aktivnostima punk i hard-core 
scene u Hrvatskoj polovicom osamdesetih, moramo uočiti 
duboke promjene koje su na sceni nastale različitom re¬ 
cepcijom hard-core glazbe. Jedan dio punk i srodnih ak¬ 
tera, koji su odavno odbacili čvrstu stilsku profiliranost (ili 
je nikad nisu ni njegovali, posebno odbijajući biti vanjskim 
izgledom svrstani u singularno pleme), spremno su prihva¬ 
tili hard-core kao dobru stvar u širenju kulture distorzije i 
urbanog otpora konformističkim pritiscima užeg i šireg 
društva, ne inzistirajući na zasebnosti scene. Dio punk ak¬ 
tera doživio je hard-core kao američki odgovor prvom 
britanskom punku, ili naprosto kao logičan nastavak pun- 
ka. No, mlađi i noviji na sceni, prigrlili su hard-core kao 
pokret ovdje i sada, i zajedno s glazbom bili »na barikadi« 
ozvučenog i radikalnog socijalnog pokreta. Neke od izja¬ 
va prvih mladih »koraša«, podsjećaju jako na izjave pun- 
kera krajem sedamdesetih o stanju u rock kulturi kojoj je 
punk odgovor i povratak pokretu. »Ja poznam sve te sta¬ 
rije punkere... to ti se pretvorilo u čekanje na novi album 
Exploiteda, par grupica frendova u kožnim jaknama koji 
ispijaju pivo, i što sad? Nema akcije...« Približavanje i 
prožimanje dijela punk scene pivsko-nogometnim rituali¬ 
ma odbilo je jedan dio mlađih ljudi koji su upravo u 
hard-eoreu vidjeli odgovor, čak i protest protiv uklapanja 
punka u predvidljivost rock industrije. Izgled »koraša« sa¬ 
mo dijelom je sličio punkerskom, istovremeno dopuštajući 
hipijevski ravnu dugu kosu (kao i dreadlockse ili bilo što 
drugo) uz nakostriješenu »irokezu« 26 , i uveo je tipično vezi¬ 
vanje karirane košulje oko struka, gdje košulja visi prema 


" Pošto se izraz uvriježio kao opis frizure, nema smisla ispravljati ga 
sad na »Mohawk«, što bi bilo primjerenije. 

dolje. Tako su u jednom razdoblju, sredinom osamdesetih 
u Hrvatskoj, punkeri i hard-coreovci bili odvojeni, ne ap¬ 
solutno i u svim sredinama, ali dobrim dijelom odvojeni, 
čak sa svojevrsnom netrpeljivošću među pojedinim akteri¬ 
ma. Među punkerima je bilo i onih kojima je glazba bila 
prebrza, a eksplicitna i aktivistička politizacija neprihvatlji¬ 
va, dok su se novi hard-core akteri kritički postavljali pre¬ 
ma uniformnosti i predvidljivosti punk scene, zbog nave¬ 
denog nedostatka akcije, nepostojanja osjećaja djelatnog 
pokreta. Hard-core je doista i pružio mnogima osjećaj 
pokreta, ma kako marginalnog ili nevidljivog u medijima 
dominantne kulture, ali snažnog i međunarodnom fanzin- 
skom scenom osnaženog i potvrđenog. 

Onaj sklop problema zbog kojeg su rock-kritičari tvr¬ 
dili da je punk umro 1977., kad su Clash potpisali za 
CBS, i koji čini dobar dio auto-refleksije rock-kulture još 
od šezdesetih, sada je izvučen izvan interpretacija, kao 
glavno polje djelovanja - no profiti Solidarnost je bila 
stvarna, niz »no profit« mreža za distribuciju ploča, kazeta, 
fanzina uspostavljen je širom svijeta, a pojedini akteri HC 
scene primali su dnevno desetke pisama, spajajući Slavonski 
Brod, Karlovac ili Zagreb, sa fanzinskim i HC scenama u 
Peruu, Brazilu, Poljskoj, Finskoj, Sloveniji ili Kaliforniji. Neza¬ 
visna scena opstala je do danas, uspijevajući u stvaranju ho¬ 
rizontalnih mreža i kooperacije, bez kompeticije i stvaranja 
»zvijezda« i autoriteta. 

Vidljiva razdvojenost punkera i koraša nije nikad obu¬ 
hvatila cijelu scenu, ali je bila jasna, dijelom svjesno na¬ 
glašena od aktera, obilježena nekim lokalnim posredova¬ 
njima i sociologiji subkulture time pomalo »klasična«. 

No, nakon par godina i paralelnog procesa fragmen¬ 
tacije i miješanja stilova u kulturi koju je postalo previše 
neodređeno zvati »rock-kulturom«, i hard-core i punk, sa 
još nekoliko metaliziranih porodica, zbližili su se u jednoj 

od varijanti »novog otpadništva« koje se oblikovalo sredi¬ 
nom osamdesetih. 

Sredina i druga polovica osamdesetih zanimljivi su zato 
što oba procesa teku istovremeno, i fragmentacija i cross- 
over, tako da bivše podvrste oblikuju zasebne izraze i auto¬ 
nomne scene, pri čemu svaki detalj, poput boje vezica ili 
načina kako je košulja svezana oko struka, ima svoja ja¬ 
sna značenja, a na drugom dijelu šire scene spajaju se 
stilovi unutar jedne pjesme, kao i akteri sa svojim imageima, 
plesom, tipom ponašanja. Tako je nekad obuhvatni pojam 
heavy metala prestao biti zadovoljavajućim zajedničkim 
nazivnikom za mnoge metalce, zbog glazbenog i stilskog 
oposebljenja pravaca poput speed i trash. Od klasičnog 
»heavy metalca« koji sluša Iron Maiden, nosi svijetlu Iruper 
jaknu bez rukava i pije pivo, do naglašenijeg »crnog« stili¬ 
ziran j a odjeće, glazbe Metallice, Slayera i sličnih, mnogi 
su prešli put koji ih više odvaja nego spaja. Ipak, i glazbe¬ 
no i tematski, svjetovi hard-corea i speed/trash metala bili 
su razdvojeni dok se nije pojavio »crossover«, stvoren dje¬ 
latnošću više različitih aktera i s dobrom dozom sponta¬ 
nosti, a simboliziran istoimenim albumom DRI (Dirty Rotten 
Imbecilles) spajajući obje tradicije. To je donijelo sreću 
mnogim akterima koji su unatoč sveopćem »mixu« držali 
do granica vlastitog stila, jer su dobili model po kojem, u 
glazbenom smislu, speed metalci mogu upotrebljavati raz- 
lomljenu hard-core strukturu riffa, a hard-coreovci mogu 
solirati na gitarama, dok se tematski i vrijednosno (ako 
malo simplificiramo) hard-coreovac ne mora definirati kao 
anarhistički ili ekološki borac za pravdu, a speed metalac 
ne mora biti muškarčina zagledana u zagrobni život. U 
procesu fragmentacije i miješanja u okvirima hard-core 
scene pojavio se i specifičan pravac - »straight-edge«, koji 
nastupa s radikalnim odbijanjem alkohola, pušenja, svih 
droga, mesa i seksizma. Već je sam hard-core kod nekih 


bendova bio aktivistički odgovor na britanski »drunk punk«, 
a straight-edge je zapravo proširio mogućnosti otklona od 
alkohola i drugih droga, od prehrane na osnovu ubijanja 
životinja, od alko-nasilja i seksizma kao upornih pratilaca 
jednog dijela punk rituala. 

U našim gradovima, u drugoj polovici osamdesetih, 
pojavili su se grafiti koji govore o spajanju do tada nespo¬ 
jivih simbola, uključujući i one koji potpadaju pod tradici¬ 
onalnu političku podjelu na lijevo i desno. Anarhizam i križ 
u krugu, Torcida i Motus (zagrebački hard-core band izra¬ 
zito antinacionalističke orijentacije) na istom zidu, istim 
sprejem. Dok darkeri i preostali hašomani, uz nenogomet- 
ne metalce, punkere i slične, žive svoj više ili manje otpa- 
dnički život, za »novo otpadništvo« (kojem se i ovi prvi 
mogu priključiti, jer subkulturno polje može biti elastično) 
koje nastaje karakteristično je miješanje stilova, žestoki 
naboj glazbenih i nogometno-huliganskih posredovanja, 
korištenje svih sredstava provokacije. 

Jedan od događaja iz 1983. je nagovijestio taj smjer. 
Na koncertu Azre (koju su obožavali veoma raznoliki akteri) 
u Splitu, uz čuđenje klasičnih rock aktera, pripadnici Tor- 
cide dolaze na koncert sa šalovima i zastavama Hajduka. 
Kako koncert odmiče, sve više oduševljenih penje se na 
pozornicu čemu se policija suprotstavlja. Torcida i drugi 
akteri skandiraju »Poljska, Poljska« i »Solidarnost«. Nakon 
učestalih pokušaja dolaska na pozornicu, skandiranja, pa¬ 
ljenja baklji i dimnih kutija, Torcida inzistira na pjesmi o 
»Gdanjsku osamdesete« a policija prekida koncert nakon 
čega Johnny izlazi sam, i pjeva »Songs of Freedom« legen¬ 
darnog raste, Boba Marleya. 

Moralna panika: darkeri 


Postojanje darkera starije je od moralne panike kgjg 
se njima bavila. Riječ je o fragmentaciji rock-kulture, koju 
britanski novinari iz tog perioda zovu post-punkom, i o po¬ 
znatom procesu prisvajanja »zvučnih entiteta« i »prerade« 
iskustva glazbe, teksta, gesti i ostalog u svakodnevnom 
životu i individualno/grupnom stilu. Bit procesa je ista kao 
i kod hard-coreovaca, speed metalaca, rockabillycara i 
drugih, a pojam »post-punk« nije baš primjeren. Činjenica 
je da Joy Division predstavljaju kult-band, i da su se oni 
nalazili redovito među ključnim »darkerskim« glazbenim 
preferencijama (a na njih se »post-punk« kao vremenski 
blizak ali duhovno različit smjer od »novog vala« i odnosi), 
no Joy Division su imali vrlo široku publiku, a drugi ban- 
dovi na popisu omeđivača darkerskog glazbenog prostora 
sugeriraju potrebu drugih pojmova. Suprotno mišljenju 
dijela samih darkera, koji su (posebno u doba moralne 
panike kada su se osjećali ugroženima) smatrali da je i 
sam pojam kao deskripcija subkulturnog stila zagrebački 
proizvod i konstrukcija, taj se pojam upotrebljavao i u dru¬ 
gim zemljama, primjerice u susjednoj Italiji. Točno je da 
pojam pokriva heterogenije pravce i ukazuje na labavije 
određene stilske granice. Najprimjerenije je koristiti ozna¬ 
ku »dark« uz oznaku »gothic«, jer »gothic« kao glazbeno 
usmjerenje donekle pokriva najčešće bandove i darkerska 
stilska opredjeljenja. »Goths« je izraz koji se u mnogim 
zemljama, a posebno u Americi i V. Britaniji, koristio u opi¬ 
sivanju grupa i životnih stilova veoma sličnih zagrebačkoj 
ili bilo kojoj urbanoj sceni sredine i druge polovice osam¬ 
desetih godina, lako su neki ključni bandovi stariji od uo- 
bličavanja stila u Hrvatskoj, i ključne pjesme (poput Bela 


Lugosi's Death grupe Bauhaus), napisane još 1979., mladi 
u Hrvatskoj su nekoliko godina kasnije, kao i njihovi vrš¬ 
njaci na Zapadu, preslušavali i preslušavajući spajali, ugo¬ 
đajem i tonom, doživljajima, različite bandove, poput Joy 
Division, Bauhaus, Siouxie Sioux, Sisters of Mercy, Mission, 



Deset godina zagrebačkog dark/ghotic benda "Phantasmagoria" 


The Cure, Killing Joke, The Smiths, The Cult, Laibach, 
Fields of Nephilim, Christian Death, Jesus and Mary Chain, 
Cabaret Voltaire i mnoge druge. Među ovim bandovima 
nalaze se prvenstveno senzibiliteti opisani kao tamniji pravac 
punka, revolt koji je okrenut prema unutra, spoj gothica i 

hard rocka, industrial pravac, zanimanje za teme smrti, 
sudnjeg dana, transa, zagrobnog života, religije, depresije, 
izolacije, dakle raznoliki utjecaji i neka opća mjesta rock 
glazbe, koji su izvana najčešće bili doživljeni kao pesimi¬ 
zam, depresivnost, melankolija, ali i kao žestina, ritualnost, 
govor tjeskobe koji može šaptati a može i ozvučiti bušilicu. 
Neki od navedenih bendova ostali su mali i nepoznati, 
neki su bili uspješni na široj svjetskoj dark/gothic sceni, a 
neki su postali općim mjestima MTV pop kulture. U slučaju 
Laibacha (koji nije gothic band ali se često nalazio u 
»zajedničkom nazivniku« iako ga je samo dio aktera pri¬ 
hvaćao) riječ je o industrial-rock (početnom) glazbenom 
projektu koji je izazvao specifičnu moralnu paniku prikazi¬ 
vanjem totalitarizma »uživo« u našim krajevima. I ovdje 
kao i drugdje na subkulturnoj sceni možemo naći tvrđu i 
mekšu struju, u ovom slučaju oporiji izraz, primjerice izo¬ 
lacije, kao i komercijalnim, popularnijim načinom izraženu 
tragiku života ili ljubavi. Raznoliki bandovi i pripadni zvu¬ 
kovi, teme, stvorili su zajednički nazivnik »tamnih tonova«, 
introvertiranosti, negdje protesta izraženog u grču, negdje 
slika kula i šišmiša, a prema van zajednička je bila crna 
boja, srebro, križevi, pentagrami, puder na licu, i teška crna 
šminka koja pridonosi »vampirskom« izgledu. No, istovre¬ 
meno su neki bendovi pripadali i široj pop kulturi, koja je 
bila i visokotiražna, komercijalna, obuhvaćajući puno širi 
krug publike od najšireg zamislivog darkerskog ili gothic 
zajedničkog nazivnika. Također, dio sudionika darkerske 
scene sudjelovao je u plesnim ritualima posvećenja zvuko¬ 
va (iz sklopa otpora i protesta tamnijim tonovima protiv 
svjetski proklamirane sreće i potrošačkog optimizma) a da 
istovremeno nije nikad sudjelovao u prizivanjima duhova 
ili nekim sličnim kućnim eksperimentima sa okultnim prak¬ 
sama. Postoje mladi koji su privučeni sanjaricama, nu- 
merologijom, okultizmom i magijom, a da nisu nikad po¬ 


vezali taj svoj interes s nekim pravcem u rock glazbi, ili 
izrazili svoja unutarnja gibanja vanjskim obilježjima poput 
odjeće, nakita, frizure, kao što su postojali i »darkeri« (od¬ 
nosno ljubitelji određenih zvukova, gesti, plesa ili imagea 
općenito) koji odudaraju u svojim središnjim preokupaci¬ 
jama od ideal-tipskog drakule stvorenog dobrim dijelom 
izvana, ali i unutar autentične scene koja svoj stil posre¬ 
duje dark/gothic glazbom. Kao što je nekim štemerima 
osamdesetih dobro došlo stilsko profiliranje i urbanizacija 
nastajućeg nogometnog huligana kao subkulturnog lika, 
tako su sada profitirali i oni kojima je zajednički nazivnik 
dark/gothic scene omogućio širenje i specifično profilira¬ 
nje vlastitih (okultnih, magijskih ili sličnih) interesa stvorenih 
često prije ili mimo nastajanja subkulturnog stila. S obzirom 
na raznolikost, ali i brojnost aktera, uz tipične »kreativne 
jezgre« koje osiguravaju prostor i oblike artikulacije stila, 
te bliže i dalje sljedbenike, s više ili manje informacija i 
njihove glazbene »osobne povijesti«, možemo zaključiti da 
je darkerski stil uključivao raznolike aktere, povezane nekad 
samo izgledom, a nekad čvršćim, na zajedničkoj glazbi i 
raspoloženjima zasnovanim oblicima efektivnih zajednica i 
saveza. Jedan od mnogih subkulturnih stilova osamdesetih 
godina, s dovoljno labavim i dovoljno prepoznatljivim za¬ 
jedničkim nazivnikom da omogućuje individualističke 
intervencije i zajednička obilježja onome kome je do njih 
stalo. U klubovima poput Jabuke (gdje je prvi put skovan 
izraz »dark-dance«), Lapidarija, Kseta, kao i po stanovima, 
mladi ljudi su se okupljali, plesali, razmjenjivali ploče, ka¬ 
zete, informacije i sami oblikovali svoju scenu i tipove druže¬ 
nja. S obzirom na poznavanje razvoja sličnih scena, mo¬ 
žemo pretpostaviti da bi se unutar-stilske podvrste i donekle 
zasebni senzibiliteti naglašenije fragmentirali, da bi razvoj 
same glazbe stvorio nove kombinacije i da bi neke nove 
generacije prihvatile već odbačene (jezikom aktera »isfu- 

rane«) bandove i stilska obilježja dajući im neki novi život 
prije eksplozije rapa, techna i niza novih zvukova devede¬ 
setih. No, do »prirodnog« razvoja naše lokalne nije došlo 
(osim ako u skladu sa Cohenovim upozorenjima s pravom 
ne očekujemo moralnu paniku u vezi većine subkulturnih 
stilova) jer je moralnom panikom prekinut razvoj jedne šire 
scene, a poslije nastavljen uz nužne mistifikacije. 

Moralnoj panici oko darkera prethode tekstovi Mari¬ 
jana Grakalića, koji su se općenito bavili sotonizmom, kao i 
mnogim drugim okultnim tehnikama, istočnjaćkim religi¬ 
jama, yogom i duhovnim praksama. Ti su tekstovi izlazili u 
Danasu i izazvali polemike zbog negativnog stava prema 
mnogim duhovnim zajednicama, a citirat će se u doba 
panike, uključujući i nove tekstove istog autora o samim 
darkerima. 

Prvi tekst o darkerima, koji je objavljen u Poletu 25. 
12. 1987. nije bio odmah preuzet od velikih i etabliranijih 
medija, iako je to period u kojem već kreću glasine u ro¬ 
diteljskoj kulturi i oblikuju se neformalni stavovi svih onih 
koji su sa subkulturnim stilom, ili naprosto prisutnošću jed¬ 
nog uočljivog imagea među mladima, bili upoznati i koji 
će na različite načine dočekati skoru javnu provalu »spo¬ 
znaja« o darkerima. U tom prvom tekstu, pisanom tipičnim 
senzacionalističkim stilom od kojega omladinske novine 
nisu imune, već u »leadu« najavljuje da, iako se »njihovo 
postojanje negira obrazloženjem da u komitetima za 
»ONO I DSZ«, miliciju i društveno političke organizacije 
službeno ne postoje, u Zagrebu egzistiraju grupe mladih 
koje sebe nazivaju darkerima, turaju se na mračnjaštvo, 
satanizam, ljubav prema krvi i oblače se u crno.« (Perić, 
1987.) Iz »ankete« među mladima izvlači se zaključak o 
smrti kao novom životu za darkere i, da nije cjelokupnog 
tona, pomislili bismo da se radi o subverziji diskursa, navo¬ 
đenjem izdvojenih rečenica (»izjava«) mladih poput »Hrvoje 

(16): Volim krv. Ukusna je«. No, nije riječ o ironiji, nego o 
početnom materijalu onog tipa moralnog poduzetništva 
koji će inkvizicijski zamah dobiti ubrzo. U »Oku« od 25. 2. 
1988., objavljen je separat, dvije stranice teme »dark ili 
omladina u tami« gdje se rasvjetljuje sotonistički diskurs i 
pružaju izvještaji iz »improviziranog modernog pakla«, 
zapravo zagrebačkih omladinskih klubova. Započinje pe¬ 
riod lančane reakcije i medijske »kotrljajuće grude snije¬ 
ga«, poput uzbune u Cohenovoj analogiji sa upozorenji¬ 
ma na nadolazeću nesreću. Dnevni i tjedni listovi, radio i 
televizija, ne samo iz Hrvatske nego iz cijele bivše Jugosla¬ 
vije, zgrabili su temu i paniku u roditeljskoj kulturi doveli 
do histerije. »Ubija li miris crne ruže« pitali su naslovi, i 
većinom ponavljali sličnu priču o navodnom postojanju 
sekte »crna ruža« koja djeluje među darkerima, o petnae¬ 
stak darkerskih samoubojstava, o 1000 do 1 500 darkera 
u Zagrebu, o kultu smrti, samoubojstva, sotonizma među 
darkerima, a te su vijesti bile potkrijepljene riječima Vere 
Jurjević, majke petnaestogodišnje Ive koja se ubila, što su 
mnogi prenosili (Vjesnik, Arena, radioemisije). Taj iskaz je 
detaljnije smjestio priču u Dugo Selo, gdje je obitelj Jurje¬ 
vić živjela, i potresnim majčinim svjedočanstvom zapravo 
stvorio scenario koji su drugi nadopunjavali, ali mu je 
kostur u lošem društvu, kafiću Garuda, knjigama poput 
Stepskog vuka ili Slike Doriana Graya, darkerima i pretpo¬ 
stavljenim utjecajem takvog društva na Ivino samouboj¬ 
stvo. Drugi mediji su nastavljali priču spekulacijama o na¬ 
činima na koji darkeri odlučuju »tko je sljedeći« donosili 
popise bandova, nabrajali autore poput Baudelairea ili 
Poea, uz Bacha i VVagnera, u svom ocrtavanju darkerske 
scene koja je poprimila oblik masovnog suicidalnog po¬ 
kreta. Zagreb su tih dana pohodile novinarske ekipe iz dru¬ 
gih republika, tražeći po grobljima darkere i vijesti o sa¬ 
moubojstvima. Panika u roditeljskoj kulturi je bila velika, 


zabilježen je niz slučajeva zabrane izlaska, čak i u školu 
ako se znalo da u razredu »ima darkera«. Ukinute su glaz¬ 
bene slušaonice i klupske večeri sa dark i gothic glazbom. 
U gradu je vladalo stanje poput udžbeničkih opisa mobili¬ 
zacije pred nesreću. Kod dijela štemerskih aktera automat¬ 
ski je bilo potaknuto spasonosno rješenje problema - pre¬ 
bijanje darkera. Došlo je do lova na mlade ljude u crnom, 
od primjera novinarskog nuđenja novaca za fotografiranje 
na groblju, do puno bolnijeg štemerskog prepada, koji je 
obično pitao »tko ti je umro, punk?« prije udarca. Kada je 
jedan razred zagrebačke srednje škole reagirao na oglas¬ 
nu knjigu koja je zabranjivala crnu odjeću tako da je slje¬ 
deći dan svatko došao sa bar jednim dijelom odjeće crne 
boje, direktor »odgojno obrazovne ustanove« je u pomoć 
pozvao policiju! Roditelji su se javljali u kontakt emisije, 
tražili informacije, jer glasine su upućivale (a djelomično 
su svi zapazili crnu boju na tisućama mladih u tom perio¬ 
du) na velike brojke koje darkere i njihove prijatelje, kao 
tempiranu suicidalnu, okultnu i sotonističku bombu smje¬ 
štaju među »sve nas«, od doma do škole, tramvaja, kafića, 
ili bilo kojeg drugog prostora u gradu. U potragu za in¬ 
formacijama uključene su i institucije sistema poput »dele¬ 
gatskog pitanja« na sjednici konferencije »SSRNH« gdje su 
se svi slagali oko procjene »javnost je uznemirena«. Ovako 
visoki intenzitet panike nije mogao dugo trajati, iako će se 
medijski priča o darkerima još dugo vući. Histerija je bila 
destruktivna, priključenje štemera omogućilo je fizičku eska¬ 
laciju, a društvo nije bilo toliko zatvoreno da ne bi omogu¬ 
ćilo intelektualcima svojevrstan protest, ili drukčiji govor o 
problemu subkulture mladih. Presudnu ulogu u smirivanju 
situacije odigrala je policija, javnim tiskovnim konferenci¬ 
jama na kojima su dati podaci o svim samoubojstvima, 
gdje je odbačeno postojanje crne ruže i mladih darkera - 
samoubojica. Potvrdila su se stara Beckerova razlikovanja 

moralnih poduzetnika i provoditelja pravila. U ovoj situa¬ 
ciji, provoditelj pravila je odigrao ulogu smirujućeg ak¬ 
tera. Sve bitne karakteristike (uz nešto drukčiji redoslijed, 
intenzitet i nepostojanje sudskih »ceremonija degradacije«) 
mobilizacije roditeljske kulture i medijskog stvaranja moral¬ 
ne panike, koje poznajemo iz britanskog konteksta, ponovile 
su se u našem primjeru. Iskrivljivanja i preuveličavanja, 
senzitizacija i eskploatacija, širenje mreže (u koju su čak 
upali i pripadnici Hare Krishna zajednice, zbog imena 
svoje izdavačke kuče koje se poklopilo s imenom kafića u 
Dugom Selu!?) uz onaj tipični proces koji Cohen zove 
simbolizacijom i koji se zamjenom pojma mod ili rocker sa 
»darker« nimalo ne mijenja. Prvo je pojam darkera dove¬ 
den u vezu sa samoubojstvima (devijantni status), zatim su 
odjeća, nakit i druga obilježja počela simbolizirati darkere, 
tako da je na kraju crna boja (i image) postala simbolom 
devijantnog statusa. 

Nakon smirivanja moralne panike posljedice su se još 
dugo osjećale, na ulicama je bilo manje mladih obučenih 
u crno, dio nositelja stila se povukao, a dio je bio osnažen 
i inspiriran medijskom kampanjom, tako da su se tek na¬ 
kon kampanje pojavili grafiti poput »dark lives« sa dobro 
naučenim gradivom - križem okrenutim naopako i tri še¬ 
stice. Ogromna većina mladih koja je činila scenu darker- 
skih, gothic, i srodnih senzibiliteta u najširem krugu od 
»kreativne jezgre« do povremenih sljedbenika, nije nikad 
saznala što su uopće zajedničko sa samoubojstvima i »crnom 
ružom« ikad imali. 

Rockabilly: vječni James Dean? 


Opća fragmentacija stilova vezanih uz glazbu i posre¬ 
dovanih glazbom, u drugoj polovici osamdesetih uključuje 
i »revival« ranog rock'n'rolla, putem »rockabillv« glazbe. 
Kao što je punkerska energija dobila odgovor u novom 
valu heavy metala, tako je ta ista energija dobila još jednu 
repliku, od Stray Catsa. U Zagrebu postoji više generacija 
rockabillycara, a taj stil je bio prepoznat i od drugih aktera 
na subkulturnoj sceni. Kao i u mnogim sličnim slučajevima 
kada je riječ o prihvaćanju i razvoju nekog subkulturnog 
stila, i ovdje možemo naći period »početka« u kojem pre¬ 
vladava zajednički nazivnik (poput »rockabillv«) i unutar 
kojega razlike pridonose segmentaciji, da bi nakon odre¬ 
đenog vremenskog perioda (u ovom slučaju od oko dvije 
godine) diferencijacija i stvaranje pod-stilova ukazivalo 
više na fragmentaciju nego segmentaciju. R o c ka b i 11 y stil je 
zanimljiv sociologiji subkulture u Hrvatskoj jer predstavlja 
prilično »čist« slučaj intervencije u svakodnevni život, bez 
onih posredovanja koja na različite načine (kao kod me¬ 
talaca, punkera ili darkera) uključuju minimalno naznača- 
vanje odnosa s dominantnom kulturom, gdje se u elementi¬ 
ma simboličkog sustava može nešto o tom odnosu i odčitati. 
lako je James Dean »buntovnik« (u periodu u kojem je 
njegova generacija u Hrvatskoj osamdesetih zapravo ro¬ 
diteljska), iz imagea rockabil!ycara malo je tko iščitavao 
raznoliki spektar osjećaja i orijentacija vezanih uz većinu 
drugih subkulturnih stilova na sceni. Primjerice: sukob, 
prezir, odbijanje, ravnodušnost, radikalna različitost po¬ 
javnosti, odstupanje od tradicionalnih obrazaca spolnih 
uloga, stvarna i ritualizirana agresivnost, sve to može biti 
prisutno unutar mijenjajućih ali prepoznatljivih okvira ne- 

čijeg stila, bilo kao konstitutivni dio imagea ili njegov pri¬ 
vjesak, bilo kao promišljena intervencija ili »slučajna« po- 
putbina koju je netko dobio na putu usvajanja i preuređe¬ 
nja stilskih elemenata, no takav niz mogućih interpretacija 
teže se iščitavao iz pojave rockabillycarskog identiteta na 
domaćoj subkulturnoj sceni. Nije problem dešifrirati ona 
opća mjesta rock-kulture čijim se »izvornim vrijednostima« 
ro c k a b i I ly vraća, nego je značajno postaviti pitanje o po¬ 
sljedicama re-invencije jedne tradicije koja je u doba Elvisa 
Presleyja djelovala kao suprotna onom tipu tradicionalizma 
koji, bez obzira na puritanska određenja tadašnje ame¬ 
ričke kulture, možemo naći i u našim krajevima. Ako je 
svojevrsna »invencija tradicije« (Hobsbavvn) obilježila nasta¬ 
nak rock-kulture (i unutar nje posebnih sklopova među 
koje spada i »plemenska umjetnost ukrašavanja rockerskih 
kožnih jakni« (Nuttall, 1968.) i ako je tijekom dvadesetak 
godina ta kultura prilično utjecala na vlastitu prisutnost 
unutar »main streama« ili dijelova dominantne kulture, onda 
je potrebno njenu re-invenciju sagledati u konkretnom kon¬ 
tekstu, u Hrvatskoj osamdesetih. 

Rock'n'roll večer, u kojoj se ro c kab i I ly zvukom (izme¬ 
đu ostalog) evociraju slike Jamesa Deana, Elvisa Presleyja i 
drugih »sa samog početka«, i istim tim zvukom (kod, reci¬ 
mo, Stray Catsa) oživljavaju u osamdesetim godinama, 
usvajajući određenu dinamičnost nastalu širenjem rocka 
kroz područja »punkoidnih« i sličnih izraza, nije mogla biti 
samo »obična« večer, nego je za krug prvih primalaca i 
stvaralaca stila imala status Početka. Sudjelovanje u »sa¬ 
mom početku«, osjećaj stvaranja scene i samopostavljanja 
i samopromoviranja sebe kao novog aktera na sceni, to je 
ono što karakterizira mnoge subkulturne stilove i što mo¬ 
žemo pratiti u različitim vremenskim razdobljima. Ponekad 
se, kao u slučaju punka devedesetih, takav proces pokrene 
i bez nove zvučne hibridizacije koja reaktualizira »originalni« 


zvuk, pa akter koji predstavlja četvrtu ili petu generaciju 
punkera može igrati ulogu Početka, s većim ili manjim 
uporištem u široj, međunarodnoj sceni glazbenih stilova i 
sceni neformalnih grupa mladih koji te stilove primaju, 
upotrebljavaju, prerađuju i nanovo stvaraju u svom sva¬ 
kodnevnom životu. Tako su i akteri »prvih« »rock'n'roll« 
tuluma (zapravo r o c kab i 11 y, neorockerskog, revivalističkog 
usmjerenja) u »Komi«, »Lapu«, »Đuri«, i »Kulušiću« imali 
osjećaj stvaranja scene, i to je s obzirom na tadašnju širu 
scenu u Zagrebu bilo sasvim opravdano; zaokruženog 
stila rockabillycara nije bilo, i snažan vizualni identitet koji 
su prvi akteri stvorili bio je u tom trenutku potpuno nov, 
ma koliko je prizivanje starih heroja rock'n'rolla moglo biti 
poznato i blisko dijelu roditelja novouspostavljenog akte¬ 
ra. Premda je nemoguće zamisliti stvaranje rockab i I ly sce¬ 
ne bez rockabiIly zvuka, za mnoge adolescente koji su se 
tada prikljućivali, veliku ulogu odigrali su drugi dijelovi 
izgradnje stila, prvenstveno odijevanje i image uopće, kao 
i percepcija središnjih preokupacija koje se izražavaju po¬ 
našanjem. Naravno, uz »prvu informaciju«, dakle recepciju 
zvuka, pojavu specifićnog imagea, organizaciju »tematskih 
glazbenih večeri (rockabilly tuluma) i kasniji nastanak do¬ 
maćih bandova, važnu ulogu su odigrali i nešto odrasliji 
akteri koji su imali pristup »infrastrukturi« i koji su stvarali 
medijske slike, te djelovali menađerski i organizacijski. 
Ipak, u prvom planu su bili mladi nositelji stila, čiji se broj 
nakon svakog većeg partyja ili koncerta povećavao. Kao i 
u mnogim sličnim slučajevima, postojalo je jezgro organi¬ 
zatora i prve vjerne publike, te niz manjih neformalnih 
grupa i pojedinaca, iz različitih kvartova i s različitih scena, 
što znači i s različitim prethodnim ili paralelnim subkul- 
turnim identitetima, koji su se i sami priključili stvaranju 
rockabillycarske scene. Kako sami akteri pričaju, i za. led je 
bio veoma bitan. Klasični image Jamesa Deana, Presleyja 

i prvih rockera, bio je obogaćen novim elementima, a po¬ 
stizanje što kompletnijeg imagea bio je dobrovoljno iza¬ 
brani zadatak (zbog opće krize u zemlji i prilično težak 
mnogima) većine tadašnjih rockabillycara. Elementi vizual¬ 
nog identiteta su sljedeći: 

- cipele; jedan od važnijih »detalja«, visokog »simbo¬ 
ličkog kapitala«, odnosi se na cipele »creepersice«. »Mo¬ 
rao si imati creepers/ce«, naglašava jedan od tadašnjih 
rockabillyija. To su cipele s debelim ravnim džonom, a 
mogle su biti i više špicaste i zaobljenije, one su privlačile 
pažnju oblikom i bojom, moglo se naći raznih kombina¬ 
cija; jednobojne ljubičaste, crno bijele, plavo-žute, pro¬ 
šarane, s umetnutim krznom itd. 

- čarape; jarkih i neuobičajenih boja, tirkizne, ljubi¬ 
časte, ružičaste; 

- hlače; ideal su bile traperice, po mogućnosti Levi- 
sov poznati 501 model; 

- majice s nekim motivom iz široko shvaćene (rani) 
rock ikonografije, od stripa do banda ili grada. (Među 
gradovima London je bio najcjenjeniji); 

- jakna; za dio aktera najpoželjnija je bila kožna, ma¬ 
da su baseball jakne imale istu težinu, kao i »heringtonke«. 
Jedan manji broj ljudi na sceni (tediji) nosio je duže sakoe, 
poput kaputića, sa zatamnjenim kragnama; 

- marama; po mogućnosti crvena s bijelim šarama 
ali bilo je i drugih boja; 

- »v/estern« kravate, s dvije špagice i brošem koji ih 
spaja, kao i metalni okviri za vrh kragne na košulji; 

- frizura; oponašanje nekoliko varijanti »klasičnih« 
rock'n'roll frizura, popularna »kokotica«. 

Sav trud, sve nastojanje oko navedenih stilskih obi¬ 
lježja i svi ostali oblici druženja, rituala i stvaranja scene, 
odvijaju se u kontekstu društva čiju duboku krizu priznaju i 
službeni ideolozi samoupravnog socijalizma. To je vrijeme 

(bez obzira na godinu ili dvije razlike kada se u »rockabil|y 
škvadre« uključuju pojedinci s kojima su vodeni dodatni 
razgovori za potrebe ovog rada) kada grafit »živimo u 
mraku« (napisan na zgradi tadašnjeg Elektrotehničkog fa¬ 
kulteta, danas FER-a) treba shvatiti (i) doslovno, jer nastaje 
u vrijeme redukcija električne energije, uvođenja depozita 
na odlaske u inozemstvo, u vrijeme u kojem je ekonomsku 
krizu pratilo daljnje inzistiranje na ideologiji samouprav¬ 
nog socijalizma i jednopartijskog monopola. Ako promo¬ 
trimo elemente bitne za image rockabiIly stila, uočit čemo 
da je većinu odjeće i obuće bilo nemoguće pronaći u do¬ 
maćim dućanima, i da su se cipele, jakne i ostale stvari 
morale nabavljati u inozemstvu. To bi moglo nekoga na¬ 
vesti na pomisao da su se rockabi I ly akteri regrutirali iz 
viših slojeva društva, da je njihova stilska pripadnost odre¬ 
đena u dobroj mjeri socijalnim statusom roditelja. Roditelj¬ 
ski dom, i to ne samo u svojim ekonomskim dimenzijama i 
nekad doslovno presudnom količinom novca s kojim neko 
domaćinstvo raspolaže, nego i sa svim ostalim sferama 
utjecaja, kućne atmosfere i tipa odgoja, uvijek igra neku 
ulogu u procesu subkulturalizacije adolescenta i u procesu 
socijalizacije općenito. Međutim, zaključiti na osnovi spe¬ 
cifične (ne)dostižnosti materijalnih predmeta r o c kab i 11 y stila 
o socijalnom statusu njihovih roditelja i definirati ga »višim« 
bilo bi pogrešno. Poznavajući dio scene i škvadri koje su 
je činile, možemo sagledati dva bitna aspekta života rocka- 
billy grupa koja utječu na procjenu utjecaja materijalnog 
statusa obitelji na pripadnost tom stilu. To je, s jedne stra¬ 
ne, roditeljski dom čiji sam socijalni položaj procjenjivao 
na osnovu poznavanja dijela ljudi sa scene i razgovora s 
njima, a s druge strane sama scena i na njoj prisutna pri¬ 
hvaćanja ili neprihvaćanja varijacija u imageu i eventualno 
sugeriranih poruka o nečijem socijalnom statusu. U vezi sa 
socijalnim statusom roditelja, odmah nam se nameće či¬ 


njenica heterogenosti; među pripadnicima prvih aktera 
ro c kab i I ly scene, u doba dok njihov broj nije prelazio dvije 
stotine, nalazimo i one koji dolaze iz nižih, radničkih obi¬ 
telji, kao i onih kojima roditelji pripadaju višem socioeko¬ 
nomskom stratumu. Ne bi bilo uputno posegnuti za rastez¬ 
ljivim pojmom srednje klase, iako nesumnjivo dio aktera 
dolazi upravo iz tog sloja, jer bi time zamaglili dinamiku 
između evidentnih i značajnih materijalnih razlika unutar 
jedne subkulturne grupe. Bitno je uočiti kako je na istoj 
sceni nastalo nekoliko tipova identiteta koji su, uz ostale, 
bili determinirani i ekonomskim kriterijima. Tako je netko 
imao dovoljno novaca za sve tri priznate jakne, pa je mo¬ 
gao u školu ići u baseball jakni, na koncert u kožnoj, a 
heringtonku obući za susret u kafiću ili na nekom sličnom 
okupljalištu, dok je netko drugi bio sretan s jednom od 
navedenih jakni, izborivši na teži način od roditeljskog po¬ 
klona ovaj gotoovo selekcijski prag identiteta i dokazivanja 
stilske grupne pripadnosti. Visoki status na sceni mogao je 
tako ovisiti o kupovnoj moći nečijih roditelja (jer oni koji 
su ulagali u izgled i stilska obilježja nisu bili kritizirani nego 
cijenjeni), ali to nije bio jedini tip identiteta, jer za visoki 
status u dimenziji buntovništva i liderske pozicije u grupa¬ 
ma nije bilo dovoljno imati skupu i profiliranu odjeću, tu su 
se tražile neke druge kvalitete. Na toj strani (koju američki 
sociolozi pedesetih i britanski sedamdesetih smještaju u niže 
klase) obnovljeno je »tjelesno« dokazivanje koje najčešće ne 
ide do »štemerskih« dokazivanja, ali uključuje temperament 
i buntovnički image kojeg se ro c kab i 11 y stil ne može odreći, 
pa se u »tjelesnoj« dimenziji sreću klasični aspekti »kvartov- 
skih« škvadri, gdje unutar druženja i pojave škvadri na za¬ 
jedničkoj sceni do izražaja dolaze »čvršće« osobine i na¬ 
stup koji osigurava liderske pozicije, a to se ne kupuje 
novcem. Zbog dimenzije »dečka sa ulice« »iz kvarta«, (iako 
svaka škvadra uopće ne mora biti teritorijalno zasnovana) 

i potrebe postizanja specifične karizme, buntovničkog i 
žestokog imagea, stvorena je određena ravnoteža statusu 
do kojeg se na sceni dolazi kupovnom moči. Pošto je na 
rockabiIly sceni u prvoj fazi bilo naglašeno postojanje škva- 
dri, svojevrsna ravnoteža o kojoj je riječ svjedočila je o 
raspodjeli utjecaja, u kojoj, primjerice, novac daje neko- 
me veću mogućnost izražavanja i stjecanja ugleda, ali i o- 
nima iz nižih slojeva omogućuje tradicionalno dokazivanje i 
stjecanje ugleda na planu liderstva zasnovanog na čvršćim, 
buntovnijim, »muškim« principima škvadri u kojima »prefini« 
dečko ne može voditi glavnu riječ. Ovo su stvarni primjeri, 
ali izabrani namjerno zbog zaoštravanja pitanja o socioe¬ 
konomskom položaju roditelja koji mnogi autori smatraju 
snažnom determinacijom tipa adolescentske subkulturali- 
zacije, jer razumljivo je da su na sceni postojali mnogi 
»prijelazi« i da konkretni akteri nisu uvijek slijedili »čiste 
tipove«. No, takvi osnovni tipovi jesu postojali, a kad se 
scena proširila sa dvije stotine na dvije tisuće ljudi, onda 
su se određene grupe imale veću mogućnost profilirati i 
po obilježjima razlike »finih, pristojnih, bogatih« i »žestokih 
dečki iz kvarta« s još više međutipova i »prijelaza«. 

Sami akteri ukazuju na svojevrstan »svijet dovitljivosti« 
koji je nastao na osnovu nepostojanja uvjeta za nabavu 
mnogih predmeta potrebnih u obilježavanju stilske pripad¬ 
nosti. Zanimljiv primjer unutar tog »svijeta dovitljivosti« 
predstavlja frizura i načini rada na vlastitoj frizuri, upadlji¬ 
vom i bitnom elementu r o c ka b i 11 y stila. Riječima samih 
aktera: »Čuj, gel ti nije bio dovoljan. To i ne spominješ, 
samo učvrstiš kosu, ali trebao ti je briljantin, to se tražilo. 
Teško ga se moglo naći, onaj tko ti je dao informaciju 
gdje ga možeš nać, puno ti je pomogao, cijenio si čovjeka. 
Postojala je jedna apoteka, u centru, gdje si ga povreme¬ 
no mogao kupiti, to je bilo super. A kad nisi... svatko je 
stvarao svoju malu radionicu, ne bi vjerovao što se sve 

koristilo; nivea krema, sve druge isto, pjena za brijanje, 
znalo je pasti i par kapi ulja... mamin lak za kosu je isto 
šljakao ponekad.« »Ma, bilo je ono, uletiš u kupaonicu i 
zmiksaš sve što ti se nađe pri ruci... za onoga tko je htio 
baš veću kokoticu, koristila se i voda sa šećerom«. 

Iz nekih drugih primjera vidimo kako akteri, unutar ta¬ 
dašnjeg konteksta socijalizma i ponude robe (a uz predmete 
potrošnje također vezane »situacije rangiranja« i procjene 
»razina ukusa« određenih društvenih grupa) preuzimaju, iz 
onih dućana koji su bili simboli masovnosti i »niske« razine 
ukusa, pojedine predmete (poput čarapa) i pridružuju ih 
svom razrađenom imageu. »Kužiš, ti nisi mogao naći takve 
stvari u dućanima, posebno ne u onim, kao boljim. Ja sam 
jedne čarape našao u »Unikonzumu«, kužiš, tamo gdje ih 
nitko ne bi tražio, di kupuju oni zadnji, ono, kužiš, ko ku¬ 
puje nešto za obuć' u Unikonzumu, bile su skroz kričave i 
uklopile su se odlično.« 

Unutar nastojanja oko što kompletnijeg izgleda (koji 
se kretao u navedenim koordinatama, što ipak uključuje 
varijacije u elementima i omogućuje stvaranje različitih 
kombinacija za individualno izražavanje) moguće je naći i 
primjere koji svjedoče o dozi humora i toleranciji prema 
eksperimentima, poput nošenja pionirske, crvene marame. 
To je tipičan primjer, poput mnogih sličnih koje je interpre¬ 
tirala britanska sociologija subkulture mladih, preuzimanja 
određenog predmeta iz jednog konteksta i značenja, koje 
je s njim povezano, i promjene značenja, u ovom slučaju 
pionirske marame u r oc kab i 11 y maramu, gdje prepoznava¬ 
nje marame i kao pionirske zapravo dodaje na vrijednosti 
i prepoznavanju samog čina preuzimanja i preoblikovanja. 
Eksperimentiranje s elementima imagea jedan je od poka¬ 
zatelja otvorenosti i zatvorenosti različitih subkulturnih gru¬ 
pa. Neke grupe (škvadre) njeguju čvršće granice imagea i 
u svakoj pojedinoj situaciji može se promatrati kako se 


granica tolerancije pomiče i govori o samom stilu o kojem 
je riječ. R oc kab i 11 y je upravo zbog određene zaokruženosti 
i profil i ran osti bio privlačan dijelu adolescenata, kao što je 
labaviji okvir privlačan drugima. To što je crvena pionirska 
marama mogla funkcionirati kao priznati dio izražavanja 
stila, ne znači da neki drugi predmet, van stilskih koordi¬ 
nata, ne bi izazvao čuđenje, odbijanje, negodovanje ili 
podsmijeh, posebno u prvoj fazi, kada postoji nastojanje 
ka svojevrsnoj konsolidaciji stila. 

Prosječna dob aktera u prvoj fazi kretala se od 1 6 i 
1 7 godina, uz primjetnu generaciju od 20 i 21 godinu, no 
srednja škola i ovdje ostaje osnova s koje na scenu stiže 
većina aktera. S obzirom na postojanje »tvrđeg« i »mekšeg« 
dijela aktera koji čine r o c kab i 11 y scenu (kao i većinu dru¬ 
gih), ovdje je potrebno razmotriti kako »tvrđi« dio usvaja 
elemente stila, u početnoj fazi, izgrađujući specifičan vri¬ 
jednosni sustav na terenu »muškosti« i dokazivanja, lako je 
glazba i ovdje bila presudna, omogućujući prva okupljanja 
oko ro c kab i 11 y stila, za jedan dio aktera možemo ustvrditi 
da su, s jedne strane vanjski izgled i profilirani image, a s 
druge držanje, vrednote i način ponašanja, bili jednako 
važni kao i glazba, ako ne i važniji u procesu priključenja i 
vlastitog doprinosa nastajućoj sceni. Razgovarajući s pred¬ 
stavnicima onog dijela koji je veći naglasak stavljao na 
grupnu povezanost i koji nije sudjelovao toliko u organi¬ 
zaciji, puštanju glazbe i koncertnim aktivnostima, možemo 
čak uspostaviti redoslijed po kojem je netko bio privučen 
atraktivnim izgledom, zatim »središnjim preokupacijama«, 
koje u ovakvim slučajevima akter zapravo doživljava kao 
implikacije imagea u svakodnevnom životu, pa tek onda 
glazbom. Glazba se tako »podrazumijevala« 27 , a ono što 

27 Ovdje je riječ o onom dijelu rockabilly aktera koji nije neposredno 
sudjelovao u glazbenom utemeljenju scene. Stav o »podrazumijevaju- 
ćoj« glazbi ne umanjuje njenu važnost, ali naglašava druge dimenzije, 

je privlačilo sceni bio je image i držanje. Osobito je za¬ 
nimljiva interpretacija samih aktera, koji govore o specifič¬ 
nom »kodeksu časti«, što nije nimalo slučajno, kako s obzi¬ 
rom na naslijede koje ro ckab i 11 y obnavlja i koje posreduje 
niz filmova s mogućnošću snažnog utjecaja, tako i s obzi¬ 
rom na svakodnevni život škvadre i situacije u kvartu, na 
koncertu, plesu, u kafiću itd. »Ferka« - to je bio značajan 
termin, koji objašnjava poimanje časti i pristupa mogućem 
sukobu. »Jedan na jedan«, to je osnovni sadržaj pojma 
»ferka« (od engleske riječi »fair«) i on nam ukazuje na ob¬ 
navljanje nekih »staroštemerskih« principa. Međutim, inter¬ 
vjuirani akteri odbijaju usporedbu sa štemerima, nagla¬ 
šavajući neagresivnost, nezainteresiranost za stvaranje frke 
(»tučnjave«) kao oblika zabave. »Ne smiješ ustuknuti, to je 
dosta važno, pa makar dobio batine. Dobiti batine od ja¬ 
čeg nije sramota, ali ne smiješ ustuknuti, povući se.« 
Ovakvi stavovi izraz su jednog pristupa mnogim potenci¬ 
jalnim situacijama u kojima sukob može eskalirati u tuč¬ 
njavu, u kojoj »obraz«, »čast« pripadnika škvadre ne smije 
biti prokockana, ali iskazuju i »pasivniju« dimenziju u kojoj 
je jasno da ro c kab i 11 y škvadra (o kojoj je riječ, a na osnovi 
spoznaja o sceni možemo zaključiti da nije bila usamljena 
u takvom ponašanju) neće izazivati, tražiti frku i prva za¬ 
počinjati sukobe. Kolektivni identitet, čijem specifičnom 
osnaženju kumuje činjenica svijesti aktera o vlastitom iz¬ 
gledu, do izražaja je dolazio u situacijama koje uopće nisu 
spojene sa simboličkim ili stvarnim nasiljem; od koncerta 
III glazbene slušaonice do zajedničkog odlaska u kino. 
»Zajednički odlazak u kino« nije tako banalna stvar kao 
što zvuči, dovoljno je zamisliti dvadesetak ili još više ljudi u 

a može sugerirati i činjenicu šireg presjeka skupa s naslijeđem rock 
kulture uopće, gdje bandovi poput Clasha, sinonimi za punkerske ili 
neke treće subkulturne stilove, također mogu funkcionirati i unutar 
rockabilly svijeta, posebno s pjesmama poput »brand new Cadillac«. 


»punoj opremi«, dakle dvadesetak »kokotica«, jakni, creeper- 
sica, na jednom mjestu, u grupi, pa nam može biti razum¬ 
ljivo ushićenje koje su akteri dijelili (i kojeg se mnogi sa 
sličnim ushitom sjete i danas, desetak godina nakon opi¬ 
sanih događaja) prilikom grupne šetnje do kinoteke, što 
više govori o ritualu, identifikaciji, autopercepciji, grupnoj 
prezentaciji i osnaživanju nego o pukom »odlasku u kino«. 

Muški dio rockabillycara bio je u većini, na svakog 
desetog dolazila bi po jedna djevojka. (Ovdje je riječ o 
grupama koje se druže češće i imaju čvršću strukturu od 
šireg kruga poznanika i povremenih susreta u nekom klu¬ 
bu. Na mnogim mjestima, u poznatim klubovima gdje se 
mogla čuti r o c ka b i I ly glazba, muškarci nisu bili toliko broj¬ 
čano zastupljeniji, ali je jedan dio djevojaka bio, vlastitim 
odabirom, pomalo »izvan«, što se vidi i iz izjava poput 
ove: »Nisam ti ja ro c kab i I ly, ali volim doći povremeno na 
njihovu večer isplesati se«.) 

U specifičnom miješanju modela »finih i pristojnih, s 
novcem koji omogućuje stilsko izražavanje« i »žešćih, pono¬ 
snih, James Deanovskih škvadri osamdesetih«, a na osnovi 
glazbe, imagea i interakcije unutar grupa i među grupama 
na koncertima i okupljalištima, završava prva faza u kojoj 
je stvorena zajednička »rockabilly scena«. Pred kraj osam¬ 
desetih scena se proširila, obuhvaćajući par tisuća mladih 
samo u Zagrebu. Osim splitskih »Đavola« koji nisu nimalo 
tipičan r o c k a b i 11 y band, ali od 1984. na različite načine 
unutar područja glazbe i odijevanja zagovaraju revival pe¬ 
desetih i šezdesetih godina, specifičnom »povratku korije¬ 
nima« i sve široj ro c kab i 11 y sceni pridružili su se i novi do¬ 
maći akteri - bandovi, poput »Fantomi«, »Greaseballs«, 
»Mačke«, »Moonlight Cats«, »Rocking kids«. U prostorima 
poput »Lapidarija«, nositelji roc kab i I ly stila mogli su prisu¬ 
stvovati »multimedijalnoj« promociji vlastitog stila, zapravo 
uživati u vlastitim osnovama stila, tako što su u jednoj ve- 

ceri paralelno tekle i projekcije filmova, glazba sa ploča u 
prostoru za ples, i koncerti na terasi (»Malom Lapu«). 

Nove generacije rockabillycara dolaze na scenu, a u 
skladu s već postojećim razlikama u glazbi i drugim pre¬ 
ferencijama unutar do tada prilično uravnoteženog (da ne 
kažemo homogenog) kolektivnog identiteta, dolazi do 
segmentacije i djelomične fragmentacije scene, na poklo¬ 
nike isključivo starog i »izvornog« zvuka, na »surfere« (koji 
su inzistirali na obnovi »Beach Boys« zvuka) na striktni 
r o c k a b i I ly osamdesetih (simboliziran najcjenjenijim Stray 
Catsima), na psycho-billy (u kojem su Cramps najpoznatiji 
predstavnici) itd. 

Osim glazbe, postojali su i drugi kriteriji razlikovanja 
koji su pridonijeli rastezanju scene tako da je ona izvana 
mogla izgledati »rockabillvčarski«, ali se pogledom iznutra 
sticao uvid u značajnu razdvojenost strasti koja rezultira 
fragmentacijom. Među tim drugim kriterijima miješali su se 
oni već spomenuti materijalni, kvartovski, kriteriji preferen¬ 
cija tipa zabave, gdje, primjerice dominacija alkohola kao 
instrumenta provoda može biti izazvana nekim drugim 
sredstvom, pa da to implicira i podjele među neformalnim 
grupama. Sto bi istraživač, sociolog, zapazio promatra¬ 
njem u drugoj fazi razvoja zagrebačke rockabiIly scene, 
bez značajnijeg konzultiranja sa samim akterima? Prvo bi 
ustanovio postojanje rockabi I ly večeri (minimum informa¬ 
cija mora postojati, da se pravilno odčitaju pojedini nazivi 
tematskih večeri u pojedinim klubovima ako već nisu na¬ 
vedeni eksplicitno) i zaputio se u Kulušić, Đuru ili KSET. 
Tamo bi primijetio različitost atmosfere, zastupljenosti muš¬ 
kih i ženskih aktera, djelomičnu različitost glazbe, i razlike 
u imageu. Tako je u jednom periodu (što označava drugu 
fazu razvoja) u Kulušiću atmosfera bila mirnija, veoma malo 
(ponekad nimalo) pijanih i »žestokih dečki«, nešto više ba- 
seball jakni i najviše djevojaka. U Đuri je atmosfera bila 


spontanija, malo više »divlja« (posebno u odnosu na ples), 
bilo je više kožnih nego baseball jakni, nešto manje dje¬ 
vojaka, i više alkoholom razgaljenih aktera. Kset je tvorio 
svojevrstan »mix« Kulušića i Đure. No, riječ je o jednom 
periodu, unutar 6 mjeseci, a kontakti s akterima scene 
omogućuju uvid u stalne promjene koje nastaju uslijed 
definiranja i redefiniranja situacija i prostora, na osnovi 
interakcija unutar scene i onih s okolinom, pri čemu se 
miješaju glazbene preferencije i statusna podrška imageu, 
s dobnim ili kvartovskim kriterijima okupljanja, u kontekstu 
promjena dj-a, organizacije koncerata i programa uopće, 
te promjene atmosfere u određenom prostoru ili neke dru¬ 
ge intervencije u ono što se sociologu može učiniti trajnim 
ili karakterističnim. 

Za dio »žešćih« rockabilly aktera može se reći da pred¬ 
stavljaju svojevrstan odgovor na nestajanje štemerskog »ko¬ 
deksa časti«, gdje se agresivnost ne njeguje poput ovisnosti, 
ali spremnost za specificirano manifestiranje seta muškosti, 
ponosa, tjelesnog dokazivanja, popunjava ono prazno 
mjesto nastalo štemerskim neograničenim uživanjem u na¬ 
silju bez ikakvog »etičkog korektiva«. 


2/6 


277 



Benjamin Perasović 


Navijačko pleme 


Subkultura nogometnih huligana predstavlja jedino 
područje u ovom radu o kojem postoji već opsežnija do¬ 
maća sociološka literatura. (Buzov i sur., 1989., Perasović, 
1989., Fanuko i sur., 1991., Lalić, 1993.) Načinjen je pre¬ 
gled strane literature i prikaz svih bitnih teorija i pristupa, 
od onih koji prevladavaju u popularnoj kulturi, poput ra¬ 
širene predodžbe o alkoholu i nasilju kao dovoljnim uzro¬ 
cima, manifestacijama i ujedno objašnjenjima problema 
nogometnog huliganizma, o nezaposlenosti i pretjerano per- 
misivnom društvu, što ovako spojeno ujedinjuje i »lijevu« i 
»desnu« perspektivu procjene i implicirane potrebe pro¬ 
mjene stanja (i/li nezaposlenosti i/li permisivnog društva), 
kao i akademske pristupe, poput teorije »aggra« i rituali" 
zirane agresivnosti Petera Marsha i suradnika, marksistički 
pristup Taylora i Clarkea o nogometu kao kulturi radničke 
klase i suvremenim reakcijama nogometnog huliganizma 
na dekompoziciju same klase i uvjete tadašnjeg kapitali¬ 
zma, Dunningove historijske škole koja se dijelom poklapa 
s britanskim klasnim pristupom i dekodiranjem medijskih 
diskursa prisutnih i u birminghamskoj školi, čemu je Lalić 
(1993.) pridodao i pristup talijanskog sociologa Dal Laga 
o svijetu sporta i navijačkog rituala kao zasebnog, neovi¬ 
snog svijeta igre i simboličkih suprotstavljanja. Kada zapo¬ 
činju domaća istraživanja, u svjetlu post-heyselskog poja¬ 
čanog zanimanja javnosti za nogometni huliganizam i na¬ 
silje koje nije izostajalo ni u našim uvjetima, autori se sre¬ 
ću s postojećim naslijeđem domaće (kritičke) sociologije 
sporta. No, pristup, koji je promatrao »sportsku publiku« i 
mnoge dimenzije odnosa sporta i društva, nije mogao pru¬ 
žiti zadovoljavajući kategorijalni aparat za novonastali 

fenomen. Sociologija sporta je sociologiji subkulture mladih 
ostavila neophodan kritički smjer razmišljanja o vezi sporta 
i dominantne kulture i ideologije, što je bilo korisno u anali¬ 
zi ponašanja institucionalnih, političkih i sportskih, kao i 
medijskih aktera uključenih u kontekst nogometnog huli¬ 
gan i z m a. Tako je jedna od prvih uloga sociologije u ovom 
području bila razobličavanje popularnog diskursa koji su 
stvarali različiti sportski, politički akteri, mediji i moralni 
poduzetnici, o tome da je huliganizam bolesna izraslina 
na tijelu društva i sporta (dakle zdravog) koju se može (i 
odmah treba) kirurškim nožem odstraniti. Trebalo je obja¬ 
sniti da nogometni huligani, unatoč simboličkom i stvarnom 
nasilju, nisu poslani s neke druge planete, nego žive svoj 
život i u školi i u roditeljskom domu, odrastaju u istom soci¬ 
jalnom svijetu koji ponekad predstavljaju njegovi »sport¬ 
ski ideolozi«. Nemoguće je odvojiti problem navijačkog 
nasilja od niza aspekata konteksta u kojem se javlja, od 
jezika sportskih medija koji vrvi ratnom i militarističkom 
terminologijom, kao i drugih elemenata konteksta »sport¬ 
skog događaja«, do izvansportskih aspekata socijalizacije, 
roditeljskog, školskog i općeg društvenog okruženja. To je 
bila osnova za prepoznavanje domaćeg moralnog podu¬ 
zetništva koje se kampanjski oglašavalo podsjećajući u 
nekim periodima na klasične opise moralne panike, i na 
sličan tretman problema poput onoga u britanskim medi¬ 
jima. No, opća kritika dominantnog diskursa o problemu 
nogometnog huliganizma nije bila dovoljna za razumije¬ 
vanje fenomena, a sociologija sporta nije omogućavala 
spoznaju specifičnih interakcija usko profiliranog dijela na¬ 
vijačkog svijeta sa širim svijetom subkulture mladih, pa se 
nametnula određena promjena perspektive i pristup no¬ 
gometnim navijačima kao specifičnoj subkulturi. (Nedo¬ 
statke klasičnog LeBonovskog pristupa izrazili smo namjer¬ 
no u sebi kontradiktornim pojmom »permanentne gomile« 

za novonastalog navijačkog i subkulturnog aktera.) Prije 
bilo kakvog službenog istraživanja nogometnih huligana, 
već uvidom u nastajanje »novog otpadništva« sredine osam¬ 
desetih, primjećujemo »urbanizaciju« nogometnih navijača 
i sve otvoreniju i raznovrsniju interakciju između pojedinih 
rock-subkulturnih scena i navijačkog stila u nastajanju. U 
pristupu novom fenomenu započelo se s historijskim tipo¬ 
vima navijača, od starih, preko dinamičnijih, miješanih 
oblika u kojima su još »otac i sin« išli zajedno na utakmi¬ 
ce, ali se razvijalo aktivnije bodrenje i rast navijačkih rekvi¬ 
zita, do novog oblika koji je generacijski naglasio, i pro¬ 
storno, na određenom dijelu stadiona, obilježio vlastitu 
samostalnost. Veoma sličan, ako ne identičan proces, zbi¬ 
vao se u V. Britaniji dvadesetak godina ranije. Kod nas je 
prvo uočen rast svijesti o sebi. Navijači su u novinama 
gledali sami sebe i zaključivali o potrebi promjene raspo¬ 
reda klupskih boja na zastavama, zbog medijske upečatlji- 
vosti. Oni su postajali zaseban akter. U tom procesu pre¬ 
sudnu ulogu odigrala je razmjena informacija i raznoliki 
kulturni utjecaji, kako sa stvarnim subkulturnim akterima 
drugih, ne-nogometnih scena, tako i s medijski posredo¬ 
vanim »repromaterijalom« svjetske urbane pop-kulture. Na¬ 
vijači su počeli izgrađivati svoj vlastiti subkulturni stil. Pod¬ 
sjetimo se - oni su do nedavno većinom smatrali svoje 
dugokose vršnjake »pederima« ili »smrdljivim haškićima« 
(drogašima, u splitskoj verziji) koje treba tući. Također, i 
ovi su većinom navijače smatrali seljačinama, a njihovu 
stadionsku kulturu smještali bliže roditeljskoj nego vlastitoj. 
(Dio subkulturne scene će to mišljenje zadržati unatoč na¬ 
vijačkoj subkulturalizaciji, posebno zbog nasilničkih obi¬ 
lježja.) Sada, kad počinje proces izgradnje navijačkog 
subkulturnog stila, paralelno s tim »otvaranjem«, počinje 
teći i proces otvorenijeg dolaska na stadion onih koji zadr¬ 
žavaju svoja vanjska obilježja punkerskih, metal ili sličnih 

opredjeljenja. Stvara se navijački jezik i svijet, posebna 
subkultura, ali na osnovi preuzimanja mnogih elemenata 
koji su bili karakteristični za rockerska i srodna posredova¬ 
nja subkulturnog identiteta. Koji su to elementi, čije preu¬ 
zimanje se odvija na više razina? 

1. Svijest o pripadništvu širem (međunarodnom) no¬ 
gometnom plemenu. Prepoznavanje uzora, »ideal-tipskih« 
suplemenika u engleskim navijačima, želja za potpisom, 
za zajedničkim nazivnikom koji sada simbolički sadržava i 
britansku zastavu donesenu na stadion, čime se svijest o 
pripadništvu istom plemenu (subkulturi) izražava. (To je ka¬ 
rakteristika svih rockerskih subkultura čiji su uzori najčešće 
u Americi ili V. Britaniji, pri čemu čak i spomenuti simbol, 
britanska zastava, pripada mnogim rockerskim subkultur- 
nim prisvajanjima osamdesetih u Hrvatskoj.) 

2. Pisanje grafita auto-lak sprejom. Potreba za zidnim 
oglašavanjem svog postojanja i snage. (Punkerskom sub- 
kulturom obilježeno ispisivanje cijelog grada i stalna ka¬ 
rakteristika većine rockerskih i srodnih subkulturnih stilova.) 

3. Upotreba engleskog jezika. Pojava transparenata na 
engleskom jeziku. 

4. Eksperimentiranje s drogom. Dok su alkohol uvijek 
dijelili, pripadnici rockerskih subkultura u jednom periodu 
imali su gotovo ekskluzivno pravo eksperimentiranja s dru¬ 
gim drogama, što su od kraja sedamdesetih u Splitu, a od 
sredine osamdesetih i u drugim gradovima počeli dijeliti i 
s navijačima, što je mnoge i dalje čudilo. 

5. Prisvajanje određenih odjevnih predmeta, tipovi fri¬ 
zure, naušnice u uhu. 

Najprepoznatljiviji simbol navijačkog identiteta iz tog 
perioda (zadržao se, u nešto manjoj mjeri, i danas), ako za¬ 
nemarimo klasična obilježja poput kapa, šalova i zastava, 
predstavlja spitfire jakna (»spitka«). Time su se još više pri¬ 
bližili području u kojem su drugi subkulturni stilovi mladih, 


a nije bilo neobično i da navijači kombiniraju dugu kosu, 
naušnice, jako kratku kosu, ili čizme iz nekog prethodnog 
ili tadašnjeg, rockersko-subkulturnog imagea. 

6. Ples na stadionu. Pojedine navijačke grupe su ga 
provodile češće a neke rjeđe. U Zagrebu su ga zvali »let 
me go«, i taj je ples zapravo spoj punkerskog pogo plesa, 
sa »slamom« hard-coreovaca, spojen međusobnim hvata¬ 
njem i odguravanjem. Pri izvođenju tog plesa, odrasli pro¬ 
matrači sa tribine »Zapad« (kao i neki novinari u početku) 
mislili su da se navijači tuku među sobom. 

7. Dolazak navijača, s vlastitim obilježjima, na rituale 
rock-subkulture i doslovno dijeljenje iste scene na koncertima 
ili u klubovima. 

Uz ove elemente, koji podsjećaju na uobičajene di¬ 
menzije glazbenih subkulturnih identifikacija, navijači iz¬ 
građuju svoj stil prisvajanjem rockerskoj subkulturi nepo¬ 
znatih kultnih predmeta, poput »bengalki« (signalnih baklji) 
i dimnih kutija. Dok na rock sceni postoji mogućnost 
stvaranja bandova, koji imaju svoje ime, a osim općeg 
određenja »punkeri« ili »metalci« onima koji nemaju band 
ne preostaje ništa drugo, navijači su svojim grupama dali 
imena. Većinom postoji jedno ime i teritorijalne »podružni¬ 
ce« ali u nekim sredinama, poput Zagreba, na početku 
navijačke subkulturalizacije nastao je niz zasebnih grupa s 
nazivima poput »Blue Lions«, »New Blue Generation«, 
»Blue madness« itd. Svijest o pripadništvu širem plemenu 
nije vezana samo uz Engleze. Šalovi talijanskih, kao i špa¬ 
njolskih ili njemačkih klubova uobičajeni su na našim sta¬ 
dionima osamdesetih, kao i zastave Brazila ili konfedera¬ 
cijska zastava američkog Juga - za svaku zemlju ili simbol 
znalo se zašto je na stadionu. Dok su u tadašnjoj Jugosla¬ 
viji neki novinari objašnjavali navijačke parole u Hrvatskoj 
pisane na talijanskom jeziku »desničarstvom«, nisu mogli 
objasniti pojavu talijanskog na zidovima i stadionima Sr- 


284 


285 




Benjamin Perasović 


URBANA PLEMENA 


bije, usred ćirilične obnove. To je zato što nisu znali da 
talijanski navijački časopis »Supertifo« objavljuje isključivo 
fotografije navijača, da je popularan među našim navija¬ 
čima, i da talijanski predstavljaju uspješan spoj južnjačke 
scenografije s engleskim primjesama navijačkog rituala, te 
da su prisutniji u periodu u kojem je engleskim klubovima 
poslije Heysela bilo zabranjeno sudjelovanje u europskim 
kupovima. 

Od ikonografije reggae glazbe nije uzeta samo mari¬ 
huana, nego i rastafarijanska (etiopska) zeleno-žuto-crvena 
trobojnica. Period u kojem su navijači morali krišom po¬ 
suđivati ploče Pink FIoyda, da ih ne vidi netko od njihovih, 
želeći čuti snimljene navijače Liverpoola i Evertona, uhvaćene 
u par minuta stadionskog zbora i umiksane u sklopu pje¬ 
sme »Fearless«, definitivno je prošao. Urbana generacija, ne 
više samo »navijača«, nego nositelja zasebnog subkulturnog 
stila, obilno je koristila glazbu u posredovanjima svog ži¬ 
votnog stila, unutar specifične nogometno huliganske apro- 
prijacije. Razvija se novi design zastava, šalova. Politički 
angažman dijela navijača izražava se i zastavama Baskije i 
Katalonije (posebno u Torcidi), skandiranjem »IRA, Belfast« i 
pokušajima simboličkog naglašavanja hrvatskih obilježja u 
situaciji koja je strogo kontrolirala »zastave bez petokrake«. 

Upotrebom elemenata i obrazaca iz tradicije glazbe¬ 
no posredovanih subkulturnih stilova, i stvaranjem vlasti¬ 
tog rituala, slenga, imagea, navijači su se udaljili od ro¬ 
diteljske kulture. Nogomet je, međutim, uvijek bio dijelom 
dominantne kulture, i prije nastajanja subkulturnog, odra¬ 
slima teže shvatljivog samoizabranog »huligana«, nogo¬ 
metni navijač imao je svoj status u društvu. »Najvažnija 
sporedna stvar na svijetu«, kako su nogometu tepali novi¬ 
nari, muška i kolektivna igra i njeni fanatični privrženici, 
cijeli svijet uzbuđenja i klupskih identifikacija, sve je to bilo 
i ranije poznato. Ovdje je važno uočiti neosporno udalja¬ 


vanje specifičnog, urbanog, subkulturnog navijača od rodi¬ 
teljske kulture, ali je bitno i znati da je dobar dio te roditelj¬ 
ske kulture također bio dijelom svijeta nogometnih navijača. 
Svijet nogometnih navijača, prije stvaranja navijačke urba¬ 
ne subkulture mladih, bio je, sam po sebi, već na rubu 
»devijantnosti« i specifične subkulture unutar veoma bene- 
voletnog prostora za takve aktivnosti rezerviranog u domi¬ 
nantnoj kulturi. To je prostor tolerancije koji ne narušava 
povremeno osuđivanje u dominantnoj kulturi, koje se javlja 
zbog »prelaska granice« (bilo koje granice dopuštenoga, 
bilo da se radi o količini alkohola, javnom redu i miru, 
nasilju, političkim sloganima i simbolima itd.) jer identitet 
je sveden na slobodno vrijeme i status »hobija«, tako da 
osim navedenih »prelazaka granice« strastveni nogometni 
navijač u pred-subkulturnom periodu može biti u svojoj 
sredini kritiziran unutar iste grupe sa strastvenim ribičima, 
igračima bridža, planinarima ili bilo kojim akterima koji 
se, po percepciji većine, »previše« posvećuju inače neupit¬ 
nim ili čak poželjnim hobijima i aktivnostima. Akterova 
sredina će problematičnim smatrati upravo taj »prelazak 
granice« hobija ili slobodne aktivnosti, procjenjujući stu¬ 
panj ugrožavanja normalnog svakodnevnog života u kojem 
rad i zarađivanje, bračne i roditeljske obaveze čine osnovne 
koordinate. Za razliku od V. Britanije i njenih klasnih svje¬ 
tova, nogomet je u Hrvatskoj bio i ostao dijelom dominan¬ 
tne kulture, iako u sebi pozna podjele (Zapad i Istok starih 
stadiona) koje su socijalno uvjetovane. Toleranciji prema 
nogometnim navijačima i muškom obrascu socijalizacije 
pridonosili su mediji, od sportskih koji su uvijek govorili o 
»dvanaestom igraču« do televizijskih serija popularnih se¬ 
damdesetih godina, u kojima muškarci skrivaju mali radio 
u koncertnoj dvorani kako bi mogli pratiti utakmicu. Tri te¬ 
meljna područja koja obilježavaju dominantnu kulturu u 
svijetu nogometa (i šire) jesu kompeticija, muškost i alkohol. 

Ta će područja ostati bitnim odrednicama novih stadion- 
skih aktera, djelomično ritualizirana, »reciklirana« subkul- 
turnim navijačkim djelovanjem i ponekad propitivanjem. 
Za razliku od straha roditeljske kulture pred izbijeljenim 
licima i preokrenutim križevima darkera, koji se zasniva na 
nerazumijevanju i nepoznatome, u slučaju nogometnog hu- 
liganizma prisutno je razumijevanje, ali i gnjev što su »do¬ 
maće« karakteristike ponašanja vraćene roditeljskoj kulturi 
istim jezikom, poput slike (nasilničke) u ogledalu. Mladi 
navijači, među kojima su bili novoformirani subkulturni 
akteri, simboličkim i stvarnim nasiljem provocirali su domi¬ 
nantnu kulturu, a nacionalnim temama službenu kulturu. 
Od dvanaestog igrača postali su prvi igrač, samostalni 
akter koji dobija prve, a ne posljednje minute »TV dnevni¬ 
ka«, naslovne, a ne sportske stranice dnevnih novina. Isto¬ 
vremeno, njihova djelatnost i medijska prezentnost odvi¬ 
jala se još uvijek u vezi sa sportskim događajem, barem 
formalno i prostorno. Sa širenjem subkulturnog stila na 
stadione su stigli i oni akteri koji nisu upoznati sa samom 
igrom, a među jezgrama navijačkog rituala nije moguće 
uvijek pratiti utakmicu, čak i pod pretpostavkom poznava¬ 
nja pravila i finesa igre. Ponašanje navijača sve se više 
udaljavalo od igre na terenu, pa i od neposrednog sport¬ 
skog konteksta uopče. Naravno, ta vrsta distance omogu¬ 
ćila je u pojedinim momentima još veći utjecaj na samu 
igru, jer navijači su znali »potpuno poluditi« i početi odje¬ 
dnom urnebesno navijati, paliti bengalske vatre i skakati, 
za vrijeme dosadne igre oko sredine terena, što ne može 
ni igrače ostaviti ravnodušnima. Ipak, u osamdesetim go¬ 
dinama često je navijačka utakmica imala svoj tijek, odre¬ 
đen prvenstveno ponašanjem i pokretima suparničkih na¬ 
vijača i policije, a ona na terenu svoj. lako je stadionski 
ritual bio osnovni i konstitutivni element subkulturnog stila 
nogometnih huligana, on nije okupljao »sportsku publiku« 


koja se nakon događaja raziđe i prestane postojati, nego 
subkulturne grupe s vlastitim navijačkim identitetom koji se 
ne gubi ponedjeljkom u školi, u roditeljskom domu, na 
poslu ili studiju. Fanuko i sur. (1991.) ne vide jasno ovo 
profiliranje navijača, iako u svom istraživanju zapravo do¬ 
kazuju da su od četiri grupe mladih (»agresivni BBB«, »nea- 
gresivni BBB«, »mirni navijači« i »nenavijači«) upravo »agre¬ 
sivni BBB« (a to su subkulturni akteri, tvorci i nositelji zao¬ 
kruženog životnog stila) sličniji u preferiranju »diskača i 
kafića« nenavijačima, nego vlastitim, manje žestokim suple¬ 
menicima i onima koji navijaju mirno i tradicionalno. Uz 
analizu podataka u vrsti naselja rane socijalizacije očeva 
ispitanika, iz kojih se vidi najurbanije porijeklo »agresivnih 
BBB« u odnosu na ostale grupe manje profiliranih i agre¬ 
sivnih navijača, potpuno je razumljivo o kakvom akteru se 
radi i na kojoj sceni akter dokazuje svoj identitet u cjelo¬ 
kupnom životu, kojega je utakmica samo mali, iako pre¬ 
sudni dio - riječ je o sceni zagrebačke urbane mladeži na 
kojoj su i raznovrsne subkulturne grupe. Druga polovica 
osamdesetih, i osobito njen kraj, predstavljaju period u 
kojem je navijačka subkultura ušla u dotad više ili manje 
izolirana područja rock-subkulture, uključujući i one dije¬ 
love koji sadrže »anti-navijački« naboj, što dovršava pro¬ 
ces »novog otpadništva« i predstavlja rudimente za nove 
podjele na otpadničkoj sceni, koje će obilježiti devedesete 
godine. 

Torcida u Splitu, Bad Blue Boys u Zagrebu, Armada u 
Rijeci, Kohorta u Osijeku, kao i druga navijačka plemena, 
uključujući i brojne podružnice većih navijačkih grupa, ni¬ 
su homogene i na jedan pojam svodive grupe, posebno 
ako ih gledamo (i) izvan stadionskog rituala. Lalić (1993.) 
u svojoj studiji o Torcidi pronalazi 4 tipa navijača; »navi- 
jač-navijač«, »navijač iz trenda«, »navijač nasilnik« i »navi- 
jač-politički aktivist«. Jasno je da akteri djeluju zajedno u 

temeljnom ritualu i da orijentacije, s obzirom na prisutnost 
i interakciju tijekom i izvan stadionskog događaja, formu¬ 
liraju međusobnom komunikacijom, pa do izražaja i oblika 
povezanosti dolaze i nasilnički, i politički, i hedonistički, i 
klupski impulsi. S obzirom na temu ovog rada i tezu (u na¬ 
vijačkom slučaju više puta potvrđenu i u radovima drugih 
autora) o nastajanju urbanih subkulturnih stilova, potrebno 
je Lalićevu tipologiju nadopuniti perspektivom koja anali¬ 
zira »navijača iz trenda« i zahvatiti u onaj dio (auto)defini- 
cije aktera koji se odnosi spram svojevrsnog »mainstrea- 
ma«. To je osobito značajno učiniti u području navijačke 
subkulture, jer je ona u specifičnom odnosu spram domi¬ 
nantne kulture, počevši od samog stadionskog rituala, koji 
se odvija uz mnoge aktere roditeljske kulture i TV kamere, 
do složenijeg odnosa koji uključuje prepletanje subkultur¬ 
nih i širih sadržaja dominantne kulture. Nema sumnje da 
navijači predstavljaju poseban subkulturni stil na sceni 
društva. Oni bi to bili i bez elemenata koji podsjećaju na 
subkulturne stilove inspirirane rock kulturom. No, s obzi¬ 
rom na razlikovanja urbanog i ruralnog, na percepciju tih 
razlikovanja i upotrebu u akterovim definicijama sebe i 
drugoga, potrebno je pitati o karakteru »strukture osjećaja« 
koji stoji iza urbanih aktera, onih koji su pridonijeli izgradnji 
navijačkog stila i »dijalogu« s rock subkulturom na početku 
cijelog procesa. Temelji te strukture osjećaja nalaze se u 
glazbenom miksu »novog otpadništva« sredine osamdese¬ 
tih, kao i u drugim rockerskim i srodnim iskustvima kolektiv¬ 
nog transa, pjevanja i plesanja, lako je dio navijača do toga 
došao i bez tuđih subkulturnih posredovanja, utjecaj 
rock-kulture je evidentan, u navedenom periodu. Činjenici 
da je navijanje bilo smatrano trendom nisu pridonosili 
samo »navijač-nasilnik« i »navijač-politički aktivist« (iako i 
oni nose trendove sa sobom, revitalizirajući i profilirajući 
štemerske grupe, priključujući se politizaciji i nacionalnom 


okupljanju kraja osamdesetih) nego upravo (sub)kulturo- 
loški usmjereni akteri, koji doživljavaju navijački »đir« kao 
uživanje i neprocjenjiv provod. »Navijači iz trenda« u Laliće- 
voj studiji daju najviše »hedonističkih« odgovora. Bez namje¬ 
re za osporavanjem konstantnog subkulturnog karaktera 
dijela navijačkih okupljanja od kraja sedamdesetih do da¬ 
nas, treba upozoriti na specifičan moment nastajanja stila 
i otvorenosti prema dijelu rock-subkulture, što obilježava 
polovicu osamdesetih, kao i na procese daljnje afirmacije 
te otvorenosti, ali i njene negacije. Napetost između »se¬ 
ljačina« i predstavnika »urbanog dira« također nije nikad 
nestala sa stadiona, ona je dio stalnog redefiniranja i in¬ 
terakcije. Unutar Torcide moguće je prikazati put višestru¬ 
ke promjene mjesta sa »sjeveroistoka« na »sjeverozapad« i 
opet na »sjeveroistok« u jednom novom svjetlu - ponov¬ 
nog naglašavanja razlike spram »lapana«, »čobana« i slič¬ 
nih »s kojima si prisiljen navijati na istoj strani stadiona«. 
Dok karakteristike grupnog rituala i karakteristike nogo¬ 
metnog plemena uopće ostaju na jednoj razini trajne 
(»topla struja gomile«, ekspresivizam, oblici okupljanja, 
uloga rekvizita, aktivno bodrenje, antagonizmi i kod komu¬ 
nikacije s »drugom stranom«, simboličko i stvarno nasilje, 
hedonizam), prepoznavanje različitih stilova unutar navi¬ 
jačkog svijeta posebno je važno sociologiji subkulture 
mladih zbog onih nestalnih, teže uhvatljivih, ali značajnih 
promjena strukture navijačkog plemena. Tako jedna od 
urbanih navijačkih grupa, dobrim dijelom nesvjesno, svo¬ 
jim djelovanjem u devedesetim godinama nagovještava 
mogući, ali još nerealni smjer, a to je od »navijača-poli- 
tičkog aktivista« (koji se nikad neće izgubiti zbog javnosti i 
relativne sigurnosti stadionske komunikacije) i »navijača-na- 
silnika« (koji se može u jednom periodu povući, što pokazuje 
primjer Torcide iz sredine devedesetih, kao i eksplodirati 
posredovan kontekstom, poput BBB) preko primatelja, ali i 

stvaratelja navijača »trenda« (koji može imati »višak urb 

teta« i komunicirati s nenogometnom subkulturnom < Heavy-metal: as špadi 

nom), prema »navijaču-navijaču« koji u zalogu cijele priče 
početka drži najmanje destruktivni element - ljubav. 


Dick Hebdige je u svojoj najcitiranijoj knjizi, o subkul- 
turi i značenju stila, pisao kako je heavy-metal »čudan spoj 
hipijevske estetike i nogometno-navijačke muškosti«. Sub- 
kultura je puna »čudnih spojeva«, čak i kad ostajemo »sa¬ 
mo« na terenu glazbe kao osnove za posredovanje stila i 
identiteta, a još više proširujući je nogometnim huliganiz- 
mom i raznolikim kombinacijama vrijednosnih orijentacija. 
Nogometni huliganizam ne mora biti uključen u raspravu 
0 heavy-metalu, posebno ako promatramo američku scenu, 
što na sličan način vrijedi i za punk i rock-kulturu uopće, 
koja je u Britaniji značajnim dijelom prožeta (sub)kulturom 
tribina i plemenskim sljedbama nogometnih klubova, a to 
u američkim uvjetima ne postoji. Međutim, i ovdje se po¬ 
navlja priča o raznovrsnim oblicima subkulturnih afilijacija 
1 identifikacija, posebno kad je riječ o našim uvjetima i 
posredovanjima »metal« ili nekog drugog identiteta u kon¬ 
kretnom kontekstu. Pošto heavy-metal ima svoje korijene u 
hard-rocku, neki su akteri, poznati iz razdoblja hašoman- 
ske scene sedamdesetih, kao ljubitelji određenog zvuka, u 
osamdesetim postali »metalci« s različitim naglascima, ili 
su to bili već krajem sedamdesetih. Nesumnjivo su zvuči (i 
njihova subkulturna prerada kroz interakciju individua i 
škvadri) Led Zeppelin, Deep Purple, Iron Buterfly, Blue 
Oyster Cult, Black Sabbath i drugih, pripremili teren i po¬ 
mogli mnogima u traženju afektivne zajednice koju punk i 
novi val neće pomesti s pozornice. Jedan takav afektivni 
savez nastao je u našoj sredini recepcijom novog vala 
britanskog heavy metala (NVVOBHM), bendova poput Iron 
Maiden, Judas Priest, Saxon, UFO itd. U prvoj polovici 
osamdesetih scene su još uvijek odvojene, svaki pravac 

koji se osamostali može naći vlastitu publiku koja ponekad 
ljubomorno čuva granice stila, uz stalno postojanje »ne¬ 
vidljivih« sljedbenika jednog stila, ili ljudi koji kombiniraju 
više stilova. Uz dugu kosu, koja je nakon nestajanja hipi- 
jevskih aktera postajala uglavnom sinonim metalaca, u 
jednom specifičnom razdoblju od par godina, dio aktera 
uobličava image; koriste se prišivke na klasičnim traper 



AKTER A: Sve je to komercijala, MTV, prodane duše... 

AKTER B: Zašto? Pa sad više nismo mala sekta čiju mjuzu nitko 
ne kuži, sad to sluša više ljudi, a mjuza je i dalje žestoka... 


jaknama, crna kožna je također u upotrebi, pronalaze se 
ukrasi, remenje i narukvice poput oklopa ili zakovica, ma¬ 
jice s imenima bendova, marame, itd. AC/DC postaje 

»pučki« metal bend, i u nedostatku originalne prišivke ili 
majice, mnogi će u žaru obilježavanja posegnuti za kemij¬ 
skom ili flomasterom kako bi ta četiri slova i »munje« ostali 
trajno na izblijedjeloj traper jakni. Naravno, za estetski 
osjetljiviji dio sudionika metalnog profiliranja početka osam¬ 
desetih takve su intervencije bile tužnim simbolom neuku¬ 
sa. Kao i na svim drugim subkulturnim scenama, postojale 
su brojne podjele i individualne različitosti unutar općeg 
heavy-metal plemena, a glazbene preferencije predstav¬ 
ljaju samo jedan (premda ključan) kriterij razlikovanja, uz 
dob, kvartovsku ili školsku lociranost, stupanj urbaniteta, 
sleng, porodičnu pozadinu i drugo. Ubrzo će, zbog više 
dimenzija diferencijacije, gdje je glazba ponovo presudna 
ali ne i jedina, opći pojam heavy-metala postati preuzak i 
neupotrebljiv. Kraj sedamdesetih i početak osamdesetih, 
uz djelomičnu smjenu generacije i svjetonazora (od hašo- 
manstva na punk i novi val) u domaćoj publicistici bliskoj 
sudionicima zbivanja i široj sceni, nije se našlo puno lijepih 
riječi za metal pleme. Osim što je novi metal val ispraćen 
pohvalama zbog prihvaćanja punkerske žestine i zaborav¬ 
ljanja na balade (kao da žestine u rocku nije bilo prije 
punka) dugokosi gitarski heroji smatrani su svojevrsnim 
atavizmom intelektualno živahne scene post-punk rocka. 
Polet, koji je hašomane branio od konzervativizma i mo¬ 
ralne panike, stvarajući scenu, objavio je više tekstova 
»protiv hašomana« zbog njihovog odbijanja novih zvukova, 
zbog »katastrofalno loših ploča« koje hašomani i dalje medu 
sobom razmjenjuju, a to su prvenstveno bile ploče psiho- 
deličnog, i teškog, metaliziranog rocka. Također, s obzi¬ 
rom na političnost i kritičnost punka i novog vala, ondašnji 
metal se doživljavao kao »društveno prihvatljiv« i tako za 
svjesne urbane omladince (p)ostao reakcionaran. Nisu to 
specifičnosti naše sredine, nego dio priče o statusu koji 
metal ima unutar rock-kritike i publicistike u svijetu uopće. 


Naša je specifičnost što su u uvjetima jednopartijskog si¬ 
stema punkeri i novovalci često bili sumnjivi i držani poda¬ 
lje od nekih medija, pa su onda lakši ulazak hard i heavy 
bendova u javnost smatrali zaslugom njihove apolitičnosti 
i »reakcionarnosti« koja ne propituje svijet u kojem živi, no 
to je također obilježilo samo jedan specifičan trenutak 
ideologizacije kraja sedamdesetih, prije nastajanja novog 
otpadništva i miješanja dijela rockerske (sub)kulture s na- 
stajućim stilom nogometnog huligana. Ipak, u svjetskim 
razmjerima poznato je omalovažavanje ili ismijavanje heavy- 
-metala kao priglupog i nekreativnog, politički veoma neko¬ 
rektnog stila. Najavljujući prilog o heavy-metalu u Quorumu, 
Rizvanović (1992.) ga naziva najvitalnijim i najpopularnijim 
rock žanrom i »koliko god se sline i prezira trošilo, ta či¬ 
njenica nikako se ne može osporiti«. I Mirel Komad, autor 
tog instruktivnog priloga u Quorumu, odmah na početku 
pokazuje da je svjestan optužbi za mačizam, rasizam, so¬ 
tonizam i konzervativizam, koje često upućuju ljudi »koji 
nisu čuli više od dvije HM ploče u životu«. Dopuštajući 
mogućnost negativne kritike za niz bendova kojima se do¬ 
kazuje loša strana »metala«, Komad na početku teksta 
mora eksplicirati: »HM nisu Kiss, Bon Jovi, Europe, Mo11ey 
Crue, Aerosmith, Cinderella, Poison, Black Crovves, Tesla i 
njima slični.« (Komad, 1 992., str. 1 79.) Hard-rock i heavy- 
-metal uvijek su imali brojne sljedbenike u našim krajevi¬ 
ma, i oni kao da ne mare za negativne kritike, pa ni za 
podjele upućenih, spajajući u svojim ritualima i one vri¬ 
jedne, i one kojih bi se Komad odrekao. »Metalci« su već 
više od dvadeset godina prisutni na subkulturnoj sceni, no 
sve stilske varijacije koje su se dogodile otežavaju upotrebu 
samo toga pojma. Sredinom osamdesetih, segmentacija 
(stvaranje podstilova koji su još uvijek dio općeg pojma) 
prelazi u fragmentaciju heavy metal scene u Hrvatskoj, gdje 
dio aktera počinje izbjegavati »heavy« određenje, smatra- 

jući glazbu, tekst, image, cjelokupni doživljaj novih metal 
bendova dovoljno različitim za distancu od heavy klasike. 
Novo određenje najčešće je bilo »speed«, »trash«, »black« 
ili »death«. (Mnogi nisu bili potpuno sigurni na koji bend 
primijeniti koju od oznaka, ali su svi naglašavali koliko je 
speed ili trash drukčiji od »hard&heavy« bendova.) Upo¬ 
znavši nove generacije metalaca sredinom osamdesetih, 
mnogo puta sam zabilježio ovakve izjave: »Nisam ja heavy 
metalac, to je nešto drugo, postoje velike razlike, ja slu¬ 
šam speed/trash metal« itd. Putujući s ljubiteljima metala 
na koncerte, moglo se uočiti već spomenuto stiliziranje, 
različit image, tako da je bilo odmah jasno tko na koncert, 
na kojem zajedno nastupaju AC/DC i Metallica, ide zbog 
prvih, a tko zbog drugih. Nastanak trash metala donio je 
promjene u tekstovima (prema socijalnim, ekološkim i 
drugim temama raspada civilizacije) a glazbena i verbalna 
angažiranost, žestina i brzina, hrana za sate i sate head- 
-banginga i transa, snažno su otvorili prostor subkulturne 
identifikacije i omogućili novim akterima izlazak na scenu. 
Razdoblje sukoba s punkerima trajalo je kratko, i nije obu¬ 
hvatilo sve generacije i subkulturne aktere, a često je bilo 
posredovano kvartovskim kontekstom i teritorijalnim (no- 
vozagrebačkim) napetostima mladih sudionika scene. 

Metallica je bila kultnim bendom i grafiti s bazičnim 
logom preplavili su grad gotovo kao u doba »nevv punk« 
grafita. S obzirom na žestinu, Metallica, Slayer, Anthrax, i 
srodni bendovi, već su bili daleko odmakli od starog punka 
i mogli su se mjeriti s hard-eoreom, međusobno se inspi¬ 
rirati i stvarati zajedničku scenu, no granice subkulturnih 
stilova ponekad se drže na predrasudama i strahu, potpu¬ 
no mimo razvoja glazbe ili suradnje bendova. To je bio 
slučaj i u Zagrebu. Priča o metalcima kao maeho tipovima 
opsjednutim sotonom, smrću, pokoljem, paklom, krvlju, 
sveopćim uništenjem, zadržala se i na samoj subkulturnoj 

sceni, jednim dijelom zbog stvarne tematike koju njeguju 
određeni bendovi (Slayer) a drugim dijelom zbog predra¬ 
suda koje mogu imati funkciju učvršćenja vlastitog stila, 
gdje, recimo, »angažirani« bendovi misle kako su jedini u 
tom polju. S obzirom na dominaciju glazbe nad tekstom u 
identifikacijskim koracima domaćih subkultura, a na osno¬ 
vu sve češćeg miješanja stilova, sredinom osamdesetih je 
manji ali kreativni i utjecajni dio nogometnih navijača preu¬ 
zeo žestoke riffove i hranio se Metallicom i Slayerima uoči 
mitskih gostovanja, bez obzira o čemu je određena pje¬ 
sma pjevala. Mnogi metalci su sudjelovali i u stadionskim 
ritualima, tvoreći jedan poseban crossover, neovisno o 
bendovima, s punkerima koji su se također hranili žesto¬ 
kom glazbom uoči utakmice. Tako su naši domaći akteri, 
metalci i punkeri, osim sukoba i evidentiranih tučnjava, 
započeli i zajednički »let me go« ples na stadionu, možda i 
prije nego što su to mogli iskusiti na nekom crossover 
koncertu u gradu. Pojam metalca nikad nije bio jednozna¬ 
čan, a osamdesetih se još više usložnjava moguće znače¬ 
nje. Kad su Bad Blue Boysi započeli s oblikovanjem svog 
stila i pisanjem grafita na širokom području, moglo se 
pronaći više primjera kombiniranja pripadnosti. Već spome¬ 
nuti grafit »Metallica, BBB, Spansko« (a može i »Anthrax, 
Torcida, Sućidar«) govori nam o kvartovskoj i specifičnoj 
subkulturnoj identifikaciji, gdje akter u potpunosti spaja 
svoje navijačko pleme s plemenom zvuka i ponosno ističe 
teritorijalnu usidrenost na urbanoj mapi. Nesumnjivo je 
riječ o metalcima, no metalci su bili i oni koji nisu išli na 
utakmice, a kvartovsko obilježje također nije bilo obave¬ 
zno, grupa metalaca mogla je postati škvadrom neovisno 
o kvartu, zbog iste škole ili naprosto glazbenih, povezuju¬ 
ćih struktura osjećaja i želja. Mirel Komad (1992.) naveo je 
dvanaest apostola teškog metala, među kojima su pisci i 
redatelji, uglavnom horrora, a među dvanaestoricom su i 


Tolkien, autor Gospodara prstenova, književnik Danil Harms 
i glumac Arnold Schvvarzenegger. Od klasičnog filmskog 
horrora i testiranja novih granica podražaja i percepcije 
morbidnosti, do našeg političko-dokumentarnog horrora 
civilizacije ratova i ekoloških katastrofa, akteri metal stva¬ 
ralaštva omogućuju Konanima ili nekim drugim, zagre¬ 
bačkim ili splitskim srednjoškolskim ratnicima, da se suoče 
s tim problemima kako znaju i mogu. Neki će to činiti s 
prijateljima na koncertu, neki će se posvećivati detaljima 
imagea, neki će sudjelovati u nasilničkim aktivnostima, 
drugi će se nasilja groziti, dok će treći dopustiti da ih riffovi 
iz zvučnika prenesu u stanje transa, bez obzira na verbali- 
zaciju. Još od hipijevskog i teškorockerskog rituala vitlanja 
glavom (i kosom!) koje podsjeća na derviški obred, trans 
se nameće kao primjereno objašnjenje cilja i karaktera ne 
samo heavy-metal glazbe i subkulture s njom u vezi, nego 
i mnogih drugih rituala subkulturne scene. Transičnost je 
vidljiva i ona na metal sceni može biti raznovrsno usmjere¬ 
na ili posredovana. Ples većine metalaca (koji je s obzirom 
na crossover varijante imao i svoje faze trčanja, bez ma¬ 
hanja glavom), headbanging, podsjeća prvenstveno na 
šamanističku praksu i stanja transa. 

Autori poput W i 11 a Strawa (1990.) naglašavaju pri¬ 
gradsko i srednjeklasno podrijetlo metalaca, no hrvatsko 
iskustvo, kao i kod drugih subkulturnih stilova, govori o 
nižim i višim, prigradskim i gradskim, raznovrsnim mjesti¬ 
ma oblikovanja jednog identiteta koji nije vezan uz pose¬ 
ban društveni sloj, nego uz ritual, zvukove, trans. Heavy 
metal je vezan i uz set muškosti, mistike i snage, sirove 
energije, uz život u stripu, umjetničku virtuoznost i uspo¬ 
redbu s klasičnom glazbom (ne samo zbog Satriania) i ve¬ 
zan je uz stigme mačizma, konzervativizma, sotonizma, 
kako u dominantnoj kulturi, tako i na dijelu subkulturne 
scene. Bez obzira što je metal prije trash revolucije bio 

potpuno »politički nekorektan« (a za neke je to ostao zau¬ 
vijek) i što su punkeri u ranoj fazi bili izravno u sukobu s 
metalcima, doživio sam bezbroj puta da i najortodoksniji 
protivnici metala puštaju pjesmu »Ace of Spades« od Mo- 
torheada, uživajući u njoj na punkerskim, hard-core tulu¬ 
mima. Kasnije, kad je već i crossover izveden, bilo je lako, 
no možemo i ranije govoriti o metal doprinosu otpadničkom 
i protestnom frontu mladih. Nakon crossovera, prema kraju 
osamdesetih i početku devedesetih, gdje se speed/trash/ 
hard-core miješaju s noise, hip-hop, ska, techno i drugim 
izrazima, karakter protesta može se tumačiti samo uz pot¬ 
puno poznavanje konkretnog aktera, bez zaključivanja na 
osnovi predrasuda. 


Hip-hop 


Kada je u ljeto 1 992. buknuo crnački protest u L. A.-u, 
kada je oblak dima od ulične paljevine signalizirao rat, sli¬ 
jepi gnjev i strah za budućnost američke talionice, tada su 
voditelji televizijskih mreža počeli pozivati »crne lidere«. 
No, bilo je kasno. To više nisu bili nikakvi crni lideri. Pravi 
lideri spontanog, osvetničkog i anti-integracionističkog 
pokreta bili su rap bendovi. 

Jamajkanska tradicija pokretnog sound systema uka¬ 
zuje na važnu ulogu dj-a, koja izlazi iz našeg uobičajenog 
poimanja puštanja glazbe ili zabave, i pretvara se u infor¬ 
miranje, posredovanje i artikuliranje problema u zajednici. 
Iz takve tradicije, koja poznaje toasting, talk over, raga 
muffin i slične mikrofonske istupe, dj Kool Herc stigao je u 
Bronx, i tamo u prvoj polovici sedamdesetih usavršio mik- 
sanje više ploča istovremeno, kombinirajući tekst, različite 
glazbe, unutar koncepta timskog rada na pozornici. Dopri¬ 
nosom dj Teodora gramofon sve više postaje instrument, 
ploča se poteže naprijed nazad (scratching), a nove efekte 
usavršava Grandmaster Flash (Joseph Sadler) kombinira¬ 
jući elektroniku i hard-funk. Afrika Bambaataa dovodi u 
vezu nastajuću glazbu s rasnim i socijalnim problemima, 
osniva Zulu Nation 1975. i okuplja mlade s ulice, suprot¬ 
stavljajući se sukobima bandi i uzimanju heroina, što će 
ostati obrazac jednog tipa crnačkog glazbenog i socijal¬ 
nog aktivizma u susjedstvu, osnaženoga velikim revivalom 
Malkolma X-a i crnačkog pokreta uopće, kroz rap bendo- 
ve kraja osamdesetih. 

Od početka je riječ i o načinu života, o ritmu ulice, o 
nižim ili obespravljenim socijalnim slojevima, bojom kože 
izdvojenih iz proklamirane jednakosti (pred zakonom). Afrika 

Bambciataa među prvima će početi govoriti o hip-hop kul¬ 
turi, a ne samo o glazbi. Dugogodišnje povezivanje crnog 
osvještavanja s glazbom, u svjetlu nastanka novih imena i 
novih proboja na rubne i srednje dijelove široke scene 
krajem sedamdesetih i početkom osamdesetih (od Sugar- 
hill Gang do RUN DMC ili Kurtis Blow) omogućilo je 
erupciju vulkana rap stvaralaštva u drugoj polovici, prema 
kraju osamdesetih. 

U našoj sredini, Slavin Balen odigrat će utemeljitelj - 
sku i najvažniju ulogu; još 1984. vodio je, na tek osnova¬ 
nome radiju 101, emisiju »electro funk premijera«. To je 
razdoblje kada i naši »klinci«, putem inozemnih magazina i 
filmova, otkrivaju break-dance. List »Bravo«, namijenjen 
najmlađima koji postaju akteri, znao je pokloniti i ploču u 
nekom izdanju, a to je bio gotovo jedini način dolaženja do 
informacije jako mladim ljudima u jako izraženoj krizi ta¬ 
dašnjeg društva, ograničavanja putovanja i štednje ener¬ 
gije. U mnogim našim gradovima nastaju break dance 
ekipe, s vlastitim imenima i vlastitim središnjim preokupa¬ 
cijama; pisanje grafita prvi put izlazi iz okvira, primarno 
određenog sadržajem, i naglašava sliku, crtež, potpis. Split¬ 
sko istraživanje grafita lijepo pokazuje prisutnost i ovog, 
break dance, electro-funk stila među torcidaškim, punker- 
skim i drugim grafitima. U Zagrebu se pojavljuju Break 
101, Red VVorms, Break TNT i počinju »brejkati«, izvoditi 
akrobacije po ulicama uz neizbježni kazetofon ili neki sličan 
izvor zvuka. Među prvima koji počinju »repati« je Master 
Keops, legendarni Renmen, grafiti crtač pod imenom Fu¬ 
tura 2000. Inspiriran Keopsom, 1 985. pojavljuje se Frogy, 
a također i Zwek. Zbog Univerzijade 1987. svi grafiti u 
gradu su prebrisani, što je rastužilo scenu zbog nemoguć¬ 
nosti naknadne dokumentacije stvaralaštva. Nastaje i EFA 
(domaća skupina) Electro Funk Artists, prati se DMC oku¬ 
pljanje, Balen pokreće događanja u velikogorićkom klubu 

100, dakle nastaje scena oko domaćih break dance ritua¬ 
la (koji zahtijevaju bolju tjelesnu spremnost i vještinu nego 
bilo koji plesni ritual subkulturne scene), grafiti ekspanzije, 
upotrebe mikrofona (MC znači Master of Ceremony, a izgo¬ 
varanje teksta se naziva repanjem) i međunarodne relevant- 
nosti takvih sadržaja u tadašnjoj kulturi mladih. Sljedeće go¬ 
dine, 1988., Damir Ludvig (MC VVumah) nagovještava au¬ 
torsko profiliranje domaćih aktera, a scena dobiva zamah 
tematskim večerima (ponedjeljkom ili petkom) u tadašnjem 
Pressu, kratkotrajnom klubu mladih u sklopu OKC-a. U Rijeci 
se, također u to doba (oko 1988.) okupljaju MC Buffalo, dj 
Pimp, Ugly Leaders; riječka scena će, između ostalog, biti 
poslije poznata po prvom albumu Ugly Leadersa, rađenom u 
DiY tradiciji, bez novaca i uz podršku rap ekipe. 

Hip-hop kultura u svijetu prisutna je u raznolikim me¬ 
dijima i oblicima. Kroz film Spike Leeja (Do the Right Thing) 
provlači se Fight the Power, poznata pjesma jedne od utje¬ 
cajnijih grupa, Public Enemy, a film se gledao i u našim 
prostorima. Prekretnica u relativno sporom nastajanju do¬ 
maćih hip-hop autora nastaje 1990. U samo dva dana, 
dva koncerta, 10. i 12. svibnja, prvo u Ksetu, pa onda u 
Skucu. Uz Budvveisser, Mr. Cleana i HC Boxera, koji su u 
svom rapu koristili gitare i bubnjeve, pojavljuje se Diffo, 
(Different organisation) u klasičnoj hip-hop postavi s gra¬ 
mofonima, miksetom i MC VVumahom. Na koncertu su, u 
publici, i Electro Team, koji će godinu dana poslije napra¬ 
viti veliki proboj na glazbenoj sceni, dokazujući se unutar 
najšireg mainstreama i pokazujući u našoj sredini na put 
uspjeha kojim su krenuli i mnogi američki reperi, razoča¬ 
ravajući time podzemne aktere i onaj hip-hop koji se ne¬ 
gativno određuje prema popu i komercijalizaciji. Fresh Jay, 
prvi pravi turntableist, svojom inovativnošću i upornošću 
trajno će obilježiti scenu, osvajajući kasnije 4. mjesto u 
svijetu, mijenjajući stilove glazbe ali ostajući temeljcem 

prvih dana electro i hip-hop scene. S njim su, iz istog kvar- 
ta, još dva prijatelja koji će biti djelatni akteri: Go-Cut i dj 
Furious. 

Break dance scena od polovice osamdesetih, domaći 
grafiti na zidovima, i sve jača rap scena tvore podlogu za 
subkulturne životne stilove, bez obzira što je dio tadašnjih 
rockerskih aktera s podsmijehom gledao na electro glazbu 
smatrajući je produženjem disco glazbe. I mainstream mo¬ 
že biti mjesto nastajanja (ali ne i trajnog ostajanja) subkul- 
ture, a uzimanje droga nije kriterij nečije subkulturnosti, 
što je također bio jedan od prigovora okorjelih brijača 
mladim breakerima. Naime, jedna od karakteristika tadaš¬ 
nje scene je potpuna odsutnost bilo kakve droge, legalne 
ili ilegalne, u break dance i electro ritualima. Možda je ne¬ 
tko tu i tamo popio koje pivo, ali umjereno, i to je bilo sve, 
pijanstvo nije bilo primjetno, niti naznaka bilo kojeg dru¬ 
gog sredstva. U istom razdoblju, kad se etiketa šminke ka¬ 
ci svemu što nije vidljivi rockerski otklon od konvencija 
(stvarajući tako novu konvenciju unutar subkulturne scene) 
i kad šminkerski akteri počinju uzimati droge, break beat i 
hip-hop scena potpuno je »straight«, no time njeno foku¬ 
si ran j e na »uske sadržaje« nerazumljive roditeljskoj kulturi 
nije ništa manje subkulturno, niti je njihovo brijanje manje 
brijačko zato što se ne drogiraju. Suprotno tome, osjećaj 
povišenog stanja svijesti u doba kod je scena bila mala i 
jedinstvena, vratolomije plesa, noćna oslikavanja zidova, 
prva repanja, to govori o velikom brijačkom naboju, bez 
obzira na izostanak tipičnih brijačkih »pomagala«. Narav¬ 
no, scena će se sve više širiti, a veliki val rap bendova s 
kraja osamdesetih i na samom početku devedesetih privući 
će druge subkulturne aktere. Među utjecajnim bendovima 
koji su posredovali subkulturne identitete puno širem krugu 
urbanih plemena od dotadašnjeg, prvog plemena domaće 
hip-hop scene bili su: Public Enemy, NWA, Gang Star, 

Getto Boys, Erik B & Rokeem, Silver Bullet, LL Kool J, Ultra- 
magnetic MC-s, Boogie Down Productions i mnogi drugi, 
kao i kasniji samostalni radovi Dr Dre, Jce Cube i posebno 
Ice-T s dodatnim Body Count bendom. Kraj osamdesetih 
označava brojne crossover varijante u glazbi, pa i velike 
plemenske mixeve poput susreta radikalnih repera sa speed 
i trash metalcima, gdje po dva benda, iz svakog plemena 
po jedan, zajednički izvode pjesme, poput onih na kompi¬ 
laciji »Judgement night«. Zajedno s tim procesom, na našoj 
subkulturnoj sceni sve širi krug ljudi prisvaja elemente hip- 
-hop identiteta, dakle i oni akteri koji su »preskočili« fazu 
break beata, grafiti scenu ili rani hip-hop, boraveći u to 
doba na drugim, rockerskim ili srodnim subkulturnim sce¬ 
nama. To proširuje osnovnu (u pogledu droge »straight« 
grupu) koja je postojala prije žestokog pokreta rap akti¬ 
vi z m a kraja osamdesetih. 

Poslije rata, kod nas nastaje, u dvije faze, šira scena 
autentičnih domaćih hip-hop kolektiva. Pisanje grafita ta¬ 
kođer ima svoj revival, pojavljuju se, među ostalima, YCP i 
UMF, Soee (današnji Leon). U Zagrebu, Slavin Balen po¬ 
novo predstavlja temeljnu i integrativnu točku hip-hop 
scene, a emisija Rappoteka ključ informacija i interakcije. 
Balenu se poslije pridružuje i Frks, koji će pokrenuti Black 
Out emisiju, zaslužnu za poticaj novim akterima i pretva¬ 
ranje u »projekt«. U 1992. Target (iz današnjeg Tram 1 1) i 
dj Samurai rade svoj demo, 1993. u Splitu nastaju TBF 
(The Beat Fleet). Domaći rap dospijeva i na top-liste, pri¬ 
mjerice Fresh Style (a to su Fresh Jay i MC VVumah) proveli 
su sedam tjedana u vrhu sa svojom »VVicked at VVeekend«, 
a nešto kasnije uspjeh postižu Young Lordz s pjesmom 
»Život velikog grada«. Young Lordz su značajni i zato što 
su među prvima u potpunosti odbacili engleski jezik i te¬ 
pali samo na hrvatskom. Grafiti scena i jezgra domaćeg 
rapa uvijek su predstavljali zajednički senzibilitet. (Zapravo, 

postoji već par generacija koje u svom svakodnevnom 
životu utjelovljuju sva 4 elementa koja hip-hop kultura 
smatra konstitutivnim za svoje postojanje; a to su grafiti 
break, turntableism i MC.) Izboren je prvi legalni zid, u 
Varšavskoj, a 1995. grafiti scena bogatija je za časopis 
(fanzin) ZGB Kaos, a to je doista bogatstvo i najviši (sub)kul- 
turni kapital koji se na toj sceni kod nas može sresti. Po¬ 
slije 1995., gotovo svi pjevaju (repaju) na hrvatskom. Hip- 
-hop je takav oblik, dovoljno slobodan i na »sample« orijen¬ 
tiran, koji omogućuje izražavanje na svojom jeziku, koje 
nije ništa manje protočno, stilizirano i autentično nego re- 
povanje na engleskom. Hip-hop je najčešće lokalan, pa je_ 
prirodno da zagrebački bendovi govore kvartovskim ša¬ 
trama, kao i splitski ili riječki. Uostalom, dok u Zagrebu ili 
Splitu ekipa »repuje« ili »repa« u Rijeci »rapira«. Današnji 
hrvatski reperi doživjeli su pozive u ključne studije za 
produciranje rap glazbe u svijetu, velikogorički Megablast 
osvaja nagrade na međunarodnim natjecanjima break 
plesa, upisujući naše kvartove na urbanoj mapi svjetske 
subkulturne interakcije. 

Jedan od najčešćih prigovora koje analitičari (ali i 
akteri subkulture) upućuju hip-hop sceni jest onaj o seksi¬ 
zmu i maskulinizmu. Seksizam i maskulinizam velikog di¬ 
jela američkih repera nesumnjiv je, neki su se upravo na 
to i oslanjali prilikom medijskog proboja (primjerice 2 Live 
Crew). 0 tome postoji rasprava na samoj sceni u Americi, 
kao i među akademskim akterima kulturnih studija, čemu 
se pridružuje i problem »crnog nacionalizma« i separatizma. 
Urbanitet koji dijele i Bronx i Spansko, Skalice i South Cen¬ 
tral, nije identičan, ali je dovoljno zajedničkih dimenzija 
koje omogućuju oblike adolescentskog životnog stila za¬ 
snovanog na rap glazbi i govoru. To što je u jednom raz¬ 
doblju kod dijela bendova prevladavalo seksističko raspo¬ 
loženje prema ženama ne znači da je to nužna karakteristi¬ 


ka same glazbe. Dio repera je gradio reputaciju na kritici 
društva i civilizacije, opisu života u getu, a ne na seksizmu. 
Kad su u našoj sredini djevojke (Scats) željele progovoriti 
protiv nasilja nad ženama, također su se poslužile rep glaz¬ 
bom i oblikom izražavanja. Također, mnogi bendovi izrazito 
antiseksističke i antirasističke orijentacije služe se hip-hopom 
u svom uobličavanju glazbenih i drugih izraza. 

Kraj devedesetih kod nas obilježava treći val hip-hop 
bendova i svojevrsna popularizacija. Tekstovi su dobrim 
dijelom snažni i duboko uronjeni u socijalni i ekonomski 
kontekst svakodnevnog života, gdje većina aktera pripada 
subkulturnoj sceni, dijeleći sudbinu ostalih i pogađajući 
precizno bolne točke stvarnosti, kao i proslavu zajedništva 
i ulične umjetnosti. Tekstovima Beat Fleeta sociolog Lalić 
pojašnjava »splitsko stanje uma«, objavljujući ih u knjizi 
koja se bavi ovisnicima o heroinu (Lalić, Nazor, 1997.) Ra¬ 
zočaranje generacije s kraja osamdesetih, koja je doživjela 
komercijalizaciju hip-hopa u Americi tijekom devedesetih, 
dakle razblažavanje i razvodnjavanje radikalnosti, onako 
kako je percipirana kod nas, nekad uglavnom preko gla¬ 
zbe a nekad i preko teksta, sada je ustupilo mjesto ushiće¬ 
nju zbog još jednog životnog vala hrvatske hip-hop scene i 
pripadnih reperskih plemena koja cijene individualnost, 
lako su uronjeni u kvartovsku priču, ponekad i u način razmi¬ 
šljanja kvartovskih ratnika, domaći reperi surađuju i poku¬ 
šavaju prevladati već mistificirane animozitete purgera i 
tovara. Dobar je primjer El Bahatee i njegova pjesma »go¬ 
vedina«, u kojoj surađuje sa splitskim TBF i protestira (ne 
sa strane, nego iznutra, ako govorimo o polju sukoba) pro¬ 
tiv besmislene eskalacije navijačkog nasilja između Boysa i 
Torcide, završavajući pjesmu psovkom u kojoj, ako se na¬ 
silna spirala ne može promijeniti, otpisuje i »vaše sinje 
more« i »moje zagrebačko gorje«. No, treći val hip-hop 
stvaralaštva još je previše živ da bismo ga prosuđivali. 


312 


31 




Benjamin Perasović 


Subkulturne grupe i novi društveni pokreti 


Novi društveni pokreti, bez obzira na utemeljenu kriti¬ 
ku samog pojma (Hetherington, 1 998.) predstavljaju fe¬ 
nomen koji je u literaturi najčešće vezan uz osamdesete 
godine, uz rast »zelenih« ne samo kao političke stranke, 
nego jednog pokreta i skupa senzibiliteta iz kojega su ze¬ 
lene stranke i proizlazile. Mirovni, ekološki i feministički 
pokreti bili su tipični za naziv novih društvenih pokreta, 
iako su pokreti za regionalnu autonomiju, za prava razno¬ 
vrsnih manjinskih i marginalnih grupa, kao i squatters ki 
pokreti, zajedno činili scenu »novih pokreta« koji, dobrim 
dijelom, i nisu bili tako novi, ali su dolazili nakon radnič¬ 
kog pokreta i epohe koju je taj socijalni pokret obilježio, 
nagovještavajući ili detektirajući, po sudu mnogih autora 
(Habermas, Feher, Heller, Touraine) promjene u socijalnoj 
strukturi i karakteru društva najčešće zvanog »postindustrij- 
skim«, ali i programiranim, društvom znanja, informatičkim 
društvom itd. 

Sredinom osamdesetih, prvo u Sloveniji a zatim i u 
Hrvatskoj, pojavljuju se grupe koje djeluju u skladu s prak¬ 
som novih društvenih pokreta. To su bile različite inicijati¬ 
ve, koje uglavnom pokrivaju područje ekologije, mirotvor¬ 
stva, ženskog pokreta, ljudskih prava općenito, ali i prava 
raznovrsnih marginalnih grupa na vlastiti identitet i javni 
život, bez obzira na duhovno, seksualno ili neko drugo 
opredjeljenje koje se razlikuje od konvencionalnog i do¬ 
minantnog. S obzirom na opći kontekst (Černobil) i veću 
zainteresiranost šire javnosti za ekološke probleme (nego, 
primjerice, za »mirovni pokret« koji se tada većini činio 
besmislenim), te na osnovi izborenih uvjeta za legalno 
djelovanje, podrškom »omladinske organizacije«, grupe 

slovenskih »zelenih« uspjele su stvoriti ono što se u klasič¬ 
noj teoriji još od L. V. Steina zove »društveni pokret«. Razli¬ 
ka koja se pri tome pojavila u odnosu na prisutnost sličnih 
inicijativa i eventualni »pokret« u Hrvatskoj prije svega je 
determinirana specifičnošču političkog sustava i (samo)pro- 
mjenom koju je izvela »ZSMS«. Riječ je o procesu liberaliza¬ 
cije, o stupnju otvorenosti, postojanju dijaloga i tolerancije 
različitosti, o općoj klimi u kojoj su se pojavili slovenski 
akteri »novih društvenih pokreta«. Presudno je u tom pro¬ 
cesu bilo mijenjanje same omladinske organizacije, koja 
se otvorila prema novim inicijativama osiguravajući im 
autonomiju djelovanja nezamislivu u tom periodu u dru¬ 
gim republikama. Bit tog procesa je u igri legalnosti i legi¬ 
timnosti: omladinska organizacija je pružila legalnost dje¬ 
lovanju inicijativa i pokreta, a oni njoj legitimnost čija je 
kriza bila očigledna. Moguće su i druge interpretacije koje 
bi povezivale »početke postindustrijske modernizacije« s 
teže istražljivim oblikom političke volje i planskog reforma¬ 
torskog zahvata u samopromjenu ključnih političkih aktera 
(organizacija), no ovdje je važan okvir koji je omogućio 
nastajanje mreža aktera, među kojima su i oni kojima se 
bavimo - subkulturni akteri. Postojanje medijske integra¬ 
tivne točke (primjerice, Mladina i Tribuna, a nije zanema¬ 
riva ni sve šira scena »mikro-medija«, poput fanzina), uz 
legalno djelovanje i spomenuti kontekst prodiranja eko¬ 
loških tema u svakodnevni život, omogućilo je nastajanje 
heterogenih aktera zvanih »novi društveni pokreti«, čije dje¬ 
lovanje, po ciljevima, senzibilitetu, metodama rada i pri¬ 
sutnim životnim stilovima, podsjeća na slične pokrete i 
grupe poznate pod istim imenom iz zapadnih zemalja. Čak 
i više nego je to bio slučaj u nekim državama Zapada, 
zbog specifičnog političkog konteksta i manjeg geograf¬ 
skog prostora, grupe intelektualaca ostvarile su značajan 
utjecaj raspravom o civilnom društvu, a naklonost medija 


koji su uživali znatne slobode i istovremeno bili dobrim 
dijelom alternativno orijentirani (Mladina) uspostavila je i 
središnjim prikazala, osnažila mirovnjake, ekologe, feminist¬ 
kinje, kao i duhovnjake, gay grupe, punkere i alternativno- 
-umjetničke aktere, na način nedosegnut i u nekim zapad¬ 
nim sredinama. 

Za naš rad je važno naglasiti prisutnost subkulturnih 
stilova na sceni novih društvenih pokreta i inicijativa u Slo¬ 
veniji. Na specifičnoj sceni koja je tada postojala mogli su 
se pronaći poznati stilovi poput punkerskog, hipijevskog, 
kao i stil nekonvencionalnog studenta, koji je ujedinio ove 
»strukture osjećaja« kao strukture otpora i samorealizacije, 
na različite načine (ne)dokazujući svoju pripadnost vanj¬ 
skim obilježjima. Prisutni su i drugi subkulturni stilovi, kao i 
mnogi mladi koji ne pripadaju profiliranim subkulturama, 
ali su u primarno ekološkom, feminističkom ili nekom dru¬ 
gom angažmanu dijelili širu rock i pop kulturu mladih, što 
je osobito dolazilo do izražaja prilikom manifestacija, de¬ 
monstracija i »fešti« povodom nekih kampanja i akcija. 

U Hrvatskoj su također, u drugoj polovici osamdese¬ 
tih, nastale slične grupe i inicijative, no javna scena nije 
zabilježila tako masovan, ni medijsko-interpretacijski utje¬ 
cajan život »novih društvenih pokreta«. No, bilo bi prilično 
nezgrapno i previše jednostavno zaključiti da su u Sloveniji 
postojali pokreti, a u Hrvatskoj ne, iako to na jednoj razini 
stoji. Ta razina se odnosi na kvantitativni aspekt, masov¬ 
nost i javne manifestacije, kao i na kvalitativni aspekt dje¬ 
lovanja i utjecaja, medijske prisutnosti i izgradnje mreža i 
institucija. Međutim, jedino je ekološki pokret uspio mobi¬ 
lizirati značajan broj ljudi, a sustav alternativnih mreža i 
medijski utjecaj o kojem je riječ bili su šire zasnovani od 
ciljeva i prakse »novih društvenih pokreta«. Pokretima su 
proglašavane inicijative poput duhovne, mirovne, i nije ve¬ 
lika pogreška oznaku »ndp« pripisivati akterima koji u 

svom djelovanju i identitetu sliče ideal-tipskim predstavni¬ 
cima sličnog djelovanja na Zapadu, ali je problematično 
stvoriti sliku o brojnim društvenim pokretima koji djeluju 
malo sjevernije od područja na kojem se ništa slično ne 
događa. Među rijetkim (a s obzirom na doticanje konkret¬ 
nih aktera neosporno jedinim) studijama ovog problema i 
perioda nalaze se radovi Inge Tomić-Koludrović (1993., 
1996., 1998.). U tim radovima dobro je prikazan politički 
kontekst u Hrvatskoj koji nije odgovarao na zahtjeve kri¬ 
znog vremena, koji je bio represivan i nije dopuštao, struk¬ 
turno ni ideološki, širu artikulaciju alternativnih interesa ni 
uključenje aktera u tržišno postavljenu postindustrijsku mo¬ 
dernizaciju i promjene strukture u tadašnjoj »najpermisiv- 
nijoj republici«. Ipak, uz dobru analizu funkcioniranja ta¬ 
dašnjeg sistema i istraživanje samih aktera, koji su djelo¬ 
vali u Hrvatskoj (»Žena i društvo«, »Svarun«, »ženska grupa 
Trešnjevka«, medijska uloga »Starta«), makrosociološka per¬ 
spektiva i kombinatorika predmodernog, modernog i post- 
modernog (postindustrijskog) kao smjer zaključivanja, od¬ 
vodi autoricu do negiranja implikacija koje se nadaju iz 
samog empirijskog materijala. Grupe kojima je cilj stvara¬ 
nje šireg pokreta, koje djeluju u skladu s tipom kampanja, 
tema i »središnjih preokupacija« bliskih europskim »novim 
pokretima«, koje u svojim akcijama slijede »djeluj lokalno 
misli globalno« principe ekološkog i srodnog aktivizma, i 
koje brojčano premašuju slične grupe u Sloveniji, ostajući 
izvan višedimenzionalno ideološkog, nesklonog medijskog 
i političkog bloka u Hrvatskoj, moraju biti pojmovno od¬ 
vojene od sličnih grupa u susjednoj republici i osobito od¬ 
vojene od nositelja sličnih životnih stilova u zemljama koje 
su na osnovi postindustrijske strukture omogućile »post- 
materijalističke vrijednosti« i nove društvene pokrete. Neo¬ 
sporno točna pretpostavka o razlici strukture društva i o 
(post)industrijskom kompleksu prostora koji analiziramo ne 


bi smjela izvoditi determinističke zaključke o nepostojanju 
postmaterijalističkih vrijednosti tamo gdje za njih nisu osi¬ 
gurani »materijalni uvjeti«. Cijela historija prenošenja seto¬ 
va gesti, imagea, struktura osjećaja i vrijednosti, koja je 
na djelu desetljećima u subkulturi mladih, svjedoči o pro¬ 
cesu stvaranja efektivnih zajednica i konkretnih aktera koji 
slično pulsiraju u različitim socioekonomskim i političkim 
kontekstima. Također, ne možemo niti za zapadne zemlje 
govoriti o jednostavnoj promjeni koju postindustrijalizam 
osamdesetih stvara na sceni životnih stilova, gdje u skladu 
s promjenama kao da prestaje važiti subkulturni oblik 
okupljanja i grupnih identiteta, gdje se životni stilovi indi¬ 
vidualiziraju u potrošačkom imperativu. Ako je samo to 
točno, kako ćemo, uz neosporni pravac individualizacije, 
objasniti pokrete nogometnog huliganizma, rast subkulture 
nogometnih huligana koji su središte bogate Europe (Heysel) 
upravo sredinom osamdesetih obilježili stilom horde, grup¬ 
nog identiteta unutar nogometnog plemena? 

Grupe, koje su djelovale »u duhu novih društvenih po¬ 
kreta«, važne su ovdje prvenstveno zbog područja koje 
dijele sa subkulturnim stilovima. U Hrvatskoj, slično kao i 
u Sloveniji, nastao je aktivistički oblik spajanja nekoliko 
adolescentskih, više ili manje protestnih, subkulturnih sen¬ 
zibiliteta. Akteri grupa bliskih novim društvenim pokretima 
bili su nešto stariji od prosječnih pripadnika subkulturne 
scene, ali su u mnogim dimenzijama dijelili jednu širu scenu. 
Alternativna scena je pojam koji u ovom slučaju označava 
prostor u kojem se sreću akteri subkulture, alternativno- 
-kazališni i drugi umjetnički projekti, kao i akteri pokreta i 
inicijativa. Za vrijeme djelovanja grupe Svarun gotovo sva¬ 
ka javna akcija bila je praćena određenim zvukovima, od 
kazeta do organiziranja koncerata ili priključenja koncer¬ 
tima i drugim sličnim događanjima na subkulturnoj sceni sa 
svojim štandovima, peticijama protiv gradnje atomskih cen- 


318 


3 I 0 



Benjamin Perasović 


URBANA PLEMENA 


trala, za biciklističke staze, lecima, bedževima i cjelokup¬ 
nom svarunovskom ikonografijom koja nije puno oduda¬ 
rala od mnogih sličnih grupa sjevernije i zapadnije. Na tim 
mjestima došlo je do susreta različitih subkulturnih grupa, 
do već poznatog spajanja punkerskih, garažnih, hard-core 
i noiserskih impulsa s hipijevskim, psihodeličnim, nježnijim 
senzibilitetima. Mix životnih stilova i subkultura među nosi¬ 
teljima Svarunovih akcija i kruga od par stotina simpatizera 
bio je još složeniji; tu su se našli i akteri novog otpadništva 
kojima ni nogometni huliganizam nije bio stran, rastafari- 
janstvom inspirirani akteri, kao i oni kojima su glazbena 
posredovanja bila izvan životnog stila, nalazeći dovoljnu 
zaokruženost u primarno ekološkom, ili primarno feminis¬ 
tičkom angažmanu. Težina i specifičnost rada takve grupe 
u uvjetima ondašnjeg konteksta i političke kontrole nije 
ovdje predmet razmatranja, no zbog spominjanja »Starta« 
i (»nove sitne buržoazije« koja bi generirala nove kulturo¬ 
loške i ekonomske sklopove) u vrijednom doprinosu To- 
mić-Koludrović, treba pojasniti dvostruko odbijanje koje je 
karakteriziralo Svarun i slične aktere; uz odbijanje domi¬ 
nantne kulture, kako u njenoj dimenziji službene ideologije 
koja je propisivala samo ovlaštene aktere, tako i u dimen¬ 
ziji tradicionalno-patrijarhalne kulture i one dominatne u 
urbanim središtima, koja je dijelom građanska, Svarun je 
simbolizirao odbijanje i onog rudimentarno »novopotro¬ 
šačkog« dijela aktera u nastajanju, pa je u »Startu« pre¬ 
poznavao snagu koja je sa suprotne strane barikade, ili sa 
suprotne strane (kontra)kulturološkog koda, kojim je obi¬ 
lježen horizont djelovanja novih društvenih pokreta, čak i 
tamo gdje ih na neki način »nije bilo« - u Hrvatskoj. 

U drugoj polovici osamdesetih, u specifičnoj politič¬ 
koj klimi, Svarun pokušava djelovati kao »radna grupa« pri 
SSO, da bi izborio legalni status. Prvo razdoblje aktivnosti 
bilo je polu-legalno, zatim, nakon izbacivanja iz okrilja 


OK SSOH Trnje potpuno ilegalno, i na kraju legalno u 
sklopu sveučilišne konferencije tadašnje omladinske orga¬ 
nizacije. Ekologija, nenasilje, ravnopravnost spolova, du¬ 
hovnost, antiautoritarnost, to su bile uporišne točke okup¬ 
ljanja i akcije. S vremenom se feministička grupa odvojila i 
započela djelatnost kao »Ženska grupa Trešnjevka«. Svarun 
je prestao s radom kad je započeo proces slobodnog po¬ 
litičkog organiziranja, a jedan dio ključnih aktera priključio 
se koaliciji »evropska zelena lista« na prvim izborima. ARK 
i Zelena akcija također vuku dio svoje jezgre iz Svaruna, a 
sličan se duh može osjetiti i danas na alternativnoj sceni, 
zbog postojanja zelenog aktivizma, ZAP-a, Attacka, žen¬ 
skih mreža (b.a.b.e,,, infoteka, ženski studiji, autonomna 
kuća..) Lune, i Shivinih sljedbenika koji »brane istinu«. 

0 upotrebi droge na subkulturnoj sceni 


Droge možemo podijeliti prema njihovim farmako¬ 
loškim svojstvima [halucinogeni, poput blažeg cannabisa i 
jačih LSD-a, psylocibina i mnogih drugih, opijati, poput 
heroina, morfija, heptanona, svih derivata opijuma uklju¬ 
čujući i čaj od makovih glavica, soiventi poput ljepila ili 
acetona, barbiturati, amfetaminske droge, kokainske, itd.), 
prema legalnosti ili ilegalnosti posjedovanja i nabave, 
prema tipu i intenzitetu ovisnosti (psihološke i tjelesne) koju 
izazivaju, a podjela na lake i teške droge također je u javnoj 
upotrebi. Nikotin i alkohol (u7 kofein) predstavljaju naj¬ 
rasprostranjenije droge na našem području, one su uko¬ 
rijenjene u kulturi i njihova upotreba dio je svakodnevnog 
života, uključujući mnoge oblike teške ovisnosti, kao i dra¬ 
stičnog razaranja socijalnih odnosa i individualnog zdrav¬ 
lja. Njihova upotreba snažno obilježava i subkulturne gru¬ 
pe, iako povremeno određeni subkulturni stilovi odbacuju 
tradicionalne (s obzirom na naše društvo) droge, smatra¬ 
jući ih suprotnim novoizborenim »središnjim preokupaci¬ 
jama« pojedinog životnog stila (poput ranih hipija ili do¬ 
brog dijela prvih ravera za koje je alkohol izraz nedopu¬ 
štenog primitivizma). Treba spomenuti i »straight-edge« us¬ 
mjerenje koje je najviše povezano s hard-core glazbom, ali 
postoji i na široj subkulturnoj sceni, unutar kojega se od¬ 
bacuju sve droge i zagovara vegetarijanstvo. Ipak, na 
mnogim dijelovima subkulturne scene, od Beckerovih jazz 
glazbenika, preko modsa i rockera, kontrakulture šezdese¬ 
tih, punkerskih generacija, do britanskih ravera iz studije 
Šarah Thornton, uvijek se ekperimentiralo s brojnim dro¬ 
gama, kako legalnim i dostupnim, tako i onim ilegalnim. 
U svom posezanju za drogama, mladi uglavnom ne odu¬ 


daraju od modela koji je prisutan u roditeljskoj kulturi, iako 
povremeni masovni pokreti mladih, koji upotrebom poje¬ 
dinih droga posreduju vlastite životne stilove, šokiraju roditelj¬ 
sku kulturu koja preferira donekle drukčije droge. U javno¬ 
sti su prisutni mnogobrojni stereotipi, medijski osnažene 
ideologije koje mistificiraju droge iz vlastite perspektive, 


Vaganje marihuane 


zasnovane na strahovima i tipu tradicionalne svijesti, kao i 
na određenim materijalnim interesima proizvođača ili pro¬ 
davača legalnih i ilegalnih droga. Kriterij legalnosti toliko 
je još uvijek jak da u javnosti pojam droge najčešće pred¬ 
stavlja sinonim za ilegalne droge. Rascjep između popu¬ 
larnih (pučkih) predodžbi i spoznaja nastalih unutar široke 
subkulturne scene dubok je već zbog činjenice desetljeći¬ 
ma dugog eksperimentiranja subkulturnih i drugih mladih 
(koji u međuvremenu već imaju i unuke) s najrazličitijim 

vrstama dostupnih i »nedostupnih« droga i načinima njiho¬ 
ve upotrebe, gdje postoji iskustvo teškog oblika ovisnosti o 
heroinu i alkoholu, kao i iskustvo širokog spektra eksperi¬ 
mentiranja i upotrebe drugih droga (posebno pušenja can- 
nabisa koje traje nekoliko generacija) u kojem akteri shva¬ 
ćaju da ovaj drugi niz, kvantitativno neusporedivo veći i 
kvalitativno drukčiji, nije rezultirao ovisnošću i tragičnim 
posljedicama koje visokokriminalizirani heroin u kratkom i 
legalni alkohol u dužem roku izaziva po korisnike i društvo 
uopće. Slika, koja se u javnosti najčešće veže uz sam po¬ 
jam droge, uvijek je ona koja se odnosi na heroin, krimi- 
nalizaciju, i tešku, tjelesnu ovisnost. Kada akteri onog raz¬ 
nolikog dijela subkulturne scene koji upotrebljava droge 
slušaju dominantni javni govor o drogama, koji zbog či¬ 
njenice ilegalnosti spaja u značenju heroin s cannabisom, 
onda im se čini da slušaju neki drugi, daleki i čudni jezik, 
koji odudara od svakodnevnog života i iskustva. 

U Hrvatskoj, u drugoj polovici sedamdesetih, hašo- 
mani su predstavljali aktera koji je eksperimentirao sa svim 
drogama, dok su šminkeri i štemeri ogromnom većinom 
bili vezani uz alkohol. Na dijelu hašomanske scene upo¬ 
trebljavalo se sve: od alkohola čiju upotrebu su dijelili s 
drugima, do ljepila, cannabisa, »maminih« tableta", LSD-a, 
opijata i svega drugoga. Već kraj sedamdesetih predstav¬ 
lja promjenu - pušenje cannabisa polako se širi u kulturi 
mladih uopće, one grupe hašomana za koje bi britanski 
sociolozi rekli da su imali homologan odnos prema puše¬ 
nju cannabisa, glazbom i drugim vrednotama i praksama 
svog životnog stila, bili su šokirani kada su čuli ili primijetili 
da »šminkeri puše travu«. 

Ovdje se vidi kako subkulturni akteri prepoznavaju činjenicu poznatu 
iz medicinskih istraživanja o ženama koje više od muškaraca postaju 
ovisne o sedativima. 


Prijelaz iz sedamdesetih u osamdesete donio je niz 
sličnih »šokova« onim pripadnicima subkulturne scene koji 
su preferenciju pojedinih droga učinili konstitutivnom za 
stil svoje uže i šire škvadre. Kao što su travu počeli pušiti i 
šminkeri, tako je i dio štemera počeo miješati cannabis s 
uvijek prevladavajućom upotrebom alkohola. Oblikovanje 
stila nogometnog huligana i sudjelovanje dijela navijača u 
»novom otpadništvu« sredine osamdesetih snažno je proši¬ 
rilo područje pušenja cannabisa, pridonoseći promjeni 
stavova i raspoloženja među grupama koje nisu bile sklo¬ 
ne subkulturnim odmacima od dominantne stvarnosti. 
Promjena je doista bila velika - onaj tko bi na stadion do¬ 
nio joint sedamdesetih godina, mogao se susresti s gnje¬ 
vom okoline i realnim »šamarom« protiv droge o kojoj su 
neznanje tadašnji navijači dijelili sa svojim roditeljima, dok 
u osamdesetim paljenje jointa na stadionu postaje sve uo¬ 
bičajenije. U drugoj polovici osamdesetih navijači (poseb¬ 
no u Splitu) upotrebljavaju i teže droge, što ih dodatno 
kriminalizira i dijelom udaljuje sa stadiona i navijačke scene. 
Droge bez sumnje djeluju u skladu sa svojim farmakološ¬ 
kim svojstvima, ali s obzirom na socijalnu i interakcijsku 
konstrukciju subkulturnog svijeta i značenja, mnoge droge 
mogu biti različito upotrebljavane, unutar različitog sub¬ 
kulturnog stila, proizvodeći i različite učinke i uklapajući se 
u različite modele života i sustave vrijednosti, bez obzira na 
ista farmakološka svojstva. S nekim drogama, poput can¬ 
nabisa, lakše se eksperimentira i socijalno oblikuje znače¬ 
nje uzimanja, dok je to s heroinom teže, ali ne i nemoguće. 
Heroin je (kao i alkohol na dužu stazu) teška droga koja 
izaziva visoku tjelesnu ovisnost, pa njegova duža upotreba 
onemogućuje pripadnicima subkulture provođenje ostalih 
subkulturnih aktivnosti i interesa, transformirajući aktere u 
novu, heroinsku subkulturu. Predrasude, stereotipi i mistrfi- 
kacije koje obilježavaju roditeljsku i medijsku kulturu kod 


3 ? 6 


327 



Benjamin Perasović 


nas, nisu zaobišle u potpunosti samu subkulturnu scenu 
na kojoj se često neka droga uspostavlja kao »tipična« za 
pojedini subkulturni stil, u percepciji subkulturnih aktera. 
Ta percepcija se mijenja, interakcijom i iskustvom, uz ko¬ 
munikacijsku propusnost većeg dijela scene, pa takvi ste¬ 
reotipi brzo nestaju, a nastajanje novih obrnuto je propor¬ 
cionalno poznavanju šire scene raznolikih aktera. Ako je 
Dick Hebdige sebi dozvolio rečenice poput »Radnička kla¬ 
sa + mod + speed (amfetamin) = akcija« i »srednja klasa 
+ hippie + marihuana = pasivnost« (Hebdige 1 976., str. 
96.), nije čudno što pripadnici scene koja eksperimentira s 
drogama, poznavajući mogućnosti moćnih izražajnih obli¬ 
ka, homologija i stila potkrijepljenog određenom drogom, 
ponekad stvaraju prejednostavne ili neistinite predodžbe 
kao što su hašomani-hašiš, punkeri-ljepilo, metalci-pivo, 
darkeri-tablete, rockabillycari-whiskey, raveri-ecstasy, tor- 
cida-heroin, psihodeličari-LSD, šminkeri-kokain itd. U po¬ 
jedinim periodima doista je neki subkulturni stil bio pove¬ 
zan s nekom drogom, ali ono što karakterizira cijelu scenu 
jest širenje informacija, širenje tipova droge i tipova upotre¬ 
be kroz sve subkulturne grupe, izlazeći izvan okvira subkul- 
ture, u širu kulturu mladih (kao i starih). Današnja situacija 
je dvostruko obilježena; s jedne strane, pušenje cannabisa 
izašlo je izvan subkulturnih struktura, tipovi droge ruše ste¬ 
reotipe o vezanosti uz pojedine stilove, dugačke »rizle« i 
časopisi poput »high times« mogu se bez problema kupiti 
na kioscima, a s druge strane represija je snažnija, upravo 
prema lakim drogama i mikro-količinama čije posjedo¬ 
vanje je u drugoj polovici devedesetih od nekad prekršaj¬ 
nog, promjenom zakona postalo krivično djelo. 

Droge su dio svijeta mnogih subkulturnih grupa, ali 
one nisu nikad usamljene u profiliranju subkulturnih iden¬ 
titeta. Subkulturni stilovi ponekad naglašavaju određeni tip 
droge, ali nigdje se nije dogodilo da neka subkultura ima 

ekskluzivno pravo raspolaganja farmakološkim i simbolič¬ 
kim osobinama droge. Droga može biti sastavni dio nečije 
subkulturne svakodnevice, ali jasno nastajanje subkulture 
isključivo oko neke droge ili djelatnosti s drogom poveza¬ 
ne vidljivo je gotovo isključivo na primjeru heroina, kao i na 
primjeru nastajanja »krimi« subkulture viših preprodavača, 
što predstavlja klasični sociološki obrazac delinkventne sub¬ 
kulture, struktura učenja i socijalizacije subkulturnih aktera 
unutar (kriminalnoga) svijeta odraslih dealera. lako se 
unutar svake subkulturne grupe mogu izdvojiti oni kojima 
droga postane bitan, pa i najvažniji dio aktivnosti na pun- 
kerskoj, raverskoj, navijačkoj ili nekoj drugoj sličnoj sceni, 
ipak takvi akteri ostaju na svojim scenama. Čak i u slučaju 
ovisnosti o heroinu, akteri nastoje zadržati »svoj stil« ali ovi¬ 
snost o heroinu je toliko snažna da većini to onemogući, 
pa su mnogi ovisnici, po vlastitim riječima »prije« bili pun- 
keri, torcidaši, metalci ili nešto drugo (nastojeći na različite 
načine vratiti svoj primarni subkulturni identitet), a »sad« su 
pripadnici heroinske subkulture. 

Subkulturu ovisnika o heroinu moguće je promatrati 
posebno, iako se ona i dalje prepleće s djelovanjem drugih 
subkulturnih aktera, ponekad javno iskazujući svoj status, 
poput pripadnika Torcide koji su za vrijeme liječenja od 
ovisnosti o heroinu u Zagrebu došli na utakmicu Dinama i 
Hajduka s transparentom »Torcida - odjel ovisnosti«. Ipak, 
postoji i značajan broj ovisnika o heroinu koji nije pripa¬ 
dao profiliranim subkulturnim grupama, a u zagrebačkom 
kontekstu ni izdaleka u tolikoj mjeri grupama navijačke 
ekspresivnosti kao što je to slučaj sa Splitom. Ovisnost o 
heroinu udvostručila se nakon ratnog perioda, proširivši 
socijalnu bazu, smanjivši dob i prethodno iskustvo s dro¬ 
gama prosječnog ovisnika, utječući snažno na porast kra¬ 
de i drugog kriminala. Istraživanja pokazuju da najveći 
broj ovisnika nije činio krivična djela prije početka ovisnič- 


kog staža, pa porast kriminala prvenstveno moramo vezati 
uz činjenicu teškog nabavljanja potrebnog novca za ile¬ 
galnu drogu, a poznavanje količina potrebne droge, cije¬ 
na i načina prodaje ukradene robe omogućuje spoznaju 
visokih brojki koje govore o nekoliko stotina krivičnih djela 
jednog ovisnika u šest mjeseci do godinu dana. U periodu 
1 993./I 994., tijekom istraživanja problema ovisnosti, bo¬ 
ravio sam oko šest mjeseci svakodnevno na odjelu ovisno¬ 
sti KBC »Sestre milosrdnice« u Vinogradskoj. Sudjelovao 
sam u ispunjavanju ankete kojom su se dobili opći podaci 
o ovisnosti, dobi, obrazovanju, stažu na ovisničkoj sceni, 
terapiji itd. Ovdje je važno uočiti ono što se anketom nije 
dobilo, a to su aspekti svakodnevnog života, sleng i po¬ 
sebne karakteristike života u bolnici, na odjelu koji ima 
dvadesetak kreveta za »drug free« tretman i stotine ovisni¬ 
ka koji se liječe ambulantno. S obzirom na subkulturna 
obilježja primjećuje se specifično »zamrzavanje« nekadaš¬ 
njih subkulturnih aktivnosti kod dijela aktera, djelomično 
napuštanje onih sadržaja koji nisu imali veze s heroinom, 
što akteri doživljavaju na različite načine, ali sa sličnim 
priznanjem o dominaciji heroina nad ostalim područjima i 
stvaranju osnove (osnažene vremenom i energijom koja se 
mora uložiti u ilegalne aktivnosti oko nabave) za specifič¬ 
nu heroinsku subkulturu. U toj subkulturi teže je održati 
škvadre, a veze su često plod zajedničkih preklapanja u 
načinima krađe ili drugih oblika dolaženja do droge. 
Mnogi navode da je raspadanje škvadre bio uvod u peri¬ 
od ovisnosti, jer dok se škvadre koje zdjedno puše canna- 
bis mogu održati veoma dugo (i duže nego zamišljena 
»prosječna škvadra« bilo kojeg usmjerenja) heroin zbog 
svoje snage, skupoće, ilegalnosti, djelovanja, rasta tole¬ 
rancije, dakle i farmakoloških i socijalno kontekstualizira- 
nih svojstava najčešće razbija sve druge, izvanheroinske 
oblike povezivanja, kao i heroinski zasnovani oblik škva- 


330 


331 



Benjamin Perasović 


URBANA PLEMENA 


dre na dužu stazu. Iz toga se djelomično isključuju oni ko¬ 
jima materijalni uvjeti mogu dati šansu zadržavanja dob¬ 
rog dijela ličnosti skršene ritmom nabavljanja heroina u 
prosječnim uličnim uvjetima. Sleng koji se razvio oko he¬ 
roina odnosi se na djelovanje droge (flash, stonaža, klju¬ 
canje itd.), samu drogu (horse, žuto, spuštalica, tvrdo), na 
oblik pakiranja (u obliku panja ili piza), uzimanja (šut, po 
nosu, folija, gun, puknuti se, zavidati, turati, rokati, itd.) i 
na probleme nabave (šana, vala, puknuti auto, ria, še- 
ma...). Dobar dio slenga akteri heroinske subkulture dijele 
sa svojim (djelomično prijašnjim) širim subkulturnim kru¬ 
gom, ili drugim, gradskim i regionalnim područjima s ko¬ 
jih na »liječenje« dolaze. Za vrijeme liječenja mnogi nasta¬ 
vljaju s drogiranjem, pritisnuti na liječenje policijom i su¬ 
đenjima, kao i roditeljima ili nekim drugim rođacima ili 
partnerima. S obzirom na osnovnu temu ovog rada, uo¬ 
čen je problem nepostojanja pluralnijeg pristupa tretmanu, 
osobito u svjetlu »alternativnog socijalnog rada« i poten¬ 
cijala koji sama subkulturna scena ima u mogućnosti pru¬ 
žanja podrške onima koji se žele riješiti ovisnosti o heroinu. 
Osim u bolnici, ovisnici se kod nas mogu liječiti i u komu¬ 
nama, poput onih javnosti poznatih, sestre Bernardice i 
sestre Elvire. No, na oba mjesta postoji eksplicitno ili im¬ 
plicitno sugeriranje devijantnosti kompletnog načina života 
koji je za dio aktera bio povezan s nekim rockerskim ili 
navijačkim subkulturnim stilovima. Ovisnici o heroinu do¬ 
laze iz različitih socijalnih i (sub)kulturnih krugova i za neke 
od njih se postojeći oblik tretmana pokazuje primjerenim. 
Međutim, nekim akterima je teško prihvatiti odbacivanje 
glazbe ili imagea, svoje »inicijalne devijacije« u očima sis¬ 
tema, kao uzročnika kasnije ovisnosti, posebno zbog zna¬ 
nja o golemom broju vršnjaka koji imaju slične frizure, 
jakne, sleng, glazbu i ritual, a nemaju veze s heroinom. 
Iskustva zapadnjačkih grupa koje možemo nazvati »alter¬ 


nativnim socijalnim radom« i koje su često financirane od 
države, pokazuju kako mladi uključuju ovisnike u svoje 
zajednice (koje mogu biti dijelom ili pomiješano punkerske, 
squatterske, navijačke, rockerske, hipijevske itd.) u kojima 
se često tolerira alkohol i cannabis, i postoje oblici zajed¬ 
ničkog rada na koncertima, u dućanu, proizvodnji postera, 
šalova, kapa itd. Takav pristup pomogao je mnogim ovisni¬ 
cima o heroinu, a na našoj sceni također postoji moguć¬ 
nost »modelskog utjecaja« u kojem se specifičnom dijelu 
(nikako ne svima) ovisnika o heroinu pokazuje da se ne 
moraju odreći svojih subkulturnih obilježja, glazbe ili ima¬ 
gea, dakle da mogu i u apstinenciji ostati metalci, punkeri, 
noiseri i slično, pri čemu je prestanak uzimanja heroina 
uvjet ostajanja punkerom, metalcem ili navijačem, barem 
dok se u svijetu ne promijeni dominirajuća prohibicionistič- 
ka paradigma. 

Raznovrsnu subkulturnu scenu uoči rata nije mimoi¬ 
šao val politizacije s kraja osamdesetih godina, pri čemu 
od navijačkog plemena, preko darkera, do ne-navijačkih 
punkera, hard-coreovaca i subkulturnih aktera bliskih djelo¬ 
vanju »novih društvenih pokreta«, primjećujemo značajne 
razlike unutar otpora prijetećoj Miloševićevoj politici; od 
nacionalno državotvornih, antisistemskih i prodemokratskih, 
preko neartikulirano obrambenih do antinacionalističkih i 
anarhističkih orijentacija, uz još uvijek prisutnu apolitičnost 
i uronjenost u vlastite subkulturne sadržaje. 

Agresija na Hrvatsku prouzročila je višestruke odgo¬ 
vore brojnih subkulturnih grupa. Većina pripadnika subkul¬ 
turne scene uključila se u rat na različite načine; s obzirom 
na poznavanje domaće subkulturne scene i s obzirom da 
navijači predstavljaju samo jedan dio te scene (a njihovo 
uključenje se pretpostavlja), možemo zaključiti da je ob¬ 
rambeni karakter rata bio presudnom činjenicom u moti¬ 
vaciji sudjelovanja mnogih urbanih i subkulturnih mladih 
koji bi u drukčijoj situaciji reagirali s manje entuzijazma - 
sliko paljenja regrutnih poziva previše su dobro bile po¬ 
znate mnogim akterima. Dakle, najveći dio scene (unutar 
kojega navijači predstavljaju najbrojniju skupinu) priključio 
se obrani (kako dragovoljno tako i sačekavši mobilizacijski 
poziv kojega se krajem ljeta 1991. lako moglo predvidje¬ 
ti), jedan dio je otišao u inozemstvo, mali dio pokušao 
djelovati protiv rata naglašavajući ljudska prava i negativne 
aspekte domaće nacionalne homogenizacije, a dobar dio 
je nastavio živjeti, i u ratnom kontekstu, koliko je moguće 
u skladu sa svojim subkulturnim preferencijama, pa je već 
pri prvom smirivanju sukoba u Zagrebu počelo nastajati 

"Pankeri stižu pred vrata Hrvatskog sabora" (počeci drukčije javne 

ekstatičko techno pleme. Onaj dio koji se na različite na¬ 
čine pokušavao suprotstaviti ratu, pokretanjem Arkzina omo¬ 
gućio je značajnu subkulturnu zonu za nove aktere sredine 
devedesetih, gdje se u teškim uvjetima retradicionalizacije 
društva ipak stvaraju i osnažuju različite subkulture i poje¬ 
di n k e, mjesta raznovrsnih susreta. Ti susreti, na stranicama 
Arkzina, i u sklopu šire djelatnosti časopisa, bili su jedin¬ 
stveni u našoj sredini po spoju tekna i punka, ljudskih prava 
i hedonizma, hrabrog suprotstavljanja deložacijama i in¬ 
ternet surfanja, Žižekove teorije i rock-novinarstva, teksto¬ 
va koji su opsjednuti vrhovnikom i nagomilanim autorite¬ 
tom, i onih kojima je osnovni problem dominacija housea 
na određenoj sceni. Arkzin nije samo pisao o alternativnoj 
sceni, nego ju je dobrim dijelom i stvarao, okupljajući i 
subkulturne, urbane aktere jedne prilično drukčije Hrvatske 
od one službene. 

Ako se vratimo samom početku rata, uočit ćemo za 
našu temu dvije zanimljive dimenzije - nastajanje imagea 
hrvatskog vojnika i uloga subkulturnih mladih u tom pro¬ 
cesu, kao i kratki glazbeni pokret »ratne pjesme« unutar 
pravaca poznatih subkulturnoj sceni. 

Već nakon prvih par mjeseci rata, slike hrvatskih voj¬ 
nika, među kojima su bili zastupljeni subkulturni simboli, 
ušle su u sve domove. Spoj tradicionalnog i modernog, 
spoj krunice s trakom oko glave, ray-ban naočalama, 
dominirao je tim slikama. Posebno je značajno što su 
punkerske frizure, naušnice u ušima i slična obilježja jasno 
izražavala subkulturnu pripadnost onim adolescentskim 
urbanim plemenima kojih se dobar dio roditeljske kulture 
gnušao ili bojao, poistovjećujući ih s bolešću, devijacijom, 
parazitizmom, destrukcijom i dekadencijom. Kada su po¬ 
čele serije emisija poput »s domovinskih ratišta«, u kojima 
su se ljudi javljali telefonima, deseci roditelja smatrali su 
potrebnim javno reći »ispričavam se, žao mi je što sam 

mislio/mislila da takva naša mladež samo pije i drogira se 
i pravi nered, i ima te čudne frizure, a sad vidimo tko su 
naši branitelji, hvala im« i slično. Nogometni navijači, pun- 
keri, speed metalci i drugi donijeli su svoju estetiku izravno 
na ratište i obilno pridonijeli nastajanju imagea hrvatskog 
vojnika u prvoj fazi rata, kao urbanog ratnika. 0 percep¬ 
ciji vlastitog urbaniteta naspram »ruralnog« neprijatelja i o 
elementima rock i pop kulture u imageu hrvatskog vojnika 
pisali su, u samom tijeku rata, Vera Horvat Pintarić (1991.) 
kojoj nedostaje uključenje nogometnih navijača u proces 
koji smatra rockerskim urbanim uplivom na image, i ZI a - 
tko Gali (1991.) koji je urbanitet u ikonografiji hrvatskog 
ratnika pokazivao u svjetlu šireg posredovanja rock i pop 
kulture. Subkulturna pripadnost i životni stilovi manifestirali 
su se u svim dimenzijama ratnog života - u imenima vo¬ 
dova, satnija i brigada (od tigrova, crnih mambi, rizli, do 
štrumfova, pustinjskih lisica, terminatora, urazumitelja, Ba¬ 
nija Angelsa ili malih letećih medvjedića), u nazivima po¬ 
put »Thermonuclear VVarriors« napisanima »klinastim pi¬ 
smom« (tipičnim za hard-core subkulturu) na tenku, kao i 
nošenjem spitfire jakni u prvom periodu, ili donošenjem 
drugih odjevnih predmeta i nakita iz vlastite subkulture na 
ratište. U prvih par mjeseci rata, kao ekstremne socijalne 
situacije, došlo je do približavanja aktera subkultura i do¬ 
minantne kulture, medijski prikazano i osnaženo brojnim 
svjedočanstvima, glazbom (Brothers in Arms u posljednjim 
kadrovima Gordana Lederera) i simbolizirano polugolim 
Gopčevim mahnitanjem pokraj predsjednika države. No, 
nakon prve faze rata ponovo su se pojavile izjave koje 
»nedisciplinu« povezuju s obilježjima (poput trake oko gla¬ 
ve), a samo smirivanje rata, i faze relativno mirnodopskog 
života u nekim sredinama, donijeli su povratak uobičajene 
distance subkultura i roditeljskih kultura, s nekim novim 
(auto)definiranjima urbanog i ruralnog. 



STANJE STVARI 

nulta kartica opisa osječkog undergrounda 
druge polovine 1991. 


ŽELJA ZA SAMOUKINUĆEM 
IS/aist! Srit? MCurtst 

je dosjetka nastala dvostrukom motivacijom: 

1. željom za sainoukinućem; 

2. zgusnućem djelatnosti uglavnom rockerekih i književnih proizvođača, zgusnućem dakako 
atedenim već vrlo skučenim prostorom okupljališta spomenutih - eafe barom WaUosh - zgusnućem 
tijekom osamdesetih zgusnućem koje likovnjaci, možda istovremeno i svi drugi auton filmova, 
fotografija, onthcroaderizma u suradnji s undegrounderizmom i gomilom curica te nadrogiramh 
Valenlinovaca, Hadezcovaca i nadaleko poznatog Mupovca! 

mnogih nema 

Sada, ujesen 1991. u Osijeku mnogih više nema. 


ONI KOJI SU (PREjOSTAU 

Oni koji su ostali su shvatili da valjda neslučajnim slutnjama njihove skladbe često dotiču iste 

mrakove. 

DIE HAUSERS 

Die Hausers sada sviraju baražni metal, Galebovi tvrde da će sletjeti na Batajnicu, 
Passaran i ne moraju govoriti. Glad se najviše boje eskapizma, a Nahson Booz danas su češće 
Hrvatski Valter Saratoga i nema izbora. 


ROKKRSKA SUDBINA 

0 njihovim sudbinama, rockerica Snježana Majdandžić piše dvanaest bilježaka. 


Usi 


,»»•: k 


SKUC 


greb 


S "ratnoa" koncerta u Zagrebu 1991 

Na glazbenoj strani, subkulturna scena dala je u pr¬ 
voj fazi, u doba samog početka rata, nekoliko žestokih 
odgovora, da bi s vremenom ustupala mjesto glazbenim 
pravcima bližim pop (pučkim) usmjerenjima i zadanim, 
šablonskim sadržajem. Punkerski naboj s jedne, i reperska 
otvorenost s druge, najbolje obilježavaju doprinos. Psiho- 
modo je napravio vjerojatno najbolju pjesmu karijere. Rap, 
koji najčešće ne bježi od rasnih ili etničkih pripadnosti (ali 
ih može različito naglašavati, gdje uz gerilsku žestinu može 
pokrivati i antiratne stavove, primjerice u Italiji), na našim 
prostorima dokazao se 1991.; Me Buffalo u Rijeci izgovara 
svoje generalima i četnicima, Montažstroj dospijevaju na 
MTV s »Yo for Croatia«, Electro Team s »Molitvom za mir« 
osvajaju i glavnu struju glazbe u zemlji, a hrvatsko-amc- 
rički trio CLF na materinskom engleskom stvaraju kultnu 
pjesmu »Hrvatska mora biti slobodna« koja, unatoč ratnoj 
destrukciji u tijeku, nije bila puštana u službenim medijima 
zbog psovanja Miloševića i drugih oblika tipično reperskog 
(»kvartovskog«) prostačenja. 

Koncert pod nazivom »Noise Slavvonische Kunst«, odr¬ 
žan u Zagrebu u doba rata, na kojem su nastupili preži¬ 
vjeli članovi osječke rock scene, ukazuje na period u dru¬ 
štvu u kojem je, između ostalog, stvoren i osjećaj gorčine 
spram »Zagreba«, emotivno ukorijenjen u iskustvu regio¬ 
nalnog konteksta kojem (kao u slavonskom ili dalmatin¬ 
skom slučaju) mnogi prekidi vatre nisu donijeli stvarno 
smirivanje, pa, bez obzira na procjenu nečijih stavova ili 
oblik nastajanja emotivnih uvjerenja, možemo ovaj kon¬ 
cert smatrati točkom koja obilježava rudimente »post-entu- 
zijastične« faze. Navedeni koncert, iako je počeo uzvicima 
»Zagreb neće pasti« i opipljivom napetošću u zraku, završio 
je kao primjer subkulturne komunikacije izvođača i publike 
neovisno o regionalnoj pripadnosti i mimo bespotrebne 
»tko je više dao« polemike, koja obično nakon »regionalnog« 


protesta protiv glavnog grada u Zagrebu, prirodno, uslijedi. 
No, to je bio usamljeni primjer posredovan kontekstom i 
specifičnim vremenom, nakon rata komunikacija na rocker- 
skoj i široj subkulturnoj sceni bila je definirana klasičnim 
»unutar« i »izvan« razlikovanjima, koja dopuštaju raznolikost 
pa i netrpeljivost među akterima, ali ne miješaju područja 
subkulture i šire, roditeljske kulture. 

Techno pleme 


»Je dino fsubtkultura« , dooiaćLpokr et ekstatičkih ritua¬ 
la cjelonoćnog ravea, započinje u doba rata, za pravo u 
prvom periodu relativnog smirivanja ratni|i A uJ<obg_Jijekom 
1992., kada se stvara jezgra od nekoliko neformalnih gn> 
pa, dok oblikovanje i širenje, profiliranje scene obilježava 
1993. godinu. Od prvih grupica do desetak tisuća ravera, 
u Hrvatskoj se ponovila priča karakteristična za mnoge 
druge europske sredine, i to u uvjetima rata, što omogu¬ 
ćuje zanimljivu napetost u interpretacijama kontekstualnih 
određenja. 

Jedan od prvih (jasno je kako teško nalazimo upravo 
jedan »prvi« party)Iechno partyja održan je u atmosferi ne¬ 
izvjesnosti, početka rata i zajedničkih odlazaka u skloništa, 
u prosincu 1991. Organizatori tvrde da je oblik zajedni¬ 
štva (njihovim riječima: »zajednička špika, tip ludila i soli¬ 
darnosti«) koji je stvoren specifičnom »scenom« skloništa i 
uzbuna, pridonio uspjehu tog partyja. Nije bilo uzbuna te 
noći, iako ih je bilo i prije i poslije. Čim se rat u Zagrebu 
malo smirio, od proljeća '92, uslijedilo je još nekoliko 
partyja na kojima se »strobo light« i »black light« sve više 
koriste u kombinaciji s posebno priređenim instalacijama, 
glazba je nova i širem krugu subkulturne scene potpuno 
nepoznata, a prikazivani su i »kult-filmovi« poput japanskog 
»Akira«. Na tim, prvim techno partijima, uobičajeno je bilo 
doživjeti nešto neuobičajeno, pa su se plesači susretali i sa 
sadržajima poput »brain-machine«, ili ponudom dotad ne¬ 
poznatih »energetskih pića«. U prvoj fazi razvoja, među 
inicijatorima i akterima postoji jezgra (ili, nekoliko »jezgri«) 
od 30-50 ljudi, zapravo nekoliko škvadri i pojedinaca. Pro¬ 
matranje prve faze nastanka techno scene odvodi nas bliže 


nekolicini neformalnih grupa i škvadri, gdje se miješaju 
stariji akteri zagrebačke subkulturne scene s mlađima, ali 
sve informiranijim, novim ljudima. Iz prijateljskih grupa 
izdvajaju se dj-i, organizatori partyja, oni koji rade na deko¬ 
raciji, svjetlima, promociji novog oblika glazbe i druženja, 



s osjećajem »hvatanja priključka« na zapadnoeuropsku 
scenu i time, barem djelomičnog, prevladavanja kočnica 
izazvanih ratnim stanjem i općom atmosferom blokade 
normalnog života koju je izazvao rat i okupacija teritorija. 
Uza sve one »ne-glazbene« sadržaje koji su pratili prve te- 
chno-partyje i pridonosili novoj atmosferi, neuobičajenosti, 
razmjeni informacija u početnom procesu oblikovanja senzi¬ 
biliteta i tipova imagea, primarna je, kao i uvijek u okuplja- 

nju određenog »plemena zvuka«, bila glazba. G I az b a i p 
r adika ino A o duda rala, ne samo od rocka i srodnih stilova, 

negoJj A omTčpS AA 

vati uz oznaku »techno«, pridonoseći a verziiLsvih aledotp- 
Ija koji su se gnušali komercijalnih i discoidnih »dance- 
-pop« pjesmica, S vokalima i sladunjavim amnzmnnirrig 
»Prvo pleme«, odnosno skup škvadri i poznanika, okuplje¬ 
no oko techno/house/trance glazbe i prvih partyja, s ra¬ 
zličitih je scena stiglo u područje stvaranja nove scene; tu 
su bili individualci i grupe koji su još prije rata upoznali 
»acid-house« glazbu, dugogodišnji pripadnici scene koja 



Party u Manchesteru 


svoje životne stilove uglavnom posreduje glazbenim prav¬ 
cima i pripadnim imageima. Dio ljudi u svojoj je subkul- 
turnoj osobnoj (i grupnoj) historiji prošao identifikacijsku 
(također se može reći i »alternativno-obrazovnu«) lepezu 
od šezdesetih do punka; tu su se našli i oni koji su voljeli 
eksperimente s »elektronikom« u rocku, ili nešto naglaše¬ 
nije linije koje predstavljaju Mike Oldfield, Tangerine Dream, 


Kraftvverk i slični. Među škvadrama koje su stajale iza prvih 
techno okupljanja bila je jedna grupa vezana uz zvukove 
Joy Division, Cabaret Voltaire, Residents, Tuxedo Moon, 
New Order, i koja je veoma rano bila informirana o de- 
troitskoj sceni, jednom od mjesta začetka techno zvuka u 
svijetu. S obzirom na naše prve techno aktere i njihov gla¬ 
zbeni put, osobito se primjećuju punk, new wave, electro, 
industrial, experimental, dub, hip-hop, a sigurno i drugi, ra¬ 
niji i kasniji utjecaji koji su oblikovali ukus ključnih aktera 
prije širenja acid-house i techno glazbe. Jedan manji dio 
prvih aktera činili su mladi ljudi, kojima je novonastajuća 
scena bila prvo subkulturno iskustvo u životu. Izvori infor¬ 
macija, posebno važni u prvoj fazi, bili su raznovrsni; me¬ 
đunarodni kontakti, osobno iskustvo s techno događaja u 
inozemstvu, (M)TV i drugi mediji, Internet (koji je tada za¬ 
počinjao svoju prvu institucionalizaciju među neformalnim 
grupama »civilne scene«), prvi domaći »mikro mediji« (flyeri) 
i, naravno, usmena komunikacija, »priča« koja je krenula 
gradom o novoj glazbi i stilu u nastajanju. Nije trebalo 
puno vremena (niti šest mjeseci) da se stotinjak ljudi čvršće 
okupi oko zvukova, plesa i novog oblika rituala, uz još 
nekoliko stotina onih koji su barem jednom došli na party 
ili su bili informirani od prijatelja. 

Drugu fazu, ili proširenje inicijalne faze na pravu prvu 
fazu razvoja označava početak »institucionalizacije«, odno¬ 
sno postepenog uspostavljanja stalnih termina za techno u 
zagrebačkim klubovima, što daje novu »brzinu«, osigurava 
stalno mjesto razmjene informacija i daje novi zamah ra¬ 
stućem techno plemenu. (U toj početnoj fazi ne može još 
doći do »zagušenja« i rutinizacije u kojoj stalni termini na 
istim mjestima smanjuju kvalitetu i energetski naboj provo¬ 
da za dio rave aktera koji teže »cjelovitijem« događaju i 
doživljaju.) Prvo se ustalila srijeda u Gjuri kao večer za 
techno glazbu, a ovu fazu razvoja karakterizira i nastanak 

novih prostora koji do tada nisu bili značajni u topologijj 
zagrebačke klupske scene, ali su tek s technom dobili svoj 
novi identitet, poput Aquariusa, ili kultnih Space Aggres- 
sora i kašinskog Mungosa. Ta faza traje do kraja 1993., 
Nju obilježavaju »prva plemena« i jedan neponovljivi osje¬ 
ćaj početka i stvaranja zajedničke scene. Riječ je o sličnom 
osjećaju, na općoj razini stvaranja scena, bez obzira radi li 
se o prvih pedesetak »spiffire« jakni i lozinkama nogomet¬ 
nog plemena, o »creepersicama« rockabillycara, o mreži 
hard-core fanzina, o grupama break plesača ili prepozna¬ 
vanjima graffiti potpisa. No, taj osjećaj stvaranja scene, 
međusobnog osnaženja, identifikacije i osvajanja prostora, 
nije isti u smislu identičnih emocija, tipova praksi, stilizaci¬ 
je, kao što nisu isti ni zvukovi, imagei, vrednote i sve ono 
što čini određeni subkulturni izraz. Dok novouspostavljeni 
nogometni huligan prepričava bacanje kamenja na poli¬ 
ciju, fanatično navijanje, transparente ili tučnjavu s protiv¬ 
ničkim navijačima, dijeleći ushićenje zbog međusobnog 
uličnog prepoznavanja suplemenika, dotle novouspostav¬ 
ljeni raver prepričava sasvim druge i drukčije elemente 
životnog stila, također uživajući u međusobnom prepozna¬ 
vanju suplemenika. Udarci »velikog bubnja«, poput sprave 
za dozivanje pustinjskih crva na pješčanoj planeti (Dune) 
omogućili su jedan naglašeno ritualni doživljaj, koji u iskus¬ 
tvu glazbe, plesa, ekstatičkih stanja, karnevalske atmosfere 
i miroljubivosti, sadrži golemi informacijsko-identifikacijski 
naboj, koji se sa suplemenicima dijeli i oblikuje, a »rado¬ 
snu vijest« koja iz naboja izvire priopćava svim potencijalno 
zainteresiranima. Promotrimo glavna obilježja techno sub- 
kulture u Zagrebu do kraja 1993., od kojih su neka ka¬ 
rakteristična za rave kulturu uopće, a neka za naš kontekst 
ili samo fazu o kojoj je riječ, u ključnim dimenzijama glaz¬ 
be, strukture partyja kao temeljnog rituala, plesa, droge, 
vanjskog izgleda, ponašanja, pojmovnika i klubova u ko¬ 


jima se odvijala osnovna interakcija i oblici profiliranja 
afektivnih zajednica. 

Glazba 

Postojala je tendencija da se nađe jedno ime za razno¬ 
vrsnu glazbu, ali to nikada nije uspjelo. Riječ je o razvoju 
stila koji je započeo s »acid-house« glazbom, a pojmovi 
koji nisu najprimjereniji, no izražavaju određene zajednič¬ 
ke nazivnike i opisuju glazbene pravce jesu techno, house 
i trance. »Techno« se u Hrvatskoj dugo vremena koristio 
kao zajednički nazivnik brojnih stilova koji su se tijekom 
1993. mogli čuti unutar jedne noći, i koji su mogli uključi¬ 
vati trance, house, hard-trance, hard-core, ucid, industrial 
i brojne podvrste koje su već godinu dana kasnije proiz¬ 
vodile nove oblike i hibride. Problem održanja jednog 
imena sastojao se u tome što se »techno« u drugim europ¬ 
skim zemljama koristio kao naziv jednog užeg pravca, dok 
je »house« bio zajedničkim nazivnikom šire scene. »Rave« 
je naziv za samo okupljanje, koji datira još iz šezdesetih 
godina i kontrakulturnih rituala psihodeličkih dugih kon¬ 
cerata (poput Pink FIoyda iz 1966., ili većina kalifornijske 
scene), obnovljen u V. Britaniji prilikom »manchesterske re¬ 
volucije« u kojoj su uz elektronsku glazbu sudjelovali i ro- 
ckeri poput Happy Mondays ili Stone Roses. Rave je postao 
svojevrstan sinonim za cjelonoćno okupljanje uz techno/ 
house/trance i srodnu glazbu, u britanskim sociološkim 
studijama iz sredine devedesetih spominje se čak i prosječ¬ 
nih 120-140 bpm na tadašnjim raveovima”. U svakom 

»bpm« znači »beats per minute«, no s obzirom na postojanje »chill-out« 
dvorane za odmor od bržeg plesa i glazbe u kojoj na svakom većem 
raveu također nastupaju dj-i puštajući mnogo sporiju glazbu, 1 uz či¬ 
njenicu mnogih prelazaka ove »gornje« granice na velikim gabber pa 
i hard trance raveovima, čini se da ovi autori griješe u procjeni. 

slučaju, glazba je naglašeno instrumentalna, bez vokala, 
osim u ponekim kratkim »sampleovima«. Na svakom ve¬ 
ćem raveu zvučnici omogućuju tjelesni doživljaj glazbe. U 
stvaranju glazbe bitni su digitalni sampler i kompjuter, uz 
»kutije ritma« i »svnthove«, a Rolandov »303« postao je 



kultnim »instrumentom«, identifikacijskim mjestom acid glaz¬ 
be po kojem je cijela rave kultura u literaturi ponekad ime¬ 
novana i kao »kultura tristotrojke«. (Kasnije će, naravno, 
novi pravci techno/house glazbe legitimirati sebe upravo 
po nekorištenju tristotrojke, da bi joj se nakon par godina 
vratili na minimalniji način itd.) 


Party 

Party na techno sceni ima ulogu ko ncerta u .rock kul¬ 
turi. Bez obzira na to nastupaju li oni koji glazbu stvaraju u 

studiju (uz pomoć DAT-a) »uživo« u sklopu partv ia ili ne, 
središnja ličnos t zajedničkog rituala je »d iic Di pušta ploče, 
ali tako da »miksa« barem svaki završetak prethodne i po¬ 
četak sljedeće ploče »na beat«, što znači da mora savla¬ 
dati »umjetnost neprekidnog beata«, spajanja pjesama u 
permanentnom, neprekinutom nizu, u čemu mu posao 
donekle olakšava postojanje kontrole brzine ploče na da¬ 
našnjim profesionalnim gramofonima. Svaki party traje što 
je duže moguće, a često se nakon većih ili značajnijih 
partyja A rganizira »after hour pdrty« koji traje od ujutro do 
poslije podne sljedećeg dana, na istom ili nekom drugom 
mjestu, lako su klubovi preuzeli tip glazbe i zabave, orga¬ 
niziravši niz partyja, posebnu ulogu igraju »jednokratni« (ili 
barem rijetko, jednom godišnje održavani) partyji na speci¬ 
fičnim lokacijama poput Vidikovca na Sljemenu, Lukavec- 
grada, Mikulići dvora ili legendarnih otvorenih prostora, 
poput Gorskog kotara. Za vrijeme partyja najčešće nema 
nikakve verbalne komunikacije, mikrofonom, između dj-a 
ili drugih izvođača i publike (plesača). 


Ples 


PlesJe osnovn a a ktivnost-a-S-jpbzirom na glazbu i 
dugo trajanje, ovaj ključni oblik techno rituala ima mnoge 
odlike individualnog i kolektivnog transa. Tipovi plesa su 
raznovrsni i svaki podpravac u glazbi (od detroitskog housea, 
preko Goa-trancea, do hard-corea) sadrži i neke vlastite 
tipove koraka, kretnji, koji se mijenjaju i bivaju kreirani na 
individualnoj i grupnoj razini samih aktera plesa. Nema 
razli ke po spolu u oblic ima plesa i uloge muških i ženskih 
plesača se ne razlikuju, niti je s am ples ta ko žestok (grub) 
da isključuje dio djevojaka (poput »slam« ili »let me go« ple¬ 
sa) A) prvoj fazi, pri plesu ruke su više korištene nego ka¬ 
snije (što se poklapa i s iskustvima britanskih istraživača). 


Na fulure-shock" okupljanju 

/Droga ) 

MDMA (Ecstasy) u javnosti predsta vlja sinonim raver- 
skog okupljanj a, i točno je da ecstasy igra značajnu, ali ne 
i apsolutno determinirajuću ulogu u rave kulturi. Ideal-tipski 
ravei uzima ecstasy (čije je stvarno, laboratorijsko ime bilo 
emphaty), a iz bjegava a lkohol, no u st v a rn g sjj posto j e 
mnogi oblici miješa nja i jgznoi/rsnei A 
d roge, na što utječu i cijene, pa je u prvoj. fazi. širenja, ra¬ 
ve a, prije spuštanje cijene ecstasyju dio ljudi uzimao LSD 
zato što je bio jeftiniji. B ritanska istraživanja pokazuju da 
tipično raversko raspoloženje dijele i oni koji uzimaju, kao 
i oni koji ne uzimaju MDMA, i da veča razlika u euforič- 
nom i ekstatičkom stanju postoji između regularnih i po¬ 
vremenih »clubbera« nego između onih koji uzimaju odre¬ 
đenu drogu ili ne. Zbog farmakoloških specifičnosti ecsta- 
sy se ne može uzimati regularno (recimo vikendom) duže 
od dvije godine a da bitno ne promijeni učinak i visokom 
tolerancijom bez efekta razočara korisnike i natjera ih na 
pauziranje ili na promjenu droge. Ipak, u mnogim grupa¬ 
ma techno scene, ecstasy je predstavljao homološki i inte¬ 
gralni odnos vrijednosti, glazbe, plesa i raverskog života, 
poput cannabisa i LSD-a u hipijevskoj kulturi. Onima koji 
su duže na sceni, »E« simbolizira jednu fazu (što ovisilo — 
vremenu priključenja sceni), a sami akteri mistificiraju i de¬ 
mistificiraju upotrebu ecstasyja stavovima od »bez toga ne 
bih uspio shvatiti tu glazbu prvi put« preko najčešćeg »bi¬ 
tan je ali ne i presudan«, do »nikad mi nije bilo važno«. 


Vanjski izgled 

S jedne strane, prisutna su obilježja poput srebrne boje 
i svih sličnih »svemirskih« i »skafanderskih« asocijacija, du¬ 
gačke »patuljak« kape, sportska odjeća, uniforme »čistoće« 

ili slične jakne koje u konvencionalnom svijetu omogućuju 
radnicima fluorescentnu zaštitu od nepažljivih vozača. Ta¬ 
kođer, prvu fazu obilježavaju zviždaljke i slični instrumenti, 
baloni, ukrasi koji svijetle pod »black-light« izvorima, dječ¬ 
je igračke, dude, baterijske lampe raznih oblika i boja svje¬ 
tla pričvršćene za odjeću, a na početku su popularne bile i 
maske kakve biciklisti nose u velikim europskim gradovima 
zbog zagađenog zraka, uz pokoju pravu gas-masku pod 
kojom je jako vruće plesati. No, s druge strane, iako je ple¬ 
me imalo svoje boje i tipove oblačenja, na sceni je posto¬ 
jala potpuna otvorenost i tolerancija svih zamislivih načina 
oblačenja i tipova izgleda. Nije bilo diskriminirajućih po¬ 
gleda, pluralizam stilova bio je zagarantiran i karnevalska 
povorka prihvaćala je sve maske kao i one nemaskirane. 

Ponašanje 

Govoriti o karnevalskoj atmosferi nije pretjerivanje, uz 
zviždaljke i balone, svemirska odijela, gas maske, i eksta- 
tičke, euforične oblike ponašanja unutar kojih je ples do¬ 
minantna djelatnost, techno party se od početka radikalno 
razlikovao od većine rockerskih i srodnih okupljanja. Zna¬ 
čajna razlika u atmosferi osobito je bila vidljiva u području 
nasilja: nije ga bilo. To je ostala karakteristika scene i u 
drugoj fazi, kada su okupljanja s par stotina narasla na 
par tisuća, ne mijenjajući dominantno miroljubivu atmo¬ 
sferu uvažavanja drugoga, plesa i neverbalne komunika¬ 
cije. Struktura glazbe i struktura samog događaja omogu¬ 
ćili su snažno naglašavanje neverbalne komunikacije, što 
zapažaju svi istraživači. Jedna od najprisutnijih činjenica u 
sociološkim istraživanjima rave kulture je smanjeni masku- 
linistički naboj i otvaranje novog i drukčijeg prostora za ženu 
u rave kulturi. To se vidjelo i u prvoj fazi razvoja techno 
scene u Hrvatskoj, gdje je senzualnost bila ispred seksual¬ 


nosti, kao i drugdje na Zapadu. No, nije svaki techno party 
garancija takvog oslobođenog prostora u kojem žene mogu 
slobodnije disati, posebno u svjetlu masovnosti, komerci- 
jalizacije i prisutnosti određenog tipa glazbe u »prosječnoj 
diskoteci«. Takav prostor je garantiran ako govorimo o 
prvim akterima, ljubiteljima techno glazbe, raverima koji 
su stvarali scenu i ponašanje uobličili višestrukim posredo¬ 
vanjima glazbe, droge, plesa, na osnovi empatije i inter¬ 
akcije. 

Pojmovi i slens 

Energija, svemir, budućnost, mutacija, trans, mayday, 
vječnost, digitalno, magija, regeneracija, rave, forvvard 
ever - backvvard never, kao i nizovi drugih pojmova koji 
karakteriziraju kasniju fragmentaciju stilova techno kulture 
kod nas i u svijetu služe nam kao orijentiri u prepoznava¬ 
nju novog senzibiliteta. Engleski jezik, kao i u kompjuter¬ 
skom svijetu, prevladava. U raverski (a onda iz njega i da¬ 
lje) rječnik ušli su mnogi pojmovi. Stare i poznate riječi, 
poput »party« dobile su novo značenje - nitko nije upotre¬ 
bljavao ni jednu drugu riječ za osnovni oblik okupljanja, a 
hrvatski, slengovski prijevod poput »tulum« nikad nije mo¬ 
gao doći u obzir, pa je »party« izgubio (za rave aktere) bilo 
koje drugo značenje osim samog raverskog rituala. Običaj 
je da svaki party ima svoje ime, poput »reunion«, »social 
zombie trance« »eternity«, »audio sex in zero gravity«, 
»I i q u i d sky«, »Raveolution« itd. Iz pojmova se razabire di¬ 
menzija tehnologije, budućnosti, svemira i trenutka čovje¬ 
čanstva, kao i mistična, empatička, psihodelička tradicija 
kontrakulture šezdesetih, spojena s »duhom vremena« kroz 
cyber-punk i ikonografiju »Blade Runnera«. Naravno da će 
hard-core (i hard-acid) posegnuti za »total destruction« 
nazivom, što ne smije navesti na doslovnost jer već otprije 

poznajemo rock upotrebu takvih pojmova, pa i onu Boba 
Marleya, a ovdje se radi o povezujućim pojmovima glazbe¬ 
nog i plesačkog senzibiliteta, od nizozemskog hellraisera 
do trnjanskog agresora. U slengu se pojavio i niz novih 
riječi, vezanih uz širu techno scenu, vrste glazbe, droga i 
plesova, stilove., miksanja kod dj-a itd. Ponekad se iz en¬ 
gleske riječi izvede hrvatska, pa sad postoji glagol »čilirati« 
ili u zagorskom dijalektu »ščilirati«, što dolazi od »chill-out« 
prostora koji je dio svakog većeg, a na Zapadu i manjeg 
techno okupljanja. (Jedan primjer slenga s novije scene, 
koji donose sami akteri i koji je dostupan na internet stra¬ 
nicama urbane techno ekipe kraja devedesetih, nalazi se 
među prilozima.) 

Klubovi 

Već su spomenuti ključni klubovi koji obilježavaju pr¬ 
vu fazu: Gjuro, A q u a r i u s, kašinski Mungos (zvan najčešće 
samo »Kasina«) i Space Aggressor. Gjuro nakon početnih 
okupljanja preuzima ulogu jedinog kluba s »odijevno te¬ 
matskim« večerima (poput s/m ili »kinky« određenja u ino¬ 
zemstvu), Aquarius postaje sinonim techno i trance večeri, 
a poslije za profesionalizaciju, house usmjerenje i strana 
gostovanja. Kasina prelazi put od privatne zabave i neo¬ 
graničene slobode »prvog plemena« do velikog i preure¬ 
đenog kluba za više od tisuču ljudi koji u kasnijoj fazi 
prate stalne racije uključujući i privremeno zatvaranje. Dok 
su Gjuro i Aquarius, kao i Kasina nakon svoje prve faze, 
klubovi s ulaznicama, redarima, konobarima itd, Space 
Aggressor je specifična pojava, poput nekog zapadnoeu¬ 
ropskog squatta, omogućenog ratnim kontekstom i činje¬ 
nicom da su iza njega stajali mali, kvartovski, ali dragovo¬ 
ljački akteri još tada relativno svježe uspomene na »1991.«. 
Ulaz je u Space Aggressor uvijek bio besplatan, dekoracije 


su bile minimalističke ali snažne, i oni kojima je bilo stalo 
do glazbe i plesa nisu obraćali pažnju na derutnost pro¬ 
stora koji je nekad služio za skladište i sastanke »mjesne 
zajednice«, pa niti na ponekog štakora koji bi ujutro iza¬ 
šao ljut zbog cjelonoćne buke. Zbog vlastite ilegalnosti 
Space Aggressor nije mogao trajati dugo, ali njegovo 
postojanje bitno je obogatilo tada nastajuću zagrebačku 
rave scenu. To je bio prostor slobode i potpune autono¬ 
mije. S obzirom na ponašanje i toleranciju u užem krugu 
koji je tamo svakodnevno boravio, može se reći, bez pre¬ 
tjerivanja i imajući na umu konkretne aktere i događaje 
prilikom »propucavanja« ili potencijalno problematičnih si¬ 
tuacija, da je Space Aggressor bio većinom neosviještena, 
alternativna i antipsihijatrijska klinika za spontane grupne 
terapije. Tom prostoru i glavnim akterima, koji su činili 
posebno pleme, bila je imanentna kritika komercijalizacije 
dijela scene u Zagrebu. Taj je prostor bio svjedokom pr¬ 
vog domaćeg »crossovera«, susreta »punkersko anarhistič¬ 
ke škvadre« s techno subkulturom za koju se nije mogao 
upotrijebiti ni jedan od stereotipa (ionako većinom neute¬ 
meljenih) o »šminki« i »mainstreamu«. Space Aggressor je bio 
podzemno mjesto, u kojem je agresija iz imena označa¬ 
vala samo dio glazbenog programa (hard-core), isključu¬ 
jući bilo kakvu stvarnu agresiju. 

Kada su jednom stvorena, glazbom i širim ritualnim 
iskustvom povezana techno plemena (drugim riječima, 
»neformalne grupe mladih, škvadre i pojedinci, okupljeni 
oko sličnog životnog stila«), a taj se proces ponovio neko¬ 
liko puta u posljednjih šest godina, pripadnici nove subkul- 
ture nisu ovisili samo o klupskim okupljanjima, nego su 
često u manjim grupama, makar i pokraj otvorenog auta 
(s kazetofonom) »rejvali« mimo bilo kakvih organiziranih 
događanja. Svuda gdje je bilo struje (uz kupnju jeftinijih 
agregata), u privatnim prostorima kao i javnim, prepoznat- 

ljivi zvukovi »tristotrojke« omogućavali su i prepoznavanje 
pokreta, gestikulacije. Događalo se, u skladu sa sponta- 
nošću, da se grupice ravera sretnu dok iz auta koji na se¬ 
maforu stoji grmi poznati ritualni zvuk, i da sami organizi¬ 
raju party na prvom parkiralištu. Osjećaj pokreta nije bio 
lišen ni klasičnih oblika izražavanja pripadnosti i komuni¬ 
kacije s okolinom, poput pisanja grafita (kakvi su obilježili 
osamdesete), pa su zagrebački zidovi upoznali simbole 
svojedobno kultnog njemačkog »Mayday« techno okupljanja 
(više desetaka tisuća mladih dva puta godišnje), imena dj-a, 
podstilova, kao i najuobičajeniji, tipični grafit »rave on!« 

Prva faza razvoja techno scene u Zagrebu završava 
1993., kada na kraju godine i perioda širenja u klubovima, 
kao i povremenim, manjim »jednokratnim okupljanjima«, 
techno akteri dobivaju »međunarodno priznanje«, odnosno 
svoj prvi veliki rave (nazvan »Under city rave« u atomskom 
skloništu ispod Griča) s gostovanjima stranih DJ-a i 3000 
okupljenih ljudi. 

Drugu fazu označavaju takvi, i još veći raveovi. Nakon 
uspjeha ravea »pod Gričem«, nakon svega godinu dana u 
kojoj se prvih stotinjak ravera »prepoznavalo po gradu«, 
tijekom 1994. uslijedili su doista veliki raveovi (Brave Rave, 
Future Shock, Galactica) sa 6-7 tisuća prisutnih (plešućih) 
ljudi, u sportskim dvoranama i na Velesajmu. Stvorena je 
široka scena, profilirane su mnoge škvadre i senzibiliteti, 
unutar zajedničkog nazivnika techno scene, gdje su se za¬ 
jedno nalazili i akteri iz jezgra 1992./93., kao i mnogi novi 
raveri. U prvoj i u početku druge faze reakcije društva na 
rave »pokret« nisu bile negativne. Problemi i kritike pojav¬ 
ljivali su se unutar šire subkulturne scene, jer su se neki 
rockeri našli uvrijeđenima jednom techno naljepnicom, 
koja je govorila »90-es: no more fucking rock'n'roll!« no 
techno akteri se nisu toliko uključivali u polemike, ponašali 
su se poput sretnika kojima je dato neprocjenjivo bo¬ 


gatstvo i odnos s rockerima bio je sveden na šalu i poziv 
»dođite na party«. Predstavnici medija i šireg društva bili su 
sretni što su slike sportskih dvorana prepunih izbjeglica 
zamijenile slike istih dvorana punih mladih koji plešu. S 
obzirom na brzi rast hrvatske techno scene i atraktivnost 
velikih raveova, stotine ljudi su stizale iz Slovenije, Mađar¬ 
ske, Austrije, predstavljajući prve turiste u zemlji još uvijek 
uvučenoj u rat. Međutim, nakon prvih velikih raveova, za¬ 
počinje moralna panika, prvenstveno zbog ecstasyja, at¬ 
mosfera se u širem društvu mijenja, u novinama su se čak 
mogli pročitati tekstovi »kako prepoznati ravera« (konzu¬ 
menta i dealera droge istovremeno), po hlačama i maji¬ 
cama »2 do 4 broja većim nego što bi trebalo«. Jedna od 
posljedica odnosila se i na otežano dobivanje dozvole za 
održavanje ravea. Zbog pritisaka izvana (racije, prekidi, 
pretraživanja itd.), ali i zbog glazbene fragmentacije koju 
veliki organizatori nisu pratili, koncept masovnih okuplja¬ 
nja je zamro. Scena je nastavila postojati, promijenivši već 
nekoliko generacija, i poslije 1996. karakterizira je odva¬ 
janje zasebnih pravaca u više manje odvojene scene. Dok 
su na početku ravea u Hrvatskoj i trance i house i hard-core 
mogli biti prisutni unutar jedne »techno večeri«, u kasnijoj 
fazi glazba se toliko profilirala da su održavani (kao i dru¬ 
gdje u svijetu u specifičnom periodu) samo house ili samo 
trance partyji. Jungle i Goa su stvorili zasebne scene, a 
house je u Zagrebu bio najzastupljeniji i profesionalno po¬ 
državani pravac. Današnja situacija pokriva više glazbenih 
usmjerenja i orijentacija koje su na početku bile rudimen¬ 
tarne a sada su stvorile okvire manjih zasebnih scena, na 
kojima se opet odvija priča o povezanosti određene gla¬ 
zbe, mjesta, vrednota, preferencija imagea, sa životom 
grupa i individua. Rave je postao širok pojam, tako da 
neki dijelovi iste scene zapravo više sliče nekim akterima 
izvan scene nego jedni drugima. Nije li podzemni, hard- 

-acid-industrial zvuk, uz otpadnički image, »žicanje za pivo« 
i okupljanje na što jeftinijim i zabačenijim mjestima sličniji 
punk/noise/trash akterima nego akterima koji vole povr- 
šniji house, odjeću iz butika, skupa kola i ekskluzivna mje¬ 
sta? Nisu li »Underground Resistance« svojim proglasima 
bliži otpadničkoj subkulturi stalnih putnika i techno nomada 
(poput Spiral Tribe) bez obzira što će se svi zbuniti »Detroit« 
određenjem? Zajednički nazivnik još uvijek postoji, no za 
svaku konkretnu situaciju i za svakog individualnog i grup¬ 
nog aktera on podliježe novim definicijama i postupcima 
redefiniranja. Poznavanje bilo koje subkulturne scene na¬ 
meće zaključak o heterogenim akterima, o raznolikim pre¬ 
ferencijama unutar zajedničkog životnog stila, pa tako 
možemo govoriti o techno senzibilitetu kao uhvatljivom u 
mreži aktera koji čine scenu, ali ne možemo jednoznačno 
odrediti sve aktere. Razlika između prvih dana i najnovije 
situacije je velika, no oblik »obraćenja« koji se dogodi 
prepoznavanjem zvukova i uključenjem u intenzivni doživ¬ 
ljaj ravea, na sličan način se događa i u promijenjenim 
uvjetima. Karnevalska atmosfera ne dominira kao u po¬ 
četku, ali se unutar barem polugodišnjih perioda djelo¬ 
mično obnavlja, podsjećajući ponekad na prvi val euforije. 
Današnji uvjeti i fragmentacija stilova, kako u svijetu tako i 
kod nas, omogućuju uspostavljanje paralelnih scena unu¬ 
tar naoko homogenog pravca, gdje »techno subkultura« 
može označavati područje sasvim uočljivih zajedničkih 
točki, i bez obzira na to sadržavati aktere koji dio iste scene 
smatraju mainstreamom i sebi suprotnim svijetom. Za pri¬ 
mjerenu analizu razlika unutar techno senzibiliteta neophod¬ 
no bi bilo analizirati samu glazbu, njenu strukturu, tonove i 
ugođaj jer »fragmentacija stilova« ne označava neki tehni¬ 
čki proces, nego u ovom slučaju ukazuje na postojanje 
»strukture osjećaja«, na aktivno proživljavanje zvukova i 
interakcijski oblikovanih struktura, gdje postoje udaljava¬ 


nja kao i približavanja, koja se mogu poklapati sa stilovi¬ 
ma i podvrstama. Tako je, primjerice, u Zagrebu omiljena 
»frankfurtska škola« utjecala na dio kasnijeg profiliranja 
ljubitelja »goa-trancea«, kao što je hard-techno i acid-indu- 
strial glazba iz Space Aggressora, s pripadnom atmosfe¬ 
rom prostora, pripomogla uključenju i hibridizaciji punker- 
sko-hc-anarhističkih senzibiliteta s dijelom raverske scene, 
i istovremeno ih odmakla od onog dijela house strukture 
koji je krenuo u smjeru vokaliziranih aranžmana i drukčije 
artikulacije do nedavno sličnih plesnih večeri. S druge 
strane, do nedavno dominirajući house mogao bi iz nove 
perspektive tražiti image podzemlja, u sklopu dominacije 
Astralisa i Kraljevstva u »Bestu«. No, glazbeni aspekt čini 
sumo jednu dimenziju, i on se križa s tipom prostora u 
kojem se određena glazba pušta, s cijenama pića i ulazni¬ 
ca, s karakterom redara, učestalošću racija na određenom 
mjestu, gustoćom (ili osekom) događanja na techno sceni 
u pojedinim periodima, i mnogim drugim dimenzijama 
koje sa sobom nose same škvadre i njihova školska, kvar- 
tovska, dobna, spolna i roditeljska specifičnost. Tako do¬ 
bivamo više i manje profilirane aktere, koji se zajedno s 
glazbom i kontekstom mijenjaju, pridonoseći stvaranju no¬ 
vih »afektivnih zajednica«, užih i širih saveza na techno 
sceni, koja nije berlinskim zidom odvojena od drugih sub- 
kulturnih scena, pa se njene granice pomiču u procesu 
subkulturalizacije i stalnog redefiniranja, razdvajajući u 
jednom momentu house od trancea u glazbenom, ali i 
svakodnevnom životu mnogih aktera, a spajajući ih u dru¬ 
gom momentu, bilo preko same glazbe, ili preko neke od 
navedenih dimenzija. 

Fanzini 


Fanzini (fan/zine) su nastali kao »magazini za ljubite¬ 
lje«, a dio tog izvornog značenja nastalog u svijetu rock 
kulture možemo primijetiti i danas, kada još uvijek dosta 
fanzina piše o glazbi, bendovima, koncertima, donoseći 
intervjue i druge informacije bitne za scenu životnih stilova 
okupljenih oko glazbe. Međutim, fanzini označavaju i pu¬ 
no širi prostor najraznovrsnijih »nezavisnih izdanja«, šireći 
područje glazbe prema nekim srodnim socijalnim pokreti¬ 
ma i senzibilitetima (kao u slučaju punk/hc fanzina) ili zao¬ 
bilazeći glazbu u potpunosti. 

Riječima jednog od aktera fanzin scene - »ako imaš 
ideju, informaciju, fotku, nešto što želiš reći ili podijeliti s 
drugima, treba ti samo fotokopirni stroj, nešto papira, 
olovka ako nemaš staru pisaću mašinu ili kompjuter, i to 
je to«. Fanzini nastaju i nestaju, neki izađu samo jednom, 
neki održe kontinuitet od više godina. Potpuno su nezavi¬ 
sni od sustava poreza, kontrole i konvencionalne distribu¬ 
cije. Tiraža može biti u rasponu od »unikatnih« fanzina 
(gdje sve stranice ili samo neke, umetnute, svjedoče o ne- 
ponovljivosti iskustva ili teškoćama daljnjeg fotokopiranja) 
do brojki od nekoliko stotina ili više, zapravo do željenog 
umnažanja kakvo je imanentno fanzinskom stvaralaštvu i 
anti-copyright principima, gdje fanzin svojom strukturom 
zove na daljnje fotokopiranje i širenje mreže. Fanzini su 
»mikro-medij«, oni sudjeluju u povezivanju, uspostavljanju 
i autorefleksiji pojedinih scena. Fanzini mogu biti i scena 
za sebe, izvor identifikacije u podzemnoj kreativnosti i 
ekspresivizmu, svijet za sebe u svijetu kojem vlada drukčija 
logika tiskanja i profita. Također, fanzini sudjeluju u osna- 
ženju (individualnom i grupnom) subkulturnih aktera, u 
širenju i horizontalnom povezivanju mnogih marginalnih, 


otpadničkih, najčešće na glazbi zasnovanih ili barem s 
glazbom povezanih scena. U Hrvatskoj su fanzini, kao i 
drugdje, bili pretežno povezani s glazbom, ali su uvijek 
postojali i primjeri iskakanja iz pretpostavljenog okvira 
bendova, intervjua i recenzija. Postoje fanzini u kojima 
autori pišu o svojim putovanjima, također i fanzini puni 
poezije, stripa, ekologije, autobiografskih skica adolesce¬ 
nata, a sama glazba (svijet glazbenih posredovanja na 
subkulturnoj sceni) može biti prisutna u manjoj mjeri, ili 
potpuno zaobiđena. U slučaju dužeg izlaženja nekog fan¬ 
zina, možemo pratiti i promjene u sadržaju, i nije rijedak 
slučaj da neki fanzin započne kao isključivo »glazbeni«, a 
kasnije proširi i donekle promijeni sadržaj posvećujući sve 
veći prostor društvenim pokretima, ljudskim pravima, eko¬ 
logiji, političkom sustavu itd. Moguć je i obrnut proces, 
»natrag glazbi« nakon razdoblja političkog angažmana. 

Najveći val fanzinskog stvaralaštva dogodio se u Hr¬ 
vatskoj polovicom devedesetih, kada je izlazilo osamde¬ 
setak fanzina. Ti fanzini svjedoče o snažnom »uradi sam« 
pokretu, koji možemo smatrati i svojevrsnom obnovom 
punk/hc identiteta u specifičnom kontekstu ratom optere¬ 
ćenog društva. Punkerska simbolika otpora i radikalne kri¬ 
tike postojećeg svijeta kapitala bila je osamdesetih pomi¬ 
ješana s puno širim krugom adolescentskih suprotstavlja¬ 
nja roditeljskoj kulturi, u svojevrsnom »zoološkom vrtu« 
subkulture u uvjetima socijalizma (Tome), da bi već počet¬ 
kom stranačkog pluralizma omogućila političko djelova¬ 
nje, poput zagrebačkog slučaja punkerskog priključenja 
transnacionalnoj radikalnoj stranci Marca Panelle. Počet¬ 
kom devedesetih, djelovanje šibenskog benda »Nula«, 
kojeg prati fanzinsko stvaralaštvo Vedrana Menige, uz 
brojne druge aktere nastajuće scene, omogućuje govor o 
nečemu što prelazi granice pukog »revival« pokreta. Ako 
se glazbeni dio može podvesti pod revival, vrijednosni i 
politički dio (često od glazbe neodvojiv po iskazima akte- 

ra) u ratnoj hrvatskoj situaciji svjedoči o bremenitom polo¬ 
žaju novih anarhista na sceni društva koje je čvrsto odre¬ 
đeno državom. Dok bi zapadni sociolozi nezainteresirano 
odmahnuli rukom na još jednu novu seriju obnavljanja 
imagea u sferi kulturne industrije, smatrajući novitet punka 
sredinom devedesetih nemogućim, u Hrvatskoj mladi punk 
akteri, u (po)ratnom kontekstu postaju poput društvenog 
pokreta, a samoborskim pendrecima i medijskim zanima¬ 
njem za sukobe označavaju aktera koji je sociološku ras¬ 
pravu o autentičnosti učinio besmislenom. Onaj tko nije 
osobno proživio nastajanje punk-hc-anarho-eko-tribal i 
srodnih aktera, može sakupljanjem fanzinske građe dosta 
toga rekonstruirati. Fanzinska scena u nekim periodima, 
baš kao i punk/hard-core scena uopće, pokazuje da »peri¬ 
ferija« može obilježavati snažniju produkciju nego »centar«, 
od Požege, preko Siska, Čakovca, Splita, do Zagreba. 

Fanzini su dobar primjer zasebnosti subkulturnih svje¬ 
tova. Ono što se vanjskom promatraču čini kao »uski dio 
stvarnosti«, ono što je u službenom svijetu definirano kao 
puki glazbeni stil, u fanzinima se otkriva onakvim kakvim 
su ga sami akteri shvatili i načinili, kao široki svijet razno¬ 
vrsnih glazbenih i drugih posredovanja nečijeg životnog 
stila i identiteta. Vizualni dojam pri čitanju dijela fanzina 
poklapa se s glazbom koju predstavljaju. Uživanje u glaz¬ 
bi, od »Preslev riots« do danas, za brojna urbana pleme¬ 
na predstavlja tjelesni doživljaj. Meditativna receptivnost i 
otvorenost zvukovima u sjedećem položaju nije nepoznata 
urbanim plemenima, od hipija do današnjih »ambient« i 
»chill out« okupljanja, no kada je riječ o fanzinskoj sceni, 
tu prevladavaju žestoki akteri i žestoka glazba, koja se osjeća 
u želucu i pozdravlja šakom, i koja sugerira barikadu prije 
nego nirvanu. 

0 granicama simboličke i stvarne agresivnosti ras¬ 
pravlja sama scena, u fanzinima koji postaju javnom do¬ 
menom, javnim prostorom komunikacije plemena. Tako 


će pogo i slemanje, kao oblici plesa u kojima dolazi do 
snažnog kontakta s ostalima, često biti predmetom ras¬ 
prave, naglašavajući razliku između slučajno pokupljene 
modrice u stanju transičnog skakanja i namjerno usmjere¬ 
nog udarca koji većina scene smatra nedopustivim upli¬ 
vom muško kompetitivnih, agresivno alkoholiziranih oblika 
ponašanja. Mnogi će akteri, upravo u fanzinima, priznati 
da ne žive uvijek u skladu s vlastitim principima, što socio¬ 
logiji nameće oprez, potrebu izbjegavanja poistovjećenja 
fanzinske stvarnosti sa cjelokupnom stvarnošću svakodne¬ 
vnog života sudionika scene. Ipak, već samo čitanje fanzi¬ 
na pomoglo bi onima koji ne mogu razumjeti kako nešto 
tako banalno i marginalno kao podvrsta već marginalizi¬ 
ranog glazbenog stila može postati širokom i složenom 
osnovom za stvaranje vlastitog identiteta. U fanzinima, po¬ 
sebno onima iz sredine devedesetih, nalazimo i specifičnu 
potvrdu teze o »crossoveru« i fragmentaciji kao dva proce¬ 
sa subkulturalizacije. Za jedan dio fanzina možemo reći 
da nastaju na osnovi fragmentacije, odvajanja glazbenih 
stilova u zasebne cjeline gdje postoje veći i manji pomaci 
u onome što prati identificiranje s glazbom, a to je drža¬ 
nje, intervencije u image, promjene u značenju, vrijedno¬ 
stima i stavovima. Drugi dio fanzina, uključujući i one prve 
sagledane u vremenskom razdoblju od nekoliko godina, 
poštuju skupna imena kao neke orijentire ili koordinate, ali 
naglašavaju individualno i grupno kombiniranje skupnih 
imena, odnosno cjelokupnog naslijeđa glazbenih i subkul¬ 
turnih stilova. Ne radi se samo o pravcima koje već sami 
glazbeni akteri (bendovi) miješaju u svojim pjesmama (a to 
je proces stariji od fanzinske scene iz devedesetih), nego 
se naglašava identitet izboren mimo predvidljivih ( »obave- 
zujućih«) zajedničkih nazivnika, bez obzira je li riječ o jed¬ 
nom (primjerice - »punk«) ili o zbroju više njih (hard- 
-core/speed metal/hip-hop.,.). Naravno, za dio fanzinskih 
aktera glazba kao takva nije više dovoljna za identifikacijski 

proces, ona ga čak, po njihovim vlastitim riječima, može i 
falsificirati, primjerice kod onih sudionika koji teže društve¬ 
nom pokretu i društvenoj promjeni, pa se ne mogu pomiriti 
s tendencijom koja je stalno prisutna, a to je da se sve 
svodi na glazbu i dobar provod. 

Gotovo sve subkulturne grupe okušale su se u izdava¬ 
nju nekog fanzina, no daleko najveći broj fanzina nastao 
je u okrilju hard-core punk porodice, proširene s varijaci¬ 
jama i frakcijama poput noise, trash, garage, grind, ili 
naprosto naglašavanjem određenja »nezavisno«. 

Nogometno pleme je u svijetu stvorilo tisuće fanzina, 
no u Hrvatskoj se navijačka komunikacija odvijala nešto 
drukčijim smjerom. Prvi navijački list koji je utjecao na 
domaće navijače, još u doba socijalističke Jugoslavije, bio 
je talijanski »Supertifo«. To nije klasični fanzin, zapravo se 
radi o relativno konvencionalnoj reviji »organiziranog na¬ 
vijanja«, koja objavljuje isključivo slike navijača i navijačke 
oglase za prodaju, kupnju ili razmjenu navijačkih rekvizita. 
Supertifo je objavljivao i reportaže o navijačkim grupama, 
komentirao nasilje i poticao navijačke koreografije nasu¬ 
prot tučnjavi. Ipak, simbolika i dinamika navijačkog svijeta 
u cijelosti je bila zastupljena u Supertifu. Tu su svoje adre¬ 
se i slike slali i navijači iz Hrvatske, nadajući se da će re¬ 
dakcija objaviti sliku njihove navijačke grupe. Kao što su 
se domaći punkeri trudili dočarati izlomljene kolaže ranih 
punk intervencija, dosljedno primjenjujući ljubav prema 
distorziji sa zvučnog na likovni izraz, tako su i navijači 
stvorili svoje »kolaže«, koji nisu bili asimetrični nego sime¬ 
trični (najčešće 4 fotografije u jednoj, sa simbolom u sre¬ 
dini) i koji nisu bili namjerno »prljavi«, nego su trebali biti 
što čistiji i po mogućnosti u boji, da se vide preferencije 
narančastih (Torcida) ili raznobojnih (Bad Blue Boys) dim¬ 
nih kutija, kao i druge nijanse boja na šalovima i zasta¬ 
vama. Utjecajni navijači, ključni organizatori navijačkog 


pokreta s kraja osamdesetih, istovremeno studenti novi¬ 
narstva, s drugim kolegama i suplemenicima pokrenuli su 
sredinom devedesetih Tribine, naš domaći navijački list, 
koji je nakon izlaženja u Rijeci, u izdanjima Novog lista, 
kasnije u Zagrebu nastavio pod imenom »Navijačka tribina«, 
lako to nisu fanzini u striktnom »uradi sam« određenju, 
možemo ih promatrati kao autentične navijačke novine jer 
su ih uređivali i pisali sami navijači, na osnovi pretpostav¬ 
ljenog »pokrivanja« prodajom, koje nije uvijek uslijedilo. 
Navijači su i inače na drukčiji način vezani uz dominantnu 
kulturu, pa onaj podzemni i antikompeticijski naboj iska¬ 
zan sa »ne pJati više od...« u zaglavlju nekog fanzina ovdje 
izostaje, no to je obilježje samo manjeg dijela radikalne 
»rock« (punk/hc/noise ild.) kulture, pu na široj sceni ro- 
ckerskih stilova možemo naći desetine primjera u kojima 
akteri pokreću novine o vlastitoj kulturi nadajući se komer¬ 
cijalnom opstanku, kao što su to radili i pokretači Tribina. 
S obzirom na pretpostavljeni maskulinizam i seksizam, 
značajno je primijetiti kako su navijački novinarski akteri u 
svom urbanitetu dosegli stupanj odmaka od prevladavaju¬ 
ćeg i konvencionalnog pristupa ubacivanja golih žena u 
novine radi bolje prodaje. Riječ je o intervjuu koji sam vo¬ 
dio s urednicima Navijačke tribine i njihovim odgovorom 
na postavljeno pitanje o slikama kakve je objavljivao kon¬ 
kurentski »tifo«, gdje bi šalovi, zastave i pisma čitalaca na 
kraju bili redovito začinjeni sisama i guzicama. 

»Mi to ne bismo objavili... nije da se nama ne sviđa¬ 
ju gole djevojke, ali to objavljivati... to bi bilo nekako pri¬ 
zemno (drugi dobacuju »primitivno«) i bilo bi jasno da time 
samo želimo privući publiku... ako nekog zanimaju gole 
cure može kupiti erotiku, zašto da kupuje navijački list?« 

Osnovna razlika između punkerskih/hc i srodnih fan¬ 
zina, u odnosu na navijačke novine, u Hrvatskoj sredine 
devedesetih, nije samo u odnosu prema profitu (jer tu se 


366 


367 



Benjamin Perasović 


okliznu i glazbeni akteri) ili u izgledu, nego prije svega u 
odbacivanju/prihvaćanju kolektivnog (nacionalnog) iden¬ 
titeta, koji se u slučaju navijača može poklopiti s rituali¬ 
ma dominantne kulture, iako i tu postoje odmaci. Dok su 
osamdesetih neki punkeri tvrdili kako je najbolji pogo onaj 
na stadionu, u devedesetim dolazi do diferencijacije, gdje 
punkeri dobrim dijelom napuštaju prostor zajedničkog su¬ 
djelovanja u ritualima nogometnog plemena, a taj prostor 
popunjavaju nove generacije skinheadsa, sve manje veza¬ 
nih uz glazbu, a sve više uz nogomet i adrenalinsku ovisnost. 
Bez obzira na krvave sukobe punkera i skinheadsa, svijest o 
plemenskim različitostima daleko je veća unutar scene nego 
u roditeljskom, medijskom svijetu spektakla. Čak ni oni 
punkeri koji su napadnuti, izbođeni nožem ili prebijeni, ni¬ 
kad neće tvrditi da su svi skinsi isti, jer onaj tko je uronjen u 
plemensku (kvartovsku, uličnu) subkulturu, tko traži elemen¬ 
tarne informacije iz fanzina ili »usmene predaje«, taj zna da 
postoje i skinheadsi koji nisu rasistički nasilnici. 

U fanzinima se nalazi mnogo toga što pod pojmom 
»autorefleksija scene« može služiti poput seminara iz kul¬ 
turnih studija. Vječna polemika o podzemlju i establish- 
mentu ovdje je dovedena do krajnosti i predstavlja stvar 
osobnog (ali i grupnog) izbora. Naravno, ambivalencije 
postoje, a komercijalizacija nekog benda može se odviti 
jako brzo i iznenaditi samu scenu. Kada je Nirvana snimila 
Bleach album, recenziran je u svim nezavisnim fanzinima, 
a drugi album, koji je donio veliku tiražu, recenziran je u 
»Vjesniku« i »Večernjaku«, što pokreće ponovo val polemika 
u fanzinima, a široj sceni donosi još jednu obnovu »hašo- 
manskih« identiteta pod imenom »grunge«. 

Ekspresivnost i snaga doživljaja, intenzitet i »graničnost« 
subkulturnih situacija zajedničke su karakteristike svako¬ 
dnevnog života većine urbanih plemena. Te sličnosti, kao i 
njihove razlike, estetsko-političke preferencije, nijansirani 

simbolički svjetovi i artikulacije identiteta mogu se odčitati 
iz fanzina, nezavisnih medija koji su sami scena za sebe, 
istovremeno funkcionirajući kao alternativna informacijska 
mreža, posredujući i osnažujući niz drugih subkulturnih 
scena. 

Za ilustraciju fanzinskog stvaralaštva odabrali smo ve¬ 
ćinom fanzine iz sredine devedesetih, uz poneki raritet, 
poput subotičkog »plesa...« iz osamdesetih. Kako je druga 
polovica devedesetih obilježena sukobima skinsa i punkera, 
a nismo uspjeli pronaći niti jedan domaći skinheads fanzin, 
donosimo nekoliko ilustracija skins subkulture iz domaćeg, 
navijačkog tiska, i iz inozemnih publikacija. Također, zbog 
posebnosti straight-edge stila i bliskosti sa hc-punk-anarho- 
-krugovima, donosimo nekoliko leluku i ilustracija straighl- 
-edge pokreta. 

nad njihovim //tvarna, u “krvavi IpodoC 
nanove Itetu okolini i pruodi. Lov te ne razlikuje mnogo 
od mesne industrije, “životinje za odstrel" unaprijed * 
navele na pudrućja gdje će ih “u sezoni” pobiti. Takvo 
ubijanje nevinih rumaJo ne koristi prirodi. To je masakr, a 
ne provod u prirodi, a kamoli sport. 


Samo u SAD-u Amerikanci ubiju t milijardi životinja 
svake godine kako bi zadovoljili svoje jelovnike To je 
zaprcpašćujućili milijun životinja na sat Pretpostavili da 
ic životinje ne pate tijekom procesa uzgoja, prijevoza i 
klanja je zavaravanje sebe kako bi se osjećali lagodno 
jedući njihovo meso 

Autor, novinar i odvjetnik lim Mason jc napisao: “Ljudi 
imaju ogroman apetit /a meso. mliječne proizvode i jaja 
No. isto tako itnaju malo "apetita" za informacije o 
životu životinja koje proizvode lu njihovu hranu Možda i 
osjećaju nešto " Više ljudi nam je reklo. “Ne govori mi 


okolini. Zatoćetuitvu predstavlja oblik mućenja ** 
većinu divljih životinja, a "tremao* i svakodnevni 
postupa kroz koje takve životinje moraju prolaziti i**° 
su depresivne i bolne Molimo Vas. izbjegavajte zookdk* 
vrtove, cirkuse, akvarije i bilo kakve predstave * 
treniranim životinjama 


"NASILJE JEDENJA 
MESA" 

(Gad Dattsl 

Uvijek kada se zaćuju meci. politički aktiv isu i vode 
počinju Sinti svoje teorije o lome zašto je nasilje uik> u 
škole Vikali bi ‘Previše je oružja' Moramo legalizirati 
kontrolu oružja Previše je nasilja u filmovima, glazbi, 
video igrama i na I V-ti Moramo ograničiti zabavljačku 
industriju!" 

Drugi su pak za (o krivili odvajanje crkve od države Ti 
nas ljudi zapravo pokušavaju uvjeriti da je ra/log tlo 
toliko djece čini nasilna djela laj tlo nemamo Devet 
Zapovjedi raširene po učionicama Ali ilo nam lo onda 
govon o ljudinu koji su ateisti. Ui o dcsccmu milijuna 
agnostika, budista, taoisia. Hindusa i ostalih 
slobodomiiljcmka ’ Jesu li ooi svi nasilni kriminalci** 
Kriviti SAMO vatreno oružje tli zabavljačku industriju za 
porast nasilja medu nacionalnom mladeži jc tragično 
pojednostavljenje problema to su realne činjenice i ne 
snujemo ih ignorirati, ali mislimo da je temeljno pitanje 
Zašto naša djeca imaju tako malo poštovanja za život** 
Sto inu dobro u zapovijedi “Ne Ubij" kada školske 
kantinc 1 serviraju ubojstvo za ručak 7 


DESET BRZIH SR VIETn 
KAKO POMOĆI ŽIVOTINJAMA 
U SVAKODNEVNOM ŽIVOTU 

Kad a kupuj et e cipele , jak ne 1 odleću. 
al ternative koži i krmu, Privlačni sintetički inaknjah 
su široko dostupni - a obično sa jeftiniji od životinjskih 
koža i krzna. Zapamtite, uzrokujući bol životinjama M 
(nužde zadobiti nikakav istinski pozitivan status. 

Itpi ujic poi i otniu mru ■ mlijfćnlh proizvodi , 
vašoj obitelji. Uvjeti na Unnama-tvonucama, gdje te 
golema većina Životinja uzgaja za hranu, strašno su 
nehumani Meso, jaja i mliječni proizvodi au izravno 
povezani s različitim bulo tuna opasnim po život, 
uključujući rak i srčane bolesti Vegetarijanstvo znači jesu 
za život... Vaš i njihov 

Skinheads: raznovrsne artikulacije glazbene, navijačke ili samo štemerske 
subkulture. Skinheadsi mogu biti tradicionalisti (nepolitićni), ekstremni 
desničari (neonacisti) ili ljevičari. Dobar dio sharp (skinheads against racial 
prejudices) skinsa pristao je na antinacistićku politizaciju zbog sve češčeg 
poistovječivanja svih skinsa s nacistima, lako mnogim sharpovcima nije do 
politike, nego do piva i glazbe ili nogometa, morali su se minimalno poli¬ 
tizirati da bi se odvojili od neonacističkih grupa skinheadsa. U Hrvatskoj su 
se prvo pojavili tradicionalisti (polovica i kraj osamdesetih) i blago "sharp", 
kao i navijački orijentirani skinsi (početak devedesetih), da bi u drugoj polovi¬ 
ci devedesetih prevladavala manje glazbena a više navijačka i ekstremno 
desničarska struja. 






III. dio 

ZAKLJUČAK: 
PREMA SOCIOLOGIJI 
URBANIH PLEMENA 


U ovom dijelu potrebno je rezimirati naznačavanje 
sociologije subkulture iz prvog dijela, a zatim to učiniti sa 
spoznajama iz drugog dijela, iz istraživanja subkulturnih 
stilova i identiteta u Hrvatskoj. Odnos ova dva dijela na¬ 
metnuo je specifičnost trećeg, u kojem pojam urbanog 
plemena govori o današnjoj sociologiji, kao i životu, raznovr¬ 
snih aktera do sada nazivanih subkulturnim, kontrakuItur- 
nim ili alternativnim. 

Za sociologiju subkulture mladih (koju možemo i druk¬ 
čije zvati ne mijenjajući sadržaj, odnosno »predmet« ili -jt 
subjekte istraživanja) važno je uočiti vlastite početke, bez 
obzira na sam pojam subkulture, koji ne karakterizira istra¬ 
živanja čikaške škole, ali čije razumijevanje nalaže pošto¬ 
vanje svakog pristupa usmjerenog više ili manje zasebnim 
adolescentskim svjetovima, p odručjima, životnim stilo vima. 

Dok se pojam subkulture ute meljuje u američkoj ra znoliko- 
sti, kako imigracijskih (i drugih) rasnih, etničkih, konfesio- 

nalnih, tako i dobni h, spolnih, klasnih i statusnih dime nzija 
nastajanja posebnih društvenih grupa i njihovih svjetova, 
(sub)kultura, »moralnih regija«, »sub-društava«, »zajednica«, 
dotle za izdvojeniji adolescentski svijet i u njemu nastajuće 
subkulture mladih, moramo sačekati »sociologiju devijacije« 
i njena definiranja »delinkventne subkulture«. »Devijacija« 
na početku proučavanja subkulture mladih nije slučajna, 
ona govori o »pređenoj granici« društvenih normi, o krimi¬ 
nal izaciji prvih »subjekata istraživanja«, iako su grupe »de¬ 
linkventne subkulture«, proučavane zbog problema devija¬ 
cije, predstavljale širu subkulturu »Street corner« momaka 
(»dečki iz kvarta«] za koju su i tadašnji ključni autori ustvr¬ 
dili da uključuje prvenstveno »fun« (zabavne) aktivnosti koje 
najvećim dijelom nisu devijantne. (A. Cohen, 1 955.) Ge¬ 
neracija autora koja problemu prilazi iz interakcionističke 
perspektive, temeljito je uzdrmala korekcionalistički pristup, 
svaku implikaciju patologije, te poimanje devijacije, stvo¬ 
rivši teoriju etiketiranja unutar šire perspektive reakcije 
društva na devijaciju. No, Mertonovi učenici iz pedesetih 
godina nisu devijaciju tretirali patološki, nego su ukazali 
na procjep između kulturno postavljenih aspiracija i struk¬ 
turnih blokada ostvarenju tih aspiracija. Jedan dio njihove 
teorije bez sumnje je još uvijek aktualan, posebno onaj o 
referentnim grupama, referentnom okviru i procesu nasta¬ 
janja subkulture. Bez obzira da li ćemo prihvatiti opis koji 
govori o nastajanju subkulturne solucije na (strukturni) pro¬ 
blem, bojeći se determiniranja i lociranja »jednog« proble¬ 
ma, imajući na umu suvremeno društvo, ostaje nam ona bit 
samog procesa, u kojem je primarna grupna djelatnost, 
stvaranje vlastitih rituala, slenga, grupnog sustava simbola 
i vrijednosti. Zardjurri o4ipcad ma subkulture (kriminalna, 
konfliktna i subkultura povlačenja) mogu nam se danas 
činiti prejednostavni ili čak jednim dijelom neutemeljeni, 
ali djelovanje referentne grupe i nastajanje subkulturne, to 


vrijedi i u današnjim uvjetima. Tom dijelu teorije o delin¬ 
kventnoj subkulturi, s današnje distance treba pridodati 
spoznaje o drukčijim načinima posredovanja u stvaranju 
subkulturnih stilova, jer nam inače nedostaju dvije bitne 
dimenzije: prva se odnosi na nemogućnost individualnog, 
svjesnog stvaranja subkulturnih obrazaca koja slijedi iz 
Cohenovog i srodnih radova, a na osnovi poznavanja do¬ 
sadašnjih načina stvaranja subkulturnih stilova, postojanje 
i takvih aktera, individualnih i grupnih, nameće se kao ne¬ 
zaobilazno. Druga je dimenzija medijskog posredovanja, 
koja pedesetih možda nije obuhvaćala tipične »corner 
boyse«, ali danas je zbog širenja scena, autorefleksije, po¬ 
stojanja »rock«, »rave« i srodnih kultura, također nezaobila¬ 
zna. Interakcionistički pristup može pripomoći povezivanju 
ovih dimenzija, naglašavajući razumijevanje (zasnovano 
na kvalitativnom metodologijom omogućenom poznava¬ 
nju) akterove definicije situacije i procesa individualnih i 
kolektivnih redefiniranja situacije. 

Ako se skepsa zbog smještanja subkultura mladih isklju¬ 
čivo u donje slojeve društva nije pojavila prije šezdesetih 
(a nekima se nije pojavila ni poslije, poput predstavnika 
birminghamske škole), onda je pojava kontrakulture mogla 
biti dobrim razlogom. Naravno, i kontrakulturu je moguće 
(ako se to jako želi) svesti na »srednju klasu«, ali ovdje je 
važan sav spektar koji se u doba govora o kontrakulturi s 
kraja šezdesetih pojavio, i koji uključuje eksploziju brojnih 
(subkulturnih) adolescentskih životnih stilova, pokreta i 
identiteta, jednim dijelom omogućenu i širenjem sve dife¬ 
renciranje rock-kulture. Kontrakultura ne predstavlja jednog 
aktera, nego skup raznovrsnih senzibiliteta koji su, u specifič¬ 
nom kontekstu, stvorili široku zajedničku scenu. Ta scena 
nije bila lišena suprotnosti, i zaista se veoma udaljenima 
čine akteri hipijevskog komunitarizma, yoge i prosvjetljenja, 
psihodelične glazbe, svojevrsnog »iskakanja« iz socijalnog 

vlaka, nasuprot studentskim aktivistima, organizatorima de¬ 
monstracija i brojnim »klasičnim revolucionarima« radikalnih 
političkih grupa. Ta se suprotnost održala, u nešto drukči¬ 
jim oblicima, ali na sličnim osnovama, i u devedesetim go¬ 
dinama, primjerice u V. Britaniji kada se raverska, anti-ce- 
stovna, squatterska i šira scena »novih društvenih pokreta« 
podijelila u reakcijama na represiju »criminal justice billa«, 
gdje su neki smatrali da treba »kili«, a neki »chill« »the bili«. 
Neke dodirne točke su ipak postojale, a šarenilo scene je 
pridonosilo polemikama, kao i »ravnodušnom« paralelnom 
postojanju, ili pokušajima spajanja, primjerice na način 
yippie grupacije ili današnjih radikalno-ekoloških, raver- 
skih plemena. Za sociologiju je bitan spoj tema i senzibili¬ 
teta, gesti i zvukova, nastajanje »kontrakulturnog naslijeđa« 
koje je uključilo raznovrsne impulse i koje je, uza sva me¬ 
dijska prilagodavanja, često imalo minimum dokumenta- 
rističke uvjerljivosti. Taj spoj, koji donekle omogućuje opća 
određenja »duha šezdesetih« nalazi se, u svojim medijski 
prerađenim oblicima, ali i izravnom iskustvu aktera koji nisu 
svi nestali sa scene, u području koje je obilježeno kako 
rock-kulturom, tako i praksom društvenih pokreta. Ne ula¬ 
zeći u raspravu koja postavlja pitanje o karakteru kontra- 
kulture kao društvenog pokreta (implicirajući jednadžbu 
kompeticije i tražeći »rezultat utakmice« pokreta i sistema), 
sociologija subkulture prvenstveno mora uvažiti postojanje 
raznolikog »repromaterijala«, dakle onih oblika kontra¬ 
kulturnog naslijeđa koji su (ponekad u neprepoznatljivoj 
formi) na raspolaganju novijim generacijama u njihovom 
pristupu svijetu i djelovanju, preuzimanju i preoblikovanju, 
od upotrebe »zvučnih entiteta« do aktivnosti »ekološkog 
pokreta«. Klj učne teme kontrakulture i danas su prisutn e A 
osamdesetih se dogodio revival »novih društvenih pokre ta« 
a devedesetih »druga psihodelička revolucija«. No, s ob¬ 
zirom na osobine rock-kulture i načine kojima mladi ljudi 


posreduju svoj životni stil i identitet, kontrakulturne inten¬ 
cije, slike, pjesme i geste tog »skupa senzibiliteta«, mogu 
biti osnovom nečijeg subkulturnog, životnog stila. Bilo bi 
pogrešno hipijevsku ikonografiju i glazbu smatrati vezanom 
uz sasvim određenog aktera koji »briše granice slobodnog 
i radnog vremena« i ne uvidjeti kako hipijevski stil može 
biti dio subkulture isto kao i punkerski. Dick Hebdige je 
razlikovanje kontrakulture i subkulture učinio udžbeničkim, 
i to razlikovanje ima smisla ako se primjenjuje s obzirom 
na stvarni sadržaj, a ne na smrznute, ideal-tipske aktere, 
kako to ponekad kod birminghamskih autora izgleda, pri 
čemu su vječno spojene karakteristike poput »punk glazba 
- slobodno vrijeme - radnička klasa - subkulturni stil - 
otpor kroz rituale bez filozofsko političke artikulacije« i »hi- 
pijevska rock glazba - brisanje granica slobodnog i rad¬ 
nog vremena - srednja klasa - kontrakultura - šira filozof¬ 
sko-pol i tič ka artikulacija pobune«. Ne samo da određena 
glazba i image, u ovom slučaju hipijevski, postaju dijelom 
scene »koja se zasniva u sferi slobodnog vremena« i može 
sugerirati adolescentske aktere poput zagrebačkih hašo- 
mana, nego se može dogoditi i suprotno - da ona druga 
glazba i image, vezani uz punk kao »subkultura radničke 
klase« i »osuđena« na granice slobodnog vremena, po¬ 
staje obilježje aktera koji nije ništa manje punkerski, ali 
svojim »iskakanjem« iz društva, nomadskim načinom živo¬ 
ta, angažmanom u squatterskim »slobodnim zonama«, 
zapravo sugerira kontrakulturnog aktera, po definicijama 
britanskih autora. 

Kontrakultura je, uz stvarno i svjesno nastojanje prema 
brisanju granice radnog i slobodnog vremena, osobnog i 
političkog, javnog i privatnog, uz obnovu zaboravljenih i 
»odbijenih« znanja, mitova i duhovnih praksi, uz teme oslo¬ 
bođenja i politiku identiteta marginalnih i stigmatiziranih 
grupa, i uz mnoge druge dimenzije koje su gajili »novi dru- 

štvemjaokreti« u godinama nakon sedam desetih, istovre¬ 
meno osigurate A 

sredovanja u području koji sociologija označav a subk ul- 
turnim, gdje dobrim dijelom vlada »industrija slobodnog 
vremena« j gdje mladi, »unutar granica svoga.slohodnog 
vremena«, prihvaćaju i stvaraju životne stilove,- afektae 
zajednice i identitete koji se ne gube prelaskom.jz slobod- 
nog vremena u »vrije me«ikoje i AA ili p osla 

Koncept moralne panike jedan je od ključnih konce¬ 
pata sociologije subkulture, nastao unutar interakcionistič- 
ke perspektive societalne reakcije, uz elemente teorija o 
ponašanju ljudi u katastrofama. Koncept se pokazao plod¬ 
nim u detektiranju jednog od tipičnih procesa u kojem 
dominantna kultura reintegrira svoje vrijednosti optuživa¬ 
njem »narodnih đavola«, što predstavlja predvidljivu ka¬ 
rakteristiku odnosa vladajuće kulture i subkultura mladih 
uopće. Osim Cohenove, »klasične« studije o moralnoj pa¬ 
nici koja je »stvarala« modse i rockere (Cohen, 1 972/80.), 
ključni birminghamski autori također su razotkrivali stvara¬ 
nje »narodnih đavola« od mladih crnih »muggera«, pri 
čemu se ponovo razobličuje proces »društvene proizvodnje 
vijesti« i mehanizam medijskog sugeriranja socijalnog kon¬ 
senzusa. (Hali i sur. 1978., prema Thompson, 1998.) S 
obzirom na strukturne, tehnološke i kulturne promjene 
koje stvaraju uvjete za Beckovo »društvo rizika«, Thompson 
(1 998.) proširuje koncept Foucaultovim uvidima u diskurziv¬ 
ne i regulatorne prakse koje se tiču seksualnosti, aktualizi¬ 
rajući koncept moralne panike u područjima reakcije društva 
na sex, AIDS, ženske škvadre, i »novootkrivene« rizike pove¬ 
zane s problemom nasilja nad djecom. Thompsonova je 
sociologija moralne panike otkrila nove aktere moralnog 
poduzetništva u kontekstu zapadnog društva devedesetih. 

Birminghamska škola označava najproduktivniju gru¬ 
pu autora u ovom području. Temelji definicije subkulture 


preuzeti su u najvećoj mjeri od američke teorije delinkven¬ 
tne subkulture, gdje je subkultura zapravo grupna solucija 
na problem, a problem je lociran u klasnoj strukturi dru¬ 
štva. Uz koncept »središnjih preokupacija« i funkcionalistič- 
ko smještanje subkulture u niže slojeve društva, uz osnovu 
koju su Mertonovi učenici ocrtali analizom vršnjačkih te 
statusno i mobilizacijski deprivilegiranih grupa, birmin¬ 
ghamski autori su dalje razvili koncept subkulture kao 
simboličke solucije, simboličkog razrješenja proturječnosti 
kolektivno doživljene u matičnoj klasnoj kulturi. Oni su 
sagledavali »strukturne blokade« (koje se za američku teo¬ 
riju pedesetih javljaju kao brane ostvarenju aspiracija nižih 
slojeva), u kontekstu kapitalizma, pomičući se tako od Durk- 
heima Marxu i stvarajući svoju paradigmu pristupa subkul- 
turi mladih u kojoj dominiraju interpretacije Althusserovih i 
Gramscievih pojmova. Birminghamska je tradicija znala 
posegnuti i za Barthesom, kao i za drugim naslijeđem »kul¬ 
turnih studija« čije područje dijeli i obogaćuje, pa nam je 
ostavila mnogo inspirativnih »čitanja« stila. Tako je Hebdige 
pristupio subkulturnom stilu u pet dimenzija: namjerna 
komunikacija, bricolage, revolt, homologija i značenjska 
praksa. Umjetnost i životnost (makar simboličkog) preo¬ 
kretanja svog podređenog položaja u društvu, načini stva¬ 
ranja »buke« i smetnje, izazova vladajućem »simboličnom 
redu«, širina spektra »suprotne uniformnosti« koji uključuje 
distancu, ponekad autorefleksiju i različite razine artikula¬ 
cije, to su neki od elemenata koji nesumnjivo pripadaju 
onim općim karakteristikama dijela subkulturnih grupa, 
koje nalazimo širom Europe. Poznavanje detalja na kojima 
se subkulturne intervencije u stil prepoznaju, omogućuje 
kredibilitet Hebdigeu, W i 11 i s u, Clarkeu i drugim autorima, 
bez obzira na to dijelimo li s njima klasnu determiniranost 
i perspektivu u kojoj se doseg subkulture može učiniti »sa¬ 
mo simboličkim« i razočaravajućim u pogledu promjene 

klasnih odnosa. Subkulturni su akteri, u birminghamskoj 
Školi, dobili puno više samosvijesti i sposobnosti, artikuli¬ 
ranog odbijanja koje uključuje složenije operacije (protiv 
čega je S. Cohen protestirao tvrdeći da »klincima dajemo 
prevelik teret koji oni na svojim leđima ne mogu nositi«), 
nego što su to imali u interpretacijama »delinkventne sub- 
kulture«, ali su istovremeno, kao akteri simboličke solucije 
(pa i svojevrsne opstrukcije vladajućeg simboličkog poretka) 
svedeni na nemogućnost »stvarne promjene« i ukotvljenost 
u klasnoj strukturi zatvorenog društva. 

Lavvrence Grossberg, kao predstavnik američkih kul¬ 
turnih studija koje dobrim dijelom nastavljaju tradiciju bri¬ 
tanskih, prigovorio je birminghamskim autorima zbog foku- 
siranja na subkulture i njihove stilove unutar jasnih granica i 
vanjskih obilježja, što ostavlja izvan analize veći broj mla¬ 
dih koji čine sličnu scenu, onu koja se naziva, primjerice, 
»rock-kulturom«, gdje veći broj ljudi sudjeluje u ritualima i 
svoje afektivne zajednice oblikuje oslanjajući se na stilove 
rock glazbe, nikad ne povlačeći tako radikalnu crtu zatva¬ 
ranja u precizno određene stilske kategorije i obilježja. Taj 
prigovor je opravdan, i aktualan u ovom radu zbog po¬ 
stojanja rock kulture i rock publike u Hrvatskoj, izvan čvrsto 
definiranih subkulturnih grupnih pripadnosti, a sa sličnim 
»središnjim preokupacijama«, strukturama osjećaja, i na¬ 
činom života koji svjedoči o svijetu subkulturnih afilijacija 
bez jednoznačne pripadnosti nekom od profiliranih pun- 
kerskih, heavy-metal, dark, hipi, i ostalih identiteta. 

D evedesete godine donose n ove aktere, prvenstveno 
»rave ku lturu«, ali i nove pristupe, koji (često na primjeru 
samog ravea) odbacuju mnoge ključne-postavke birmin- 
gjiamskeJ &oie Dick Hebdige je, još prije većine kritika koje 
su njegovom pristupu upućene, djelomično promijenio 
pespektivu, prihvaćajući dio tradicije »postmoderne kritike« 
i opraštajući se od ideje »kulture otpora«. 


Šarah Thornton dobro ilustrira pomak od »subkultur¬ 
nih studija«; tijekom četverogodišnjeg istraživanja klupske 
kulture i raveova, oslanjajući se na Bourdieua, opisala je 
»socijalnu logiku subkulturnog kapitala« za što joj je neop¬ 
hodno bilo promisliti i odrediti pojam »mainstreama«. Me¬ 
đutim, Hebdigeove dihotomije, višestruka suprotstavljanja 
»avangarde protiv buržoazije, podređenog protiv dominant¬ 
nog, subkulture protiv mainstreama«, tvore »redoviti ideal 
koji se mrvi kad ga se primijeni na historijski specifične 
grupe mladih«. (Thornton, 1 995., str. 93.) Thornton je ana¬ 
lizirala i druge koncepte britanske sociologije subkulture, 
pokušavajući pronaći određenja »mainstreama«. Tako 
autori poput Hebdigea zastupaju polaritet u kojem sa su¬ 
protne strane subkulture i »dcvijantne avangarde« stoji 
dominantna kultura i buržoaska ideologija. Geoff Mun- 
gham, slično kao i A. McRobbie, subkulturi i devijantnoj 
avangardi suprotstavljaju masovnu kulturu i komercijalnu 
ideologiju (koju je McRobbie prikazala u novom svjetlu, 
naglašavajući kako »mainstream« komercijalnih diskoteka 
nudi mogućnosti kreativne ekspresije, kontrole i otpora za 
djevojke i žene). Svojoj shemi »značenja mainstreama« u 
britanskoj sociologiji Thornton pridodaje Simona Fritha, 
koji je strani »masovne kulture i komercijalne ideologije« 
(pop radničke klase) suprotstavio rock srednje klase, što 
Thornton imenuje studentskom kulturom i obrazovanom 
avangardom. Stephen Evans, u svom radu o klupskoj kul¬ 
turi Sheffielda, također mainstreamom određuje komerci¬ 
jalnu kulturu diskoteka koje puštaju pop (top 40) hitove za 
mlade iz radničke klase koji ranije napuštaju školovanje, a 
njima suprotstavlja alternativu, podzemnija mjesta na ko¬ 
jima uz najnovije eksperimente s glazbom uglavnom plešu 
studenti. Zastupajući ideju pluralnosti subkultura i proma¬ 
trajući »mainstream« kao »skup subkultura«, Thornton ne 
želi, poput Grossberga, odbaciti važnost pojma - upravo 

je njeno istraživanje pokazalo koliko je pozicioniranje spram 
»mainstreama« ključno u stjecanju subkulturnog kapitala. 
Dakle, kao koncept u sociologiji kulture, »mainstream« se 
smatra neprimjerenim, ali je on istovremeno moćan način 
omladinskog zasnivanja socijalnog svijeta, dokazivanja 
kulturne vrijednosti i potraživanja subkulturnog kapitala. 

Promjena perspektive u odnosu na birminghamsku 
tradiciju ogleda se i u drukčijem problematiziranju pojma 
razlike. Dok je razlika kao takva mogla sugerirati otpor 
konformiranju i podvrgavanju, te funkcionirati kao devija¬ 
cija i disidenstvo, kao »dobra po sebi« unutar pogleda koji 
prirodu moći vidi u nastojanju prema »konsenzusu« ili »he¬ 
gemoniji«, dotle danas, u postindustrijskom društvu, potro¬ 
šači su poticani da se individualiziraju, a operacije moći 
favoriziraju klasifikaciju i segregaciju, pa je politika razlike 
problematična, i primjerenije se izražava kao diskrimina¬ 
cija i distinkcija. 

Kaq A štcL A ocioloqiia subkultu r e započ i nje bez samog 
pojma subkulture, tako se čini da danas na određeni na¬ 
čin »završava«, odnosno barem dolazi u fazu kada pojam 
subkulture ne može više biti »hipoteza po sebi« (kao u slu¬ 
čaju »delinkventne subkulture«) pa nestaje, ili ravnopravno 
dijeli svoj položaj s drugim pojmovima. No, to ne znači da 
nestaje svijet životnih stilova i adolescentskih simbola iden¬ 
titeta, onaj Parkov urbani »laboratorij«, a zapravo riznica 
podataka o akterima, odnosima, »strukturama osjećaja«, 
»značenjskim praksama«, o prostorima života i oblicima nje¬ 
govih urbanih posredovanja. Upotreba pojma subkultura 
ovisi o teorijskim polazištima pojedinih autora, i rasprava 
koja se vodi o njegovoj primjerenosti samo obogaćuje so¬ 
ciologiju, jer se zasniva na istraživanju sličnih ili istih fe¬ 
nomena, a ono što pridonosi sociološkom razumijevanju 
odnosi se na sadržaj istraživanja, na život grupa i individua, 
te njihovo stvaranje ili podnošenje svijeta, pa možemo go¬ 


voriti o »scenama«, »gomilama«, »neformalnim grupama«, 
»plemenima«, »kulturama«, »škvadrama«, »afektivnim zajed¬ 
nicama«, a da ponekad govorimo o istoj ili sličnoj stvari. 

Problemi s kojima završava posljednje poglavlje socio¬ 
logije subkulture, gdje se ponovo propituju osnovni poj¬ 
movi i kritički vrednuje prethodna tradicija, predstavljali su 
i početak dijela o subkulturama (urbanim plemenima) u 
Hrvatskoj. Od čikaške škole, pa sve do današnjih »post- 
-subkulturnih« studija, postoje teorijske cjeline, koncepti i 
dijelovi pristupa koji nisu protokom vremena i mijenama 
društva postali neupotrebljivi. Unutar istraživanja subkul¬ 
tu r n i h grupa u Hrvatskoj, gotovo svaki period glavnih so¬ 
cioloških teorija mogao je biti aktualiziran; prvi radovi o 
»škvadrama s ugla ulice«, kasnija istraživanja »gang kul¬ 
ture«, teorija etiketiranja, kontrakulturna tradicija, koncepti 
moralne panike, birminghamsko dekodiranje stilova i »so¬ 
ciologija rocka«, te »ekspresije identiteta« današnjih »hori¬ 
zontalnih priča«, svi mogu biti prepoznati u stvarnosti i pri¬ 
mjerenim pristupima fenomenu štemera, šminkera, hašo- 
mana, punkera, hard-coreovaca, rockabillycara, darkera, 
nogometnih huligana, metalaca, noisera, ravera i mnogih 
drugih »urbanih brijača«, onih koji tvore istu scenu, ne iz¬ 
ražavajući jasno omeđenu stilsku pripadnost ili kombini¬ 
rajući više njih zajedno. 

U Hrvatskoj, u specifičnom društvenom kontekstu koji 
obuhvaća period socijalizma, krize sistema »samoupravne« 
kombinacije tržišta i »komandne ekonomije« jednopartijske 
vlasti, rata i promjena koje donose »tranzicijski« period, 
susrećemo brojne subkulture mladih, subkulturne stilove i 
identitete kakvi, na sličan način, postoje i na Zapadu. Na¬ 
šoj sociologiji (dijelom i zbog kasnijeg početka istraživanja 
i promišljanja domaće subkulture) nije trebao toliki vremen¬ 
ski put u kojem socijalna teorija do birminghamske para¬ 
digme i od nje prema američkim kulturnim studijama stvara 

i proširuje pojam subkulture od vršnjačkih škvadri i »bandi« 
teritorijalnih okupljanja mladih iz određenih slojeva društva 
(»zajednice niže klase«), preko »sustava vrijednosti« i sub¬ 
kulture kao »simboličke strukture«, polja djelovanja zna- 
čenjskih praksi, do širih »rock formacija« i »afektivnih ali¬ 
jansi«, Grossbergovo širenje Hebdigeovih pojmova u na¬ 
šim uvjetima pokazalo bi se kao nužna posljedica uvaža¬ 
vanja rezultata istraživanja; bez obzira na »vizualni dojam« 
i druge aspekte zavodljivosti koja sociologa može natjerati 
na istraživački plan obuhvaćanja profiliranih, vidljivih sub- 
kulturnih stilova, već i prva razina promatranja, bez su¬ 
djelovanja, pokazuje da određeni akteri dijele i zajednički 
stvaraju vlastitu scenu, pri čemu granice stila i obaveza »uni¬ 
formiranosti« nisu nepomične, nego često uključuju aktere 
koji izmiču jednostavnom subkulturnom svrstavanju. 

Raznovrsnost i heterogenost aktera ne isključuje mo¬ 
gućnost stvaranja zajedničkih nazivnika, i sociološko istra¬ 
živanje treba pokazati kako se ti »zajednički nazivnici« 
stvaraju i održavaju, mijenjaju i miješaju. Sociološko na¬ 
slijeđe iz ovog područja, primijenjeno na situaciju u Hrvat¬ 
skoj, svjedoči o aktualnosti većine teorija i koncepata, bez 
obzira što pokrivaju veći vremenski period unutar kojega 
je zapadno društvo doživjelo strukturne promjene od indu¬ 
strijskih do postindustrijskih oblika, a to govori o paralel¬ 
nim svjetovima, o hrvatskoj (sub)kulturnoj stvarnosti koja 
sociologu nameće distanciranje od ekonomskog determi¬ 
nizma. Rekonstrukcija subkulturnih stilova i identiteta u Hr¬ 
vatskoj od 70-ih do 90-ih omogućuje uvid u dinamično 
područje kulturnih praksi adolescentskog svijeta života, u 
obilježenost tog područja socioekonomskim kontekstom 
uže i šire roditeljske kulture, ali i u nesvodivost subkulture 
mladih na bilo koji jednoznačan način, kako »izvana«, ta¬ 
ko i »iznutra«. Većina subkulturnih stilova obrađenih u ovom 
radu zasniva se na glazbi i svoj identitet posreduje glazbe¬ 


nim pravcima i pripadnim simbolima. No, vrlo često se uz 
glazbu vežu i-drugi elementi pa je gotovo svaki stil višedi- 
menzionalan. Oni kojima glazba nije primarna u izgradnji 
stila (šminkeri, štemeri, nogometni huligani, skateri) nisu 
od nje odvojeni, nego sve više uključuju glazbu u svoje 
rituale, posuđujući (kao u slučaju nastanka stila nogomet¬ 
nih huligana) i druge elemente konstituiranja imagea, iz 
»rock-kulture« i srodnih glazbenih (sub)kultura. 

Jedan od prvih ciljeva ovog rada (istraživanja) bio je 
pokušaj rekonstrukcije stilova i identiteta u posljednjih dva¬ 
desetak godina, u skladu s općim određenjima subkulture 
i ograničavanjem na subkulturu mladih. Pokazalo se da 
mladi ljudi, bilo na osnovi poznatih i priznatih područja 
dominantne kulture (kao što je nogometno natjecanje), 
bilo na osnovi podzemnijih, generacijskih sfera u koje 
dominantna kultura također intervenira (dobar primjer je 
rock-kultura), aktivno prihvaćaju postojeći, makro i mikro 
medijima posredovani »repromaterijal« (od »zvučnih enti¬ 
teta« do drugih »kulturnih proizvoda«) i stvaraju svoje ži¬ 
votne stilove koje nazivamo subkulturnim u onoj mjeri u 
kojoj se razlikuju od uže i šire roditeljske kulture. »Devijacija« 
ili »neprihvatljivost« može biti odmah uočljiva, ali subkul- 
turnima postaju i one grupe koje preuzimaju neki »nepro- 
blematičan« sadržaj posvećujući mu se na »problematičan« 
način, ulažući u njega vlastite strasti i preoblikujući znače¬ 
nja s obzirom na proces stvaranja vlastitog stila, identifika¬ 
ciju i grupnu pripadnost. 

Hašomani, šminkeri i štemeri, koji obilježavaju drugu 
polovicu i kraj sedamdesetih, mogu biti promatrani kao 
konkretni akteri, konkretne škvadre i pojedinci u vremenu i 
prostoru, ali i kao »simboličke strukture«. Dok konkretni 
akteri nestaju s pozornice, i novi kontekst s novim akterima 
omogućuje nove elemente posredovanja, ono što je u biti 
simboličkog sustava (šminkerskog, štemerskog, hašoman- 

skog) na različite načine ostalo je prisutno tijekom cijelog 
razdoblja, do danas. Šminkeri pri tome predstavljaju naj- 
fluidnijeg aktera, i šminkerske obrasce možemo naći unutar 
gotovo svakog stila, dok bi mijene »čiste šminke« trebalo 
pažljivo analizirati i propitivati u zasebnim istraživanjima. 
Problem određenja šminkerskog stila može se pojednosta¬ 
viti ako ga vežemo uz glazbu, ali to ne može biti opće 
određenje, nego samo prikaz trendova popularnih u od¬ 
ređenom periodu na određenoj sceni, gdje je u šminker¬ 
skom mentalitetu da sluša »ono što je in«. Osim što se 
mora naznačiti o kojem vremenu i prostoru se govori u 
slučaju pojedinog aktera, jer to pojašnjava mnogo u pri¬ 
mjeru odnosa »šminke« i glazbenih stilova, za poopćeni 
govor o šminkerima mnogo je važnije uočiti stalnu zao¬ 
kupljenost vlastitim kodovima sugestije socijalnog statusa. 
Problemi koji se kod određenja šminkera javljaju slični su 
današnjim problemima određenja »mainstreama«, i teze o 
pluralnosti »mainstreama« kao skupa subkultura potvrđuju 
se dijelom i u ovom radu, zbog mogućnosti smještanja 
šminkera u više raznolikih stilova, čemu se pridružuje percep¬ 
cija drugih subkulturnih aktera o šminkerima kao paradig¬ 
matskom primjeru »mainstreama«. No, krajem sedamde¬ 
setih, u kontekstu odnosa s hašomanima i štemerima nije 
riječ samo o simboličkoj strukturi, nego o konkretnom akteru 
koji se »igra socijalnog statusa« u diskoteci i drugim pro¬ 
storima, uz djelomično subkulturni način stvaranja stila, 
druženja i provođenja subotnjih rituala. 

Hašomani će »ostati prisutni«, iako ponekad nevidlji¬ 
vi, jer taj subkulturni stil u sebi nosi dobar dio periodično 
obnavljajućih uporišta rock-kulture, a neke dijelove hašo- 
manskog imagea preuzeli su i zadržali metalci, kao i drugi, 
suvremeni akteri rock scene. S obzirom na usidrenost ve¬ 
ćeg dijela obilježja stila u svijetu glazbe, hašomani pred¬ 
stavljaju model subkulturnih identifikacija koji će više puta 


biti ponovljen na adolescentskoj sceni životnih stilova. Oni 
su, iako stidljivo, počeli s intervencijama (koje su naslijedili 
od hipijevske tradicije) u tradicionalne oblike »muškog« i 
»ženskog« izgleda i stvorili prve otpadničke modele subkul¬ 
tu r n o g otklona od dominantne stvarnosti, koji su bili nera¬ 
zumljivi roditeljskoj kulturi. 

Štemeri su imali svoje »zlatno doba« u šezdesetim i 
sedamdesetim, ali stvaranje stila nogometnog huligana 
sredinom osamdesetih omogućilo je značajna ispoljavanja 
»strasti prema frci«, čemu se dio štemera priključio sudjelu¬ 
jući u masovnim tučnjavama i neredima, uključujući i one s 
policijom, koje daleko nadilaze slična iskustva iz prošlosti. 
Stemerski stil također ostaje prisutan, iako sa znatnim ra¬ 
zlikovanjem aktera u pojedinim periodima, kako s obzirom 
na promjene u »unutarnjem« štemerskom krugu (principi, 
ponašanje) tako i s obzirom na promjene koje nastaju 
preuzimanjem dotadašnjih »vanjskih« (»tuđih«) obilježja i 
uključenjem novih sadržaja u unutar-štemerski krug (glaz¬ 
ba, image, droge itd.). 

Punk akteri, na samom kraju sedamdesetih i početkom 
osamdesetih, predstavljaju prve domaće aktere koji rock- 
-kulturu masovno koriste za izravni i aktivni odnos prema 
društvu, spajajući pokret »povratka u garaže« i protest protiv 
»udaljavanja izvođača i publike« s otvorenom kritikom po¬ 
litičkog i društvenog sistema. Nakon kraćeg perioda po¬ 
četka »novog vala« (koji je s jedne strane kritičan i kreati¬ 
van, te prihvaćen zbog »umjetničkog dojma«, a s druge se 
oslanja na popularnije oblike izraza i biva prihvaćen u ši¬ 
rem krugu) u kojem su punkeri bili izmiješani s drugim 
akterima, i to prvenstveno u medijskim interpretacijama, 
oni ubrzo, proporcionalno vlastitom odvajanju od šire pri¬ 
hvaćenog »novog vala«, stječu status marginalne i radikalne 
subkulture koja povremeno, kao sredinom devedesetih, 
doživljava svoj revival. 

Sredinom osamdesetih nastaje niz subkulturnih stilova, 
koji, s jedne strane govori o »novom otpadništvu« i spajanju 
stilova, a s druge o fragmentaciji. Istovremeno se odvijao 
proces u kojem je bilo sve teže prepoznati pripadnike ne¬ 
kog partikularnog stila, i onaj proces koji je svaki detalj, 
poput boje vezica ili načina na koji je košulja vezana oko 
struka, učinio bitnim i selekcijskim obilježjem. To je period 
u kojem navijači dovršavaju proces izgradnje subkulturnog 
stila, smještajući svoju kulturu dalje od roditeljske, na po¬ 
zornicu urbanih stilova života na kojoj su i subkulture mladih. 
Oni preuzimaju muškost, alkohol i kompeticiju, iz roditeljske 
kulture, stilizirajući i ritualizirajući obrasce ponašanja, na¬ 
sljeđujući štemersku agresivnost, ali ne gubeći u potpunosti 
ni drukčije, duhovite i mnogo mekanije oblike ekspresije 
koji govore o ljubavi, iskazujući ponekad lucidne primjere 
(alternativnog) kazališta na tribinama. U devedesetima, na¬ 
vijači u kontekstu promjene imena »Dinamu« postaju i po¬ 
litički, oporbeni akter, kojem predsjednik države piše pi¬ 
sma, i kojeg zahvaća represija kao i podrška šire javnosti 
(donekle ambivalentna zbog iskazanog nasilja) u kojoj 
akter nogometnog huliganizma postaje simbol urbanog 
otpora retradicionalizaciji društva. Darkeri su bili uzrokom 
relativno kratke, ali snažne kampanje moralne panike. Oni 
su »preplašili« dio roditeljske kulture svojim bijelim licima, 
crnom bojom i općenito imageom koji je, kao recimo i 
hašomanski, heavy-metal ili punkerski, bilo teže odčitati 
kao »svog« posebno onim moralnim poduzetnicima koji 
strepe od drukčijeg kao takvog, i od netradicionalnih spol¬ 
nih uloga. Rockabillycari nam pokazuju kako je od šezde¬ 
setih do osamdesetih rana rock-kultura ostavila traga u 
društvu stvorivši uvjete (generacijske i urbane) u kojima 
ro c k ab i I ly stil nije bio »društveno neprihvatljiv«, osim u di¬ 
menzijama koje se ne tiču samog stila nego općih mjesta 
sukoba adolescenata i okoline (ocjene, izlasci, seks, alko¬ 


hol itd..) Do kraja osamdesetih proces fragmentacije, kao 
i miješanja stilova i nastajanja novih, govori o razgranatoj 
subkulturnoj sceni na kojoj pojmovi poput »garage« ili 
»noise« simboliziraju nove identitete, no istovremeno se niz 
identiteta i kombinacija pojavljuje u »koalicijskim« oblici¬ 
ma »afektivnih saveza«. Uoči rata, djelovanjem »Galerije 
ESCE«, stvorena je integrativna točka dobrog dijela alter¬ 
nativne scene i raznovrsnih, većinom otpadničkih, protest¬ 
nih (kao i onih s »umjetničkom legitimacijom«) subkul¬ 
turnih stilova života. Jedan od ključnih aktera te scene, 
zagrebački band »Sexa«, svojim odlaskom u Nizozemsku i 
tamošnjim susretom sa squatterskom scenom omogućuje 
»studiju slučaja« iz koje se vidi kako funkcionira sistem 
etiketiranja i provođenja političke korektnosti na dijelu 
»alternativne scene« squattiranja i specifičnog političkog an¬ 
gažmana. 

.Prisutnost subkulturne scene na specifičan način se 
osjetila u doba rata, kada sudjelovanje dijela te urbane 
scene u obrani označava definitivni ulazak donedavno ot¬ 
padničkih, neprihvatljivih frizura i simbola u sve domove, 
putem medijske slike, što je niz roditelja potaklo na »javna 
ispričavanja«. Međutim, takav period mogao je trajati sa¬ 
mo par mjeseci, jer u situaciji kada nema ekstremne situa¬ 
cije poput rata, više ili manje uobičajena distanca subkul¬ 
ture i dominantne kulture ponovo se uspostavlja. 

Razdoblje nakon rata karakterizira nastanak rave scene, 
koja je od prvih, manjih okupljanja dosegla masovnost 
rock-kulture, mjerenu desecima tisuća, i koja je ubrzo unutar 
sebe stvorila nove podstilove. Rave je naglasio hedonizam 
i ritual, ples i trans, imao je svoje boje i obilježja, ali i veliku 
otvorenost za raznolikost odijevanja. Rave kultura predsta¬ 
vlja nastavak psihodeličkog pokreta iz doba kontrakulture, 
a zbog upotrebe droge odnos s dominantnom kulturom 
često ima oblik moralne panike i represije. Raveri su, nakon 

završetka faze velikih okupljanja (što je uzrokovano razlozi¬ 
ma unutar scene, ali i pritiscima okoline) stvorili niz manjih 
scena i priključili se procesu profiliranja zasebnih stilova, 
koji obično kad bude dovršen, započinje (ponekad i prije 
nego je proces individualizacije pravca završio) s »novom 
integracijom«. Sredinu devedesetih karakterizira revival punk/ 
hard-core subkulture, koja sada, u uvjetima zagarantira¬ 
nog minimalnog institucionalnog okvira za (vlastitu) poli¬ 
tičku, idejnu i drugu različitost (bez obzira na stigmatizaciju 
i represiju), jednim svojim djelom sudjeluje u anarhističkim, 
feminističkim, vegetarijanskim, squatterskim i drugim inicija¬ 
tivama koje su u vezi s punk/hc scenom od njenih poče¬ 
taka u svijetu. Politiziraniji dio subkulturnih grupa na su¬ 
protnoj strani tradicionalnog političkog spektra (za taj »spek¬ 
tar«, za »lijevo-desni« okvir prosudbe naše istraživanje po¬ 
kazuje da je najvećim dijelom neplodan za analizu i vred¬ 
novanje djelatnosti subkulturnih grupa i simbola) predstav¬ 
ljaju skinheadsi koji u svojoj trećoj generaciji u Zagrebu 
stvaraju ekstremno desno jezgro koje u potpunosti slijedi 
obrasce ponašanja zapadnih »nazi-skinsa«. Devedesete su 
i godine u kojima crtači grafita (»vvriteri«) po prvi put stva¬ 
raju scenu kojoj su grafiti primarni izvor stila. Do sada su 
grafiti bili svojevrstan »subkulturni izlog«, gdje smo bili svje¬ 
doci oglašavanja vlastitog postojanja većine subkulturnih 
stilova, čijim akterima je bilo važno prenijeti na zid osnov¬ 
ne simbole ili imena bendova, no danas dominiraju »au¬ 
torski« grafiti, koji sadrže uglavnom »samo« potpis autora i 
vode borbu oko etikete ilegalnoga i vandalskoga, kao i 
etikete umjetničkoga i kreativnog. Domaći graffiti akteri 
ubrzo su dostigli svjetske standarde i uključili se u mrežu 
fanzina koja krasi graffiti scenu. Pomak od glazbe kao os¬ 
novne podloge za posredovanje životnog stila predstav¬ 
ljaju i »skateboarderi«, kao i »rolleri« i slične subkulture 
»sportskog duha«, ali također i uronjene u opću (djelomič¬ 


no koalicijsku) subkulturu mladih kojoj je još uvijek glazba 
među temeljima scene. 

Dakle, od kraja sedamdesetih do pred kraj devede¬ 
setih, u Hrvatskoj je nastalo, i na različite načine ostalo 
prisutno, petnaestak subkulturnih stilova, među kojima su 
mnogi, u periodima vlastitog najvećeg narastanja, u Za¬ 
grebu mogli okupiti tisuće mladih. Poznavanje te scene 
navodi na oprez pri bilo kakvim generalizacijama, jer unu¬ 
tar okvira iste grupne (stilske) pripadnosti nailazimo na 
različite aktere, pa pojam, recimo, punkera, znači sasvim 
nešto drugo početkom osamdesetih nego petnaest godina 
kasnije, kao što u istom vremenu nalazimo različite ori¬ 
jentacije na istoj (punkerskoj, metal itd.) sceni. Posebno u 
uvjetima devedesetih godina događaju se brzi obrati i kom¬ 
biniranja stilova, pa dio, primjerice punkerskih/hc aktera 
ne želi napustiti scenu na kojoj se nalazi, a istovremeno 
ulazi u techno/trance krugove, pa na istoj sceni dolazi do 
emotivnih rasprava o sceni samoj, glazbi, razlikama, per¬ 
cepciji drugih, i o konačnim utjecajima glazbe, stila i ritua¬ 
la na svakodnevni život. Zato bi etnografski prikaz života 
ovih urbanih plemena bio poželjnom osnovom interpreta¬ 
cija i zaključivanja. 

Ako je ispunjen jedan od prvih ciljeva rada, onaj o 
rekonstrukciji subkulturne scene koja kao »opća povijest 
subkulture« postoji gotovo isključivo u narativnoj kulturi urba¬ 
nih plemena, u mitovima i legendama, a zapravo genera¬ 
cijama prepričavanim »dokumentarnima« subkulturnog života 
u Hrvatskoj, onda se, uz dužno poštovanje neponovljivosti 
i nesvodivosti ovog svijeta života mora postaviti i pitanje: 
»postoji li nešto što je svima zajedničko?« S obzirom na 
sociologiju subkulture u svijetu, ovo pitanje implicira i test 
primjenjivosti pojmova nastalih u istraživanjima američkih i 
britanskih subkultura, u našim uvjetima. 

Jedna od prvih dimenzija koja se nameće kao zajed¬ 
nička jest ona koja govori o slobodnom vremenu. Dakle, 
sve ove subkulture nastaju u sferi slobodnog vremena. Što 
ih čini subkulturama, po čemu je način provođenja slo¬ 
bodnog vremena subkulturan, kad i roditeljska kultura po¬ 
znaje i priznaje različita opredjeljenja, hobije, potrošačke 
navike i si! Roditeljska kultura nije homogen akter, i nju 
se može promatrati kao skup subkultura, no ona ima jasnije 
izražen zajednički nazivnik i prepoznatljivije norme, često 
ne odražavajući vlastitu diferenciranost kada je odnos s 
adolescentima u pitanju. To što se svojevrstan proces sub- 
kulturalizacije odvija (ili započinje) u sferi slobodnog vre¬ 
mena, nije sporno. Ono što možemo zaključiti na osnovi 
istraživanja subkulturnih grupa, to su karakteristike samog 
procesa. On nam, u dimenziji nastajanja pojedinih stilova, 
govori o primanju, preuzimanju, preoblikovanju, o upo¬ 
trebi glazbe, droge, odjeće, predmeta, jezika, o radnjama 
koje se najčešće događaju neplanirano i neosviješteno na 
početku, a kasnije uključuju autorefleksiju, koja u mnogim 
primjerima iz ovog rada svjedoči o »refleksivnoj moderni« 
(ili postmoderni). Poput psihoanalitičara, čiji klijenti govore 
o vlastitim projekcijama ili edipovom kompleksu, sociolog 
također susreće, na raznovrsnim obrazovnim razinama 
subkulturnih aktera, govor o »subkulturi« ili druge oblike 
refleksije, uključujući ponekad i pojavu prenesenih socio¬ 
loških tekstova u fanzinima i sličnim »mikro medijima« sub- 
kulturne scene. No, na sličan način susrećemo i internali- 
zirane stereotipe. 

Subkultura stvara vlastite »središnje preokupacije«. To 
što proces subkulturalizacije najčešće započinje u »sferi 
slobodnog vremena« nikako ne znači ograničavanje re¬ 
zultata tog procesa (a rezultat je identitet i simbolička potvr¬ 
da postojanja »afektivne zajednice«) na sferu slobodnog 
vremena. Onaj tko je otkrio svoje zvukove, aktere glazbe, 


pokret u plesu, odjevne predmete, snopove značenja, sleng, 
tko se izborio za vlastiti identitet, taj će vlastite simbole 
identiteta nastojati zadržati i u sferi škole, roditeljskog doma 
ili posla. Nije netko punker (ili metalac, hašoman, dar- 
ker...) samo na koncertu ili vikendom (mada ima i takvih 
slučajeva, koji govore s jedne strane o represiji roditeljske 
kulture, a s druge o individualnoj »šetnji«, »traženju«, laba¬ 
vim vezama sa subkulturom ili pak pripadanju nekolicini 
subkulturnih stilova), nego će većina punkera to biti i kod 
kuće i u školi. Identitet je individualni i grupni. Ne samo 
kao identitet pojedinca koji se odnosi i potvrđuje u grupi 
(škvadri), nego i kao mogućnost da individualni identitet 
(recimo, punkerski) bude i grupni, bez stvarnog sudjelovanja 
u stalnom druženju pojedinačne škvadre, nego kao sudje¬ 
lovanje u polju (subkultura kao simbolička struktura) kojim 
se identitet i posreduje, što omogućuje osjećaj pripadnosti 
najširem, zamišljenom plemenu. To su drugi istraživači 
izrazili razlikom subkulture i neformalne grupe, gdje prvoj 
mogu pripadati i pojedinci ili pojedinke »bez čvrste škva¬ 
dre«. U propitivanju identiteta treba uvažiti i akterovu defi¬ 
niciju situacije, jer dok je on/ona za aktere dominantne 
kulture (u školi, na poslu, kod kuće itd.) drukčije »identifi¬ 
ciran/a« (kao sin/kćer, učenik/učenica, ili subjekt nekog 
drugog pripisanog identita koji bolje odgovara samom 
pojmu, poput Dalmatinac, katolik ili Hrvat) za dobar dio 
aktera subkulture izboreni identitet može se protiviti »glav¬ 
nom statusu« ili ga u važnosti prerastati, pri čemu vanjska 
obilježja stoje na raspolaganju u mnogim situacijama u 
kojima akter u skladu s vlastitom individualno-psihološkom 
spremnošću, sposobnošću i željom/potrebom intervenira¬ 
nja, može naglasiti vlastitu pripadnost i identitet, uz često 
prisutan rizik stigmatizacije. 

Već više puta spomenuto »medijsko posredovanje« 
odvija se na više razina, uključujući svijest većine aktera o 

različitim oblicima »medijskog posredovanja«. U rock-kulturi 
stalno se obnavlja »medijska svijest«, nastavljajući i rasprave 
zasnovane na problemu autentičnosti, pobune, ko-optacije 
(rekuperacije, integracije, »obesmišljavanja«, jezikom sub- 
kulture »prodavanja duše«) i često uobičajenog emotivnog 
svrstavanja spram »mainstreama«. Medijska svijest je po¬ 
jam koji u sebi sadrži i »taktičku« komponentu, no događa 
se da akteri koji bi htjeli biti predstavnici kritičke svijesti o 
medijima (u subkulturi prisutno izjednačavanje mainstrea- 
movskog niveliranja ukusa s nepoželjnim, represivnim i 
manipulativnim, simbolizirano otporom MTV-u) mogu biti 
pretvoreni u privremene »zvijezde« velikih medija i onda 
pružiti nove materijale refleksiji rock-kulture koja ponekad 
nastavlja sociološke rasprave o »mainstrcamu«, »kulturnoj 
industriji« i medijskom utjecaju, aktualizirajući tako raspra¬ 
vu koja je »klasična« za gotovo sve subkulture mladih, onu 
o »pravim« (autentičnim, iskrenim, upućenim, stalnim) i »kri¬ 
vim« predstavnicima nekog stila, koje se obično naziva 
»pozerima«, i koji su »neupućeni, privremeni, pomodni, 
neautentični«. Riječima jednog punkera iz pete ili šeste ge¬ 
neracije užih i širih obnavljanja stila, uz vidljiv i jak masku- 
linistički naboj: »Nas je tad bilo malo, većinom dečki, ljudi 
su nas gledali čudno, bili smo ko neka sekta, a I' onda je 
MTV isfurao Green Day i proglasio to punkom, pa ti se 
ovdje, na ovim klupama ' 51 počela okupljati gomila ljudi, 
klinaca ali i drugih, mi smo se čudili, i ono, riknuli smo, 
odjednom je bilo i cura i svega, ludnica... vidiš ti šta me¬ 
diji rade, ha?« 

Medije i mogućnost posredovanja nalazimo danas u 
gotovo svakom subkulturnom stilu, pri čemu nosače zvuka 
također možemo smatrati dijelom medija, a ne smijemo 

zaboraviti postojanje »mikro-medija« kakvi su flayeri, fan- 
zini i slični materijali nastali unutar neke scene. 

Individualno i grupno »aktivno prihvaćanje« i stvara¬ 
nje »repromaterijala« za sljedeća preoblikovanja odnosi se 
na medijska posredovanja, ali nije isključivo uz njih veza¬ 
no; interakcija među pojedincima i škvadrama, nastaja¬ 
nje scene i profiliranih aktera, omogućuje postojanje sub¬ 
kulture i kao »strukture učenja«, u kojoj se, uza sve ostalo, 
može učiti i mijenjati specifična »medijska svijest«. Kritičari 
birminghamskih teorija i koncepta moralne panike prigo¬ 
varaju zbog nedovoljno uočenog pozitivnog efekta kojeg 
negativno predstavljanje u medijima dominantne kulture 
može imati u subkulturi, i to je opravdan prigovor, ali se 
time realna opasnost od moralne panike nije smanjila, 
posebno ako u nekom kontekstu, kakav je bio hrvatski u 
doba afere »crna ruža«, moralna panika uzrokuje izravne 
posljedice u subkulturi, primjerice zatvaranjem prostora za 
glazbu i ritual stila, uz šikaniranja i marginalizaciju u nekoj 
sredini. Koliko god ovi mehanizmi nastajanja i održavanja 
subkulturnih stilova bili zajednički svima, ipak postoje zna¬ 
čajne razlike među pojedinim grupama, pa dio prijetnji (i 
radnji) koji bi bio potpuno poguban za, primjerice, dar- 
kere, ne uzbuđuje previše nogometne huligane koji jednim 
svojim značajnim dijelom priželjkuju nerede, tučnjave, i 
spremni su na mnoge oblike represije. Na simboličkom 
planu ratnici s tribina još više dokazuju poticajni efekt ne¬ 
gativnog prikazivanja djelovanja nogometnog huliganizma 
u medijima, jer upravo je »televizičnost« Heyselske trage¬ 
dije potaknula identifikacijske procese s nogometnim huli- 
ganizmom u navijačkoj subkulturi, uključujući i Hrvatsku. 
Ako podijelimo agresivnost na simboličku (ritualiziranu) i 
stvarnu (ritualnu) i promotrimo sve subkulturne stilove u 
Hrvatskoj, zapazit ćemo sljedeći spektar: 

Na jednom kraju, na kojem je simbolička i stvarna 
agresivnost najmanja, smješteni su hašomani, darkeri i 
raveri. Na drugom su nogometni huligani, kod kojih je i 
simbolička i stvarna agresivnost visoka (iako ne predstavlja 
jedinu, a za neke grupe u nekim periodima niti tipičnu ak¬ 
tivnost). U potpuno istu grupu spadaju oni koji zasebnom 
navijačkom stilu dodaju image skinheadsa, pa tako tvore 
»navijača-skinheada« jer ne mora svaki skinhead biti na¬ 
vijač, iako to većina u devedesetim jest. Do navijača se 
smještaju pripadnici onih grupa koje su »miješane« s na¬ 
vijačkim stilom, poput »navijač-metalac«, »navijač-punker« 
ili »navijač-rockabillvčar«. Tu su i svi oni koji su sudjelovali 
u mixu drugih rockerskih subkulturnih stilova s navijačkim 
stilom (poput »novog otpndništva« osamdesetih). Zatim, 
prema drugoj strani spektra, nalaze se punkeri, metalci i dru¬ 
ge grupe koje njeguju svojevrsnu simboličku agresivnost, i 
rijetko kada stvarnu. Rockabillycari su, izuzev jednog dijela 
s početka scene koji je obnavljao zaboravljenu »štemer- 
sku« i ne-primarno-agresivnu etiku, bili velikom dijelom ta¬ 
kođer izvan stvarne i simboličke agresivnosti. Ono što 
dominantnoj kulturi djeluje agresivno (jaka buka, crne 
boje, stisnute šake, mrtvačka glava ili »nerazumljivi« sim¬ 
boli) može biti, posebno u slučaju hard-core stila, izraz 
nenasilnog aktera i simboličnog naglašavanja zategnutosti 
i težine položaja vlastitog svjetonazora (vegetarijanskog, 
feminističkog, miroljubivog, radikalno-ekološkog itd.) u 
društvu. Oblici plesa (»slam«, »pogo«, »let me go«, vjerojatno 
i »head banging« a osobito »stage diving«) karakterističnog 
za pojedine subkulture, mogu promatraču »sa strane« izgle¬ 
dati veoma opasno, prijeteće, agresivno ili autodestruktivno, 
no u ogromnoj većini slučajeva radi se o ritualima u koji¬ 
ma ispod površine »simboličke agresivnosti« ne leži stvarna 
agresivnost, nego ne-agresivna komunikacija vlastitim je¬ 
zikom uz puno uvažavanje drugoga. 


Ono što je zajedničko svim subkulturnim grupama iz 
ovog rada, to su dimenzije unutarnje strukture, koje u 
vremenu i prostoru naravno variraju. Riječ je o specifičnim 
»koncentričnim krugovima« među kojima postoje obostrani 
utjecaji i prijelazi. U prvom, najmanjem krugu, nalazi se 
»kreativna jezgra«. Od osnovnih oblika prihvaćanja i proži¬ 
vi j avanj a, prerade zvukova, razgovora, filmova, nesvjesne i 
svjesne procjene značenja i utjecaja pojedinih verbalnih i 
neverbalnih informacija na svakodnevni život, do vlastitog 
stvaranja »subkulturnog materijala« i doprinosa sustavu 
simbola, kreativna jezgra igra ulogu »prvog aktera«, nosi¬ 
teljicu stila. U jezgri mogu biti pojedinci i škvadre, mladi, 
ali i stariji koji mogu kumovati pristupu sredstvima za šire¬ 
nje i potvrđivanje stila (diskoteke, slušaonice, mediji, kon- 
certne dvorane, studio, oprema, odjeća, tiskare itd.). Uz 
kreativnu jezgru obično nastaje drugi krug, koji čine svi 
koji se identificiraju sa scenom u nastajanju, pa ga može¬ 
mo zvati i prvim krugom simpatizera. Drugi krug simpati¬ 
zera, a treći uopće, također je privučen jezgru i sceni, ali 
se ne uključuje u sve aktivnosti, ili s manjim intenzitetom 
sudjeluje u stvaranju scene. Za svaki stil je moguće poka¬ 
zati kako su se krugovi širili i sužavali, cijepanjem jezgre 
nastajale manje scene, ili se ista scena održavala različi¬ 
tošću opcija u istom plemenu, gdje, primjerice kod navija¬ 
ča, postoje oni kojima je draža scenografija i bavljenje 
vizualnim dojmom aktera, izradom transparenata. Pored 
njih su oni koji imaju organizacijskih sposobnosti, uz njih 
neredima skloni i »ratnim operacijama« vični akteri itd. U 
nekim periodima širenja scena i njihovih stilova, treći krug 
simpatizera može narasti na desetak tisuća i više mladih 
kojima prisutnost nekom ritualu iza kojeg stoje subkulturne 
grupe može biti samo »jedan od provoda« ili pak izraz pri¬ 
bližavanja određenim strukturama osjećaja i afektivnim za¬ 
jednicama. 

Ono što također karakterizira većinu istraživanih sub- 
kulturnih grupa jest postojanje »tvrđeg« i »mekšeg« pravca 
unutar istog ili sličnog stila. U nekim situacijama to dovodi 
do nastajanja segmenata scene koji se s vremenom pre¬ 
tvaraju u samostojnije fragmente. Ponekad u javnosti pre¬ 
vladava jedan skupni termin za varijante stila koje unutar 
scene izgledaju veoma udaljeno, ali se održava zajednički 
nazivnik. Jedna od karakteristika moralne panike i jest u 
tome da poopćuje i, recimo, »darkerima« smatra sve koji 
nose crno, proizvodeći svoj dvostruki utjecaj na zbivanja 
oko scene. 

Većina promatranih subkulturnih stilova svojim je iz¬ 
gledom predstavljala »alternativnu uniformiranost« što je 
izazivalo gnjev predstavnika institucija dominantnog dru¬ 
štva. Suprotna uniformiranost nije izražena samo klasičnim 
i jasno vidljivim tipovima odijevanja ili frizure, nego se u 
miješanim grupama postiže mogućnost da »alternativno- 
-uniformno« djeluju i oni akteri koji nemaju koherentan 
image, nego, poput modsa u Engleskoj, provociraju upravo 
izgledom tipičnim za dominantnu kulturu, urednim obla¬ 
čenjem »ali drukčijim držanjem«. 

Zajedničko klasno određenje neizbježno je u većini 
američkih i britanskih interpretacija subkultura mladih. U 
našem istraživanju dokazani su utjecaji socioekonomskog 
statusa i posebno kulturnog milieua (urbano-ruralno, tra- 
dicionalno-moderno, specifikumi hrvatskih regija itd.) ro¬ 
ditelja na proces subkulturalizacije adolescenata, no ti utje¬ 
caji nisu presudni za tvrdnje o klasnom karakteru subkul¬ 
tura mladih. Na osnovi poznavanja većine urbanih plemena 
ne možemo tvrditi, poput Mertonovih učenika, da samo 
niže klase stvaraju svoje subkulture, ili, poput birmingham- 
skih autora, smještati punkere, skinheadse, modse, ro- 
ckere i slične isključivo u radničku klasu, a djeci srednje 
klase ostavljati samo mogućnost pokrivanja prostora kon- 


trakulture i maglovitog određenja »progresivnog« rocka i 
psihodelije. 

Punk, jedna od »subkultura radničke klase« u V. Bri¬ 
taniji, unutar svojih nekoliko generacija u Hrvatskoj i u pe¬ 
riodima većeg »revivala«, u svojim prepoznatljivim »krea¬ 
tivnim jezgrama«, poznaje faze obilježene dominacijom 
»dečki iz kvarta« i nižih socijalnih slojeva, kao i faze u ko¬ 
jima punkersku jezgru čine djeca »viših srednjih« i bogatih 
slojeva društva. Bad Blue Boysi su također prošli više svo¬ 
jih faza, pri čemu je image »dečka iz kvarta« i nastajanje 
subkulturnog aktera bilo praćeno bliskošću dijela jezgre s 
otpadničkim mjestima na kojima su se sretali s punkeri- 
ma i hard-coreovcima, što ih je odmaklo od prethodno 
prevladavajućeg obrasca »na Cibonu pa u Saloon«. Mo 
guće je pratiti utjecaj, kao i reakcije na utjecaj socio- 
-kulturnog položaja roditelja u subkulturi mladih, unutar 
još uvijek inspirativnih obrazaca koji su ponudili američki 
autori, o tipu socijalizacije u nižoj i srednjoj klasi, posebno 
u svjetlu činjenice da je »etika reciprociteta« bila zakonom 
većine škvadri na subkulturnoj sceni, i da je bila osnažena 
hedonističkim aktivnostima, odnosno ravnopravnom po¬ 
djelom »općeg dobra«, prevladavajući obrasce socijaliza¬ 
cije koje je netko donio od kuće (recimo Cohenovu »etiku 
individualne odgovornosti«) ili utječući na nečije izdvajanje 
i traženje druge škvadre. Etika reciprociteta imperativ je u 
mnogim plemenima, a rituali često uključuju i velike koli¬ 
čine alkohola ili putne karte koje treba platiti, pa je lako 
zamisliti niz situacija u kojima neki akteri ne pristaju na 
dijeljenje novca, na princip da svatko pridonese maksimal¬ 
no (odnosno, koliko tko posjeduje), i time dovode u pitanje 
svoj opstanak u grupi. S obzirom na intenzitet doživljaja 
(koji može, ali i ne mora, biti povezan s opasnošću, nasi¬ 
ljem) i osjećaj sudjelovanja u zajedničkom ritualu, mnogi 
pripadnici subkulture, urbanih plemena, iskazuju veliku 

solidarnost prema »suplemenicima«, pa se na gostovanji¬ 
ma navijača, koncertima i specifičnim partijima gotovo 
redovito primjećuju obrasci etike reciprociteta i obavezne 
pomoći onim suplemenicima koji nisu u stanju platiti kartu 
ili naručiti sedamnaestu turu pića ili nešto slično. 

Subkulturne grupe u Hrvatskoj pokazuju i moguće 
miješanje klasičnih obrazaca; fizičko nasilje i set operacija 
»dokazivanja muškosti«, koje bi trebalo biti obilježje nižih 
klasa, biva prihvaćeno od znatnog dijela adolescenata iz 
srednjih i viših klasa, dok neke »mekanije« oblike izraza, 
dugu kosu, kulturu psihodelije i slično, kod nas djelomično 
prihvaćaju i adolescenti iz nižih socijalnih slojeva. Potre¬ 
bno je uočiti djelovanje sociokulturnog položaja uže rodi¬ 
teljske kulture nekog aktera, zbog objektivnog utjecaja, ali 
i zbog raznovrsnih oblika više ili manje osviještenog djelo¬ 
vanja subkulture na takav utjecaj, no nije moguće niti je¬ 
dan od opisanih subkulturnih stilova unutar posljednjih 
dvadesetak godina podvesti pod pojam samo jednog od 
socijalnih slojeva društva. 

Već više puta spomenuto je »urbano pleme« kao 
svojevrstan sinonim pojma subkulture. Taj se pojam namet¬ 
nuo više puta: sredinom osamdesetih tijekom istraživanja 
nogometnih navijača i njihove subkulture, višegodišnjim 
praćenjem subkulturne scene i razmišljanjem »unutrag«, a 
posebno u svjetlu nastanka »rave kulture«, »urbano pleme« 
pokriva mrežu odnosa i strukturiranje škvadri i pojedinaca 
na subkulturnoj sceni, proširenoj bliskim akterima poput 
alternativno-kazališnih grupa, ekoloških, »kontrakulturnih« 
i srodnih grupa kakve su obično činile pojam »novi dru¬ 
štveni pokreti«. 

Za razliku od sredine osamdesetih, kada u sociološkoj 
literaturi nije bilo rasprava o plemenima i kada bi upotre¬ 
ba tog pojma kod dobrog dijela autora bila shvaćena 
metaforički (što ona ne može izbjeći u potpunosti), danas 


u sociologiji postoji živa rasprava o (neo)plemenima, kako 
u području zasebnih studija subkulture, kontrakulture i 
»novih društvenih pokreta«, tako i u promišljanjima postmo- 
dernosti i karakteru društva krajem stoljeća. Tako Hetering- 
ton (1998.), Polhemus (1995.), Maffesoli (1996.), Bauman 
(1991.) i drugi uvode pojam plemena u svoje radove, dok 
sama scena kontrakulture, subkulture, raznovrsnih aktera 
glazbe, ekoloških pokreta, novih nomada, već odavno 
koristi tu riječ tako da bi i bez vlastitog osjećaja potrebe 
govora o urbanim plemenima morali u kontekstu subkul¬ 
ture respektirati »akterovu definiciju«. Sociologija urbanih 
plemena uvažava dobar dio naslijeđa sociologije subkul¬ 
ture. Također, nasljeđuje se problem dvostrukog značenja 
kada govorimo o pojedinom plemenu kao konkretnom 
akteru (recimo punkeri »s Mažuranca« ili kašinari '93) ili 
općenito o punk plemenu ili techno plemenu. S obzirom 
na »mi« osjećaj, koji se u plemenu javlja, možemo govoriti 
o užem i širem »mi« osjećaju, a veoma bitnim aspektom za 
sociologiju urbanih plemena smatramo odnos između po¬ 
jedinca i škvadre, unutar plemena. S obzirom na situaciju 
na adolescentskoj urbanoj sceni, škvadra ostaje osnovom 
plemena, ali se događaju i pomaci koji govore o »novoj 
fleksibilnosti«, gdje postoji osjećaj pripadništva plemenu 
bez nasilne »kolektivizacije mišljenja i osjećaja«. 

Sociologija urbanih plemena u našoj sredini ima mo¬ 
gućnost povezati tradiciju istraživanja u etnologiji (Rihtman- 
-Auguštin, 1986., 1988., 1991., Povrzanović, 1991., Priča, 
1990.) sa sociologijom subkulture, i zajedničkim istraži¬ 
vačkim radom dobiti potpuniji uvid u dinamični život urba¬ 
nih plemena (subkultura, životnih stilova). 

U ovom radu naznačuje se specifična kultura slušanja 
glazbe i proces prihvaćanja, preuzimanja, preoblikovanja 
»zvučnih entiteta«, kao i raznovrsnog, sa zvukovima, slikama i 
pokretima povezanog »subkulturnog repromaterijala«. Me- 

đutim, u tom procesu nije naglašen jedan njegov ritualni 
aspekt - zajednički ritual onih koji su razvili mogućnost 
zajedničkog slušanja glazbe (što uopće nije lako, osim ako 
se glazba ne smatra pukom »pozadinom«), i što je s tim u 
vezi, mogućnost zajedničkog i individualnog transa. Isku¬ 
stva transa nalaze se na svim čvornim mjestima života ur¬ 
banih plemena i njihovih rituala. »Empovverment« teorija 
Grossberga, koja se nakon istraživanja i raznolikih pristu¬ 
pa problemu »subkulture mladih« nameće kao jedna od 
najprimjerenijih, morala bi biti obogaćena teorijom transa, 
analizom ekstatičkih i srodnih stanja koja prate raznovrsne 
rituale različitih aktera. Jedan pravac analize rave kulture 
već ide prema Marcelu Maussu i Batailleu propitujući trans, 
a drugi pojam plemena ne smatra samo analitičkim poj¬ 
mom, nego i »taktičkim«, djelomično obnavljajući dio zna¬ 
čenja s kraja šezdesetih. 

Nekad je određenje »rock« bilo dovoljno da izrazi 
spektar podstilova koje mladi »upotrebljavaju« u procesu 
subkulturalizacije, iako to nije bilo dovoljno precizno ni 
onda, no danas je to nemoguće ako želimo obuhvatiti 
šarenu scenu glazbenih posredovanja. Tako bi općeniti 
pojam koji opisuje identifikacijsku osnovu »rock-subkulture« 
mogao biti »pleme zvuka«, naravno, u množini zvukova i 
načina njihove upotrebe, i u množini plemena (škvadri) koja 
zvukove preuzimaju. No, glazba nije izolirana od slike i 
popratnih stilskih manifestacija, pa bi pleme zvuka zapravo 
naglašavalo zajedničke karakteristike različitih aktera unu¬ 
tar niza posebnih subkulturnih stilova. 

»Pleme zvuka« osobito funkcionira kao dobar pojam 
u svjetlu rave kulture, gdje je riječ o zvukovima, vibracija¬ 
ma, plesu i transu, pri čemu se zvukovi stvaraju uz pomoć 
suvremene tehnologije. No i druga, rockerska plemena 
zvuka imaju svoje rituale i svoju historiju, čijem razumije¬ 
vanju može pridonositi sociologija urbanih plemena. 


PRILOZI 


Politička korektnost u subkulturi: slučaj Sexa 


Sexa je nastala u Zagrebu još 1 980. godine. Ime ban¬ 
da povezano je s kovanicom »sedativ eks apoteka«. Do 
1 986., održali su niz koncerata, eksperimentirajući sa zvu¬ 
kovima na tragu Hendrixa, Gang of Four, Pere Ubu, 
Captain Beefheart. Iz tog doba postoji nekoliko snimaka, 
a članovi banda žale što su snimci većinom nekvalitetno 
producirani, smatrajući relevantnom jedino kazetu »Sexa 
Live« snimljenu u Kopru 1986. Upravo od 1986. band pre¬ 
staje s radom, a pojedini članovi sudjeluju u zagrebačkim 
»alter« kazališnim projektima stvarajući glazbu koja se sre¬ 
će s »Einsturzende Neubauten«. Nakon dvije godine, 
band se okuplja ponovo, i, kako sami kažu, čine svoj »fi- 
nal step into sunny noise and shaded ćore area of distort- 
ed metal and grotesque electricity«. Nik, Bic, Šaša i Igor 
predstavljaju Sexu od 1988., uspješno snimaju i sviraju, 
tako da i u širim okvirima postaju poznato i priznato ime u 
dimenziji buke i artikulacije tijela. Nižu se dobre recenzije 
u Ritmu, Heroini, Mladini, u jednoj emisiji švedskog radija 
dolaze na top listu »nezavisnih« i pretječu mnoga »turbo-po- 

Teksl je djelomice objavljen u ljubljanskom časopisu »Razgledi«. 


412 


413 



Benjamin Perasović 


URBANA PLEMENA 


pularna« imena poput »Čarter USM« ili »Manic Street Prea- 
chers«. Sexa je sveukupno objavila: »Veprovi u gradu, EP 
kazeta, 1988., »No Sleep Tili Pussy«, LP, 1989., How Su- 
perman Died«, serija kazeta, 1983-90., »The Jeane Jone 
Story«, Video, 1991 »Pussy in the Sky with Diamonds/Ti 
dam ja, SP, 1991., Sexa je postala jednim od stupova ta¬ 
dašnje zagrebačke alternativne scene. Djelovanjem Ga- 
lerrije u Zagrebu je stvorena mogućnost generacijskog 
dijaloga unutar scene, mogućnost povezivanja različitih 

aktera. Iza novog kon¬ 
cepta rada Galerrije sta¬ 
jali su ljudi poput Helene 
Klakočar i Indoša (Damir 
Bartol) starog ratnika 
»Kugla Glumišta«. Duh 
»Kugle« je bio definitivno 
nastanjen u Galerriji, i to 
ne samo zato što su uz 
Indoša tu bili i drugi čla¬ 
novi Kugline porodice, 
nego i zaslugom novih, 
do tada nepoznatih mladih ljudi koji su stupili na scenu. U 
Galerriji su se održavali koncerti, izložbe, glazbene slušao¬ 
nice, predstave, video-instalacije, razgovori, projekcije, kao 
i kombinacije svih navedenih tipova događanja. Određeni 
prostor uvijek je ostajao slobodan, što nije išlo na štetu 
već organiziranih i dogovorenih programa. Minimum tri 
različite generacije (srednjoškolska, studentska i »preko tri¬ 
deset«) susretale su se u Galerriji na različitim sadržajima, 
a tijekom nekog koncerta ili predstave gomilom su kru¬ 
žila i djeca ispod deset godina starosti. Zagreb je tako do¬ 
bio potencijalnu integrativnu točku dobrog dijela alterna¬ 
tivne scene, a artističko-anarhistički stav voditelja Galerrije 
pridonio je širenju zajedničkog nazivnika scene ne sma¬ 


njujući radikalnost. Sexa se savršeno uklapala u atmosferu 
koja je nalikovala na squatt, uz makrobiotičke sendviče, 
šank, uz svjetski značajne nezavisne bandove, uz pred¬ 
stavnike berlinske alternativne televizije, uz svojevrsno 
kulturno podzemlje i aktere novih umjetničkih eksperime¬ 
nata kao i uz nove hard-core, punk, noise klince, uz ras- 
tafarijance, sociologe i pijance. Sexa je oduvijek bila po¬ 
vezana s radikalnim kazalištem, s Kuglom i onim što je iz 
Kugle nastalo, sa Sisom (Zeljko Zorica) i njegovim »Upla¬ 
šenim Žirafama«. Sexa je stalno sudjelovala u radu Galer¬ 
rije, ne samo tako što je nastupala na pozornici ili tako što 
je Bic bio jedan od Galerrijinih dj-a, nego tako što je bila 
stalno prisutna, što su ljudi koji su činili band često bili u 
Galerriji i oko nje, sudjelujući u svim dimenzijama života 
koji se odvijao (i nastajao) oko Galerrije. U Galerriji Esce 
bio je stvoren prostor slobode, »autonomna zona«. Ne¬ 
sumnjivo je da krug ljudi koji se tamo okupljao imao odre¬ 
đenu fizionomiju, međutim taj krug nije moguće lako od¬ 
rediti ili jednim pojmom definirati, osim ako ne poseže- 
mo za općenitim i za »fini rad« kompromitiranim termini¬ 
ma poput subkultura, alternativna scena, ili pak određe¬ 
njima koja govore o glazbenim podlogama životnih stilova 
poput punk, hard-core, noise, roots reggae, dub, rap, 
hip-hop, hard-funk, jazz itd. U Galerriju su dolazila razno¬ 
lika urbana plemena i pogriješio bi onaj tko bi o duhu 
Galerrije sudio na osnovi analize pojedinih imagea, 
mehanički zbrajajući »imena« pojedinih plemena. Pro¬ 
matraču bi se, u jednom slučaju, Galerrija mogla učiniti 
tipičnim squattom ili prostorom nekog radikalnog talijan¬ 
skog »Centro Sociale«, u kojem se ljudi spremaju za bari¬ 
kade ili obračun s policijom, netko drugi mogao bi govo¬ 
riti o Galerriji kao primjeru miroljubivosti i freakovskog 
stvaralaštva za vlastitu djecu, treći bi analitičar mogao 
zaključiti o individualno-umjetničkoj razini koja zasjenjuje 

druge aktivnosti, a četvrti bi mogao govoriti o alternativnoj 
psihijatrijskoj ustanovi u kojoj postoji nesvjesna psihote¬ 
rapijska zajednica s osnovnom, implicitnom metodom 
djelovanja - tolerancija i uvažavanje različitosti, nepostoja¬ 
nje presije koja je obično vezana uz norme i vrijednosti 
dominantne kulture. Večinu organizama koji su se nasta¬ 
nili oko Galerrije nije zanimala službena politika, za neke 
aktere možemo reći da su bili inspirirani specifičnim (vlasti¬ 
tim) spojem Marxa i Bakunjina, za neke da su primarno (a 
nekad i isključivo) slijedili paradigmu Lou Reeda, bilo je tu 
i štovatelja Hailea Selassiea, kao i onih koji su »radili« za 
Psychic TV. U Galerriji nije postojao »nacionalni« govor, 
pogotovo ne na nivou argumentacije. Tamo su se mogli 
čuti potpuno nadrealni i squatterski »fuck the svstem« tipovi 
argumentacije, ali ona koja bi bila »hrvatska« ili »srpska«, 
nije postojala. Ne znači da se baš nikad nisu komentirali 
događaji i Slobini predvidljivi pohodi, ali nitko o ničemu 
nije argumentirao polazeći od nacionalnog identiteta kao 
pozicije. Sexa nije nimalo odudarala od takvog općeg ne- 
-političkog (manjim dijelom anti-političkog, dijelom anar- 
histički-lijevo-simbolički političkog) i ne-nacionalnog duha 
Galerrije Esce. U sklopu Video priče o Sexi, koja je objav¬ 
ljena početkom 1991. i prikazana u Galerriji, postavljeno 
je pitanje članovima Sexe, na engleskom jeziku zbog pre¬ 
zentacije u inozemstvu, o tome od kuda su, iz koje zemlje. 
Bic odgovara »Mi smo iz Zagreba, iz Hrvatske, ali isto mo¬ 
žemo reći i da smo iz Jugoslavije«. Tu se u kadru pojav¬ 
ljuje i Nik koji dodaje »ja sam i iz Australije«. U proljeće 
1991., uoči početka intenzivnijih sukoba i rata u Hrvat¬ 
skoj, Sexa snima svoju singl-ploču »Pussy in the Sky with 
Diamonds« koja je miksana u »Guru« studiju u Novom 
Sadu, gdje se kao producent pojavljuje i Djordje Deliba- 
šić, s kojim zajedno planiraju put i nastupe u Nizozemskoj. 
Galerrija Esce u to doba polako prestaje s radom suočena 


s novim autoritetima koji bi »mogli dopustiti da isti ljudi 
koji sada vode Galerriju nastave s prezentacijom likovne 
umjetnosti, ali nikako ne i s koncertima, sa svim onim što 
dovodi narkomane i huligane u prostor Studentskog cen¬ 
tra, i stvara buku.« U tim danima bilo je prijedloga da se 
Galerrija pokuša održati nekom akcijom, protestima, štraj¬ 
kom glađu, zatvaranjem u Galerriju, no uvjeti za takvo što 
iz dana su u dan nestajali. Prije nego su ljudi iz Galerrije 
povukli neki potez, prve žrtve iz proljeća 1991. nagovije¬ 
stile su razdoblje skloništa, straha i rata, u kojem na dnev¬ 
nom redu neće biti Galerrija niti išta slično. 

Sexa stiže u Nizozemsku u ljeto 1991. Đoko (s kojim 
su producirali zadnju »singlicu«) poznavao je neke ljude u 
Rotterdamu, gdje su se na samom početku i smjestili. 
Došli su u veliki squatt, ogroman prostor poput neke škole 
ili bolnice. Taj squatt vodili su ljudi »preko tridesete« koji 
su prošli periode aktivnosti u različitim društvenim pokre¬ 
tima, bili skloni umjetničkim eksperimentima i vodili svoj 
život uz puno uvažavanje Drugoga. Tako je prvo iskustvo 
življenja u s q u att u, u kojem ostaju oko mjesec dana, za 
Sexu bilo pozitivno, nastavili su disati sličan zrak kakvog su 
udisali u Galerriji. Nakon dolaska u Amsterdam i boravka 
kod prijatelja, Sexa sakuplja informacije o squattovima i 
odlazi u jednu zaposjednutu kuću u »Amstel kade«, u kojoj 
je već bila zagrebačka HC punk ekipa s »Mažuranca« 
(Radi se o nekoliko grupa punkerske i hard-core škvadre 
koje su se okupljale u parku na Mažuranićevom trgu u 
Zagrebu i kojih je tridesetak dospjelo u Amsterdam 1 991., 
započevši sa squatterskim životom.) Tu Sexa ostaje oko 
dva tjedna, odlučivši pronaći vlastiti squatt. Upustili su se u 
uobičajenu proceduru, što znači da su otišli u jedan od 
»squatt-barova« potražiti adresu praznog prostora za 
squattiranje. Taj squatt bar, presudan za sve kasnije do¬ 
gađaje, zvao se »Molli« (naziv, iz milja, za »Molotov- 

-koktel«), U Molli, kao i u sve druge squatt barove, trebalo 
je ući, predstaviti se i pitati za »uredovno vrijeme«, u kojem 
možete potražiti »stručnjake za brave« ili neke druge odgo¬ 
vorne za vaše buduće squattiranje. Svaki squatt bar imao 
je knjigu u koju su se upisivale adrese praznih stanova ili 
sličnih prostora, podaci o vlasniku, koliko dugo je prostor 
prazan, kada se predviđa rušenje, i slično. Sexa u Molliu 
nailazi na momka koji je čuo za band i ima njihovu ploču. 
»I'm really glad to meet you, guys.« Pretražili su knjigu i 
ustanovili kako u njihovom kvartu nema praznih stanova ili 
prostora pogodnih za squattiranje. Zapravo, ljudi iz Mollia 
nisu »uredno vodili evidenciju«, nisu dovoljno temeljito 
promatrali svoj kvart da bi ubilježili prostore za s q u att i - 
ranje, dakle za useljenje. To je Sexa shvatila nakon posjete 
squattu koji se nalazio u istočnom dijelu grada, i koji se 
zvao »Prva pomoć« (Eerste hulp). U Prvoj pomoći su Sexi 
savjetovali da odu do jednog individualca, starog freaka 
koji je imao svoju evidenciju stanova. Taj im je »freak« 
pomogao, dao im adresu, sve još jednom provjerio, a kako 
se stan nalazio u istom kvartu koji je bio u nadležnosti 
Mollia, vratili su se odakle su i krenuli. U Molliu su ih do¬ 
čekali srdačno, nije bilo nikakvog problema oko dogovora 
i kasnijeg squattiranja. Tom prilikom su onom momku koji 
ih je prvi put dočekao i koji je poznavao band, poklonili 
singlicu, tek objavljenju pred odlazak iz Zagreba. Sexa je 
nastavila dolaziti u Molli (u kojem je, za razliku od nekih 
drugih s q u att barova, bilo i žestokih pića s veoma niskim 
cijenama) i kad su jednom prilikom ponovo sreli dečka ko¬ 
jem su poklonili singlicu, pitali su ga sviđa li mu se. Dobili 
su hladan odgovor »da, it's O.K.« i ubrzo je počela di¬ 
skusija s još nekoliko ljudi iz Mollia. Razgovor je trajao oko 
pola sata i nitko iz Sexe nije slutio koliko će on drugima 
biti ključan u cjelokupnom razvoju događaja. Razgovor se 
vodio o seksizmu, ratu, životu, pitanja i odgovori, polemički 


tonovi, ali bez svađe i bez uvreda, samo što je očigledna 
bila razlika u pristupu, stavovima, jeziku koji se koristi. Na 
optužbe za seksizam (zbog omota singlice) članovi banda 
su odgovarali objašnjavanjem Sišove uloge na sceni uopće 
(jer Zeljko Zorica je autor omota) i njegova dotadašnjeg 
rada. Smatrali su da Sišov izraz transcedira priču o seksi¬ 
zmu i da se kroz omot jednom bandu koji je »protiv stru¬ 
je«, uz repliku na Beatlese i njihov Sgt. Pepper, želio izraziti 
stav prema pop-industriji koja zasigurno iskorištava seksual¬ 
nost. Djevojka koja je sudjelovala u raspravi rekla im je da je 
ona bila silovana i da ne može vidjeti njihov omot drukčije 
nego kao seksizam. S obzirom na riječ »pussy« dečki su 
pokušali objasniti svoj »backminded English«, ne dovodeči 
u pitanje činjenicu da netko s takvim osobnim iskustvom 
stvari tako vidi. Bilo je riječi i o ratu, općenito, i o politici, 
ali sve prilično nepovezano. Članovi Sexe nisu doživjeli 
razgovor posebno dramatičnim da bi mu poklanjali previ¬ 
še pažnje u kontekstu mnogih žestokih i »ubrijanih« razgo¬ 
vora na sceni. Ipak, odnosi sa squatterima iz Mollia su 
naglo zahladili, i dio ljudi iz tog kruga naprosto je prestao 
pozdravljati članove Sexe na ulici. Sexa dolazi u Molli za 
Božić i tamo ne nalaze gotovo nikoga, osim jedne djevoj¬ 
ke za šankom. Popili su piće, šalili se »kako čak i u ova¬ 
kvom revolucionarnom centru nema nikoga na Božić jer su 
svi otišli na ručak kod roditelja« i otišli, ne znajuči da im je 
to bio posljednji put. Poslije Nove godine, kod Sexe dolazi 
jedan od zagrebačkih punkera i prvi put donosi vijesti »da 
se po squattovima priča o Sexi, da postoje neke stvari na¬ 
pisane, i da sve zvuči vrlo loše po band«. Nakon toga 
Sexa pokušava otići u Molli, ali ih od tamo odmah izba¬ 
cuju na ulicu, bez objašnjenja, s riječima »znate vi dobro 
zašto«. Jedan squatter iz Mollia, jedini koji ih nije na cesti 
prestao pozdravljati, objasnio im je što se dogodilo: dva 
para, Jaroen, Siska, Yvone i njen dečko, koji su najutjecaj- 

niji u tom krugu, priopćili su drugima kako je Sexa seksi- 
stički band, desničarski i nepoželjan. Sastanak, zaključak, 
gotovo. Isti ljudi su napisali i tekst u kojem kažu da su po¬ 
duzeli analizu, istraživanje tekstova i ustanovili »seksističke 
tirade i propagandu«. Sve je već bilo gotovo, a članovi 
Sexe su bili zbunjeni, razmišljajući kako reagirati, što na¬ 
praviti. Dok oni razmišljaju, u squatterskom glasilu »Grach- 
tenkrant« izlazi tekst u kojem se tvrdi da »Sexa nema ništa 
za pokazati osim golotinje i šetnje gradom s hrvatskim 
svvastikama« (!?). Nakon nekoliko takvih tekstova, s teškim 
optužbama, ljudi iz Mollia su poslali cirkularno pismo ci¬ 
jeloj nizozemskoj squatt sceni u kojem sve ostale obavje¬ 
štavaju o seksističkoj, fašističkoj orijentaciji banda, a kruna 
svega su bili posteri s licima članova Sexe kako bi ih svi 
mogli prepoznati i protjerati sa scene. Jezik koji se koristi 
protiv Sexe, rečenica u kojoj su nepoželjnima označeni 
»članovi banda, njihovi menadžeri i tehničko osoblje« svje¬ 
doči o govoru koji se odvija potpuno mimo samog banda, 
bez poznavanja elementarnih činjenica, jer Sexa nikad nije 
bila band koji bi imao »menadžere i tehničko osoblje«. 
Kompletna je priča bila zaokružena prije nego što se Sexa 
snašla, bez stvarne mogućnosti za reakciju. Ipak, svi su 
željeli reagirati, napisati nešto, objasniti. Čuđenje i zbunje¬ 
nost i dalje su dominirali, od uspješnog stupanja na nizo¬ 
zemsku s q u att scenu do anatemiziranja i protjerivanja nije 
prošlo niti tri puna mjeseca. No, na »cirkularno pismo«, 
koje su squatteri iz Mollia poslali svima, stigao je odgovor 
iz Brede. Breda je gradić na jugu Nizozemske u kojem je 
Sexa nastupala, u organizaciji lokalnih squattera. (Sexa je, u 
nekoliko mjeseci, održala oko četrdesetak koncerata širom 
Nizozemske, a osim po squattovima svirali su i u Amster¬ 
dam s kom rock-hramu, »Paradisu«, kao predgrupa bandu 
Svvans.) Ljudi iz Brede bili su jako zadovoljni Sexinom svir¬ 
kom i Sexa je u Bredi uvijek bila lijepo primljena. Kada je 


stiglo cirkularno pismo koje objašnjava seksistički i fašistič¬ 
ki karakter Sexe, ekipa iz Brede reagirala je tako što su 
poslali pismo squatterskom glasilu Grachtenkrant, prote¬ 
stirajući zbog ponašanja grupe iz Mollia, osuđujući stalji¬ 
nističko dijeljenje naredbi i mišljenja drugima. Taj tekst su 
potpisale četiri djevojke iz Brede, imenom i prezimenom, 
za razliku od svih drugih tekstova u kojima se Sexu osuđuje 
i koji su potpisani kolektivno kao »zaključci sa sastanka«. 
Nakon toga, naravno, u istom listu su žestoko popljuvali 
reakciju iz Brede: Breda šalje odgovor, veliki kolaž-poster 
s natpisom »golotinja je lijepa«, na adresu Mollia, i tu je 
priča s reakcijama završena. Sexa se nije mogla pomiriti s 
takvim razvojem situacije, nešto su htjeli učiniti. U krugu 
Sexe i prijatelja nastala su dva teksta, jedan koji se bavi 
analizom omota singlice i drugi koji objašnjava što se 
zapravo događalo od prvog dolaska u Molli, što su činjenice 
o posterima, pločama, omotima i tekstovima pjesama, a 
što etiketiranja. Sa svojim tekstovima, Sexa i prijatelji otišli 
su u redakciju NN-a, glavnog squatterskog lista za cijelu 
Nizozemsku. Objasnili su situaciju i pokazali tekst, izrazili 
želju da se u NN-u objavi mišljenje onoga kome je već 
presuđeno na lokalnom nivou. U redakciji su bili dobro 
primljeni. NN je imao ideju »pomirenja Sexe i Mollia«, i že¬ 
ljeli su posredovati u slučaju. Razgovor u redakciji je zavr¬ 
šio riječima »nazovite nas za nekoliko dana pa ćemo vidjeti 
što dalje«. Za par dana, Sexa dobiva odgovor u kojem 
djelatnici NN-a objašnjavaju kako su pokušali razgovarati 
s vodstvom Mollia, ali da ovi u Molliu ne žele ni čuti o ne¬ 
kom susretu ili razgovoru, jer su »dovoljno pričali«. Sexa 
nije drugo ni očekivala, no što je s objavljivanjem teksta? 
NN bi ga želio objaviti, ali bi ga trebalo skratiti. Kad je 
postalo jasno da se i o tome može razgovarati, da za Sexu 
nema problema ako se tekst skrati, odgovorni iz NN-a 
upotrijebili su zadnji argument: »Znate, mi smo tekst poka- 

zali ljudima iz Mollia, a oni su nam rekli kako uopće ne bi 
na to odgovarali. A ako oni neće odgovoriti, onda ni mi 
ne možemo objaviti vaš tekst.« To je bilo sve od NN-a i 
tako je propao pokušaj da se glas Sexe o teškim optužba¬ 
ma čuje na dijelu squatterske scene preko njenog »save¬ 
znog« medija. Nakon tog iskustva, Sexa odlučuje poslati 
svoj napisani materijal na adrese tridesetak squattova i 
time zaključiti priču. Jedina reakcija stigla je iz najpoznatijeg 
amsterdamskog squatta, Frankrijka. U pismu Sexi, squatteri 
iz Frankrijka zakazali su sastanak, pozvali band na razgovor. 
U zakazano vrijeme, u svibnju 1992., Sexa se pojavila u 
Frankrijku. Tamo su susreli desetak ljudi, od kojih se za 
barem polovicu činilo da su se tu zatekli slučajno. Sasta¬ 
nak je vodila jedna utjecajna squatterica, kratko i tvrdo 
ponovivši »zajednički prihvaćene stavove«: »Mi smo vaše 
pismo pročitali, ali vam ne vjerujemo, mi i dalje mislimo 
da ste seksisti.« Nakon toga članovi Sexe postavili su pita¬ 
nje o tome što konkretno ljude smeta u pismu, pa je jedan 
od prisutnih počeo govoriti kako ga smeta što su vrijeđali 
»tu i tu« osobu, spominjući primjere koje nitko od Sexe i 
prijatelja nije mogao prepoznati. »Oprosti, jesi li čitao na¬ 
še pismo«, pitala je ekipa iz Sexe. »Pa, zapravo ne.« »A 
jeste li vi drugi čitali naše pismo?« Pokazalo se da nitko od 
prisutnih nije pismo pročitao. To je malo pokolebalo vo¬ 
diteljicu sastanka koja je rekla »ja nisam znala da oni nisu 
pročitali. Mi smo to čitali, imali smo sastanak, a pošto je 
sad ovakva situacija, neka i drugi pročitaju, pa kad pro¬ 
čitaju mi ćemo vas zvati«. Tako je završio »razgovor« u 
Frankrijku, a na sljedeći ih više nitko nije pozvao. Za Sexu 
tu prestaje svaki angažman oko vlastitog »slučaja«. Članovi 
banda i svi drugi prepoznati kao njihovi prijatelji ili simpa¬ 
tizeri ostali su nepoželjni na sceni koju kontrolira »svjesna 
manjina«. Već se puno puta dogodilo da za vrijeme nekog 
koncerta u sguattu članovi Sexe ili njihovi prijatelji budu 


prepoznati i izbacivani, tijekom svih ovih godina anatema 
je ostala nepromijenjena. Stotine mladih ljudi koji su iz 
Hrvatske dolazili u Amsterdam ili druga, okolna i manja 
mjesta poput Haarlema, morali su se izjašnjavati »za ili 
protiv Sexe« da bi uopće dobili mjesto u squattu. Ista proce¬ 
dura ponovila bi se i u slučaju da cijela grupa iz Hrvatske 
želi zajednički squattirati neki prostor, gdje bi izjašnjavanje 
protiv Sexe bilo neophodno u procesu objašnjavanja bu¬ 
duće akcije lokalnim squafterskim autoritetima, malim »cen¬ 
tralnim komitetima«. Dio tih lokalnih autoriteta prihvatio je 
»slučaj Sexa« kao nešto što je naprosto dato, neupitno prisu¬ 
tno kao normalno sredstvo diferencijacije, vlastite obave- 
zujuće politizacije i integracije. 0 tome se ne raspravlja, 
nego se naredba provodi. 

Sexa je uglavnom prestala postojati kao band. Ne 
zbog etikete koju su dobili na squatt sceni, nego zbog 
osobnih, umjetničkih, privatnih razloga i različitih puteva. 
Ipak, to što su doživjeli sudar s ideološko-egzekutivnim 
tenkom koji pretendira (i u nekim slučajevima, poput ovo¬ 
ga, očito uspijeva) na ostvarenje uloge vodstva, »glave« 
squatterskog tijela, predstavlja značajno i teško osobno 
iskustvo za sve njih, posebno zbog činjenice što se sve od¬ 
vija na »alternativnoj sceni«. Nakon posjeta Frankrijku, za 
Sexu je priča bila završene, nitko nije više želio stvar ponovo 
potezati, dokazivati nešto, boriti se. Prevagnuo je osjećaj 
nemogućnosti komunikacije i svatko se okrenuo svom ži¬ 
votu, prateći squattersko inzistiranje na slučaju (neprekidna 
izbacivanja Sexe i prijatelja s koncerata) poput nekog tuž¬ 
nog folklora grada u kojem žive. Sexa, koja je bila zna¬ 
čajan akter zagrebačke alternativne scene, nije se željela 
pretvoriti u političkog aktera koji bi u Nizozemskoj vodio 
borbu s centralnim komitetima squatterske scene. Ta scena 
nije tako homogena, na njoj, uz komitetlije koji često mo¬ 
raju sebi i drugima dokazivati koje su koordinate političke 

korektnosti i »ispravnog puta«, postoje mnogi čisto hedo¬ 
nistički ili inertni likovi, postoje i brojni fragmenti squatter- 
skog prostora koji nisu uklopivi u »ce-ka« način mišljenja i 
ponašanja. Mnogi eko-tribal-anarho sudionici squatt sce¬ 
ne (o gabber i techno squatt akterima da i ne govorimo) 
uvijek bi na drukčiji način pristupali omotima ploča i vi¬ 
bracijama ljudi, posebno definiranjima tih vibracija, jer ne 
događa se prvi put da netko »krivo zabrije«, do sada su 
ljudi iz zla sektaštva nešto i naučili. Uz to, što je Sexi bilo 
važno, postoji i više stotina mladih squattera iz Hrvatske. 
Sexa nije od njih tražila nikakvu »solidarnost« u nametnu¬ 
tom sukobu i žigu koji im je utisnut; bilo je jasno da ljudi 
moraju živjeti u uvjetima kakvi jesu, a dio tih uvjeta bila je 
i činjenica neophodnog izjašnjavanja o Sexi kao kriterij 
opstanka u squattovima. Solidarnost je bila prisutna na 
drukčiji način - Sexa je smatrala važnijim da mladi ljudi 
pristigli iz Zagreba i drugih mjesta ne dobiju istu etiketu, 
da mogu započeti s normalnim squatterskim životom u 
kojem se neće morati baš često sretati s komitetlijama, i 
u kojem mogu svoje mišljenje sačuvati za sebe. Nitko iz 
Sexe nije želio svojom aktivnošću otežati život zagrebačkoj 
i široj squatterskoj škvadri iz Hrvatske, band je ionako pre¬ 
stao postojati, a osobno iskustvo iz cijelog slučaja govorilo 
je o uzaludnosti daljeg objašnjavanja. 

Logično je zapitati se - kakva je historija squatterskog 
pokreta u Amsterdamu, je li to što se dogodilo Sexi neki 
presedan, je li takvih etiketiranja i organiziranih anatemi¬ 
ziranja (do slike na posteru!) bilo i ranije, među domaćim 
(nizozemskim) akterima, bez jezične barijere? U knjizi 
»Cracking the Movement: Squatting beyond the Media« 
(Adilkno, 1994.) nalazimo detaljan opis nastajanja »poli¬ 
tičkog krila squatterskog pokreta« u Amsterdamu, iz kojeg 
se vidi kako je mala grupa agresivnih i isključivih squattera 
željela postati »tvrdom jezgrom«, fokusirajući svoju pažnju 


na problem »izdajnika«, pronalazeći neprijatelje unutar 
pokreta. Tijekom 1986., a posebno nakon policijske delo¬ 
žacije i hapšenja squattera iz ulice Okeghemstraat, počela 
je djelovati samozvana »istražna grupa« (investigation group) 
koja je za svoj zadatak odredila pronalaženje izdajnika, 
onih koji su policiji davali iskaze. Dio te »istražne grupe« 
kasnije će sebe proglasiti za »političko krilo« i upravo su 
oni uveli praksu tiskanja fotografija »izdajnika« na velikim 
posterima. Ta se grupa sukobljavala s ostalim amster- 
damskim squatterima, namećući svoju »vodeću ulogu« i 
stvarnu vlast u nekim squattovima koje su smatrali svoji¬ 
ma, proglašavajući ih »političkim squattovima«. Nakon što 
su aktivisti »političkog krila« pokušali spriječiti održavanje 
»ženske večeri« u squattu »Eerste hulp« (i time pokazali svoj 
»klasični« »revolucionarni« svjetonazor koji ne dopušta že¬ 
nama, crncima, etničkim manjinama, homoseksualcima, 
bilo kojim marginaliziranim posebnim grupama okupljanje 
i raspravljanje o svojim problemima) došlo je do teških 
sukoba, međusobnih fizičkih obračuna, pravog rata izme¬ 
đu squattera. Oni squatteri koji su sebe proglasili pravo¬ 
vjernim političkim aktivistima i svoju vlast nametali silom 
(uključujući i premlaćivanje, kao i oduzimanje novaca od 
s q u atte rs ki h grupa s kojima su bili u sukobu) izgubili su 
bitku na nivou cijelog Amsterdama i 1988. više nisu po¬ 
stojali kao djelatan akter na sceni. Knjiga završava s tim 
razdobljem. No, bez obzira što se »političko krilo« nije vra¬ 
tilo na scenu u svom obliku iz 1 986787., »slučaj Sexa« uka¬ 
zuje na nastavak jedne politike koja sebe i »pokret« osna¬ 
žuje pronalaženjem neprijatelja. Poput moralne panike koja 
se širi u dominantnoj kulturi, i ovdje je prisutno obraćanje 
sebi. U tekstovima osude Sexe, u pojmovima koji se upo¬ 
trebljavaju, slika jednog noise banda i prijatelja pretvara 
se u sliku neke moćne organizacije, seksističke zavjere 
koja odjednom ima svoje menadžere, tehničko osoblje i 

slično. Tu se monolog Mollia razotkrio poput dominantne 
kulture koja se obraća sebi samoj prozivajući huligane, 
narkomane, ne vodeći računa zapravo o punkerima, mod- 
sima, techno freakovima ili bilo kojim drugim od »folk de- 
v i I s«, reintegrirajući svoje »temeljne vrijednosti«, kao što su 
se revolucionari iz Mollia obraćali ne Sexi, nego svojoj 
»partiji«, nastojeći se učvrstiti, obnoviti svoje »temeljne vri¬ 
jednosti« na osnovi prozivanja i lova na vještice, seksiste, 
fašiste, kapitaliste, nacionaliste itd. Naravno, to ne znači 
da treba nastaviti začarani krug generalizacija i proglaša¬ 
vati svaku squattersku težnju za organizacijom rudimenti¬ 
ma staljinizma ili čak cijeli pokret optužiti, na način tipičan 
za dominantnu kulturu, za sektaštvo, morbidnost, agresiv¬ 
nost, ekstremizam ili bilo koji izam. Ono što je ovdje bitno 
uočiti jest postojanje, na squatterskoj sceni kao i na dru¬ 
gim scenama, određenog oblika »političke korektnosti« 
koja se proteže do nijansiranih obrazaca svakodnevnog 
života. U slučaju squatterske scene (njenog dobrog dijela) 
došla je do izražaja činjenica postojanja, s jedne strane 
nepisanih pravila koja određuju koji bandovi, koja vrsta 
piva ili hrane, kakve jakne i kakvi simboli ulaze u područje 
»korektnog« ili »nekorektnog«, a s druge strane postoji mi¬ 
nimum formalne organizacije koja može olakšati (ali pone¬ 
kad, kako vidimo, i otežati) squatterima njihov s q u atte rs ki 
život, od prvog useljenja do problema kao što je deloža¬ 
cija ili pak legalizacija. U vezi s eksplicitno političkim dije¬ 
lom »političke korektnosti«, slučaj Sexa ilustrativan je za 
dio squatterske scene i tadašnji stav dijela malih Ijevicar¬ 
ski h grupa bliskih sceni. Sexa, u doba svoje djelatnosti u 
Zagrebu, nije nikad problematizirala aspekte svog djelo¬ 
vanja na način kako to rade »politički svjesni« s q u atte r i 
Zapada. Došavši u Amsterdam, u doba rata i priznanja Slo¬ 
venije, Hrvatske i Bosne i Hercegovine, Sexa je samo jednom 
problemu posvetila posebnu pažnju i zajedničku raspravu, 


radilo se o implikacijama stavova i tvrdnji koji bi inače, u 
duhu noise škvadre, bili zauvijek ostavljeni spontanosti ili 
samorazumljivosti. To je bilo pitanje kako se predstaviti, 
što napisati na plakatima i pozivnicama, kao određenje 
zemlje iz koje band dolazi. Članovi Sexe razmišljali su na 
sljedeći način: »Ako kažemo da smo iz Jugoslavije, to onda 
znači da smo iz Srbije ili Crne Gore. Pošto nismo, takvo 
određenje bi bilo politička činjenica. Ako kažemo da smo 
iz Hrvatske to ne znači da mi nužno podržavamo Tuđmana, 
to je samo realno, geografsko situiranje banda u zemlju iz 
koje dolazi.« Ovakvo razmišljanje, kojem je primarna želja 
bila »ne politizirati« i na osnovi realnosti novih država na 
području bivše Jugoslavije informirati nizozemsku javnost o 
tome iz koje zemlje dolazi zagrebački band, izazvalo je 
potpuno suprotne reakcije na squatterskoj sceni. Zbog spe¬ 
cifičnog, primitivnog, »zapadnog« Ijevičarstva, dobar dio 
te scene smatrao je samo Jugoslaviju prirodnom, razumlji¬ 
vom, geografskom odrednicom, pojmom koji ne remeti 
poznati referentni okvir, dok su Hrvatsku ili Sloveniju, kao 
takve, kao pojam države (zemlje), smatrali političkim, des¬ 
ničarskim stavom. Kao što su Gadafi ili Homeini uvijek bili 
»good guys« u dijelu s q u atte rs k i h Ijevičarskih sekti (zbog 
svog antiamerikanizma), tako se na početku rata formirala, 
na dijelu scene, squatterska simpatija za srpsku (»jugosla¬ 
vensku«) poziciju protiv »nacista«, secesionista, slovenskih i 
hrvatskih »germanofila«. U takvom sljepilu Sexa je samim 
spominjanjem Hrvatske bila na terenu politički nekorekt¬ 
noga, iako bi ozbiljna analiza pokazala duboku antinacio- 
nalističku usmjerenost banda. Većina mladih squattera (od 
manjine koja je uopće »politički aktivna«) ne oblikuju svoju 
poziciju spram Hrvatske ili Slovenije poznavanjem situacije 
na terenu, nego odnosom prema vlastitim medijima i do¬ 
maćoj politici kojoj se žele radikalno suprotstavljati, uz neke 
naslijeđene Ijevičarske dogme i opću razmaženost zapad- 

njaka (»američkog« tipa) koji u ulozi turista smatra gnjava¬ 
žom učiti imena nekoliko novih zemalja na tlu dotadašnje 
»jedne«. Specifična otvorenost zagrebačke alternativne scene 
s kraja osamdesetih i početka devedesetih, simbolizirana 
Sexom i prijateljima, uza sve poznavanje i dijeljenje princi¬ 
pa anarhoidnih, punkerskih hard-core noise subkulturnih 
pokreta i stilova, susrela se s problemom »političke korekt¬ 
no s t i«, etiketiranja i »učinkovitog« anatemiziranja. Činjenicu 
ostajanja na široj alternativnoj sceni možemo objasniti 
ograničenim dosegom staljinističkog djelovanja koje je 
vezano uz samo nekoliko squatterskih grupa, te promje¬ 
nama koje su se na samoj squatterskoj sceni dogodile, 
omogućujući niz novih identiteta (poput gabber squattova, 
trance squattova) i priznajući »divlje squattere« ravnoprav 
nim akterima. Sam protok vremena omogućio je drukčiju 
percepciju onih koji dolaze »iz Hrvatske«, pa je i na viso- 
kopolitiziranom dijelu scene taj podatak sada ipak smje¬ 
šten u geografska a ne politička (automatski desničarska) 
određenja, kao što je to bio slučaj 1991. Pošto se mehani¬ 
zmi političkog izjašnjavanja ne pokreću tako lako u situaciji 
u kojoj goli život, stan (squatt), pivo i glazba predstavljaju 
osnovne koordinate, i pošto je dobar dio amsterdamskih 
squattera bio sličan u svojim preferencijama glazbe i načina 
zabave pristiglim zagrebačkim punkerima, trebalo je proći 
određeno vrijeme dok »slučaj Sexa« i drugi oblici sukoba 
zbog »političke korektnosti« (Heineken pivo, primjerice, po¬ 
dignuto kod nekih aktera na simboličku, dakle samo bojkota 
vrijednu razinu McDonaldsa) nisu utjecali na percepciju 
zagrebačke škvadre koja se preselila u Amsterdam. Jedan 
od mladih zagrebačkih »noise-brijača«, pristigao u prvom 
valu na squattersku scenu, još prije Sexe, ovako je nakon 
četiri godine rezimirao iskustva prvih susreta s domaćom 
scenom: »Sad vidim kako su nas domaći squatteri doživ¬ 
ljavali. Pa mi smo za njih svi bili mladi komunisti koji su 

pobjegli iz Istočne Europe pred desničarskim i nacionalistič¬ 
kim diktaturama. Nama je trebalo neko vrijeme dok smo 
to skužili«. 

Poznata je činjenica da punkeri, metalci, stari i novi 
freakovi, darkeri i brojni pripadnici drugih subkulturnih 
stilova žive ve ćinom u sferi »slobodnog vremena« . Može 
netko,JTaravno, sv ojim izgled omidpka zivati vlastiti živ otni 
stil i u školi, na poslu, u roditeljskom domu, s manje ili 
više problema, ali tada neizbježno funkcionira i uloga uče¬ 
nika, radnika, sina ili kćeri' i slično. Tok kada se dođe u 
klub, na koncert, ili naprosto ispred nekog kioska, na par¬ 
kiralište, pokraj dućana, na bilo koje mjesto gdje se nala¬ 
ze suplemenici, tek tada se živi autentičan i potpun život. 
Ovdje ne mislim pisati o fenomenu »vikend-punkera« ili 
»vikend-hipika«, ili o scenama u kojima mladi ljudi na 
povratku s koncerta mijenjaju garderobu i skriveni od ro¬ 
diteljskog pogleda skidaju nakit ili neke druge »provocira- 
juće« ukrase. Također nas ne zanima ni onaj dio koji hra¬ 
bro nosi svoje naušnice, kožice, narukvice, jakne i ostalo 
pred poglede roditelja ili profesora. Ovdje se radi o onom 
dijelu scene koji je potpuno »na rubu«, o ljudima koji su 
»iskočili« iz društva i načina života kakav se obično od 
strane većine prikazuje kao normalan, poželjan, uobičajen 
i zadan. Zamislimo grupu, recimo punkera, na koncertu: 

Pivo, bambus, žesta, skakanje, klupko tijela, znoj, mu- 
ško-ženska priča, malo politike ili socijale, zajedništvo, 
prepoznatljivi image, WC-priče, redari koji tlače, fajrunt. 
Prije ili kasnije, ide se kući. Sutra je novi dan. U tom »su¬ 
tra« leži razlika. Dok će dio krenuti u školu, prepričavajući 
pod velikim odmorom kako su »izašli na bis i raspalili stare 
Clash i Pistolse« (poput GBH u Kulušiću), prezirno gleda- 

Tekst iz kolumne »Benzin: The Voice of Gong« u časopisu »Heroina«. 


jući šminkere, školske kolege, čekajući da nastava završi, 
dotle će za drugi dio škvadre dan krenuti nešto drukčije. 
Naći će se pokraj dućana, kao i svih drugih dana. Skupiti 
lovu, užicati, po mogućnosti ukrasti u susjednom dućanu 
nešto (»pa ne bum valjda kral tu u duću di smo svaki 
dan«?), i kupiti jeftino vino i kolu. Napravit će bambus i 
piti, komentirajući sinoćnji događaj kao i njihova »braća 
po imageu« koja su u tom momentu u školi. Između 1 3 i 
14 sati, doći će dio onih koji idu u školu, netko da bi se 
pridružio bambusu, netko da bi malo »stajao« i otišao kući 
na ručak. Onaj dio škvadre koji je započeo s bambusom, 
skupit će za novu turu i nastaviti stajati pored dućana po¬ 
put stalnog hedonističkog upozorenja svim putnicima na 
relaciji škola-roditelji-posao-zabava. S vremenom, oni koji 
»stoje ispred duća« postaju primarno boemi, otkačenjaci, 
pijanci, pa tek onda punkeri, metalci ili nešto treće. S go¬ 
dinama se pomiješaju pripadnici različitih stilova i tako u 
svakom kvartu možemo naći jedan otpadnički front oku¬ 
pljen oko alkohola, ljenčarenja i noćnog bdjenja, kojf 
ponekad samo sleng, urbani štih i rock razlikuju od »kla¬ 
sičnih« alkoholičara, koji također svuda imaju svoja mje¬ 
sta, gdje je prosjek godina iznad pedeset. To je ona opas¬ 
na crta, po kojoj hoda Tom VVaits ili, na drugi način, Nick 
Cave, i koja govori jezikom subverzije i destrukcije, napu¬ 
štanja »normalnosti« i građanskoga života, gdje nema ro- 
mantičnosti pobune osim u vlastitom otpadništvu i rijetkim 
trenucima, uz samouništenje kao vidljivi pečat priče. 

Krenuo sam u jedan od zagrebačkih perifernih kvar- 
tova, bio je radni dan, večer i još uvijek toplo. Kafići, uobi¬ 
čajene grupice, glazba od ljige do žestice. Vrijeme odmiče 
i kafići se zatvaraju, ljudi odlaze kućama. Ostaju škvadre 
koje ne mare za kafiće, jer tu u blizini je njegovo veli¬ 
čanstvo kiosk koji radi cijelu noć. Ljudi stoje u manjim 
grupama i povremeno odlaze prema kiosku po piće, kao 

prema nekom svjetioniku koji svijetli u mraku finog, mir¬ 
nog, urednog i većinskog života svih onih tisuća ljudi koji 
spavaju oko nas u velikim betonskim zgradama. Prolazi i 
policija, navikla na stotinama puta već legitimirane face. 
Pijanski razgovori, riznica likova. Prilazi mi jedan; »Jebalti- 
pasmater čovječe, pa to ni normalno. Imam frenda, tam 
živi, u zgradi. Oženil se, ima neki kurac od šljake, doma 
čmrlji, klinci, nikam ne ide, ševi se jednom tjedno a to i 
nije neka ševa - pa daj mi ti sad reci, je li to život? Ma 
kurac, čovječe, nisam ja odavde. Kužiš, ja nisam odavde, 
ja ti ovo ne kužim, čovječe. Jesi li čuo za Grimandersenove 
bajke? Moral si čut za Grimandersenove bajke, jebemti. E, 
viš, ja sam ti lik iz tih bajki. Ja nisam odavde.« 

Otišao sam do kioska po pivo, i kad sam se vratio, 
isti je tip opet imao mali monolog. - 

»Ja nisam odavde jebemti. Ići ću opet u Nepal, iako 
sam tam bil u zatvoru. Zatvor u Nepalu, jebemtimater, ali 
opet bi išo. A bed je bil, čovječe, prvu noć u zatvoru skužil 
sam da se nemrem ni okrenut, ko sardine smo bili nasla¬ 
gani. Dobiš odma tri vrste buha, jebemti, one kaj skaču su 
još najbolje. Totalni bed. Nemaš opće vode ak se ne dig- 
neš u četiri i čekaš red do šest. I onda skužiš, jebemtima¬ 
ter, i prvog frajera do sebe - puf, raspališ ga šakom u 
glavu. Da, čovječejebemti, rukneš ga i onda te odvedu u 
samicu na tri tjedna. Stave te u lance, ali imaš osiguranu 
vodu jednom dnevno i nemaš buha, čovječe!« Tu se već i 
škvadra zainteresirala i netko je pitao o Nepalu općenito 
(jer u kvartovima ima ljudi koji se niti do grada ne miču, a 
kamoli u Nepal). Slijedi odgovor: »Nepal je super čovječe. 
Znaš li tko je bio Siva? Kužiš, ono, davno, bil je Bog čovje¬ 
če, a volil je jako pit i duvat pa mu se osušila usta i bil je 
jako žedan. Popizdil je kaj nema nigde vode i zabil je tro - 
zubac u brdo. Kad je izvukel trozubac iz stijene, odmah su 


potekla tri potoka i u podnožju se napravilo jezero. Tu se 
Siva napio vode i otišo, a to mjesto ti je sad turbo svetište«. 

Noć je odmicala, na Istoku je postajalo svjetlije, kiosk 
je još radio, samo što je ponetko (isto kao prije mjesec dana 
kada je Pošip postao Božib) izgovarao »giozg«. 

Vidio sam ljude koji su bili (ili su to još uvijek?) metalci, 
punkeri, hipici i navijači. Sada ih ujedinjuje giozg i noćni 
život u kvartu. Koje je ovo jutro po redu? Sto pričaju po¬ 
gledi kad se sretnu, ujutro dok prvi ide na posao a drugi 
molećivo žica za sendvič nakon noći u kojoj je žeđ uvijek 
ispred gladi? Odlazim razmišljajući o rock-kulturi, hedoni¬ 
zmu, boemštini, identitetu rockera i identitetu pijanca. 0 re¬ 
lativnosti normalnog. 0 Shivi, ševi jednom tjedno i životu 
pokraj giozga. 0 tome što ću reći kada me na posao odla¬ 
zeći susjedi budu pitali »kuda tako rano, što smo vrijedni 
danas?« 

